
I. PRELIMINARIILE 
UNUI SIMBOL AL UNITĂȚII-TOTALITĂȚII 


A. Niveluri ale interpretării coincidenței 
contrariilor în opera lui Mircea Eliade 


Nu există „operă” a unui om de cultură care să nu fie privită cu 
anumite „dioptrii” critice. Însă, mai mult ca în cazul altor interpre- 
tări, exegeza despre Mircea Eliade este aşezată într-un fel de „pat 
al lui Procust” ideologic, distorsional. În acest sens, am putea vorbi 
despre „paradoxul Eliade”: cu cât este citit mai mult, cu atât este in- 
terpretat mai unilateral. Nutăgăduim că așa se întâmplă aproape cu 
orice autor. Dar parcă niciuna dintre interpretările vreunei gândiri 
nu se situează între două extreme atât de pronunțate, așa cum se 
plasează exegeza operei lui Eliade. 

Astfel, o aşa numită „hermeneutică a suspiciunii”” este dublată 
de o exegeză „a exaltării” unei opere marcate de personalitatea pu- 
ternică a celui care a creat-o. Din prima tabără fac parte cei care îl 
suspectează pe Eliade de angajament ideologic antisemit de factură 
legionară. Acest grup destul de numeros de critici îl plasează pe 


” Expresia a fost utilizată de Paul Ricoeur, cu privire la intenţionalitatea deme- 
rsurilor interpretative ale lui Marx, Freud şi Nietzsche. Hermeneutul francez 
subliniază faptul că în operele celor trei există un decalaj esențial între gândire şi 
limbaj, astfel încât, în mod paradoxal, „limbajul nu spune exact ceea ce spune”, 
ci trimite către o semnificaţie ascunsă. A se vedea, Paul Ricoeur, De la text la 
acțiune, Editura Echinox, Cluj-Napoca, 1999, dar, mai ales, Eseuri de hermene- 
utică, Editura Humanitas, București, 1995. 

Eliade în rândul gânditorilor totalitari, „duşmani” ai democrației, 
autor moral al „infamiei morale” de dreapta. Evident că, în cazul 
acestor acuzaţii, sunt luate ca mărturii cele câteva articole „legio- 
nare” scrise în revistele vremii de tânărul, pe atunci, Eliade, şi a 
căror paternitate nu poate fi contestată. Acuzaţiile s-au transformat, 
de-a lungul timpului, într-un adevărat rechizitoriu, la „proces” fi- 
ind incriminată şi tăcerea lui Eliade vizavi de trecutul său politic, 
interpretată ca o probă la dosarul existent în spațiul cultural româ- 
nesc şi mondial. Acestor acuzaţii academice li se adaugă criticile 
din rândul oamenilor de ştiinţă. Unii dintre aceştia consideră că 
întreaga operă a istoricului român al religiilor nu poate fi susținută 
ştiinţific, deoarece metodele pe care le foloseşte acesta nu au nici 
măcar valoare euristică. Termenii utilizați de savantul român, în 
special cel de „sacru”, nu ar putea fi verificaţi empiric şi nu ar putea 
face obiectul niciunei cercetări serioase a unei ştiinţe „istorice”.” Ca 
urmare, având în vedere aspectul neștiințific al modului de tratare 
a problemei religiozității şi a sacrului, opera lui Mircea Eliade nu ar 
avea valoare de „normă” de cercetare, fiind, dimpotrivă, un exemplu 
de inconsistență ştiinţifică. 

Hermeneuţii „exaltaţi” se plasează la celălalt pol distorsional 
al interpretării. Pentru unii dintre foştii studenți ai lui Eliade, ca şi 
pentru o parte dintre membrii generației sale, Mircea Eliade este 
unul dintre principalii reprezentanți ai „tradiției sacre”, alături de 


” William Warren Bartley, Anthony Wallace, Edmund Leach, John Saliba sau 
Ivan Strenski vorbesc despre o inconsistenţă ştiinţifică a metodei utilizate de 
Eliade. În lipsa unei abordări metodologice unitare, interpretarea fenomenelor 
religioase practicată de savantul român s-ar desfășura de pe o poziţie mistică, 
iraţională și ar cădea la un eventual test verificaţionist. 

” Începând chiar cu primul exeget, Thomas ]. ] Altizer, textele lui Mircea Eliade 
au suportat „ajustări” ideologice, convenabile modei culturale a timpului. Astfel, 
dacă Altizer vedea în Eliade un reprezentant de seamă al nou înființatei mişcări 
„dead-theology”, William W. Quinn consideră că savantul român este continu- 
atorul, alături de Guenon sau Coomaraswami, al tradiţiei filosofice sacre, un fel 
de philosophia perennis. Biografia sa a constituit, de asemenea, un model pentru 
tinerii hippie sau pentru „spiritualiștii” teozofi ori misticoizi. 

un Julius Evola sau de un Ren€ Gucnon. În această calitate, istoricul 
român al religiilor este un „inițiat” în tainele unor adevăruri oculte, 
un savant „ezoteric”, mesager al lumii arhaice. 

Din convingerea că gândirea lui Mircea Eliade nu poate fi eva- 
luată din perspectiva unei singure interpretări, scrierea de față nu 
se plasează în niciuna dintre cele două extreme. Istoricul român al 
religiilor este un gânditor ecumenic, ce pune problema din perspec- 
tiva unei „hermeneutici totale” a faptelor religioase. Fiind orientată 
către „totalitate”, aşa cum vom demonstra de altfel, ea nu poate fi 
„totalitară”, adică exclusivistă. Conceptele sale sunt cele ale unei 
istorii a religiilor, în adevăratul sens al termenului. Universalitatea şi 
orientarea către arhetip sunt consecințele practicării unei asemenea 
hermeneutici. Aceasta, credem noi, are la bază două principii care 
fac legătura între diversele teme ale gândirii savantului român; pri- 
mul principiu se referă la perenitatea sacrului, din punct de vedere 
structural, prezent chiar în structura conştiinţei, iar al doilea are în 
vedere teza religiozității omului. Astfel, toate religiile sunt un fel de 
extensii ale sentimentului religios. Fudamentul religiilor îl consti- 
tuie religiozitatea, şi nu o anumită religie. Din ideea că omul este o 
ființă religioasă — şi nu practicant al unei anumite religii — rezultă 
toate conceptele şi ideile de bază ale istoriei religiilor aşa cum a fost 
înțeleasă de Eliade şi care conduc, inevitabil, la postularea unității 
indestructibile, absolute, a Spiritului uman. 

Iată de ce considerăm că o grilă corectă de interpretare a ope- 
rei lui Mircea Eliade trebuie să țină seama de caracterul „total” 
al gândirii sale. De aceea, pentru a depăși neîncrederea şi naivita- 
tea reprezentanţilor celor două categorii de exegeți, ambele dău- 
nătoare interpretării, trebuie practicată, în cazul operei lui Eliade, 
o hermeneutică a concilierii, în care toate conflictele şi patimile 
să se stingă. Conceptul utilizat în lucrarea de față oferă garanția 
receptării autorului din perspectiva din care el însuşi şi-a abor- 
dat opera. Considerăm astfel că doar în orizontul unei totalități a 

semnificaţiilor se poate aplica dioptria corectă hermeneuticii operei 
autorului în discuţie. 

Simbolul „coincidenţei contrariilor” constituie, în acest sens, 
cheia epistemologică ce ne oferă accesul către semnificaţiile operei 
lui Mircea Eliade. Ca simbol al „totalităţii”, acesta impune şi sensul 
interpretării, care nu poate fi decât „totală”. Coincidentia opposito- 
rum este o paradigmă a tuturor semnificațiilor, în măsura în care ea 
se regăseşte în hermeneutica practicată de Eliade, în teoriile sale cele 
mai importante sau în biografia sa. Considerăm că Mircea Eliade 
nu poate fi înțeles în afara acestui simbol. 

Exegeza noastră uneşte explicația (dată de Eliade conceptului) 
cu înțelegerea (semnificațiilor operei lui Eliade). Prin urmare, de- 
mersul nostru exegetic se plasează el însuşi sub semnul totalității. 
Coincidentia oppositorum este un simbol care explică și care se lasă 
explicat, totodată. De aceea îl considerăm paradigma interpretării 
lui Mircea Eliade. 

Fiind un simbol al totalităţii regăsit în orice act al interpretării, 
coincidenţa contrariilor uneşte diversele niveluri ale hermeneuticii. 
La nivelul subiectiv al structurii unei opere, el se lasă interpretat de 
un autor sau altul. La nivelul intersubiectivității, unde se plasea- 
ză hermeneutica noastră, coincidentia oppositorum îşi luminează 
sensul printr-o interpretare de gradul al doilea, în care hermeneu- 
tul interpretează ceea ce autorul semnifică în mod concret. Altfel 
spus, analizând acest concept esenţial pentru înțelegerea gândirii 
lui Mircea Eliade, facem cunoscute semnificaţiile pe care autorul le 
acordă conceptului și, în plus, ne situăm în interiorul coincidenței 
contrariilor înseşi. Suntem convinși că, prin această dublă ipostază 
- cea de interpreți ai semnificațiilor auctoriale date unui concept 
şi cea de hermeneuțţi ai conceptului — ne situăm în esența herme- 
neuticii. Nu avem de descifrat nici doar un simplu simbol şi nici 
doar opera în care acest simbol este interpretat; ci, referindu-ne în 
permanenţă la unul dintre cele două obiecte ale interpretării noas- 
tre, ne referim, în același timp, şi la celălalt. Această dimensiune 

a interconexiunii dintre ce se interpretează şi ce se spune despre 
ceea ce se interpretează are sorți de izbândă, întrucât simbolul co- 
incidentia oppositorum joacă şi rolul de paradigmă hermeneutică; 
paradigmă care, aplicată la nivelul unei opere, revelează unitatea 
tuturor semnificațiilor acesteia. În măsura în care acest concept 
este şi interpretat de autorul supus hermeneuticii, el are și funcția 
de semnificant al discursului. 

Coincidentia oppositorum uneşte nivelul subiectiv al semnifi- 
cantului interpretat cu nivelul intersubiectiv al interpretării despre 
demersul hermeneutic al autorului însuși. Din această perspecti- 
vă, se revelează și sensul hermeneuticii noastre: este actul complex 
ce integrează explicaţia și înțelegerea, aplicată fiind asupra operei 
unui autor și asupra conceptului central al acesteia, deopotrivă. 
Interpretantul şi obiectul hermeneuticii își schimbă în permanență 
locurile, astfel încât semnificaţia interpretării lui Eliade dată sim- 
bolului unităţii contrariilor se identifică cu revelarea semnificației 
acestei interpretări pentru gândirea autorului nostru. Coincidentia 
oppositorum se lasă explicat şi explică totodată. De aceea, el este 
mai mult decât un concept și chiar mai mult decât un simbol: e o 
paradigmă care, odată dezvăluită, își impune sensul asupra celui ce 
o descoperă. În cele din urmă, revelează sensul unei căutări perma- 
nente a semnificației unice, ca ideal al oricărei hermeneutici. 

Nivelul subiectiv al coincidenţei contrariilor se referă deci la 
interpretarea sensurilor simbolului totalităţii. Dar acesta joacă și 
rolul de semnificant obiectiv. Ideii de totalitate a semnificaţiilor, 
regăsite în planul subiectiv al hermeneuticii, îi corespunde ideea 
de totalitate ontologică. Aşa cum precizează şi John David Cave, 
totalitatea, văzută ca o coincidenţă a contrariilor, are, în opera lui 


* În Mircea Eliade's Vision for a New Humanism, Oxford University Press, 1995, 
p. 21: “Whether in life or in thought, Eliade's “radical pluralism” in all its variety 
and frequent contradictions, was never without a coeherence of its own. If there 
is any norm to Eliade it comes in the totality of this thought, with this totality 
defined as his new humanism. The whole is the norm”. 

Eliade, rolul de normă metodologică și de principiu ontologic, care 
impune coerenţă reflecției asupra fenomenului religios. Ca semni- 
ficant subiectiv, coincidentia oppositorum traduce simbolic intuiţia 
existenței unei unități a lumii, reprezentate ca mister al totalității, 
aflat în spatele multiplicităţii. În timp ce Brian Rennie vede în acest 
simbol nu o soluţie pentru unitatea lumii — aşa cum e reflectată de 
gândirea filosofică greacă — ci chiar misterul acestei unități”, impli- 
când o totalitate ce nu anulează opoziţiile, primul exeget al operei 
lui Eliade, Thomas Altizer, consideră că acest concept este principiul 
explicativ al unităţii lumii”. El poate fi considerat un arhetip creator 
întrucât conduce la cele mai îndrăzneţe sinteze spirituale. 
Coincidentia oppositorum este normă hermeneutică, mister sau 
limbaj despre Realitate ori principiu ontologic; interpretările exe- 
geților nu sunt unitare, cum nici obiectul interpretării nu poate fi 
redus la o unică semnificaţie. Dacă ar fi să sintetizăm sensurile co- 
incidenței contrariilor convergente operei eliadine, se pot identifica 
două niveluri, care prescriu, aşa cum am văzut, şi poziția herme- 
neuticii noastre. Primul nivel are ca normă principiul ontologic al 
coincidenţei contrariilor. La acest prim nivel, coincidentia opposito- 
rum este mister al totalității, expresia cea mai puțin aproximativă a 
ideii de Dumnezeu. Dumnezeu este Tot: El „închide” în sine toată 
Realitatea, este Fiinţa Absolută, Unul fără contrarii. Ca principiu 
ontologic, Unul-Tot- fără-contrarii este şi un principiu explicativ 
şi generativ. EI face ca toate lucrurile să existe şi să se lege între ele 
printr-o tainică uniune. În acest prim plan, Eliade foloseşte sim- 
bolul coincidenţei contrariilor pentru a numi Principiul aflat „în 
spatele” Realităţii, aşa cum a fost conceput de misticii creștini sau 
de gânditorii indieni.” 
” Brian Rennie, Reconsiderându-l pe Eliade, Editura Criterion, București, 1999, p. 47. 
” "Thomas ].]. Altizer, Mircea Eliade and The Dialectic of the Sacred, The 
Westminster Press, Philadelphia, 1963, p. 19 
”” Realitatea în stare de complicatio este contracția lui Dumnezeu ca explicatio 


- credem că această formulare a lui Cusanus, alături de filosofia indiană, a servit 
ca model gândirii lui Eliade în conceperea ideii de Divinitate. 

Referitor la predispoziția savantului român de a prezenta o con- 
cepție monistă despre Dumnezeu-Tot, unii exegeți s-au grăbit să 
afirme că istoricul român al religiilor a fost influențat de această 
perspectivă." Deşi este evidentă o oarecare influență a doctrinei 
Advăita Vedânta asupra gândirii savantului român, credem însă 
că nu se poate vorbi despre un monism. Coincidentia oppositorum 
se aplică lui Dumnezeu, dar şi lumii. E un concept al diversității 
în unitate și nu al unității absolute. Ca şi Realitatea Ultimă, lumea 
este plurală și univocă, rațională și iraţională, statică şi dinamică 
în acelaşi timp. Lucrurile fenomenale „urzesc” împreună, într-o 
țesătură tainică, acelaşi mister al unităţii contrariilor, aşa cum în 
Dumnezeu „se odihnesc” toate opoziţiile. Din această perspectivă, 
coincidentia oppositorum este mai degrabă o dialectică a Spiritului, 
manifestată în multe perspective interșarjabile, la fel cum lumea sau 
Brăhman sunt în gândirea indiană manifestări sau nonmanifestări, 
depinzând doar de perspectiva aleasă.” Acest Urgrund metafizic 
exprimat, simbolic, prin coincidentia oppositorum uneşte în sine 
aspecte logico-ontologice contrare. E se află deasupra ideii de Fiinţă 
şi e înțeles fie ca început ontologic din sânul căruia provin toate 
lucrurile, fie ca început temporal din care apar toate.” 


” A se vedea, de exemplu, Sergiu Al-George, Arhaic și universal, Editura 
Eminescu, Bucureşti, 1981; Shafique Keshavjee, Mircea Eliade et la coincidence 
des oppos€s ou Lexistence en duel, Berne, Peter Lang, 1993. 

” Coincidentia oppositorum nu este nicio dialectică hegeliană pentru că, la 
Eliade, Spiritul nu se află într-o mişcare continuă, ci este, în acelaşi timp, mai 
multe lucruri; a se vedea, în acest sens, şi David Cave, op. cit., p. 44. 

”” Încă în Oceanografie, Eliade intuieşte existența a ceva real, de ordin imperso- 
nal, pe care îl numește simplu “realul” și care are rolul de a concilia contrariile: 
„totul se petrece la întâmplare, fără voința noastră (...), dincolo de previziu- 
nile, de așteptările şi idiosincraziile noastre. Ceva real, nud, impersonal, pe 
care nu ştii cum să-l numești, nu ştii cum să-l valorifici (...) când un fapt e cu 
adevărat real, orice conflict este imposibil, totul se linişteşte”, în Oceanografie, 
Despre adevărurile găsite la întâmplare, în Drumul spre centru, Editura Univers, 
Bucureşti, 1991, p. 12. 

Planul obiectiv al interpretării are în vedere, deci, conceperea 
coincidenţei contrariilor ca principiu ontologic, mister inexprima- 
bil, un Tot aflat în spatele multiplicităţii fenomenale. Numeroase 
texte din lucrările lui Eliade justifică această premisă ontologică, 
ce stă la baza metodei istoricului religiilor. Într-adevăr, savantul 
român nu e consecvent în a urmări implicaţiile reflecției sale asupra 
conceptului. Şi totuşi, el revine obsesiv în mod direct sau camuflat 
în diverse teorii: în teoria inexprimabilităţii Sacrului, derivată din 
teologia negativă, în conceperea unităţii dintre principiul individu- 
ației şi cel al pluralităţii (contrar filosofiei peripatetice şi în acord 
cu metafizica Upanișadelor), în ideea camuflării sacrului în profan, 
ca principală normă metodologică de abordare a fenomenului re- 
ligios, ca mister al identităţii âtman-Brâhman, în legătura magică 
dintre diverse niveluri ale realului, care transformă lumea întreagă 
într-o hierofanie şi ontofanie în același timp, ca interpretare a mi- 
tului cosmogonic în calitate de model exemplar, s.a. Toate aceste 
semnificații implică, într-o anumită măsură, şi la diverse niveluri, 
concidentia oppositorum. Odată asimilat, integrat şi înțeles, mis- 
terul totalității ontologice funcționează ca un principiu explicativ 
al Realităţii şi al tuturor gesturilor semnificative, de la întemeierea 
unui oraș, până la comportamentele „aberante” ale „primitivilor”. 
Pentru că Dumnezeu este Unu-Tot şi întrucât întreaga creaţie res- 
pectă modelul divin, coincidentia oppositorum devine arhetipul 
principal al ritualului, care face posibile sintezele creatoare, uniunile 
contrariilor sau tehnicile de atingere a Absolutului.” 

Acest arhetip realizează însă unitatea dintre planul obiectiv şi 
cel subiectiv. Aşa cum Dumnezeu este 'Totul, camuflându-și for- 
ţa nemanifestă în manifestări „fenomenale”, tot așa şi sacrul se 


* „Cu toate acestea, deși o astfel de concepţie, în care toate contrariile coincid 
(mai mult, sunt transcendate), constituie în sine o definiţie minima a divinită- 
ţii (..) coincidentia oppositorum a devenit un model exemplar pentru anumi- 
te categorii de oameni religioși sau pentru anumite modalități ale experienţei 
religioase”, în Mircea Eliade, Tratat de istorie a religiilor, Editura Humanitas, 
București, 1995, p. 326, vezi mai departe şi p. 328. 

camuflează în profan, ralizându-se o coexistență a celor mai con- 
tradictorii aspecte ale realității. Misterul coincidenței contrariilor 
poate fi tradus, în limbaj discursiv, prin problema transformării 
unei experienţe profane într-una sacră.' În acest sens, nivelul obiec- 
tiv, al conceperii coincidenţei contrariilor ca mister al Realității 
Ultime, este, în același timp, şi un nivel subiectiv, al interpretă- 
rii şi înţelegerii acestui mister. Hermeneutica devine un limbaj al 
coincidenţei contrariilor, dar şi unul despre coincidentia, utilizat 
pentru a surprinde unitatea tuturor semnificaţiilor. În faţa unității 
lumii, a fenomenelor şi a experienţelor, a misterului identității din- 
tre Sămsara şi Nirvăna - soluţie privilegiată în budismul sunyasin 
- nu se poate aplica decât o hermeneutică universală, totală, menită 
a uni semnificațiile divergente într-un singur sens. 

Ideea „unităţii divine în opoziţie”, ca model pentru toate tipurile 
de unități experimentale ori concrete, ontice, logice ori ontologice, 
creează posibilitatea construirii unei hermeneutici universale, având 
ca punct de plecare un invariant istoric, arhetipul.” Miza acestei 
hermeneutici este descoperirea 'Totalităţii care precede părțile şi 
care se oglindeşte în fiecare parte. Înțelegerea coincidenței contra- 
riilor, realizată la nivelul subiectiv, se produce printr-o descoperire 
reciprocă a interpretantului, semnificantul obiectiv şi interpretatu- 
lui, ca semnificat subiectiv. În actul hermeneutic, discursul despre 
operă se uneşte, prin integrarea coincidenţei contrariilor, cu sensul 
operei, fapt ce produce o deplasare a semnificației în însăși realitatea 
operei ca atare. Construirea semnificației se realizează astfel din 
înțelegerea de sine a celui interpretat şi din semnificația acestei în- 
țelegeri revelată de hermeneut. Coincidentia oppositorum, în măsura 
în care este un concept explicativ al gândirii celui care îl utilizează, 


* “Caracterul profan al unui comportament înainte sacru nu presupune o rup- 
tură; profanul nu este decât o nouă manifestare a aceleiași structuri constitutive 
a omului, care se manifesta înainte prin expresii sacre”, Mircea Eliade, Sacrul și 
profanul, Editura Humanitas, București, 1995, p. 9, a se vedea aceeași lucrare, p. 8. 
” Cf. Carl Olson, The theology and philosophy of Eliade, St. Martin's Press, 1992, p. 40. 

joacă rolul de semnificant şi semnificat, fiind un metasens originar 
al tuturor semnificaţiilor. 


B. Confuzii, simetrii, paradoxuri 


Conform lui Ewart Cousins”, care defineşte coincidența con- 
trariilor drept un proces de unificare, se identifică trei tipuri de 
coincidentia: 

1. unitate fără dualitate, care naște perspectiva monistă 

2. diferență fără unitate (opoziţie), regăsită în doctrinele dua- 

liste gnostice sau în filosofia atomistă greacă 

3. unitate în dualitate (complementaritate), perspectivă în care 

intră teologia creştină sau taoismul. 

Dacă din aceste sensuri se poate schița o clasificare a doctrinelor 
religioase ori filosofice, atunci o taxonimie a coincidenţelor ajută 
la identificarea diferitelor modele de situaţii regăsite în gândire sau 
pe plan mitic. Figurile ori situaţiile mitice comportă toate tipurile 
de coincidentia. 

Orice coincidentia este aspectul unui nou principiu, identificabil 
ca un fel de „terț inclus”, în care problema relaţiilor dintre opuși 
se rezolvă prin apariţia celui de-al treilea termen, printr-o uniune 
paradoxală, care păstrează sau respinge termenii conjuncției, sau 
pur şi simplu prin coexistență (complementaritate) ori substituire. 
Este vorba, credem noi, de o altă logică, ce poate fi numită „simbo- 
lică”, întrucât exemplele ce confirmă existența relației dintre opuși 


* În Ewart Cousins, Bonaventure and the Coincidence of Opposites, Franciscan 
Herald Press, Chicago, 1978, pp. 200-206. Istoricul religiilor a fost preocupat, ca 
şi Eliade, de realizarea unui dialog interreligios, mai ales între cele cinci religii 
revelate. Modul ales de a promova ecumenicitatea a fost editarea scrierilor clasice 
din Occident, dar şi din spiritualitatea budistă sau musulmană. 

sunt simboluri sau imagini mitice. Acestea se aplică şi existenței, în 
general, dar numai în măsura în care situațiile concrete repetă sau 
redau modelul arhetipal. Într-un astfel de sistem logic, există, deci, o 
subordonare a termenilor opuși, dar și a relației sintetice ori dialec- 
tice rezultate, unui model mitic. Doar o gândire eliberată de sub im- 
periul principiilor logice clasice poate cuprinde o relație dialectică 
între contrarii. O asemenea gândire poate fi numită, conjunctural, 
„simbolică”, „prereflexivă”, „arhetipală” sau „mitică”. Considerăm 
că Eliade este unul dintre cei mai importanți teoreticieni ai unei 
astfel de gândiri, funcțională atât ca principiu explicativ al operei 
sale, cât şi ca hermeneutică a fenomenelor religioase. 

De precizat că aceeaşi termeni ai coincidențelor opuse se pot 
regăsi în relații diferite. Explicaţia e că, în contexte diferite, relațiile 
se desfăşoară conform scenariului mitic căruia i se subordonează. 
În plus, sinteza rezultată anulează relația anterioară între aceiaşi 
termeni. De exemplu, Dumnezeu şi Satana se pot afla în relații de 
dualism absolut (gnosticism), de confruntare (concepţiile milenaris- 
te, scenariile apocaliptice, chiar o altă etapă gnostică), de alternan- 
ță (ideea că Dumnezeu şi Satana alternează la conducerea acestei 
lumi), destrucție (biruinţa finală a Luminii față de Întuneric), du- 
blă-negație (Satana, ca rău absolut care neagă tot, inclusiv pe sine) şi 
exemplele pot continua. Întrebarea care se pune este: se poate conce- 
pe existența unor astfel de raporturi reale în lume sau ele sunt doar 
rezultatul interpretărilor noastre? Cu alte cuvinte, cât de fidelă este 
gândirea contrariilor în raport cu realitatea pe care o reprezintă? 

Am încercat să explicăm în lucrarea noastră modul cum poate 
fi privită coincidentia atât în planul finitului, cât şi în cel al infi- 
nitului. Pentru planul transcendenței, coincidentia este un limbaj 
apofatic, ce foloseşte apofanța (descrierea prin negație), ca semn 
al imposibilității comprehensiunii descriptorului. Într-un astfel de 
limbaj, de exemplu când se utilizează atributul de summum bonum 
pentru a „descrie” totalitatea contrariilor, nu se spune „ceva” despre 
Dumnezeu, ci doar se semnifică în absența semnificației, pentru a 

folosi o expresie aproximativă. La fel de bine, se poate aplica dubla 
negație „nici (numai)... nici (numai)”, care funcționează, în acest 
caz, ca o conjuncție de contrarii „și... şi”. (Dumnezeu nu este nici 
Fiinţă nici Nefiinţă sau este şi Fiinţă și Nefiinţă). Să nu uităm nici 
faptul că, pentru un om religios a cărui gândire este mai sensibilă 
la omologări, totul comunică. Opoziţiile intergenerice şi cele extra- 
generice dispar, iar în noua ordine logică creată Universul devine 
perfect transparent. 

Observăm, astfel, că relaţia coincidenței contrariilor, ca instru- 
ment al gândirii simbolice, cu logica de tip clasic nu este deloc una 
de excluziune. Principiile logice nici nu se suspendă, nici nu se anu- 
lează odată cu funcționarea logicii contrariilor coincidente. Numai 
că aceste principii nu ne mai sunt de folos. Se pare că gândirea 
simbolică funcționează ca o alternativă la logica aristotelică, la fel 


cum imaginaţia este o completare, şi nu un substitut, al gândirii. 
Evident că cele două logici nu se pot decât completa; nu pot să şi 
funcționeze concomitent, pentru simplul motiv că vizează relaţii 
diferite între opuși. Tot ceea ce se poate spune e că există o astfel 
de logică, apropiată oarecum de apofatică, şi care funcționează ca 
o gândire nonconceptuală. 

Coincidentia oppositorum nu poate fi descrisă separat de o filo- 
sofie a simbolului. Considerăm că Eliade a pus bazele unui astfel de 
studiu — a afirmat, spre sfârșitul vieţii, că a fost fascinat de misterul 
coincidenţei contrariilor, care reprezenta pentru el însuși sistemul 
existenței — fără însă să realizeze o cercetare logică a datelor mitice, 
pe care le-a privit doar din perspectiva istoriei religiilor. Cu toate 
acestea, dacă țineam seama de faptul că istoria religiilor s-a dorit a 
fi, în viziunea savantului român, o hermeneutică universală bazată 
pe documente orale și pe imagini, putem afirma că s-au schițat 
principiile acestei gândiri, sistemul noului umanism ecumenic. 


x 

Tocmai pentru că poate fi înțeles ca o sinteză între doi termeni 
opuşi, coincidentia oppositorum este conceptul cel mai ambiguu 
cu putință, rămânând de multe ori inexplicabil unei gândiri obiş- 
nuite să conceapă realități necontradictorii. Încă Aristotel a arătat 
că orice discurs despre Fiinţă, ca paradigmă a rostirii, se supune 
principiilor noncontradicției şi identităţii: „(...) este imposibil ca 
aceluiași să-i aparțină şi, totodată, să nu-i aparțină același atribut, 
şi numai după sine (...) Acest principiu este cel mai sigur dintre 
toate (...). Este imposibil, nu încape îndoială, să crezi că este şi nu 
este, precum, după unii, ar fi zis Heraclit. Dacă nu este cu putință 
ca aceluiaşi, în același timp, să-i aparțină, contrarii (...) şi dacă o 
opinie, contradictorie acestei opinii, este şi contrara sa, este limpede 
că nu se poate ca, totdeodată, acel ceva să fie gândit a fi fiind sau 
nu. Cine se înșală în această privinţă, ajunge să aibă opinii contrare 
concomitente. De aceea, orice demonstraţie trebuie să se sprijine 
în acest ireductibil. Căci, în mod firesc, el este principiul celorlalte 
axiome.” Principiul noncontradicţiei este deci cel care face posibil 
discursul. Dacă se respinge total legea contradicției, atunci orice 
poate fi afirmat şi negat în acelaşi timp. Dar, în acest caz, nimic nu 
ar mai trebui să existe, pentru că, în momentul când ceva ar fi, el 
ar fi în acelaşi timp şi opusul lui, deci în realitate nu ar exista. Cel 
care afirmă aceasta afirmă însă că totul este adevărat şi fals în acelaşi 
timp. O gândire al cărei obiect se modifică în permanenţă este o 
gândire despre nimic, adică o gândire care se anulează pe sine. Prin 
aceasta însă, chiar discursul ce susține imposibilitatea de a afirma 
sau a nega ceva se întoarce împotriva sa. Orice se afirmă este fals, 
ceea ce duce la incapacitatea de a spune ori de a gândi ceva anume, 
susține Stagiritul. 

Ceea ce se semnifică în permanență într-un discurs este Ființa. 
Varietatea sensurilor Fiinţei explică diversitatea limbajelor utilizate. 
Aristotel este primul filosof care face deosebirea dintre limbaj ca 


” Aristotel, Metafizica, Editura Paidea, Bucureşti, 1998, vol. I, 1005b 10-30, pp. 
42-43, 

semn și ființă ca semnificat. 'Toate sensurile limbajului se reduc la 
sensurile multiple ale ființei. A nu putea gândi, a nu putea vorbi, a 
nu fi posibilă acțiunea -— iată cele trei consecinţe ale nerespectării 
principiului contradicției. "Toate conduc la ideea că cel care afirmă și 
concomitent neagă ceva plasează discursul despre ființă în neființă: 
„Pentru acela căruia omul nu-i pare o triremă, evident că omul nu 
este o triremă, dar şi este, întrucât contradictoria este adevărată 
(...) Aceştia par a vorbi despre indeterminat, şi când socotesc ei că 
vorbesc despre ființă, vorbesc despre neființă”. S-ar ajunge astfel 
la ciudata situaţie în care s-ar vorbi despre lucruri inexistente, con- 
siderate însă ca existente, iar această contradicţie în realitate nu ar 
putea fi gândită. Astfel nu ar putea exista nimic determinat pentru 
vorbire şi gândire şi, în acest sens, nu s-ar mai putea spune nimic, 
întrucât nu ar exista nimic. Unind toate contrariile, cel care spune 
ceva face ca toate lucrurile să fie una, deci nu ar putea zice că ceva 
este într-un fel sau într-altul: „EI nu zice nici că este așa, nici că 
nu este așa, dar că este astfel şi nu este”. În aceste condiţii, discur- 
sul devine autodevorator: „Apoi, dimpotrivă, neagă ambele aceste 
propoziţii, zicând nici aşa nici altfel. Pentru că, dacă n-ar face-o, 
ar urma să determine ceva anume”.” A spune că un lucru este în 
același timp şi adevărat şi fals, că ar fi deci şi contrariul său, presu- 
pune însă ca toți cei ce spun ceva să aibă dreptate. Orice discurs ar 
fi, în acest sens, inutil, întrucât dialogul, comunicarea nu mai sunt 
posibile. În plus, „a fi de acord că deopotrivă ființa este şi nu este ar 
duce la a afirma că toate sunt în mai mare măsură în repaos decât 
în mişcare. Căci n-ar mai fi nimic în care ceva să poată să se schim- 
be. Aceasta întrucât toate atributele ar fi ale tuturor”, ceea ce ar 
duce la anularea principiului contradicţiei, ca principiu al mişcării. 


” A se vedea, Pierre Aubenque, Problema ființei la Aristotel, Editura Teora, 
Bucureşti, 1998, p. 92. 

” Aristotel, Metafizica, 1007b, 25, p. 46. 

”” Ibidem, 1008a, 30-35, p. 47. 

””* Ibidem, 1010a, 35, p. 50. 

„Confuzia” atributelor în starea de repaus presupune imposibilitatea 
acceptării noncontradicției, rezultând astfel „încremenirea” realită- 
ţii, blocarea în aporie. Aristotel refuză aporiile mişcării, care pun în 
criză principiul contradicţiei şi, ca urmare, nu poate admite ca bază 
a realității o altă lege a gândirii. Astfel, orice discurs contradicto- 
riu sfârşeşte în tautologie, în tăcere sau în aporie. Pentru Aristotel, 
orice încălcare a principiului contradicției blochează discursul şi, 
în acest sens, obsesia lui a fost să dezambiguizeze limbajul. A eşua 
în paradoxuri este, pentru Stagirit, o abatere gravă de la filosofie, 
adică de la înțelepciune. De aici şi importanța acordată de filosoful 
grec principiului contradicţiei, pe care îl relaționează cu Fiinţa și pe 
baza căruia dezvoltă o întreagă teorie ontologică. 

Noncontradicția nu şi-ar putea avea fundamentul decât în teoria 
despre substanță; pentru a fi noncontradictorie, realitatea are nevoie 
de un substrat unic, neschimbător, capabil de a primi contrarii, 
dar fără ca el însuşi să aibă contrarii. Acest substrat al mișcării 
este substanța, adică ființa individuală. Categoriile nu sunt decât 
nişte determinaţii şi auxiliare ale substanței. Substanţa este deci 
anterioară categoriilor, de aceea, a defini o categorie presupune a 
defini substanţa care-i stă ca substrat. Substanța se aplică indivizilor 
separați, prin intermediul genurilor şi speciilor, denumite substanțe 
secunde. Este evident însă că individualul determinat nu poate avea 
contrar." În plus, substanța nu admite variaţii. Ea e definită ca un 
„receptacul de contrarii”, întrucât poate primi două determina- 
ţii contrare. Acest atribut al substanţei este deosebit de important 
pentru subiectul de față. Aristotel admite deci un principiu comp- 
lementar celui al noncontradicției, principiul individuației, repre- 
zentat de substanță. Dacă individualul este ceea ce este, acest lucru 


” A se vedea Aristotel, Categorii, 5, în Organon, vol. I, Editura Științifică, 
Bucureşti, 1961. 
” În Categorii, 5, 4a, 10-13, op. cit. p. 105. 

se datorează faptului că în el se pot succeda atribute opuse. Acestea 
din urmă au ca substrat unic substanța.” 

Dacă nu s-ar fi admis acest principiu de individuațţie, atunci nu 
s-ar fi pututexplica producerea mișcării, ca trecere de la un contrar 
la altul, ceea ce ar fi clătinat serios edificiul principiului contradicți- 
ei. Aristotel consideră substanța substratul schimbărilor, fiind deci 
un principiu de unitate. Fără înţelegerea lui, se ajungea la aceleași 
aporii ale mișcării ca şi în cazul doctrinelor eleate ori megarice. De 
fapt, Aristotel a încercat pe cât posibil să dezambiguizeze gândirea 
şi limbajul, să rezolve paradoxurile și aporiile și să găsească o ex- 
presie unică a sensurilor multiple ale Fiinţei. Deşi Fiinţa se spune şi 
se aplică în multe sensuri, totuşi aceste sensuri sunt de fiecare dată 
determinate şi nu lasă loc confuziei. 

În sfera coincidenței contrariilor, limbajul devine oarecum auto- 
nom față de regulile gândirii bazate pe principiile logice. Exprimând 
coincidentia oppositorum, se ajunge la o limită a discursului şi a 
gândirii noncontradictorii, vorbind despre ceea ce nu se poate vorbi 
şi gândind în afara logicii clasice, deci ceea ce nu poate fi gândit. 
Experienţa religioasă este cu precădere domeniul unde se manifestă 
un asemenea gen de ambiguitate discursivă. Soluţiile sunt diverse şi 
de multe ori paradoxale, fapt subliniat şi de Mircea Eliade: „(...) nu 
există o echivalență între formulele implicând coincidentia opposito- 
rum. Am subliniat în mai multe rânduri: transcenderea contrariilor 
nu conduce întotdeauna la acelaşi mod de a fi (...) Toate riturile, 
miturile şi simbolurile pe care le-am menţionat au drept element 
comun faptul că urmăresc depăşirea unei situații particulare pentru 
a aboli un sistem dat de condiţionări și a accede la un mod de a fi 
total.” 


"A se vedea și Monique Canto-Sperber (şi colab.), Aristote, în Philosophie 
grecque, Presses Universitaires de France, 1997, p. 331. 

” Mircea Eliade, Mefistofel și androginul, Editura Humanitas, Bucureşti, 1995, 
nota 86, p. 116. 

Surprins de polisemia termenului utilizat încă din primele sale 
scrieri, Eliade se mulțumește, de cele mai multe ori, să numească di- 
versele experienţe de abolire a contrariilor în termeni de coinciden- 
tia oppositorum. Această semnificare aflată la nivelul denotativ se 
află în perfectă concordanţă cu definiția acestui termen din Tratat... 
sau din Mitul reintegrării: „coincidentia oppositorum este una din- 
tre modalitățile cele mai arhaice prin care s-a exprimat paradoxul 
realității divine”. Transcenderea atributelor realizată de mistic pe o 
anumită treaptă a experienţei sale religioase este de fapt o imitatio 
dei, o încercare de obţinere a unei stări „totale”, comparabilă cu 
„totalizarea” extremelor în sânul Divinităţii. Acest concept nu se 
poate reduce la o formulă unică. În planul experienţei religioase, 
situații în aparenţă contradictorii comportă aceleași soluţii. Orgia, 
„confuzia sexelor”, „androginizarea rituală”, dar şi asceza, ritualul 
sau „unificarea” stărilor de conştiinţă ajung la transcendența con- 
trariilor prin tehnici diferite. 

Uneori, coincidentia oppositorum nu înseamnă soluția ultimă a 
experienței, ci însăși metoda care duce la abolirea condiției umane 
şi la inițierea într-un nou mod de a fi. Într-o experienţă religioa- 
să oarecare se poate vorbi deci de mai multe opoziții conciliante. 
Acestea pot fi formule ale inițierii, care, odată aplicate, pot duce la 
modificarea experienței sau, în alte condiţii, contrariile identice pot 
reprezenta însăși soluția finală a demersului inițiatic. Altfel spus, 
coincidentia oppositorum este un termen ambiguu, care trebuie 
analizat în toate planurile unde se regăseşte. 

Pe plan logic, „coincidenţa contrariilor” este el însuși un ter- 
men... contradictoriu, implicând atât conjuncție, cât şi disjuncție de 
contrarii. Acesta se referă, într-un prim sens, la o serie de opuşi care, 
paradoxal, se unesc în decursul unei anumite experiențe. Dar despre 
ce opuși e vorba? Să ne întoarcem la logica peripatetică; ştim încă 


” Mircea Eliade, Traitat de istorie a religiilor, Editura Humanitas, Bucureşti, 
1995, p.376; a se vedea, de acelaşi autor, Mitul reintegrării, Editura Humanitas, 
Bucureşti, 2003, p. 30. 

de la Aristotel că opoziţiile sunt de mai multe feluri: există principii 
opuse, termeni opuși, realități opuse și propoziții opuse. Adevărata 
opoziție însă, crede Stagiritul, se realizează la nivelul judecăților. Lor 
li se aplică, în mod special, principiul noncontradicţiei. Propoziţiile 
şi opiniile nu se modifică, întrucât ele trebuie să respecte principiul 
contradicției. Dacă devenirea se produce între contrarii, atunci și 
judecăţile, ca mișcări ale gândirii ce reproduc mișcările fizice, au 
în vedere contrariile. Astfel, la judecățile contrare, mișcarea are loc 
de la afirmaţie la negația acesteia, adică judecăţile se realizează de 
la existența unei calități la opusul ei. Nu există contrarietate între 
judecăţile afirmative, pentru că, în acest caz, nu poate fi vorba des- 
pre devenire. Adevărata contrarietate se produce în esenţă, adică în 
cadrul unui gen, și nu de la o afirmaţie la alta. 

Pe când contrarietatea neagă doar predicatul care se enunță 
despre un subiect universal, opoziția contradictorie neagă uni- 
versalitatea subiectului. Altfel spus, judecata contrarie păstrează 
universalitatea subiectului, dar schimbă calitatea propoziției, iar 
judecata contradictorie schimbă şi calitatea și cantitatea unei propo- 
ziții.. „Numesc «contradictorie» afirmaţia opusă unei negaţii, când 
subiectul rămâne același, afirmaţia este universală, dar negația nu 
este universală (...) Dimpotrivă, numesc opuse contrare afirmația 
şi negația, când amândouă sunt universale, ca în propoziţiile «Orice 
om este alb», «Niciun om nu este alb»”.” 

Coincidentia oppositorum apare mai degrabă ca o sinteză între 
termeni opuși decât ca un fapt de judecată. Opoziţiile dintre termeni 
pot fi însă de două tipuri: opoziții contrare — când A este diferit de 
B, existând însă posibilitatea existenței unui al treilea termen C, care 
să nu fie niciunul dintre cei doi termeni; opoziţiile contradictorii 


* A se vedea, Emile Brehier, Histoire de la philosophie, vol. I, Quadrige Presses 
Universitaires de France, Paris, 1997, pp. 159-160, dar şi Mircea Florian, 
Introducere la Organon, în Aristotel, Organon, Editura Iri, București, 1997 p. 167. 
” Aristotel, Despre interpretare, Organon, vol. II, 23b-24b, Editura Ştiinţifică, 
București, 1961, pp. 192-196. 

— când A este total opus lui B, B fiind nonA, fără posibilitatea exis- 
tenței unui al treilea termen. Coincidentia oppositorum poate ex- 
prima sinteza dintre doi termeni contrari (de exemplu androginia 
ca sinteză a celor două sexe) sau chiar formula „celui de-al treilea 
termen” (de exemplu în ideea de mono-dualism în cadrul gândirii 
indiene, ca rezolvare a problemei structurii Realităţii). În primul 
caz, coincidentia oppositorum, ca sinteză între doi termeni contrari 
(opoziţie conciliată), exprimă o cointimitate de opuse, în care un ter- 
men se conjugă cu altul, iar în supoziţia „celui de-al treilea termen” 
coincidența contrariilor apare drept o coexistență de opuse, fapt ce 
presupune alternanţa celor doi termeni, numită printr-un termen 
nou, cu o altă sferă, dar situat în același gen. 

Opoziţiile contradictorii exprimă, în planul logic, un conflict 
de opuse, fiind termeni care se exclud reciproc (Viaţă - Moarte, 
Dumnezeu - NonDumnezeu, Fiinţă - Nefiinţă s.a.). Atunci când 
acest conflict „se stinge” într-o unitate misterioasă de termeni con- 
tradictorii, rezultă o coincidentia oppositorum înţeleasă fie ca o con- 
fuzie de opuse (în care Fiinţa integrează NonFiinţa, ca în gândirea 
Vedânta sau în unele teorii mistice), fie ca o suspendare a opuselor, 
ca transcendere a lor (ca, de exemplu, ideea transcendenței atribu- 
telor în Dumnezeu). Tipul de gândire ce refuză relația de identitate 
a unui termen cu el însuşi, precum și opoziţiile dintre noțiuni utili- 
zează coincidentia oppositorum cu funcţia de principiu gnoseologic. 
Acesta cuprinde toate relaţiile de conciliere existente între doi sau 
mai mulți termeni.” 

Se poate construi astfel o adevărată „logică a coincidenţei con- 
trariilor”, ce trebuie percepută ca o alternativă față de logica aristo- 
teliciană, bazată pe principiul identităţii şi pe cel al noncontradicției. 


* Coincidentia oppositorum între doi termeni nu se realizează nici la nivelul 
extensiunii, nici cu privire la intensiune, ci intensiv și relativ. Ea nu înseamnă 
același lucru şi nici nu se referă la aceleași realităţi; totuşi unitatea celor doi 
termeni opuși face posibilă crearea unei noi intensiuni şi a unei noi extensiuni, 
comportându-se ca un termen suplimentar. 

O logică a „contradictoriilor”, teoretizată, printre alţii, de Stephane 
Lupasco, Pavel Florensky ori de Lev Şestov, este comparabilă cu 
„logica simbolului” gândită de un Paul Ricoeur, Paul Tillich sau de 
Mircea Eliade, scriitori sau hermeneuțţi ce privilegiază discursul 
coincidenței contrariilor, exprimat prin favorizarea ciocnirilor de 
sensuri sau prin utilizarea paradoxurilor logice drept modalități de 
cunoaştere. Aceste tipuri de logică acordă un rol important unității 
în detrimentul diferenţei dintre termenii opuși. Altfel spus, orice 
construcție logică ce utilizează principiul coincidentia oppositorum 
conduce la o poziţie ontologică analogă. Gândirea despre coinci- 
dentia oppositorum este una sintetică, simfonică, o uniune, prin 
intermediul simbolului, care ţine loc conceptului şi dihotomiilor 
diverselor niveluri ale realității. 

Gândind o coincidență a contrariilor, se poate concepe o meto- 
dă de interpretare care conduce la surprinderea unei unități a lumii 
asemănătoare Unităţii Primordiale gândite sau intuite de mistici. 
Altfel spus, unitatea logică dintre opuse determină o relație de con- 
vergenţă a diverselor niveluri ontologice. Coincidentia oppositorum 
pe plan ontologic dă naștere la următoarele soluții metafizice: uni- 
tatea lumii sau a diverselor sisteme din cadrul acesteia”; ideea de 
Unu divin, ca soluţie teologică explicativă a unității lumii; relația de 
asemănare sau chiar de identitate - în misticismul cel mai profund 
al lui Eckhart, Bâhme sau Shănkhara - dintre finit-infinit (Lume 
- Cosmos, Atman - Brăhman, Nefiinţă - Fiinţă), în care terme- 
nul „mai real” din punct de vedere ontologic îl integrează pe „cel 
mai puțin real”. Dar „coincidenţele” se pot produce şi la un singur 
nivel al realității; dogma creştină exprimă „coincidența” persoane- 
lor Treimii în Dumnezeu, ca participare a celor trei ipostasuri la o 
singură Fiinţă, în timp ce, la un alt nivel, limbajul mistic utilizează 


” Care explică, de exemplu, magia. A se vedea Mircea Eliade, Folclorul ca instru- 
ment de cunoaştere, în Revista Fundațiilor Regale, București, 1937, publicat în 
volumul Insula lui Euthanasius, Editura Fundațiilor Regale, Bucureşti, 1943 (pen- 
tru ediția studiată, Insula lui Euthanasius, Editura Humanitas, Bucureşti, 1994). 

coincidentia oppositorum ca integrare într-o singură persoană a 
vieții şi a morții, condiție obținută în urma unor tehnici spirituale 
„inițiatice” speciale.” 

Deşi în unele tipuri de mistici coincidentia oppositorum pare 
a suspenda principiul identităţii, se pot concepe soluţii în care co- 
incidența contrariilor şi principiul amintit coexistă. Un exemplu 
în acest sens ar fi experienţa realizării concilierii contrariilor în 
propria ființă. Omul accede, astfel, la un plan transpersonal, menţi- 
nându-și totuși identitatea cu sine însuși. Într-o astfel de dialectică a 
contrariilor conciliate, coexistența, conjuncţia ori confuzia opuselor 
reprezintă „stări” prin care omul își depăşeşte condiţia, abolește 
sinele, devine un „om nou”, suspendându-l pe cel vechi, dar care, 
într-un mod paradoxal, „participă” la aceeaşi conștiință de sine.” 

Coincidentia oppositorum se articulează într-o „unitate de con- 
trarii” în cadrul aceluiași gen ori ca o sinteză între două unități 
generice.” Într-un al doilea sens, se poate vorbi despre o unitate 
extra-generică, în care două realități conciliate în ele însele se iden- 
tifică ori coexistă. Eliade concepe o astfel de identitate extra-gene- 
rică în unele tehnici spirituale (Yoga, de exemplu), care ajung la 
identificarea omului cu Cosmosul. Această paradigmă existențială 
comportă doi termeni opuși (Omul şi Cosmosul) şi se realizează în 
două direcții complementare. Pe de o parte, există o coincidentia 
oppositorum în interiorul fiecăruia dintre cei doi termeni (Omul 
conciliat cu el însuşi şi Cosmosul ca armonie, unitate a tuturor 


” Jivanmukta este descris uneori ca un „mort în viață”. A se vedea, de exemplu, 
Mircea Eliade, Yoga. Nemurire și libertate, Editura Humanitas, Bucureşti, 1993, 
p.87. 

” Identitatea de sine face posibilă înțelegerea; în afara acestei identități nu se 
poate concepe un discurs coerent despre ființă, în viziunea lui Aristotel. Se pune 
problema dacă „picătura din ocean” (ătman) își mai păstrează conştiinţa în 
momentul în care se distruge principiul identităţii cu sine, pentru a se postula 
principiul identității în Altul (Brăhman). În realitate, instantaneitatea nu este 
posibilă, după cum nu este posibilă nici trecerea de la o clipă la alta, uitarea clipei 
anterioare în chiar cea anterioară... 

”” A se vedea Sh. Keshajvee, op.cit., pp. 264-265. 

lucrurilor). Dintr-o altă perspectivă, omologarea se realizează între 
cei doi termeni: omul ca întreg este identic cu Cosmosul, văzut ca 
tot. În acest tip de coincidentia se obţine o sinteză a unității înse- 
şi, corespunzătoare ideii metafizice că numai omul întreg, adică 
cel care face să înceteze în sine contrariile, poate să corespundă 
Cosmosului." Coincidentia oppositorum este numele dat acestei 
unități finale, care circumscrie limitele unei gândiri incapabile să 
cuprindă o realitate paradoxală. Paradoxul se dezvăluie, în acest 
sens, ca mister; el e termenul unificator al tuturor planurilor de re- 
ferință într-o sinteză de nenumit. Fiind inexprimabil, el se revelează 
ca mister al totalităţii, o unitate aflată deasupra oricărei alte unități. 
Gândirea nu poate sesiza decât unitățile inter-generice - în acelaşi 
plan de referință, generice — realizate în planuri diferite, dar nu și pe 
cele extra-generice - ca unitate a tuturor genurilor. Astfel, Unitatea 
primordială din sânul Divinităţii, Urgrund-ul de nepătruns al mis- 
ticilor, este semnificantul ultim al coincidenței contrariilor, cel care 
face posibile toate semnificaţiile logice, ontologice, existențiale sau 
hermeneutice, fiind, în acest fel, modelul suprem de coincidentia. 
Dar el este mister, întrucât, deşi se poate concepe o unitate a tutu- 
ror genurilor (sau a unităților dintre specii), nu se poate în realitate 
demonstra din punct de vedere logic că o astfel de unitate ar exista. 

Coincidentia oppositorum este, astfel, un concept al limitei. În 
lipsa unui discurs coerent ce ar putea semnifica paradoxul acesta 
nu poate fi exprimat decât cu o maximă aproximaţie și într-un mod 
plurivoc. De aici şi multitudinea interpretărilor și soluţiilor atribuite 
de-a lungul timpului. 


" A se vedea Mircea Eliade, Cosmical Homology and Yoga, în Journal Indian 
Society Oriental Art, V 1937, 188-203, republicat în volumul Morfologia religiilor, 
Editura Jurnalul literar, Bucureşti, 1993, pp. 154-164. 

C. Mircea Eliade şi coincidentia oppositorum 


DA 


Mircea Eliade a trăit cu obsesia realizării „totalităţii” în propria 
sa viață. Ascuns în incidentele biografice sau revelat în experiența 
culturală a hierofaniei, simbolul coincidentia oppositorum este mode- 
lul teoretic reflectat și trăit de savantul român. Încă primii interpreți 
ai operei lui Eliade au înțeles rolul central al acestui simbol în scrieri- 
le istoricului religiilor. Astfel, Thomas Altizer consideră că simbolul 
coincidentia oppositorum reprezintă simbolul central al gândirii lui 
Mircea Eliade, idee subliniată şi de Douglas Allen, Denis Doeing, 
Ioan P. Culianu sau Shafique Keshavjee”, în timp ce pentru John 
Saliba acesta este un principiu ontologic ce exprimă complemen- 
taritatea dintre transcendențţa şi imanenţa lui Dumnezeu.” David 
Cave vede în discursul esenţialist al lui Eliade o normă metodolo- 
gică manifestată prin hermeneutica simbolului, supusă principiului 
identităţii contrariilor.”” Mac Linscott Ricketts își centrează exegeza 
asupra operei eliadești pe ipoteza existenței unei unități a tuturor 
experienţelor religioase, unitate ce trimite, ca sens principal, la coin- 
cidentia oppositorum.””” Aceasta ar fi, în opinia exegetului american, 
convingerea esenţială a lui Eliade, după care şi-a structurat şi opera. 
În interpretările lui Altizer, Jean Pierre sau Keshavjee, Totalitatea di- 
vină perfect identică cu sine şi fără contrarii este principiul ontologic 


* În Jurnal, pe 8 ianuarie 1979, Eliade scria: „problema coincidentia oppositorum 
mă va fascina până la sfârşitul vieţii”, Editura Humanitas, Bucureşti, 2004, vol 
II, p. 376. 

” A sevedea, Th. Altizer, op. cit. p. 17; Douglas Allen and Denid Doeing, Mircea 
Eliade: An annotated bibliography, New York, Garland Publishers, 1980, p. 211; 
Ioan Petru Culianu, Mircea Eliade, Editura Polirom, Iaşi, 2004, p. 83; de aseme- 
nea, Shafique Keshavjee, op. cit., p. 295. 

”” John Saliba, The concept of „Homo Religiosus, în Works of Mircea Eliade: 
An anthropological Evaluation for Reliogious Studies, Catholic University, 1971. 
”” A se vedea, David Cave, op. cit., p. 21. 

”” MacLinscott Ricketts, Mircea Eliade. The Romanian Roots, 1907-1945, New 
York, 1988. 

utilizat de Eliade, ce impune și ipoteza metodică a reducerii tuturor 
fenomenelor religioase la un sens unic, „total”. 

Pe de altă parte, coincidentia oppositorum este un concept uni- 
ficator cu rol de ipoteză ontologică în gândirea lui Mircea Eliade; 
aceasta este opinia lui Brian Rennie, care, în lucrarea Reconstruction 
Eliade: Making Sense of Religion, consideră că simbolul amintit 
explică relația dintre Fiinţa Absolută şi Realitate, ca problemă a 
generării Multiplului din Unu. Exegetul american crede că, în uti- 
lizarea acestui concept, Eliade are două surse de inspiraţie: filosofia 
indiană - care îi dezvoltă credinţa în posibilitatea articulării, într-o 
unitate paradoxală, a polarităților și antinomiilor - şi teologia lui 
Cusanus, în care coincidentia oppositorum se aplică Universului 
infinit şi Divinității.” 

În viziunea lui Guilford Dudley, conceptul de coincidentia oppo- 
sitorum este un limbaj al mitului: „Limbajul mitic reconciliază ceva 
ce pentru om este ireconciliabil”.”” Ideile de arhetip sau de structură 
reprezintă suporturi teoretice, aşa-numitele protective belt ale operei 
lui Mircea Eliade, aflate în relație directă cu ideea de coincidentia 
oppositorum. Acest simbol al totalităţii contrariilor susține întreaga 
teorie ontologică a savantului român.” Conceptul este astfel un 
apriori metodologic. 


* „(...) Eliade has an almost inevitable tendencyto understand this symbol (co- 
incidentia oppositorum, n. B. $.) in its Hindu, and specifically its Hindu Tantric 
form; that is to say, as pointing to a pretemporal and precosmic Totality”, în 
Altizer, op. cit, p. 17; Keshavjee accentuează aceeaşi idee: „(...) le Dieu d'Eliade 
m'apparait come une Unite / 'Totalite ineffable, source de l'Univers spirituel et 
de univers naturel. Son Unite / Totalite prolonge des lors PUnite / Totalite ar- 
chaique (ftre suprâme, „Chaos”, „Gant anthropocosmique primordial”, etc.), 
chinoise (Tao, houen-touen, etc.), hindoue (Un, Brâhman, Krishna, etc.), bou- 
ddhiste („Soi”, „Vacuite”, etc), tantrique (âdvaya), de la Kabbale (En Sof), d'Ibn 
Arabi (Unite de Vfitre), de Maitre Eckhart (Grund, Gottheit) ou de la „gnose- 
de Princeton” (Esprit, Dieu inconnu). Elle rend compte aussi de sa lecture de 
Yahweh comme totalite de P'âtre”, în Sh. Keshavjee, op. cit. p. 436. 

” Brian Rennie, op. cit., p. 49. 

”” Guilford Dudley, op.cit. p. 151. 

”” Ibidem, p. 146. 

Acelaşi sens acordă conceptului şi Douglas Allen, în încercarea 
de a reconcilia metoda fenomenologică (epoche) cu structurile sim- 
bolice autonome și universale. Coincidentia oppositorum ar impune 
mai multe norme metodologice aflate în deplină concordață cu de- 
mersul inductiv al fenomenologiei: integrarea simbolurilor într-un 
ansamblu structural, valorizarea diverselor experiențe religioase sau 
construirea, prin intermediul teoriei simbolului, a unei „fenomeno- 
logii descriptive”, asemănătoare celei a lui Paul Ricoeur." 

Referințele româneşti la conceptul utilizat de Eliade sunt relativ 
puţine şi vizează, în majoritatea cazurilor, aspectele metodologice 
ale operei savantului. În interpretarea lui Adrian Marino, simbolul 
unității contrariilor determină o schemă teoretică prin care „părțile 
confirmă totalitatea, iar totalitatea se confirmă prin părți”. Un 
asemenea simbol nu poate favoriza decât o manifestare „totală” a 
faptelor religioase. De altfel, „cercul hermeneutic” şi „precompre- 
hensiunea”, ca acte constitutive ale oricărei hermeneutici, îşi găsesc 
în conceptul de coincidentia oppositorum semnificaţiile origina- 
re. Ioan Petru Culianu apropie interpretarea eliadină a simbolului 
amintit de soluţiile jungiene ale problemei: „Conceptul jungian de 
coincidentia oppositorum este aici foarte apropiat de acelaşi concept 
al lui Eliade. În ambele cazuri, este vorba de depăşirea amenințării 
unui regressus ad infinitum, la care Michel Foucault socotea că 
este supusă însăși metoda ştiinţei renascentiste. Prin coincidentia 
oppositorum se relevă posibilitatea de a transcende limitele logicii 
umane.” 


* Allen Douglas, Mircea Eliade et le phenomene religieux, Payot, Paris, 1982, pp. 
231-232. Pentru M. Eliade, reducerea la esenţă nu se realizează metodologic, ci 
mai degrabă printr-o practică spirituală. Orgia, de exemplu, reduce omul la sta- 
rea inițială de „confuzie a sexelor”. Coincidentia oppositorum este, în acest sens, 
o metodă de reducere la totalitatea primordială, prin intermediul unor tehnici 
cu caracter soteriologic. 

” Adrian Marino, Hermeneutica lui Mircea Eliade, Editura Dacia, Cluj-Napoca, 
1980, p. 136. 

”” loan Petru Culianu, Mircea Eliade, Editura Polirom, ediţia a III-a, 2004, p. 83. 

În opinia lui Sergiu Al-George, modelul indian al identităţii 
contrariilor, aplicabil atât planului infinitului, cât şi la nivelul expe- 
rienței umane, obligă construcția hermeneutică a lui Mircea Eliade 
la o abordare totală a fenomenului religios. Această abordare trebuie 
să ia în seamă funcția totalizatoare a simbolului, care impune și 
viziunea completă a gândirii simbolice asupra Realului. De altfel, 
funcţia totalizatoare a simbolului coincide cu ideea indiană de „to- 
talizare” a Realului.” 

Și în interpretarea lui Ştefan Afloroaei, hermeneutica faptelor 
simbolice practicată de Eliade are drept concept central ideea de 
coincidentia oppositorum. Simbolul determină inclusiv actul inter- 
pretării, care, în acest sens, „depăşeşte opțiunea pur subiectivă a 
interpretului”. Ambivalenţa realității iluzorii, conciliată în ideea 
de Măyă, dezvoltă o hermeneutică a sensului şi a datelor simbolice 
şi mentale a priori. Cu alte cuvinte, pentru Afloroaei, realitatea an- 
tinomică a Măyă determină atât viziunea ontologică a lui Eliade, cât 
şi pe cea metodologică. În acest sens, „hermeneutica este informată, 
cum ne dăm acum seama, de o logică diferită decât cea aristotelică, 
esențial neunivocă sau antinomică. Această logică, în care locul 
decisiv îl deține conjuncţia contrariilor, îi cere interpretului să se 
plaseze acolo unde se intersectează continuu gândirea simbolică şi 
cea conceptuală”. Considerată astfel, ştiinţa interpretării aplicată 
de Mircea Eliade se înscrie pe linia binecunoscută a epistemologi- 
ilor contemporane de tipul celei a lui Ştefan Lupaşcu sau ale unor 
fizicieni contemporani.” 


* Sergiu Al.George, Arhaic și universal, Editura Eminescu, Bucureşti, 1981, pp. 
187-188. 

” Ştefan Afloroaei, Cum este posibilă filosofia în estul Europei, Editura Polirom, 
Iași, 1997, p. 247. 

”” Ibidem, p. 253. 

”” Aşa cum susține și Gilbert Durand în studiul său Eliade ou lanthropologie 
profonde, în „Cahiers de l'Herne”, nr. 33, 1977. Dar aceste epistemologii con- 
temporane admit logici terțiare, care nu se potrivesc cu viziunea „mistică” a 
identităţii fără contrarii, regăsite în ideea „misterului totalității”. 

Ca o sinteză a tuturor acestor interpretări, Shafique Keshavjee 
găseşte patru funcţii principale ale conceptului de coincidentia 
oppositorum, aşa cum acestea sunt evidenţiate de o lectură atentă a 
întregii opere a istoricului român al religiilor. Coincidenţa contrari- 
ilor îndeplinește, în primul rând, o funcţie „simbo-logică”, prin care 
conceptul exprimă structura logică a Realităţii Absolute. Într-un 
al doilea sens, coincidenţa contrariilor este expresia conceptuală a 
experienţei libertății. Când omul devine liber de condiționări, ex- 
perienţa trăită nu poate fi descrisă decât în termeni de coincidentia 
oppositorum. Funcţia de „formalizare analitică a realității sintetice” 
se referă la diversele identități contrare realizate la nivelul lumii 
fenomenale, fie ca sinteză a „ultimului termen”, fie ca identitate din- 
tre Devenire şi Fiinţă. Într-un ultim sens, coincidența contrariilor 
exprimă condiția intimă a necondiționării ultime, aptă de a revela 
structura profundă a Divinităţii.” 

Ca paradigmă hermeneutică, ontologică, epistemologică sau 
existențială, „coincidenţa contrariilor” este un termen asemănător, 
în ceea ce priveşte sfera lui, cu noțiunea de „Fiinţă”. Coincidentia 
oppositorum „se spune” în multe feluri, determinând, implicit, 
semnificații complexe. Mircea Eliade foloseşte în mod diferit acest 
concept, numindu-l „mister al totalității” (în Yoga. Nemurire şi 
libertate), „reintegrarea contrariilor” (Briser le toit de la maison), 
„biunitate” (Mefistofel și androginul, Nostalgia originilor sau Briser 
le toit de la maison), „paradox” (Mefistofel...), „coexistență de opu- 
se”, „unitate-totalitate” (Nostalgia...), „transcendenţă a atributelor” 
(Tratat de istorie a religiilor). Coincidentia oppositorum se mai ex- 
primă prin denotaţiile: „dialectică a contrariilor”, „uniune de con- 
trarii”, „conjuncţii de contrarii” sau „integrare de contrarii”. 

Mircea Eliade utilizează pentru prima oară termenul de „co- 
incidentia oppositorum” în articolul intitulat Concezione della li- 
bertă nel pensiero indiano, publicat în 1938 în revista Asiatica, nr. 


” A se vedea aceste funcţii ale conceptului de coincidentia oppositorum în 
Shafique Keshavjee, op.cit., p. 441. 

4. Anterior acestei date, savantul român se referă deseori la diverse 
corespondențe (omologări), unificări, paradoxuri sau utilizează con- 
tradicția pentru a descrie stările „absolute” obținute de yoghin ori 
pentru a explica identitatea concretă sau abstractă dintre ființă şi 
neființă. Într-un articol elaborat în 1937, Cosmical Homology and 
Yoga”, Eliade descrie experienţele yoghinice în termenii omologării 
Om- Cosmos şi a obţinerii „ruperii de nivel”: „Ruperea de nivel, 
în toate cazurile, realizează acest paradox: face să coincidă ființa 
cu neființa, sat cu asat. Acesta este tipul perfect de transcendență 
indiană” 

Ceea ce apare explicit începând cu Mitul reintegrării (1942) sub 
numele de „coincidentia oppositorum” reprezintă o temă centrală 
regăsită în diverse forme încă din scrierile de tinereţe ale lui Eliade. 
În Yoga. Essai sur les origines de la mystique indienne (1936), Eliade 
este preocupat de identitatea Atman-Brâhman, revelată conştiinţei 
„eliberatului”, sau de „conjuncţia contrariilor”, obţinută de yoghin 
în starea de sămâădhi. „Sâmădhi se situează pe o linie binecunoscută 
în istoria religiilor şi a misticilor: ca o coincidenţă a contrariilor.”” 
Starea de sămâădhi face să coincidă întregul cu partea, eternitatea 
cu timpul şi transcende bipartiția realului obiect-subiect. 

Obsesia libertăţii, exprimată în termeni de conciliere a opuşilor, 
este evidentă încă din Oceanografie (1934). Drumul către autentici- 
tate duce la încetarea opoziţiilor, la abolirea contrariilor, la totalizare 
şi „întregire a ființei”.”” Eliade are intuiţia existenței unei realități 
nefragmentare chiar înainte de anul 1938. Chiar din adolescență, 


* Publicat în limba română cu titlul Omologare cosmică și Yoga, în revis- 
ta „Manuscriptum”, 1982, XVIII, nr. 4, pp. 154-164 şi reprodus în volumul 
Morfologia religiilor, Editura Jurnalul literar, București, 1993, pp. 213-221. 

” Mircea Eliade, Morfologia religiilor, p. 221. 

”” M. Eliade, Yoga. Nemurire și libertate, Editura Humanitas, Bucureşti, 1993, 
p. 91. 

”* “Când un fapt e cu adevărat real, orice conflict este imposibil, totul se liniş- 
teşte”, Oceanografie, în Drumul spre centru, Editura Univers, Bucureşti, 1991, p. 
13; sau „Numai experimentând totul poţi cunoaşte real viața omenească, poţi 
ajunge un om întreg”, ibidem, p. 25. 


Mircea Eliade și misterul totalității 37 


tânărul era obsedat de dorința de a integra contrariile în propria 
ființă, de a deveni universal, conform idealului renascentist de homo 
universalis, pe care îl încarnează ascetul yoghin, filosoful mistic, dar 
şi orice om creator de valori culturale. În urma călătoriei în Italia 
din 1928, descoperă în operele lui Nicolaus Cusanus ceea ce va numi 
mai târziu coincidenţa contrariilor. Ideile revelate pe această cale le 
dezvoltă la un seminar, susținut la Facultatea de Filosofie, despre in- 
terpretarea lucrării De docta ignorantia a teologului german. Astfel, 
aproximativ între 1929 şi 1932 se cristalizează treptat temele majore 
ale operei ulterioare a savantului român, care implică și sensuri- 
le multiple ale ideii de coincidentia oppositorum. Dovada formării 
unei idei coerente despre simbolul amintit o constituie prezenţa, 
în articolele publicate în presa din acea perioadă, a problematicii 
armonizării contrariilor obținute în planul existenței individuale. 
Sunt importante, în acest sens, articolele despre „erotica mistică 
din Bengal”, precum şi despre problema conjuncţiei contrariilor 
obținute de yoghin sau aceea a transcenderii opuselor în starea de 
sămădhi ori despre identitatea esse-non esse. Idealul de totalizare 
ia forme proteice în scrierile ulterioare ale savantului român. Din 
ideal de cunoaștere, coincidentia oppositorum se transformă treptat 
în paradigmă creatoare, adică tema centrală a majorităţii lucrărilor 
sale importante. 

Aşa cum concluzionau şi participanţii la simpozionul organi- 
zat în aprilie 1978 de Norman Girardot şi intitulat „Mircea Eliade 
ou la coincidence des opposses”, Eliade nu poate fi înțeles în afara 
conceptului de coincidentia oppositorum. Aplicând logica acestui 
simbol, putem spune că orice interpretare este valabilă în măsura 
în care se acceptă creativitatea hermeneutului, care trebuie să aleagă 
dintr-o infinitate de metode pe cea mai apropiată demersului său. 
Dar constatăm că în universul coincidenţelor contrarii sensul se 
suprapune peste libertatea interpretului. În acest context, nu există 


” Apărute în „Vremea”, iunie-iulie, 1932. 

interpretare privilegiată, pentru că orice optimism metodologic este 
obstrucționat de ocultarea sensului în polisemantismul termeni- 
lor. Coincidentia oppositorum face posibilă interpretarea, dar o şi 
limitează în acelaşi timp. Acceptând provocarea plurivocității sen- 
surilor acestui concept, propunem o „hermeneutică a însăşi camu- 
flării sensului” prin care nu dorim atât să dezvăluim sensul ultim 
al termenului studiat, ci mai degrabă să construim o interpretare 
pornind de la realitatea semnificațiilor multiple ale acestuia. Înţeles 
ca paradigmă a oricărei situații de totalizare a contrariilor, termenul 
studiat unește experiența, opera și interpretarea celui ce îl utilizează. 
În măsura în care coincidentia oppositorum este un simbol central 
unificator al tuturor sensurilor, el apare ca semnificant și semnificat, 
mesaj şi mesager, experienţă și teorie, limbaj şi realitate, în acelaşi 
timp. Fiind o experiență totală a Realului, el poate fi definit, cu o 
maximă aproximaţie, ca întreg care unește în sine părțile și care se 
exprimă prin părți. Formula este aproximativă, dar ea dă seama de 
toate semnificaţiile posibile ale termenului și, în plus, ne introduce 
în „misterul totalității”, intuit de mistici şi experimentat de unii 
fizicieni contemporani.” 


” Interesant este că fizicieni precum Heinsenberg sau Capra ajung din dome- 
niul fizicii cuantice, pe cale experimentală, la aceleași consecinţe ale texturii 
lumii, văzute ca o reflectare a întregului în fiecare parte, pe care o experimentau 
nemijlocit misticii sau pe care o intuiau foarte elegant scriitorii. A se vedea, 
Werner Heisenberg, Partea și întregul. Discuţii în jurul fizicii atomice, Editura 
Humanitas, București, 2008, dar mai ales, Fritjof Capra, Taofizica. O parale- 
lă între fizica modernă și mistica orientală, Editura Tehnică, București, 2004. 
Coincidentia oppositorum, ca simbol al totalității, regăsit atât în mistica arhaică 
(Tai-chi, Tao, în uniunea Brahman-Atman s.a), se poate reflecta și ca un sim- 
bol regăsit în textura intimă a spaţiu-timpului, exprimat în ultimele teorii ce 
încearcă să concilieze principiul relativității cu mecanica cuantică; a se vedea, 
de exemplu, modelele teoretico-metodice S şi M, în fizica „energiilor înalte” sau 
eleganta teorie a corzilor, formulată, printre alții, de Brian Greene. 


II. ONTOLOGIA 
COINCIDENŢEI CONTRARIILOR 


A. Misterul Totalităţii Fiinţei 


Coincidentia oppositorum este, înainte de toate, un model onto- 
logic care exprimă perfecțiunea Fiinţei Absolute. Premisa ontologică 
în jurul căreia Eliade îşi construieşte teoria fenomenologică a actu- 
lui religios este următoarea: Realitatea ultimă nu poate fi concepută 
altfel decât ca o unitate de contrarii. Eliade gândeşte în termenii 
filosofiei arhaice, în care prezentarea, sub formă mitologică, a esen- 
ței Divinităţii reprezintă efortul suprem al gândirii „primitivilor”: 
„Una dintre marile descoperiri ale spiritului uman este în mod naiv 
prezentată, sub aspectul în care, prin intermediul unor simboluri 
religioase, omul descoperă că polaritățile şi antagonismele pot fi 
articulate şi integrate într-o unitate” În acest sens, coincidentia 
oppositorum se referă la structura Divinităţii, care transcende toate 
atributele şi absoarbe în sine toate contrariile. Deşi Divinitatea se 
arată a fi, de cele mai multe ori, duală ori bifenomenală, aceste ma- 
nifestări contradictorii implică, de fapt, o coincidentia oppositorum 
totală. 

Limbajul nu ne poate ajuta să descriem această „realitate” aflată 
dincolo de multiplicitatea lumii. De aceea Eliade se mulțumește să 
enumere şi, de puţine ori, să interpreteze miturile şi simbolurile refe- 
ritoarela Realitatea Ultimă. Numirea este diferită, deși semnificația 


* În Mircea Eliade, Nostalgia originilor, p. 252. 

este aceeași: Urgrund, Tao, Unul-Tot sunt câteva dintre formulele 
găsite de istoricul religiilor acestei realități aflate dincolo de lume, 
la contactul cu miturile şi credințele arhaice sau moderne. Oriunde 
s-ar regăsi aceste denominații, ele joacă rolul de semnificant al unui 
„discurs” care circumscrie, de fapt, limitele limbajului discursiv. 
Realitatea ultimă este o coincidentia oppositorum pentru că exprimă 
un model perfect, este Perfecțiunea însăşi. După o schemă arhaică 
- posibilă idee centrală a oricărei religii - perfecțiunea nu poate fi 
decât unitate, absență a contrariilor, a dualității substanţiale. Ultima 
realitate este Totul pentru că nu poate fi în niciun fel determina- 
tă. Ea cuprindetotalitatea realului, de aceea comportă coincidentia 
oppositorum pe toate planurile. 

Mircea Eliade utilizează deseori această schemă teoretică atunci 
când abordează problema mitului, a simbolului sau a diferitelor as- 
pecte contradictorii ale divinităţilor arhaice: ab origine, Totalitatea 
nu avea diviziune, Dumnezeu era Unu-Tot în Unu. „La început — 
afirmă în Mefistofel şi androginul — atât în plan cosmic, cât şi în plan 
antropologic, exista o plenitudine care conținea toate virtualitățile”, 
viziune identică cu primele încercări filosofice de problematizare 
a temei principiului.” În consecință, orice uniune de contrarii este 
o referire simbolică la această Totalitate, ce face posibilă multipli- 
citatea lumii. Dar ea reprezintă un model şi pentru toate situațiile 
existențiale asumate de om în încercarea de a-şi depăşi condiția. 
Totalitatea joacă astfel rolul de arhetip, de semnificant ultim ce im- 
primă sensuri oricărei experienţe religioase. 

Coincidenţa contrariilor în Dumnezeu nu poate fi altfel decât 
absolută, în aceeași măsură totală şi paradoxală. Fiinţa absolută este 
biunivocă, manifestându-se contradictoriu prin unirea perechilor 


” Mefistofel și androginul, p. 108. 

” De altfel, Eliade consideră că omul arhaic are o metafizică regăsită implicit 
în mitologii, ce trimite către o „logică” total diferită de cea alethică.. Această 
viziune presistematică ar constitui chiar începuturile filosofiei; a se vedea Mircea 
Eliade, Nostalgia originilor, Editura Humanitas, Bucureşti, 1994, p. 270. 

de termeni total opuși. În ea coexistă Binele şi Răul, actul şi po- 
tența, articulate fie într-o confuzie protologică de opuse, fie într-o 
transcendență totală unde opoziţiile dispar cu desăvârşire. Eliade 
realizează o sinteză între concepțiile arhaice despre Divinitate, tri- 
butare unei logici contradicționale, şi perspectiva metafizicii budis- 
mului indian, care suspendă orice vorbire şi orice poziţie teoretică 
pentru a putea surprinde, în via negativa, transcendența absolută 
a principiului ontologic al lumii. Vacuitatea este limita supremă a 
transcendenţei; aceasta anulează orice discurs semnificativ despre 
Realitatea Ultimă. Doar utilizându-se paradoxul se poate surprinde 
acest mister inexprimabil al Totalităţii. Absolutul este dincolo de 
contrarii şi de polarități. 

Pentru Mircea Eliade, adept al unei „logici” arhaice, ca şi pentru 
Nicolaus Cusanus, un creştin ecumenic, disjuncția contrariilor im- 
plică o conjuncție misterioasă. Este adevărat însă că savantul român 
nu e interesat de o teologie care ar putea revela structura intimă 
a Divinităţii. Dacă pentru Cusanus coincidentia oppositorum este 
un concept relativ care, în lipsa unei surprinderi directe a esenței 
lui Dumnezeu, explică totalitatea Fiinţei divine, pentru gândirea 
arhaică, identitatea contrariilor este reală. Influențat, în mare mă- 
sură, de concepția antropocentrică a lui Raffaele Pettazzoni, Eliade 
consideră, cel puțin până în anii 50, Ființa Absolută doar un model 
explicativ pentru situaţiile religioase asumate de om în Cosmos. 

Într-un alt sens, se pot surprinde contradicţiile din interiorul 
unității, ca de exemplu coexistența a două atribute contrare sau bife- 
nomenalitatea lui Brăhman. Se poate vorbi astfel despre o coinciden- 
tia oppositorum realizată în mod efectiv în Absolut, dar care nu este 
un anumit limbaj despre realitatea ultimă, ci arată cum este această 
Realitate. În plus, omul poate fi părtaş la unitatea absolută, în pofi- 
da transcendenței Fiinţei Supreme. El poate participa in concreto la 
„misterul totalității”, fapt imposibil dacă Divinitatea ar fi total tran- 
scendentă, adică dacă nu şi-ar revela structura. Eliade utilizează o 
metafizică a sensului foarte interesantă, cu implicații asupra întregii 

sale hermeneutici: structura Divinităţii poate fi regăsită în diferite 
comportamente religioase, dar, la rândul lor, aceste experienţe re- 
ligioase sunt explicate prin coincidentia oppositorum a Divinităţii. 

Cum afirmam însă şi mai sus, Mircea Eliade nu pare interesat de 
speculațiile teologice sau filosofice. Istoricul religiilor încearcă să în- 
țeleagă ce tipuri de experienţe religioase comportă această concepție 
arhaică despre Absolut. Însă „logica” divinității ori via mistica nu se 
constituie într-o bază științifică solidă pentru o fenomenologie a re- 
ligiei centrată pe arhetip, aşa cum şi-ar fi dorit Eliade. Cele două pot 
reprezenta, cel mult, expresii ale unei experiențe personale şi în cele 
din urmă nu pot explica nimic la nivelul disciplinei Istoria religiilor. 
În construirea unei ştiinţe descriptive care să elimine diletantismul 
în abordarea fenomenului religios un rol important îl au concepțiile 
şi experiențele care îşi justifică manifestarea prin raportarea la ar- 
hetip şi care revelează, în acelaşi timp, invariantul obiectiv, creator 
de sens. Este evident că o astfel de ştiinţă, cel puțin aşa cum a fost 
concepută de Eliade, nu poate exista fără postularea unei norme, 
menite a organiza discursul despre religie şi religiozitate în jurul 
unui singur sens. Acesta din urmă se revelează, așa cum vom mai 
observa, din cercetarea constantelor atemporale şi a structurilor. În 
încercarea de a construi o disciplină autonomă, Eliade postulează 
norma ireductibilității fenomenului religios. Avându-l ca aliat în 
construirea unei discipline de sine stătătoare pe Raffaele Pettazzoni', 
istoricul român al religiilor încearcă să concilieze căutarea fenome- 
nologică a sensului cu principiul metodologiei istorice de studiere a 
fenomenului religios în propriul plan de referință. 


” Despre relaţiile și influenţele dintre cei doi mari istorici ai religiilor, uniţi în de- 
mersulcomun al constituirii unei discipline autonome, a se vedeacorespondența 
dintre cei doi, publicată în volumul Mircea Eliade și corespondenți săi, vol. II, 
Editura Humanitas, Bucureşti, 1999-2004; de asemenea, Mircea Eliade-Raffaele 
Pettazzoni. L'histoire des religions a-t-elle un sens?Correspondance 1926-1959, 
Editura Cerf, Paris, 1994 sau Natale Spineto, Mircea Eliade - istoric al religiilor, 
Editura Curtea Veche, București, 2009, pp. 99-140. 

Tema Unităţii primordiale a tuturor opoziţiilor realizează aceas- 
tă legătură între normativ şi descriptiv în opera savantului român; 
este o normă metodologică, întrucât impune sensul, transformân- 
du-se în arhetip, şi creează o ştiinţă descriptivă, deoarece explică 
o serie întreagă de fenomene, în aparență ireductibile unele față de 
altele. În calitate de normă, aceasta determină sensul miturilor, al 
simbolului sau al experienţei religioase. 

Totuşi, în măsura în care interpretează faptele religioase ale 
arhaicilor ca fiind susținute de un sens ontologic al coincidenței 
contrariilor, anume de „structura” Divinităţii, Eliade realizează 
un postulat ontologic fără precedent în istoria religiilor: Realitatea 
Supremă este o coincidentia oppositorum și, cu toate acestea, nu se 
reduce la a fi explicată prin coincidentia. Discursul despre Divinitate 
derivă din acest postulat (şi nu cum s-ar putea interpreta, anume că 
limbajul contradictoriu ar conduce la revelarea acestui sens). Sau, 
altfel spus, Eliade a investit limbajul despre Dumnezeu cu realita- 
te ontologică. Dumnezeu, în calitate de coincidentia oppositorum, 
se explică pe sine şi explică, în acest sens, și orice limbaj despre 
sine. Hermeneutica gesturilor arhaice joacă astfel rolul de epifanie 
a structurii lui Dumnezeu. Interpretând aceste gesturi, se ajunge 
la sensul ultim, absolut, care preexistă acestei interpretări înseşi, 
formând deci cercul precomprehensiunii. 

Revenind la problematica misterului totalității Fiinţei, reținem 
ideea, deosebit de importantă, a conceperii Fiinţei ca un dat onto- 
logic. Fiinţa este şi nu se ajunge la ea printr-o construcție teoretică. 
Ea e ireductibilă şi independentă față de conștiința omului.” Doar 
având acest caracter, Fiinţa poate constitui un arhetip pentru orice 
situație religioasă, impunând sensul experienţei. Descriind-o ca uni- 
tate-totalitate, Eliade îi determină, într-un fel, esenţa: „(...) avem de 
a face cu tendinţa Spiritului de a se întoarce la Unu-Tot.” În aceeaşi 
lucrare, explicând doctrina lui Scotus Eurigena, cercetătorul român 


” A se vedea, în acest sens, şi Carl Olson, op.cit. p. 106. 

afirmă: „În Dumnezeu nu mai există diviziune, căci Dumnezeu 
este Tot şi Unu”. Despre principiul ontologic al mitologiei indie- 
ne, Eliade vorbeşte în termeni asemănători: „India a fost obsedată 
de problema realității ultime, de Ființa-Una ascunsă sub aparența 
multiplă și eterogenă. Upanişadele au identificat această realitate 
ultimă cu Brâhman-âtman””. Numai că această realitate, fiind o 
coincidentia oppositorum totală şi reală, şi nu doar o premisă ra- 
țională, cuprinde în sine şi aspecte care ar putea contrazice însăși 
esenţa sa. Pentru că însumează totalitatea realului, Fiinţa este, în 
acelaşi timp, şi Nefiinţă. Metafizica implicită a mitologiei indiene 
este interpretată de Eliade în aceeaşi manieră: Fiinţa serveşte ca 
model arhetipal şi se supune coincidenței contrariilor. Mitologia 
indiană are ca teme principale bi-unitatea divină şi ambivalența 
Fiinţei absolute sau a principiilor lumii. Aceste alternanţe de con- 
trarii ontologice nu exprimă un dualism radical, cum s-ar putea 
presupune, ci se supun aceleiaşi scheme a unui monoteism cel puțin 
sugerat de Eliade. Alternanţele Mitra-Varina, Brahma-măyă, pu- 
rusha-parkrti, Siva-Sakti, Sâmsara-Nirvăna sunt de fapt manifestări 
ale aceluiași principiu Unu-Tot: „Aceste realități duale tind să se au- 
toanuleze într-o coincidentia oppositorum, într-o unitate-totalitate 
paradoxală, într-un Urgrund (...)””. 

Fundamentul ultim al lucrurilor coincide cu Unul-Urgrund de 
nepătruns. Urgrund, ca stare de absolută nediferenţiere a contrarii- 
lor, este simbolul perfect al coincidenţei contrariilor: „(...) realitatea 
absolută, Urgrund-ul, închide în sine toate dualitățile şi polarități- 
le reunite, reintegrate într-o stare de absolută Unitate (advâya)””. 
Această unitate primordială este modelul pentru toate tipurile de co- 
incidentia oppositorum, arhetipul arhetipurilor. Principiul ontologic 


* În Mefistofel şi androginul, p. 9%. 

” Ibidem, p. 81. 

”” M. Eliade, Nostalgia originilor, p. 261, de asemenea, pp. 257-258; a se vedea şi 
Mefistofel și androginul, p. 83 şi urm. 

””* Mircea Eliade, Yoga. Nemurire și libertate, Editura Humanitas, București, 
1993, p. 182, a se vedea şi Mefistofel și androginul, p. 110. 

nu numai că rezolvă problema generării, dar soluţionează și proble- 
ma dualității. Dualitatea este doar o aparenţă, o iluzie, o imperfec- 
ţiune a cunoașterii noastre, o stare temporară care poate fi abolită 
prin numeroase metode. 

Altfel spus, coincidența explică de fapt opoziția. Schema teoreti- 
că propusă de Eliade, interpretând ontologia arhaică, este asemănă- 
toare „artei răsucirii” platoniciene. Drumul către mântuire este de 
la opoziţie la coincidență, de la dualitate şi iluzie la unitate şi Fiinţă. 
Demersul ultim este refacerea in concreto, pe planul experienţei 
umane, a unității de unde au apărut toate lucrurile. Această stare de 
nediferențiere atemporală este o coincidenţă fără opoziție. Unitatea 
fără diferență este modelul pe care omul trebuie să şi-l asume în 
experiența sa concretă. Nostalgia Paradisului, temă principală în 
opera lui Eliade, trădează această sete de real a omului, care, după 
modelul Fiinţei absolute, încearcă să articuleze polarităţile într-o 
unitate. Cu alte cuvinte, Totalitatea divină explică tot, în calitate 
de arhetip al arhetipurilor, fiind suprasensul oricărui demers reli- 
gios conștientizat ori manifestat sub formă de camuflaj. Ea precede 
creația şi o face posibilă — este şi un principiu al unităţii lumii şi un 
principiu creator - justifică orice act creator şi se explică prin mit. 


B. Unitate și multiplicitate 


Fiecare dintre expresiile „pozitive” prin care se revelează co- 
incidentia oppositorum dezvăluie, în aceeaşi măsură, structura 
Realităţii Ultime. Aceasta se arată, în toate contextele, sub forma a 
două aspecte polare, articulate într-o unitate tainică. Deşi miturile 
ce reflectă armonia contrariilor în Fiinţa Absolută sunt diferite în 
semnificații, ele se reduc la acelaşi arhetip: toate dezvăluie structura 
intimă a Divinităţii ca o coincidentia oppositorum. La fel ca filosofia, 

mitologia se naște din reflecția asupra Realităţii de dincolo de feno- 
menalitate, în calitate de principiu ontologic. Acesta este un model 
pentru orice tip de unitate realizată în planul finitului. Astfel, ca 
arhetip primordial, principiul coincidentia oppositorum în Fiinţă 
este ontologic și cosmogonic totodată. El explică nu doar structura 
Fiinţei, ci justifică şi orice act de creație, orice renovatio abstractă şi 
concretă, de la faptul complex al creării lumii până la orice sărbă- 
toare care trădează o nostalgie a plenitudinii inițiale. 

Sensul este deci dat şi nu construit, întrucât Fiinţa este un dat 
primordial, ontologic. Diversele concepții despre structura Realității 
Ultime nu fac decât să preia acest sens unic şi să repete la nesfârșit 
invariantul istoric. Expresiile cele mai cunoscute ale „situației-pri- 
mordiale” sunt: androginia divină, bi-unitatea şi ambivalenţa zei- 
tăților, consubstanţialitatea a două principii opuse precum și toa- 
te miturile ce sugerează lipsa de fundament concret (Urgrund) al 
Fiinţei. Aceste formulări conceptuale ale 'Totalităţii divine, văzute 
ca o coincidentia oppositorum, sunt tot atâtea soluții de „realizare” 
a principiului în experienţa religioasă. Este interesant că, deși ur- 
mează o schemă unică, încercările de a explica structura Divinităţii 
prin expresii paradoxale rezolvă în mod diferit problema coinci- 
denței contrariilor şi presupun, în acest sens, şi experienţe diferite. 
Androginia este o coexistență de opuse generice, în timp ce bi-u- 
nitatea sau ambivalența divinităților adună termeni contrari din 
genuri diferite. Consubstanţialitatea, consangvinitatea ori „frăția” 
a două principii antagonice validează alte raporturi între opuși: 
consubstanţialitatea zeilor determină din punct de vedere logic ca 
principiile contrare să se confunde în interiorul unei unități, iar „fră- 
ţia” demoni-zei exprimă o bi-unitate unde se păstrează diferențele, 
chiar dacă unifică provizoriu opoziţiile în sânul aceluiași principiu. 

Creaţia lumii nu este act divin gratuit — s-a realizat fie prin 
divizarea unităţii, fie prin dezmembrarea Fiinţei primordiale. Deci 
lumea apare atunci când, printr-o „întâmplare” sau „eroare”, unita- 
tea se „sparge”, multiplicându-se la nesfârşit. Multiplicitatea implică 

astfel o unitate intrinsecă, în care toate lucrurile se reduc la arheti- 
pul totalității. Modelul pentru unitatea camuflată în multiplicitate 
este cel al filosofiei upanishadice, unde „principiul individuaţiei este 
şi principiu al multiplicității”. Infinita multiplicitate a Cosmosului 
explică atât expansiunea lui, cât și tendinţa tuturor lucrurilor către 
unitate. Drumul este invers: dinspre plural spre individual, schemă 
teoretică ce serveşte lui Eliade drept model explicativ pentru condi- 
ţia actuală a omului. Dacă omul nu reuşeşte să supună individualul, 
acesta din urmă ajunge totuși să fie „suprimat prin însuși instinctul 
principal, care tinde să se înmulțească la infinit, până la o aglo- 
merare totală, care face imposibilă orice limită, orice diferenţiere, 
instaurând haosul, adică imaginea adulterată a Unităţii primordiale, 
nedespicate prin actul creaţiei”. 

Starea de dualitate creează o tensiune esenţială între două con- 
trarii, care nu poate fi anulată decât prin repetiție. A repeta gestu- 
rile Fiinţelor exemplare reprezintă singura „metodă” de recâştiga- 
re a Paradisului pierdut odată cu sacrificiul primordial al Fiinţei 
Absolute. În lume, existența contrariilor se explică tot prin referire 
la modelul arhetipal al primordialităţii, al existenței nediferenţiate. 
Lumea este un „cosmos răsturnat”. Ca să refacă unitatea pierdută, 
omul trebuie să reconcilieze contrariile în propria existență. 

Pe planul infinitului, paradoxul coincidenţei contrariilor se ex- 
primă cel mai bine prin conceptul apofatic de Urgrund, concept care 
accentuează esența tainică a Divinităţii. În schimb, aplicată la nive- 
lul realității umane, coincidentia oppositorum devine o „metodă” de 
reactualizare a Absolutului, chiar în limitele timpului şi spațiului 
concret. În acest sens, orice experiență concretă imită modelul co- 
incidentia oppositorum, întrucât implică de fiecare dată arhetipul 
unității, văzut ca prototip pentru orice tip de coincidentia reală. 

Gândind în afara coincidentia oppositorum, nu putem articula 
dualismele într-o unitate; acestea se concretizează doar dacă forțele 


* În Mircea Eliade, Mitul reintegrării, p. 37. 
” Ibidem, p. 38. 

antagonice şi principiile existenţei nu sfârșesc într-o sinteză. Atunci 
când gândirea despre coincidentia oppositorum face abstracție de 
arhetip, ea eșuează în dualismul şi gnosticism. Tema coincidenţei 
contrariilor în Unu-Tot este apanajul unei gândiri conjunctive care 
unifică antagonismele, fără ca această unificare să necesite conce- 
perea unui al treilea termen. Unitatea lumii poate fi salvată numai 
dacă se crede în ideea că opoziţiile se implică reciproc. Eliade nu se 
situează în afara unei astfel de gândiri. Chiar dacă nu își exprimă 
în mod direct adeziunea la o doctrină sau alta, prin modalitatea de 
a pune problema, prin obsesia găsirii unui sens unic tuturor mani- 
festărilor, prin modul de abordare al hermeneuticii, el este adeptul 
acestei concepții dinamice, mono-dualiste a principiului. Conform 
acestei teorii specifice unei şcoli indiene clasice, orice dualism se ex- 
plică printr-o unitate, fără să se reducă la aceasta. Se constată astfel o 
insuficiență logică în conceperea unei ambivalenţe a zeităților, care, 
în esență, exprimă o contradicţie între doi termeni. Zeitatea are 
atribute contradictorii: este bună şi rea, iluzorie și reală, rațională 
şi iraţională, dar, în acelaşi timp, contradicţia sfârşeşte în unitate. 
Mircea Eliade recunoaşte că principala ispită a hermeneutu- 
lui este să reducă multiplicitatea la unitate, la fel cum în ontologia 
arhaică lucrurile îşi trag realitatea din modelul lor ceresc. Eliade 
evită reducționismul istoricului religiilor abordând fenomenul re- 
ligios dintr-o perspectivă strict religioasă. Problema se pune în fe- 
lul următor: cum pot fi reduse modalitățile diadice, dihotomiile la 
un singur numitor comun? Eliade sesizează această dificultate. În 
Nostalgia originilor, el afirmă, referitor la aspectele contradictorii 
ale divinităților indiene: „Avem aici, pe de altă parte, o formulă 
îndrăzneață a ambivalenţei divine, o ambivalență exprimată de al- 
tfel şi de aspectele contradictorii ale marilor zei vedici, bunăoară 
Agni şi Varuna. Dar percepem mai ales efortul gândirii indiene de 
a realiza un Urgrund (s. a.) unic, prin care Lumea, Viaţa, Spiritul 

să fie împreună.” Unitatea contrariilor, ca principiu explicativ al 
lumii, este valabilă numai în planul infinitului, al eternității. Dar 
„ceea ce este adevărat în eternitate nu este în mod necesar adevărat 
în timp”. Dacă în eternitate nu există decât un singur principiu 
unificator al tuturor atributelor, în timp există opoziții şi dualitate. 
Iluzia, ca manifestare a principiului unic, ne face să credem că ar 
exista un dualism ancestral, în timp ce un „inițiat” ar putea afirma, 
în plin spirit vedantin, că măyă şi Brâhman exprimă în fond aceeași 
realitate. Din perspectivă umană, dualismul explică monismul, iar 
din perspectivă infinită, unitatea-totalitatea divină este semnifican- 
tul biunitățţii, alternanţei sau complementarităţii zeităților. Omul 
poate atinge unitatea și acesta este chiar dezideratul misticului. Din 
perspectiva istoricului religiilor „obiectiv”, dualismul „nu-i decât un 
accident în interiorul unui mecanism ale cărei premise şi rezultate 
sunt perfect moniste”."” 

Deşi nu concepe un dualism radical, gândirea lui Eliade se apro- 
pie foarte mult de gnosticism. „Norma” Totalităţii impune legea 
unității lumii. În Comentarii la legenda Meșterului Manole, dar şi 
în altelucrări, savantul român formulează următoarea lege, ce poate 
fi considerată şi asumpţie ontologică: există o unitate a lumii, unde 
toate lucrurile se leagă între ele.” Doar prin intermediul simbolului 
putem înțelege această unitate magică. Simbolul uneşte structurile 
diverse ale realului și creează un sistem prin care realitatea este 


” Ibidem, pp. 257-258. 

” Ibidem, p. 258. 

”” Ioan Petru Culianu, Gnozele dualiste ale Occidentului, Editura Polirom, lași, 
2002, p. 20. Pentru Culianu, Eliade este un reprezentant modern al gnosticis- 
mului, alături de Jung, Evola sau Guenon, în loan Petru Culianu, Mircea Eliade, 
Editura Polirom, Iaşi, 2004, pp. 103-104, idee împărtăşită şi de Keshavjee, care 
pune accent pe diferențele din cadrul unităţii, în timp ce Douglas Allen pare 
a-i atribui lui Eliade poziția monistă. A se vedea, de asemenea, Robert A. Segal, 
The Poimandres as Myth: Scholarly Theory and Gnostic Meaning, în “Numen”, 
vol. 34, nr. 2, 1987, pp. 285-286. 

”" În Mircea Eliade, Comentarii la legenda meşterului Manole, în Drumul spre 
centru, Editura Univers, Bucureşti, 1991, p. 393, p. 397. 

văzută ca o uniune proto-logică a tuturor lucrurilor din Univers. 
Sistemul constituit funcționează ca magia simpatetică — spaţiul vi- 
zualizat este o imensă plasă unde sunt „prinse” toate lucrurile." 

Astfel, regăsim coincidentia oppositorum şi la nivelul microcos- 
mic, sub forma unității de esență a tuturor lucrurilor. Unitatea lumii 
nu ar fi posibilă fără o unitate situată dincolo de ea, care o validează 
şi îi impune sensul. Totalitatea implică toate nivelurile; pe planul 
infinit, ea este Urgrund, la nivel ontic exprimă unitatea lumii, în 
plan metafizic are în vederea posibilitatea realizării unei coinci- 
dențe paradoxale între timp și eternitate, iar în plan metodologic 
impune omologia dintre fenomene.” Eliade îşi creează nuvelele pe 
baza acestui „artificiu ontologic”: nimic în Univers nu este singular; 
fiecare întâmplare se leagă de o alta, iar lumea este un imens sistem 
de semne, care trimit, în mod individual, la unitatea din Univers. 
Interpretarea, ca act de iniţiere, este cea care ajută la descifrarea 
semnelor, la dez-legarea lumii. 


C. Nostalgia Paradisului 


Având funcția unei coincidentia oppositorum, reflecția asupra 
Realității Ultime este un model pentru toate încercările soteriolo- 
gice de obținere a „stării perfecte”, prin care se aboleşte experiența 
fenomenală. Androginizarea rituală, „confuzia sexelor”, orgia, ri- 
tualul sunt tehnici de ieșire din timp. Aceste experiențe paradoxa- 
le demonstrează solidaritatea omului cu misterul totalității şi cu 


” Ibidem, p. 397. A se vedea, de asemenea, Mircea Eliade, Folclorul ca instrument 
de cunoaștere, în Drumul spre centru, p. 172, Imagini și simboluri, p. 142 şi urm., 
Mefistofel și androginul, pp. 152-180. 

” Pentru metoda omologiei, a se vedea, Adrian Marino, Hermeneutica lui 
Mircea Eliade, p. 92. 

sacrificiul creator al Zeului. Totalizând fragmentele din existența 
sa, omul exprimă, chiar și la nivel inconștient, „o profundă insa- 
tisfacţie (...) față de situația sa actuală, de ceea ce numim condiția 
umană”. Această condiţie nu este însă definitivă, cel puţin nu pen- 
tru omul religios. El e conștient că existența îi este precedată de o 
Unitate-Totalitate care îi revelează atât condiţia libertăţii (a realiza 
coincidentia oppositorum în propria ființă), cât şi sensul existenței 
sale (întoarcerea la perfecțiunea dinaintea creației). Altfel spus, nos- 
talgia Paradisului exprimă dorința de accederea starea în care con- 
trariile coexistau într-o misterioasă unitate.” În acest sens, Mircea 
Eliade consideră coincidentia oppositorum un simbol protoistoric, 
cel mai important de dinainte de „cădere”””, pe care omul tinde să 
îl realizeze în actuala sa condiție. Având în vedere consideraţiile 
despre tendința omului către totalizare, coincidentia ar semnifica 
fie această nostalgie”, fie, ca în intepretarea lui Altizer, ar fi chiar 
„mobilul” nostalgiei. În prima accepţiune, coincidența contrariilor 
este o consecinţă a discursului teologic sau, în limbaj semiotic, un 
semnificat al Totalităţii. Când Spiritul tinde spre unitatea absolută, 
simbolul totalității îndeplineşte funcţia de semnificant, care face 
posibil orice discurs şi orice aspirație concretă a omului către rea- 
lizarea arhetipului în planul experienței personale. 

Din scrierile lui Eliade reiese că acestor posibile interpretări li 
se adaugă o treia accepțiune: reintegrarea polarităților într-o uni- 
tate nu reprezintă atât un scop final al unui demers, cât semnifică 
însuşi acest demers. A uni polaritățile este pentru Eliade şi un act 
de cunoaștere obținut în urma unei inițieri.””” Dar actul se explică 


* În M. Eliade, Mefistofel și androginul, p. 115. 

” A se vedea Vasile Tonoiu, Ontologii arhaice în actualitate, Editura Științifică 
şi Enciclopedică, Bucureşti, 1989, pp. 177-178. 

”” "Thomas ].] Altizer, op. cit. p. 88. 

”” A se vedea Carl Olson, op.cit., p. 54. 

"A se vedea Briser le toit de la maison, Edition Gallimard, Paris, 1986, p. 
305, unde Eliade vede în integrarea principiilor polare de tipul Mitra-Varăna, o 
situație mai mult metafizică: aspiraţia omului către unitate, dar și incapacitatea 

prin chiar arhetipul care face posibil sensul iniţierii. Coincidentia 
în Ființa absolută este arhetipul tuturor fenomenelor și al gesturi- 
lor mai mult sau mai puţin religioase. Altfel spus, drumul inițiatic 
implică arhetipul, iar reintegrarea contrariilor pe planul finitului 
este o imagine aidoma unităţii contrariilor în infinit. Coincidenţa 
contrariilor nu exprimă astfel doar nostalgia Paradisului atemporal 
şi nu e doar capătul drumului inițiatic, ci reprezintă și demersul 
concret al neofitului care încearcă să împace în sine contrariile. 
Coincidentia oppositorum este simbolul tuturor simbolurilor, sens 
unic al discursului, regăsit dincolo şi dincoace de Realitate. E are 
strania particularitate de a se explica pe el însuși. 

Într-un alt sens, toate formulele cosmogonice ale omului arha- 
ic indică, în viziunea savantului român, modul cum e structurată 
Divinitatea, dar şi funcția şi, implicit, importanța mitului. Zeitățile 
sunt modele comportamentale pentru homo religiosus. Gesturile lor 
fixează cadrul ritualic al existenței umane. Iar mitul povestește des- 
pre faptele exemplare ale ființelor divine sau semidivine. Deja prin 
imitație şi repetare se realizează o coincidentia oppositorum, întru- 
cât, prin diverse ritualuri, Timpul primordial al gestului exemplar 
irumpe în timpul profan, realizându-se astfel o perfectă identitate 
între durată şi clipă. Legătura dintre actul creator al generării lumii 
din Unu şi lumea în sine se face prin mitul cosmogonic, arhetip al 
tuturor miturilor. Acesta nu numai că explică modul de creaţie a 
lumii, dar arată şi sensul în care trebuie să se îndrepte aceasta. De 
aceea, Eliade prezintă cu insistență diferite cosmogonii; ele au rolul 
de a fixa comportamentul uman, de a-i indica omului drumul că- 
tre realul semnificativ. lar coincidentia oppositorum face parte din 
această schemă teoretică. 

În realitate, toate conjuncţiile de opuse au funcţie soteriologică, 
tocmai pentru că pot fi expresii teologice ori ontologice. Mitul este 


omului de a atinge această unitate. Încercarea este însă inițiatică, întrucât omul 
care cunoaşte bipartiţia realului, explicând-o prin unitatea primordială a prin- 
cipiilor, caută să o realizeze în plan concret. 

teofanie şi ontofanie în același timp; imitându-se comportamentul 
divin, se reprezintă şi imaginea Divinităţii. Metafizica arhaică este 
implicată în ritual, și invers, sensul ritualului poate fi regăsit în ima- 
ginea ontologică a coincidenței contrariilor în Dumnezeu. Schema 
teoretică a presupoziției ontologice de bază a lucrărilor lui Eliade 
poate fi redată în următoarea formă: 


Unu-Tot (Urgrund) 
O creația, prin divizarea părților ori 
prin dezmembrarea Unităţii 





Mitul cosmogonic 
O explică felul cum s-a creat lumea 


Arhetip 
>iuu duui] 


Ritual 
O actualizează „timpul creației 


Totalitate (Unu-Tot) 


Într-adevăr, orice uniune de contrarii este o referire simbolică 
la Divinitate, iar mitul dezvăluie, prin simbol, androginia primor- 
dială, ambivalența ori biunitatea zeității primordiale. Toate aceste 
expresii se reduc, aşa cum am mai amintit, la schema conceptuală 
generală — care funcționează ca presupoziție ontologică - a totali- 
tății primordiale. Chiar dacă Eliade oferă întâietate documentului, 
evitând afirmarea directă a unei atari ipoteze, totuși, prin însăși 
alegerea textelor mitologice, se impune o astfel de interpretare: „(...) 


* Schema teoretică este logică şi ontologică, totodată. Totalitatea „absoarbe” 
termenii, în același fel în care Timpul mitic atrage către sine timpul profan, 
etern reactualizat. Aceasta este viziunea ciclică despre timp a lui Eliade, în aso- 
nanţă cu ontologia arhaică. Timpul mitic este cronic şi policronic, repetabil şi 
irepetabil, istoric şi anistoric, sincronic şi diacronic. Cauzalitatea mitică poate 
fi deci asociată coincidenţei contrariilor. 

Miturile arată că la început, în illo tempore, exista o totalitate com- 
pactă — şi că această totalitate a fost secționată ori fracturată pentru 
ca Lumea sau umanitatea să se poată naște”. 

În accepțiunea savantului român a mitologiei arhaice, totalitatea 
este principiul cosmogonic care poate fi reprezentat prin imagi- 
nea androginului, a Oului cosmogonic, a Uriaşului antropocosmic 
primordial sau a Haosului hesiodic. Deşi diverse, aceste imagini 
sunt coerente atâta timp cât se reduc la semnificația unică a coinci- 
denţei contrariilor în Fiinţa Absolută. În toate concepțiile mitolo- 
gice întâlnim, în fond, aceeaşi tendință a Spiritului de reintegrare 
şi reunificare, de reîntoarcere către Unu-Tot. Modelul mitic este 
de fapt coincidentia oppositorum, aşa cum sugerează şi un subca- 
pitol din Tratatul de istorie a religiilor: „Toate aceste mituri (n. n., 
ale reintegrării) ne oferă o dublă revelație: 1. ele dezvăluie, pe de-o 
parte, polaritatea a două personaje divine, ivite dintr-unul și același 
principiu şi destinate, în diverse versiuni, să se împace într-un illud 
tempus eshatologic; 2. pe de altă parte, coincidentia oppositorum în 
structura profundă a divinității, care se dovedeşte, rând pe rând sau 
concomitent, binevoitoare și înfricoşătoare, creatoare şi distructivă, 
solară şi ofidiană (...)”.” Cu alte cuvinte, alternanță de opuse sau 
identitate absolută, coincidentia oppositorum este modelul ontologic 
al oricărui discurs despre Absolut, perfecțiunea însăși, necesară a 
fi realizată de om în orice experiență spirituală, indiferent de com- 
plexitatea ei. 

În ceea ce priveşte androginia divină, formula este un mod de 
exprimare a bi-unităţii Fiinţei, pornind de la o gândire „concre- 
tă”, legată de experienţă și evoluând către metafizică: „Androginia 
divină nu este altceva decât o formulă arhaică a bi-unității divi- 
ne; gândirea mitică şi religioasă, mai înainte de a exprima acest 
concept al bi-unităţii divine în termeni metafizici (esse-non esse) 


* În Mefistofel și androginul, p. 107. 
” Subcapitolul se intitulează „Coincidentia oppositorum - model mitic”, pp. 
325-326. 

sau teologici (manifestat-nemanifestat), a început prin a-l exprima 
în termeni biologici (bisexualitate)”” Departe de a fi un alt tip de 
discurs, androginia denotă, în fond, acelaşi sens ca și consubstanți- 
alitatea divină, ambivalenţa sau Urgrund, exprimate prin simbolul 
coincidenţei contrariilor. Coexistenţa atributelor în Fiinţa absolută 
conduce însă la o uniune diferențiată, în care atributele, deşi descriu 
Fiinţa, îi afirmă şi mai mult transcendenţa. Totalitatea primordială 
este și masculină şi feminină, şi manifestă şi nemanifestă, și simplă 
şi complexă. Este, cu alte cuvinte, dincolo de dihotomiile noastre 
conceptuale. Pe de altă parte însă, Eliade vorbeşte şi de o nedife- 
rențiere a atributelor în Fiinţa primordială, stare care se confundă 
cu o identitate absolută de atribute.” 

Aceste două poziții ontologice arhaice — uniunea diferențiată 
și transcendenţa absolută — delimitează practic experienţele reli- 
gioase. Într-o primă accepţiune, ambivalenţa, bisexualitatea sau 
consubstanţialitatea principiilor în Dumnezeu, deși în aparenţă îi 
subliniază atributele contrare, afirmându-le, în realitate circum- 
scriu limitele unui discurs pozitiv. Totalitatea primordială rămâne 
transcendentă, în ciuda manifestărilor ei sau a diverselor numiri. 
Într-un al doilea sens, coincidentia oppositorum exprimă identitatea 
tuturor atributelor. Principiul nu este ceva anume, ci cuprinde în 
sine toate atributele. El nu poate fi numit în niciun fel și de aceea 
orice nume atribuit este doar o aproximație lingvistică. Dacă afir- 
mând atributele se accede la transcendența lui Dumnezeu, negân- 
du-le se acceptă prezenţa tuturor atributelor. Limbajul este unul 
evaziv şi dual: acceptând o anumită poziție ontologică, se justifică 
de fapt poziția opusă acesteia. Realitatea ultimă poate fi numită, 


” M. Eliade, Mefistofel și androginul, p. 327. 

” În unele cosmogonii, Haosul primordial sau Oul cosmogonic nu suportă bi- 
partiţii, ci constituie un amestec al tuturor opuşilor. Sensul este însă același: 
polarităţile, ca şi identitățile contrare, își au originea în arhetipul Totalităţii 
primordiale. Totalitatea se explică prin părţi, iar părțile revelează Totalitatea. 
Androginizarea rituală şi orgia sunt părți care revelează Întregul, întrucât îl 
repetă, multiplicându-l la nesfârșit. 

dar rămâne transcendentă, iar, pe de altă parte, este, de exemplu, 
Haos nediferenţiat sau Unul de nenumit, dar se poate reitera peri- 
odic prin diverse experiențe. Androginizarea rituală este demersul 
corespunzător conceperii unui Dumnezeu transcendent, prin care 
se ajunge la o confuzie a contrariilor absolută, identică în fond cu 
transcendenţa atributelor divine: „(...) Nevoia resimţită de om de 
a anula periodic condiția diferențiată şi bine fixată, spre a regăsi 
«totalizarea primordială», se explică prin aceeaşi nevoie a «orgiei» 
periodice, în care toate formele se dezintegrează pentru a ajunge la 
recuperarea «Iotului-Unu» dinaintea creației.” 

Imitarea totalității nu conduce însă la o asimilare completă a 
individului în totalitatea abstractă; este doar o tendinţă a Spiritului, 
o întoarcere simbolică la unitate-Totalitate, nu şi .o identitate com- 
pletă dintre Divinitate şi om”. În plus, urmând arhetipul androgi- 
niei divine, androginia umană obținută prin anumite tehnici sau 
ritualuri are un alt scop: abolirea condiţiei umane şi reintegrarea în 
condiția paradisiacă a omului primordial. Identitatea conceptuală 
ătman-Brăhman aparţine, în esenţă, celui de-al doilea tip de misti- 
că: un act de cunoaştere privilegiată poate revela identitatea dintre 
esenţa sufletului și Ființa Absolută, cum se întâmplă în gândirea 
Vedânta. După opinia lui Douglas Allen, Mircea Eliade privilegia- 
ză schema teoretică a „uniunii nediferenţiate”, caracteristică mis- 
ticismului oriental”. În identitatea ătman-Brăhman, coincidentia 
oppositorum nu mai reprezintă o imagine a Realității ultime, ci 
este însăși această Realitate, fapt subliniat şi de Sergiu Al-George.”” 
Identitatea ătman-Brâhman este „revelația supremă” — afirmă per- 
sonajul Emanoil din nuvela Podul. Revelația se atinge realizând 
această identitate prin intermediul ritualului şi al repetării. Ritualul 


” Mircea Eliade, Tratat de istorie a religiilor, p. 329. 

” Prin identitate completă se înțelege ştergerea diferențelor dintre cei doi ter- 
meni ai identităţii. 

”” Douglas Allen, op. cit., pp. 211-212. 

””" Sergiu Al-George, op. cit., p. 205. 

transformă ființa umană într-un mod tainic, îl transportă pe om 
într-o altă lume, întreținând însă paradoxul: deși ești aici şi repeți 
aceleași gesturi, în esenţă ești dincolo şi realizezi identitatea supremă 
cu Brâhman. Coincidentia revelează realitatea ultimă, care nu poate 
fi decât o identitate monistă dintre om și Divinitate. 

Pentru Shafique Keshavjee, coincidentia oppositorum în Fiinţa 
Absolută nu este nici o formulă a transcendenţei, nici una a iden- 
tității absolute dintre om și Fiinţă. Simbolul exprimă mai degrabă 
existența contrariilor, unitate în diferență şi nu o anulare, reabsorb- 
ție sau transcendenţă totală. Ambiguitatea enunţurilor lui Eliade în 
acest sens este maximă. În unele cazuri, savantul român vorbeşte 
despre o uniune in concreto, realizată de exemplu în tehnicile tantri- 
ce, iar în alte situaţii ține să precizeze faptul că realizarea coinciden- 
ței contrariilor este numai simbolică. Doar o teorie coerentă despre 
simbol și rolul acestuia, precum şi o exemplificare a celor mai im- 
portante tipuri de experiențe privind realizarea coincidenţei contra- 
riilor ne vor conduce la un răspuns ce pune în evidență unitatea ab- 
solută a contrariilor sau o simplă coexistență de opuşi. Oricum am 
privi însă raportarea lui Eliade față de conceptul Realității Ultime, 
trebuie observat că istoricul religiilor folosește de multe ori limba- 
jul misticilor orientale şi al filosofiei budiste, unde accentul cade 
mai degrabă pe conjuncția dintre imanent și transcendent, decât pe 
opoziţia dintre cele două. În gândirea savantului român, transcen- 
denţa lui Dumnezeu este mereu complementară cu imanența sa.” 
Actul repetiţiei aduce efectiv sacrul în timpul profan, determinând 
o „coborâre a transcendentului” în lume. Transcendenţa-imanența 
Divinităţii impune, în cele din urmă, dialectica sacrului şi a profa- 
nului, aşa cum afirmă și reprezentantul noii teologii postmodernis- 
te, dead-theology, Thomas Altizer: „What the sacred myth knows as 
a repetition continually regenerating the «irreversibility» of profane 
time into the presence of a transcendent eternity, the profane myth 


* Sh. Keshavjee, op. cit., p. 334 
” Este şi opinia lui John Saliba, în op. cit., şi a lui B. Rennie, în op. cit., p. 44 

knows as a repetition continually transforming the transcenden- 
ce of eternity into the absolute immanence of de radical profane. 
Both myth revolve about a dialectic movement of repetition: the one 
annulling the profane in its repetition of the sacred, the other an- 
nulling the sacred in its repetition of ther profane (...) Dialectically, 
only the negative presence of an absolutely immanent moment can 
make possible the repetition of a transcendent eternity, just as only 
the negative presence of a transcendent eternity can make possible 
the repetition of Zarathustra's Now”. 

Sacrificiul şi orice act semnificativ al arhaicului presupun con- 
cepția metafizică a imanenţei transcendentului. Eliade, ca orice 
mistic oriental, crede că drumul către Realitatea Ultimă este de 
fapt o reîntoarcere în „timpul” începuturilor, act spiritual care ar 
conduce la libertate şi regenerare spirituală. Această viziune eshato- 
logică a lui Eliade i-a făcut pe mulți exegeți să vadă în cercetătorul 
român fie un umanist care impune modernității mesajul metafizicii 
arhaice (Cave), fie un mistic care ar revigora doctrina creştină sau 
destinul umanității (Altizer). Indiferent de interpretările date ideii 
de Unitate-Totalitate, aflate dincolo de multiplicitate, dar în același 
timp creatoare a multiplicităţii, concepţia ontologică a lui Eliade se 
detaşează de orice poziție dualistă, dar şi de monismul transcen- 
dent. Aşa cum am precizat deja, Eliade este un mono-dualist, iar 
gândirea sa este sintetică şi simbolică. 


* Thomas ].]. Altizer, op. cit., p. 194. Ceea ce exegetul american găsea în eterna 
repetiţie nietzscheeană — o perfectă identitate dintre sacrul total şi profanul ra- 
dical, acum şi aici — la Eliade nu se poate regăsi. Savantul român, crede Altizer, 
nu a conceput niciodată o totală identificare a sacrului cu profanul. Opoziţiile se 
păstrează, deşi ele se unesc într-un mod misterios în actul repetării identicului. 
Repetiţiei lui Eliade îi lipsește actul ultim al dialecticii — anularea opoziţiilor 
în sinteza ultimă. 


III. LIMBAJUL 
COINCIDENȚEI CONTRARIILOR 


A. Cum se poate vorbi despre 
Dumnezeul de nerostit? 


Mircea Eliade nu a utilizat niciodată termenii vreunei teologii 
doctrinale pentru a vorbi despre Sacru." Cu toate acestea, s-au făcut 
dese speculaţii în legătură cu religiozitatea savantului român. Nu 
ne ocupăm direct de această problemă și precizăm doar că a fost 
preocupat mai mult de problemele metafizice cu implicaţii soteri- 
ologice ale diverselor teologii și mai puţin de o anumită teologie. 
Tehnicile de salvare regăsite în toate religiile, care pun nemijlocit 
problema libertății şi implică religiozitatea omului contemporan, 
precum şi unele concepte ale filosofiei tradiționaliste, de factură gu- 
enonistă i-au fost surse de inspiraţie. Poziţia neutră față de o religie 
sau alta nu denotă dezinteresul, ci, dimpotrivă, evaluarea pozitivă 
a oricărui demers religios. Locul central ocupat de conceptul de 
coincidentia oppositorum şi abordarea problematicii prin prisma 


” Deşi influenţat, în opinia lui Ricketts, de creştinismul ortodox, Eliade a evitat, 
în calitate de istoric al religiilor, să problematizeze fenomenul religios din per- 
spectiva unei anumite dogme: „sa reticence concernant les questions de theolo- 
gie provientproblablement de ce qu'il se definit avant tout comme un historien 
des religions plutât que comme un theologien, n'ayant recu aucune formation 
cette derniere discipline”, în Mac Linscott Ricketts, Mircea Eliade et la mort de 
Dieu, în „Cahiers de LHerne”, 1977, nr. 33, p. 112. Cu toate acestea, atât Altizer, 
cât şi Ricketts consideră că poziţia lui Eliade în interiorul disciplinei istoriei 
religiilor este total ostilă teologiei occidentale tradiționale. 

metodei comparatist-istorice explică, în bună măsură, caracterul 
sintetic și ecumenic al gândirii eliadeşti. 

Deși nu face afirmaţii directe referitoare la Divinitate, Eliade 
utilizează un discurs analogic, prin intermediul simbolului coin- 
cidenței contrariilor. Discursul de acest tip este un semn al unui 
limbaj apofatic, chiar dacă intenţia savantului nu este aceea de a 
iniția cititorul în teologia negativă de tip areopagitic. Coincidentia 
este însă şi un semn al unui astfel de discurs, în măsura în care 
nu favorizează un sens unic și nu explică uneori nimic. Acest tip 
de limbaj este mai mult conotativ, făcând posibile corespondenţele 
diverse, analogiile şi ciocnirile de sensuri. Utilizând coincidentia 
oppositorum, Eliade sugerează o abordare apofatică a problemei 
Sacrului şi, implicit, a structurii Divinităţii. 

Cum am mai afirmat, coincidentia oppositorum se exprimă am- 
biguu, paradoxal şi kerygmatic. De aceea, de multe ori când vor- 
beşte despre acest simbol, Eliade ori face asumpţii divergente, ori 
tratează problema cu frivolitate. În realitate, ceea ce poate părea 
ambiguitate extremă semnifică însăşi substanța unui limbaj, el în- 
suși polifonic şi conotativ. Coincidentia nu descrie nimic, întrucât 
nu favorizează un sens regăsit implicit în interiorul discursului, ci 
trimite către diverse sensuri, toate validate de esenţa acestui limbaj. 
Iată un exemplu de exprimare polisemantică, edificator pentru ca- 
racterul analogic al conceptului: „Într-adevăr, dacă pentru gândirea 
indiană condiția umană se defineşte prin coexistența contrariilor, 
eliberarea (adică abolirea condiţiei umane) echivalează cu o stare 
necondiționată care depăşeste contrariile, ceea ce este același lu- 
cru cu o stare în care contrariile coincid”. Altfel spus, coincidentia 
oppositorum favorizează contradicţia și paradoxul, aducând terme- 
nul studiat la paroxism logic; depăşirea contrariilor este, în acelaşi 
timp, coincidență sau coexistență de contrarii, fapt ce trimite către 
un limbaj independent de logica unei gândiri necontradictorii. Un 


* Mircea Eliade, Imagini şi simboluri, Editura Humanitas, Bucureşti, 1994, p. 104. 

astfel de limbaj nu este însă discursiv, din două considerente. În 
primul rând, propoziţiile cu sens nu pot să se refere la niciun fel 
de coincidentia reală. Gândirea este obișnuită să prezinte realități 
opuse, ireconciliabile în sensul coexistenței lor în aceeași judecată 
şi sub același raport. Doar un al treilea termen poate realiza sin- 
teza. Numai că, în cazul discursului coincidenţei contrariilor, de 
cele mai multe ori, acest al treilea termen este absent. El poate fi cel 
mult sugerat, dar niciodată numit sau descris într-un anumit fel." 
Coincidentia oppositorum nu este, în acest sens, o dialectică din care 
ar rezulta o sinteză. Realităţile sunt conciliate, fără însă a se sugera 
prezența unui nou obiect al gândirii. Într-o a doua accepțiune, un 
discurs logic obişnuit este descriptiv, în timp ce în limbajul ambiguu 
al coincidenței contrariilor nu se descrie nimic. 

Coexistența contrariilor trimite către o stare de necondiționa- 
re absolută, care este totuna cu o stare în care contrariile coincid. 
Considerăm că prin această afirmaţie nu se descrie o stare de 
lucruri, ci se sugerează doar un sens ce scapă oricărei decodifi- 
cări raționale. Un astfel de limbaj este autoreferenţial, întrucât se 
propune pe sine ca limită a oricărui discurs coerent. În interio- 
rul său, sensul este suspendat, iar judecăţile cu caracter normativ 
şi descriptiv lipsesc cu desăvârșire. Evident că un astfel de limbaj 
este apanajul misticilor iconoclaşti, care preferă un discurs negativ 
despre Dumnezeu în locul unuia pur descriptiv. Eliade nu a fost 
un mistic, dar s-a folosit de „teologia” misticismului oriental, în 
special, pentru a exprima cele mai importante teorii ale sale. Una 
dintre acestea este irecognoscibilitatea misterului, teorie de ordin 
apofatic, în viziunea lui Ricketts.” Interpretarea misterelor religioa- 
se este eficientă cu condiţia să nu se reușească descifrarea acestora. 


” Unitatea âtman-Brâhman sau complexul indian Mitravaruna ar putea repre- 
zenta un astfel de termen-sinteză, numai că el nu are un alt sens decât cel sugerat 
de unul dintre termenii Mitra sau Varuna. Mitra este şi Varăna, în altă ipostază. 
” În Mac Linscott Ricketts, Mircea Eliade. The Romanian Roots. 1907-1945, vol. 
I, New York, 1988, p. 124. 

Irecognoscibilitatea Sacrului camuflat în profan - temă predilectă a 
lui Eliade, după 1940 - este de fapt lila, conceptul indian ce exprimă 
cel mai bine jocul permanent dintre iluzie şi realitate. Dacă pentru 
omul religios relația cu Dumnezeu presupune o experiență mistică, 
pentru omul desacralizat există numai calea orizontală, a culturii, 
de comunicare cu Divinul. Dumnezeu nu se lasă cunoscut doar pe 
calea experienței mistice, ci mai ales pe cea a irecognoscibilității, ca 
un fel de absență-prezenţă. Altfel spus, revelându-se, Dumnezeu de 
fapt se ocultează, iar cunoaşterea noastră devine necunoaştere şi, 
bineînţeles, după o logică circulară, prin necunoaștere, prin eșecul 
hermeneuticii se „verifică” prezența lui Dumnezeu. În acest sens, 
cunoașterea este apofatică. De aceea credem că, în discursul despre 
Sacru şi Divinitate, Eliade utilizează metoda apofatică, filtrată cu 
ajutorul logicii contradictorii a lui Năgărjuna. Prezenţa, văzută ca 
absență, aparența care, în mod paradoxal, devine realitate, repre- 
zintă teme frecvente în scrierile logice budiste." Însă, dacă teoria 
budistă se sprijină pe pseudoconceptul de vacuitate, Eliade îşi sus- 
ţine teoria camuflajului sacrului în profan prin limbajul universal 
al misticii. 

Este important să evidențiem un aspect definitoriu pentru 
gândirea lui Eliade: deşi apelează frecvent la discursul apofatic al 


” A se vedea Năgărjuna: „A proclama ființa în sine a unui lucru care a căpătat 
existență şi a susține distrugerea sa ulterioară, aceasta este o dogmă despre 
nimicire. Atâta timp cât nu veți fi capabili să stabiliți existența cauzalității, a 
legăturilor şi a eliberării, precum şi a celorlalte fenomene, în contextul absenței 
naturii proprii, orice veţi face pentru eliminarea acestor două dogme, nu veţi 
depăși pe niciuna dintre ele: abandonândextrema permanenţei, veţi fi constrânși 
să admiteţi extrema anihilării; abandonând extrema anihilării, veți fi constrânși 
să admiteţi extrema permanenței.”, Năgărjuna, Tratat despre Calea de Mijloc, 
Editura Herald, Bucureşti, 2007, p. 134. La capătul acestui raționament inex- 
pugnabil, ca de altfel al oricărui alt raționament, se situează vacuitatea tuturor 
lucrurilor, ba chiar a vacuităţii însăși, cum rezultă din textul următor: „Dacă 
ceva ar fi nevid, ar putea exista ceva vid; dar întrucât nu există nimic nevid, 
cum ar putea să existe (un lucru) vid? Biruitorii au declarat că vacuitatea este 
extirparea tuturor dogmelor și i-au proclamat incurabili pe cei care fac din 
vacuitate o dogmă”, ibidem, p. 123. 

misticilor, scopul savantului este unul strict „metodologic”. El nu 
e interesat, din punct de vedere teologic ori metafizic, de prezența 
unei anumite realități inefabile aflate dincolo de multiplicitatea lu- 
mii. Pentru istoricul religiilor, Realitatea Ultimă este un principiu 
metodologic, Urgrund, care, în mod paradoxal, face posibilă inter- 
pretarea. Dar teoria irecognoscibilității miracolului nu poate impu- 
ne decât o hermeneutică bazată pe amânarea sensului, pe variații 
sau ciocniri de sensuri. Eliade avea nevoie de un astfel de discurs 
pentru a-și fundamenta concepția ecumenică asupra hermeneuticii 
creatoare. Coincidentia oppositorum împlineşte acest ideal metodo- 
logic. În plus, însăşi metoda fenomenologică utilizată de Eliade se 
bazează pe limbajul apofatic. În viziunea lui Altizer, epoche nu este 
altceva decât un apofatism metodologic, ce are ca scop suspendarea 
limbajului şi favorizarea negaţiei în construirea unei hermeneutici a 
sacrului. Baza teoretică a raportului sacru-profan este manifestarea 
sacrului prin negarea profanului și invers, fapt ce trimite către o 
suspendare a oricărei judecăți în procesul de manifestare a sacrului. 

Sacrul se exprimă mai uşor prin ceea ce nu este decât prin ceea 
ce este, altfel spus printr-un limbaj apofatic. Dar apofaticul este 
semnul coincidenţei contrariilor. Întrucât realitatea însăşi este pa- 
radoxală, un permanent joc al prezenţei - absenței sacrului în lume, 
şi limbajul despre această realitate este un joc (lilă) descentrat şi 
dual. Coincidentia devine astfel o structură de limbaj ce semnifi- 
că realitatea contradictorie. Aşa cum afirmam mai sus, limbajul 
este autoreferenţial, deoarece îşi circumscrie limitele morfologice 
şi sintactice. Acesta se constituie ca o alternativă la limbajul logicii 
obişnuite și face trimitere, în mod evident, către un Dumnezeu as- 
cuns, ce nu poate fi definit în niciun fel. 


” A se vedea Th. Altizer, op. cit., pp. 42-43. Pentru Allen, problema epoche-ei 
metodologice a lui Eliade este mult mai complexă. Ea conduce la postulatul 
ireductibilității sacrului, care nu are nicio legătură cu apofatismul de tip areopa- 
gitic, a se vedea Douglas Allen, Mircea Eliade et le phenomene religieux, pp. 74-75 


64 Bogdan Silion 


Ajunşi în acest punct, trebuie să precizăm că absenţa discursului 
despre Divinitate la savantul român își găseşte explicaţia în această 
incapacitate funciară a limbajului conceptual de a vorbi despre rea- 
lităţi transcendente. Mircea Eliade nu foloseşte discursul teologiei 
pozitive întrucât nu crede în valoarea argumentelor raționale pri- 
vind demonstrarea existenței lui Dumnezeu. Despre Divinitate se 
poate vorbi doar analogic şi, în acest sens, coincidentia oppositorum 
este limbajul perfect pentru cunoaşterea prin necunoaştere. Tăcerea 
savantului în ce priveşte obiectul disciplinei sale - Dumnezeu - nu 
semnifică nici lipsa credinţei şi nici o indiferență de tip agnostic. 
Pur și simplu, Dumnezeu, ca o coincidentia oppositorum totală, nu 
face obiectul niciunui discurs coerent, este suprasensul care face 
posibil orice sens, dar care descentrează toate semnificaţiile posibile. 

Coincidentia oppositorum poate semnifica şi existența unui 
limbaj dual despre Dumnezeu, în care nu descrierea atributelor 
Acestuia, ci, dimpotrivă, tăcerea mistică ori metafora analogică Îl 
pot intui cu adevărat. Prin tăcere se uneşte contradicţia, se sur- 
prinde misterul. În nuvela Ivan, misterul existenţei echivalează cu 
Dumnezeul necunoscut. „Evidenţele mutual-contradictorii” repre- 
zintă o încercare de a spune în mod apofatic „ceva” despre Realitatea 
Ultimă. În rest, cuvintele sunt neputincioase; doar prin negație și 
amânare a sensului se poate „deschide” misterul. Inefabilul se con- 
fundă cu misterul, iar ambiguitatea limbajului semnifică apropie- 
rea de Fiinţă. În Podul, coincidentia oppositorum este folosită cu 
sensul de cunoaştere prin necunoaştere a lui Dumnezeu. Sensul 
cunoaşterii apofatice este dat însă nu de teologia areopagitului, ci de 
sintagma upanishadică neti-neti! Prin negare, omul se detaşează de 
obiectele lipsite de esenţă și se ajunge, în cele din urmă, la identitatea 
primordială âtman-Brâhman. 

În Istoria credințelor și ideilor religioase, Mircea Eliade consideră 
că logica Trinității este foarte apropiată de concepția despre dum- 
nezeire din Kabbala sau de metafizica lui Năgârjuna. Ca şi pentru 
Dionisie Areopagitul sau Cusanus, și pentru Eliade Trinitatea este 

simbolul unității dintre Unu și Multiplu. Unitatea treimică reca- 
pitulează în sine multiplicitatea, este Ființa-fără-de-contrarii, to- 
talitate absolută. Vorbind despre teologia Sfântului Bonaventura, 
Eliade susține ideea unui Dumnezeu „Unu-lot”, acelaşi în crești- 
nism și la evrei: coincidentia „este evidentă în monoteismul biblic: 
Dumnezeu este infinit şi personal, transcendent şi activ în istorie, 
etern și prezent în durată, etc. Aceste contrarii sunt şi mai izbitoare 
în persoana lui lisus Hristos. Dar Bonaventura elaborează și or- 
ganizează un sistem de coincidentia oppositorum, luând ca model 
Trinitatea, în care Persoana a Treia reprezintă principiul mediator 
şi suveran”. Doctrina perihoretică continuă astfel ontologia arhaică, 
în care Principiul creator al Universului este conceput ca un Tot. 
Coincidentia opositorum este astfel semnul transcendenţei, cate- 
goria cea mai puțin inadecvată pentru a exprima transcendența 
polarităţilor: „On pourrait dire que la coincidence des opposâs est 
dans le discours, la structure logique de ce qui, dans lexperience 
religieuse, depasse la logique discursive. Elle est le concept de l'Ima- 
ge et du symbole, en un mot, le concept du non-concept... Comme 
tout concept, elle n'arrive pas ă exprimer adequatement la realite 
ultime. Mais mieux que tout autre concept, elle tend ă le faire. La 
coincidence des opposes est des lors le concept le moins inacceptable 
pour exprimer l'inexprimable.”” 

Eliade este departe de a fi de acord cu reprezentanții teologiei 
morții lui Dumnezeu, care încercau să extragă consecinţe referitoa- 
re la sensul fenomenului religios, pornind de la interpretarea în sens 
culturalist a sintagmei celebre a lui Zarathustra. Dacă Dumnezeu 
e mort, căutarea sensului și a semnificației nu ar mai fi posibi- 
Jă. Atitudinea savantului român este specifică teologiei negative: 
„Dumnezeu este ca ceapa, pentru că e bun și ne face să plângem”. 


* Mircea Eliade, Istoria credințelor și ideilor religioase, vol. III, p. 201. A se vedea, 
de asemenea, ibiderm, p. 65, unde Eliade apropie teologia negativă a lui Dionisie 
Areopagitul cu metafizica Upanișadelor. 

” Shafique Keshavjee, op. cit., p. 438. 

Această definiţie a sfântului Silvestru, preluată, de altfel, de Eliade”, 
este o ilustrare a teologiei negative, care nu încearcă să demonstreze 
existența lui Dumnezeu, ci lasă loc certitudinilor personale și sus- 
pendării sensului.” 

„Dumnezeu este coincidentia oppositorum” înseamnă de fapt 
Dumnezeu este mister. Lipseşte semnificaţia ultimă, iar în interiorul 
acestei absenţe Eliade încearcă să construiască, folosind concepte ale 
teologiei negative, disciplina istoriei religiilor. Toate conceptele im- 
portante ale acesteia - sacrul, coincidentia oppositorum, hierofanie, 
mana etc. — sunt concepte-minimale, de fapt pseudoconcepte, dato- 
rită gradului redus de aproximare. La Eliade, apofatismul, negația, 
analogia, simbolul, misterul construiesc semnificaţia şi discursul. 
Dar limbajul apofatic nu este propriu-zis un limbaj, ci un simulacru 
al Realităţii Ultime, care se dezvăluie nu în sensurile cuvintelor, în 
ceea ce se spune, ci în tăcerile semnificative ale istoriei religiilor.” 
Limbajul apofatic devine astfel un camuflaj perfect al sacrului. El 
favorizează atât pătrunderea în mister, cât şi participarea în mod 
direct la Realitate. Dacă înlăturăm camuflajul, lumea se dezvăluie 
aşa cum este şi ajungem la identificarea ultimă cu realul semnificat 
de sacru. În nuvela Podul se revelează această epifanie a limbajului 
care poate trimite în mod nemijlocit, fără exprimare analogică sau 
simbolică, la prezența obiectului exprimat: „nu simbolismul viței- 
de-vie interesează, ci o viță-de-vie, una singură, care ar putea fi şi 
altceva, care ar putea semnifica, bunăoară, prezența zeiței. Observați 
că spun: prezenţa zeiței, prezența ei reală, concretă, nu ideea, nici 





* În Jurnal, vol. I, Editura Humanitas, București, 2004, p. 329. 

” A se vedea și C. Olson, op.cit. p. 54. 

”” „(...) misterule de nepătruns (...) Cum să arăţi tăcerile, lungile, aridele tăceri 
care traversează istoria religiilor care, de fapt, alcătuiesc în bună parte istoria 
religiilor, ca şi, de altfel, oricare altă istorie în general?”, Adio (1969) în Proză 
fantastică, vol. III, Editura Fundaţiei Regale Române, Bucureşti, 1991. Eliade 
este convins că piesa de teatru trebuie să arate inefabilul, să încerce să îl joace 
- este singura expresie dramaturgică a unui teatru „apofatic”, în care perso- 
najele revelează misterele existenţei. Ele nu interpretează un rol, ci se lasă a fi 
interpretate de inefabil. 

imaginea ei””. Limbajul devine ritual, superior oricărei forme de 
simbolism. Viţa-de-vie nu semnifică şi nici nu sugerează sensul, ci 
trimite direct către realitatea reprezentată, Marea Zeiță sau lisus 
Hristos. Funcţia limbajului nu mai este aceea de a comunica, ci de a 
face posibilă participarea la realitatea pe care impropriu, defectuos, 
o numim într-un anumit fel, de exemplu cu termenul de „sacru”. 
Această participare efectivă la Realitatea Ultimă este posibilă doar 
prin repetiţie eternă. Totul trebuie să se repete — acesta este limbajul 
sacrului, cel care exprimă mereu același lucru. Redundanțţa este un 
semn al puterii de hierofanizare a cuvântului. El nu e un simplu act 
semnificant al realităţii, ci o reconstituire sau o recreere a ei. 

Din citatul prezentat mai sus deducem că Eliade este neîncre- 
zător în capacitatea simbolului de a dezvălui misterul. În realitate, 
simbolul este un instrument de cunoaștere superior conceptului, 
dar este şi el limitat în comparaţie cu bogăția semnificativă a realită- 
ţii înseşi. Premisa kantiană se păstrează: esenţa lucrurilor nu poate 
fi cunoscută, fiind obturată de limbaj. Simbolismul, ca şi limbajul 
conceptual, te menţine într-un univers abstract. Dar nu simbolul 
este important, ne transmite Eliade, ci obiectul însuşi în care acesta 
se manifestă. Acesta este misterul, iar dacă dăm vălul la o parte, 
accedem direct. În fond, simbolul nu e decât cortina ce trebuie înlă- 
turată pentru a accede necondiționat la realitatea ultimă. Eliberarea 
de ignoranță se face prin participare directă la transcendență, în 
tăcere, dincolo de orizontul limbajului. Limbajul non- descriptiv, 
apofatic, suspendă interpretarea şi, în absenţa simbolului, dezvăluie 
realitatea. Acest limbaj autodevorator este tot negativ, întrucât nu 
face posibilă interpretarea, este o revelație continuă a misterului 


* Mircea Eliade, Podul, în Proză fantastică, vol. III, cuvânt înainte şi postfață 
de Eugen Simion, Editura Fundaţiei Culturale Române, Bucureşti, 1991, p. 54. 
Considerăm esenţială această afirmaţie. Ea vine să sublinieze caracterul epifa- 
nic al imaginii, care depăşeşte simbolismul abstract. Accesul la realitate se face 
fără intermediar, prin salt ontologic, la fel cum în tehnicile yoga contopirea cu 
obiectul, reprezentarea lui realăsunt posibile prin contemplaţie sau ritual. Viţa- 
de-vie este Zeița, şi nu doar un simbol al Ei. 

Spiritului ascuns în materie; dar aceste cuvinte nu spun de fapt 
nimic, întrucât inefabilul ucide totul, inclusiv vorbirea despre el. 
Limbajul conceptual despre sacru este însă derivat din limbajul 
prereflexiv al teologiei negative. Adevărata esenţă a limbajului este 
constituită din „evidențe mutual-contradictorii”, hierofanii para- 
doxale şi camuflaje mai mult sau mai puțin discrete. Acestea con- 
stituie „obiectele” istoriei religiilor, de care un cercetător onest tre- 
buie să țină seama. În acest sens, discursul istoricului religiilor este 
non-descriptiv, iar orice normă pe care ar impune-o s-ar baza doar 
pe certitudini personale, în timp ce arhetipurile anistorice nu ar fi 
decât deducții pe baza varietății experiențelor personale, în con- 
fruntarea omului cu misterul de nepătruns al lumii. Simbolismele 
arhetipale sunt însă expresii ale unei realități extra-lingvistice, care 
suportă o pierdere de sens atunci când se încearcă decodificarea lor 
în unități lingvistico-denotative. Interpretarea simbolurilor devine 
partea cea mai importantă a hermeneuticii, numai că acest demers 
este el însuși unul incomplet și nesubstanţial. Limitele limbajului 
conceptual sunt şi limitele hermeneuticii care încearcă să traducă 
o realitate de gradul II — simbolul — care deja este interpretare a 
realității de gradul I - într-un al treilea nivel, ce pierde însă din 
multivalenţa și substanţialitatea nivelului anterior. Ambiguitatea 
devine astfel semnul adevăratei realități, acea realitate unde lim- 
bajul şi Fiinţa nu sunt disociate în obiect şi subiect al cunoaşterii: 
„Ontologiquement parlant, le statut des symbolismes archetypaux 
serait donc le suivant: ils sont fondamentalement les expressions 
d'une realite extra-linguistique; ils se manifestent lă ou le langage 
«S'ajuste» de plus pres ă la realite vecue. Les symboles «codent» la 
realite. On peut les decrypter de multiples fagons et ă des degres di- 
vers d'interpretation. Ils sont le reflet des enigmes et des ambiguites 
de toute existence, ainsi que des infinies possibilites qui s'ouvrent ă 
la demarche philosophique.” Varietatea interpretărilor rezultă din 


* Douglas Allen, Mircea Eliade et le phenomene religieux, Payot, Paris, 1982, 
pp. 231-232. 

plurivalența semnificaţiilor simbolului, exprimată prin creativitatea 
hermeneutului. 

Mircea Eliade nu gândeşte doar o transcendenţă a principiu- 
lui existenţei. Imanenţa, concretul au și ele rostul lor. Misterul se 
poate regăsi în fapte banale, în cotidian. Interpretarea prin simbol 
deschide perspective noi, dar nu favorizează accesul la un alt mod 
ontologic. Dobândirea unei noi condiţii ontologice se face prin iden- 
tificarea in concreto cu obiectul simbolizat: vița-de-vie este însuşi 
Hristos, iar în actul liturgic ne identificăm real cu EI. 

Pentru Eliade deci, limbajul apofatic are rol soteriologic. El nu e 
folosit explicit, ci sugerat de tăcerile semnificative de care se loveşte 
interpretul. Simbolul nu este exhaustiv și, de aceea, nici interpreta- 
rea nu e perfectă. Dincolo de acestea sunt tăcerile istoriei religiilor, 
al cărei „obiect” îl constituie perfecta camuflare a sacrului în profan. 
Coincidentia oppositorum revelează structura misterului, dar stă 
și la baza identității extra-generice dintre două realități contradic- 
torii. La Eliade, coincidența contrariilor este un discurs nu despre 
Dumnezeu, ci mai degrabă despre paradoxala confuzie din lume 
dintre sacru și profan. Lumea este paradox, este mister, iar coinci- 
dentia nu doar vorbeşte despre acest mister, ci este însuşi misterul. 
Susținem ideea că, raportat la limbajul apofatic către care trimite, 
coincidentia este, în viziunea lui Eliade, mai mult decât un artificiu 
iconic al misterului, imposibil în alt fel de comunicat; el are rol 
creator în cel mai puternic sens cu putință. Limbajul coincidenței 
contrariilor este un instrument ontologic care construiește Ființa și 
îi afirmă existența; nu corespunde Realității semnificate, nici nu este 
o interpretare a ei, este însăși realitatea construită. Limbajul apofatic 
are putere autonomă de a se manifesta şi de a construi realitatea. De 
aceea, când spunem că Dumnezeu este coincidentia oppositorum, 
dincolo de rolul ontologic al afirmației, se utilizează un limbaj el 
însuşi contradictoriu pentru a exprima contradicția. Aşa cum am 
văzut, autoreflexivitatea este un semn al apofatismului, dar şi unul 
al absolutei autonomii a limbajului de a instaura o realitate față de 

care nu se supune. Realitatea este coincidentia oppositorum, dar 
limbajul este mai mult decât atât. 


B. Fiinţă și limbaj 


Miza discursului negativ al lui Eliade nu este păstrarea unei 
anumite rezerve față de echivocul situaţiei lingvistice, ci de a iden- 
tifica, la capătul demersului interpretativ, Fiinţa şi Limbajul. Așa 
cum Fiinţa se spune în multe feluri și semnifică diferit, şi limbajul 
coincidenţei contrariilor, primordial și prereflexiv, este plurivalent. 
Considerăm că limbajul despre Fiinţă nu poate fi'decât o coinciden- 
tia oppositorum diferențiată sau, altfel spus, coincidența contrariilor 
are ca substrat Fiinţa. În ciuda diverselor moduri de identitate sau de 
unificare a diverselor niveluri onto-logice, limbajul contradictoriu, 
care este în același timp sintetizator, nu poate „vorbi”, în această 
dublă ipostază, decât despre Fiinţă. Limbajul privilegiat al Fiinţei 
este deci coincidentia oppositorum. EI spune Fiinţa aşa cum Fiinţa 
cere un astfel de limbaj. Pentru Eliade însă Ființa coincide cu Sacrul. 
Limbajul potrivit Sacrului este simbolul. Despre simbol vom avea 
ocazia să discutăm într-un alt capitol. Aici amintim doar caracterul 
paradoxal al acestui tip de limbaj. 

Contrar cu afirmaţiile lui Aristotel, Eliade consideră că Fiinţa se 
exprimă paradoxal. Pentru filosoful grec, logica nu permite simbo- 
lului libera exprimare. Simbolul este restrictiv la o anumită realitate 
şi nu depășește cadrul logicii binare. Istoricul român al religiilor 
răstoarnă perspectiva: funcţia principală a simbolului este aceea de 
a exprima situații paradoxale sau modalităţi ale realității ultime care 
altfel nu ar putea fi exprimate. La Aristotel, limbajul nu cuprinde 
decât lucrurile ce se pot concepe. La Eliade, fiind limbaj, Fiinţa se 
supune mai multor sensuri: „Eliade consideră simbolurile ca fiind 

multivalente, ceea ce înseamnă că ele au capacitatea de a exprima 
mai multe semnificaţii în mod simultan și a căror unitate nu este 
aparentă în planul experienței imediate.” În acest sens, cercetătorul 
român se apropie de postmoderniștii de tipul unui Derrida, pentru 
care nu există sens în afara limbajului. Acesta din urmă este, pentru 
Eliade, un semn, o epifanie sacră a sensului. Limbajul face posibil 
sacrul, şi nu invers, cum s-ar putea crede. De fapt, povestind despre 
fapte exemplare, sacrul se arată fără intenţia rostitorului. Ideea unui 
limbaj care dezvăluie Sacrul este redată cu claritate în câteva nuvele. 
În Pe strada Mântuleasa sau în nuvela iniţiatică În curte la Dionis, 
apariţia sacrului este însoţită de semne: amnezia (o temă frecventă, 
ce poate semnifica trecerea de la nivelul discursiv la cel apofatic), 
ilogismul, confuzia planurilor etc. Conflictul fantastic, ce explică 
jocul antinomic al realităţii, nu se poate raționaliza discursiv. El se 
exprimă cel mai bine prin mit. Mitul este redundant, ciclic și, în 
plus, este limbaj prin excelență. Precum Michel Foucault, Eliade 
susține unitatea lingvistică a realităţii.” Totul e un joc de limbaj cu 
miză ontologică. 

Cum se conciliază însă acest panlingvism cu afirmaţia anterioa- 
ră, aceea că limbajul apofatic este primordial și prereflexiv, în fond 
o convenție care circumscrie limitele discursului logic? În realitate, 
limbajul apofatic nu este discurs, deci nu poate fi decât autoreflexiv 
sau negativ prin excelență. Dacă realitatea este însă limbaj, ce fel 
de sens se oferă acesteia, ținând cont că limbajul apofatic este el 
însuşi în afara vreunui sens? Răspunsul îl dă chiar Eliade, în Tratat 
de istorie a religiilor: între limbajul discursiv și cel al coincidenței 
contrariilor există o opoziție radicală. Dacă realitatea este discurs, 
nu mai e posibil sensul. Căci sensul este dat în limbajul negativ. 
EI este prereflexiv, deci preconceptual, primordial față de logism. 
Afirmând Totalitatea Realităţii, limbajul analogic ia locul celui logic, 
care nu poate surprinde bogăţia semantică a realului. Dar, vorbind 


* Carl Olson, op. cit. p. 86. 
” A se vedea Guilford Dudley, op. cit., pp. 151-152. 

despre totalitate — și nu se poate vorbi decât la nivelul coincidenţei 
contrariilor — se aboleşte limbajul cotidian şi se inventează unul 
personal, conotativ şi secret. Realul este tot, iar omologările şi co- 
incidenţele nu pot fi gândite prin concepte logice: „Noi despărțim 
inevitabil în fragmente ceea ce este şi rămâne întotdeauna un întreg, 
Explicităm cauzal ceea ce a fost perceput intuitiv ca un ansamblu. 
Folosim termenii «pentru că» sau «ca să» atunci când, în conștiința 
omului arhaic, le corespunde formula «în același mod».” Altfel spus, 
peste limbajul obișnuit se țese un alt limbaj, care întretaie planurile 
ca o axă orizontală şi revelează Fiinţa. Confuzia dintre planuri şi 
coincidentia apar în punctul de conjunctură a celor două niveluri 
ale realităţii care se exprimă prin limbaje diferite. Orizontul Fiinţei 
se descoperă prin mit. Mitul urzeşte povestea Fiinţei în lumea con- 
cretă, ducând la paradoxala confuzie a Sacrului cu Profanul. 
Ființa, ca Sacru, se camuflează în obişnuit, în banal. Pentru 
că în lume Fiinţa pare deseori a coincide cu Devenirea, realitatea 
apare ca o contradicție, rațională şi iraţională, continuă și disconti- 
nuă, prezentă și iluzorie, totodată. Realitatea este în cele din urmă 
totală, o conjuncție de opuse dinamice. Aceeași schemă este apli- 
cată, aşa cum am văzut, și Realității Ultime: Grund este măyă şi 
Spirit Absolut, Timp şi Eternitate, păra şi apăra, fix şi mobil etc. 
Coincidentia oppositorum exprimă o structură de limbaj ce respectă 
aidoma Realitatea. În fond, niciun alt limbaj nu se potriveşte mai 
bine unei realități atât de complexe. Deja, afirmând acest lucru, fa- 
cem din coincidentia oppositorum cel puţin un limbaj ambiguu, eva- 
ziv; el este apofatic, în măsura în care suspendă la nesfârșit sensul, 
mitologic, pentru că afirmă în mod repetat Fiinţa, antidiscursiv şi 
alogic, întrucât nu respectă funcţiile logice. Coincidentia este limba- 
jul care implică mereu un al doilea limbaj, pe care îl poartă cu sine. 
Întotdeauna altul, revelând un alt sens decât cel aşteptat, plural 
chiar şi atunci când semnificația pare clară, limbajul coincidenţei 


* Mircea Eliade, Tratat de istorie a religiilor, ed. cit. p. 134 

contrariilor se supune unui joc infinit al interpretării, fiind un 
semnificant niciodată prins, un etern joc al diferenței. Limbajul 
mitului, ca şi limbajul diferenței, este descentrat, un joc dublu; crip- 
ticul ascunde fanicul, iar revelaţia trimite tot timpul către ocultare. 
Coincidentia oppositorum se supune cel mai bine conceptului de 
fugă semiozică al lui Eco. Mitul exprimă caracterul magic al unui 
astfel de limbaj, indentificabil, prin puterea de afirmare a Fiinţei, cu 
poezia însăşi: „Poetul descoperă lumea ca și cum aceasta ar asista 
la cosmogonie, ca şi cum ar fi contemporan cu prima zi a Creaţiei. 
Într-un anumit punct de vedere, se poate spune că orice mare poet 
reface lumea, căci el încearcă s-o vadă ca şi cum Timpul și Istoria 
n-ar exista.” Ca şi Heidegger sau Foucault, Eliade vede în limbajul 
mitic lăcașul privilegiat al Fiinţei, o extansă a Adevărului, veşnic 
repetat şi consacrat prin mit.” 

În ipostaza creatoare a limbajului, orice „ceva” poate deveni 
orice „altceva”. E specificul experienței magice, al gândirii simbo- 
lico-religioase şi al expresiei poetice. Limbajul devine magie, iar 
metafora un act creator. Cum prin magie se produc „corespondențe” 
între diverse obiecte, în metaforă „orice obiect poate fi exprimat 
prin alt obiect”. Eliade mizează astfel pe libertatea imaginilor și pe 
fantezie, ca expresii ale capacității creatoare a limbajului. 

Libertatea imaginilor este specifică limbajului contradic- 
ţional. La fel cum prin magie lumea se poate transforma, și 


” Mircea Eliade, Mituri, vise, mistere, Editura Univers Enciclopedic, Bucureşti, 
1998, p. 29. 

” „Foucault's vision ofo return to the unifying and the generative role of lan- 
guage is so radical that it suggests the ascendency of mythic over discursive, 
analytic language - indeed the ascendency of mythic over historical and sci- 
entific accounts of the world. To be sure, what is important for Foucault is not 
the religious content of myth but the poetic language of myth, which speaks 
through the unifying and generative power ofsymboland methaphor (...) Eliade 
also understands the power of myth not only ontologically but in the power of 
its language (...) For Eliade it is the world «speaking» through the medium of 
symbolic language, not man speaking about the worldthrough one of this many 
subservient inventions, language”, în Guilford Dudley, op.cit., p. 149. 

cuvintele-metafore pot modifica structura realității. „În Java un ti- 
gru sau un crocodil nu e numit pe numele lui, ci e chemat «Bătrânul 
Domn» sau «Marele Tată». Originea magică a spaimei de a evoca 
prezența animalului prin simpla pronunțare a numelui său e evi- 
dentă.” Redundanţa limbajului mitic nu exclude libertatea creatoare 
a gândirii simbolice. Homo symbolicus este un creator de mituri, 
variante infinite ale unui arhetip. Limbajele secrete, intenționale 
au o funcţie identică cu ritul. Ele sunt forme de cunoaştere şi de 
contemplare şi au rolul de a revela, printr-un limbaj dual, Realitatea 
Ultimă. Caracterul lor metaforic exprimă, de fapt, un apofatism, o 
structură de limbaj nepotrivită cunoaşterii descriptive. Ele se potri- 
vesc unei realități care nu poate fi descrisă decât prin termenii opuși 
ai unei conjuncții, reprezentând astfel „categorii” non-discursive ale 
coincidentia oppositorum. 

Iată de ce niciuna dintre criticile esenţiale privind lipsa de ști- 
ințificitate a deducţiilor ontologice ale savantului român” nu atinge 
de fapt esența gândirii eliadești. Realitatea nu este guvernată numai 
de legile newtoniene sau doar de logica aristotelică. Ea este marcată 
şi de paradox, de impredictibilitate şi de contradicție. De aceea, 
doar o gândire simbolică, ce conciliază contrariile, poate dezvălui 
caracterul misterios al realităţii. Este evident în acest sens că orice 
limbaj care ţine seama de complexitatea unei lumi - și care trimite 
la concepția antisubstanţialistă a lui Heraclit — este apofatic. El nu 
descrie cum este lumea ci, afirmând o caracteristică a acesteia, în 
realitate i-o neagă. 

Negația se comportă la Eliade ca un semn al totalității. 
„Neti!Neti!” semnifică „şi-și”. Simbolul nu poate fi decât total; el 
nu exprimă fragmentarul, individualul: „If reality is of the rational 


* Mircea Eliade, Erotica mistică în Bengal. Limbajul secret al misticii indiene, 
„Vremea”, 3 iulie 1932, p. 7. 

" Una dintre cele mai recente este cea a lui Ivan Strenski, în lucrarea Four 
Theories of Myth in Twentieth - Century History: Cassirer, Eliade, Levi-Strauss 
and Malinowski, lowa University, 1987. 

and the irrational, of the ordered and the unordered, of the seen 
and the unseen, then it is symbols, through their ability to inte- 
grate opposites, that can most comprehensively unite the totality 
of reality.” Dacă se înlocuieşte „şi” cu „nici”, rezultă sensul real 
atribuit de Eliade realităţii.” Nu există centru absolut; el este pes- 
te tot. Limbajul are libertatea de a construi sensul oriunde. Doar 
coincidentia oppositorum ca limbaj apofatic poate să dea seama de 
dinamica unei realități care se dezvăluie şi se ascunde permanent, 
o realitate pe care acest limbaj o întemeiază şi o descentrează în 
permanenţă. 

Pentru Eliade, limbajul nu are caracter explicativ; cel discursiv 
nu e capabil să reprezinte complexitatea realității, iar cel non-dis- 
cursiv semnifică mai degrabă prin tăcerile lui decât prin descriere. 
Limbajul apofatic nu e încă un limbaj, căci, în amânarea perma- 
nentă a sensului, nu poate decât să se devoreze în permanență și 
să deconstruiască semnificaţia. Este evident că ceea ce propune 
Eliade, referitor la mit, simbol sau limbaje intenționale, nu este de- 
construcție în sensul postmodern al termenului şi nici apofatism 
clasic (limbajul nu poate elibera) — deşi ar putea fi recuperat în am- 
bele direcţii”, ci presupune o apropiere de mister, fără încercarea 
de a-l descifra. Sugestivă, în acest sens, este sintagma „evidențe mu- 
tual-contradictorii”, folosită în nuvela Ivan. Aceasta exprimă cel 


* John David Cave, op. cit. pp. 43-44. 

” Coincidentia oppositorum este un limbaj înte-meietor, întrucât revelează 
Fiinţa şi este des-centrant în acelaşi timp, pentru că se constituie în afara prin- 
cipiilor logice. 

”” Studiile mai recente despre opera lui Eliade evidenţiază apropierea dintre 
gândirea istoricului religiilor român, în ce priveşte unele teme, de postmoder- 
nismul filosofic deconstructivist al lui Derrida sau de gândirea structuralistului 
Foucault ori cea a antropologilor E. Tylor şi Claude Levy Strauss (de exemplu, 
Eliade preia de la structuralism întrebările despre esența fenomenelor studiate 
şi despre semnificația originară, a se vedea Încercarea labirintului,  p. 120), a 
se vedea, de exemplu Carl Olson, în The Theology and Philosophy of Eliade. În 
ceea ce priveşte „apofatismul” implicit al concepţiei eliadine despre sacru, a se 
vedea Shafique Keshavjee, op. cit. și David Cave, op. cit. 

mai bine funcția limbajului şi a simbolului la Eliade. Evidenţele nu 
sunt certitudini raționale, logice, ci contradicții misterios conciliate 
pe plan intuitiv. Ele sunt mutuale deoarece nu presupun niciun fel 
de discurs, dar pot fi totuşi înțelese intuitiv, „simpatetic”, şi sunt 
„negative” pentru că nu descriu nimic. Certitudinile de acest tip tri- 
mit direct către realitatea aflată „dincoace” de „enstaza” limbajului: 
„Realitatea nu este un Altceva extra-ordinar, ci un Aici intra-ordi- 
nar (...) Spiritul nu este Materie, chiar dacă se învăluie şi se dezvăluie 
în sânul ei.” Din această fenomenologie a ocultării rezultă enigma 
lumii. Coincidentia „vorbeşte” despre aceasta. În final, coincidentia 
oppositorum este limbajul misterului şi limbajul despre mister, su- 
prasensul care face posibile toate semnificaţiile, începutul absolut 
al cuvântului, de unde ia ființă orice rostire. 


* Shafique Keshavjee, op. cit., p. 330. 


IV. COINCIDENTIA OPPOSITORUM 
CA PARADIGMĂ HERMENEUTICĂ 


După anii '50, Mircea Eliade foloseşte tot mai des termenul de 
„hermeneutică”, probabil și în urma contactului cu filosofia lui Paul 
Ricoeur.' Ca şi hermeneutul francez, Eliade construieşte edificiul 
disciplinei sale, istoria religiilor, pornind de la interpretarea simbo- 
lului. Credinţa autorului Tratatului de istorie a religiilor este aceea 
că simbolul, mitul şi arhetipul nu își descoperă sensurile decât în 
urma unui substanțial efort hermeneutic. În măsura în care codifică 
o realitate primordială, chiar constitutivă ființei umane, acestea se 
instituie ca semne culturale, limbaje ce trebuie traduse pentru a în- 
țelege universul arhaic. Mircea Eliade, ca majoritatea hermeneuţilor 
contemporani, este convins că explicația unui fapt religios, redu- 
să la o unitate epistemică de genul unui concept, simbol sau mit, 
se bazează pe comprehensiune. În scrierile sale, istoricul religiilor 
pretinde că posedă o astfel de înțelegere a fenomenului religios. De 
altfel, nu ar fi fost posibilă nicio hermeneutică dacă autorul inter- 
pretării nu ar fi fost convins de „abilitatea” sa (subtilitas) de a explica 
ceea ce a înțeles în prealabil. Hermeneutica, departe de a fi un exer- 
cițiu obiectiv, riguros sau ştiinţific, este, în ultimă instanţă, un act 
de înţelegere, o experiență subiectivă. Astfel, dacă ne întrebăm în 
ce măsură Eliade face o interpretare corectă fenomenului religios, 


” Despre schimburile de idei extrem de prolifice, dintre Eliade şi Ricoeur, a se 
vedea Natale Spineto, op. cit, pp. 79-85; o comparaţie între conceptele celor doi 
gânditori a realizat-o Stanislas Desprez, în Mircea Eliade: la philoso phie de sacre, 
L' Harmattan, Paris, 1999. 

suntem puși în situația de a realiza o critică, în sensul kantian al ter- 
menului, a puterii de înțelegere a interpretului. Altfel spus, trebuie 
să facem o analiză a modului cum Eliade a înțeles gândirea arhaică 
pe care el încearcă să o traducă în termenii hermeneuticii moderne. 

Confruntându-ne cu dificultatea de a explica interpretarea unui 
autor, suntem puşi în situația complexă de a recunoaşte, pe de o 
parte, că termenul investigat coincide cu investigarea propriu-zisă 
(hermeneutica noastră este o hermeneutică de gradul III, ce trebuie 
să judece aceleași categorii cu cele care îi sunt date în exegeza autoru- 
lui interpretat) şi că, pe de altă parte, demersul hermeneutic nu mai 
reprezintă o artă, ci o chestiune de opțiune personală." Hermeneutica 
nu-l recuperează pe „celălalt” — așa cum Eliade îşi impune ca „pro- 
gram” al istoriei religiilor pe care o practică — decât cu scopul, con- 
ştient sau nu, de a-l regăsi pe însuşi autorul ei.” De aceea, demersul 
nostru exegetic nu constă numai într-o recuperare a gândirii lui 
Mircea Eliade, ci şi într-o regăsire a punctelor de convergenţă dintre 
gândirea despre autor și limbajul aferent acesteia. Astfel, opțiunea 
noastră, inevitabilă în contextul de față, este de a explica, interpreta 
şi înțelege o altă alegere subiectivă, cea a unei anumite hermeneutici. 
Această hermeneutică exegetică aplicată unui act hermeneutic (her- 
meneutică dublă) nu se poate realiza decât mergând fidel pe urmele 
celui interpretat, pentru a reconstrui traseul gândirii sale, pornind 
de la premisa că un concept „total” poatelumina drumul. Acest con- 
cept-simbol, al „coincidenţei contrariilor”, se regăseşte și la nivelul 
hermeneuticii lui Eliade, ca şi pe planul metodologiei acestui gândi- 
tor obsedat de „totalitate”. Cine ştie dacă nu cumva câştigul va consta 
în a vedea chiar ceea ce „vede” interpretul și nu se va limita la aflarea 
unei „chei” hermeneutice a gândirii unui autor. Hermeneutica despre 


” Nu se poate nega seducţia reprezentată de un autor asupra interpretului său, 
astfel încât distorsiunea determinată de implicarea subiectivă a interpretului 
este un fapt esenţial și constitutiv al oricărei exegeze, față de care cea prezentă 
nu este o excepţie. 

” Încă Platon, în dialogul Ion, considera că „cel mai bun interpret este autorul”, 
în Platon, Opere complete, vol. I, Editura Humanitas, Bucureşti, 199]. 

hermeneutică reprezintă drumul împreună al autorului-interpret şi 
al interpretului-autor. Această evidenţă, a „cercului hermeneutic”, 
este însă tot un simptom al coincidenței contrariilor. 


A. Hermeneutica totală 
1. Hermeneutica datelor originare 


Hermeneutica lui Mircea Eliade este una a semnificațiilor origi- 
nare, preconceptuale. Ea presupune căutarea sensului sau a semnifi- 
cației uitate „în istorie” a unei anumite idei sau fenomen. Instanţele 
interpretative sunt constituite din simboluri, mituri, arhetipuri, care 
sintetizează - ținând locul conceptelor - fenomene sau comporta- 
mente religioase." „Originar” nu trimite către un timp anume, ci 
ţine de însăşi esența fenomenului religios. Orice fapt religios este 
originar, în măsura în care este o hierofanie, kratofanie sau epifanie. 
În acest context, hermeneutica lui Mircea Eliade încearcă să dezvă- 
luie semnificația unui sens primordial, deja dat în orice experiență 
religioasă.” Structura lumii permite însă o generalizare: orice poa- 


* Simbolul, ca şi conceptul, nu se reduce la un singur sens. Dacă însă concep- 
tul își „câştigă” sensul în propoziţie, simbolul se exprimă prin imagini. În plus, 
structura simbolului uneşte două realități contrare, una „fenomenală” și o alta 
transcendentă. Deşi conceptul poate fi plurivalent, el exprimă în discurs un sens 
unic, supunându-se principiului univocităţii, al identității. Simbolul, în schimb, în 
momentul în care se referă la ceva anume, vizează în același timp şi altceva. Din 
ontologia simbolului se poate determina infinitatea hermeneuticii, o hermeneutică 
însă „creatoare” în măsura în care foloseşte datele imaginației. Conceptul, exclusiv 
ancorat în principiile gândirii, nu poate avea, într-o singură secvenţă temporală, 
mai multe sensuri. Simbolul are la bază un principiu al discontinuităţii temporale, 
în timp ce conceptul se „desfășoară” într-o succesiune lingvistică determinată 
„istoric” şi factual. Conceptul este temporal, simbolul este atemporal. 

” A se vedea şi Sh. Keshavjee, op. cit., p. 338. „Istoricul religiilor interpretea- 
ză creaţiile omului văzut ca simbol, care, la rândul lui, în calitate de homo 

te deveni fenomen religios, un semn al unei manifestări sacre. Aşa 
cum se exprimă un personaj dintr-o nuvelă de Eliade, „lumea este 
plină de semne”. Semnificaţia este pretutindeni, depinde doar de 
abilitatea hermeneutului de a găsi, în multitudinea fenomenelor, o 
prezenţă a sacrului. Subtilitas explicandi nu ţine numai de calitatea 
interpretării. Actul hermeneutic se bazează şi pe puterea de înţele- 
gere a interpretului (subtilitas intelligendi). „A înţelege” coincide la 
Eliade cu recunoașterea unei evidențe ontologice: sacrul camuflat în 
profan. Orice hierofanie are la bază această dialectică misterioasă. 
Hermeneutica se construieşte pe baza unei circularități, ca dublă 
dimensiune a relaţiei sacru-profan: experiența religioasă determină 
sacrul să irumpă în profan; concomitent, prin creaţie culturală, pro- 
fanul revelează sacrul." Interpretarea urmează îndeaproape această 
„fenomenologie” a revelării; experiența hermeneutică este una cul- 
turală, interpretul încercând să decripteze „mesajele” ascunse în fe- 
nomenele culturale. Credinţa lui Eliade în capacitatea hermeneutului 
de a interpreta corect realitatea — care se transformă într-un adevărat 
program optimist de realizare a unui nou umanism - coincide cu ro- 
lul atribuit de acesta simbolului: el poate să-l facă pe om creator, să-i 
dezvolte imaginația, poate dezvolta o viziune „estetică” asupra lumii. 
Imaginaţia are o funcție importantă și în hermeneutică: revelează 
sensuri nesesizate de rațiune: „A avea imaginație înseamnă a vedea 
lumea în totalitatea ei; căci puterea și menirea Imaginilor constau în 
faptul că arată tot ce rămâne refractar conceptului.” 

Camuflajul sacrului face posibilă hermeneutica, dar o şi ocultea- 
ză; totul devine un semn ambiguu care poate și trebuie să fie desci- 
frat: „Dintotdeauna au existat semne: se schimbă doar camuflajul.”” 


religiosus, descifrează simbolurile lumii”. Eliade recuperează această herme- 
neutică intrinsecă a omului arhaic. De aceea, el este mai mult un rememorator, 
adevărat mito-log, în sensul de povestitor al semnificației originare. 

” Ibidem, p. 342. 

” Mircea Eliade, Imagini și simboluri, p. 25. 

”” Mircea Eliade, La umbra unui crin, în Proza fantastică, vol. V, Editura 
Fundaţiei Culturale Române, Bucureşti, 1992, p. 204. 

Camuflarea sacrului în profan, teorie susținută cu încredere de 
Eliade mai ales după 1960, reprezintă în acelaşi timp limită finală 
şi început pentru hermeneutică. Această situație esențială cauzează 
lipsa comprehensiunii depline a unui fapt religios. Totuşi, structura 
ambiguă a relației dialectice determină și o semnificare pozitivă a 
interpretării: prin hermeneutică încercăm să descoperim sacrul în 
plină factualitate. Departe de a micșora orizontul hermeneuticii, 
lipsa unei înțelegeri totale creează numeroase posibilități interpre- 
tative. Opoziția relativă dintre sacru şi profan păstrează deschisă 
posibilitatea realizării hermeneuticii. Ea devine, prin însuși actul 
ocultării semnificației, o semioză nelimitată. 

Deşi interpretarea se supune acestei dialectici ambigue, ea este 
posibilă pentru că urmează îndeaproape o situație ce poate fi tradu- 
să în concepte, graţie capacităţii simbolului de a reduce semnificați- 
ile la un sistem unitar. Nu există simbol izolat: orice structură, orice 
hierofanie se integrează într-un sistem, ceea ce este identic cu a spu- 
ne că valorile şi semnificațiile se articulează într-un sens. Simbolul 
impune propriul său limbaj, iar hermeneutica trebuie să „asculte”, să 
preia semnificaţia şi să o supună interpretării. „Principiul coerenței 
sistemului de semnificaţii” instituie hermeneutica.” În sistem totul 
„se ţine”, semnificațiile „se leagă” între ele, chiar trec unele în altele, 
rezultând arhetipuri ce se manifestă ca nişte puncte convergente ale 
tuturor semnificațiilor ansamblului simbolic respectiv. 

Hermeneutica este un joc al ocultării care ține seama de ca- 
muflarea sacrului în profan, dar și unul al descifrării semnelor 
lumii, fiind în acest sens o extensie a unei ontologii presistemati- 
ce, care face afirmaţii coerente despre structura realității. Cu alte 
cuvinte, nu există fenomen privat de încercarea de interpretare a 


” Jurnal, vol. |, l octombrie 1945, p. 548. 

” Mircea Eliade, în Arhitecture sacree et symbolisme, în „L'Herne”, nr. 33/1977, 
p. 145. După Spineto, înțelegerea simbolului doar în raport cu sistemul din care 
face parte este împrumutată de la Nae Ionescu și se află în relație cu morfolo- 
gismul profesorului de filosofie, influențat, la rândul său, de Goethe, a se vedea, 
Natale Spineto, op.cit, pp. 23-24. 

lui. Hermeneutica este constitutivă ființei umane, fiind un intens 
proces de evaluare, descifrare sau creaţie: „(...) chiar dacă noi am 
vrea - afirmă Eliade în jurnalul său - nu vom putea renunța la 
hermeneutică pentru că suntem rezultatul unei milenare munci 
hermeneutice. În fond suntem rezultatul interpretărilor şi reinter- 
pretărilor vieţii şi ale morţii, ale conştiinţei, ale creativităţii etc, 
elaborate de la presocratici şi chiar dinainte (...)”. În raport cu sem- 
nificația originară, orice hermeneutică este un joc secund instituit 
cu scopul recuperării acestei semnificații. Omul este rezultatul, dar 
şi beneficiarul de fapt al interpretărilor şi evaluărilor arhaicului. 
Orice hermeneutică trebuie să țină seama de aceste date originare, 
care ajung să constituie ființa umană. Experiențele fundamentale 
trăite de om îi revelează acestuia înțelesul tuturor fenomenelor.” 
Actul constituirii semnificaţiilor este existențial, spontan și origi- 
nar. Omul însuși se transformă, la contactul cu semnificația primă, 
într-o ființă semnificatoare. 

În interpretarea fenomenului religios, exegetul se confruntă cu 
„începutul”. Dar acesta, în măsura în care este revelat unei con- 
ştiinţe „deschise” către sacru, este un dat originar. Care sunt însă 
aceste date originare ale interpretării? Cu alte cuvinte, ce are de 
înțeles şi de recuperat hermeneutica? Eliade aplică şi hermeneuticii 
funcția arhetipului creator. Fenomenele sau comportamentele reli- 
gioase se reduc la un arhetip, ce reprezintă un sistem de semnificații 
divergente supus însă unui singur sens. Arhetipul este un fascicul 
de semnificaţii, o totalitate exprimată prin părți. Utilizat ca pre- 
supoziție ontologică de către Eliade, acelaşi principiu, aflat la baza 
ontologiei şi logicii arhetipului, se aplică şi în cazul hermeneuticii. 
Astfel, aşa cum arhetipul perfect este mitul cosmogonic, și inter- 
pretarea trebuie să fie paideumatică, perfectă, precum creaţia lumii: 
„Iată de ce hermeneutica se vrea exemplară, aspiră la un model şi 


” Jurnal, vol.I, 15 august 1966, p. 569. 
” Adrian Marino, Hermeneutica lui Mircea Eliade, în Dosarul Eliade, vol. IX, 
p. 176. 

propune un model. Să corespundă, cu alte cuvinte, condiției mitului 
exemplar — să ofere o schemă ideală de interpretare.” Perfecțiunea 
nu este doar un ideal de nerecuperat, situație cauzată de păcatul 
primordial; regăsită sub forma unei nostalgii a originilor, ea poate 
fi recreată in concreto prin tehnici speciale, cum este şi hermene- 
utica. Pornind de la arhetip, se poate construi o metodă infailibilă 
prin care s-ar putea recupera sensul originar. Teoria arhetipului îi 
serveşte deci lui Eliade atât ca principiu ontologic, cât şi ca regulă 
hermeneutică. Reducerea figurilor divine la arhetipul lor reprezintă 
o sinteză remarcabilă, de un înalt grad de semnificaţie, care trimite 
către suprasensul tuturor expresiilor. Reducția semnificaţiilor la 
un arhetip central face parte din metoda fenomenologică aplicată 
de Eliade, care este de fapt un epoche. Arhetipul este, în acest sens, 
sinteza originară a spiritului, semnificația primă de unde pornesc 
toate celelalte sensuri. 

Cunoașterea hermeneutică are deci ca punct de plecare totalita- 
tea semnificațiilor. Eliade își propune o cunoaştere în detaliu a păr- 
ților ce constituie o religie, pentru a se degaja în cele din urmă struc- 
tura semnificativă a acestora. Cuprinderea totală a obiectului de stu- 
diu este deci unul dintre aspectele cele mai importante ale practicii 
hermeneutice realizate de profesorul de la Chicago. Astfel, Eliade 
îşi numește hermeneutica „totală”. Totalitatea este norma reducţiei 
fenomenologice a formelor religioase la arhetip, dar și principiul 
hermeneuticii „creatoare”. Totalitatea semnifică integralitate, uni- 
versalitate şi cunoaștere. Hermeneutica devine o formă de cunoaș- 
tere, care conduce la înțelegerea globală a realului.” „Hermeneutica 
totală”, de care Eliade vorbeşte deseori, este o sintagmă prin care se 
explică de fapt un fenomen originar, ontologic: spiritul uman are 
tendința de a totaliza, de a uni contrariile. Arhetipul este sinteza 
ce corespunde, în plan ontologic şi hermeneutic, spiritului. Astfel, 


” Adrian Marino, Hermeneutica lui Mircea Eliade, Editura Dacia, Cluj-Napoca, 
1980, pp. 176-177. 
” Ibidem, p. 139. 

hermeneutica este o „dispoziție ontologică” esenţială, aşa cum este 
înțeleasă şi de Martin Heidegger." 


2. Coincidentia oppositorum, 
paradigma totalităţii şi hermeneutica infinită 


Credința în puterea de sinteză a spiritului uman şi în dispoziția 
hermeneutică fundamentală sunt definitorii pentru întregul demers 
ştiinţific al istoricului român al religiilor. În realitate, un document 
religios nu-şi poate dezvălui sensul original și nu poate fi înțeles 
decât dacă partea, fragmentul sunt integrate unui sistem. Doar to- 
talitatea — ca dialectică a contrariilor - are sens şi oferă semnificație 
absolută. Semnificația este un proces ce respectă „logica” totalităţii, 
exprimată de coincidentia oppositorum. De aceea, ea nici nu poate fi 
univocă. Ca şi în cazul arhetipului central, și pentru hermeneutică 
totalitatea dezvăluie o infinitate de posibilități. Hermeneutica ast- 
fel constituită este infinită și universală. Temele ce rezultă dintr-o 
asemenea confruntare de semnificaţii nu corespund unei singure 
interpretări: camuflajul, dialectica sacru-profan, problematica li- 
bertății sunt mai mult situaţii existenţiale, toposuri ontologice în 
permanentă mişcare. Prin aceste evaluări se încearcă doar căutarea 
descifrării prezenţei transcendentului în lume, enigma supremă, 
contradicția absolută, întruchipată de misterul Întrupării. Acolo 
unde sensul hermeneutic se revelează — orice text poate fi descifrat, 
orice întrebare îşi poate găsi răspuns -— ea se ajustează şi mai mult, 
urmând aceeaşi dialectică sâmsara-nirvâna, profan-sacru, față de 
care îi este model. Hermeneutica este infinită pentru că totalitatea 
nu poate fi epuizată printr-o singură interpretare. În plus, interpre- 
tarea, întocmai ca şi mitul luat ca model, aspiră întotdeauna către 


” A se vedea Adrian Marino, Hermeneutica lui Mircea Eliade, în Dosarul Eliade, 
vol. IX, p. 178. 

repetiţie şi este universală pentru că orice interpretare este posibilă 
(nu însă şi definitivă). 

Din această situație ambiguă își trage esența hermeneutica. 
Ea traduce o situaţie regăsită la nivelul universului, unde, aşa cum 
gândea încă Heraclit, domneşte contradicția. În acest sens, „înţele- 
gerea trebuie să accepte şi să interpreteze datul primordial al con- 
tradicției, să descifreze întreg jocul antinomic al semnificaţiilor”. 
Comprehensiunea hermeneutică se realizează la același nivel cu si- 
tuația existenţială acceptată de yoghin sau de filosoful „vacuității”: 
ea reprezintă un angajament, o aventură a gândirii, o dialectică a 
libertăţii, asumarea antinomiilor în existența personală. Eliade are 
tot timpul în vedere acest caracter concret, de tehnică spirituală, 
a hermeneuticii: „Hermeneutica creatoare dezvăluie semnificaţii 
care nu erau sesizate înainte şi le evidenţiază cu o asemenea vigoare 
încât, după asimilarea noii interpretări, conştiinţa nu mai rămâ- 
ne aceeași. Hermeneutica creatoare transformă, în cele din urmă, 
omul: ea depăşeşte simpla instruire, ea este totodată tehnică spiritu- 
ală susceptibilă să modifice calitatea existenţei înseși.” Conjuncția 
contrariilor definește astfel chiar stilul hermeneuticii lui Eliade. Aşa 
cum arhetipul este un centru semnificant de opoziții descentrante, 
aşa și hermeneutica, ce are la bază totalitatea, este destructurantă, 
invariabilă; Eliade nu urmăreşte o singură metodă, o singură teorie, 
ci mai multe deodată, posibil de a fi adevărate împreună. Fiecare 
arhetip impune un fascicol de semnificaţii; de aceea, sensul funda- 
mental se „deschide” către o multitudine de alte sensuri, ce pornesc 
de la o imagine centrală, care se despart şi se întretaie, asemenea 
unui dans. „Regula sensului univoc nu mai ţine acum de o putere 
specială. Dimpotrivă, va trece în față regula sensului multivoc (..) Cu 
alte cuvinte, adevărul nu-și mai află în logică singura sa garanție. EI 
devine acum multivoc sau multiplu, ca în reprezentarea mai nouă a 


* Adrian Marino, Hermeneutica lui Mircea Eliade, p. 154 
” Mircea Eliade, Nostalgia originilor, p. 102. 

lumilor alternative.” Într-adevăr, hermeneutica văzută astfel nu mai 
are nimic în comun cu comprehensiunea: ea se aseamănă mai de- 
grabă cu jocul de lumini şi motive ale unei mandale sau cu un dans. 
Suntem departe totuşi de a deduce de aici un „scepticism metodolo- 
gic”, cum consideră Afloroaei, sau de a constata „zorii relativismu- 
lui epistemologic” al imaginarului religios, de la care se revendică, 
de exemplu, unul dintre discipolii lui Eliade, loan Petru Culianu.” 
Amintim că la Eliade nu este vorba despre o lipsă de sens sau despre 
un „relativism” al interpretărilor. Dimpotrivă, totul se supune unui 
sens originar, dar unul mai degrabă non-discursiv decât logic com- 
prehensibil. Limbajul antinomic al coincidenţei contrariilor impune 
astfel şi (re)lecturarea corectă a scrierilor lui Eliade. Coincidentia 
oppositorum face din hermeneutica lui Eliade una specială, în care 
contradicţiile gândirii sunt simbolul unei noi logici.” 


3. Hermeneutică și metodă 
sau adevăr fără metodă? 


Demersul hermeneutic al savantului român este ambiguu, prin 
raportarea la sensul originar al ontologiei arhaice. Eliade „arde” câ- 
teva etape esenţiale în metoda aplicată; el îşi asumă poziția omului 
arhaic, care este totuși o interpretare, și nu un dat, fără să o filtreze 
critic. În acest sens, mitologizarea faptelor originare coincide cu in- 
terpretarea „savantă”. A te plasa în orizontul interpretativ al celuilalt 
(prin povestire, mitul este o interpretare a realităţii, ca orice formă 
de limbaj) înseamnă a avea deja un orizont propriu. Întoarcerea 


” Ştefan Afloroaei, Cum este posibilă filosofia în estul Europei, ediţia citată, p. 257. 
” Culianu este convins că, cel puţin în ultima etapă a vieţii, maestrul său adoptă 
o hermeneutică nietzscheeană, în care „sensul e creat de orice text arbitrar, cu 
condiția să existe prezentă o minte care să-l descifreze”, în Studii românești, p. 383. 
”” Shafique Keshavjee, op. cit, p. 254: „Hermeneutica lui Eliade conciliază ceea 
ce pare ireconciliabil: subiectivul cu obiectivul, pasivul şi creativul, inductivul 
cu deductivul, descriptivul cu normativul”. (trad. B.S.) 

către trecut şi apropierea dintre interpretarea istorică și gândirea 
arhaicului conduc la afirmarea unor judecăți normative care ţin 
locul presupoziţiilor teoretice. Este adevărat că în orice interpreta- 
re un loc privilegiat îl are orizontul de aşteptare (pre-înțelegerea). 
Formulate în operă, pre-judecăţile dau sensul căutării. În gândirea 
lui Eliade, cel puţin două presupoziții au acest rol. 

Într-o primă accepţiune, Eliade e convins de existența unei unităţi 
de sens pentru toate religiile şi comportamentele religioase. Concepte 
şi motive principale precum „religiozitate cosmică”, „unitate neoli- 
tică a culturilor” sau încercarea de a degaja din fenomenele religioase 
studiate o structură comună, care, de regulă, coincide cu ideea de 
arhetip, fac parte din aşteptările savantului român. Metoda morfo- 
logică — sistematizarea numeroaselor forme şi aspecte spirituale - şi 
metoda comparatistă utilizate de Eliade nu ar putea fi aplicate fără 
presupoziția amintită. Înțelegerea nu este posibilă decât prin inter- 
mediul unei comparații ale cărei elemente au un fond comun și o 
unitate de esență.” În întrebuințarea metodei comparatiste, savantul 
român preia cel puţin patru modele: studiul religiilor comparate rea- 
lizat de James Frazer, de la care Eliade împrumută modul de prezen- 
tare, metoda de plasare a fenomenelor religioase în contextul istoric 
din care provin — caracteristica metodei lui Raffaele Pettazzoni, com- 
paraţia actelor religioase cu fenomene luate din sfera altor discipine, 
metodă proprie lui Vittorio Macchioro; în sfârşit, ultima influență 
este şi cea mai durabilă — cea a maestrului din tinerețe, Nae Ionescu, 
de la care preia diferența dintre cunoaștere și înțelegere.” 


” Exprimată prin credința că „sacrul se manifestă direct prin misterul fecun- 
dităţii şi reînnoirii cosmice, iar nu prin evenimentele cosmice”, Mircea Eliade, 
Memorii, vol. |, Editura Humanitas, Bucureşti, 1991, p. 221. 

”* Mircea Eliade, Memorii, |, 223 şi scrisoarea datată 18 august 1981, adresată lui 
Constantin Noica, în care vorbeşte despre substratul neolitic comun al culturilor 
şi rolul României, de pod între Orient şi Occident. Aceste concepţii, văzute de 
Eliade ca pe niște „revelaţii” ale experienței indiene sunt ideile cu care porneşte 
la drum în constituirea unei ştiinţe a religiilor. 

”” A se vedea, Natale Spineto, op.cit, pp. 182-190. Înțelegerea este o „experiență 
trăită creatoare”, radical diferită de activitatea de cunoaștere rațională. 

Optimismul cu care Eliade tratează problema secularizării mi- 
turilor şi simbolurilor constituie o altă premisă a pre-înțelegerii. 
Miturile decad, iar simbolurile se secularizează; dar nu dispar şi, 
prin urmare, pot fi recuperate.” Această teorie, subordonată dialec- 
ticii sacru-profan, implică, pe lângă numeroasele judecăți norma- 
tive, o concepţie despre hermeneutică. Interpretarea şi înțelegerea 
devin etape importante ale istoriei umanității, adevărate mediatoare 
pentru un dialog între Occident şi Orient: „Hermeneutica ar putea 
deveni singura justificare valabilă a Istoriei. Un eveniment istoric 
îşi va justifica apariția atunci când va fi înțeles. Aceasta ar putea să 
semnifice că lucrurile se întâmplă, că Istoria există numai pentru 
a-i obliga pe oameni să le înțeleagă.” Se reface, astfel, cercul her- 
meneutic: pentru a fi înțeles, trecutul trebuie asumat, trebuie luat 
cu noi în procesul interpretării și integrat în orice prezent. Această 
situație circulară, ce traduce în fond o premisă simplă, aceea că nu 
se poate înțelege prezentul decât prin trecut şi reciproc, creează deja 
perspectiva metodologică: în interpretarea unui fenomen religios 
nu se poate eluda contextul istoric. 


"A se vedea şi C. Olson, op.cit., p. 37. Prima parte a frazei este o ipoteză gue- 
nonistă. Spre deosebire însă de pesimismul principalului reprezentant al “filo- 
sofiei tradiționaliste“ (philosophia perennis), care vede în timpul ca o devoluţie, 
istoricul român al religiilor este convins că prezentul şi viitorul pot fi cadrele 
manifestării unei “noi religiozități“. S-a scris mult despre raporturile ideatice 
dintre Eliade şi reprezentanţii philosophia perennis; amintim doar trei studii, 
care ni se par cele mai semnificative: Liviu Bordaş, Din nou despre Eliade şi 
tradiție, în Timpul, ll (2003), pp. 10-11, care recenzează cartea lui M. Tolcea, 
Eliade, ezotericul (Timişoara, 2003); Paola Pisi, I «tradizionalisti» e la formazione 
del pensiero di Eliade, în L. Arcella, P. Pisi, R. Scagno (ed.), Confronto con Mircea 
Eliade. Archeti pi mitici e identită storica, Milano, 1998, pp. 43-133; şi, mai ales, 
William W. Quinn Jr., Mircea Eliade and the Sacred Tradition, în Nova religio 
III, 1999, pp. 147-153, republicat în Mihaela Gligor -Mac Linscot Ricketts (ed.), 
Întâlniri cu Mircea Eliade, pp. 141-148. Pentru o prezentare generală a influen- 
țelor exercitate de Guenon, Evola sau Coomaraswamy asupra unor concepte 
regăsite în scrierile lui Eliade, a se vedea, Natale Spineto, op. cit, pp. 141-173, 
precum şi Claudio Mutti, Eliade, Vâlsan, Geticus e gli altri. La fortuna di Guenon 
tra i romeni, Parma, 1999. 

” M. Eliade, Jurnal, vol. 1, 2 martie 1967, p. 577. 

Aceste presupoziţii riscă să denatureze interpretarea, mai ales că 
prin intermediul lor sunt evaluate toate orizonturile interpretative. 
Criticii lui Eliade nu ezită să conteste unitatea ştiinţifică a acestuia. 
Unii dintre ei chiar se folosesc de critica metodei lui Eliade pentru 
a susține lipsa vreunui criteriu de ştiințificitate pentru constituirea 
istoriei religiilor ca disciplină autonomă.” Presupoziţiile amintite 
nu numai că nu sunt potrivite unui demers ştiinţific, dar reprezintă 
şi nişte angajamente subiective neverificabile. În acest sens, Eliade 
realizează mai degrabă o filosofie personală, bazată pe afirmații 
mistice, decât o disciplină de sine stătătoare, aşa cum a afirmat că 
şi-a dorit. Poziţia sa este deci una mistică, iraţională, caracterizată 
prin credința în ceva care nu este însă dovedit rațional.” Structurile 
religioase comune, adică ceea ce se crede a fi dedus în urma unei 
metode riguroase - fenomenologia pe baze morfologice — sunt de 
fapt generalizări pripite, lipsite de coerență. Interpretarea devine 


* Carl Olson, op. cit., p. 37 

” „(...) Istoria religiilor în America de Nord nu va putea continua să existe mereu 
bazându-se pe vagile și ambiguele paradigme ale lui Wach și Eliade, ca dihoto- 
mia sacru-profan sau ideea că istoria religiilor este o disciplină autonomă sau 
tratează un fenomen sau o realitate sui generis. (...) Fenomenologia religiei, în 
sens riguros, a fost practic abandonată ”, În 1. P. Culianu, Mircea Eliade, p. 20. 
”” William Warren Bartley III, în The Retreat to Commitment, New York, 1962. 
Ceea ce este interesant, Bartley consideră că Eliade ajunge la o poziţie iraţională 
dintr-un exces de... raționalitate. În încercarea de a interpreta datele primordiale 
oferite de gândirea arhaică, face asumpții speculative, raționale, raportate la o 
anumită realitate, care uneşte raţionalul cu iraționalul. Eliade nu ţine cont de 
această caracteristică a gândirii arhaice şi de aceea tot ceea ce afirmă el poate 
fi considerat ca reprezentând o interpretare liberă, personalizată, reducționistă 
şi antidogmatică, deci iraţională. (A se vedea, în acest sens, şi Brian Rennie, op. 
cit. p. 157. Probabil cel mai înverșunat critic al lui Eliade din ultimii ani, Daniel 
Dubuisson susține că lipsa unei sheme raționale în operele lui Eliade predispune 
către un tip de „ontologie antisemită”, care însă nu suportă nicio exegeză critică, 
dar la care istoricul religiilor român speră ca cititorul să adere. A se vedea, în 
acest sens, Daniel Dubuisson, Impostures et pseudo-science. L'oeuvre de Mircea 
Eliade, Edition Presses Universitaires du Septentrion, Paris, 2005. Miza politică 
a unui astfel discurs nu face însă obiectul cercetării noastre din acest capitol). 

astfel mai mult un demers mistic decât unul rațional. Mai mult, 
faptele pe care Eliade le analizează sunt alese subiectiv” şi nu se 
supun criteriului verificabilității.”” 

Pentru Guilford Dudley, de exemplu, structurile arhetipale nu 
pot fi verificate empiric, de aceea cercetarea lui Eliade nu este bazată 
pe procedee empirice pentru testarea și verificarea datelor.” Aceeaşi 
opinie o are şi I.P. Culianu: cercetarea lui Eliade și mai ales teoria 
despre arhetip nu rezistă unei analize ştiinţifice. Condiţia de bază 
a verificabilităţii ori a falsificabilității (dacă se urmează paradigma 
epistemologică a lui Popper) este deductivismul logic, iar demer- 
sul istoricului român nu respectă această condiție.” Apriorismul 
metodologic al lui Eliade, susținut de ideea preexistenței arhetipu- 
rilor eterne, imuabile, care constituie unul dintre pilonii teoretici 
ai lucrărilor sale, nu poate fi susținut de pe poziţiile unei ştiinţe a 
religiilor. Anistorismul dedus din adoptarea unei asemenea poziții 
face ca structurile rezultate în urma reducției fenomenologice să nu 
poată fi istoric falsificate, iar individualitatea religioasă să fie igno- 
rată în favoarea monismului structuralist.””” Teoriile lui Eliade nu 


” Anthony Wallace, Religion: An Anthropological View, New York: Random 
House, 1966, citat în G. Dudley, op. cit., p. 38. 

” Cu predilecție din aria indiană sau a Iranului, omițând, de exemplu, lumea 
islamică sau China, a se vedea critica lui Edmund Leach, Sermons of a Man 
on a Ladder, New York Revue, 1966 și a lui John Saliba, Homo Religiosus în 
Mircea Eliade: An Anthropological Evaluation, Journal for the Scientific Study 
of Religion, vol. 17, No. 1 (Mar., 1978), pp. 75-77. 

”” Aceste din urmă critici sunt şi cele mai numeroase şi aparțin unor autori 
precum Robert Baird, Hans Penner, John Saliba sau Guilford Dudley. 

"A se vedea întreaga critică sintetizată în C. Olson, op. cit., pp. 7-10, Brian 
Rennie, op. cit., pp. 157-210 şi întreaga lucrare consacrată metodologiei lui Eliade 
a lui Guilford Dudley, Religion on Trial: Mircea Eliade and his Critics. 

iati Ioan Petru Culianu, Mircea Eliade, p. 24. 

Critica lui Ivan Strenski, Four Theory on Myth in 20th Century, University 
of owa Press, lowa City, 1987 şi Jonathan Smith, Map is not Territory. Studies in 
the History of Religions, E.]. Brill, Leiden, 1978 pentru ca Da Silva să îi refuze lui 
Eliade statutul de istoric al religiilor, profesorul de la Chicago fiind considerat 
cel mult un fenomenolog al religiilor, anistoric şi reducționist; Antonio Barbosa 
Da Silva, The phenomenology of religion as a philoso phical problem: an analysis of 


"ver. 

au statut de ipoteze ştiinţifice, pentru că nu pot fi evaluate în mod 
liber. Demersul ştiinţific presupune a porni de la gradul zero de 
semnificabilitate a faptelor, fără prezența prejudecăţilor sau a vreu- 
nei intenții mistificatoare. Conform lui Dudley, Eliade încearcă să 
demonstreze în operele sale necesitatea dialogului dintre Occident şi 
Orient, bazată pe teoria normativă a redescoperirii religiei arhaice — 
care joacă rolul „formei” religioase perfecte, autentice, către care ar 
trebui să se întoarcă gândirea occidentală — cu scopul „milenarist” 
al regenerării culturii europene. Această presupoziție discreditează 
rolul surselor şi conduce la afirmarea unor idei care nu corespund 
faptelor. În concluzie, demersul hermeneutic al lui Eliade cade în 
fața unui test empiric, necesar oricărei evaluări. 

Metodologia bazată pe caracterul universal şi ireductibil al 
fenomenelor religioase nu îi satisface pe istoricii religiilor sau pe 
antropologi, tot mai înclinați să acorde faptelor sociale şi istorice o 
importanță de care Eliade nu ţine seamă. Astfel, Ninian Smart vede 
în hermeneutica acestuia nu atât o metodă, cât o „viziune asupra 
lumii”, care influențează studiul obiectiv al fenomenelor, o viziune 
tributară „matricei stilistice” româneşti. Ceea ce Eliade numeşte 
„istorie a religiilor” reprezintă, în viziunea cercetătorului american, 
o mistificare metafizică, ce ascunde lipsa vreunei metode raționale.” 
Criticile vin însă şi din tabăra teologilor. Robert Segal contestă şi el 
legitimitatea unei discipline autonome a istoriei religiilor. Studiile 
religioase, consideră teologul american, trebuie să se ancoreze ori 
în teologie, ori în științele sociale. Refuzul lui Eliade de a se plasa 
într-una dintre cele două tabere compromite disciplina predată la 
Chicago, conchide cercetătorul.” 


the theoretical background of the phenomenology ofreligion, in general, and of M. 
Eliade's phenomenological approach, in particular, Lund, CWK Gleerup, 1982. 
* G. Dudley, op. cit.,p. 36. 

” Ninian Smart, Beyond Eliade, în Numen, 1978, p. 183. 

”” A se vedea, Florin Țurcanu, Mircea Eliade, prizonierul istoriei, Editura 
Humanitas, Bucureşti, 2003, pp. 616-617. 

Dario Rei concluzionează: „Presupoziţia fundamentală a sa- 
vantului român - că orizontul sacral al experienţei religioase nu se 
poate reduce la procesele istorice de geneză, dezvoltare și disolu- 
ţie ale oricărui alt fenomen cultural — continuă să apară ca «scan- 
daloasă» pentru cine pune un hiat de netrecut şi ireversibil între 
conștiința religioasă şi conştiinţa istorică.” Este însă evident că o 
concepție ciclică despre timp, omoloagă cu o viziune statică despre 
„fundamentul” eternei reîntoarceri, arhetipul și mitul cosmogonic, 
nu poate plăcea unui evoluționist ca Rei. Este şi mai clar că astfel de 
teorii pot fi mai greu verificate decât cele istoriciste. Demersul lui 
Eliade nu întruneşte condiţiile unei cercetări ştiinţifice clasice, încă 
tributară unei anumite concepții istoriciste. Dar cercetarea istoricu- 
lui religiilor poate fi exclusă din orizontul oricărei epistemologii? Cu 
alte cuvinte, gândirea lui Eliade poate fi totuşi recuperată în vreun 
sens? Mai este ea valabilă? 

Se cunoaște faptul că Eliade nu a răspuns niciodată criticilor, 
deşi se pare că a avut de mai multe ori intenţia să o facă. În jurnal 
îşi exprimă de altfel regretul pentru că nu și-a justificat printr-o 
lucrare metoda utilizată.” De aceea, în reevaluarea hermeneuticii 
savantului român, nu ne putem baza decât pe lucrările sale în care 
tratează mai detaliat problemele privind metoda utilizată (Tratat 
de istoria religiilor, Imagini și simboluri, dar, mai ales, Nostalgia 
originilor şi articolul său Methodological Remarks on the Study of 
Religion's Symbolism, apărut în The History of Religion: Essay in 
Methodology””). 


” Dario Rei, Fra storicismo ed ermeneutica religiosa: Note su Mircea Eliade, 1972, 
apud I. P. Culianu, Mircea Eliade, p. 121. 

” A se vedea Jurnal, vol. II, p. 520. 

”” Eliade schițează aici un posibil răspuns adresat celor care considerau istoria 
religiilor drept o disciplină care trebuie să se ancoreze fie în teologie, fie în dis- 
ciplinele sociologice ori antropologice. Pentru savantul român, istoria religiilor 
are metodă proprie, obiect de cercetare diferit de exemplu, de cel al teologiei, 
precum şi probleme diferite față de oricare altă știință. Mai mult chiar, istoria 
religiilor poate integra, în calitate de disciplină “totală”, rezultatele tuturor ce- 
lorlalte discipline. “The procedure of the historian of religions is just as different 


Mircea Eliade și misterul totalităţii 93 


Există însă şi istorici ai religiilor, teologi sau fenomenologi care 
adoptă o poziţie neutră (Dudley) ori sunt favorabili metodei gân- 
ditorului român (Mac Ricketts sau Douglas Allen). Dar, la fel ca 
şi criticile care, în majoritatea cazurilor, se referă la influența, mai 
degrabă ideologică decât culturală, a Gărzii de Fier asupra gândirii 
sale — critici semnate, cum era de aşteptat, de gânditori de stânga 
sau de origine evreiască (Furio Jesi, Moshe Idel, Adriana Berger sau 
Daniel Dubuisson) - şi poziţiile pro-Eliade sunt extrem de subiec- 
tiviste, influențate de charisma personală a profesorului ori pur şi 
simplu de entuziasmul juvenil al unor discipoli. Nu ne rămâne decât 
să relecturăm aceste poziții pro și contra” și să observăm doar că 
Eliade se revendică de la un alt tip de tradiție decât cea a ştiinţelor 
clasice, bazate pe studiul naturii. Lipsa unei metode poate însemna 
şi impunerea unui alt statut al hermeneuticii decât cel implicat de 
cercetarea ştiinţifică. Savantul român nu crede nici în „specialist”, 
nici în metodologie. De aceea demersul lui nu merge pe linia unei 
tradiții iluministe, ci încearcă să imprime hermeneuticii un alt rol 
decât cel oferit de disciplinele clasice. Revolta împotriva metodei 
istoriciste şi spiritul antiştiințific sunt primele caracteristici pe care 
le putem desprinde din analiza scrierilor eliadeşti. 


from that of the theologian. All theology implies a systematic reflection on the 
content of religious experience, aiming at a deeper and clearer understanding 
of the relationships between God-Creator and man-creature. But the historian 
of religions uses an empirical method of approach. He is concerned with reli- 
gio-historical facts which he seeks to understand and to make intelligible to 
others. He is attracted to both the meaning of a religious phenomenon and to 
its history; he tries to do justice to both and not to sacrifice either one of them”, 
în Methodological Remarks on the Study of Religion's Symbolism, în The History 
of Religion: Essay in Methodology, University of Chicago Press, 1959, p. 8. Tot la 
fel, istoria religiilor se deosebeşte şi de sociologie sau antropologie. Acesta este, 
poate, cel mai consistent articol metodologic al lui Eliade, insuficient însă pentru 
a răspunde tuturor criticilor care i s-au adus privind caracterul neştiinţific al 
hermeneuticii sale. 

” A se vedea şi seria de „Dosare Eliade”, Editura Curtea Veche, Bucureşti, 1998 
— 2001, în care se prezintă majoritatea acestor poziţii favorabile sau nefavorabile 
gândirii lui Eliade. 

Și, totuşi, chiar dacă istoricul român al religiilor nu practică o 
hermeneutică clasică, nu este lipsit de relevanță faptul că, în ciuda 
diverselor acuzaţii care i s-au adus, acesta a revoluționat știința re- 
ligiilor. În fond, „importanţa unui autor se măsoară prin ceea ce s-a 
priceput el să exprime într-o epocă în care lumea avea nevoie de ce 
a exprimat el. Și acesta este cazul lui Eliade, filosoful şi scriitorul”. 
Ceea ce a reușit să realizeze poate că nu reprezintă un demers cores- 
punzător idealului clasic de științificitate. Totuşi, paradigmele exis- 
tente în epistemologia contemporană acordă rol euristic şi teoriilor 
care nu se bazează pe o cercetare inductivă. Thomas Kuhn, Imre 
Lakatos, Karl Popper ori Paul Feyerabend nu consideră o condiție 
necesară coincidența dintre caracterul ştiinţific al unei teorii şi ra- 
ționalitatea acesteia. În ştiinţă se lasă loc creativității şi imaginaţiei, 
care nu sunt deloc străine cercetării. Eliade nu respectă criteriile 
ştiinţifice clasice. Nici nu are cum, atâta timp cât metodele utilizate 
de el sunt rupte de o anumită tradiţie a gândirii occidentale, baza- 
te pe raționalism. Hermeneutica sa include simbolul coincidenței 
contrariilor, care presupune un pluralism metodologic, lipsa „coe- 
renţei” unei metode unice, adică exact absenţa a ceea ce presupune 
o cercetare riguroasă. Schimbarea de paradigmă operată de savantul 
român are însă rol euristic, aceasta corespunzând aplicării unei her- 
meneutici „totale”, care răstoarnă idealul de Religionswissenschaft.” 
Deşi nu este în totalitate rupt de tradiţia științei religiilor — in- 
fluențele fenomenologului Van der Leeuw, ale lui Petazzoni sau 
Macchioro fiind de necontestat - Eliade este un creator de para- 
digmă în domeniu. În plus, o dată cu generalizarea conceptelor 
psihanalizei şi a teoriilor despre existența lumilor alternative, nu se 
mai poate susține că demersul unui autor este lipsit de presupoziţii. 
Pre-comprehensiunea, gândită încă de un Schleiermacher, dar care 
se distinge ca etapă importantă a hermeneuticii şi în lucrările lui 


” Ioan Petru Culianu, Studii românești, p. 287. 
” A se vedea şi C. Olson, op. cit. p. 26. 

Heidegger şi Gadamer, impune regândirea în alți termeni a carac- 
terului științific al unei opere. 

Rezumând, în concordanță cu poziția lui Guilford Dudley - 
care răspunde criticilor lui Hans Penner despre lipsa de consistență 
rațională a teoriilor lui Eliade, reducţioniste în esență, mergând pe 
dihotomia normativ-descriptiv — putem afirma că „este naiv să-l 
desființăm pe Eliade deoarece teoriile sale nu pot fi verificate em- 
piric ori să-l acuzăm de reducționism. Paradigmei lui Eliade nu-i 
lipseşte puterea explicativă doar pentru că este neverificabilă, cum 
niciunei alte paradigme nu-i lipsește puterea explicativă doar pentru 
că e reductivă””. În aceeași ordine de idei, o teorie se dovedeşte a fi 
euristică dacă are puterea de a îmbogăţi imaginaţia religioasă și de 
a aduce semnificaţii filosofice noi, chiar dacă ea ar putea cădea la 
un test empiric autoritar. Hermeneutica lui Eliade se înscrie pe linia 
structuralismului francez, detașându-se net de istorismul specific 
Religionswissenschaft.” 

Nu este mai puțin adevărat că Mircea Eliade se revendică de la 
un alt tip de tradiţie, în care nu există o conștiință istorică. Lumea 
miturilor şi a simbolurilor trebuie studiată în propria scară de 
valori, dar raportată la condiția umană, având funcţia de a emi- 
te semne pentru existența umană. Metoda lui Eliade conduce la 
generalizări care depășesc particularitatea fiecărui fenomen religi- 
os, dar nu își pierde valabilitatea. Posibilul eşec al metodologiei lui 
Eliade, prin care interpretarea se suprapune comprehensiunii, se 
transformă într-o adevărată hermeneutică militantă. Simbolurile 
şi miturile, reduse la structuri, pot transforma existența umană. 
Pornind deci de la o structură, la care s-a ajuns printr-o reducţie 
fenomenologică (serii de simboluri reductibile la un singur sistem, 


* Guilford Dudley, op.cit., traducere de Bogdan Silion, p. 135. 
” În Încercarea labirintului, p. 138, Eliade îşi arată acordul față de acea formă 
de structuralism care caută esența fenomenelor. (ed.cit, p. 138). 

care oferă unicul sens valabil), Eliade generalizează la nivelul exis- 
tenței umane.” Hermeneutica sa îmbină în mod bizar normativul 
cu descriptivul, în numele totalității hermeneutice. Nu există însă 
interpretare corectă sau falsă. Omul se naşte cu dispoziția herme- 
neutică, dar nu şi cu capacitatea interpretării corecte. Orizontul 
interpretului nu este niciodată închis, de aceea şi interpretarea este 
mereu supusă tuturor posibilităților. O metodă strictă s-ar fi aplicat 
unor documente invariabile. Dar miturile, simbolurile şi arhetipu- 
rile, ca expresii ale sacrului, sunt complexe, polimorfe, în continuă 
mişcare şi întotdeauna cu un plus de semnificaţie. 
Antievoluţionismul și antiistoricismul sunt atitudini care expli- 
că opinia detașată a lui Eliade față de ideea evoluţiei istorice a unui 
fenomen religios. Acesta din urmă este studiat în esență, pornind 
de la individualitatea sa şi abia apoi introdus în cadrul istoric al 
unui anumit simbolism.” Metoda lui Eliade apare astfel ca o reacție 
împotriva şcolii antropologice engleze ce reduce toate fenomenele 
religioase la un spațiu geografic ori geopolitic, dar se construieşte 
şi în opoziţie cu interpretarea lui Pettazzoni în general, referitoare 
la evoluția strict istorică a unui fenomen. Pentru istoricul român al 
religiilor, documentul faptic are valoare în măsura în care din el se 
poate extrage un sens teoretic ce coincide cu sensurile deduse din 
studierea altor documente. Structura unică a mai multor fenome- 
ne religioase determină dispariția timpului şi spaţiului, ca forme 
de manifestare a sacrului. Simbolurile diverse, din spaţii culturale 
diferite, se încadrează într-un simbolism elementar, redus la o idee 
unică, precum necesitatea sacrificiului uman pentru edificarea unei 
construcții. Această schemă teoretică joacă întotdeauna rolul mode- 


” Aşa cum afirmă şi profesorul Vasile Tonoiu, „Eliade preferă cel mai adesea 
să prepare, să spele şi să restaureze astfel documentele până ce din ele se iveşte 
chipul generic al omului”, op. cit., p. 109. 

” Istoria credințelor și ideilor religioase nu urmăreşte evoluţia în timp a unui 
fenomen religios, cum greșit au considerat unii exegeți. Dimpotrivă, Eliade vor- 
beşte în această lucrare despre perenitatea Sacrului, văzut ca element în structura 
conștiinței, în ciuda polimorfismului formelor religioase. 

lului exemplar, în jurul căruia este construită semnificaţia. Astfel, 
simbolismul transcende spaţiul şi timpul istoric, întrucât nu are 
valabilitate doar în cadrul unei culturi, ci instituie de fiecare dată 
un comportament religios pentru cel care crede în sacru. În acest 
sens, omul religios de oriunde crede în puterea de semnificare a 
simbolurilor pentru existența sa concretă. 

Totalizarea semnificaţiilor şi reducerea lor la o singură structură 
de sens sunt consecinţe ale hermeneuticii totale practicate de Mircea 
Eliade. Aceasta are la bază două metode: cea comparatistă, prin care 
se rețin notele esenţiale comune ale diverselor comportamente sau 
fenomene religioase, şi cea a omologiei.. Aceasta din urmă este de 
fapt coincidentia oppositorum. Pe scurt, omologia surprinde echi- 
valenţele morfologico-structurale, relațiile și corespondenţele dintre 
realități aparent eterogene. Continuitatea fenomenelor, „curgerea” 
unora în altele (sacrul poate fi și profan, omul modern poate regăsi 
în el pe cel arhaic, iar Orientul poate fi cunoscut şi integrat în lu- 
mea occidentală) sunt implicaţii ale omologiei, utilizată de Eliade 
pe toate planurile ontologice şi la toate nivelurile logice. 

Omologiile Cer-Pământ, Sacru-Profan, modern-arhaic, Orient- 
Occident sau ale diverselor simbolisme ori mituri nu pot fi accepta- 
te, după unii cercetători, fără oarecare rezerve. De altfel, inexistența 
unei explicaţii logice, furnizate de istoricul român a religiilor pentru 
legăturile magice dintre fenomene înzestrate cu sensuri originare 
diferite, determină puternice contestaţii venite din rândul exegeților 
operei autorului studiat. Metoda omologiei favorizează generalizări- 
le şi, de aceea, scrierile științifice abundă de afirmaţii neverificabile. 
De asemenea, omologarea fenomenelor nu e o metodă inductivă, 
adică una care să descurajeze orice încercare de a reduce seriile de 
fenomene unele la altele. Generalizarea inductivă rezultă din studi- 
erea faptelor individuale, în timp ce omologia postulează existența 
unor relații structurale între serii de fenomene diferite, postulat, 


” A. Marino, Hermeneutica lui Mircea Eliade, p. 92. 

evident, subînțeles, dar neconfirmat de rațiune în totalitate. Eliade 
nu crede în obiectivitatea ştiinţifică; ceea ce nu înseamnă că aban- 
donează total idealul de raționalitate. Pur şi simplu, nu se poate să 
fii obiectiv; obiectivitatea în metodologie este tratată „structuralist”: 
„am ţinut cu orice preț să realizăm o istorie obiectivă a religiei, fără 
să ne dăm totdeauna seama că ceea ce numeam obiectivitate se înca- 
dra de fapt în modalităţile de gândire ale timpului nostru”. 
Minimalizarea evoluţiei istorice a fenomenului religios, preo- 
cuparea pentru găsirea structurii comune a fenomenelor religioase, 
precum și dialectica parte-întreg sunt aspecte ale morfologiei reli- 
gioase practicate de Eliade. Suntem de acord cu afirmaţia lui David 
Cave privind metodologia savantului român: morfologia simbolului 
este de fapt o fenomenologie a religiei”, şi aceasta în măsura în care 
demersul principal al lui Eliade este analiza fenomenologică a sem- 
nificațiilor faptelor de care dispune un istoric al religiilor.” Nu este 
însă mai puțin adevărat că pe Eliade nu l-a interesat tipul de metodă 
folosită. Tot ce a afirmat referitor la utilizarea unei anumite metode 
e reductibil la ideea autonomiei absolute a fenomenului religios, care 
poate fi cunoscut numai dacă este studiat în propriul său plan de 
referință: „Metoda cea mai sigură în istoria religiilor, ca și în toate 
domeniile de altfel, este să se studieze un fenomen în propriul lui 
plan de referință, chiar dacă până la urmă rezultatele acestui demers 
se vor integra într-o perspectivă mai largă.””” Dacă se ţine cont 
de această ipoteză de lucru, se poate înțelege de ce Eliade preferă 
omologiile intragenerice, extragenerice sau intergenerice: toate fe- 
nomenele sunt considerate a fi în același plan de referință, întrucât 


* Mircea Eliade, Imagini și simboluri, p. 35. 

” David Cave, Mircea Eliade's Vision for a New Humanism, Oxford University 
Press, 1993, p. 19. 

”” De altfel, Eliade se defineşte singur ca fenomenolog în The Sacred in the 
Secular World, în www.psc.sagepub.com; pentru discuţiile privind relaţia lui 
Eliade cu fenomenologia, a se vedea lucrarea lui Douglas Allen, Mircea Eliade 
et le phenomene religieux, ed. cit. 

”” Mircea Eliade, Mituri, vise, mistere, p. 9. 

ele aduc semnificații noi pentru cel care le înțelege. Decalajele de 
semnificații sunt reduse la minim, astfel încât imagini diferite se 
supun unui singur sens. 

Schematic, metodologia lui Eliade poate fi reprezentată ca o 
structură triadică: fenomen-simbolism-arhetip. Succesiunea meto- 
dică este următoarea: fenomen (datul) — interpretarea lui (formarea 
semnificației) — integrarea fenomenului în sistemul din care face 
parte (reducerea la sensul originar) - arhetipul - concepţia care 
traduce complexul simbolic. În realitate, a treia şi a patra parte a 
lanțului semiozic sunt indisociabile.” Este evident, în acest sens, 
că „obiectivul central al hermeneuticii lui Mircea Eliade este mor- 
fologia, tipologia şi fenomenologia sacrului, a cărei interpretare 
presupune disocierea fundamentală sacru/profan. Opoziția sacru/ 


» x» 


profan este cea mai profundă și largă relație hermeneutică posibilă”. 
Alteritatea sacrului, ca hierofanie, este deci evenimentul central al 
religiei, esența acesteia, punctul de unde porneşte interpretarea. 
Din cele prezentate ni se pare că hermeneutica totală aplicată de 
Eliade este o alternativă la hermeneuticile moderne contaminate de 


” Un exemplu de reprezentare a lanţului semiozic: prezenţa hierofaniei anunță 
apariţia unei sciziuni în obiectul profan, care se transformă, în mod tainic, în- 
tr-un obiect sacru. Procesul hierofanic este luat în primire de conştiinţă, nivel 
unde se produce semnificaţia, prin interpretare — de exemplu, istoricul religiilor 
realizează că este vorba de o prezenţă a sacrului. În următoarea fază, interpretul 
integrează semnificația „văzută” în ansamblul din care acesta face parte — de 
exemplu, hierofanie lunară. În acest moment, fenomenul se integrează într-o 
serie de simbolisme (lunare), care se reduc toate la arhetipul lunii, ca simbol cos- 
mic. Concepţia care traduce complexul simbolic este dată de funcţia arhetipului. 
Acesta preia semnificaţia individuală a fenomenului şi o supune unui sens ge- 
neral — luna, ca arhetip, este şi Thanatos, funcţie prin care se explică fenomenul 
dat. Partea urmează întotdeauna întregul, care substituie semnificațiile părților 
şi le „totalizează”, supunându-le sensurilor pe care simbolul-arhetip le are. 

” Adrian Marino, Hermeneutica lui Mircea Eliade, în Dosarul Eliade, LX, p. 176. 
Hermeneutul român urmează îndeaproape poziția primului exeget al operei lui 
Eliade, Thomas Altizer, care găsea în opoziția sacru-profan baza teoretică a gân- 
dirii profesorului de la Chicago. În realitate însă, în locul opoziției radicale, ar 
putea fi vorba mai degrabă despre o relaţie dialectică şi chiar magică: sacrul de- 
vine de cele mai multe ori profan şi invers, profanul se poate identifica cu sacrul. 

sindromul specializării înguste şi al istorismului și de idealul rați- 
onalității. Hermeneutica creatoare nu ţine cont de „obiectivitatea” 
forțată, ci presupune o implicare totală a cercetătorului în progra- 
mul cercetării. Eliade îşi asumă o astfel de practică trăită odată cu 
experiența indiană, care îi dezvoltă setea de totalitate şi îi dezvă- 
luie perspectiva pluralismului punctelor de vedere fără existența 
deconstrucţiei critice. Este chiar o concepţie specifică darcanelor 
indiene, pe care Eliade nu sfieşte să o aplice şi în modul de a face 
istorie a religiilor. 

De altfel, termenul de „experiență” este important pentru înțe- 
legerea practicii sale hermeneutice. Pentru acesta, experiența înlo- 
cuieşte înțelegerea în triada hermeneutică. În acest sens, are loc o 
modificare a relației hermeneutice înțelegere-interpretare-explicare. 
„Faptul” este văzut de Eliade ca experiență concretă, prin care indi- 
vidul poate modifica, în chip magic, realitatea. „Anumite credințe 
primitive şi folclorice au la baza lor experiențe concrete”, considera 
tânărul Eliade, în 1937". Acest articol este deosebit de important 
pentru cunoaşterea metodei savantului român, căci autorul îşi ex- 
primă convingerea în existența unor experiențe parapsihologice 
trăite de omul religios de pretutindeni. Încă de pe acum Eliade se 
detaşează de cercetarea clasică, bazată pe metoda inductivă şi pe 
obiectivitatea cercetătorului. Teoria nu mai este ruptă de contextul 
spiritual al celui care a creat-o. Credinţa arhaicului uneşte teoria 
cu practica. Eliade recuperează această poziție originară a herme- 
neuticii, în care experiența concretă impune norma metodologică. 
Înțelegerea este văzută, astfel, ca experiență practică, ce nu mai are 
nevoie de o demonstraţie rațională; nu poţi interpreta un fenomen 
religios fără a-l experimenta. Înțelegerea coincide cu experiența, iar 
interpretarea devine şi ea o parte a înțelegerii. 

Considerentele acestea ne duc la concluzia că dihotomia dintre 
interpretare şi explicaţie, pe care Dudley o găsea definitorie pentru 


* Folclorul ca instrument de cunoaștere, Insula lui Euthanasius, în Drumul spre 
centru, p. 174. 

demersul lui Eliade”, este superfluă. În lipsa interpretării, explicația 
devine o extensie a înțelegerii prin experiență directă. În asemenea 
condiţii, înțelegerea este singura activitate hermeneutică prezentă 
în opera lui Mircea Eliade. În lipsa trihotomiei înţelegere-inter- 
pretare-explicare, înțelegerea se comportă ca precomprehensiune.” 
Hermeneutica nu mai reprezintă astfel un demers rațional, ci o 
tehnică spirituală; mai exact, o intuiţie, în sensul originar de cu- 
noaştere a esenței lucrurilor.” Ea devine o abilitate de cunoaştere, 


* Guilford Dudley, op.cit. p. 132 

” Pentru Brian Rennie, schema generală a hermeneuticii lui Eliade cuprinde 
un singur proces, interpretarea. Chiar și înțelegerea este o parte a interpre- 
tării, pentru că ea presupune aplicare; în Reconsiderându-l pe Eliade, Editura 
Criterion Publishing Co., S.U.A., 1999, p. 252. Totuşi, considerăm că viziunea 
exegetului american este una exagerată, întrucât, la Eliade, interpretarea este 
un joc secund, care se fundamentează pe comprehensiune. Dacă înțelegerea ar 
fi doar o etapă a interpretării, atunci punctul de vedere al lui Eliade ar coincide 
cu celal arhaicului. Numai că nu aceasta și-a propus istoricul român al religiilor; 
din interpretarea universului religios al arhaicului rezultă o serie de consecințe 
importante pentru omul modern pe care, desigur, omul primitiv nu le-a avut în 
vedere. Interpretarea se deschide astfel în explicaţie, dar aceasta din urmă este 
doar ceea ce se afla deja în orizontul aşteptării interpretului, deci un proces de 
comprehensiune. Eliade înțelege pe arhaic din punctul de vedere al modernului. 
Astfel, hermeneutica practicată de Eliade se apropie mai mult de punctul de 
vedere al lui Gadamer, pentru care „Interpretarea (Auslegung) nu este un act ce 
se adaugă ulterior şi în mod ocazional înțelegerii. Înțelegerea este întotdeauna 
interpretare, iar interpretarea este, în consecință, forma explicită a înțelegerii. 
Această idee este legată de constatarea potrivit căreia limba interpretării şi con- 
ceptualitatea formează la rândul lor un element structural intim al înțelegerii”, 
În Adevăr și metodă, Editura Teora, Bucureşti, 2001, p. 234. 

”” Interesantă şi revelatoare pentru susținerea poziției noastre privind carac- 
terul intuitiv al hermeneuticii lui Mircea Eliade este o mărturie a lui Douglas 
Allen despre felul cum înțelegea istoricul român al religiilor metodologia: „L- 
am întrebat pe Eliade cum a ajuns la generalizări universale de o asemenea 
anvergură, cum ar fi revendicarea unei structuri esenţiale profunde şi a sensului 
simbolismului lunar al arhaicului sau aceea a structurii și sensului fundamental 
al modului de a fi arhaic sau modern. Câteodată, răspundea într-un fel care mă 
uimea prin caracterul metodologic moderat și lipsit de criticism: pur şi simplu 
el priveşte fenomenul religios şi «vede» aceste structuri şi sensuri esenţiale”; în 
Întâlniri cu Mircea Eliade, Editura Humanitas, Bucureşti, 2007, p. 29. Oricum 
am vedea lucrurile, Eliade rămâne mult influențat de practicile yoga, mai ales 

prin care se încearcă integrarea obiectului în subiectul cunoașterii. 
Această adevărată gnoză nu mai este un act de semnificare prin 
intermediul interpretării, adică o reducere a fenomenului la o sem- 
nificaţie oarecare. Poziţia hermeneuticii clasice este depășită, pentru 
a face loc unui act de experienţă cognitivă: hermeneutica este che- 
mată să integreze contrariile, să unească metoda cu obiectul într-un 
singur act spiritual. Astfel este justificată opinia lui David Cave, 
care vede în hermeneutica lui Eliade un demers ce construieşte în 
permanență semnificaţia, o construcție ontologică şi existențială.” 

Totuşi, actul înțelegerii nu-l identifică pe hermeneut cu ceea ce 
vrea el să înțeleagă — adică omul arhaic - ci îl ridică dincolo de limi- 
tele acestuia din urmă (omul religios, care se identifică cu arhaicul, 
nu este conștient, de cele mai multe ori, de consecințele actelor sale 
religioase). Hermeneutul înțelege şi deschide orizontul înțelegerii 
tuturor celor ce doresc să îl urmeze. Această deschidere se identifică 
cu actul interpretării. O astfel de aplicare însă conduce la realizarea 
unei hermeneutici criptice; cel ce se apropie de ea este obligat să îşi 
asume condiția înțelegerii asumate de hermeneut. Eliade ne invită 
astfel la un act de inițiere prin hermeneutică, la capătul căreia regă- 
sim înțelegerea originară a omului religios, cel care se raportează la 
sacru prin experiență, nu prin reflecţie. Actul înțelegerii are același 
rol ca şi arhetipul: organizează, impune sensul şi unifică planurile. 
Hermeneutica înțeleasă astfel şi, implicit, cel care o practică de- 
vin arhetipuri pentru condiția omului în lume, pus să aleagă între 
decriptarea mesajelor camuflate şi pierderea oricărei abilități de a 
interpreta semnele timpului. 


cele care vizau modificarea stărilor de conștiință prin care se transformă în 
mod calitativ percepția asupra lumii și în care rațiunea „curge” într-un fel de 
intuiție a esențelor pure. 

” David Cave, op. cit., p. 19. 

4. Hermeneutica spirituală, 
ca tehnică transformativă 


Ca și în cazul lui Heidegger, interpretarea textelor îl conduce 
pe Eliade la o înțelegere existenţială a omului. Analiza naturii unui 
fenomen religios, condiționat istoric şi cultural, luminează diferi- 
te aspecte privind condiția omului; hermeneutica devine astfel o 
căutare a sensului existenței; are caracterul unei tehnici spirituale 
în care „libertatea” coincide cu a găsi un sens. Practicantul aces- 
tei tehnici se schimbă, îşi modifică esenţial și calitativ existența la 
contactul cu obiectul cunoașterii. Se poate spune că așa cum prin 
interpretare se transformă obiectul cunoașterii, la fel şi acesta din 
urmă poate transforma conştiinţa celui care intră în contact cu el. 
Într-o astfel de hermeneutică „participativă” are loc o îmbogăţire a 
ambilor poli ai cunoașterii. 

Deplasarea hermeneuticii dinspre interpretarea textelor către 
semnificația „existenţială” impune regândirea unei posibile schimbări 
de paradigmă în „arta interpretării”. Evident, în cadrul acestui pro- 
ces, înțelegerea faptului religios este condiția de bază a transformării 
omului: „În măsura în care înţelegi un fapt religios (...) te schimbi, 
te modifici — şi această schimbare echivalează cu un pas înainte în 
procesul de self-liberation.” Interpretul e cel care pune întrebarea 
corectă documentului. Acesta își revelează sensul, adică se lasă in- 
terpelat. Caracterul revelatoriu al documentului religios determină 
spontaneitatea actului înțelegerii. La fel cum vedantinul descoperă 
Sinele ca fiind asemenea lui Brăhman, printr-un proces de recunoaş- 
tere instantanee a adevărului unic, fără ajutorul raționamentelor, așa 
şi prin practica hermeneutică interpretul îşi schimbă modul de a fi. 
„Dacă ai înțeles cu adevărat «renunțarea la fructul acţiunii», cheia 
de boltă a Bhăgavat-Gitei, eşti altul decât cel ce erai în clipa care a 
precedat înțelegerea; şi, dacă te compari cu cel care erai mai înainte, 


* M. Eliade, Jurnal, vol. II, p. 592. 

îţi dai seama că ești mai «liber», că te-ai eliberat de o «iluzie», de o 
«povară», de o «inhibiţie», că ai scăpat de «ceva care te apasă».” 

De altfel, sursa principală a lui Eliade pentru conceperea ideii de 
hermeneutică creatoare este filosofia indiană şi, în special, sinteza 
teoretică a tehnicilor yoga realizată de Patafijăli. Ca şi în yoga, în 
hermeneutică are loc un act de integrare a conștiinței, prin „totali- 
zarea” nivelurilor psihismului. „Hermeneutica (...) devine ea însăşi 
un act de integrare a conştiinţei, de unificare a celor două zone, 
cea superficială, a experienței empirice, și cea abisală, a experienței 
fantastice şi simbolice. (...) Ca tehnică spirituală, ea realizează ceea 
ce definea chiar demersul tehnicilor yoga, în ambele cazuri fiind 
vorba de o unificare a stărilor de conştiinţă.” Dacă în yoga are 
loc o unificare „internă” a diverselor stări (tehnica prănăyăma ca 
unificare a respirației, meditaţia prin concentrarea într-un singur 
punct, ekagrata, un exercițiu ce unifică toate simţurile, orientând 
fluxul mental într-un singur sens), în hermeneutică unificarea este 
un fapt al „totalizării contrariilor” realizate în interiorul simbolului, 
prin comprehensiune. Interpretul preia deja un sens „totalizat”, prin 
acceptarea şi asumarea simbolului în existența sa. Simbolul este el 
însuși o coincidentia oppositorum, deci şi hermeneutica ce porneşte 
de la simbol, precum şi existența care ia contactul cu hermeneutica 
devin coincidentia oppositorum. Hermeneutica totală a lui Eliade 
stabileşte un dialog fecund între experienţa interpretului și metoda 
savantului. Din această tensiune ia naștere hermeneutica numită 
creatoare, cea care poate modifica, atunci când înțelegerea integrea- 
ză interpretarea (sau când experiența impune metoda), conștiința 
practicantului. 


” Ibidem. 

” Sergiu Al-George, Arhaic și universal, Editura Eminescu, Bucureşti, 1981, 
p. 208. Noţiunea de „tehnică spirituală” este utilizată de Eliade pentru prima 
dată în Nostalgia originilor, p. 8: „Hermeneutica actelor, structurilor religioase 
arhaice duce la o transformare internă a cercetătorului și cititorului. De altfel, 
fenomenologia şi istoria religiilor sunt nu numai simple discipline umaniste, ci 
şi «tehnici spirituale propedeutice»”. 

Întrebat de Claude Henri Rocquet cum se împacă o atitudine 
religioasă cu una științifică, făcându-se referire, probabil, la incom- 
patibilitatea, sesizată şi de Cioran, dintre credință şi ştiinţa despre 
credință reflectată în experiența lui Eliade, hermeneutul român dă 
un răspuns interesant: „Deja demult m-am hotărât să păstrez un 
fel de discreţie cu privire la ceea ce cred sau nu cred. Dar strădu- 
ința mea a fost mereu să-i înțeleg pe cei care cred în ceva (....” 
El nu răspunde nici ca un savant, nici ca un credincios; punând 
însă accent pe înțelegerea celuilalt, istoricul religiilor răspunde din 
perspectiva hermeneuticii, pe care el însuși a denumit-o „creatoa- 
re”. Astfel, a înțelege nu înseamnă pentru adevăratul hermeneut 
atât a explica, cât, mai ales, a integra, a totaliza, a experimenta. 
Alteritatea reprezintă însă pentru savantul român subiectivitate, 
căci descoperirea „celuilalt” duce la integrarea experienţei acestuia 
în experiența interpretului. Confruntarea cu „altul” conduce la o 
mai bună cunoaştere de sine. Înțelegerea de sine prin înțelegerea 
„celuilalt” este un alt aspect al cercului hermeneutic, prin care în- 
țelegerea obiectivă, ca alteritate a poziţiei hermeneutului față de 
obiectul interpretării, se transformă în identitate de sine, printr-un 
act de (re)cunoaştere. Mai mult decât o metodă, hermeneutica lui 
Mircea Eliade este o tehnică spirituală de recâştigare a subiectivităţii 
prin parcurgerea totală a experienţei celuilalt. Hermeneutul Eliade 
este savantul yoghin, cel care înțelege experimentând şi cel care se 
dezvăluie pe sine detaşându-se de sine. Astfel, demersul intepretativ 
este o yoga culturală, adică o metodă de obţinere a libertăţii prin 
depăşirea permanentă a pozițiilor adoptate de om în univers. În 
calitatea lui de hermeneut, istoricul religiilor are menirea nu atât 
de a descifra sensurile ascunse, cât de a transforma, prin practica 
hermeneutică, condiția umană.” 


* Mircea Eliade, Încercarea labirintului, Editura Dacia, Cluj-Napoca, 1990, p. 115. 
” A sevedea același sens şi în Încercarea labirintului, pp. 118-119 şi în Mefistofel 
și androginul, p. 8. 

Deşi tinde către o unificare perfectă între subiect și obiect, her- 
meneutica totală nu are aceeaşi finalitate ca yoga. Dacă în tehnicile 
arhaice eliberatul nu mai este condiționat social şi cultural, prin her- 
meneutică se păstrează conştiinţa identității de sine. Documentul, 
ca obiect al interpretării, este el însuși o interfață a omului religios. 
Prin actul înțelegerii se integrează imaginarul „celuilalt” în menta- 
litatea occidentalului, într-o zonă a transconştientului, unde distan- 
țele spaţiale şi temporale dispar cu totul. Totalizarea experiențelor 
coincide cu regăsirea structurii intenționale comune pentru arhaic 
şi modern: reintegrarea contrariilor, regresiunea la indistinctul pri- 
mordial. Doar structura este comună („religiozitatea cosmică”), nu 
şi experiențele; modernul se întoarce îmbogăţit în urma contactului 
cu imaginarul arhaic — hermeneutica este un act de sinteză, deci di- 
alectic, ce aminteşte de „Fenomenologia spiritului”. Hermeneutica 
reconstruieşte spiritual şi schimbă punctul de vedere al occidenta- 
lului. Ontologia arhaică şi atitudinea religioasă a orientalului devin 
arhetipuri către care trebuie să se îndrepte interpretarea. 

Întoarcerea către Orient nu înseamnă doar reconstituirea unor 
fapte trecute, paradigmatice pentru existența actuală. Sinteza Orient- 
Occident regenerează spiritul, dar se bazează şi pe un principiu pre- 
comprehensiv al unităţii tuturor religiilor, principiu regăsit sub forma 
termenului de „religiozitate cosmică”.” Apărut pentru prima dată în 
eseurile publicate între 1936 şi 1938, conceptul de „religiozitate cos- 
mică” este unul dintre primele concepte unificatoare ale lui Eliade. 
Creştinismul nu este o religie ce aboleşte formele vechi de cult, ci le 
revalorifică, într-o sinteză nouă, în care Natura ia parte, ca și omul, 
la planul mântuirii. Hierofanizarea Naturii devine o etapă necesară 


” Totuşi, preocuparea pentru dihotomia a fi — a gândi îl apropie pe Eliade mai 
degrabă de Heidegger. Dacă însă filosoful german se întoarce către originile 
gândirii occidentale, Eliade urmăreşte modificarea conştiinţei occidentale prin 
înțelegerea și asimilarea spiritului oriental şi arhaic. Emilio Betti şi Paul Ricoeur 
cred şi ei în funcția regenerativă a hermeneuticii şi se înscriu pe aceeaşi linie cu 
Heidegger sau Eliade. 

” Încercarea labirintului, pp. 54-55. 

în manifestarea sacrului. Astfel, conceptul de „religiozitate cosmică” 
trimite către existența a două structuri religioase, ce se regăsesc, ca 
presupoziţii, în actul interpretării fenomenului religios: unitatea de 
esenţă a tuturor experienţelor religioase și identitatea sacrului ce se 
manifestă prin această experiență. Din interpretarea acestor două 
structuri se naşte posibilitatea realizării unei istorii a religiilor, ca 
disciplină de sine stătătoare, ce unește rezultatele celorlalte disci- 
pline. La nivelul acestei științe generale se decriptează semnificații 
rămase altfel camuflate cunoașterii umane şi se revelează adevărul 
ascuns în sufletul omului, un adevăr cunoscut şi de mistici, acela al 
regăsirii sinelui prin contactul cu altul diferit de sine. Prin hermeneu- 
tica creatoare, interpretul găsește un alt sens decât cel trăit în existen- 
ţa sa obişnuită, sens care îi oferă o nouă dimensiune spirituală, care 
îi conferă calități de creator. Hermeneutica este, în cele din urmă, o 
experiență de adevăr autentică, revelatoare pentru ființa umană în 
esența sa. Ea se constituie ca o tehnică ce edifică subiectiv şi impune 
o modalitate de cunoaştere privilegiată.” Cunoașterea hermeneutică 
este ciclică şi simpatetică: la capătul ei, hermeneutul se recunoaște 
pe sine în „celălalt”, ca într-un act de iubire.” 

Eliade își gândeşte hermeneutica sa ca pe un sistem compre- 
hensiv universal capabil să descifreze toate întâlnirile „istorice” ale 


” A se vedea şi Natale Spineto, op.cit, p. 183. 

” A se vedea şi Șt. Afloroaei, op. cit., p. 242. 

”” Cristian Bădiliță vede în actul cunoaşterii integratoare realizat de hermene- 
utica practicată de Eliade o influenţă din partea lui Nae Ionescu, care, în cursul 
său de metafizică Iubirea ca instrument de cunoaștere vedea în iubire un act 
de simpatie între două entități diferite, care, prin actul cunoaşterii iubitoare, 
se „recunosc”, se „contemplă” una în cealaltă. Și pentru Eliade hermeneutica 
creatoare este un act de simpatie între subiect şi obiect, dar credem că această 
idee este inspirată din gândirea magică arhaică pe care Eliade a asimilat-o încă 
din tinerețe. Hermeneutica este un act magic, de transformare a unui obiect în 
altceva, calitativ superior, decât este el. Cunoaşterea magică este integratoare 
şi transformativă, la fel ca și hermeneutica „totală”; a se vedea Cristian Bădiliță 
şi Paul Barbăneagră, Întâlnirea cu sacrul. Şapte interviuri cu şi despre Mircea 
Eliade, Editura Echinox, Cluj Napoca, 2001. 


108 Bogdan Silion 


omului cu sacrul. Ea impune, în acest sens, o cunoaștere totală, 
prin care spiritul se recunoaște pe sine în toate creaţiile omului 
religios. Din această cunoaştere rezultă și credința în prezența în 
lume a lui homo religiosus, deghizat în comportamente profane, ca 
şi toată fenomenologia ocultării sacrului. Hermeneutica devine un 
act integrator, în care toate opozițiile se conciliază armonios. 


5. Logica simbolului și hermeneutica totală 


Ca unităţi de sens, simbolurile nu pot fi explicate, ci doar con- 
statate; sunt date imediate ale conștiinței, fapte pure." Polivalența 
simbolurilor şi semnificațiile multiple ale arhetipului reprezintă 
paradigme ale interpretării, în măsura în care revelează sacrul. 
Dar sacrul nu poate fi epuizat prin interpretare, întrucât conține 
o latură incomunicabilă. Contactul cu divinitatea produce vid, ne- 
ant, imposibilitate de a comunica experiența nemijlocită a lui Das 
Ganz Andere. Chiar dacă simbolurile traduc, într-un fel, sacrul, 
va rămâne întotdeauna un rest, un orizont deschis al manifestării 
adevărului. Ca și Fiinţa, Sacrul se comunică în multe feluri, prin 
diferitele simbolisme incorporate de hierofanie. Interpretarea este 
infinită, după cum semnificația simbolului este multiplă: „Mi se 
pare că mesajele emise de simbolurile fundamentale revelează o 
lume plină de semnificaţie, care nu se reduce numai la experiența 
noastră istorică şi imanentă (...) ci atinge ceva esenţial și ceva ce noi 
nu putem asimila.” Simbolul este deschis, asemenea interpretării. 
Această multiplicitate a sensului ce scapă decodificării exhaustive 
se aplică şi existenței umane, pe care simbolul și arhetipul tind să 
o explice în totalitate. 


” A se vedea Barabudur și templul cosmic, în M. Eliade, Fragmentarium, în 
Drumul spre centru, Editura Univers, Bucureşti, 1991. 
” Mircea Eliade, Încercarea labirintului, p. 114. 

Hermeneutica simbolului nu este o simplă descifrare a formelor 
simbolice abstracte. Ea reprezintă şi funcţia unei gândiri antinomi- 
ce, aflată la limita dintre concept şi imagine, o „logică” originară. 
„Logica” simbolului impune şi exigența interpretării: un fenomen 
nu este pe deplin înțeles decât dacă ținem cont de existența unei 
„sciziuni” a semnificaţiilor, care solicită din partea interpretului 
renunțarea la categoriile logice, inițiindu-l, totodată, în universul 
simbolurilor. Acestea din urmă au în structura lor o adevărată co- 
incidentia oppositorum, aşa cum vom vedea într-un alt capitol. În 
acest sens, experiența de adevăr a hermeneuticii depinde de înțele- 
gerea, în cadrul conștiinței, a universalității simbolului. Așa cum 
afirmam, sensul este dat de formele neschimbătoare simbolice şi 
arhetipale. Chiar dacă simbolizările sunt diferite, hermeneutul tre- 
buie să recunoască ceea ce este invariabil, imobil, ceea ce coincide 
cu refacerea sensului originar, prin recunoașterea „patterns”-urilor, 
a structurii comune a simbolurilor, grupate în sisteme funcționale. 
Hermeneutica este deci o consecinţă a identificării de către conşti- 
ință a structurilor primare, „care informează conștiința în loc de 
a fi informată de ea”. Printr-un astfel de proces de recunoaștere, 
hermeneutica își depășește simpla misiune de a interpreta voința 
zeilor, reflectată în hierofanii, sau de a integra, clasifica ori totaliza 
fenomenele religioase. Exegeza și interpretarea devin momente ale 
unei cunoașteri informale, pasive, deosebită de modalitățile logice 
de aprehendare a realității. Hermeneutica este o recunoaștere, un 
exercițiu de anâmnăsis, în care „se vede” structura simbolurilor, se 
ia seama de prezenţa unui arhetip printr-un act intuitiv şi nu prin 
deducție ştiinţifică sau prin reducţie fenomenologică.” 


” Ştefan Afloroaei, op.cit., p. 250. 

” Ştefan Afloroaei, urmând interpretarea lui Sergiu Al-George, găseşte sensul 
exact al hermeneuticii lui Eliade: „Hermeneutica este informată, cum ne dăm 
acum seama, de o logică diferită decât cea aristotelică, esenţial neunivocă sau 
antinomică. Această logică, în care rolul decisiv îl deține conjuncţia contrariilor, 
îi cere interpretului să se plaseze acolo unde se intersectează continuu gândirea 


>» 


simbolică și cea conceptuală”. În Ştefan Afloroaei, op. cit., p. 253. Hermeneutica 

Hermeneutica este încercarea de traducere conceptuală a struc- 
turii intime a simbolurilor. Dar ceea ce constituie fundamentul său 
şi puterea sa de a uni semnificaţii diverse reprezintă, în acelaşi timp, 
și o limită: nu orice realitate poate fi tradusă în „forme” conceptu- 
ale. Interpretul trebuie să rămână în interiorul simbolului, să îşi 
modifice percepția asupra lumii, bazată până acum doar pe logica 
discursivă. Simbolul predispune către tăcerea mistică şi de aceea 
o hermeneutică a sacrului nu poate fi decât una apofatică. Ceea ce 
vrem să susţinem este caracterul de „experiență” al unei astfel de 
hermeneutici. Şi ni se pare că abia în lumina unei filosofii a simbo- 
lului se revelează sensul modificării produse la contactul interpre- 
tului cu datele originare." Pe lângă faptul că hermeneutul descoperă 
existența unor instanțe originare, stabile, care oferă fundament şi 
sens vieţii, acesta ajunge, prin tehnica interpretării simbolurilor, 
la cunoașterea privilegiată, de contact cu Absolutul, identică în ce 
priveşte „efectul” cu orice altă tehnică spirituală. Coincidentia oppo- 
sitorum este „logica” informală a acesteia, un fel de interfață dintre 
gândirea simbolică şi limbajul hermeneuticii. Aflată la marginea 
discursului şi a gândirii, coincidentia nu poate fi recuperată herme- 
neutic, ci doar conştientizată în ecstasisul logosului. Altfel spus, la 
contactul coincidenței contrariilor cu o logică neunivocă, herme- 
neutica devine ea însăși un simptom al totalităţii contrariilor, unde 
centrul este locul „descentrării” sensului, iar interpretarea devine în 
acelaşi timp ocultare şi revelaţie a divinității. Natale Spineto înţele- 
ge această dublă funcție a hermeneuticii, de a uni şi de a suspenda 
semnificaţia, ca fiind un rezultat al semnificației reale a simbolului: 


simbolului îşi originează misiunea şi funcţiile în filosofia indiană, mai exact în 
şcoala Vedânta. 

” Regăsim această concepție despre hermeneutica ce porneşte de la simbol la 
Paul Ricoeur; a se vedea Despre interpretare. Eseuri despre Freud, Editura Trei, 
Bucureşti, 1998; Conflictul interpretărilor. Eseuri de hermeneutică, Editura 
Echinox, Cluj-Napoca, 1999; Metafora vie, Editura Univers, Bucureşti, 1984. 
Hermeneutica ce sfârşeşte în simbol este drumul interpretului de la concept la 
metaforă, la capătul căruia acesta se descoperă pe sine. 

„simbolul nu indică neantul, diferenţa, ci revelează sacrul; dar o face 
numai întrucât îi îngăduie sacrului să-și menţină propria ireducti- 
bilitate, întrucât evocă sacrul în mod indirect, întrucât păstrează o 
latură de întuneeric, de ininteligibil”; În însăşi structura simbolului 
găsim această inadecvare între concept și obiectul transcendent spre 
care trimite. În cele din urmă, simbolul este o conciliere între două 
realități ireductibile una față de cealaltă, formând prin aceasta o 
logică a contrariilor incomprehensibilă şi incomunicabilă. În acest 
sens, hermeneutica simbolului apare ca infinită și incompletă. 


6. Semnificaţii ale hermeneuticii creatoare 


Dar care sunt atributele unei hermeneutici totale? Deja am schi- 
țat câteva semnificaţii ale totalităţii, văzută ca principiu ontologic 
(Unu, ca premisă ontologică), mit explicativ (mitul cosmogonic), 
sistem de structuri universale (totalitate simbolică și arhetipuri care 
produc omologări, identificări de sensuri) şi dialectică sacru-profan, 
eternitate-timp. Acestea ar putea constitui și premisele hermeneu- 
tice şi gnoseologice — în măsura în care hermeneutica totală este o 
modalitate privilegiată de cunoaştere, o formă de gnoză - ale gân- 
dirii lui Mircea Eliade. Este evident în acest sens că hermeneutica 
totală unifică toate aceste sensuri şi deplasează orizontul interpre- 
tării către totalitatea realului. Sintetizând, „hermeneutica totală” se 
bazează pe următoarele principii:” 

1. studierea tuturor religiilor istorice şi preistorice; 

2. aplicarea morfologiei, ca metodă de reducere la un sistem 

simbolic, reprezentat de mari concepte, grupate în serii mo- 
nografice: Cer, Lună, Pământ, Soare, etc. (în Tratat...); 


” Natale Spineto, op.cit., p. 224. 
” Cf. Adrian Marino, Hermeneutica lui Mircea Eliade, Editura Dacia, Cluj- 
Napoca, 1981,p. 140. 

3. descrierea şi explicarea contactelor omului cu sacrul, înțe- 
lese ca experienţe totale; 

4. hermeneutica faptelor religioase, ce transformă actul inter- 
pretării într-o disciplină totală, capabilă să integreze rezul- 
tate obținute prin metode diferite. Prin aceasta, fenome- 
nologia religiei se uneşte cu istoria religiei: „hermeneutica 
totală pe care trebuie să o realizeze istoricul religiilor constă 
în cunoașterea aspectelor esenţiale ale religiilor istorice şi ale 
religiilor primitive ale Orientului Apropiat, a asimila cerce- 
tările specialiștilor şi a le integra într-o perspectivă specifică 
istoriei religiilor”; 

5. hermeneutica este efortul de a înțelege tot, de a cuprinde tot 
sau de a semnifica tot. 

6. hermeneutica este un angajament al autorului, care se im- 
plică în materialul cercetat (hermeneutică participativă, ca 
interacțiune subiect-obiect). 

Prin aceste principii, hermeneutica se întoarce la poziția origi- 
nară a spiritului, care redescoperă, prin intermediul interpretării, 
categoria totalității. În aceste condiţii, istoria religiilor dobândeşte 
semnificația unui autentic şi nou umanism, în care programul her- 
meneuticii totale are valoarea unei soteriologii. Mircea Eliade folo- 
seşte această hermeneutică participativă ca un drum către centrul 
fiinţei proprii, ca un act de inițiere, pe care cu toții suntem obligați 
să îl facem pentru a ne regenera existența supusă „terorii istoriei”. 
Coincidentia oppositorum reprezintă latura aplicativă a acestei her- 
meneutici inițiatice; ea desăvârşeşte simbolul şi îi oferă o funcție 
„concretă”, „existențială”. Paradigma metodologiei lui Eliade ră- 
mâne fidelă principiului unităţii opuselor.” Doar în lumina mistică 


* M. Eliade, Nostalgia originilor, p. 97. 

” Pentru Sh. Keshavjee, în metodologia lui Eliade este vorba de o cointimitate 
de opuse ierarhice, în care se păstrează relaţiile de subordonare dintre termeni 
(spiritual-material, eternitate-timp istoric, devenire etc), dar care acționează de 
fiecare dată împreună, astfel încât apariţia unuia determină prezența simultană 
a celuilalt, a se vedea Shafique Keshavjee, op. cit., p. 335 şi p. 339. 

a coincidenţei contrariilor, predispusă a fi o tehnică spirituală de 
recâştigare a Sinelui, putem înțelege omologările, ciocnirile de sen- 
suri şi identitățile care fac din hermeneutica lui Eliade un joc infinit 
al interpretării. Hermeneutica astfel concepută se supune, așa cum 
am mai văzut, unei infinite interpretări, care, tocmai pentru că este 
totală, nu poate fi absolută. 


B. Andâmnăsis şi istoria religiilor 


Mircea Eliade a găsit în teoria despre anâmnesis soluţia unei 
continuități între ontologia arhaică şi metafizica platoniciană. 
Platon este, prin excelență, gânditorul universului specific pentru 
homo religiosus şi aceasta pentru că temele majore ale ontologiei 
arhaice nu sunt decât intuiții presistematice ale metafizicii originare 
platoniciene. Astfel, inițierea, mitul cosmogonic ca mit central, ideea 
de repetiție, cu toate consecințele care decurg din analiza acestor 
teme şi motive ale gândirii arhaice, nu reprezintă decât imaginea 
în oglindă a teoriei ideilor: „S-ar putea spune că această ontologie 
«primitivă» are o structură platoniciană şi Platon ar putea fi consi- 
derat în acest caz filosoful, prin excelență, al «mentalității primitive» 
ca şi cum gânditorul ar fi reuşit să valorifice filosofic modurile de 
existență şi comportament ale umanității arhaice.” 

Eliade este unul dintre primii gânditori contemporani care au 
încercat să realizeze o antropologie filosofică utilizând exclusiv da- 
tele ontologiei arhaice. Pentru împlinirea acestui deziderat cultural, 
cercetătorul religiilor şi-a însușit îndeaproape trei filosofii vechi, re- 
înviind interesul pentru studierea acestora; este vorba despre plato- 
nism, filosofia indiană şi „metafizica” arhaică, ultima fiind de fapt o 


* Mircea Eliade, Mitul eternei reîntoarceri, p. 35. 

evaluare subiectivă a comportamentul religios primitiv. Identificăm 
în teoria anamnezei un model cultural paradigmatic pentru noua 
antropologie filosofică vizată, ca o disciplină ce dorea să anunţe de 
fapt apariția unui nou umanism. Scopul demersului eliadin a fost 
crearea unei tehnici de salvare, esenţială pentru destinul omului 
contemporan aflat în plină criză a istoriei. 


1. Anâmneăsis - amintirea mitului central 


„Când abordăm o religie arhaică sau tradițională trebuie să în- 
cepem cu începutul, adică cu mitul cosmogonic.” Eliade ne arată 
direcția spre care ar trebui să se îndrepte știința religiilor. Această 
„răsucire” către începutul arhetipal corespunde cu anamneza. 
Pentru a fi o autentică experiență de adevăr, hermeneutica trebuie 
să urmeze același drum, din prezent către origine. Momentul origi- 
nar are rolul de centru, de sens esenţial pentru toate semnificaţiile 
temporale.” Metoda și hermeneutica urmează îndeaproape sche- 
ma reducerii realității la mitul cosmogonic, al începutului absolut. 
„Răsucirea” este mișcarea inversă, exprimând astfel caracterul ciclic 
al timpului. Tehnica „întoarcerii în urmă” face parte din esența 
hermeneuticii creatoare a lui Eliade, care se împărtășește profund 
din teoriile şi practicile indiene ale Yoga-sutra şi din Hătha-Yoga.” 
Teoria anâmnăsis-ului este una dintre premisele concepţiei ciclice 


" Mircea Eliade, Încercarea labirintului, pp. 142 şi 164. 

” Adrian Marino, Hermeneutica lui Mircea Eliade, p. 116. 

”” În Yoga-sutra a lui Patafijăli, tehnica „întoarcerii în urmă” este atât una dintre 
siddhi, ce face parte din etapele practicilor yoga, cât și demersul în sine al teh- 
nicilor yoga. În Hătha-yoga, „a merge împotriva curentului” este chiar esența 
practicii yoga, ce constă în purificarea extremă a corpului și în posturi corporale 
severe. Mai trebuie amintit şi faptul că nici filosofia greacă veche nu este lipsită 
de intuiţia importanţei unei astfel de discipline. Astfel, despre Pitagora se spune 
că ar fi ajuns la „performanţa” de a-şi putea aminti mai multe peregrinări ale 
sufletului prin diverse corpuri. Metempsihoza este una dintre consecințele de 
bază ale teoriei reamintirii și la Platon. 

despre timpul „eternei reîntoarceri”; reamintirea faptelor origi- 
nare desfăşoară timpul „în spirală”, reiterând începuturile lumii. 
Prin tehnica reamintirii se parcurge drumul invers dinspre cultu- 
ră către centrul ființei. La nivelul psihismului profund, desemnat 
de Eliade cu termenul de „transconştient”, se află începutul, care 
nu poate fi descoperit decât printr-un „ocol” prin cultură. Drumul 
spre centru este un act de iniţiere, prin care neofitul urmează să 
îşi amintească — reiterând vestigii, palimseste ale unor simboluri 
păstrate în cultură sau ale miturilor creatoare - despre originea 
tuturor lucrurilor. Iniţierea este interpretată de Eliade ca anâmnăsis. 
Prin tehnica aducerii aminte, arhaicul își aminteşte mitul central 
și îl ajută să semnifice creator orice gest. Dacă la Platon anâmnesis 
este intuiție superioară a ideilor, pentru arhaic înseamnă repetiție 
a creației mitice. 

Eliade ne reamintește credința arhaicului: cel care stăpâneşte 
tehnica întoarcerii în urmă și ajunge să vadă originea lucrurilor dis- 
pune de o putere magico-religioasă, care îi permite să cunoască în 
profunzime, poate intuitiv, funcționalitatea lumii. Înțelegerea, actul 
principal al hermeneuticii, este arhetipul descoperit prin parcurge- 
rea drumului invers. Miza este însă una existențială: prin anâmnesis 
se iese din timp: „spre a te vindeca de acțiunea timpului trebuie să 
te întorci înapoi şi să dai de începutul Lumii... (s. a.) Ne eliberăm 
de acțiunea timpului prin rememorare, prin anâm nâsis. Esenţialul 
este să-ți aminteşti toate evenimentele al căror martor ai fost în 
durata temporală.” În acest sens, hermeneutica devine o tehnică de 
trezire spirituală, iar disciplina în cadrul căreia e aplicată — istoria 
religiilor — devine o ştiinţă cu rol mesianic. Doar istoricul religiilor 
se poate comporta ca un veritabil yoghin (comportamentul yoghi- 
nului rămâne, în final, paradigma tuturor activităților profane, fiind 
deci un arhetip existenţial), refăcând drumul „contra curentului”, 
din prezentul istoric către arhetipul etern. Doar el poate surprinde 


* În M. Eliade, Aspecte ale mitului, Editura Univers, Bucureşti, 1978, p. 83 şi 
pp. 84-85. 

asemănările frapante existente, de exemplu, între teoriile australiene 
şi cele platonice ale reîncarnării și armoniei." Remitologizând, prin 
anâmnesis, istoricul religiilor reface calea dinspre interpretare spre 
mitul central. Drumul este, aşa cum am mai amintit, inițiatic. Prin 
inițiere, îți amintești că ai mai fost aici, dar în îllo tempore, sub în- 
fățişarea Strămoşului sau a Eroului civilizator. Anamneza coincide 
astfel cu înțelegerea de sine: „În fond, te repeţi pe tine însuţi aşa cum 
ai fost tu la început, exemplar.” 

În procesul de reamintire, ătman se recunoaşte pe sine ca 
Brâhman, iar hermeneutica se împlineşte în însuși sensul acestei 
recunoașteri. Abia prin anâmnesis se înţelege că mitul cosmogonic 
vizează în mod direct pe fiecareindivid şi nu doar pe omul la modul 
generic. Mitul cosmogonic este povestea începutului Fiinţei, dar şi 
a individualului care se afirmă pe sine. Reamintirea este împlini- 
rea hermeneuticii, care poate aspira astfel la statutul de „disciplină 
totală”. 

Istoria religiilor se transformă, astfel, într-o tehnică a înțelege- 
rii prin excelenţă, înțelegere de sine prin altul, dar și înțelegere ca 
proces enstatic al transconștiinței. Pe acest anâmnăsis istoriografic 
- istoria religiilor repetă, în mod sintetic, credinţe şi idei vechi — 
Eliade încearcă să construiască o ontologie universală, care este, în 
acelaşi timp, şi o antropologie filosofică. 


2. Căile anamnezei 


Ca tehnică de anâmnăsis, istoria religiilor înlocuieşte memoria 
colectivă. Fiind mai mult decât o simplă înregistrare a faptelor para- 
digmatice, anamneza culturală este un act inițiatic, care îl schimbă 
pe practicant. Esenţa oricărei iniţieri este să îți aduci aminte de 


* În M. Eliade, Ocultism, vrăjitorie și modele culturale, p. 22. 
” Mircea Eliade, Jurnal, vol. 1, 13 martie 1963, p. 458. 

arhetipul mitului central. Pentru aceasta este nevoie de uitare de 
sine, de parcurgerea drumului invers şi de câteva tehnici speciale. 
Una dintre aceste tehnici speciale constituie un exercițiu de me- 
todă, care, în lumina legii omologărilor, este în acelaşi timp şi un 
exercițiu spiritual. Pentru istoricul religiilor, suspendarea Eu-lui 
coincide cu „înecarea” în document. Munca savantului de strân- 
gere a documentului faptic este o adevărată descendus ad infernos. 
Ca şi în scenariul mitologic, savantul se „scufundă” în text, uită de 
sine, îşi pierde originalitatea. Încă din tinereţe, Eliade era convins 
de necesitatea prezenței şi conştientizării acestui scenariu inițiatic, 
pentru oricine doreşte să-şi câștige libertatea. Aceasta nu înseam- 
nă absenţa constrângerii și nici individualism sau originalitate. De 
altfel, libertatea negativă de tip contractualist, individualismul și 
libera voință sunt ispite refuzate în permanenţă de cel care vrea 
cu adevărat să se elibereze. Cel care dorește libertatea trebuie să se 
piardă pe sine, să renunţe la „eu”. Repetiția, imitarea arhetipului 
sunt singurele acte creatoare. Atunci când omul încetează a mai fi 
creator, devine un prizonier al istoriei sale, se desemnifică, devine 
„emancipat”, „original”. Cercetând documentele religioase variate, 
istoricul religiilor ucide în sine această iluzie a autenticității. 
Disoluţia Eu-lui în document este doar o primă etapă a ana- 
mnezei. Pentru ca acest proces să se producă cu adevărat, este ne- 
cesară aplicarea altor tehnici speciale, care fac din hermeneutică 
o disciplină spirituală foarte asemănătoare cu cele şapte etape ale 
tehnicilor yoga. Miza constă în depăşirea condiției umane, abro- 
garea Sinelui și realizarea unui om nou, spiritualizat. A face acte 
contrare normalului, a merge împotriva curentului sunt tehnici 
experimentate şi de hermeneut. „Drumul invers” înseamnă şi in- 
versarea sensurilor logico-metodologice ale cercetării. Predilecția 
pentru spaţiile non-occidentale, refuzul metodologiei occidentale, 
disprețul față de specializarea îngustă și față de conceptele euro- 
pocentriste sunt tot atâtea etape ale „drumului invers” care duc, în 
cele din urmă, la anâmnesis. Dar nu numai parcurgerea integrală a 

drumului hermeneuticii conduce la acest proces. Calea experienţei 
personale completează experiența de adevăr trăită de savant. Eliade 
percepe viața ca pe o iniţiere, iar anamneza este una dintre efectele 
acesteia: „ințierea stă în miezul oricărei existențe umane autentice. 
Și aceasta din două motive: pe de o parte, pentru că orice viață 
umană autentică presupune crize profunde, însemnând suferință, 
pierderea şi recucerirea eului propriu, «moarte» şi înviere; pe de altă 
parte, indiferent de gradul de împliniri la care ai ajuns, la un mo- 
ment dat orice om își vede viaţa ca pe un eșec. În astfel de momente, 
mai există o speranță: de a-ți lua viața de la capăt.” Iniţierea este o 
dimensiune „metaculturală și transistorică”, care uneşte imaginarul 
primitiv şi cel modern. Ea are deci o funcție anamnetică şi repre- 
zintă „experienţa existențială fundamentală” a omului.” 

Dacă în lucrările ştiinţifice anamneza apare ca o metodă in- 
trinsecă a istoriei religiilor, în nuvelele lui Eliade este un motiv de 
natură soteriologică. Anamneza este marele secret al tuturor teh- 
nicilor fiziologice şi spirituale, ni se transmite în nuvela 19 tranda- 
firi.”” Reamintirea nu se produce însă numai la un anumit nivel al 
conștiinței: întreaga creație se transfigurează prin găsirea mesajului 
ascuns în anamneză. Se pare chiar că literatul mistic Eliade con- 
diționează regenerarea Cosmosului de ceea ce se petrece la nivelul 
conştiinţei umane: înțelegerea, care poate coincide cu punerea în- 
trebării corecte, declanșează reîntinerirea întregii Naturi, părtaşă 
şi ea, ca ființa umană, la căderea în uitare. 

Problema reamintirii nu aparține doar unei conştiinţe izomorfe; 
întreaga fire conţine înscrisă, în profunzimea ei, anamneza. În nu- 
vela Les trois graces, doctorul Tătaru este convins de posibilitatea re- 
generării periodice, prin neoplasm, a trupului omenesc. Anamneza 


* Mircea Eliade, Nașteri mistice, Editura Humanitas, Bucureşti, 1995, p. 174. 

” Ibidem, p. 168. 

”” A se vedea, de exemplu, în Yoga. Nemurire și libertate, Editura Humanitas, 
Bucureşti, 1993, pp. 162-163, unde „mişcarea de întoarcere în urmă” conduce la 
repăsirea Timpului primordial, mai bine spus al non-Timpului, prezentul etern 
de dinainte de „cădere”. 

este prezentă deci şi la nivel genetic, ca şi în cele mai ascunse zone 
ale universului. Păcatul primordial a determinat căderea omului în 
istorie, care a adus după sine uitarea. De fiecare dată când omul îşi 
aminteşte, se produce o transformare la nivelul firii: corpul omenesc 
se regenerează, producând celule biologice noi, iar natura întine- 
reşte. Ceea ce poate fi interpretat în yoga ca un fapt de conştiinţă 
- enstaza supremă — se regăseşte, ca schimbare reală, în universul 
semnelor lumii acesteia. 

În Les trois graces, Eliade găseşte în istorie şi dovezile prezenței 
amneziei ca fenomen originar, cauzat de apariția păcatului; turnul 
Babel vorbește despre uitarea limbii originare, iar proliferarea ce- 
lulelor în organism și apariția tumorii maligne se transformă în 
„coduri” secrete ale întineririi şi regenerării. Toate aceste „efecte” 
ale amneziei sunt descifrate de Eliade în limbaj dublu: unul literar, 
în care fantasticul, care irumpe în planul real, ascunde acest secret 
al Universului; al doilea, mitic, prin care sacrul (sau fantasticul re- 
semnificat într-o altă „cheie” hermeneutică) doreşte să se reveleze, 
dar memoria îl trădează. Tot memoria cauzează ruptura de lumea 
mitică, adică uitarea mitului inițial sau istoricizarea acestuia, proces 
pe care Eliade îl consideră a fi identic cu banalizarea sacrului, cu 
degradarea simbolurilor şi a misterului. A uita memoria, a suferi de 
amnezie reprezintă, în această accepţiune, o reamintire a mitului 
central, o participare prezentă la cosmogonie. În planul conştiin- 
ţei, anamneza înseamnă ruperea discontinuității memoriei, deci 
continuitate a prezentului, proces prin care conștiința modificată 
nu numai că îşi „aminteşte” trecutul, nu numai că îl recuperează, 
dar îl şi trăieşte efectiv în prezent. Transfigurarea se realizează prin 
negaţie, repetiție sau paradox şi se prezintă în termenii coincidenței 
contrariilor: deşi eşti aici și repeţi aceleaşi gesturi, te afli „dincolo”. 

Anamneza merge însă chiar mai departe: în nuvela Podul, 
personajul Onofrei este amnezic. În urma unei călătorii cu trenul, 
conștiința surprinde în mod instantaneu obiectele din jur ca trans- 
parenţe ale invizibilului. În acest moment se declanşează anamneza, 

care transformă clipa în eternitate, iar drumul dinspre trecut către 
prezent îl face pe Onofrei să ajungă la originea „creaţiei” sale, adică 
la vederea „ca într-o ghicitură” a însuși autorului său, în calitate 
de narator. Ideea urmărită de Eliade ţine, de altfel, de yoga. La fel 
ca şi doctorul Zerlendi din Secretul doctorului Honigberger, pentru 
cel care trece printr-un proces de anamneză nu mai există timp și 
spațiu; totul devine un punct Aleph, loc unde se realizează confu- 
zia planurilor. Coincidenţa opuselor este totală: oamenii devin zei, 
prezentul este trecut, iar sacrul se transformă în profan. În instan- 
taneitatea clipei, se unifică fragmentele dispersate ale memoriei, 
iar prin acest proces se leagă începutul de sfârşit, viața de moarte. 
Experimentând efectiv moartea, prin anâmnesis se atinge nemuri- 
rea.” Doar paradoxul este cel care ne poate trimite către această rea- 
litate. Andmnăsis respectă de altfel preceptul lui Heraclit că drumul 
în sus şi drumul în jos sunt, de fapt, unul şi același lucru, putând fi 
considerat, astfel, şi principalul simbol al coincidenţei contrariilor 
„fără rest” — o coincidentia realizată în plan ontologic şi transpusă, 
ca model, sub forma diverselor „coincidenţe” logice, imperfecte. 
Anamneza este conştiinţa modificată în urma practicilor.cu carac- 
ter soteriologic. Ea este terapia amneziei omului căzut, numai în 
măsura în care este condiția nouă obţinută, în cadrele conştiinţei, 
de „inițiat”. Noua conștiință funcționează într-un inedit registru 
spațio-temporal, ca un flux nesfârşit de evenimente, cuprinse într-o 
singură privire, de cel care stăpâneşte o anumită tehnică. Care este 
însă semnificaţia unei astfel de transformări? 

Este evident că procesul de anâmnssis trimite către începutul 
lucrurilor, către momentul de dinaintea creaţiei, în care exista doar 
„Unul Cel fără de margini”. Anamneza te identifică cu arhetipul, 
aşa cum, în nuvela În curte la Dionis, Adrian şi Orfeu sunt unul 
şi același. Întoarcerea în urmă este de fapt o refacere a unității 
primordiale, de unde începe totul. Nu este mai puțin adevărat că 


* „În măsura în care este uitat, trecutul se identifică cu moartea”, În M. Eliade, 
Aspecte ale mitiului, p. 114. 

trebuie să existe o ocazie potrivită pentru a se declanșa anamneza. 
Aceasta poate apărea spontan, fie în urma unui eveniment banal, 
dar care, într-o altă logică, subordonată dialecticii sacru-profan, 
declanşează „întoarcerea în urmă” și suspendarea memoriei”, fie 
prin intermediul unui „medium al mitului”, înzestrat cu o memorie 
elefantină, ca în cazul lui Zaharia Fărâmă din excelenta nuvelă Pe 
strada Mântuleasa” sau prin „scufundarea în document”, procedeu 
preferat de istoriografi, aceşti „mitografi” ai lumii moderne. 

Indiferent cum se realizează, anâmnăsis este o epifanie a sacru- 
lui camuflat în lume, ce are ca efect ieşirea din istorie. Rememorarea 
trecutului, ca tehnică „occidentală” a istoriografiei sau arheologiei, 
este o alternativă la rememorarea evenimentelor mitice din cadrul 
societăților tradiționale. Ca și omul „primitiv”, modernul utilizează 
anamneza trecutului pentru a scăpa de „teroarea istoriei”. Această 
recuperare a trecutului îl pune față în față cu el însuși, dar îi revelea- 
ză şi o gândire „pre-logică”, în care particularul şi individualul lasă 
locul paradigmei, arhetipului. Căci, având ca obiectiv ieşirea din 
istorie, omul modern redescoperă „structura” religiozităţii arhaice, 
la rândul său tributară unei viziuni anistorice, statice. Chiar dacă, 
pentru omul modern, reamintirea se produce la nivel inconştient, 
cu toate acestea paradigma arhetipului creator reprezintă o regăsire 
a Sinelui. 

În acest sens, anamneza trecutului mitic apare ca o soluţie la 
amnezia omului modern. Aceasta este o experiență de adevăr pentru 
că duce la amintirea istoriei, prin întoarcerea la rădăcinile culturii 
proprii. „Prin anâmnsis, istoricul religiilor reface Fenomenologia 
spiritului”, dar, mai mult decât atât, aduce aminte de condiția 


” „Aşa începe întotdeauna miraculosul proces de anâmnăsis: mă întâlnesc cu 
cineva, cunoscut sau necunoscut, nu pot să-mi dau seama, dar uneori de la pri- 
mele cuvinte pe care mi le adresează simt că mi se fac semne”, în Mircea Eliade, 
În curte la Dionis, în Integrala prozei fantastice, p. 180. 

” Nuvela este, în opinia noastră, un adevărat manifest al ontologiei arhaice, în 
care Eliade este asemenea unui șaman care restaurează o situație iniţială. 

” M. Eliade, Încercarea labirintului, p. 106. 

omului modern și regenerează existența. Istoria religiilor este locul 
unde se produce anamneza, drumul către înțelegerea asumată, către 
adevărul însușit ca experiență. lată de ce, străbătând drumul iniția- 
tic al religiilor, ne „scufundăm” în istoria sacră și ne aducem aminte 
de origine, unde se întâlnesc nostalgiile noastre. Istoria religiilor 
generează apariția unui om nou, complet şi autentic. 


3. Istoria religiilor şi noul umanism 


Istoricul religiilor este asemenea unui şaman, încercând să res- 
taureze, printr-o hermeneutică aplicată corect, legătura omului cu 
sacrul. El nu numai că revelează condiţia actuală a omului, dar ca- 
ută să o şi modifice. Eliade transformă miza metodologică într-una 
existențială: semnele nu sunt doar simple mărci ale obiectelor, care 
trebuie explicate şi interpretate; ele se regăsesc „dincolo” de apa- 
rențe, chiar în existenţa omului. Din știință a recunoașterii acestor 
semne, hermeneutica se transformă într-o operaţie de dezocultare, 
de înlăturare a camuflajului. Fenomenele religioase se dezvăluie 
astfel în înseşi aparențele lumii desacralizate. 

Structurile religioase nu sunt, deci, izomorfe. Orice schimbare a 
fenomenelor structurale determină atât o schimbare de paradigmă 
în istoria religiilor, cât şi o modificare a comportamentului religios. 
Iată de ce nu este posibilă aplicarea unei singure metode sau a unei 
singure hermeneutici: structura este invariabilă, anistorică, dar sen- 
sul este polimorf, întrucât fenomenul se află în continuă schimbare. 
În ciuda acestei aparente diversități a lumii, unitatea fundamentală 
a religiilor este o evidenţă. În cele din urmă, structura, şi nu feno- 
menul contingent, impune sensul. Istoria religiilor conține structuri 
invariabile şi paradigmatice, inerente minţii umane. Unitatea reli- 
giilor are la bază „textul” mitic al limbajului neconceptualizat, ca 





” Matei Călinescu, Imagination et sens. Attitudes esthetiques, în Cahier de l'Her- 
ne, Paris, nr. 33/1977, p. 367. 

element al conștiinței.” Prin descoperirea structurilor mitice, istori- 
cul religiilor devine „conștiința de sine” a vieții religioase. Unitatea 
religiilor este aidoma unității ființei umane: „Istoricul religiilor re- 
cunoaşte o unitate spirituală subzistând în istoria umanităţii. Orice 
religie ar studia, istoricul religiilor nu are impresia mutării sensului 
într-un demers străin de el.” Astfel, istoria religiilor priveşte în 
mod direct omul, adică este o antropologie. 

De altfel, D. Allen și I. P. Culianu clasifică demersul lui Eliade 
în rândul celor mai noi antropologii filosofice. În cele din urmă, 
crede exegetul american, istoria religiilor nu este străină de ideile de 
autenticitate şi integralitate. Omul autentic este omul total, deschis 
către transcendent, şi a cărui existență creşte calitativ la contactul cu 
sacrul.” Pentru David Cave însă, miza lui Eliade este crearea unui 
nou model de umanism, bazat pe religiozitate şi întoarcerea către 
tradiția sacră.” „Arta răsucirii”, a anamnezei - refacerea drumului 
dinspre prezent către trecut — îl face pe om mai conștient de situ- 
ația sa existențială și îl eliberează de un provincialism cultural sec 
şi egocentric.””” „Conștiinţa planetară”””” ca rezultat al aplicării 
corecte a sensului istoriei religiilor se află în opoziție cu gândirea 
totalitară şi presupune dispariţia oricărei forme de fanatism religios, 
precum şi acceptarea celuilalt ca „aproape al meu”. Nici paradigma 
unității, dar nici cea a diversităţii nu caracterizează acest „umanism 
planetar”. Având la bază o povestire esenţială, mitul, distribuit în 
mai multe forme (orice mit face trimitere, în cele din urmă la înce- 
put), noul umanism planetar este orientat către totalitate. În orizon- 
tul totalităţii, orice religie are acces, pentru că oricare presupune o 
tehnică de atingere a totalității. Chiar și religiozitatea omului căzut 
are o tehnică de acest tip: cultura. Prin cultură, omul descifrează 


* Guilford Dudley, op. cit., 153. 
” Mircea Eliade, Nostalgia originilor, p. 24. 
”” Douglas Allen, Mircea Eliade et le phenomene religieux, p. 225. 
A se vedea David Cave, Mircea Eliade's Vision of a New Humanism. 
Guilford Dudley, op. cit., p. 4. 
M. Eliade, Nostalgia originilor, p. 113. 

simbolurile ascunse, le face accesibile, păstrându-le totuși gradul 
de mister. Această tehnică hermeneutică are, în fond, același efect 
ca oricare altă tehnică spirituală: depăşirea istoriei, evadarea din 
timp. Iată de ce istoria religiilor poate fi considerată un nou tip de 
religiozitate, cea a omului căzut, iar hermeneutul, mai mult decât 
un coribant, este un șaman al timpurilor moderne. Descifrând sem- 
nificații ascunse, hermeneutul realizează identitatea, în orizontul 
înțelegerii, între spații culturale diferite. Hermeneutica reface uni- 
tatea inițială a tuturor limbilor şi culturilor, pornind chiar de la 
premisele existenței Turnului Babel. Prin „întoarcerea în urmă” se 
ajunge la întâlnirea cu celălalt, iar în înțelegerea celuilalt se câștigă 
înțelegerea de sine; între omul arhaic şi cel modern există, astfel, o 
soluţie de continuitate. Hermeneutica „militantă” este o experiență 
a adevărului, în sensul real al expresiei: efortul de deschidere către 
experiențele celuilalt face din istoria religiilor un excelent instru- 
ment de luptă contra rasismului şi a discriminării. 

Mircea Eliade este convins de rolul important al istoricului re- 
ligiilor în edificarea unei noi lumi: „Această disciplină misterioasă 
şi absurdă careeste istoria religiilor ar putea avea o misiune regeas- 
că: publicaţiile «ştiinţifice» vor constitui un rezervor unde se vor 
putea camufla toate valorile și modelele religioase tradiționale...” 
Accentul nu se pune deci pe revelarea unei structuri transcendente, 
detipulunității primordiale, ci, mai ales, pe îmbunătățirea condiției 
umane, care poate să se transforme într-una „glorioasă”. Noul uma- 
nism”” ţine astfel de un program hermeneutic consistent, având ca 
scop eliberarea omului de „teroarea” istoriei. Funcţia pedagogică și 
culturală a acestui nou tip de umanism rămâne însă o „experiență” 


” A se vedea ]. P. Culianu, Studii românești, p. 392; a se vedea şi M. Eliade, 
Nostalgia originii, p. 113 şi Jurnal, 9 aprilie 1976, vol. II, p. 232. 

” Mircea Eliade, Jurnal, I, 23 martie 1962, p. 439. 

”” Termenul de „nou umanism” este utilizat pentru prima oară în 1927, con- 
sideră Ricketts, în op. cit, p. 114. După război, Eliade redescoperă termenul la 
Roger Caillois și îl folosește în legătură cu întâlnirile de la Eranos, a se vedea, 
în acest sens şi Natale Spineto, op. cit, p. 75 şi urm. 

autentică a adevărului, o hermeneutică cu efecte imediate în planul 
vieţii. Prin hermeneutica „participativă” istoricul religiilor retrăieşte 
o serie de experiențe arhaice şi descoperă ontologii presistematice.” 
Această întâlnire cu tradiţia sacră schimbă modul de a fi al cerce- 
tătorului. De fapt, anamneza se produce ca efect hermeneutic al 
întâlnirii interpretului cu tradiția. Ceea ce înțelege hermeneutul 
este „dimensiunea universală” a sacrului: începuturile culturii au 
rădăcini în experiențele şi credințele religioase de pretutindeni şi 
de oricând. Descoperirea structurii fenomenelor religioase coinci- 
de la Eliade cu „întoarcerea în urmă”. Ceea ce se produce pe plan 
hermeneutic — degajarea structurii semnificative a religiozităţii — se 
realizează și în planul transconştientului: redescoperirea „paradisu- 
lui” atemporal, a începutului, unde Fiinţa şi Nefiinţa erau identice. 

Eliade realizează deseori o suprapunere a celor două planuri, cel 
hermeneutic și cel „existenţial”, chiar dacă ele rămân totuşi apanajul 
istoriei religiilor, respectiv al literaturii. „Hermeneutica creatoare” 
este însă dovada fuzionării celor două planuri. Această coincidență 
de planuri reflectă dispoziţia lui Eliade de a totaliza nivelurile, de 
a folosi documentele omului de ştiinţă ca „obiecte” ale experienţei 
personale. 

Pentru interpret, experiența de adevăr a hermeneuticii se trans- 
formă într-o adevărată tehnică spirituală, aşa cum am văzut şi în 
paginile anterioare. Supunându-se totalităţii, printr-o coincidență 
de planuri, se câştigă în cele din urmă pe ambele niveluri: istoria 
religiilor încetează a mai fi un „muzeu de fosile”, pentru a deveni 
mesaj, care nu doar povestește despre un trecut mort, ci şi desco- 
peră situaţii existenţiale fundamentale pentru omul modern.” În 
plus, interpretarea faptelor religioase devine parte din experiența 
trăită de cercetător: „Atâta timp cât istoricul religiilor recunoaşte 

realul relevat de aceste date, ele constituie pentru el o hierofanie”. 


* În Nostalgia originilor, p. 26. 
” Ibidem, p. 7. 
”” Brian Rennie, op. cit., p. 130. 

Revelarea înțelesului corespunde cu descoperirea sensului anamne- 
zei: numai un istoric al religiilor poate „cobori în infern” pentru a 
descoperi semnificaţia secretă a existenţei sale. În rolul ei de „ştiinţă 
a scufundării”, istoria religiilor este o disciplină totală care contri- 
buie la edificarea unui nou om, spiritualizat.” 

În aceste condiţii, noul umanism se constituie ca program al 
hermeneuticii lui Eliade, ca adevărata miză a gândirii sale, constru- 
ită în perioada „americană” a existenței savantului român. „lată 
pentru ce mă străduiesc să pun în evidență semnificația faptelor 
religioase. Această semnificație nu mai este evidentă; ea trebuie 
stabilită prin exegeză şi comparaţie. Şi dacă generația noastră nu 
înregistrează (...) semnificaţiile fenomenelor religioase, această ope- 
rațiune va deveni aproape imposibilă pentru generaţiile viitoare”, 
scria Eliade în Jurnal, conştient de rolul „anamnetic” pe care credea 
că îl are.” Cercetarea lipsită de europocentrism, orientată strict că- 
tre sensul documentului, va duce la o planetizare a culturii, credea 
istoricul religiilor. Descoperirea semnificației religioase camuflate 
în documente coincide cu un nou tip de religiozitate, exprimat de 
sinteza sacru-profan, o sinteză de opuse necontradictorii. Important 
este să identificăm modul cum contrariile se vor reuni în lumina 
noului umanism profetizat de „anamneticul” Eliade. 


* Totalitatea indicată de scrierile lui Eliade se poate pune în opoziţie cu totali- 
tarismul ideologic. În acest sens, omul nou, care își ucide memoria pentru a-și 
aminti arhetipul, este o replică la omul nou căzut în memorie, al ideologiilor 
totalitare. Aceastaeste una dintre cheile interpretării unor nuvele fantastice cum 
ar fi Les trois graces, Pe strada Mântuleasa, Dayan sau 19 trandafiri, în care este 
vorba de anâmnesis, aflat într-o relație opusă cu „vremurile” istorice. Nu se ştie 
însă în ce măsură se poate vedea în aceste nuvele o încercare a savantului român 
de a reconcilia propriul trecut cu noua condiţie istorică a omului. 

” M. Eliade, Jurnal, vol. I, p. 439. 

C. Coincidentia oppositorum şi limitele interpretării 


În hermeneutica eliadescă, totalitatea înseamnă unitate de sens, 
de semnificație şi de scop. Am văzut că întreg demersul cultural 
al savantului român stă sub semnul unității. Considerăm astfel că 
experiența hermeneutică propusă de acesta își ia ca model mitul 
cosmogonic, cosmocrator şi totalizator al sensurilor. Hermeneutica 
reprezintă, în această accepțiune, căutarea sensului inițial, care co- 
incide cu eterna reîntoarcere la unitatea primordială. Arhetipul 
Unului-Tot este o experiență de adevăr, trăită deopotrivă, la niveluri 
diferite, de arhaic, de eremit, de mistic sau de istoricul religiilor. 
Totuşi, ceea ce primează este experienţa religioasă, cea care repre- 
zintă arhetipul comportamental pentru toate situaţiile culturale 
posibile. Hermeneutica, înțeleasă ca tehnică spirituală, reproduce 
experiența mistico-religioasă. A sesiza unitatea primordială coin- 
cide, de fapt, cu o „revelaţie de gradul doi”, prin care se Adevărul 
se dezocultează. Dintr-o intuiție ce dă naştere comportamentelor 
religioase, Adevărul existenței unei Unităţi primordiale se transfor- 
mă într-o experiență culturală. 

Exprimarea conceptuală urmează îndeaproape calea cunoaște- 
rii negative. Limbajul sacrului este, așa cum am văzut, apofatic. EI 
poate fi „cuprins” doar de cel ce experimentează unitatea primor- 
dială în cadrul propriei conştiinţe. Cu alte cuvinte, în unificarea 
conştiinţei se revelează misterul Unităţii şi al Totalităţii, care devine 
hermeneutică, în actul cultural al exprimării savante. Acest pro- 
ces al „dezocultării sacrului” poate fi redat, în termenii utilizați de 
Nicolaus Cusanus, ca o complicatio care traduce experienţa lui unio. 
În cultură se regăsesc semnele unității, dintre care cele mai impor- 
tante sunt arhetipurile. Sintezele de gândire, orientarea către un 
centru, riturile de inițiere la care ne supune viața, dar în principal 
experiența hermeneuticii nu reprezintă altceva decât setea ontică a 
omului de totalitate și unitate. Dar această „nostalgie a Paradisului” 

descrie, de fapt, o experiență ezoterică profundă: comuniunea cu 
Unul absolut. Pluralitatea experienţelor justifică, în gândirea lui 
Eliade, dorința omului de a accede la situaţia originară unde toa- 
te contrariile sunt unificate. Se poate spune că o hermeneutică ce 
sintetizează datele originare nu poate fi decât totală, dar numai 
dacă este şi plurală; totalitatea are întotdeauna sens de integrare a 
semnificaţiilor plurivalente, dar şi de ramificare a semnificaţiilor. 
O astfel de gândire, totală şi plurală în acelaşi timp, arată şi cadrele 
de gândire în care s-a putut forma. Eliade s-a raportat încă de la 
începutul formării sale culturale la categoriile filosofiei indiene, care 
nu privilegiază un anumit punct de vedere, ci unifică mai multe 
perspective divergente ale Adevărului unic. Darganele creează şi 
sensul hermeneuticii: plurivocă şi mereu descentrată, aceasta nu 
încetează totuși de a fi orientată către unitate și centru. 

Prin această dublă condiție a hermeneuticii, Adevărul, aflat în 
orizontul înțelegerii, dobândeşte un statut special. O hermeneutică 
plurivocă nu poate privilegia o singură semnificaţie, deşi se reduce 
la un singur sens. Dar încă Aristotel a instituit, când s-a referit la 
Fiinţa ca ființă, ca sensul unic să se spună în mai multe feluri. În 
aceste condiţii experiența limbajului devine o adevărată aventură 
a devenirii „Fiinţei”. Sensul primordial se „rătăceşte” în vorbirea 
diversă şi complexă, iar hermeneutica trebuie să ţină seama de pro- 
cesul de ocurență al limbii. De la Heidegger aflăm că hermeneutica 
nu poate părăsi experiența temporalității şi diversitatea limbajului. 
Nicio hermeneutică nu poate fi, astfel, o experiență totală de Adevăr, 
ci, cel mult, una mediată de limbaj. În spatele multiplicității ling- 
vistice, Eliade încearcă însă să regăsească unitatea trăită de facto de 
omul arhaic. Este însă justificată o astfel de încercare? Altfel spus, 
se poate ridica vălul experienței discursive? 

Eliade nu pare a fi convins de acest lucru. Unitatea se distribuie 
în hermeneutică, dar cum sacrul e camuflat în profan, la fel şi unita- 
tea e ascunsă în plurivocitate. Credem că istoricul român al religiilor 
nu doar că a fost convins de imposibilitatea hermeneuticii clasice de 

a recupera unitatea pierdută, dar a intuit și eşecul gândirii simbolice 
de a pătrunde dincolo de realitatea semnificată. Ceea ce constituie 
eşecul hermeneuticii istorice este imposibilitatea accederii directe 
la realul semnificativ. În schimb, hermeneutica creatoare ar putea 
fi în prezent ocazia pentru o astfel de revelație. Reamintindu-şi ce 
a uitat, omul poate spera să păşească dincolo de locul unde îl lasă 
hermeneutica. Dar până acolo el constată eşecul oricărei încercări 
de a dezoculta sacrul din profan, în ciuda tuturor eforturilor de 
înțelegere. 

De unde rezultă acest eșec al oricărei hermeneutici? Am văzut 
că ceea ce constituie punctul ei forte, întoarcerea către unitate, îi 
este şi limită. În final, ea nu trimite către nimic altceva decât către 
ea însăşi. Autoreferențţialitatea şi pliul creat în înțelegerea de sine îi 
extind limitele. Acestea sunt, în primul rând, de natură gnoseologi- 
că. Înțelegerea are întotdeauna o natură reflexivă şi istorică, aşa cum 
gândea, de exemplu, Hans Georg Gadamer." Datorită acestei relaţii 
mediate de gândire dintre Adevăr și hermeneutică, nu poate exista o 
relație directă cu Adevărul pornind dinspre hermeneutică; mai ales 
că distanța care separă omul modern de locul nonascunderii este 
incomensurabilă. Arhaicul nu poate fi recuperat de cadrele gândirii 
moderne, chiar dacă se reface drumul înapoi, prin anâmnăsis. În 
realitate, hermeneutica nu reprezintă altceva decât drumul parcurs 
de Adevăr de la început în prezent, adică ceea ce se numeşte tradiție. 
Conştiinţa alterității urmează îndeaproape problema incomensu- 
rabilității Adevărului. Rămâne inevitabilă constatarea că „drumul 
înțelegerii istorice este un fel de ocol inevitabil pe care trebuie să îl 
facă cel care înțelege atunci când nu mai poate avea acces nemijlocit 
la ceea ce este spus în tradiție”. Mediată reflexiv, hermeneutica nu 
poate ţine locul cunoaşterii religioase. Observăm astfel că în nuvela 
Podul, Eliade pune accentul pe această comparaţie dintre experiența 
logică a hermeneuticii şi revelaţie. Hermeneutica încetează atunci 


* Hans Georg Gadamer, Adevăr și metodă, p. 452. 
” Idem. 

când are loc revelaţia identității Atman-Brâhman. Răspunsul corect 
se obține prin revelaţie, nu prin „ocolul hermeneutic”, chiar dacă 
acesta are o funcţie anamnetică. 

Cu toate acestea, Eliade nu vede o problemă în incapacitatea 
funciară a limbajului de a exprima realități contraditorii, specifi- 
ce planului mistico-religios. Omul rămâne o ființă cu posibilități 
creatoare infinite, în ciuda finitudinii gândirii sale. Relativitatea 
Adevărului înseamnă că nicio ipoteză nu este privilegiată. Dar dacă 
ipotezele şi criteriile adevărului nu se exclud, atunci un fapt poate 
fi valorificat într-o pluralitate de sensuri. Există în acest sens ade- 
văruri care nu se supun unui singur plan de înțelegere. Orice idee 
este un punct de vedere relativ la un Adevăr ce nu poate fi postulat. 
Dacă nu se poate acorda încredere capacității gândirii de a concilia 
contrariile, atunci se poate privi mintea umană ca un joc de fractali, 
unde semnificaţii contrare formează sensuri unice, printr-un alt fel 
de legătură, pe care Eliade nu ezită să o gândească în caracterul ei 
magic. Omul autentic, deci şi interpretul perfect, este acela care îşi 
schimbă des părerile, care acceptă jocul infinit al semnificației, dar 
care rămâne în continuare fidel unui Adevăr nediscursiv.” 

Cu alte cuvinte, eșecul înțelegerii nu conduce la o suspenda- 
re definitivă a sensului, ci doar la amânarea acestuia sau la ocazia 
producerii evenimentului Adevărului în alt loc decât în cel al con- 
ştiinţei istorice. lată de ce Eliade are nevoie de teoria transconşti- 
entului: pentru a crea un spaţiu mental unde contrariile şi negațiile 
sunt absorbite într-un tip de înțelegere translogică. În acest spațiu al 
coincidenței contrariilor se nasc fantasticul şi dialectica sacru-pro- 
fan. Suspendând logica, fantasticul nu duce la negația sensului, ci, 


” Mircea Eliade, Puncte de vedere, în Oceanografie, p. 43. Eliade susține din nou 
poziţia darcanelor indiene, care privesc adevărul din diverse perspective, multe 
dintre ele incompatibile, dar se apropie și de „filosofia punctului de vedere” a 
lui Ortega y Gasset. 

” Mircea Eliade, Despre o anumită experiență, în Oceanografie, Drumul spre 
centru, p. 14. 

dimpotrivă, la plurivalenţa semnificaţiilor. Înțelegerea eşuează prin 
însăşi dimensiunea sa istoric-determinată. În locul ei apare ambigu- 
itatea, ca limită extremă a gândirii, ca indeterminism și incertitu- 
dine: „Fiind propriul său termen de referință, fantasticul comportă 
toate interpretările posibile şi toate semnificaţiile.” De aici rezultă 
şi infinita libertate a interpretului, care, în lipsa înțelegerii, se poate 
comporta cu faptul brut ca și cum l-ar înțelege, transformându-l pe 
măsura nostalgiilor sau aspirațiilor sale. Sacrul îşi face apariția atât 
timp cât semnificaţiile rămân ambigue, iar sensul este suspendat 
ori amânat. Considerăm că o astfel de „ocultare a misterului care se 
arată” este apanajul doaralunei cunoașteri apofatice, în care limba- 
jul este pus între paranteze, iar logica se ambiguizează la maxim. În 
fond, alteritatea absolută a Fiinţei determinată de irumperea absolut 
liberă a sacrului nu poate fi exprimată prin niciun fel de limbaj. lată 
de ce orice experiență religioasă rămâne, în esenţă, incomunicabilă. 

Cunoaşterea ni se revelează, astfel, ca un dans al ocultării și al 
dezocultării, consecventă principiului dialecticii sacru - profan: 
atunci când ceva se arată, altceva se ocultează. În cazul înţelegerii 
hermeneutice, limitele interpretării determină un act autoreflexiv 
ce dă naştere unui nou tip de înțelegere: dacă sacrul sau simbolul 
nu pot fi înțelese, atunci interpretarea lor conduce la descoperire, 
la revelare. Cu alte cuvinte, cripticul sacrului, odată descoperit de 
limbaj, trimite către fanicul experienţei religioase, exprimate prin 
intermediul simbolului. În acest punct, hermeneutica devine alt- 
ceva: se transformă, aşa cum am văzut, într-o tehnică spirituală 
care experimentează, şi nu interpretează, simbolul. Eliade pare a 
spune că hermeneutul este chemat să trăiască sacrul şi simbolul, 
să aibă o experienţă spirituală, să fie iniţiat; prin acest act spiritu- 
al, obiectivitatea şi reflexivitatea se transformă în subiectivitate şi 
enstază. Pierzând din înţelegere — o idee, odată ce este înțeleasă, 


” A se vedea și Adrian Marino, Dicţionar de idei literare, Editura Eminescu, 
Bucureşti, 1973, pp. 671-672. 
” Ibidem, p. 673. 

se degradează” — hermeneutul câștigă în experiența apropierii de 
Adevăr. Din acest moment, i se deschid două posibilităţi: dacă ră- 
mâne în planul reflexivității şi vrea să înțeleagă, atunci fie disociază 
termenii, stabilind o separație între sacru și profan, așa cum Altizer 
crede că procedează Eliade, fie tinde să unească fenomene opuse; 
în schimb, renunțând la înțelegere și experimentând Adevărul, in- 
terpretul cuprinde adevărata semnificaţie a coincidenţei contrari- 
ilor: nu unitate sau complementaritate a sensurilor, ci substituire 
de sensuri, trecere unul în celălalt, printr-o dialectică misterioasă. 

Prin interpretare se pierde caracterul irațional al ansamblului 
simbolic”. Raţionalizarea, infantilismul simbolului nu sunt decât 
consecinţe ale acestei degradări. Transformarea semnificației ori- 
ginare se mai produce într-un sens: bariera epistemologică ce se- 
pară mentalitatea occidentalului de cea a arhaicului face imposibilă 
apropierea definitivă şi, prin aceasta, înțelegerea. Barierele sunt şi 
de altă natură: lipsa documentelor „orale”, descrierea experienţelor 
religioase în termeni „ştiințifici” sau existența preînțelegerii ca o 
condiție de bază a hermeneuticii; toate aceste obstacole nu permit 
cunoaşterea integrală a fenomenului religios. Nici chiar „munca” 
de teren a istoricului nu poate reface situația-limită a hermeneuticii; 
cea din urmă rămâne tributară unui alt cadru temporal și mental, 
incompatibil cu mentalitatea arhaică. Riscul hermeneutului este de 
a recrea documentul, de a-l imagina și interpreta, în cadrele rigide 
ale propriei sale istorii. Astfel, ceea ce naște creativitatea impune 
şi limitele hermeneuticii: doar pentru că simbolismul este opac este 
posibilă interpretarea. Altfel spus, hermeneutica e posibilă datori- 
tă imposibilității înțelegerii complete; interpretarea presupune o 
precaritate a înțelegerii. Aceasta funcționează ca o regulă genera- 
lă aplicabilă nu doar istoriei religiilor, ci oricărei discipline. Ea se 


" Mircea Eliade, Insula lui Euthanasius, Simbolismul arborelui sacru, în Drumul 
spre centru, p. 232. 
” Ibidem, p. 371. 

supune unei dialectici a contrariilor, unde sensul pozitiv ia naştere 
din cel negativ. 

Dacă interpretarea nu conduce către înțelegere, eșecul herme- 
neuticii este total. Se creează posibilitatea unei semioze nelimitate, 
a unei interpretări infinite, identică în sens cu interpretările post- 
moderne. În realitate, Eliade e conştient de limitele hermeneuticii.” 
Distorsiunile interpretării arată şi inconsistența poziţiei fenomeno- 
logiei religioase. Surprinderea „esenței fenomenelor” este o iluzie 
la fel de mare ca şi teoriile despre mana sau despre totem. O mare 
problemă rămâne înțelegerea corectă a cauzalității fenomenelor 
religioase. Dacă nu se descifrează cauzalitatea, înțelegerea nu este 
posibilă. 

Din cauza acestor limite epistemologice, hermeneutica nu poate 
fi niciodată definitivă sau completă.” Acest eșec traduce de fapt 
ideea că, atâta timp cât niciun sens nu se impune cu desăvârşire, 
există o libertate absolută a interpretării. Paradoxal, orice poate fi 
interpretat, odată ce se afirmă lipsa sensului unitar al hermeneuticii. 
Într-adevăr, pentru Mircea Eliade nu există o limită a comprehen- 
siunii din punctul de vedere al situaţiilor care pot fi interpretate.” 
Înțelegerea este condiționată istoric, aşa cum a gândit Heidegger, 
dar interpretarea se supune doar jocului liber al imaginației. Așa 
apar fantasticul şi magia. O astfel de libertate impune şi o coinciden- 
ță de sensuri. Ajungem deci la postularea coincidenței contrariilor 
ca paradigmă hermeneutică de bază pentru gândirea lui Eliade. 


” A sevedea M. Eliade, Șamanismul sau tehnicile arhaice ale extazului, p. 11 sau 
Mefistofel și androginul, p. 266. 

” „Orice document, chiar contemporan, este «spiritual opac», câtă vreme nu 
ajungem să-l descifrăm integrându-l într-un sistem de semnificații... Această 
opacitate semantică poate să ne impună o înțelegere complet eronată cu privire 
la istoria culturii”, în M. Eliade, Istoria credințelor și ideilor religioase, vol. I, De 
la epoca de piatră la misterele din Eleusis, Editura Universitas, Chișinău, 1994, 
p. 5. Poziţia istoricului religiilor este similară celei a lui H.G. Gadamer sau R. 
Bultmann. 

”” A se vedea şi Carl Olson, op. cit. p. 36. 

Istoricul român al religiilor preferă creativitatea, complexitatea, 
misterul în locul unei interpretări univoce şi elementare. Poziţia 
sa coincide, până la un punct, cu viziunea lui Lucian Blaga asupra 
misterului. Ca și Eliade, poetul-filosof găseşte o incompatibilitate 
ontologică şi gnoseologică, legată de finitudinea ființei umane, între 
sesizarea prezenței misterului şi înțelegerea lui. Dacă filosofia lui 
Blaga sfârşeşte într-un fel de gnosticism, pentru Eliade consecin- 
țele lipsei de înțelegere a misterului sunt de natură hermeneutică. 
Misterul este „promovat” la „rangul” de paradox şi poate fi sesi- 
zat doar dacă renunțăm la logică și dacă ne asumăm contrariile. 
Coincidentia oppositorum aplicată hermeneuticii presupune o arti- 
culare misterioasă de sensuri, care atinge cea mai reuşită exprima- 
re în dialectica sacru-profan. Această dialectică dictează şi sensul 
întregii opere a savantului român. Opera literară cunoaşte articu- 
larea eternului cu temporalul, iar cea ştiinţifică are ca problemă 
fundamentală modul cum se manifestă structurile transistorice, 
arhetipale în sânul realităților istorice.” Asumarea contrariilor ar 
coincide cu mutarea întregului orizont al așteptării de la înțelegerea 
operei (descifrarea misterului) la experiența depășirii temporalității 
şi a Eu-lui solipsist. Cu alte cuvinte, ceea ce ne propune Eliade este 
experimentarea eșecului hermeneuticii. 

Hermeneutica sa stă sub semnul totalității exprimate de sim- 
bolul coincidenței contrariilor şi tocmai în afirmarea acestui prin- 
cipiu constă și eşecul demersului. Totalitatea nu poate fi „gândită”, 
ci doar experimentată in concreto, depăşind însă conștiința istorică. 
Hermeneutica rămâne parțială tocmai pentru că se vrea a fi totală, 
păstrând categoriile şi limbajul logic. Ea se dovedeşte a fi un eșec 
exact unde ar trebui să-şi dovedească eficiența, adică în practică. 
Dar practica hermeneutică ne arată că nici măcar pentru omul reli- 
gios nu poate exista o experiență nelimitată a interpretării. El poate 
distinge, de exemplu, un fenomen natural de unul supranatural, 


” A se vedea și Shafique Keshavjee, op. cit., p. 342. 

poate simți prezența miracolului, dar nu poate descifra sensul aces- 
tei prezenţe. Ceea ce-i rămâne de făcut este acceptarea miracolului 
în viața lui, trăirea în orizontul dialecticii sacru-profan, fără dorința 
„luciferică” a dezocultării. 

Calea este deci cea a revelaţiei, a conștiinței-martor, a expe- 
rimentării. Revelația sacrului camuflat nu e însă privilegiul ori- 
cui. Pentru omul religios, existența camuflajului este o evidență. 
Hermeneutica are rolul de a-i reaminti omului de această prezenţă, 
fiind o ocazie şi nu un mijloc de cunoaștere. Paradigma coinciden- 
ţei contrariilor transformă eşecul hermeneuticii în chiar salvarea 
omului, prin trezirea lui din amnezie. Hermeneutica lasă sensul 
în suspensie. Ea se termină acolo unde începe cu adevărat experi- 
mentarea sacrului. Prin intermediul tehnicilor de experimentare a 
sacrului, coincidentia oppositorum se transformă, din limită a gân- 
dirii, în modalitate privilegiată de accedere la Realul semnificativ. 


* C. Olson, op. cit. p. 36. 


V. COINCIDENTIA OPPOSITORUM 
ȘI TEHNICILE SOTERIOLOGICE 


A. "Tehnicile de salvare 


Atât în biografia cât şi în scrierile istoricului român al religiilor 
se poate cu uşurinţă observa un impuls către totalitate, un „dor” de 
Absolut, fie exteriorizat sub forma cercetării savante, fie exprimat 
concret prin alegerea metodelor de cunoaștere directă ori indirectă 
a Realului semnificativ. Căutarea Absolutului nu reprezintă însă, 
pentru Eliade, un ideal religios, ci, mai degrabă, o „gnoză” superi- 
oară, practicată prin intermediul unor tehnici concrete - yoga ori 
alchimia. Tehnicile de câştigare a autonomiei spirituale fac parte 
din praxisul cultural al savantului, praxis ce cuprinde şi experiența 
indiană. Istoricul religiilor a plecat în India cu o curiozitate savantă 
şi s-a întors cu experiența posedării unei metode de accedere la 
Realul semnificativ, cu ecouri în lucrările sale ştiinţifice şi beletris- 
tice ulterioare. 

Convingerea lui Mircea Eliade este aceea că alchimia, yoga, șa- 
manismul sunt gnoseologii arhaice, care facilitează accesul la diverse 
dimensiuni ale Universului, spațiului şi timpului, dar care au şi ca- 
pacitatea de a extinde limitele cunoașterii umane. De aceea, descri- 
erea lor nu presupune neaparat o reducere la o anumită semnificație 
a vreuneia dintre ele, ci trebuie să se țină seama de un anumit sistem 
de afirmaţii, care, odată înțeles, poate lumina semnificaţia istoriei 
religiilor practicată de savantul român. Aceasta se transformă într-o 


138 Bogdan Silion 


tehnică de autocunoaștere, ce schimbă perspectiva asupra obiectului 
cercetării, dar și pe cercetător, deopotrivă. 

Deşi Eliade a preferat să utilizeze metoda fenomenologică, în- 
cercând să surprindă structura comună a tuturor fenomenelor re- 
ligioase, adevărata miză a scrierilor sale este identificarea funcţiei 
spirituale a tehnicilor arhaice. Reducţia fenomenologică presupune 
identificarea unui invariant comun, în timp ce Eliade este interesat 
mai mult de „saltul ontologic”, de „ruptura de nivel ontic” corespun- 
zătoare unei modificări radicale a conștiinței, la care fac trimitere 
toate tehnicile descrise și interpretate de indianist. Sensul scrierilor 
sale nu este consecința aplicării unei metode savante de explicare a 
fenomenelor religioase (deşi se poate identifica şi aceasta, printr-o 
cercetare interdisciplinară), ci însăşi aplicarea gnozei ca o cale de 
obţinere a eliberării, conciliind contrariile, unificându-se planul 
istoriei cu transcendența. 

Concluzia noastră - savantul yoghin Mircea Eliade a căutat o 
eliberare antiascetică, concretă, în planul istoriei şi în afara oricărei 
religii — poate părea hazardată dacă se are în vedere obsesia savan- 
tului român pentru tehnicile „ieşirii din timp”. Deşi Eliade gândeşte 
libertatea şi în aceşti termeni, ca transcendenţă totală, ca depăși- 
re a oricărei condiţionări istorice și morale, credem că nu aceasta 
reprezintă viziunea ultimă a savantului. Cel puțin începând cu a 
patra decadă a secolului trecut, Mircea Eliade acordă o semnifica- 
ţie importantă şi finală raportului dialectic dintre transcendență şi 
istorie, ca o consecinţă a temei dialecticii sacru-profan. Mântuirea 
nu se mai găseşte exclusiv în Spirit, ci se construieşte în „carnea” 
Timpului. Corpul, materialitatea, departe de a avea rolul negativ 
al ispitei din fața Spiritului, devin, în lumina filosofiei coincidenței 
contrariilor, propedeutici ale libertăţii spirituale. Deşi Eliade ac- 
centuează în a doua parte a vieții această dialectică a contrariilor, 
considerăm că tantrismul și şamanismul, teme ale unei perioade de 
creaţie anterioare decadei amintite, reprezintă premisele unei astfel 
de teorii soteriologice. 

În plus, se constată faptul că Eliade nu a gândit mântuirea, cel 
puţin după experienţa indiană, ca pe o soluţie mistică și personală. 
El interpretează şi descrie tehnicile soteriologice cu scopul de a le 
integra tradiției culturale şi religioase occidentale, ca o alternativă, 
dar, mai ales, ca o completare la aceasta. Cultura și Istoria nu sunt 
incompatibile cu libertatea şi transcendența. Dialectica sacrului, 
manifestată prin fenomenologia camuflării, exprimă perfect „se- 
cretul” experienței propuse de Eliade; alchimia, yoga, şamanismul, 
orgia, deși sunt tehnici mistice, au un esenţial caracter pragmatic. 
Ele nu numai că îi salvează pe „practicanţi”, dar îndeplinesc şi un 
rol funcțional pentru cultură. Prin hermeneutică se poate realiza 
sinteza dintre cultura Occidentului şi tehnicile spirituale orientale, 
ca o identitate de contrarii între două metode diferite (omologia și 
comparația, de exemplu) sau între două gnoze (unificarea conşti- 
inţei, respectiv dihotomia subiect-obiect; cercul hermeneutic expri- 
mă cel mai bine acest dialog... dialectic dintre două lumi diferite). 
Considerăm, deci, că ceea ce gândeşte Eliade ca soluţie revelatoare 
este o dialectică de contrarii care face posibilă unitatea imanentului 
cu transcendentul, a Fiinţei cu Nefiinţa, adică „misterul totalității”. 


1. Mircea Eliade și tehnicile psiho-fizice indiene 


a. Experienţa autenticității 


Calea iniţierii lui Eliade începe cu labirintul experienței per- 
sonale, trece prin asceză şi se desăvârşeşte în cultură. Acest drum 
simbolic duce către centrul ființei proprii şi este format dintr-o se- 
rie de renunțări, exaltări şi tensiuni existențiale. În centrul tuturor 
experienţelor se situează India. Pentru Eliade, India a însemnat o 
succesiune de etape iniţiatice, ale căror roade l-au călăuzit pe dru- 
mul către Sine. 

Atracția pentru India a fost stimulată de lecturile din adoles- 
cență ale tânărului Eliade despre ocultism ale lui Eduard Schure, 
aşa cum ne informează Florin Ţurcanu”. Se pare că tânărul aspirant 
la cunoașterea absolută încerca să găsească o ecuaţie ultimă, care 
să acorde rezultatele tehnicilor de magie, cărora li se dedicase în 
debutul anilor '20, cu anumite experienţe ale istoriei religiilor, care 
să ateste unitatea spirituală a sentimentului religios. Yoga nu ar fi 
fost decât o sinteză ce uneşte experiențele metapsihice cu tehnicile 
şamanului sau ale magicianului „primitiv”.” 

De altfel, Eliade pleacă în India cu un orizont de așteptare ce-l 
predispune pentru studiul Yoga. Culianu semnala că „(...) prin me- 
todele de control fizic şi psiho-mintal din yoga, metode pe care le-a 
studiat cu Dasgupta și le-a practicat cu Shivânanda, Eliade a fost 
confruntat cu un concept de libertate abia întrevăzut de el în expe- 
rimentele-i cele mai îndrăznețe din adolescență (reducerea orelor de 
somn, omnifagia, etc.)”.”” Astfel, yoga găsită în India nu a reprezen- 
tat decât o continuare, evident la un nivel superior, a experiențelor 
din adolescenţă, care dezvăluiau predispoziția către asceză, practici 
ezoterice sau către orice tip de tehnică de împlinire a personalității. 

Că yoga nu e altceva decât o destructurare a experienței fizi- 
co-mentale, Eliade o demonstrează în multe rânduri. Și totuși, vrăjit 
de India şi însetat de libertate, tânărul cercetător înțelege că mai e 
nevoie de ceva pentru a ajunge la yoga, în afara acestor dispoziţii 
temperamentale; Eliade nu se aștepta ca acest „ceva” să fie chiar 
experiența renunțării la Eul istoric. Pe de altă parte, inițierea în yoga 
însemna ruptura de India istorică, înțeleasă ca sursă a contrastelor 
experienței personale. Doar prin depăşirea acestei iluzii — Eliade 
nu ezită să o identifice cu mâyă care ia chipul femeii iubite — India 
atemporală, a desăvârşirii spirituale, îi era deschisă: „Mi-am dat 


* Florin Țurcanu, op.cit, p. 88. 

” A se vedea şi Natale Spineto, Mircea Eliade - istoric al religiilor, Editura Curtea 
Veche, Bucureşti, 2009, p. 58. 

” I.P. Culianu, Mircea Eliade, p. 234. 


Mircea Eliade și misterul totalității 141 


seama (...) că trebuia să cunosc pasiunea, drama, suferința, înainte 
de a renunţa la dimensiunea «istorică» a existenței şi a-mi face drum 
către o dimensiune «transistorică», atemporală, paradigmatică, în 
care tensiunile şi conflictele se anulează de la sine.” Integrarea în 
„India eternă” trebuia făcută prin renunțarea la „codul pasiunii”, ca 
simbol al experienţei personale. Renunțarea se dovedeşte a fi cu atât 
mai dificilă cu cât reziduurile experienţei personale se transformă în 
ispite puternice. Eliade ia cu sine în ashramul himalayan, pe lângă 
India istorică, reprezentată, în special, de portul şi de obiceiurile 
indiene și de reziduurile afective, şi o serie de mici vicii „culturale”: 
pasiunea pentru lectură, muzică şi călătorii, activitatea literară — 
scrie articole pentru „Cuvântul”, pregăteşte romanul Lumina ce se 
stinge, studiul Alchimia asiatică şi volumele autobiografice India 
şi Într-o mănăstire din Himalaya. Cu toate aceste îndeletniciri „de 
occidental”, văzute ca reziduuri ale unei experienţe ce trebuia arsă 
în totalitate, Eliade continuă, cu oarecare succes şi sub stricta îndru- 
mare a lui Swami Shivânanda, practicile yoga începute în camera 
închiriată a pensiunii Perris. Deşi păstrează discreția asupra rezul- 
tatelor practicilor yoghinice — care oricum nu pot fi discursivizate 
pentru că se referă la o cu totul altă experiență decât cea obişnu- 
ită — se poate deduce din notările pe făcute în teza de doctorat şi 
din aluziile din Jurnal, Șantier şi din Memorii că tânărul novice 
experimentează diverse âsana, însoţite de tehnici de meditație şi, 
probabil, chiar dhyăna „cu suport real”. Credem, de asemenea, că 
experiențele extra-temporale expuse în nuvela fantastică Secretul 
doctorului Hânigberger sau în Nopți la Serampore conţin câteva in- 
formaţii reale despre experimentele yoghine ale lui Eliade. În lucra- 
rea Într-o mănăstire din Himalaya ” acesta povesteşte cum un naga 
tânăr îl învaţă tehnica prelungirii conștiinței în toate cele trei stări: 
în somn, în somnul fără vise şi în starea de catalepsie. Învață repede 


* M. Eliade, Memorii, vol. I, Editura Humanitas, Bucureşti, 1991, p. 207. 
” M. Eliade, Într-o mănăstire din Himalaya, Editura Cartea Românească, 
Bucureşti, 1932, p. 32. 

de la Shivânanda alte tehnici yoga, ceea ce-l face pe guru să vadă în 
tânărul său discipol un viitor mesager al mesajului himalayan în 
Europa. Eliade însă nu este atras de activitatea de misionar, ci doreş- 
te să experimenteze în continuare acest vis fasinant al Indiei eterne. 
E evident că experimentele yoghinice schimbă structura psi- 
ho-mentală a lui Eliade, însă avem prea puţine informaţii despre 
sensul acestor schimbări. Mulţi ani mai târziu, Eliade nota în 
Memorii: „Ceea ce se putea spune despre rezultatele feluritelor exer- 
ciții preliminare le-am descris cât am putut în lucrările mele despre 
yoga. Alte exemple și experienţe au fost trecute sub tăcere, pentru 
că am ţinut să rămân credincios tradiției indiene, care nu acceptă 
decât comunicarea inițiatică de la guru la discipol. De altfel, mă 
îndoiesc că aş fi fost în stare să descriu cu exactitate, adică într-o 
proză ştiinţifică, anumite experienţe, singurul mijloc de expresie 
aproximativ exact ar fi fost un nou limbaj poetic (...)”. 
Cunoscând-o în ashramul de la Rishikesh pe Jenny, violoncelis- 
ta sud-africană aflată în căutarea iluminării, Eliade pierde şi India 
eternă de care se credea atât de apropiat, cu toate că încearcă să 
experimenteze, împreună cu tânăra exaltată, tantra-yoga. De altfel, 
tantra reprezenta pentru Eliade o adevărată obsesie, vizibilă încă din 
perioada în care studia yoga în casa lui Dasgupta. Deşi profesorul 
dorea ca Eliade să stăpânească bine teoria yoga, acesta se simțea 
atras mai mult de tantrism decât de yoga clasică. Recunoaște de 
altfel că „yoga nu e prea interesantă ca sistem de filozofie. Faţă de 
Vedânta sau mahăyâna, <<filosofia>> yoga mi se părea destul de 
oarecare”. Credem că obsesia lui Eliade pentru tantrism are mai 
multe explicaţii. În primul rând, tânărul entuziasmat vedea în aces- 
ta o depășire, în interiorul experienței, a experienței înseși. Apoi, 
într-un fel, renunțarea la tehnicile de meditaţie şi practicarea unei 
erezii yoghine însemna şi abdicarea de la idealul Indiei ascetice. 
Exaltarea existenţei și setea de libertate, exprimate prin credința în 


* M. Eliade, Memorii, vol. I, p. 208. 
” Ibidem, p. 193. 

„posibilitatea unei existenţe beatifice şi autonome, aici, pe pământ 
şi în timp” intrau oarecum în contradicție cu pacea, calmul și se- 
ninătatea celorlalți yoghini din Rishikesh. 

Știind că fără un guru practicile tantrice devin periculoase şi în 
lipsa unui inițiat doritor să le fie maestru celor doi, Eliade acceptă ca 
Jenny să devină năyăka — partenera consacrată din ritualul tantric. 
Înţelege din efectele pozitive experimentate de pe urma practicii că 
tantra este o cale mistică de obținere a nemuririi în trup, identică 
în demers cu tehnica alchimică. Îşi dă seama însă că şi aceasta este 
de fapt o experimentare a iluziei (măyă), care îşi făcea din nou jo- 
cul prin intermediul unei femei." Constată astfel eşecul integrării 
în India atemporală şi, în consecință, renunţă la condiția de arhat. 

Care este sensul întregii experiențe yoghice a lui Eliade? Din 
acest amalgam de trăiri contradictorii reiese dorința tânărului de 
a realiza o experiență paradoxală, imposibil de tradus pe plan rați- 
onal, de a trăi paradoxul misterului totalității, a conjuncţiei contra- 
riilor, obsesie care l-a urmărit pe tot parcursul vieții. Miza era însă 
depăşirea condiţiei şi a destinului. Acest paradox al unirii contra- 
riilor în planul existenței personale se traducea prin imposibilitatea 
rezolvării pe plan real, raţional a problemelor, prin suferință, prin 
simbolistica inițierii, prin anularea comportamentului normal şi 
intrarea în anormalitate: „Încă din adolescenţă încercasem să anu- 
lez comportamentele normale, visasem o transmutaţie radicală a 
modului de a fi. Pasiunea pentru yoga și tantra se datora acelorași 
nostalgii faustice.”” Coincidentia oppositorum ţine locul sfinţeniei, 
asumând experiența până la capăt, în toate extremele ei: „În fe- 
lul meu, încercasem să compensez incapacitatea mea funciară de 
a deveni sfânt printr-o experiență paradoxală, inumană şi care, cel 
puţin, îmi deschidea drumul către misterul totalităţii.”” Conştient 


” Greşeala făcută era aceea de a se considera un iniţiat și de a începe practica 
tantrică în absenţa unui guru. 

” M. Eliade, Memorii, vol. |, p. 279. 

”” Idem. 

şi lucid, savantul de mai târziu înțelege că misterul totalității stă la 
temelia existenţei proprii. 

După ce renunță la existența culturală pentru India atemporală, 
Eliade se regăseşte pe sine şi înțelege că vocaţia lui nu este sfințenia, 
ci împlinirea prin cultură. Cercul era complet: încă o dată Eliade 
se comportă ca un jivănmukta, care renunţă la Nirvâna pentru a 
preda exerciții de anâmnăsis. India își va pune însă decisiv amprenta 
asupra personalităţii savantului yoghin. 


b. India prin Eliade 


„În India a integra, a unifica, a totaliza, într-un cuvânt, a aboli 
contrariile și a reuni fragmentele constituie demersul de predilecție 
al Spiritului.” Eliade foloseşte numeroase exemple pentru a ilustra 
ceea ce în viziunea sa reprezintă esența spiritului indian, anume 
coincidentia oppositorum la toate nivelurile. Gândirea semnificați- 
ilor contradictorii ale diverselor teorii constituie demersul predilect 
al metafizicii indiene. De altfel, Eliade găsește în scrierile indiene 
majoritatea semnificaţiilor, ca tot atâtea soluţii epistemologice, on- 
tologice ori existenţiale pentru „misterul totalității”. Din acest plu- 
risemantism — căci India nu este unitară în soluţiile alese — savan- 
tul român își construiește multe dintre teorii. Așa cum subliniază 
Sergiu Al-George, Thomas Altizer ori Shafique Keshavjee, cheia de 
boltă a sistemului de gândire eliadian este experiența indiană, India 
aşa cum a fost ea cunoscută de tânărul neofit. 

Interviul acordat lui Claude Henri Rocquet în 1977 este elocvent 
pentru a ilustra ceea ce i-a oferit India lui Eliade. Sensul întregii 
experiențe orientale a istoricului român al religiilor se poate redu- 
ce la sensul central al coincidenţei contrariilor. Conștient şi lucid, 
savantul de mai târziu înţelege că misterul totalității stă la temelia 
existenței proprii. Coincidentia oppositorum este modul lui Eliade 


* Mircea Eliade, Mefistofel și androginul, Editura Humanitas, Bucureşti, 1995, p. 89. 

de a fi religios, care este solidar cu orice tip de experiență religioasă, 
de oriunde. 

Experiențele indiene i-au revelat lui Eliade acest paradox al 
existenței, ce va juca un rol decisiv în destinul său, ascunzându-se 
şi revelându-se succesiv atât în „incidentele biografice”, cât şi în 
creaţiile de cultură. Se recunoaște în această coincidentia opposi- 
torum, descoperită prin practica yoga, dialectica sacrului ce va fi 
o constantă teoretică a istoricului religiilor ceva mai târziu: „(...) 
paradoxul coincidenței contrariilor se regăseşte la baza oricărei 
experienţe religioase. Într-adevăr, orice hierofanie, orice manifes- 
tare a sacrului în lume ilustrează o coincidentia oppositorum: un 
obiect, o ființă, un gest devin sacre — adică transcend lumea aceasta 
- continuând totodată să rămână ce-au fost până atunci; un obiect, 
o ființă, un gest participă la lume şi în același timp o transcende.” 
Acesta este şi misterul existenței lui Eliade: prezenţa în evenimente, 
actualitatea și, totodată, anistorismul, provincialitatea şi universa- 
litatea regăsite în aceeași măsură în omul Eliade; de aici provin și 
experiențele extreme, contradictorii, şi predilecţia pentru tantra, 
văzută de tânărul indianist ca o yoga a „tendinţelor contrare”, ce 
are ca scop restaurarea deplină a omului, redescoperit ca unitate 
dintre corp-spirit-suflet şi unde viața nu este jertfită prin asceză, ci 
transfigurată în trup. Poate că această revelaţie l-a făcut pe Eliade să 
descopere o yoga totală, capabilă să unească toate tendinţele opuse: 
experiența personală, asceza şi existența culturală. 

În India, Eliade a găsit „omul universal”. Se poate spune chiar 
că, prin India, Eliade a devenit om universal: hermeneut şi feno- 
menolog, yoghin şi savant, istoric al religiilor şi filosof, practicând 
o „ştiinţă totală”. În acest sens, savantul român a găsit în spirituali- 
tatea indiană ce a căutat de fapt: „misterul totalității”, exprimat sub 
forma paradoxului în raport cu condiția profană, ce traduce în fond 
libertatea absolută pe care o poate dobândi individul. Înţelegând 

că această coincidentia oppositorum înseamnă libertate, Eliade a 
încercat să o realizeze chiar în propria viață, deci în modul cel mai 
concret posibil. 

De altfel, istoricul religiilor a subliniat în permanență caracterul 
concret, experimental, al misterului conjuncției contrariilor. Astfel, 
paradoxul este revelat de însăși jertfa pe cruce a Mântuitorului, de 
caracterul divino-uman al „supremei teofanii”, de dialectica Sacru- 
Profan sau pur şi simplu de experienţa cotidiană. Toate temele im- 
portante ale savantului român sunt cuprinse de această revelație 
esențială. Coincidentia oppositorum exprimă o alternativă ontolo- 
gică de a fi a omului în lume, cea asumată de „homo religiosus”, 
condiția mântuirii noastre, un nou „eon dogmatic” sau o modali- 
tate de gândire esenţială, aconceptuală, apofatică, validată repetat 
de experiență. India îi oferă astfel lui Eliade şi una dintre cele mai 
importante aspecte ale concepției sale despre dialectica sacrului și 
a profanului: concepția unui absolut camuflat şi revelat, totodată, 
în cotidian. Aceasta va constitui şi una dintre temele predilecte ale 
scriitorului român - irecognoscibilitatea sacrului — ale multor nu- 
vele scrise chiar şi la mulți ani distanță de experiența indiană. 

Deşi a preluat conceptul de coincidentia oppositorum din opera 
teologului Nicolaus Cusanus, de care s-a simțit în permanență fas- 
cinat, India l-a făcut pe savantul român să interpreteze, prin grila 
conjuncției contrariilor, cele mai importante evenimente din viața 
sa. În Nostalgia originilor, Eliade notează: „spiritualitatea indiană a 
fost obsedată de «Absolut». Or, oricare ar fi modalitatea de a conce- 
pe Absolutul, el nu poate fi conceput altfel decât ca o depășire a con- 
trariilor (Ss. n.) şi polarităţilor (...) Absolutul, eliberarea ultimă, liber- 
tatea (mokșa, mukti), nu sunt accesibile celor ce nu au depășit ceea 
ce textele numesc «perechile de contrarii», adică polarităţile (...)” 
Este evident însă că doar simpla speculație filosofică nu este sufici- 
entă pentru a ajunge la realizarea unei situații ce sfidează principiul 


* M. Eliade, Nostalgia originilor, Editura Humanitas, Bucureşti, 1994, p. 262. 

identităţii şi pe cel al noncontradicţiei. Coincidentia oppositorum 
nu e doar speculație filosofică, ci, mai ales, o experienţă spirituală 
paradoxală, care duce la anularea reciprocă a cuplurilor contrarii, 
prin intermediul unei tehnici de depășire a condiţiei profane. 

Din dubla perspectivă de indian „convertit” la cultură și de sa- 
vant european „convertit” în yoghin, Eliade a „obligat” India să se 
cunoască mai bine pe sine şi să-şi transmită mesajul său Europei în- 
tregi. Întreaga operă a istoricului religiilor poate fi interpretată prin 
această „cunoaştere prin oglindă”, obiectul cunoscut devenind su- 
biectul cunoscător. Recunoaştem în temele principale ale savantului 
român lecţiile filosofice ale Indiei şi, implicit, ale tehnicii spirituale 
yoga: dialectica sacrului imită jocul antinomic al iluziei”, funcția 
totalizatoare a simbolului aminteşte de coincidentia oppositorum 
realizată de yoghin, iar tehnica hermeneutică are mari similitudini 
cu tehnica yoghinului de cucerire a libertăţii. 

India corespundea astfel cel mai bine idealului de libertate în 
care credea Eliade. Soluţiile pentru obținerea libertății propuse de 
darcanele indiene sunt tot atâtea perspective adoptate neechivoc de 
savantul român. Acesta pare să se simtă atras de formula gândito- 
rilor „Școlii de Mijloc”, pentru care Eternitatea şi Timpul coexistă, 
idee speculată deja de Eliade în legătură cu semnificaţiile ultimei 
etape a practicii yoga, „enstaza supremă”, samădhi. 

Totuşi, în primele eseuri scrise la revenirea din India, Eliade 
abordează o altă concepţie indiană despre libertate, o adevărată pa- 
radigmă teoretică pentru primele sale scrieri apărute în limba româ- 
nă, la începutul deceniului patru. În colecţiile de eseuri cu tematică 
diversă, apărute în volum cu titlurile de Soliloquii, Oceanografie şi 
Insula lui Eutanasius, se foloseşte des termenul de „autenticitate”. 


” Măyă apare în gândirea indiană ca o realitate antinomică: ea îl revelează și, 
în acelaşi timp, îl ocultează pe Brâăhman, realizând prin aceasta perfecțiunea 
unității contrariilor. Aceeași dialectică a jocului iluzie-realitate o găsim şi la 
Eliade, mai ales în nuvelele sale fantastice. A se vedea, în acest sens și Sergiu 
Al-George, op.cit., p. 186. 

Contrar concepţiei occidentale moderne despre autenticitate, în 
India toate soluţiile oferite libertăţii au ca formulă răsturnarea tu- 
turor valorilor şi desființarea instinctelor vieţii. În interpretarea dată 
de Eliade filosofilor indiene, a afirma existenţa nu este soluţia eli- 
berării, aşa cum cred filosofii existenţialişti de exemplu. Autonomia 
spirituală, crede savantul român, nu este obținută decât de cel care 
neagă pulsiunile vieţii, suprimându-şi instinctele. De altfel, „dru- 
mul către libertate este acesta: a face contrariul decât ceea ce ne 
îndeamnă «viața», decât ceea ce este «înnăscut» în om, decât ceea 
ce ne silesc instinctele.” Interesul pentru India și pentru Yoga răs- 
pundea nevoii tânărului Eliade de a trăi autentic. Autenticitatea era 
pusă în legătură cu autonomia spirituală şi cu libertatea, înțelese ca 
demersuri practice ce urmăreau atingerea absolutului în mod im- 
personal, adică depăşirea în permanență a condiției umane. Idealul, 
în acest sens, era acel jivănmukta, „eliberatul în viață”, care priveşte 
ca un spectator neutru drama condiţiei umane: „Când eliberatul în 
viață acționează, nu gândeşte «eu acționez», ci «se acționează», cu 
alte cuvinte, nu implică sufletul într-un proces material.” Autentic, 
adică liber, nu este cel ce se desprinde de convenționalismul rigid 
al societăţii prin originalitate, ci cel care se câştigă pe sine negân- 
du-se permanent, debarasându-se de Eu-urile de „împrumut” şi 
adoptând, impersonal, tradiția, reprezentată de un guru. Yoga, ca 
tehnică, este experiența cea mai radicală a autenticităţii, ce se opune 
cu hotărâre filosofiei bazate pe rațiune discursivă.” 

În Bhăgăvăd-Gita, dar şi în yoga clasică ori în tantrism, Eliade 
descoperă totuși un alt sens al libertăţii, care nu mai păstrea- 
ză dualitatea dintre lume şi Realitatea Absolută, ci anulează cele 
două planuri, cuprinzându-le într-o tainică unitate a contrariilor: 
„India nu cunoaște doar două poziţii posibile față de Timp: una 


* Mircea Eliade, Concepţia libertăţii în gândirea indiană, în Drumul spre centru, 
Editura Univers, București, 1991, p. 205. 

” M. Eliade, Psihologia meditației indiene, pp. 14-15. 

a neștiutorului, care trăieşte exclusiv în durată și iluzie, şi alta a 
Înţeleptului sau a yoginului, care caută să iasă din timp, ci și o 
a treia, intermediară, situaţia celui care, deşi continuă să trăiască 
în timpul lui, rămâne deschis Marelui Timp, nepierzând niciodată 
conştiinţa irealității timpului istoric.” Acesta este şi sensul central 
al autenticităţii. Iniţiatul ce nu refuză lumea este o lecţie importantă 
a Indiei, ce îl ajută pe Eliade să dezvolte dialectica sacru-profan. 
La acest nivel, coincidentia se exprimă prin paradoxul hierofaniei, 
prin care un obiect oarecare devine un „receptacul” al Sacrului, 
continuând totuşi să existe în planul său ontic. Dubla ipostază a 
sacrului exprimă la nivel metafizic condiția ambiguă a eliberatului, 
care uneşte în sine timpul profan cu clipa eternității. În metafizici- 
le indiene cele mai îndrăznețe, timpul profan nu se deosebeşte de 
enstaza inițiatului.” „Ieşirea din timp” coincide cu temporalitatea, 
clipa cu durata, viața cu moartea. 

Dialectica ocultării sacrului este similară doctrinei Vedânta, 
pentru care măâyă ocultează şi revelează, în același timp, pe 
Brâhman. Soluţia acestei misterioase coincidentia oppositorum este 
temă centrală în nuvelele Nopți la Serampore, Ivan, Podul. De altfel, 
mai ales în nuvelele de după 1970, obsesia unității Timp-Eternitate şi 
perceperea lumii ca un „imens sistem de coduri” sunt consecinţe ale 
înțelegerii nedogmatice a sintezelor realizate de gândirea indiană. 

Descriind ambivalenţa zeităților indiene, Eliade înțelege că 
efortul suprem al metafizicilor indiene îl constituie „integrarea 
contrariilor”, regăsită, în formulări diferite, în experiențele mistice 
de oriunde: în Absolut, în Eternitate, Măyă coincide cu Brăhman. 
Mitră-Varuna, ansamblul unitar al aspectului suveranității divine 
indiene, oferă modelul universal pentru orice experienţă religioa- 
să. Întrucât divinitățile sunt „duale”, contradictorii şi androgine, 
omulpoate recuceri starea „totală” dinainte de creaţie, prin „unirea” 
tuturor aspectelor contradictorii ale vieții. Mai mult, conceperea 


* Mircea Eliade, Imagini și simboluri, p. 113. 
”” Ibidem, p. 109. 

fundamentului ultim, Urgrund, ca o coincidentia oppositorum 
totală, revelată, în opinia lui Eliade, de Upanishade, a permis re- 
alizarea celor mai importante sinteze spirituale indiene: tantris- 
mul, budismul Mâdhyamika sau speculaţiile din sistemul Vedânta 
Kevalădvaita al lui Cankarac'ărya. Coincidentia este sistemul expli- 
cativ al tuturor acestor creații spirituale, un model epistemologic și 
ontologic totodată. Complementaritatea Siva-Sakti, Mitra-Varuna, 
purusha-prakrti sau unitatea Nirvăna-Sămsara „tind să se autoa- 
nuleze într-o coincidentia oppositorum, într-o unitate-totalitate 
paradoxală, într-un Urgrund”. Coincidentia oppositorum este o 
paradigmă şi pentru experienţele spirituale paradoxale, atât pen- 
tru cele realizate în limitele revelaţiei — jivanmukta, „eliberatul în 
viață” — cât şi pentru cele heterodoxe, cum ar fi experienţele tantrice, 
care trec de la experiența ascetică la cea erotică fără vreo modifi- 
care de conştiinţă. Ideea susținută de Eliade este evidentă şi joacă 
rolul unui discurs paradigmatic: în orice act religios se realizează 
coincidentia oppositorum, care îşi extrage semnificaţia din „imagi- 
nea” Divinităţii, exprimată prin limbaj paradoxal, prin ambivalența, 
androginia ori totalitatea” Fiinţei. Orgia, superstițiile demonolo- 
gice, dualismul de factură gnostică, misticismul ori însăși gândirea 
filosofică sunt consecinţe ale găsirii principiului coincidentia oppo- 
sitorum în structura Divinităţii. 

Dialectica Sacru-Profan este tot o consecinţă a ideii arhaice de 
unitate a contrariilor în Fiinţa Absolută: „Primitivul care se închină 
unei pietre sau unui arbore realizează chiar în acest întunecat act 
religios o coincidentia oppositorum, pentru că piatra sau arborele, 
în conștiința lui, devine Tot, rămânând în acelaşi timp parte; este 
un lucru sacru, rămânând în același timp un obiect oarecare în 
cosmos.” Această schemă teoretică este amplu utilizată de Eliade 


* Mircea Eliade, Nostalgia originilor, p. 261, dar și în Imagini și simboluri, ediţia 
citată, p. 112 sau în Mitul reintegrării, Editura Humanitas, Bucureşti, 1991, p. 67. 
” Mircea Eliade, Mitul reintegrării, p. 63; a se vedea, de asemenea, Tratat de 
istorie a religiilor, pp. 38 — 39. 

la nivelul prozei fantastice. Pentru că Marea Iluzie Cosmică, Măyă, 
este o imensă hierofanie, se „justifică” atât camuflajul sacrului în 
profan, cât şi diversitatea nivelurilor semantice ale lucrărilor literare 
eliadeşti ori întrepătrunderea permanentă a planurilor sau suspen- 
darea sensului ultim, tehnici des întâlnite în nuvelele fantastice. 

Aparența lumii coincide cu Realul însuși în sincretismele me- 
tafizice indiene. În scrierile literare ale lui Eliade, fantasticul există 
în real, păstrând aceeaşi paradigmă teoretică. Așa cum amintea 
şi Sergiu Al-George, în scrierile lui Eliade lumea pare a exista şi 
a nu exista totodată, aşa cum, de exemplu, Brăhman este mani- 
fest şi nonmanifest, este imanent şi transcendent. Este imposibil să 
surprinzi, în această coincidentia oppositorum totală, un sens unic. 
Aparenţa este realitate, și, în acest sens, este imposibil să afirmi 
ceva anume. Realul, sensul se află „suspendat” între două „feţe” ale 
Adevărului. Această tehnică eliadescă a divergenţei semnificației, a 
„libertăţii” absolute a operei este, credem noi, rezultatul lecturilor 
din budismul sunyasin. „Calea de mijloc” este şi metoda utilizată 
de Eliade pentru a exprima sensul istoriei religiilor. Nu există sens 
unic, după cum nu există Adevăr care să poată fi exprimat într-un 
limbaj noncontradictoriu. Plurivocitatea semnificaţiilor, diferența, 
complementaritatea sensurilor, aparentul relativism şi lipsa unei 
poziţii ontologice clar exprimate sunt poziţii asumate de Eliade în 
deplin spirit al budismului mahayanic, pentru care savantul român 
a simţit întotdeauna o atracţie deosebită. 

În India, teoria este subordonată practicii spirituale. Filosofia 
este, astfel, o soteriologie, destinată singurului scop al omului, eli- 
berarea. Similar, istoria religiilor este văzută de Eliade ca o știin- 
ță soteriologică, ce naşte un nou umanism, bazat pe cunoaștere şi 
libertate creatoare. De altfel, întreaga hermeneutică a savantului 
român poate fi redusă la trei concepte fundamentale: înțelegere, 
libertatea interpretului, transformare. Istoria religiilor este de fapt 
o creaţie spirituală, un fel de „yoga culturală”, care îl transformă 
pe cel care aplică grila de interpretare corectă. În opinia noastră, 

această grilă este dată de formula indiană a coincidenței contrari- 
ilor dintre Realitatea Ultimă şi Lumea fenomenală. Însuşi actul de 
cultură devine o unitate dintre experiență şi cunoaștere. Autonomia 
hermeneutului este aceeaşi cu libertatea obținută de yoghin. În am- 
bele acte spirituale se atinge o limită a cunoaşterii care dezvăluie 
realitatea, „deschide” camuflajul lumii şi conduce eliberatul la un 
nou nivel al conştiinţei. 


c. Dargana-yoga 


În perioada cât a studiat sistematic filosofia Sâmkhya-Yoga în 
casa profesorului Dasgupta, tânărul scriitor român nu s-a arătat 
prea entuziasmat de darcana-yoga pe care o considera „o filosofie 
oarecare”. De altfel, încă de la început s-a simțitatras mai degrabă 
de tehnica yoga în sine şi de metodele de stăpânire a conştiinţei. 
Mai târziu însă, Eliade își va reconsidera uşor poziția, afirmând 
într-un final că yoga nu este mistică, magie, igienă sau pedagogie, 
ci sistem; ” aceasta după ce în lucrările scrise până atunci își expri- 
mase interesul pentru acele forme de yoga populare, nesistematice, 
aflate undeva la marginea sistemului clasic, care constituiau dova- 
da pre-arianismului tehnicilor yoga, dar, mai ales, care confirmau 
anumite experiențe metapsihice, descrise în lucrările de ezoterism 
citite de tânărul Eliade. Predilecţia pentru yoga populară, neștiin- 
țifică se mai poate explica și prin faptul că savantul român a oscilat 
între credința într-o yoga personală, cu care a intrat în contact în 
mod direct, şi aşa-numita „yoga culturală”, integrată în dialogul 
cultural Orient-Occident, jucând un rol de seamă în revigorarea 
gândirii metafizice sleite a Occidentului. Altfel spus, pe măsură ce 
yoghinul se transformă în om de cultură, yoga devine o doctrină ce 


* Primul contact cu tehnicile yoga l-a avut într-o periferie a Calcuttei, în primă- 
vara anului 1929 (Florin Țurcanu, Mircea Eliade, prizonierul istoriei, Editura 
Humanitas, Bucureşti, 2003, p. 184). 

” În M. Eliade, Încercarea labirintului, p. 58. 

poate servi mentalului european, excesiv „culturalist”. Nu este mai 
puțin adevărat că, indiferent din ce perspectivă a privit yoga, Eliade 
a înțeles că aceasta reprezintă o tehnică spirituală ce se încadrează 
perfect în întreaga metafizica indiană, îmbinând în mod echilibrat 
experiența cu teoria. 

Încă din 1930, tânărul savant român vedea în filosofia indiană 
„0 continuă depăşire, prin practică, a experienţei”, o metafizică şi 
asceză totodată, metafizică întrucât cercetează principiile transcen- 
dente şi asceză pentru că rezultatele ei angajează întreaga existen- 
ță a gânditorului: „În India, filosofia este o metafizică trăită (...). 
Gânditorul e un ascet pentru că a devalorizat complet lucrurile 
existenţei printr-o totală răsturnare de valori.” Din această per- 
spectivă, filosofia indiană este o tehnică de cucerire a libertăţii prin 
răsturnarea valorilor cotidiene, considerate fie reale, fie iluzorii. În 
yoga se remarcă cel mai bine această tendință de a armoniza teoria 
cu experiența, ce reprezintă cu adevărat dimensiunea esențială a 
filosofiei indiene, în opoziţie totală cu metafizica europeană, unde 
se constată un divorţ între modul de a gândi și experiența personală 
a gânditorului. Nu insistăm asupra importanţei acestei idei aplicate 
metodei şi concepției filosofice generale ale lui Eliade. Am amintit 
altundeva o teorie importantă a savantului român, care în mod evi- 
dent a fost influențată de filosofia yoga: este vorba despre înțelegerea 
hermeneuticii ca tehnică spirituală de trezire a conștiinței. Cert este 
că această sete de concret regăsită în practicile şi teoria yoga repre- 
zintă unul dintre mesajele importante ale Indiei adresate filosofiei 
contemporane occidentale, preocupate mai mult de forme abstracte, 
de speculație rece, decât de o filosofie experimentală. 

În această ordine de idei, Eliade subliniază continuu caracterul 
antispeculativ al yoga, ca soluţie teist-soteriologică de atingere a 
absolutului. De aici rezultă imposibilitatea darcanei yoga de a duce 
către mântuire fără a ţine seama de tehnica yoga în sine, precum și 


* M. Eliade, Problematica filosofiei indiene, în „Revista de filozofie”, 1930, ia- 
nuarie-martie, nr. 1, p. 60. 

validarea de către indieni a oricărei tehnici concrete de câştigare a 
libertăţii. Înţeleasă şi experimentată diferit, yoga „serveşte în gene- 
ral pentru a caracteriza orice tehnică de asceză şi orice metodă de 
meditație”, în măsura în care acestea duc la eliberare. Darcana-yoga 
nu face altceva decât să integreze oricare dintre aceste tehnici de 
obținere a mântuirii și să traseze liniile directoare care o deosebesc 
de celelalte darcane. 

Îndeplinind deci o funcţie soteriologică, Yoga se confruntă încă 
de la început cu un paradox: validează și, în același timp, infirmă 
experienţa, presupune o depășire permanentă a ei şi, concomitent, 
implică o cunoaștere experimentală a realităților. Cunoaşterea este 
pusă în slujba experienţei, prin tehnică. Acest aparent paradox poate 
fi înţeles dacă ne gândim că tehnica yoga este un continuu urcuș 
din treaptă în treaptă, prin care se distrug, etapă cu etapă, diferitele 
experiențe psiho-mentale. Pentru a le distruge însă, trebuie să le 
cunoşti, să le experimentezi şi, în cele din urmă, să le negi reali- 
tatea, să nu te identifici cu ele. „Neti! Neti!”, „Acesta nu sunt eu!” 
sunt expresiile favorite ale yoghinului care ştie că singura realitate 
este dată de identitatea âtman-Brâhman. „Yoga trebuie cunoscută 
prin yoga, yoga se manifestă prin yoga”, ne avertizează inițiaţii, 
arătând prin aceasta că yoga trebuie urmată pas cu pas, fără a sări 
peste etape, rezultând de aici şi rolul foarte important al unui guru. 
Orice polemică și orice încercare de critică a sistemului yoga sunt 
de prisos, atâta timp cât cel care face acest lucru nu cunoaște yoga; 
yoga nu poate fi cunoscută decât prin ea însăşi: „Lăgăduirea reali- 
tății experienței yogice sau ascetice anumitor aspecte e gratuită din 
partea unui om care nu are cunoaşterea imediată a practicii, aceasta 
pentru că stările yogice transcend condiţia în care ne aflăm când o 
criticăm.””” Se urmărește astfel depăşirea succesivă a oricărei expe- 
riențe. Poziţia nou câștigată trebuie negată mereu, până se ajunge 
la libertatea necondiționată. 


” M. Eliade, Pataijali și yoga, p. 9. 
” M. Eliade, Psihologia meditaţiei indiene, p. 138. 

În Svetasvatara Upanishad, calea yoga este descrisă ca o trecere 
de la ritual la asceză, apoi urmează depășirea ascezei prin contem- 
plaţie mistică (dhărană) şi meditaţie (dhyâna), pentru ca în final 
chiar meditaţia să fie suprimată. Scopul este atingerea vacuității 
universale şi identitatea cu Brăhman. Această funcție ambivalentă 
a experiențelor care „aservesc” omul, dar îl și îndreaptă către eli- 
berare, se regăseşte atât în yoga clasică, cât, mai ales, în acele for- 
me de yoga în care se subliniează mai mult tendința către concret, 
către act, către verificare experimentală." Numai că Sămkhya-Yoga 
pune mai mult accent pe eliberarea prin cunoaştere, în timp ce 
heterodoxiile îmbrățișează mai mult paradoxul, adus până la ulti- 
mele consecințe în tantrism, prin valorificarea experienţei pentru 
atingerea fericirii, libertăţii sau nemuririi în limitele lumii fizice şi 
totuşi în afara ei. Atunci când defineşte yoga drept „suprimare a 
stărilor de conștiință”, Patahijăli însuși pare a recunoaşte rolul jucat 
de experienţă. Pentru a fi suprimate, fenomenele trebuie cunoscute, 
mai exact, experimentate. De asemenea, Sămkhya, deşi postulează 
un dualism între Natură (prakrti) şi Suflet (purusha), acceptă rolul 
soteriologic al Naturii. De altfel, eliberarea nu ar fi posibilă fără 
cunoașterea legilor Naturii, cunoaştere care-l face pe om să sesizeze 
ecuaţia „durere-suferință-eliberare”. „Cu cât omul suferă mai mult, 
aşadar cu cât este mai solidar cu Cosmosul, cu atât crește în el do- 
rința eliberării, cu atât îl frământă mai mult setea de mântuire.” 
Yoga-darcana acceptă şi ea rolul teleologic al Creaţiei, dar refuză 
să vadă în cunoaştere o cale certă pentru obţinerea eliberării; doar 
practica meditaţiei poate dovedi experimental autonomia sufletului. 
Totuși, şi într-un caz şi în altul, doar prin experiență ne putem da 
seama de libertatea absolută a Sufletului în raport cu Natura şi de 
importanța cunoașterii categoriilor Naturii pentru cel care doreşte 
să se elibereze. 


* Cf. M. Eliade, Yoga. Nemurire și libertate, pp. 44-45. 
” Patafijăli, Yoga-Sutra, Editura RAM, Bucureşti, 2006, I, 2. 
”" M. Eliade, Patafijali și yoga, p. 20. 


156 Bogdan Silion 


Fundamentarea caracterului ambivalent al experienţei este și 
soluţia de continuitate dintre sistemul Yoga şi filosofia Sămkhya. 
Se cunoaște faptul că Pataiijăli nu a făcut decât să reia filosofia 
Sămkhya, subordonând-o unui teism nu foarte accentuat şi subli- 
niind funcţia soteriologică a tehnicilor de meditaţie. În această din 
urmă caracteristică vedem şi principala diferenţă dintre Sâmkhya 
şi Yoga. Dacă Sămkhya adoptă calea cunoaşterii, înțeleasă ca reve- 
laţie a autonomiei Sufletului în raport cu Natura, pentru Pataijăli, 
tradiția „mistică” a yoga, în care tehnicile de meditaţie au rol soteri- 
ologic, este mai importantă. Cu alte cuvinte, împrumutând filosofia 
Sămkhya, adunând rețetele tehnice de concentrație, meditaţie şi 
extaz, sintetizând alte documente la care face referire Yoga-Sutra, 
Patafijăli transformă o tradiţie cu evidente rădăcini arhaice într-un 
sistem filosofic. 

Pentru a distruge stările de conștiință nu este de ajuns să înlă- 
turi ignoranța. Gnoza este insuficientă, pentru că subconştientul 
alimentează în continuare fluviul psihomental, seria infinită de 
cittavrtti. Aceste văsâna, înțelese ca latențe subconştiente ce-și au 
originea în memorie, dau naștere la karma. Rolul subconştientului 
(văsâna) este considerabil pentru psihologia și tehnicile yoga şi ex- 
primă încă o diferenţiere între yoga-darcana și Sămkhya. În plus, 
yoga este teistă, iar Sămkhya antiteistă. Eliade subliniază că Isvara 
nu reprezintă Divinitatea în calitatea ei de Creator, ci un arhetip 
al yoghinului, un macroyoghin. Devoţiunea față de el îl ajută pe 
practicant să se elibereze. Totuşi, în darcana-yoga, rolul lui Isvara 
este unul minor, întrucât yoghinul poate să atingă eliberarea doar 
prin asceză şi efort personal, fără să apeleze la ajutorul unei forțe 
externe. Patafijăli a introdus pe Isvara întrucât făcea parte din ex- 
periența unor yogi care practicau o formă de bhăkti-yoga. Este încă 
o dovadă a faptului că darcana-yoga a sintetizat două tradiții, cea 
a unei yoga pur magice, care apela doar la voința şi forța ascezei, şi 
cea mistică, „în care etapele finale ale practicii yoga erau cel puţin 

înlesnite printr-o devoțiune - chiar foarte rarefiată, foarte intelec- 
tuală - față de un Dumnezeu”. 

Diferenţa dintre Sămkhya şi Yoga ca metode soteriologice apare 
clar delimitată în Mokshadarma. Sămkhya înseamnă, în această lu- 
crare, „adevărata cunoaștere” sau „cunoașterea sufletului”, în timp 
ce yoga reprezintă orice tehnică, activitate, forță, metodă, asceză sau 
meditaţie care conduce sufletul către Brâhman. Este evidentă, în 
acest sens, înzestrarea tehnicii yoghine cu o practică mistică pro- 
prie, ce completează sistemul Sâmkhya. Însă în Mahăbhărata este 
sesizată unitatea celor două sisteme: „Sămkhya și Yoga îşi laudă 
fiecare metoda sa ca fiind cel mai bun mijloc (...) Cei care se lasă 
călăuziți de yoga se bazează pe o percepţie nemijlocită, cei care 
urmează Sâmkhya se bazează pe învățături tradiționale. Consider 
adevărate amândouă aceste învățături (...) Conformându-te exact 
instrucțiunilor, ambele duc către țelul suprem.” În Bhagavad-Gită 
se merge mai departe şi se consideră că „numai spiritele mărgi- 
nite opun Sămkhya și yoga, nu şi înțelepţii”.” Cel care cunoaște 
Sămkhya are asigurate şi roadele fructelor yoga, căci „Sâmkhya şi 
yoga sunt doar una”. Această identitate corespunde perfect spi- 
ritului sintetic al filosofiei indiene în general şi al Bhagavad-Gitei 
în special, care validează toate căile soteriologice: acțiunea, fapta, 
mistica, tehnica şi gnoza. Yoga le va cuprinde pe toate deopotri- 
vă. Yoghinul poate să fie cel care alege acțiunea, prin renunțarea 
la roadele faptelor sau contemplatorul sannyasin, care renunță la 
viața socială şi atinge yogarudha, reuşind să se elibereze de funcția 
imaginativă şi fluctuantă a minţii (sankalpa). Tehnici şi metode di- 
ferite sunt numite identic, ceea ce arată că „yoga nu a fost, în India, 
o şcoală cu un şef unic, nici oanumită dogmă sau tehnică mistică, 


* M. Eliade, Pataâjali și yoga, p. 91. 

” Mahăâbhărata, Editura Paralela 45, Bucureşti, 2005, XII, V, 11043 şi urm. 
”” Bhagavad Gită, Editura Herald, Bucureşti, 2006, V, 4. 

”” Ibidem, V, 5. 

ci mai degrabă o formulă excesiv de vastă, cuprinzând orice prac- 
tică eficace pentru eliberarea de existență sau, în orice caz (cum e 
Tantra), pentru depășirea ei””. 

Cea mai largă formulă care i se poate da practicii yoga este aceea 
de „metodă de a experimenta Sacrul”, „ce se străduiește să realize- 
ze concentrarea absolută pentru a ajunge la enstază””. Diferită ca 
demers de orice altă darcana, se confundă în principiile filosofice 
de bază cu sistemul Sămkhya. Alte forme de yoga, deși participă în 
mod direct la tradiția aborigenă și se opun, prin caracterul lor an- 
tiritualist şi antispeculativ moştenirii religioase a indo-europenilor, 
nu pot fi puse alături de nicio altă tehnică „specializată” în contactul 
cu Sacrul. Demersul tehnicilor yoga este unic: depășirea condiţiei 


umane şi atingerea libertății prin meditaţie şi asceză. 


d. Yoga şi coincidentia oppositorum 


Mitologia și filosofia darcanelor indiene se situează sub semnul 
unității contrariilor. Fiind dimensiunea cea mai importantă a spi- 
ritului indian, yoga realizează şi ea coincidentia oppositorum. Ca şi 
în alte cazuri, M. Eliade utilizează acest concept în multe contex- 
te, oferindu-i nenumărate sensuri. Indiferent însă de interpretările 
date, coincidentia reprezintă adevărata cheie epistemologică prin 
care se pot explica scopul şi metodele utilizate de yoga. 

Într-un prim sens, yoga este „unitatea respirației, a conştiinţei 
şi a simțurilor”. Însăşi etimologia cuvântului yoga ne dezvălu- 
je scopul acestei tehnici. Astfel, termenul yoga derivă din rădăci- 
na yuj, „a lega laolaltă”, „a unifica”, „a ţine strâns” sau „a pune la 
jug”, care determină latinescul jungere, jungum şi englezescul yo- 
ke.” Tehnicile yoga îşi propun deci să unifice întâi întreaga viață 


" M. Eliade, Psihologia meditaţiei indiene, p. 83. 
” M. Eliade, Patafjali și yoga, p. 198. 

”” Patafjăli, Yoga-Sutra, VI, 25. 

”” Cf. M. Eliade, Pataijali și yoga, p. 9. 

psiho-mentală şi apoi să o anihileze. Vom vedea că și în această 
ultimă etapă, de anihilare a conceptelor și a fluxurilor psihice, yoga 
realizează coincidentia oppositorum, la un alt nivel. Cert este că, pe 
orice treaptă a inițierii se realizează omologări, identificări şi uniri 
între contrarii. În acest sens, yoga prelungește scenariul oricărui 
comportament religios, ce are ca scop depășirea cadrului existenţei 
profane şi atingerea sacrului. 

Ca substitut al sacrificiului, yoga se intersectează cu doctrina 
şi practicile acestuia. Aşa cum considera Sylvain Levi, sacrificiul 
trebuie permanentizat, continuat pentru a nu se „desface””. Și prin 
intermediul lui se unesc niveluri diferite ale realității, obligându-i 
pe zei să intervină în desfășurarea vieții pământești. Continuitatea 
sacrificiului este însă, în același timp, și o întoarcere la unitatea 
primordială, o reconstituire a lui Prajăpati de dinaintea Creaţiei. 
Acelaşi caracter inițiatic de a doua naștere şi de moarte rituală îl 
are şi tehnica yoga.” De altfel, prin aceste omologări și similitudini 
a fost posibilă asimilarea practicii yoga de către brahmanismul tim- 
puriu. În fond, yoga și sacrificiul nu diferă ca ideologie: ambele se 
referă la renașterea inițiatică prin jertfă şi, de asemenea, ambele își 
propun abolirea condiției umane. Yoghinul substituie însă sacrifi- 
ciul exterior, insuficient pentru mântuirea personală, cu un „sacrifi- 
ciu interior”, în care, deși se păstrează scenariul inițiatic, se accentu- 
ează jertfa personală, singura capabilă să înlăture drama existenței 
umane. Pentru a realiza cu adevărat eliberarea, este necesar însă 
ca întreaga perspectivă profană a condiției umane să fie înlăturată. 
A renunţa la această perspectivă înseamnă a face exact contrariul 
a ceea ce natura umană te sileşte să faci, deci a acționa împotriva 
instinctelor vieţii, împotriva tendinţelor „normale”, „profane”. Din 
acest moment începe yoga: neofitul își asumă o modalitate transcen- 
dentă în raport cu planul fizic şi psiho-mental, altfel spus „moare” 


” Sylvain Levy, La doctrine du sacrifice dans les Brahmanas, Paris, 1848, pp. 
76-80. 
” M. Eliade, Yoga. Nemurire și libertate, p. 102. 

față de condiția umană profană. Revine în scenă același simbolism 
inițiatic al tehnicilor yoga: „yoginul se străduieşte să «răstoarne» 
complet comportamentul normal; el îşi impune o nemișcare pietri- 
ficată a corpului (âsana), ritmarea şi controlul conştient al suflului 
(prânăyăma), fixarea fluxului psihomental (ekăgrăta), imobilismul 
gândirii, oprirea «seminţei» (...) Răsturnarea comportamentului 
normal îl situează pe yoghin în afara vieţii. El nu se opreşte însă 
la jumătatea drumului: morţii îi urmează o renaștere inițiatică.” 
Yoghinului nu i se mai aplică nicio categorie „profană”, întrucât el se 
situează deasupra oricărei perspective „lumești”. De aceea, situația 
nouă pe care şi-o asumă nu poate fi decât una paradoxală, dar per- 
fect coerentă pentru nivelul atins. Toate pozițiile câştigate urmăresc 
același scop: de a aboli fragmentarea și multiplicitatea lumii, de a 
o unifica, reintegra și totaliza, de a „cosmiciza” întreaga existență 
umană, practic, de a trece de la haosul naturii la „cosmosul” liber- 
tății. Cel care renunţă la vechea existență se situează dincolo de 
bine şi de rău, căci cele două categorii morale sunt doar manifestări 
naturale, perspective ce trebuie și pot fi distruse. 

Substituind o realitate alteia, orice etapă din cele opt ale tehni- 
cii yoga realizează, pe diverse planuri, coincidentia oppositorum. 
Astfel, prin ăsana se ajunge la „încetarea absolută a tulburării din 
partea contrariilor”.” Găsirea poziţiei corporale corecte favorabilă 
meditaţiei înseamnă de fapt o răsturnare a tuturor deprinderilor 
funcționale ale corpului practicantului, dar și o unificare a diferi- 
telor poziţii trupeşti. Concentrându-și privirea asupra unui singur 
punct (tehnica ekăgrăta), yoghinul nu mai este tulburat de niciun 
fenomen exterior, nu mai este proiectat în afară, încetează mani- 
festarea deprinderilor şi a memoriei, este insensibil la contrarii — 
este, deci, „unificat”, „concentrat”. Retras în sine, yoghinul devine 
invulnerabil şi stăpân asupra lumii la care tocmai a renunțat. Ne 


* M. Eliade, Pataijali și yoga, p. 199. 
” Patafjali, Yoga-Sutra, II, 48. 

întâlnim aici cu „yoga magică”: renunțând la lucruri, yoghinul de- 
vine stăpânul absolut al lor, în mod concret. 

Prănăyăma este instrumentul prin care conştiinţa devine uni- 
ficată. „Unificarea conştiinţei” trebuie înțeleasă ca „pătrundere” a 
yoghinului în toate cele trei stări ale conştiinţei (diurnă, a somnului 
cu vise şi cataleptică), păstrându-și însă luciditatea şi fermitatea. De 
observat însă că, în mod paradoxal, în prănăyăma, viaţa coincide 
cu reținerea suflului, ceea ce, în condiția „profană”, la nivelul sacru- 
lui, înseamnă „moarte” şi invers. Astfel, deşi „moare” pentru viața 
cotidiană, neofitul este „în viață”. Acest joc paradoxal al vieţii şi al 
morții explică performanţele extraordinare ale diverşilor practicanți 
yoga, care își încetineau bătăile inimii până la nivelul imperceptibil, 
erau îngropaţi de vii sau acționau de la distanță asupra obiectelor. 

Scopul prănăyăma este însă acela de a-l pregăti pe neofit pentru 
meditație. Doar ritmându-şi respirația yoghinul poate să se concen- 
treze şi să mediteze cu adevărat. Dhărană reprezintă „fixarea gân- 
dului într-un singur punct”. „Concentrarea” yoghinică se întinde 
pe durata a douăsprezece prânăyăma. Cu respiraţia unificată, con- 
centrat într-un singur punct, practicantul obține meditaţia yogică 
dhyâna. Ea este definită de Pataijăli ca un „curent de gândire unifi- 
cată”.” Prin intermediul meditaţiei se ia în posesiune, se asimilează 
obiectul, unificându-se toate funcţiile acestuia, ca şi cum obiectul 
respectiv nu ar mai fi compus din elemente, ci ar fi doar o simplă 
apariție, în esență. Cu greu se pot găsi cuvinte potrivite pentru a 
descrie această „stare”. Trebuie precizat, totuşi, că ea diferă de epo- 
châ-ea fenomenologilor sau de intuiţia bergsoniană.”” În dhyâna, 
se păstrează luciditatea, coerenţa conștiinței; aceasta nu este nici 
transă, nici extazie, nici act hipnotic, ci un act perfect conștientizat 
şi controlat în permanență. Dhyâna este starea în care conștiința se 


” Ibidem, Ill,l. 
” Ibidem, Ul, 21. 
”” Cf. M. Eliade, Yoga. Nemurire și libertate, pp. 71-72. 

află „în expectativă”, unde se realizează perfecta coincidenţă dintre 
obiect şi subiect.” 

Deja în sămădhi ambiguitatea conceptuală este maximă. 
Enstaza yoghină realizează paradoxul absolut. Ea nu poate fi descri- 
să prin conceptele obişnuite, întrucât yoghinul depăşeşte orice com- 
portament descriptiv. Coincidenţa contrariilor nu mai este acum 
simbolică, analogică, ci experimentală, efectivă: „Prin sâmădhi 
yoginul transcende contrariile şi reuneşte, într-o experiență unică, 
vidul şi preaplinul, viața şi moartea, ființa şi neființa.”” Abolirea 
contrariilor îl duce pe practicant la coincidenţa cu Întregul, la re- 
cuperarea Timpului primordial, a Unităţii de dinainte de Creaţie, 
la distrugerea relației dintre subiect și obiect. Se trece astfel de la a 
cunoaşte la a fi. Yoghinul este, în același timp, Totul şi Nimic. Iluzia 
dispare şi împreună cu ea dispar toate obiectele. Nimic nu mai poate 
deveni obiect al conştiinţei: „Când mintea e definitiv imobilă, când 
nici încă oscilaţia dintre diversele forme ale meditaţiei nu mai tul- 
bură cit (s. a.), se realizează asamprajnata samădhi (S. a.), meditaţia 
vacuităţii, fără conținut senzorial şi fără categorii intelectuale, stare 
care nu mai e experiență, neexistând relație dintre cunoscut şi cu- 
noscător, ci revelaţie statică. Intelectul (buddhi), împlinindu-și sar- 
cina, se retrage în natură (prakrti), despărțindu-se de suflet. Sufletul 
rămâne singur, contemplându-se (...) E o moarte filosoficească, ine- 
fabilă şi incomunicabilă. Yoghinul a atins libertatea.”""Evident că 
situația „eliberatului” nu poate fi decât paradoxală: este suflet pur, 
deşi are un corp, coincide cu Fiinţa întreagă, deși este doar o parte 
a ei, trăieşte în timp şi totuşi are acces la nemurire etc. Întreaga 
personalitate temporală este sacrificată, iar eliberatul participă la 
un prezent etern. El nu mai are o conştiinţă personală, ci o con- 
ştiință-martor, caracterizată prin luciditate și spontaneitate pure.” 


* Cf. M. Eliade, Patajali și yoga, p. 86. 

” M. Eliade, Yoga. Nemurire și libertate, p. 91. 

”” M. Eliade, Psihologia meditaţiei indiene, p. 264. 
”* Cf. M. Eliade, Pataâjali și yoga, p. 201. 

Noua condiţie înseamnă de fapt nemurire şi libertate. Boddhisatva 
sau jivănmukta nu sunt decât prototipurile oamenilor-zei, cei care 
s-au eliberat. Coincidentia oppositorum circumscrie astfel tăcerea 
eliberatului — este o tehnică de limbaj, ce „exprimă” misterul ine- 
fabil al necondiționatului. Upanishadele, budismul mahayanic sau 
tantrismul încearcă, folosind metode proprii, să explice sau să ex- 
perimenteze acest mister. 

În introducerea sintezei Yoga. Nemurire și libertate, Mircea 
Eliade situa tehnica psiho-fizică în orizontul spiritual al existenți- 
alismului. Yoga ar fi rezolvat cele mai importante probleme ale unui 
„existenţialist”: a disperării, a angoasei în fața morţii, a libertăţii şi 
a condiției umane. „Europa ar avea deci interesul să învețe: 1) ce 
anume a gândit India despre multiplele „condiționări” ale ființei 
umane; 2) cum a abordat ea problema temporalității şi a istorici- 
tăţii ființei umane; 3) ce soluţie a găsit ea angoasei şi disperării pe 
care le declanșează inevitabil conştientizarea temporalității, ma- 
trice a tuturor condiționărilor.” Yoga nu numai că şi-a demonstrat 
actualitatea, oferind răspunsuri esenţiale unei culturi occidentale 
agonizante, dar, în plus, prin soluţiile propuse şi prin dezvăluirea 
„tainelor” ei, a depășit orice provincialism cultural. Putem spune că, 
prin Eliade, yoga şi, implicit, India, a revitalizat cultura europeană, 
a revoluţionat metodeale savanților occidentali, a transformat expe- 
rienţa culturală într-una universală. Astfel, cunoscând miza tuturor 
tehnicilor mistice indiene - cucerirea libertăţii absolute, ajungem la 
o problemă universală. Prin aceasta, „orice provincialism cultural 
fiind depăşit prin însuşi mersul Istoriei suntem forțați — europeni 
ca şi neeuropeni — să gândim în termeni de Istorie Universală şi să 
făurim valori spirituale universale”.” 


” M. Eliade, Yoga. Nemurire și libertate, p. 10. 
” Ibidem, p. l2. 

Așa cum am amintit, premisa ontologică a concepției metafizice 
eliadeşti coincide cu o ipoteză monistă de tipul Advăita Vedânta: rea- 
litatea ultimă este o coincidentia oppositorum sau, în maniera misticii 
eckhartiene, un Urgrund în care toate contrariile coexistă. Ideea poate 
fi regăsită în concepțiilor „esenţialiste” ale lui Heraclit, Mirandolla, 
Cusanus, Eckhart, Bâhme sau Hegel. Este evident însă că sursa gân- 
dirii lui Eliade este metafizica indiană. Conceptul coincidentia opposi- 
torum explică acest principiu al realității şi devine, în opera savantului 
român, ipoteza ontologică privilegiată. Întrucât conceptul cuprinde 
toate celelalte explicaţii, comportându-se ca un semnificant autore- 
flexiv — ca în dialectica hegeliană — se poate spune că toate sensurile 
subiectiv determinate de acesta devin prezumții teoretice esenţiale. 

Androginia şi tema Maithuna se înscriu printre aceste prezum- 
ţii şi sunt semnificații ale coincidentia oppositorum. Ar putea părea 
redundantă această ordonare a sensurilor în jurul unui concept. În 
realitate însă, e vorba despre o complementaritate de sensuri. Eliade 
şi-a însușit ideea unei „totalități” divine care explică fenomenele şi 
comportamentele religioase. Prin aceasta, gânditorul român supra- 
pune sensurile şi construieşte un sistem consistent logic. De multe 
ori, avem impresia că istoricul religiilor impune o singură grilă de 
interpretare a fenomenelor, acestea din urmă fiind tot atâtea mani- 
festări ale arhetipului unic. Maithuna şi androginia sunt simboluri 
ce confirmă o astfel de ipoteză. 


a. Androginie şi totalitate 


Eliade consideră androginia un simbol al totalității primordia- 
le." Gândit în expresie metalogică, androginul exprimă coincidența 
contrariilor, căci o „totalitate” nu poate fi înțeleasă decât ca lipsită 


* A sevedeaşi Thomas]. ]. Altizer, Mircea Eliade and the Dialectics of the Sacred, 
The Westminster Press, Philadelphia, 1963, p. 99. 

de opoziții. În Mefistofel și androginul, istoricul român al religiilor 
subliniază identitatea de sens dintre coincidentia oppositorum şi 
mitul androginului. De altfel, această corespondență semantică — 
deseori sursă de confuzii — poate fi prezentată, sub raport logic, mai 
degrabă ca o incluziune, în măsura în care sensul androginiei se 
reduce la arhetipul coincidenţei contrariilor. Aceasta nu înseamnă 
însă că identitatea contrariilor este întotdeauna pusă în relație cu 
androginia. Ca arhetip, androginia trimite la coincidentia opposi- 
torum, fiind o formă de manifestare a acesteia. Subliniem deci că, 
atunci când istoricul român al religiilor se referă la androginie, el 
are în vedere „misterul identităţii contrariilor”, chiar dacă ambele 
„concepte” se explică unul prin celălalt. 

Văzută ca un fenomen cultural”, androginia este modelul exem- 
plar al „totalității divine”. Prezumția de la care porneşte Eliade este 
următoarea: omul dorește să realizeze in concreto androginia de- 
oarece are nostalgia „totalității” dinaintea creaţiei. Dumnezeu, ca 
tot, este perfect; deci şi omul, pentru a fi perfect, trebuie să redevi- 
nă un tot”. Echivalenţa dintre Zeul Suprem creator şi Androginul 
Primordial explică de ce mitul androginului are la bază mitul 
cosmogonic. Prin aceasta se ilustrează că „la început, in illo tempore, 
exista o totalitate compactă și că această totalitate a fost secționată 
ori fracturată pentru ca lumea sau umanitatea să se poată naşte”. 
Cum se întâmplă și în cosmogonia indiană, principiul individua- 
ţiei, înţeles ca un Macantrop Cosmic, Ou cosmologic sau Urgrund 
de nepătruns, este, în acelaşi timp, şi principiu al pluralităţii. Prin 
acest simbol se explică generarea ca o „despărţire” de divinitatea 
totală. De aceea, aflat în lume, omul se simte despicat și „din clipa 
când devine conştient de poziţia lui în Cosmos, este îndreptat că- 
tre un singur țel: suprimarea acestei «despărțiri», refacerea unității 


” Mircea Eliade, Mitul reintegrării, Editura Humanitas, Bucureşti, 2003, p. 79. 
” Mircea Eliade, Mefistofel și androginul, Editura Humanitas, Bucureşti, 1995, p. 107. 

primordiale, reintegrarea lui în «tot» (fie că acest «tot» este conceput 
ca o putere impersonală, ca un Dumnezeu etc)”. 

Referindu-ne la modelul care a inspirat dorința de „totalizare” a 
omului, trebuie spus că Dumnezeul-A ndrogin este un „nume” care 
circumscrie de fapt absenţa oricăror atribute. Eliade consideră că 
se poate pleca de la acest principiu indeterminat pentru explicarea 
creaţiei.” De fapt, „a spune despre o divinitate că este androgină 
înseamnă a zice că este Fiinţa Absolută, realitatea ultimă”, ceea ce 
conduce la ideea că androginia ţine locul tuturor atributelor divi- 
nității ce nu pot fi exprimate decât printr-o formulă „totalizatoare”. 
În formă arhaică, această formulă este „androginia”, iar în expresie 
savantă lipsa de atribute a divinității poartă „numele” cel mai puțin 
imperfect de coincidentia oppositorum. 

În manieră proprie, Eliade unifică sensurile atunci când reduce 
consubstanţialitatea divinităţilor sau bisexualitatea lor la Urgrund 
metafizic. Toate formulele paradoxale de reprezentare a principiului 
- consubstanţialitatea Devi-Asuri în India, ambivalenţa reprezen- 
tărilor Vrtra- Varuna, Yahve la evrei, Zurvan la iranieni, „perechi- 
le” divine Shiva-Shăkti, Nun-Nunet, Ră-Răid, bisexualitatea divină 
a zeilor populațiilor arhaice ori pur și simplu androginia lor - se 
pot reduce la ideea că „Dumnezeu este totul” sau, mai explicit, că 
„perfecțiunea, deci, Fiinţa, constă, în ultimă instanță, într-o unita- 
te-totalitate”””. Eliade face în acest punct o afirmaţie „ontologică”, şi 
nu o simplă expunere a „imaginilor” oamenilor din toate timpurile 
despre Divinitate. Androginia este forma ce explică acest „mister 
al totalității” Fiinţei. 

O ipoteză argumentată convingător de savantul român este ace- 
ea că Fiinţa este un Urgrund, o Divinitate absolută, venerată de toate 


* Mircea Eliade, Mitul reintegrării, p. 63. 

” A se vedea, de exemplu, M. Eliade, Mituri, vise, mistere, pp. 185-188; Mitul 
reintegrării, pp. 42, 63 şi 108; Nostalgia originilor, pp. 257-258 şi 260. 

culturile paleolotice și neolitice. Credinţa într-un zeu transcendent 
precede orice altă credință într-o divinitate sexuată, de tipul Zeiţei- 
Mamă. Aceasta înseamnă că hierogamia este o formă de reprezen- 
tare a creaţiei tradusă printr-un mit cosmogonic şi care presupune 
preexistența unei unități nediferenţiate. Eliade critică argumentele 
reprezentaților şcolii istorico-culturale care susțineau predominan- 
ţa absolută a matriarhatului şi a credinţei în Zeiţa-Mamă într-o 
anumită etapă a civilizaţiei. Omul arhaic avea intuiţia că androgi- 
nia, ca imagine a totalităţii, este situația primordială. În acest sens, 
istoricul român aduce ca argument un mit cosmogonic japonez. 
Concluzia argumentării este că abia după separarea celor două 
principii, adică în momentul creaţiei lumii, se poate vorbi despre 
hierogamie. Creaţia își are însă originea într-o stare de plenitudine a 
Fiinţei, simbolizată de androginia zeităților cosmocratoare. Acestea 
sunt androgine pentru că sunt perfecte. Androginia este semnul 
coexistenței tuturor atributelor, a totalității, adică a lipsei de limită. 

Dar, chiar înainte de a simboliza Fiinţa absolută, androginia, ca 
arhetip universal răspândit, joacă, pentru omul societăţilor primiti- 
ve, rolul unei scheme teoretice explicative a Realităţii. Acest model 
teoretic nu are numai un simplu rol descriptiv, ci generează o serie 
de experienţe spirituale de o deosebită importanță. Eliade consta- 
tă că androginia este un „ideal colectiv”. Altfel spus, totalitatea 
funcționează pe toate planurile. Ritualurile, sărbătorile, riturile de 
inițiere, obiceiurile atestate peste tot în lume certifică perceperea 
androginiei drept „model viu” al perfecțiunii. Androginul uman, 
rezultat în urma unui ritual, este o copie a divinului. Este, ca şi divi- 
nul, „complet”, „total”, „perfect”, „lipsit de contrarii”; este, deci, ar- 
hetipul asumat existenţial de fiecare om în parte. Căci tendința către 
„totalizare” există ca „dor infinit” al oricărei ființe: „Și această tra- 
gică condiţie a individualizării, nămarăpa, tinde tot către unitatea 


” A se vedea toată argumentarea în M. Eliade, Mituri, vise, mistere, pp. 183-191. 
” În M. Eliade, Mitul reintegrării, p. 96. 

primordială, către Marele Tot nediferenţiat. Este şi această tendință 
către infinit o încercare de a depăşi individualul.” 

Deşi apare la niveluri multiple, tendinţa către totalizare prin re- 
integrarea contrariilor se exprimă prin mijloace și metode complexe 
şi diferite calitativ. Ritualul tantric se săvârşeşte în același scop ca 
şi orgia colectivă. De asemenea, tehnicile yoga au același sens ca şi 
mijloacele „profane” de abolire a contrariilor. Diferă doar metoda 
şi calitatea actului transcenderii. Dar toate aceste tehnici urmează 
un singur arhetip: androginia, ca model al perfecțiunii, trebuie re- 
alizată pe toate planurile. Înainte de a deveni un concept filosofic, 
androginul, ca atribut al Unului-Tot, a semnificat dorința omului 
de a recupera starea primordială, nostalgie exprimată în mituri și 
credinţe şi împlinită prin ritualuri și tehnici mistice. Toate acestea 
trebuia să ducă la transformarea omului, dintr-o ființă temporală 
perisabilă, într-una eternă, așa cum era la începuturi. Androginia 
are sensul unui arhetip inconştient (sau transconștient) care orien- 
tează către „Tot” întreaga existență. Că o face conștient sau nu, omul 
încearcă, prin orice mijloace, contemplative, ascetice, concrete, ori 
pur şi simplu dintr-un instinct al speciei sale, să ajungă la acea stare 
de ființă-în-sine, nedespicată prin creaţie: „Omul ca «specie» — în- 
tocmai ca şi celelate «specii» din Univers - e stăpânit de același 
instinct ontologic; el tinde, fără să-şi dea seama, să-și depășească 
«individuaţia» printr-o «totalizare» având ca limită Infinitul.” 

Realizarea androginiei aici, pe Pământ, este visul „ceresc” al fie- 
căruia dintre noi. Eliade nu ezită să vadă în realizarea androginiei o 
„obligaţie”, o „datorie” sacră sau, mai bine spus, o necesitate ce ţine 
de însăşi esența omului: „Omul e dator să realizeze, chiar numai 
pentru o clipă, această stare paradiziacă, această androginie care în- 
seamnă pentru el existența reală, autonomă şi bogată în beatitudini 
a lui Adam, a omului primordial, orice nume ar purta acesta. De 


* M. Eliade, Pantheon indic, în Universul literar, anul XLVIII, nr. 16, 22 aprilie 
1939, p. 5. 
” Mircea Eliade, Mitul reintegrării, p. 38. 

altfel, anevoie s-ar putea dispensa un ins de aceste efemere expe- 
rienţe ale androginiei, căci, în cele mai importante evenimente ale 
vieţii sale este obligat (s. a.) să o realizeze.” „Totalizarea fragmen- 
telor” trădează profunda insatisfacție a omului față de condiţia sa 
efemeră. Eliade consideră starea actuală a omului o „cădere” şi, în 
acest sens, androginia apare ca o reintegrare în sacru.” 

Am văzut până în acest punct că mitul androginului joacă, în 
opera lui Mircea Eliade, roluri diferite: principiu explicativ al lumii, 
arhetip, ideal colectiv sau atribut al divinității. Cu toate acestea, 
sau, mai bine spus, mai presus de toate aceste sensuri, androginia 
exprimă unitatea principiilor masculin și feminin, contopirea lor, 
deci o stare de nediferenţiere sexuală. Este greşit, crede Eliade, să se 
conceapă androginia ca o anumită stare sexuală, fie în sensul lipsei 
organului sexual, fie în sensul unei transsexualități obscure. A fi 
androgin nu înseamnă a fi nici travestit, nici transsexual, ci „unit”, 
adică „total”, nici numai feminin, nici numai masculin. Feminitatea 
sau masculinitatea zeilor şi ale oamenilor sunt forme ale creației 
sau, ca să ne exprimăm într-un limbaj aristotelician, sunt potențe 
ale stării de increat, ale „totului”.”” Dorul de „totalizare” a omului 
exprimă, de altfel, dorința de reintegrare a principiilor feminin și 
masculin în propria ființă. 

Acest proces de transformare internă realizată prin diverse teh- 
nici face posibilă şi alchimia. În esenţă, alchimia urmărește trans- 
formarea omului, prin integrarea masculinului şi a femininului: 
„Alchimistul care dobândea Rebis-ul în laborator realiza el însuși 
o stare androginică. Toate operaţiile alchimice se reduceau, în cele 
din urmă, la prefigurarea misterioasei uniuni dintre principiile cos- 
mice masculin-feminin şi e greu de crezut că o asemenea uniune nu 


Ibidem, pp. 107-108. 
” A se vedea şi Th. Altizer, op. cit. p. 100. 
"A se vedea, în acestsens, Mircea Eliade, Mituri, vise, mistere, pp. 187-188. 

era încercată și în faţa alchimistului.” Scopul alchimiei este, deci, 
realizarea androginiei. Astfel se explică de ce Eliade consideră o 
asemenea ştiinţă veche o tehnică spirituală de aceeaşi factură cu 
yoga sau şamanismul. 

Nu doar practicile mistice pot realiza starea de androginizare, 
ci şi gnozele hermetice sau creştine ori actele cele mai firești ale 
omului, cum ar fi dragostea. Experienţa dragostei este paradoxală; 
ea transformă persoana care iubeşte în persoana iubită, dotată cu 
calitățile caracteristice sexului opus: „(...) actul esenţial al dragostei 
aduce după sine o experienţă - fireşte, foarte palidă - a androgi- 
niei. Bărbatul care se îndrăgosteşte capătă calități feminine: graţie, 
supunere, devotament etc, iar femeia care iubeşte se îmbogățește 
cu virtuți masculine: spirit de inițiativă, dorința de a proteja, de 
a domina, de a conduce etc. Numai după asemenea transformări 
preliminare poate nădăjdui un ins realizarea în condiții optime a 
experienţei dragostei, care este pierderea de sine, trecerea în celă- 
lalt.”” Androginia este astfel sensul implicit, deseori inconştient, ca 
un „dor de nemurire”, al iubirii dintre sexe. În India, androginizarea 
joacă rolul unei adevărate metafizici practice, fiind sensul explicit 
al ritualurilor erotice. Experiența acuplării îi face pe cei doi îndră- 
gostiți să transceandă planul concret şi să acceadă către o stare de 
„totalizare”, „divină” prin excelență. Dragostea este, în fond, uni- 
rea principiului masculin cu cel feminin într-o singură persoană: 
femeia iubită experimentează natura masculină existentă în stare 
latentă în ea, iar bărbatul se transformă, actualizând şi el putinţa 
feminină, sub acelaşi impuls erotic.” Ambii se „divinizează” însă 
prin practica erotico-rituală. 


* Mircea Eliade, Mitul reintegrării, p. 83; Alchimia asiatică, p. 603; Cosmologie 
și alchimie babiloniană, p. 512 şi urm., ultimele două în Drumul spre centru, 
Editura Univers, Bucureşti, 1991. 

” Mircea Eliade, Mitul reintegrării, pp. 108-109. 

”” Mircea Eliade, Nașteri mistice, Editura Humanitas, Bucureşti, 1995, p. 64. 

Descriind practicile erotico-mistice pentru realizarea andro- 
giniei, Mircea Eliade se înscrie pe linia unui curent spiritualist re- 
prezentat, printre alţii, de Ananda Coomaraswamy, Julius Evola 
sau Rene Gucnon, care, urmând idealul romantic, de origine pla- 
toniciană, al iubirii, văd în realizarea efectivă a androginiei prin 
dragoste atât o etapă a cunoaşterii umane, ce constă într-o nouă 
revelaţie a spiritului, cât şi un mijloc de eliberare din condiția dra- 
matică a existenţei. De aici şi interesul istoricului Eliade pentru 
mitul androginului şi credința sa că toate epocile istorice şi toate 
misticile religioase, inclusiv creştinismul şi misticismul, s-au referit 
la androginie atunci când au avut în vedere perfecțiunea omului sau 
asemănarea cu Dumnezeu." 


b. Androginizarea rituală — maithuna” 


Mircea Eliade a fost interesat mai mult de acele tehnici spirituale 
care au ca scop realizarea în planul experienţei imediate a arhetipu- 
lui androginiei; aşa se explică şi obsesia curioasă a savantului român 
de a descrie în amănunt maithuna, adică experiența acuplării fizice 
la tantricii indieni. 

Experienţa sexuală poate fi considerată o „androginizare ritua- 
lă”””, căci unirea principiilor masculin și feminin (Shiva şi Shâkhti) 
prin ritual îl transformă pe practicant în androgin. Textele tantrice, 
ca de pildă Hevajra Tantra, vorbesc despre „starea de totalitate” 
atinsă prin maithuna, stare în care elementul feminin se transformă 


în principiu masculin”. Uniunea Shiva-Shâkti reproduce uniunea 


* În iudeo-creştinism, ca și în gnosticism, Adam şi Hristos erau consideraţi an- 
drogini. A se vedea M. Eliade, Mitul reintegrării, pp. 85-92 şi M. Eliade, Mefistofel 
și androginul, p. 100. 

” Rădăcina sanscrită (mmith) poartă sensul de încetare a opoziţiilor contrare, 
„doitate” în unitate. La sculptorul Constantin Brâncuși, Absolutul este redat în 
forma îmbrăţişării totale — ca în „Sărutul”, de exemplu. 


”" Julius Evola, Yoga secretă a puterilor divine, p. 114. 
”" Ibidem. 

cuplului divin și reinstaurează starea de plinătate a Fiinţei dinain- 
tea creaţiei. Maithuna divină reprezintă, de altfel, modelul mistic 
al experienţei erotice pământeşti. Orice act preliminar erotic este 
valorizat în acest sens: dorința sexuală corespunde forței magice 
care ucide pe Kăma, zeul dorinței amoroase, femeia goală este pra- 
krti nediferenţiată, iar actul sexual, în starea de sămarăsa, produ- 
ce eliberarea şi gnoza supremă, pentru că și Buddha, practicând 
maithina, a reuşit să-l înfrângă pe Măra și a devenit omniștient şi 
stăpân asupra forțelor magice. 

Indiferent de scenariile de reprezentare a tehnicii maithina în 
tantrismul budist sau în cel hindus, actul sexual cunoaşte două 
planuri. Într-un prim sens, maithina derivă din practici vrăjito- 
reşti, specifice culturilor populare ori de origine magică (cum ar 
fi cazul unor secte budiste care au ca scop dobândirea unor forțe 
magice — siddhi). Evola crede că „modelul acestor practici obscure 
este analog celui al practicilor inițiatice”, descris de Eliade atunci 
când se referă la ceremenoniile inițiatice de pubertate sau cele de 
regenerare a forțelor cosmice sleite” sau la practicile hătha-yoga de 
ridicare a energiei kiindalini prin cele şapte chăkras””, în scopul 
atingerii iluminării. Ceea ce ne interesează în capitolul de față este 
semnificația dată de Mircea Eliade acestorpractici „obscure”, aflate 
undeva la periferia doctrinei yoga. 

Savantul român consideră că nu calitatea tehnicilor în sine con- 
tează, ci semnificația sau scopul lor. Deşi tehnicile nu sunt canonice, 
ele revelează aceeași dorință de libertate resimţită de indian prin 
metafizică ori prin practica yoga. Altfel spus, tehnicile yoghinice, 
orice structură ar avea, sunt tehnici de câştigare a autonomiei spi- 
rituale față de constrângerile actelor normale săvârşite cu intenții 
hedoniste. Dar libertatea nu înseamnă, așa cum vom vedea, alegere 
absolută, ci are la bază, întotdeauna, un model pe care îl imită. 


” Julius Evola, Yoga secretă a puterilor divine, p 141. 
” A se vedea Mircea Eliade, Nașteri mistice, p. 16 şi p. 119. 
” Mircea Eliade, Yoga. Nemurire și libertate, pp. 21-115. 

Androginia ființelor primordiale este arhetipul ce trebuie imitat 
prin fiecare dintre practicile mistice sau religioase primitive. 

În acest sens, și maithiina derivă din ceremoniile orgiastice 
colective ori din hierogamii, ca exerciții supuse aceluiaşi model 
exemplar, de data aceasta al androginiei hierogamice dintre Cer şi 
Pământ. Astfel, în timpul uniunii, femeia este „consacrată” sacri- 
ficiului de către partener: „sânul este altarul, părul gazonul, pielea 
teascul de soma, focul din mijloc, vulva”. Omologarea este plină de 
semnificații: corpul practicianului este corp divin, partenera devine 
încarnarea Zeiței- Mamă, a Pământului, a forței sacre, iar actul sexu- 
al, ca act cosmic, integrează în „tot” pe cei doi îndrăgostiți.” Pentru 
Eliade, această sacramentalizare progresivă a vieții fiziologice este o 
semnificaţie a dialecticii sacru-profan, prin care, printr-o activitate 
aparent profană, în urma omologărilor potrivite, omul are acces la 
sacru. Altfel spus, în procesul dialectic, hierofania devine ontofa- 
nie; ea revelează aceeaşi coincidenţă a contrariilor dintre Fiinţă şi 
Nefiinţă, dintre sacru şi profan, dintre viață şi moarte. 

Aceeași dialectică este prezentă şi în practicile orgiastice. Eliade, 
ca şi Evola de pildă, consideră orgia ca un act.cultural cu sensuri 
pozitive pentru omul societăților arhaice. Orgia uneşte niveluri ale 
realității aparent ireductibile, contopeşte toate lucrurile, suprimă 
limitele, suspendă regulile, în final, „totalizează” realitatea, cosmici- 
zează lumea: „Că e vorba de orgii ale unor populații primitive şi exo- 
tice sau de serbări analoage din Antichitatea occidentală, numitorul 
comun îl constituie înlăturarea temporară a tuturor interdicțiilor, 
a tuturor deosebirilor de condiţie socială și a tuturor obligaţiilor, 
datorită căreia erosului i se refuză de obicei orice manifestare sub 


Dex 


formă elementară... Se tinde aşadar la o eliberare cvasitotală. 


” Brhadăranyaka-Upanisad, VI, 4, 30, apud M. Eliade, Yoga. Nemurire și liber- 
tate, p. 219. 

” Mircea Eliade, Homology and Yoga, în Morfologia religiilor, Editura Jurnalul 
literar, Bucureşti, 1993, pp. 218-221 

”” Julius Evola, Metafizica sexului, Editura Humanitas, București, 1994, p. 169; 
a se vedea, de asemenea, Mircea Eliade, Nostalgia originilor, p. 262 şi M. Eliade, 

Totuşi, niciun ritual arhaic nu urmăreşte direct eliberarea in- 
dividului, cu excepția ritualului tantric maithina, care are intenţie 
soteriologică. Indienii privesc maithuna nu ca pe o relaţie sexuală 
obișnuită, ci ca pe o ceremonie sacră ce presupune o pregătire spi- 
rituală prealabilă, în vederea realizării „totalităţii”. Semnificaţia ei 
este paradoxală, atât timp cât, printr-un act concret, carnal, conside- 
rat în genere „profan”, practicantul obține eliberarea. Ca şi în yoga 
clasică, în tantrism libertatea nu poate fi înțeleasă decât ca paradox: 
„nu e de mirare că printre metodele propuse pentru cucerirea unui 
atât de paradoxal mod de a fi, ascetismul cel mai sever şi nenumă- 
ratele tehnici de meditație coexistă cu maithuna şi consumarea de 
kundagolâka””. 

Ca tehnică însă, maithuna poate fi considerată o practică yoga, 
ce are la bază unirea fără emisie seminală şi în condiţiile ritmării 
respirației ori chiar a reţinerii acesteia o perioadă de timp.” Dar mai 
corect ar fi să considerăm actul sexual ceremonial un rit, având în 
vedere faptul că, în timpul ritualului, partenerii se transformă în 
zeu, respectiv zeiță, şi se eliberează de karma. Această soluţie para- 
doxală aleasă de unele secte indiene pentru eliberarea individului 
din lanţul karmic se explică prin credinţa că, în kăli-yuga, doar prin 
transformarea actelor fiziologice normale în ritualuri se poate atin- 
ge Nirvâna. În Kulanava-tantra se arată chiar că lumea şi samsăra 
reprezintă adevăratul loc unde se produce eliberarea, ceea ce presu- 
pune că, la fel ca în budismul Madhyămika, Nirvăna şi Samsăra sunt 
identice, în sensul că reprezintă manifestări ale aceleași realități, 
” Kindagolăka este un amestec de semen virile şi secreție vaginală, ce trebuie 
efectiv consumată de practicanți, după un ritual special; a se vedea M. Eliade, 
Ocultism, vrăjitorie și mode culturale, pp. 129-130. 

” Mircea Eliade, Erotica mistică în Bengal, în Arta de a muri, pp. 100-101 şi în M. 
Eliade, Yoga. Nemurire și libertate, pp. 222-227. Maithiina nu presupune, totuşi, 
în mod necesar, retenția seminței. În unele practici ale „Căii Mâinii Stângi”, 
beatitudinea se atinge în momentul în care sămânța, văzută ca „epifanie lumi- 


noasă”, este eliberată - a se vedea, în acest sens, M. Eliade, Ocultism, vrăjitorie 
și mode culturale, p. 125. 

ontologic identică cu sine, dar logic diferită. Reflectând caracte- 
rul sintetic, tantrele budiste consideră atingerea stării de Nirvâna 
ca fiind identică cu realizarea vidului desăvârșit (sunya), ca şi în 
Mahăyâna. În timpul actului sexual, oprirea seminței trebuie să 
se realizeze concomitent cu oprirea fluxului mental şi respirator, 
fapt ce conduce la conştientizarea vidului şi realizarea iluminării. 
Această filosofie practică a actului sexual face din maithuna un 
„fapt de cunoaştere mistică”, ce produce un rapt între conştiinţa 
normală şi sinele transfigurat prin obținerea stării de sămarasa (co- 
itul ritual), „suprema fericire”. Vacuitatea reprezintă atât suportul 
mental al maithiuna, cât şi cel fizic” sau trans-individual, ca stare 
ultimă de „non-ego”, când individul îşi pierde conştiinţa Sinelui 
şi se identifică cu starea de „supremă beatitudine” în întunericul 
desăvârşit al binelui.” 

În acest sens, nu este neaparat necesar ca maithiina să reprezinte 
un act concret. Se cunosc diverse practici Vajrayâna în care maithu- 
na devine un ritual interiorizat, cu un scenariu mistic ce folosește 
abundent metaforele interiorității. După Pacakrama, maithuna 
reprezintă, de fapt, o succesiune de mudră, adică gesturi, poziţii 
corporale şi imagini puternic vizualizate prin meditaţie. Însăşi par- 
tenera consacrată este obiect de meditaţie internă şi poate să nu fie 
prezentă ca parteneră concretă. 

Este destul de dificil să desprindem toate semnificaţiile atâ- 
tor varietăți de tehnici de „androginizare rituală”, mai ales că cea 
mai mare parte dintre ele urmează un scenariu inițiatic în care 
se împletesc limbajul intenţional alegoric și tehnica reală. Ritualul 
inițiatic interiorizat trebuie însă deosebit de ritualul concret, care 
cunoaşte o dezvoltare amplă în mistica vișnuită sub forma ei devo- 
țională (krișnaită). Sub aspectul ritualului concret, care, de regu- 
lă, nu-l exclude pe cel intenţional, maithiina presupune o serie de 


* În plan concret, tânăra fată dintr-o castă inferioară este cea mai bună „ocazie” 
pentru a atinge starea de vacuitate. 
” Mircea Eliade, Yoga. Nemurire și libertate, p. 223. 

exerciţii pregătitoare. Astfel, neofitul trebuie să-şi stăpânească la 
perfecție simţurile şi să-şi aleagă o parteneră potrivită, pe care să 
o transforme, prin rugăciuni, imnuri, libaţii sau mantre, în zeiță. 
Vom reda într-un citat mai lung acest ceremonial complex pentru 
experimentarea beatitudinii: „Neofitul trebuie să-și stăpânească la 
perfecție simţurile şi, în acest scop, trebuie să se apropie în etape 
de «femeia evlavioasă» (nâyikă) şi s-o transforme, printr-o drama- 
turgie iconografică interiorizată, în zeiță. Pentru aceasta, el trebuie 
s-o slujească pe durata primelor patru luni ca servitor, să doarmă 
in aceeași cameră cu ea, apoi la picioarele ei. În următoarele patru 
luni, continuând să o servească la fel ca înainte, el doarme în același 
pat cu ea, de partea stângă. Timp de încă patru luni va dormi pe 
partea dreaptă, după care vor dormi îmbrăţișați etc”. 

În literatura tantrică și în Săhaja se pune foarte mult accent 
pe sănătatea corpului. Voința de a stăpâni corpul pentru a-l trans- 
forma într-un trup „divin” este mai mult poziția Hătha-yoga; în 
schimb, celelalte şcoli tantrice văd acest control desăvârşit doar un 
mijloc necesar pentru practicarea maithuna, dar nu şi un scop în 
sine. Hătha-yoga urmează calea desăvârşirii prin intermediul fizi- 
ologiei subtile. Înălțarea energiei kindalini, simbol al însăşi zeiței 
Shăkti, prin tehnici speciale, conduce la uniunea finală (unamani:) 
a lui Shiva cu Shâkti. Aceasta este „maithiina mistică”. Într-o altă 
tehnică, în timpul unei mudră trebuie obținută concomitent imo- 
bilitatea sufletului, a gândirii şi a seminţei”. Se ajunge, în cele din 
urmă, la transformarea seminţei în gând şi la asimilarea lui bindu 
(semen virile) cu suflul vital. Atât timp cât bindu se păstrează în 
corp, practicantul e nemuritor. Moartea apare odată cu „plecarea” 
suflului din corp. 

Textele tantrice insistă asupra analogiei dintre semen virile 
şi lumina creaţiei. În metafizica Vajrayâna, bindu este înțeles ca 
„epifanie solară”. Corespondenţa sămânța-lumină apare încă în 


* Mircea Eliade, ibidem, p. 227. 
” Ibidem, p. 214. 

Rig-veda, unde semen virile era considerată a fi „explozia lumi- 
noasă”. În Guhyasamăja Tantra, atribuită celebrului Gandrakriti, 
se vorbește despre experimentarea în timpul maithina cu suport 
meditativ, a cinci lumini mistice interioare: „Gandrakriti pretin- 
de că, în timpul meditaţiei, discipolul trebuie să şi-l imagineze pe 
Buddha într-o lumină orbitoare (...). Comentând uniunea mistică 
a lui Buddha cu o sakti corespunzătoare, Gandrakriti și Ts'on k'a 
pa afirmă că boddhicitta (gestul iluminării) este picătura bindu (s. 
a.), care curge din vârful capului şi umple cele două organe sexuale 
cu o explozie de lumină.” Cu alte cuvinte, partea divină din om, 
boddhicitta, coincide cu semen virile şi de aceea ea trebuie păstrată 
în corp. Dar revelaţia ei, epifania, se realizează doar prin maithuna, 
adică printr-o stare „totală” de unitate, de reintegrare a principiilor.” 

Odată reținută sămânţa, se ajunge la sâmarăsa, o „transă ac- 
tivă”””, în care are loc fuziunea principiilor masculin (shiva) şi fe- 
minin (shâkti). Orgasmul coincide cu realizarea stării de „necon- 
diționat” (sahăja), care imită uniunea necreată a cuplului divin. 
Dorinţa trăită de cuplul uman și starea de sămarăsa sunt imitații 
ale „pasiunii” şi „uniunii divine”. Se ajunge la starea de „unitate în 
doitate”, când încetează opoziția contrariilor, Absolutul dinaintea 
creaţiei, redat în forma îmbrăţișării totale, doi în unul (androgi- 
nul) cel mai abstract.” Partenerii sunt deja „unificaţi”, dincolo de 
lume, de timp şi de moarte. Maithuna devine un act paradoxal de 
cunoaştere, tehnica retenţiei având ca rezultat obținerea stării de 
vid, corespunzătoare transcendenţei totale.” 


* Mircea Eliade, Ocultism, vrăjitorie și mode culturale, p. 125. 

” Mircea Eliade, Mefistofel și androginul, pp. 33-34. 

”” Julius Evola, Yoga secretă a puterilor divine, p. 152. 

”” 'Transcenderea polarităţilor a fost reprezentată, în lipsa conceptelor care să o 
descrie, în forma plastică a „Sărutului” lui Constantin Brâncuși. Sculptorul s-a 
lovit de dificultatea exprimării prin cuvinte și a recurs la redarea prin imagine. 
”” „Textele vorbesc despre «imobilizarea regelui spiritului prin identitatea plă- 
cerii în stare nemanifestată», care are drept rezultat atingerea imediată a prin- 
cipiului aflat la baza oricărei magii şi anume, transcenderea trupului şi a mor- 
ţii. Uniunea sexuală se transformă în uniunea dintre padma (ce simbolizează 

Metafizicii tantrice îi este specifică celebra tehnică de „a merge 
împotriva curentului”, pe care Eliade în centrul „ideologiei” yoga. 
Întreaga sexualitate este transfigurată și transformată într-un com- 
plex cosmic. Fără această „cosmicizare”, maithuna nu este decât 
orgie şi, implicit, moarte. Ritmicizarea actelor fiziologice şi regula- 
rizarea respirației, coroborate cu retenția seminală, conduc la ade- 
văratul ţel al împreunării sexuale: beatitudinea sufletului dezrobit 
de fenomenalitate şi atingerea stării de vid desăvârşit; nimic din 
aportul pasional al dragostei, nicio prezenţă a senzualităţii. Eliade 
subliniază acest rol de ritual, lipsit de egoism, al practicii maithu- 
na. Erotica indiană, departe de a afirma libertatea sexuală, este o 
cale de mântuire, o soteriologie exprimată în termeni biologici. Şi 
acest tip de coincidentia oppositorum face ca Nirvâna să coincidă cu 
Samsăra, timpul cu eternitatea, profanul cu sacru, fiind una dintre 
„soluţiile” funcţionale ale dialecticii sacru-profan. Nu întâmplător, 
chiar din maithuna tantrică se inspira tânărul Eliade, atunci când 
făcea „apologia virilităţii”, manifest voit anti-pozitivist şi anti-ma- 
terialist, prin care îşi propunea să impună primatul spiritualului 
asupra materialului. 


c. Androginia şi maithina 
— paradigme ale gândirii lui Mircea Eliade 


Paradoxala soluţie găsită de spiritul indian l-a sedus foarte mult 
pe Mircea Eliade. Se poate spune chiar că modul eliadesc de înțele- 
gere a existenței corespunde soluţiei date de „Calea Mâinii Stângi”. 
Dialectica sacru-profan urmează îndeaproape teoria coincidenței 
Nirvăna-Samsăra, exprimată de budiştii „Școlii de mijloc” şi de mis- 
tica Vajrayăna. Aşa cum afirmam, virilitatea, temă regăsită în câteva 
eseuri din tinerețe, dar și în romane și nuvele, pare a semnifica 


cunoaşterea iluminatorie, organele și secrețiile femeii) și va jra (ce simbolizează 
principiul spiritualactiv și organulviril), având drept consecință apariţia stării 
de vid”, Julius Evola, Yoga secretă a puterilor divine, p. 153. 

forța cosmică, aidoma principiului shăkti. De altfel, pansexualismul 
lui Eliade este, de fapt, o concepție vitalistă, atât timp cât savan- 
tul practicant al tehnicilor yoga face chiar o „apologie a virilităţii” 
în operele sale literare din tinerețe. Departe de a fi un pornograf, 
Eliade se situează într-un alt plan decât cel al sexualității. Ceea ce 
pare a fi o scenă erotică se doreşte a deveni o ceremonie cosmică, 
unde sunt implicate energii, principii, forțe şi mai puţin persoane. 
Acestea din urmă ajung la o cunoaștere privilegiată (şi) prin inter- 
mediul erotismului. Totul se reduce, în fond, la înțelegerea iubirii 
ca „enstază a individualului”, ca libertate, nu în sensul de libertinaj, 
ci de transfigurare a individualului.” Pentru Eliade, toate gesturile 
omeneşti imită un arhetip şi participă la sacru. Dragostea însăşi 
este un ritual şi, ca oricare ceremonie sacră, se reduce la un model. 

Se poate vorbi astfel, la Eliade, nu doar despreexperiența india- 
nă, ci şi despre o adevărată gnoză, bazată pe experimentarea para- 
doxală a realităţii. Aşa cum am văzut, atât metoda hermeneutului 
român, cât şi viziunea ontologică şi stilul general al operelor sale 
urmează aceeași „schemă teoretică” indiană, în care androginia și 
maithuna sunt simboluri ale „totalităţii” creatoare. Departe de a 
semnifica simple excentricități intelectuale, androginia și maithuna 


* În acelaşi sens înțelege Eliade şi mișcarea hippy, ca un fel de prelungire a 
semnificaţiilor cosmice acordate de tantrism iubirii: „Protestez împotriva ace- 
lora care consideră că tendința spre sexualitate şi orgie a tinerilor hippy face 
parte din mișcarea de eliberare sexuală ce are loc în întreaga lume. În cazul 
lor, e vorba mai ales de ceea ce s-ar putea numi nuditatea paradisiacă şi unirea 
sexuală înțeleasă ca ritual. Ei au descoperit sensul profund, religios al vieții 
(...) au regăsit dimensiunea sacralității cosmice, experiența demult tăgăduită, 
de pe vremea Vechiului Testament”, în M. Eliade, Încercarea labirintului, pp. 
101-102. Apologia virilităţii poate fi regăsită în M. Eliade, Itinerariu spiritual. 
Scrieri de tinerețe, din Lucrurile de taină, Editura Eminescu, Bucureşti, 1995; 
despre critica adusă savantului român referitoare la presupusa pornografie din 
unele lucrări literare, a se vedea Dosarul Eliade, vol. II, Editura Curtea Veche, 
Bucureşti, 1999, p. 213 (pentru critica lui George Călinescu) şi Dosarul Eliade, 
vol. VI, ed.cit. (pentru critica lui Nechifor Crainic); de asemenea, pentru critica 
pansexualismului lui Eliade, a se vedea articolul lui Laurenţiu Dumitru, Hristos 
și tinerii, www.sfaturiortodoxe.ro. 

traduc un ideal soteriologic. Cele două teme constituie alternative 
ori chiar reacții împotriva mortificării existenței impuse de asce- 
tismul cel mai sever. Acestea arată că viața, în toate aspectele ei, 
poate fi afirmată fără să se ajungă la tensiuni existenţiale, disperare, 
angoasă sau decadență. Nu este mai puţin adevărat însă că valoare 
reală au doar actele care acordă existenței un sens spiritual. 
Androginia şi maithiina exprimă o experienţă care, deşi de- 
pinde de un anumit discurs, transcende, în calitate de paradox al 
concilierii contrariilor, orice logică a vreunui discurs. Libertatea 
atinsă de practicantul yoga este inefabilă, la fel şi stările obținute 
în urma „androginizărilor rituale”. Toate aceste experiențe traduc 
coincidentia oppositorum ca stare de libertate absolută a Divinității. 
Ele trădează deci o „nostalgie a paradisului”, a stării primordia- 
le de necondiţionare ontologică, în care toate contrariile coexistă. 
Androginia şi maithiina reprezintă arhetipuri ale omului aflat în 
căutarea Paradisului pierdut. Fie că sunt realizate efectiv sau nu, 
fie că sunt conştientizate ori nu, aceste modele însoțesc experiența 
umană. Mai mult decât a fi simple fapte sau mode culturale, cele 
două ipostaze ale coincidenţei contrariilor explică paradoxul in- 
finitului finit, al transcendentului imanent, reconciliat în planul 
libertăţii absolute, înțelese ca depăşire a condiției umane. De aceea, 
discursul religios urmează îndeaproape un discurs al libertăţii. 


3. Alchimia - calea regală de cunoaștere 


Nimic nu este separat în Univers; totul se leagă într-o „plasă” 
magică. Omologiile sunt funcționale şi explică legături dintre rea- 
lități diferite. Și alchimistul se supune acestei „teorii” arhaice, care 
sugerează că Universul este un loc al corespondenţelor. Omologiile 
creează „ideologia” alchimiei: aflându-te la un anumit nivel, se pot 

obţine rezultate pentru toate nivelurile corespunzătoare." Astfel, și 
în alchimie se intuiește prezența misterioasei coincidentia opposito- 
rum în „textura” Universului. În acest sens, alchimia face parte, ca 
toate celelalte tehnici spirituale, din structura simbolului, care tra- 
duce de fapt o realitate ontologică prezentă în sânul Naturii: „Știința 
se opreşte la hotarele logicii, nu şi natura, care înfloreşte acolo unde 
nicio teorie n-a pătruns vreodată. Venerabila natură nu se opreşte 
în fața contrastului, ci se slujeşte de el pentru a alcătui din elemen- 
te adverse o nouă făptură.” Seriile de omologii funcționale pot fi 
sesizate numai de acela care experimentează, in concreto, o astfel de 
unitate a contrariilor. Iată de ce alchimia este o tehnică spirituală 
cu caracter mistic şi pragmatic în același timp, şi nu o pre-chimie, 
aşa cum o caracterizează unii cercetători, marcați de spiritul po- 
zitivismului ştiinţific, crede Mircea Eliade. În aceeași perioadă în 
care Eliade scria despre alchimie că ar fi o modalitate diferită de 
înțelegere a realităţii față de orice ştiinţă modernă - de aceea nu 
poate fi o pre-chimie — Julius Evola vorbea cam în aceeaşi termeni 
despre „arta regală” alchimică. Alchimia are o valoare spirituală şi 
un caracter cosmologic, prin corespondenţele realizate între dife- 
ritele niveluri ontice.”” 

Scopul alchimiei este căutarea nemuririi, prin transformarea 
elementelor naturii în principii cosmice.” Nu este vorba de un pro- 
ces de reducere sau de raţionalizare. Principiile au rol de arhetipuri. 
Alchimia, ca toate tehnicile spirituale, se reduce la arhetipul crea- 


” Mircea Eliade, Făurari și alchimişti, Editura Humanitas, București, 1996, p. 
125; de exemplu, transmutația metalelor corespunde transmutaţiei omului, per- 
fectibilității lui. 

” Carl Gustav Jung, Psihologia transferului, p. 189, apud Ioan Petru Culianu, 
Mircea Eliade, p. 83. 

”” A se vedea Julius Evola, Tradiţia hermetică: simbolurile ei, doctrina şi „arta 
regală”, Editura Humanitas, Bucureşti, 1999. Referitor la influențele din parztea 
lui Evola asupra gândirii lui Eliade, în special asupra evoluţiei teoriei despre 
alchimie la Eliade, a se vedea studiul Paolei Pisi, Evola, Eliade e l'alchimia, în 
Studi evoliani,1999, pp. 43-133. 

”* Mircea Eliade, Alchimia asiatică, Editura Humanitas, Bucureşti, 1990, p. 9. 

tor, mitul cosmogonic, generator al seriei de omologii funcționale 
pe diverse niveluri ontice. În esență, scenariul inițiatic al „morții 
şi învierii metalelor” corespunde mitului sacrificial: „Eliade afir- 
mă, în Forgerons et Alchimistes, că arhetipul mitologic nu numai 
al alchimiei, ci şi al multor altor tehnici soteriologice, se află în 
sacrificiul primordial al unei divinități cosmice (sau al unei ființe 
primordiale cosmice).” Fiecare etapă alchimică explică o etapă din 
suferința zeului. Universalitatea scenariului inițiatic se exprimă prin 
aplicarea la toate nivelurile a schemei ontologice pe care se pare 
că Eliade şi-a însușit-o, punând-o pe seama „mentalității arhaice”. 
Astfel, „regresia alchimică la stadiul fluid al materiei (n. n., tehnica 
„fluidizării mercurului”) corespunde în cosmologie stării haotice 
primordiale, iar în ritualurile inițiatice, «morții neofitului»”.” „Baia 
de mercur” are şi ea semnificaţia întoarcerii la materia primă. În 
plus, „moartea şi învierea” metalelor, „coacerea” lor în pământ sau 
„suferința” acestora corespund mitului originii, la timpul în care 
zeul „suferea” şi „murea”. | 

Devine evident că procesul de raționalizare a acestor fenomene, 
inițial mistice, precum şi desacralizarea Universului au coincis cu 
transformarea alchimiei într-o ştiinţă. Chimia s-a născut astfel din 
descompunerea ideologiei alchimice, adică din „uitarea” arhetipului 
creator. 

Să nu uităm însă ce semnifică toate variantele mitului cosmo- 
gonic. Indiferent de scenariile ab origine, mitul cosmogonic trimite 
către o stare de necondiţionare absolută, unde contrariile coincid. 
Realitatea fundamentală, Urgrund, trimite către starea paradoxală 
a perfecțiunii, sacralitatea. Aceste aspecte transfenomenale, traduse 
sub forma coincidenței contrariilor, impun semnificaţiile oricărei 
situaţii. Este evident astfel că miza „reintegrării în origini”, ca ideal 
al alchimiei, este obținerea stării paradisiace, divine, reconcilierea 


” Ioan Petru Culianu, Mircea Eliade, p. 83; ibidem, pp. 79-80. 
” M. Eliade, Făurari și alchimiști, p. 155. 

contrariilor.' Acest caracter soteriologic transformă alchimia într-o 
tehnică spirituală: „Aici nu e vorba de o prechimie, de o știință 
embrionară, ci de o tehnică spirituală care, deşi operând asupra 
«materiei», caută în primul rând perfecțiunea spiritului, eliberarea 
şi autonomia.” Simbolurile şi operaţiile alchimice sunt mărci ale 
dorinței de eliberare a practicantului, care înţelege că, în sistemul 
de omologii, nu poate să obțină autonomia spirituală fără a „cola- 
bora” cu natura. A-i „grăbi” acesteia transformarea - fapt realizat 
prin intermediul „tehnicilor metalurgice” — este, pentru Eliade, un 
simbol al dorinţei misticului de a ieși de sub legea Timpului.” În 
acest sens, toate operaţiile alchimice sunt în legătură cu idealul de 
libertate absolută în care a crezut Eliade. 

„Eliberarea din timp” căutată de alchimist coincide, în demers, 
cu practicile yoga. Răsayâna (tehnicile alchimice indiene) combină, 
tot pe baza asemănărilor structurale de tipul omologiei „funcționa- 
le”, tehnicile fiziologice, cum ar fi ritmarea respirației sau consumul 
de mercur ori de aur în scopul întineririi, cu practicile „metalurgi- 
ce”, de prelucrare a metalelor. Alchimiei ezoterice i se suprapune, 
astfel, o alchimie exoterică, dezvoltarea celei din urmă conducând la 
apariția primelor operaţii chimice.” Până la transformarea într-o 
preştiință, alchimia respecta legea omologării Cosmos-Om, care 
susținea legătura „magică” indestructibilă dintre transformările din 
Univers şi cele din interiorul ființei umane. Aceleaşi ritmuri stă- 
pânesc pe om şi Cosmosul; de aceea, orice modificare în structura 


” Aceasta este și semnificaţia Pietrei filosofale, ca ideal de cunoaștere absolută, 
perfectă, a Rebisului sau a tuturor tehnicilor de „prelucrare” a metalelor, care 
urmăresc transmutația Cosmosului, în vederea eliberării, deopotrivă, a Omului 
sau a Naturii; a se vedea M. Eliade, Făurari și alchimişti, p. 169 şi p. 173. 

” Mircea Eliade, Yoga. Nemurire și libertate, p. 241; a se vedea, de asemenea, 
rolul alchimiei, ca tehnică soteriologică în M. Eliade, Alchimia asiatică, p. 22, 
şi, de acelaşi autor, Cosmologie și alchimie babiloniană, p. 13. 

”” Mircea Eliade, Yoga. Nemurire și libertate, p. 246. 

”” Despre cele două tipuri de alchimii, ezoterică şi exoterică, în M. Eliade, 
Alchimia asiatică, p. 34 şi p. 62 şi, de acelaşi autor, Cosmologie și alchimie ba- 
biloniană, p. 110. 

Universului impune o modificare de comportament. De exemplu, 
reducerea fluidităţii mercurului, o tehnică utilizată în alchimia 
indiană şi în cea chineză, echivalează cu practica yoga a „fixării 
conştiinţei”, fără nicio modificare de durată.” 

Doar spiritul ştiinţific stabilește diferenţe între alchimie și yoga. 
În realitate însă, cele două tehnici spirituale urmăresc acelaşi scop: 
eliberarea din universul condiționărilor. Alchimia este şi ea „o teh- 
nică de fiziologie subtilă”, care, la fel ca Hătha-Yoga sau ca tehnicile 
yoghine clasice, conduce la „transmutarea corpului” și la „unificarea 
conştiinţei”.” 

Aceeaşi semnificaţie a obţinerii libertăţii absolute o au şi tehni- 
cile exclusiv alchimice, cum ar fi, de exemplu, transmutarea metale- 
lor în aur. „Desăvârșirea Naturii” coincide cu perfecțiunea omului. 
Alchimistul care reușește transmutarea își preschimbă condiția sa 
inițială, profană, „evadând” în necondiționatul originar. În acest 
sens, modificările sunt corporale şi analogice, în spirit; printr-o mo- 
dificare petrecută la un anumit nivel se produc modificări în întreg 
Universul: corpul alchimistului se transformă în „corp divin”, con- 
ştiinţa se „fixează”, iar sufletul devine liber. Aceleași transformări 
se produc şi la nivelul materiei: metalele „impure” se transformă 
în aurul „sacru” sau mercurul „tratat” devine „elixirul nemuririi”, 
având proprietatea de a prelungi viața. Alchimia este, în cele din 
urmă, o tehnică de stăpânire a Timpului, anamnesis al începutu- 
lui. Ca şi în șamanism sau în yoga, se păstrează schema teoretică a 
absorbției semnificaţiilor de către mitul central, cosmogonic, care 
joacă rolul de arheu, creator al semnificaţiilor (vezi capitolul VII al 
acestei lucrări, schema 5). 

Toate elementele Universului participă la „legea mistică” ex- 
plicitată prin scenariul inițiatic al morții şi suferinţei: viața eternă 


” M. Eliade, Făurari și alchimişti, p. 135. 
” Ibidem, p. 137. 


Mircea Eliade şi misterul totalităţii 185 


nu se poate obține fără suferință şi fără moarte.” Acesta este re- 
gimul Spiritului, care dictează legea în Univers. Doar prin probe 
inițiatice se obțin libertatea şi nemurirea. Participând la această 
lege, Cosmosul întreg se transfigurează într-o stare paradoxală și 
de neconceput, pentru că suspendă legile obișnuite și se integrează 
în regimul de funcționare a Spiritului.” 

Noua condiţie pe care o dobândeşte orice practicant al unei teh- 
nici spirituale se supune logicii coincidenței contrariilor. Înţelegând, 
fie şi intuitiv, legile funcționale din Univers, neofitul se integrează 
în ritmurile acestuia, depăşind astfel realitatea guvernată prin lo- 
gica noncontradicțională. În magie, orice modificare în planul on- 
tic produce transformări analogice în planul conștiinței. Alchimia 
modifică Natura, dar și sufletul practicantului. De aceea, de multe 
ori, operaţiile alchimice se produc chiar în interiorului sufletului 
alchimistului. Realitatea influențează viața conștiinței pentru că, 
de fapt, ambele exprimă viața Spiritului. 

Teoria condiționării reciproce dintre materie și spirit, consecin- 
ță, de altfel, a aplicării metodei omologiei, explică o altă presupo- 
ziţie utilizată de Eliade, aceea a prelungirii unei anumite structuri 
mentale în etapele ulterioare ale istoriei mentalităților. În ciuda di- 
ferențelor de poziție „asumată ontologic”, omul modern păstreză 
imaginea arhetipală, pe care arhaicul o actualiza prin diverse teh- 
nici spirituale sau prin ritualuri. Realitatea se modifică şi produce 
modificări şi în conștiință, cum am văzut, dar Universul „poartă 
cu sine” arhetipul etern realizat în imaginile inconştientului ori 
în comportamentele aparent profane ale omului modern. Așa se 
explică şi supraviețuirea simbolurilor alchimice în mentalitatea şti- 
ințifică a Occidentului. „Mitul progresului ştiinţei” este alimentat 
de ideologia alchimistului. Dorinţa de a schimba și de a transforma 
Natura, într-un cuvânt, de a o stăpâni, supraviețuiește în programul 


” A se vedea M. Eliade, Cosmologie și alchimie babiloniană, p. 80; vezi şi I.P. 
Culianu, Mircea Eliade, pp. 79-80. 
” M. Eliade, Făurari și alchimişti, p. 132. 

societății industriale care vizează transformarea Naturii în energie.” 
De asemenea, visul alchimic al abolirii Timpului, deci al obţinerii 
nemuririi, se prelungeşte, în timpurile moderne, în prepararea sin- 
tetică a vieţii în laborator şi constituie un proiect controversat din 
punct de vedere moral, dar extrem de actual, al geneticii. 

În legătură cu aportul imaginii simbolice asupra cadrului men- 
tal al modernului, Eliade concluzionează: „Plasându-ne în planul 
istoriei culturale, putem deci afirma că alchimiștii, în dorinţa lor 
de a se substitui Timpului, au anticipat esenţialul ideologiei lumii 
moderne.”” Însă, chiar dacă simbolurile alchimice supraviețuiesc, 
camuflate, în mentalitatea omului modern, ele nu îndeplinesc ace- 
eaşi funcție „operațională” ca în cazul gândirii „magice” a lumii 
arhaice. La un moment dat, orice simbol se degradează, își pierde 
semnificația spirituală. Această „descompunere a semnificației ori- 
ginare” se supune legii degradării sensului, adică uitarea semnifica- 
ţiei originare. Am văzut că, în concepţia omului arhaic, însuşită de 
Eliade, toate nivelurile realităţii „corespund” în mod magic. Orice 
modificare în planul conștiinței impune o pliere a noilor imagini 
mentale pe realitatea fenomenală. „Scara creează fenomenul” expri- 
mă, indirect, această viziune a nivelurilor ontice interdependente. 
Uitarea sensului inițial — fenomen supus procesului progresiv de 
ocultare a sacrului - modifică profund mentalitatea omului: ceea ce 
înainte avea un sens mistic dobândeşte cu timpul semnificaţii pro- 
fane. Alchimia se supune la rândul ei acestui proces de degradare a 
sensului prin camuflarea semnificației originare. Mircea Eliade aso- 
ciază legea degradării sensului sacru a unui fenomen cu transfor- 
marea produsă la nivelul conştiinţei. „Conștiința paradisiacă”, de tip 
extatic, care își explica fenomenele pe baza omologiei substanţiale 


” Ibidem, pp. 182-183; de asemenea, în M. Eliade, Briser le toit de la maison, pp. 
348-349. Mai departe, el afirmă: „În plus, progresul științific a răspuns nevoii 
imemoriale a omului de a-şi prelungi viaţa (...) suntem condamnați la imorta- 
litate”, în M. Eliade, Briser le toit de la maison, p. 351. 

” M. Eliade, Făurari şi alchimiști, p. 184. 

a elementelor Cosmosului, se transformă într-o „conştiinţă feno- 
menală”, orientată extrinsec, specifică spiritului ştiinţei moderne. 
Dintr-o disciplină spirituală, alchimia devine o pre-chimie, o şti- 
ință embroniară. Chiar şi aceasta este modelată de idealul soteri- 
ologic al tehnicii spirituale: „Când asistăm la un asemenea proces 
de descompunere a sensului primordial al unei tehnici - suntem 
întotdeauna siguri că încep să intre în joc alte facultăți omenești, 
profane. Bunăoară, în cazul nostru, când sensul şi rostul unei ope- 
raţii alchimice se întunecă - operaţia prilejuiește şi provoacă o cu 
totul altă atitudine mentală: ceea ce mai înainte se petrecea pe un 
nivel mistic sau cosmologic, se petrece acum numai în laborator, 
şi mintea operatorului încetând a mai înțelege sensul originar al 
experimentului, începe să vadă aspectul exterior, imediat, al proce- 
selor chimice. Ceea ce mai înainte presupunea concentrare, asceză, 
meditație, metafizică — lasă de acum înainte loc spiritului de obser- 
vaţie, curiozității, imaginației, răbdării, spiritului de precizie (...).” 

Știința modernă s-a născut tot în urma acestei descompuneri 
a sensului sacru.” Eliade nu numai că explică apariţia ştiinţei, dar 
realizează şi o subtilă critică a poziţiei asumate de omul științific, în 
opoziţie cu homo religiosus. Abandonarea „paradisului arhetipuri- 
lor” nu s-a produs fără consecințe. Modernul se află în permanență 
în căutarea Sinelui, a centrului salvator. Dar lipsa lui de unitate, 
uitarea sensului primordial îl îndepărtează de mântuire. Eliade, ca 
şi Jung, are convingerea că arhetipul nu poate fi realizat decât de 
cel care obţine o anumită condiţie spirituală, identificabilă chiar cu 
condiția divină. Dar omului areligios nu i-a rămas decât nostalgia 


* M. Eliade, Cosmologie și alchimie babiloniană, p. 110. 

” M. Eliade, Făurari și alchimiști, p. 181. Eliade, împreună cu Richard Hestfall 
sau Ren€ Gu€non, este convins că ştiinţa modernă a apărut ca urmare a mari- 
ajului dintre tradiția hermetică şi filosofia mecanică. Modernitatea lui Newton 
a asimilat ambele tradiţii, cea alchimică şi cea științifică, fiind astfel un punct 
de echilibru între cele două mentalități. (Ibidem, pp. 179-181); a se vedea, de 
asemenea, M. Eliade, Cosmologie și alchimie babiloniană, p. 13; de asemenea, 
aceeaşi idee în M. Eliade, Briser le toit de la maison, p. 346. 

paradisului, pe care însă o trăiește mai mult la nivel inconștient. A 
înțelege unitatea translogică a lumii presupune un efort spiritual pe 
care omul de ştiinţă nu îl poate realiza „artificial”. Doar experiența 
concretă sau mărturia personală pot conduce la o înțelegere identifi- 
cabilă cu eliberarea. Încă o dată, hermeneutica, pornind în căutarea 
sensurilor pierdute, camuflate, oferă șansa unei inițieri complete în 
fenomenologia complexă a lumii. 


4. Samanismul — tehnica supremă a extazului 


Arhetipurile structurale ale Yoga, alchimiei şi zborului șamanic 
sunt regăsite în spațiul și timpul concret. Ele sunt, în același timp, şi 
tehnici spirituale pentru că îl pot conduce pe practicant la eliberare. 
În viziunea lui Eliade, libertatea absolută este identică stării de ne- 
condiționare, al cărei model îl constituie Fiinţa supremă sau Omul 
primordial. În acest sens, orice tehnică spirituală este o recuperare 
a condiției paradisiace a începuturilor, prin „realizarea” imaginii 
arhetipale. Sistemul de omologări funcționale la care participă în 
mod real şi simbolic neofitul este consecința aplicării unei ideolo- 
gii ce transformă imaginile arhetipale, din simboluri, în patternuri 
structurale, care, asimilate corect prin tehnici de meditaţie, contem- 
plare sau extatice, produc eliberarea. Altfel spus, tehnicile spirituale 
nu produc o ascensiune tipic evoluționistă de la o anumită stare la 
alta superioară, ci aduc în planul conștiinței o identitate „omologă” 
între un act profan şi o imagine sacră, transformând efectiv con- 
diția umană limitată într-o nouă condiţie, „glorioasă”. Omologia 
funcționează ca un spațiu magic unde lucrurile devin, în urma unei 
dialectici misterioase — în fond, o coincidentia oppositorum regă- 
sită în însăşi structura Universului — altceva decât erau ele inițial. 
Imaginile arhetipale, ca simboluri universale, au rolul de a modifica 
o imagine locală şi de a o integra în sistemul de omologii. Același 
proces dialectic se realizează şi în şamanism. Extazul, ca element 

principal al „ideologiei” şamanice, se înscrie într-o semnificație 
tipică şi structurală, a zborului, care trimite, în cele din urmă, la 
imaginea libertăţii totale: „simbolismul ascensiunii extatice la Cer 
se înscrie în simbolismul universal răspândit al «zborului magic» 
care, deși atestat în toate şamanismele și magiile «primitive», depă- 
şeşte sfera şamanismului”.” 

Scopul şamanismului, ca tehnică a extazului, este cu totul evi- 
dent în simbolismul ascensiunii. Totuşi, consecinţele aplicării unei 
astfel de tehnici coincid, în structură, cu yoga sau alchimia; chiar 
dacă şamanul îndeplineşte o funcţie socială, fiind un mesager al 
zeilor pentru membrii comunităţii sale, importantă este pentru 
Eliade latura spirituală a tehnicii: şamanismul este, în acest sens, o 
tehnică a „ieşirii din timp”, a abolirii Istoriei, identică, în demersul 
ultim, cu celelalte tehnici prezentate.” Spontaneitatea yoghinului, 
ca şi extazul șamanic, sunt de fapt recâştigări ale stării paradisiace. 
Ambele forme de inițiere se reduc la un mit cosmogonic, care, la 
rândul lui, povesteşte despre starea de dinainte de cădere: „Extazul 
şamanului reface libertatea şi beatitudinea primordiale ale timpu- 
rilor în care, conform miturilor, omul putea să urce la Cer în carne 
şi oase şi să se întreţină cu zeii.” Mitul traduce, în limbaj simbolic, 
imaginea — arhetip a Paradisului pe care, prin intermediul tehnicii 
spirituale, omul îl poate retrăi în mod concret. 

Dar yoga, alchimia sau şamanismul sunt tehnici arhaice, ce cu 
greu îşi mai pot găsi locul în societatea tehnologizată de astăzi. Mai 
mult chiar, alchimia s-a transformat în chimie, iar yoga, cel puţin 


” Mircea Eliade, Yoga. Nemurire și libertate, p. 278. 

” Ibidem, p. 287. Culianu afirmă, la rândul său: „De fapt, în şamanism se găsesc 
structurile cele mai evidente, cele mai lesne relevabile, având premise existenţi- 
ale analoge şi făcând parte din acelaşi univers imaginar arhaic pe care-l găsim 
la baza tehnicilor yoga”, loan Petru Culianu, Mircea Eliade, p. 76. Reducerea 
eidetică la structura invariantă este ceea ce transformă un fenomen oarecare 
într-o tehnică sacră. Analogiile și asemănările au la bază deci structura comună 


a fenomenelor religioase. 
”” Ibidem. 

în dimensiunea ei arhaică, nu mai este experimentată. Tehnicile 
spirituale s-au transformat, în spiritul științei, în activități profane, 
alchimia a devenit metalurgie, caracteristicile extazului șamanic 
s-au camuflat în visele noastre, iar yoga nu este mai mult decât 
un exercițiu fizic. Cum se mai poate realiza eliberarea, dacă aceste 
tehnici, altădată soteriologice, și-au pierdut din valoarea lor inițială? 
Sau, la modul general, se mai poate elibera omul de sub teroarea 
istoriei, odată ce și-a asumat condiția temporală, profană? 

Eliade este convins că există cel puțin două soluţii de continu- 
itate între tehnicile arhaice și cultura modernă. Una dintre ele a 
fost anticipată: imaginile arhetipale se comportă ca niște structuri 
universale şi absolute și nu dispar niciodată; camuflate în visele, 
idealurile și comportamentele noastre, aceste imagini continuă să 
supraviețuiască şi să îşi săvârşească rolul inițiatic. Cultura este scena 
unde se manifestă simbolurile. În al doilea rând, rolul tehnicilor 
spirituale este preluat de hermeneutică, cea care poate să transforme 
conștiința interpretului aidoma modificărilor produse de yoga, al- 
chimie sau şamanism. Există, deci, două camuflaje: al simbolurilor 
şi miturilor care ascund sacrul și, respectiv, al tehnicilor spirituale, 
ale căror roluri sunt preluate de hermeneutică. În cele din urmă, 
ideologia tehnicilor spirituale se supune sensului dialecticii sacrului, 
ca ipoteză principală a operei lui Mircea Eliade. 

Pentru ca hermeneutica să-şi atingă scopul, trebuie făcută dife- 
rența între ceea ce înseamnă structură și diversele adaosuri teoretice 
realizate în timp. În acest sens, interpretul trebuie să recunoască, 
printr-o abilitate specială, esența unui fenomen religios. Astfel, șa- 
manul esteun „specialist al sacrului”, iar comportamentul său nu se 
poate reduce la patologic. Puterile magice ale şamanului — regăsite 
printresiddhiyoghine — sunt reale și nu rezultatul unor tulburări ale 
conştiinţei. Eliade este convins de capacitatea Spiritului de a stăpâni 
materia prin puterile manifestate în anumite condiții. Șamanul este 


* Dintre puterile şamanului amintim stăpânirea focului, zborul, ubicuitatea, 
zoomantia, transformarea în animale, capacitatea de a-și “vizualiza” corpul ori 

în posesia acestor puteri, de cele mai multe ori fără voia lui. Mai 
degrabă medium aflat în posesiunea spiritelor decât aspirant către 
mântuire, „specialistul sacrului” este, în același timp, tămăduitor 
şi psihopomp, îndeplinind rolul cel mai important în comunitatea 
în care trăieşte. 

Eliade sintetizează cele mai importante caracteristici ale tuturor 
tipurilor de şamanism: inițierea (dezmembrarea, moartea, coborâ- 
rea în infern şi ascensiunea), călătoria extatică şi manifestarea pu- 
terilor magice. În ciuda numeroaselor semnificații care li se pot da, 
cele trei atribute converg într-o direcție unică: depăşirea condiției 
umane profane, adică eliberarea. De aceea, indiferent de diversele 
tipuri locale, şamanismul își păstrează caracterul principal de teh- 
nică a extazului." Toate puterile, precum şi prestigiul șamanului, 
decurg din această capacitate extatică: „şamanul e vindecător şi 
psihopomp, întrucât cunoaşte tehnicile extazului: sufletul său poate 
să părăsească fără primejdie trupul și să hoinărască la mari distan- 
țe, putând să pătrundă în Infern și să urce la Cer. El cunoaşte din 
propria experiență extatică itinerariile regiunilor extra-terestre (...) 
Consacrat de iniţiere şi înzestrat cu spiritele păzitoare, şamanul e 
singura ființă umană capabilă să înfrunte riscul și să se aventureze 
într-o geografie mistică.” 

Eliade îşi asumă concluzia că extazul este o formă privilegiată de 
cunoaştere. Șamanismul, ca şi yoga, poate conduce la o cunoaștere 
enstatică, deşi nu aceasta este funcţia sa principală. Ca metodă con- 
templativă, şamanismul se situează pe același rang gnoseologic cu 
yoga sau cu alchimia. De fapt, aşa cum am mai văzut, valoarea lor 
ca tehnici soteriologice îşi are fundamentul în capacitatea acestora 
de a-l face pe practicant să recupereze starea primordială, unde, 


regresia în timp. Dintre acestea, cel puţin ultimele două sunt şi caracteristici ale 
tehnicilor yoga. Pentru un anumit tip de religiozitate, aceste puteri sunt reale, 
latente şi pot fi “trezite” prin anumite tehnici. 

* Mircea Eliade, Șamanismul, în Enciclopedia doctrinelor mistice, Editura 
Amarcord, Timişoara, 1997, vol. |, p. 41. 

” Ibidem, p. 64. 

conform lui Eliade, se află „matricea” tuturor posibilităților crea- 
toare, a situaţiilor existenţiale și a cunoaşterii înseşi: „(...) dintr-un 
anumit punct de vedere toate experiențele contemplative devin 
echivalente: peste tot regăsim voința de a depăși condiţia profană, 
individuală, şi de a atinge o perspectivă trans-temporală; fie că e 
vorba de reimersiunea în viața originară, spre a dobândi reînnoirea 
spirituală a întregii fiinţe, sau (ca în mistica buddhistă și în şama- 
nismul eschimoș) de eliberarea de iluzia trupească, rezultatul este 
acelaşi: regăsirea într-un anumit fel a însuși izvorului vieții spiritu- 
ale, care e atât «adevăr» cât şi «viață».” În realitate, arhetipul ultim 
este chiar viața Spiritului, Centrul şi Originea existenței, starea de 
început, identică în esență cu toate formele Paradisului regăsite în 
imaginarul religios de pretutindeni. 


B. Autonomia spirituală 


Dacă, în scrierile din tinerețe, Eliade punea accentul pe ideea 
de autenticitate în gândirea problemei libertății, mai târziu, acesta 
se orientează predominant către sensul transcendent al libertăţii, 
care coincide, în această accepţiune, cu tema „Eliberării”. Indiferent 


” Ibidem, p. 59. Această trimitere subtilă la principiile dogmei creştine - lisus 
Hristos este Calea, Adevărul şi Viaţa — este plină de semnificații: izvorul vieții 
spirituale este „adevăr” şi „viață” doar în măsura în care orice atitudine spi- 
rituală primeşte această credință creştină. Credem că Eliade afirmă intrinsec 
revalorizarea tuturor religiilor sau practicilor religioase în termenii revelaţiei 
creştine, reflectate în teologia Cuvântului. Dacă Principiul spiritual este izvor al 
vieţii şi al Adevărului, atunci starea de început a lumii pe care o reiterează orice 
inițiat în tehnicile mistice este însuşi lisus Hristos. O posibilă interpretare în 
acest sens se poate găsi în nuvela Podul. Experiențele mistice au fost accesibile 
omului odată cu încercarea acestuia de a recăpăta Paradisul pierdut, deci din 
cele mai vechi timpuri. Scenariile, deşi asemănătoare, diferă, dar exprimă toate 
nostalgia Paradisului, locum refrigerii, unde toate contrariile coincid. 

însă de abordare, istoricul religiilor revine obsesiv în toate scrierile 
sale asupra problematicii libertăţii, în special ca o soluţie dialectică 
- uneori chiar ca o rupere de nivel - a raportului dintre devenire 
și eternitate. Deplasarea de sens dinspre o tratare „existenţială” a 
chestiunii libertăţii şi una mistică, specifică darcanelor indiene, nu 
înlătură, totuşi, convingerile inițiale. Libertatea înseamnă auten- 
ticitate, vitalitate, nonconformism, atât în aspectele sale concrete, 
cât şi în sens mistic. Continuitatea dintre cele două poziţii, cea din 
tinereţe şi cea cristalizată în perioada „exilului”, este asigurată de 
dimensiunea individuală, aproape ascetică, în orice caz, asocială 
şi interioară, pe care o are libertatea, în toate sensurile vizate de 
savantul român. 

Astfel, a fi autentic înseamnă a participa la real, „a te deperso- 
naliza”, „a depăşi orgoliul afirmării Eu-lui””, a fi original. Eliberarea 
de individual şi renunţarea la sine sunt retoricile unei astfel de li- 
bertăți. Ea este cu atât mai autentică cu cât te angajează mai mult, 
te responsabilizează și te descătuşează."” Departe de a fi abstractă, 
libertatea astfel concepută este o adevărată „tehnică a realului”, 
prin intermediul căreia câştigi eliberarea hic et nunc. În drumul 
către eliberare, afirmarea Sinelui este privită ca o povară ce trebuie 
înlăturată. În cele din urmă, treptele libertății sunt identice etape- 
lor prerhergătoare ale tehnicilor clasice de yoga, prin care ascetul 
câştiga dreptul de a trece la un nou nivel. De la depersonalizare, ca 
adevărata autenticitate, împotriva viziunii „politice” contemporane 
ce reduce libertatea la un drept ””, Eliade ajunge la libertatea văzută 
ca o formă de cunoaștere. Autenticitatea exprimă, astfel, o puternică 
sete ontologică de cunoaștere a realului, la fel ca dragostea, care are 
şi ea calitatea de a modifica percepţia asupra realității. 


* În Oceanografie, Drumul spre centru, p. 28. 

” M. Eliade, Fragmentarium, O anumită libertate, în Drumul spre centru, p. 134. 
” Ibidem, p. 134: „Teama de responsabilitate sileşte omul modern să renunțe 
la libertate pentru drepturi”. 

Eliade pune deci accentul pe libertatea interioară și refuză orice 
încercare de identificare a acesteia cu tipul de drept politic care este 
considerat nu un câştig al democraţiei, ci, dimpotrivă, o pierdere, o 
deposedare a sensului esenţial, originar al libertăţii.” Este evident, 
astfel, că savantul român nu poate fi înscris în moda culturală a 
timpului său, căci viziunea sa despre libertate nu e similară cu cea 
a existenţialismului, a structuralismului sau a diverselor „soluţii” de 
stânga, precum mişcarea hippie sau freudo-marxismul. În primul 
caz, deşi Sartre, de exemplu, vorbește despre o libertate absolută 
care nu poate fi înțeleasă decât dacă se neagă ideea de Dumnezeu, 
existenţialismul este departe de concepţia savantului român. De 
asemenea, structuralismul, care pune omul în relație cu diferitele 
episteme ce „gândesc” în absenţa „gânditorului”, este un pesimism 
incongruent cu opiniile lui Eliade. În ciuda faptului că tinerii hippie 
l-au văzut ca pe un guru și în ciuda simpatiei savantului român 
pentru liderii acestei mișcării, ca Huxley sau Ginsberg, Eliade nu 
crede în mijloacele exterioare care pot „favoriza” eliberarea. Opiul, 
cocaina, alcoolul sunt „forme inferioare ale misticii”, exprimând 
mai degrabă o situație disperată a omului din societatea postin- 
dustrială şi dorința lui de a „evada” prin astfel de mijloace, pe care 
însuși savantul român le-a „cunoscut”, mai ales în mediile anglo- 
fone din cartierele Calcuttei”. 

Imaginea libertăţii perfecte este pentru Eliade „Eliberarea”, în- 
frângerea karmei și uciderea voinței. De aceea, modelul îl reprezintă 
jivănmukta, „eliberatul în viață”, care, deşi deposedat de fenome- 
nalitate, îşi continuă existența printre oameni, fără însă ca actele 
sale să mai „încarce” Karma. „Înțeleptul poate vedea cum coincid 
extremele şi se topesc contrariile în unitatea divină, în absolut.” 


” Ibidem. 

” Ibidem, p. 155: „Când nu te mai poate salva dragostea, te salvează alcoolul, 
opiul sau cocaina”. 

”” M. Eliade, Mitul eternei reîntoarceri, pp. 50-51. 

Spre deosebire de majoritatea contemporanilor săi, Eliade con- 
cepe libertatea ca pe o stare paradoxală, de conciliere a contrariilor, 
viața cu moartea, sacrul cu profanul. Deşi uneori metodele utilizate 
sunt extreme -— a se vedea ritualul tantric maithuna, prezentat ante- 
rior sau chiar unele tehnici yoghine, şamanice sau alchimice — liber- 
tatea se obține doar atunci când se produce o modificare radicală a 
conștiinței. De aceea, toate tehnicile ascetic-contemplative îl învață 
pe înțelept să rămână indiferent în fața contrariilor. Libertatea poate 
fi găsită în unitatea paradoxală a transcendentului cu imanentul, în 
„zona” transconștientului, acolo unde se produce concilierea con- 
trariilor. Ea presupune, deci, „rupere de nivel”, alchimie organică, 
o anumită maturitate spirituală. Chiar dacă eliberarea se produce 
spontan, aceasta are la bază exerciții preliminare, asceză şi trans- 
formare a conştiinţei. A face contrariul actelor obişnuite omeneşti 
este o condiție indispensabilă pentru atingerea libertăţii absolute. 
Discursul lui Eliade se adânceşte într-o mistică personalizată şi ex- 
perimentată în mod concret în India: singurul mod de eliberare 
este depășirea contrariilor. „Cel care doreşte să se elibereze trebuie 
să totalizeze în sine toate contrariile — acesta este semnul spiritului 
pur.” Libertatea vizată în acest fel are ca model Divinitatea în care 
se „odihnesc” toate extremele. Lipsa contrariilor şi pacea absolută 
sunt „stările” ce trebuie atinse de omul aflat în căutarea Paradisului 
pierdut. Singurul mod de a reface unitatea de dinaintea păcatului 
este depășirea contrariilor existenței fragmentare şi integrarea în 
„totul” realului. 

În viziunea lui Eliade, relația dintre cunoaştere şi libertate este 
deosebit de puternică. O cunoaştere veritabilă conduce spiritul către 
eliberare. Etapele evoluţiei cunoaşterii coincid cu treptele obținerii 
eliberării. La început, cel care se îndreaptă pe calea „spiritului pur” 
trebuie să înțeleagă faptul că toate modificările trăite şi contrariile 
întâlnite sunt doar iluzorii. Coincidentia oppositorum este astfel un 


” Idem. 

ideal pe care omul îl poate realiza în mod concret în lumea aceasta. 
De aceea, ca arhetip al eliberării, coincidenţa contrariilor îl urmăreş- 
te pe neofit pe parcursul drumului său către obţinerea autonomiei 
absolute. Asceza - ca unificare fiziologică, în trup, a contrariilor — și 
contemplarea — corespunzătoare meditaţiei yoghine, ca unificare a 
conştiinţei — sunt acte făcute împotriva cursului normal al vieții. 
Această adevărată „întoarcere înapoi” este fundamentală pentru 
obţinerea eliberării. În mod paradoxal, „mijloacele” libertăţii sunt 
percepute de ochiul profan ca excese. În fond, „excesele” ascetice 
sau chiar cele antiascetice, care duc trupul şi conștiința către limitele 
absolute ale funcţionării lor, urmăresc abolirea condiției umane 
şi „îmbrăcarea” unei condiții supranaturale, divine. Eliberatul se 
situează deasupra oricărei etici sau forme sociale și de aceea actele 
lui nu sunt aplicabile legilor omeneşti.” 

Eliade ajunge deci la un fel de amoralism şi anomism prin 
postularea existenței „dincolo de bine şi de rău” a „eliberatului”. 
Coincidentia oppositorum este însă semnul libertăţii absolute, ca- 
re-l identifică pe om cu atributele — mai degrabă spus cu lipsa lor 
- Divinităţii. Ceea ce în planul cunoaşterii discursive era un simplu 
simbol care sfida legile gândirii necontradictorii şi ceea ce la nivelul 
transconștientului juca rolul de arhetip structural, devine, în pla- 
nul libertăţii, chiar „substanța” libertăţii, identică, în esență, cu ea. 
Coincidenţa contrariilor nu poate fi numită „atribut”, „concept” şi 
nici „simbol arhetipal”. Coincidentia oppositorum nu descrie nimic, 
este chiar libertatea totală, de nerostit, obținută de neofit. De aceea, 
credem că nu este deloc exagerat a considera că, în planul libertăţii, 
coincidentia oppositorum este similară enstazei yoghine, cea aflată 
dincolo de cuvinte. 

Astfel, se depăşeşte simpla conceptualizare a unui termen. 
Libertatea este coincidentia oppositorum, care dezleagă omul de cu- 
noaşterea iluzorie. De fiecare dată când vorbeşte despre libertate, 


” A se vedea, printre altele, M. Eliade, Yoga. Nemurire și libertate, p. 253. 

Mircea Eliade se referă la „totalizarea extremelor” ce înseamnă, în 
fond, o cunoaștere absolută. Coincidenţa contrariilor nu disocia- 
ză deci termenii de „libertate” şi de „cunoaştere”; doar gândirea 
noastră discursivă este supusă acestui instinct al „conceptualizării”. 
În realitate, libertatea este cunoaştere, la fel cum în Advăita recu- 
noaşterea lui Atman ca Brăhman coincide cu eliberarea. Pe ultima 
treaptă a „eliberării”, omul devine un spirit pur, unind în sine li- 
bertatea şi cunoaşterea, într-un proces de „topire a contrariilor”. 
Lumea fenomenală încetează a se mai manifesta, spațiul şi timpul 
devin un continuum, viața şi moartea se contopesc. Cel puţin așa 
percepe Eliade existenţa unui jivânmukta. EI este un „mort în viață”, 
în sensul că, eliberat, nu se mai supune regulii noncontradicţiei; 
pentru el, toate opoziţiile au încetat, aşa cum în Dumnezeu „se 
odihnesc” contrariile.” 

Pentru omul profan, care a încetat să mai aibă o relaţie privile- 
giată cu sacrul, adică pentru cel „căzut” din paradisul arhetipurilor 
şi repetării, în istorie și fenomenalitate, se păstrează doar nostalgia 
acestei stări. Reluându-se procesul invers, dinspre transcendența ab- 
solută, către imanenţă, coincidentia oppositorum îşi modifică treptat 
structura şi funcția. Din libertate, ea devine un arhetip, un model, 
pentru ca, în ultima treaptă a „căderii”, să se transforme într-un 
„vis” inconştient. Oricum, „integrarea principiilor polare” nu are o 
funcție socială, așa cum credea Dumezil, ci este un fapt existențial, 
realizabil concret şi de care depinde mântuirea. Ea exprimă, în pla- 
nul profan, „dorința omului de a-și depăși condiția, de a se elibera”.” 

Textele lui Eliade demonstrează din plin faptul că despre i- 
bertate se poate vorbi doar ca nostalgie a originilor şi că ea nu este 


” De aceea ne detaşăm de opinia interpreţilor lui Eliade, şi mai ales de cea a lui 
Shafique Keshavjee, care vede în coincidentia oppositorum „calea regală către 
libertate” (op. cit., p. 440). Aceasta nu reprezintă decât într-un anumit sens o 
„cale”. Mai exactă ar fi definirea coincidenţei ca sens al libertăţii sau, chiar mai 
simplu, ca denominația perfectă pentru libertatea absolută. Coincidentia oppo- 
sitorum este imaginea „stării” lui Dumnezeu. 

” M. Eliade, Briser le toit de la maison, pp. 305-306. 

efectivă decât după ce se depășeste „istoria” şi fenomenalitatea. 
Libertatea adevărată este opusă „terorii istoriei”: omul „istoricist” 
nu este liber; liber e doar cel ce trăiește în orizontul arhetipurilor 
şi repetării.' În aceste condiţii, nu putem să adoptăm decât o logi- 
că detensionată de prezența contrariilor, care poate să ne sugereze 
prezenţa libertăţii. Aplicate la nivelul existenței umane, soluțiile 
trans-logice ale coincidenței contrariilor conduc la ideea libertăţii. 
Altfel spus, şi aici, în planul existenţei profane, se poate identifica o 
cale către libertate. Aceasta poate fi numită o „tehnică a realului”, 
care constă în „a te abandona, a te lăsa trăit la întâmplare”, având ca 
miză ieşirea din istorie, iar în planul cunoașterii — pentru că Eliade 
nu disociază niciodată libertatea de cunoaştere - presupunând a 
cunoaşte nemijlocit, direct,” prin experiență. Cel ce se înscrie pe 
calea libertăţii experimentează totul. De altfel, experimentarea ex- 
primă cel mai bine ideea de libertate. A experimenta înseamnă „a 
face ca totul să coincidă cu orice”.”” Liber e cel care conciliază în el 
contrariile, care nu se supune niciunei forme și care „se lasă trăit” 
de evenimente. 

În esență, libertatea nu e o dispoziţie transcendentală a omului. 
Modul de a fi liber nu este dat în Univers. Preluând această con- 
cepție indiană, Eliade susține existența unei diferențe substanţiale 
între a fi şi a deveni, pe de o parte, şi între liber arbitru şi libertate, 
pe de altă parte. Într-un prim sens, omul nu se naşte liber; el are 
nevoie de o serie de inițieri — în sensul acesta inițierea coincide cu 
experimentarea realului — pentru a deveni liber. Libertatea câştiga- 
tă de om este o nouă dimensiune în Univers, care nu se regăsește 
în „planul” creaţiei. Această viziune gnostică, apropiată, în esenţă, 
de filosofia gânditorului rus Nikolai Berdiaev, nu face totuşi alt- 
ceva decât să ducă până la capăt premisele teoretice ale filosofiei 
indiene despre autonomia absolută. Aceasta din urmă, alături de 


” A se vedea M. Eliade, Mitul eternei reîntoarceri, p. 117. 
” M. Eliade, Oceanografie, în Drumul spre centru, p. 13. 
”” Idem. 

dogma pneumatoforă, a libertății Duhului Sfânt, serveşte cel mai 
bine ideii de libertate absolută a Spiritului. Dacă Spiritul este liber, 
omul devine liber, după modelul Divinităţii, pentru care nu există 
nicio deosebire între a fi şi a deveni. Jivănmukta exprimă cel mai 
bine acest ideal. Libertatea spirituală a inițiatului transcende morala 
religioasă, iar în această separare a ideii de libertate de virtuțile 
eticii se poate observa diferența dintre liberul arbitru și autonomia 
spirituală. Doctrina liberului arbitru nu poate face separația netă 
între etică, norme morale şi alegere. Niciuna dintre acestea trei nu 
se regăseşte în concepţia libertății îmbrăţişată de Eliade: înțeleptul 
transcende contrariile; libertatea finală nu este o alegere — doar ca- 
lea, metoda poate fi aleasă, adică tehnica de câștigare a autonomiei 
— ci o iluminare. Procesul final al eliberării coincide cu anâmnesis, 
fiind, deci, o formă de cunoaștere. Moralitatea este prezentă cel 
mult în etapele intermediare, pentru ca apoi neofitul să se supună 
principiului coincidenţei contrariilor, care suspendă ideile de Bine 
şi de Rău. 

Dialectica hierofaniilor exprimă, la rândul ei, principiul au- 
tonomiei absolute a Spiritului. Sacrul se poate manifesta în ori- 
ce. Libertatea Spiritului este, în acest sens, nelimitată. Aceasta nu 
presupune o simplă alegere între mai multe posibilităţi, ci un act 
absolut gratuit, ce păstrează caracterul de imprevizibilitate şi au- 
tonomie. Profanul încorporează sacrul în mod neașteptat și para- 
doxal. Acest principiu al dialecticii hierofaniei este evident în fiecare 
dintre obiectele înzestrate cu o anumită semnificaţie sacră. De la 
hierofania elementară la „suprema Întrupare a Logos-ului”, Sacrul 
se manifestă în acelaşi fel: liber şi paradoxal. Limitarea Sacrului este 
modelul libertăţii absolute, în sensul acceptării comuniunii dintre 
spirit şi materie. Dar, de fiecare dată, „alegerea” aparține Spiritului. 
Astfel, „transcendentul care coboară”, după expresia lui Noica, este 


* „Întruparea divinității revelează libertatea (s. a.) sa de a lua orice formă, ca 
şi condiția paradoxală a sacrului ce poate coincide cu profanul, fără să anuleze 
propria sa modalitate de a fi”, Mircea Eliade, în Tratat de istorie a religiiilor, p. 37. 

expresia adevăratei libertăţi, care nu înseamnă depășire, ci unitate 
de contrarii. 

A fi liber înseamnă a depăși determinațiile, a ieşi dintre limite, 
a cunoaște în mod autentic şi real. În libertate se ajunge la realiza- 
rea efectivă — în spirit, şi nu în concept — a coincidenţei contrarii- 
lor. Altfel spus, abia prin autonomie spirituală se unesc contrariile. 
Coincidentia oppositorum exprimă starea de necondiționare abso- 
lută, ca arhetip unic al tuturor comportamentelor cu sens misti- 
co-religios. Sensul este transcendental, este o „categorie formativă”, 
situată la nivel inconștient. Coincidentia se transformă, din „nă- 
zuință formativă” categorială, în stare efectivă de necondiționare, 
dar abia după realizarea in concreto a libertăţii. Înțeleptul detașat 
de contrarii exemplifică cel mai bine modul cum poate fi realizat 
arhetipul la nivelul limitat al ființei umane. 

Problema libertății exprimă astfel transformarea unui sens ca- 
tegorial, mediat hermeneutic prin limbaj — coincidenţa contrariilor 
ca nostalgie ascunsă a omului către Paradisul arhetipului — în sens 
mistic, fără însă a presupune transcendență absolută, ci unitate în 
concret a contrariilor. Din principiu ontologic, gândit şi exprimat 
în cuvinte, coincidentia oppositorum devine stare inefabilă, în care 
contrariile se unifică în chiar ființa omului. Distribuită aidoma cate- 
goriilor Fiinţei, coincidenţa contrariilor este un principiu alternativ 
al existenţei, care poate fi numit „Principiul Spiritului Autonom”. 


C. Cultură și soteriologie 


Tehnicile soteriologice aduc la nivelul existenței umane o soluție 
de ieşire din individualitatea extremă şi deschid drumul către auto- 
nomia spirituală. Dar limitele ontologice ale omului „istoric” nu-i 
permit acestuia să treacă peste barierele gnoseologice și să ia calea 

dificilă a iniţierii prin asceză şi spiritualizare. Am arătat că inițierea 
obținută prin asceză şi spiritualizare progresivă este destinată unui 
număr redus de indivizi, în general aleşi, cum este cazul șamanilor, 
asociali ori „extremişti”, ca în cazul yoghinilor și tantricilor devoţi- 
onali. Însă Eliade este interesat mai mult de metodele non-ascetice, 
aşa cum este „totalizarea extremelor” în tantrismul „Mâinii Stângi”. 
Şi în cadrul acesteia se urmăreşte o depăşire a condiţiei umane 
obişnuite, prin iniţiere fizică şi spirituală severă. Astfel, se poate 
spune că trecerea de la profan la sacru se poate face doar abrupt, 
fără soluţie de continuitate. 

Totuşi, Eliade nu este consecvent în a urma această cale „tran- 
scendentă” de obţinere a libertăţii. Atitudinea sa de savant și o 
anumită deziluzie privind diferența dintre filosofia yoga şi practica 
yoga, trăită în ashramul de la Rishikesh, îl conduc către teoretizarea 
unei alte „metode” de realizare a libertăţii, comună și larg accesibilă: 
cultura. Deoarece rezultatele unei vieți culturale sunt similare cu 
cele obținute prin intermediul tehnicilor spirituale, omul se poate 
„elibera”: „departe de a despărți pe om de Natură, de a-l izola în 
mijlocul Cosmosului, cultura solidarizează pe om, în același timp, 
cu Viaţa şi Eternitatea.” 

Dar dincolo de similitudinile simbolice cu tehnicile spirituale, 
altele sunt motivele pentru care cultura poate îndeplini funcţia op- 
timistă de „eliberare” de sub povara Timpului. În primul rând, tot 
teoria arhetipului şi a simbolului este cea care stă la baza viziunii 
„culturaliste” a lui Eliade, servindu-i ca sens primordial. Cultura 
se află şi ea sub semnul Totalităţii. Aceasta nu numai că realizează, 
prin hermeneutică, Totalitatea, dar ajunge şi să „totalizeze” fiin- 
ţa umană în raport cu Cosmosul: „cultura prelungeşte viața reli- 
gioasă şi simbolismul care-l unea pe om cu Cosmosul”.” Funcția 


* Mircea Eliade, Convorbiri cu Lucian Blaga, în Vremea, an X, 22 august 1937, 
pp. 10-11. 

” Mircea Eliade, Briser le toit de la maison, p. 27 şi, de acelaşi autor, Nașteri 
mistice, p. 164. 

simbolului se păstrează pentru că, odată cu interpretarea, se ajunge 
la actul de simbolizare, înzestrat cu același sens. Altfel spus, cultura 
este structurată la fel ca simbolul: are în centru arhetipul creator 
care-i organizează și îi determină toate funcţiile şi sensurile. 

În plus, Eliade vede în actul creator o „intenţie transcenden- 
tală”, dar şi o dispoziţie ontologică. În lipsa unui contact direct cu 
Sacrul, categoriile formative ale conştiinţei îl predispun pe om la o 
atitudine culturală. În acest sens, hermeneutica preia rolul tehnici- 
lor spirituale, prelungind scenariul inițierii, specific acestora. Deci, 
inițierea prin cultură se justifică prin faptul că scenariile inițiatice, 
care „aduc” cu ele arhetipurile creatoare, s-au păstrat în inconştien- 
tul omului și îl însoțesc pas cu pas: „Fiecare om doreşte să cunoască 
anumite situaţii periculoase, să înfrunte încercări de excepţie, să se 
aventureze în lumea de dincolo şi el trece prin toate aceste experi- 
enţe la nivelul vieții sale imaginare ascultând ori citind basme sau, 
la nivelul existenţei sale onirice, visând.” 

Conştiinţei transcendentale a arhetipului i se adaugă însă o 
conştiinţă istorică. După „căderea în timp”, pe care Eliade, după 
modelul brahmanic kăli-yuga, al devoluţiei temporale, o consideră 
o a doua „cădere”, după cea originară, omul nu mai poate să resta- 
bilească legătura cu Sacrul sau cu unitatea primordială decât prin 
cultură. Simbolul se degradează în istorie, transformându-se din 
„fapt viu”, concretizat prin mit şi ritual, într-un fapt cultural. Dar, 
pentru că existența omului areligios ascunde arhetipurile omului 
religios, cultura poate prelua funcţia ritualului sau a mitului. Chiar 
simplele acte de a citi, a medita şi a înțelege un text echivalează în 
prezent cu o iniţiere. Intrarea arhetipului în istorie şi realizarea lui 
în mod concret presupun prezența culturii în viața omului. Astfel, 


x 


„omul este condamnat să primească revelaţia prin cultură”, limită 


” M. Eliade, Nașteri mistice, p. 164. 

” M. Eliade, Încercarea labirintului, p. 59. Arşavir Acterian, în Convorbiri cu și 
despre Mircea Eliade (Editura Humanitas, Bucureşti, 1998, p.22), observa efecte- 
le trecerii de la tradiţia orală la cea scrisă: „Condamnaţi să descifrăm «misterele» 

care, în același timp, „nu limitează”. „Condamnarea” e expresia im- 
posibilității omului de a extirpa sacrul din ființa proprie. Omul este 
situat în orizontul permanent al culturii care îi determină şi modul 
de existență, deoarece el poartă cu sine, ascuns în inconștient, ar- 
hetipul. Orice formă istorică încearcă să imite arhetipul, astfel încât 
cultura, ca simbioză între forma perenă și conținutul temporal, este, 
în același timp, arhetip şi temporalitate. De aceea, în ființa umană 
se contopesc cele două orizonturi: temporalitatea, ca destin al fiin- 
ţei-întru-moarte, şi eternitatea. 

Conştiinţa umană, marcată de aceste două instanţe transcen- 
dentale, se situează ea însăși în orizontul logicii contradictorii. 
Creaţia culturală, ca act al acestei conştiinţe, dobândeşte, în acelaşi 
timp, o semnificație contingentă, ce ţine seama de limitele ființei 
umane, și un sens transcendent, care face ca Centrul să fie peste tot, 
iar Eternitatea să înceapă încă din acest moment." Această simbioză 


şi să «descoperim» drumul către mântuire prin cultură, adică prin carte (nu prin 
tradiţiile orale, transmise inițiatic de la maestru la discipol), nu avem nimic mai 
bun de făcut decât să adâncim dialectica misterioasei coincidentia oppositorum, 
care ne îngăduie nu numai să descoperim «sacrul» camuflat în «profan», dar şi 
să resacralizăm creator momentul istoric, adică să-l transfigurăm, acordându-i 
o dimensiune sau o «intenţie» transcendentală”. 

” Aceasta este, în viziunea lui Altizer, credinţa finală a lui Eliade; a se vedea Th. 
Altizer, op.cit. p. 195. În realitate, dialectica sacru-profan nu justifică o astfel de 
interpretare. Cultura este, în același timp, limită gnoseologică, prin imposibilita- 
tea realizării unei interpretări totale a faptului religios, dar și o creaţie continuă, 
prin care se dă răspunsul esenţial, de altfel singurul posibil, lui Dumnezeu. Ca 
dispoziție transcendentală, cultura este o fuziune între cele două orizonturi. 
Considerăm că această interpretare, care îl apropie pe Eliade de Blaga sau de 
Berdiaev, este mult mai aproape de ceea ce credea de fapt istoricul religiilor. 
Interpretarea noastră are avantajul că ține cont de existența misterului coinci- 
denţei contrariilor, care îşi afirmă logica ambiguă prin suspendarea unei poziţii 
definitive ori prin acceptarea ambelor contrarii. Ca un exemplu, se poate susține 
ideea că tocmai opacitatea limbajului este o “înțelegere” ce trimite dincolo de ea 
însăşi. Limita este, pentru oricine foloseşte simbolul coincidenţei contrariilor, 
însuşi Centrul care dă naştere unei noi semnificaţii. Limbajul trimite dincolo 
de el însuși, către inefabil. Așa cum am arătat deja, coincidentia oppositorum 
rămâne simbolul privilegiat al limbajului apofatic. 

de orizonturi este o extensie a dialecticii sacru-profan, care repre- 
zintă, în fond, modelul coincidenței contrariilor. Şi hermeneutica, 
dar şi creația umană sunt supuse acestei dialectici contradictorii. 
Creaţiile omului sunt arhetipice - se realizează în permanență 
în jurul unui centru și sunt semnificate de prezența simbolurilor. 
Chiar şi degradat, simbolul își păstrează funcţiile în cadrul cul- 
turii. În plus, principiul omologiei sau al simultaneității (simbo- 
lul participă la două realități contradictorii) ce stă la baza lui își 
dezvăluie semnificaţia doar în cadrul culturii. Este adevărat însă 
că imperfecțiunea hermeneuticii, supusă, cum afirmă Heidegger, 
limitei transcendentale a temporalității Daseinului, face imposi- 
bilă surprinderea esenței a-logice a simbolului. Acesta din urmă 
rămâne doar un semn, o marcă a realităţii, care nu poate fi decât 
recunoscută în mod spontan și nicidecum abordată „discursiv”. 
Totuşi, însăşi înțelegerea limitei determinate de limbaj transformă 
cultura într-un act esenţial şi peren. Doar prin creaţie simbolul îşi 
poate dezvălui semnificația, deşi esența nu şi-o dezvăluie decât unei 
conştiinţe care depăşeşte, în anumite condiții, caracterul intențio- 
nal. Impresia este că prezenţa sacrului în lume este actul libertăţii 
absolute a Divinității şi nu o „activitate” conştientă a omului. Sacrul 
se manifestă unde vrea şi când vrea, de la cele mai banale lucruri 
până la misterul Întrupării. De aceea, credința lui Eliade este că 
revelaţia se produce dinspre Divinitate către om şi doar o conștiință 
„afectată” de Sacru poate să mai primească o astfel de revelaţie: „Și 
tot el are să-l vadă cel dintâi, când Dumnezeu adevărat îşi va arăta 
din nou fața nu în biserică, nici în universităţi, ci se va arăta pe 
neaşteptate, deodată, aici între noi, poate pe stradă, poate într-un 
bar, dar noi nu-l vom recunoaşte și nu vom mărturisi pentru El.” 
Paradoxal, imposibilitatea funciară a omului de a recunoaşte sim- 
bolul face posibilă şi necesară cultura. Ea reprezintă, în viziunea 
lui Eliade, „scena” unde se manifestă Sacrul. În acest sens, lectura, 


" În Mircea Eliade, O fotografie veche de 14 ani, în Integrala prozei fantastice, 
vol. II, p. 403. 

concertele, spectacolele pot constitui locuri de unificări care permit 
transcenderea polarităților existenţei.” 


D. Cultura, ca dispoziţie hermeneutică 


Astfel, cultura și, implicit, necesitatea omului de a descoperi 
prin intermediul hermeneuticii structurile perene ascunse în „fap- 
tele” culturale reprezintă „materia” esenţială, unica posibilă, pentru 
intențiile creatoare ale omului. Individul obișnuit nu mai poate sur- 
prinde în mod spontan Sacrul, de aceea experiența directă este în- 
locuită cu dispoziția hermeneutică. Aceasta devine singura legătură 
posibilă cu sursele originare ale vieții. Istoria spirituală a omenirii 
este o devoluţie, prin care se pierde treptat orice intuiție fundamen- 
tală. Legea degradării fantasticului (a Sacrului), care funcționează ca 
o normă hermeneutică esenţială pentru demersul literar și ştiinţific 
al lui Eliade, impune și sensul creaţiei umane: Sacrul camuflat în 
profan nu mai poate fi intuit direct, ci doar „interpretat”, recuperat 
prin limbaj și gândire orientate corect. Calea sinuoasă a herme- 
neuticii nu exclude însă utilizarea limbajului simbolic; mai mult 
chiar, pentru că hermeneutica, la fel ca şi simbolul, are ca arhetip 
Totalitatea, se poate aspira la dezocultarea misterului. Dar drumul 
pe care trebuie să-l facă interpretarea este exact calea „împotriva 
curentului”, dinspre prezent către trecut. Orientată către origini”, 
hermeneutica își găseşte Centrul în preistorie şi chiar în protois- 
torie. Acest „plonjon” către origini, asemănător „plonjonului” 


” A se vedea în acest sens și Sh. Keshavjee, op. cit., p. 422. Această dialectică 
paradoxală, a actelor culturale care trimit către transcendenţă, este leit-motivul 
nuvelelor fantastice ale lui Eliade. 

” Drumul invers al gândirii este metoda indicată şi de Heidegger pentru regă- 
sirea „originii” Fiinţei în gândirea greacă. 

cosmogonic, căruia îi este cu siguranță model, este singura moda- 
litate rămasă omului „căzut în istorie” de a-și recupera paradisul 
pierdut. Această încercare de recuperare echivalează cu repetiţia 
mitului creator şi cu ritualul prin intermediul cărora orice act do- 
bândeşte „pecetea” Sacrului. 

De fapt, cercetătorul astfel orientat — precomprehensiunea își 
pune amprenta în orice cercetare - ia cu el întreaga experienţă is- 
torică şi culturală, altfel spus, toată „istoria” sa, ca destin al său, și 
o întoarce către trecut. Doar o conştiinţă istorică poate descoperi 
importanța marilor creaţii ale spiritului. Chiar etapele vieții men- 
tale ale omenirii sunt în legătură cu metalurgia sau cu agricultura. 
Acestea din urmă au creat noi sinteze spirituale, noi experienţe, 
care, la rândul lor, au dat naştere omului actual. Este vorba despre 
o viziune originară asupra Cosmosului: orice modificare în Univers 
conduce la o modificare în mentalul și comportamentul omului. 
Această adevărată lege a Universului, fundamentată pe ideea soli- 
darității Om - Cosmos, nu mai este „asumată” de omul „istoric”. 
EI a pierdut experiența directă dar îşi poate reaminti sensul acestei 
pierderi, prin aplicarea unei hermeneutici corecte." 

Sintezele mentale realizate de agricultură şi metalurgie sunt 
factori de evoluţie spirituală şi psihică,” pentru că, odată cu fiecare 


* Nu știm încă exact dacă Eliade a crezut cu adevărat că prin anâmnăsis se 
poate schimba și comportamentul omului. Anamneza produce modificări în 
conştiinţa umană sau rămâne doar un act hermeneutic izolat de orice gândire? 
Eliade lasă să se înțeleagă că orice experienţă, orice modificare în sistemul de 
valori ori fiecare metodă urmată are puterea să producă modificări importante şi 
directe în comportamentul omului. Conceptul de „hermeneutică participativă” 
sau unele ipoteze din nuvelele fantastice ne fac să credem că, de fapt, Eliade a 
vizat chiar o astfel de modificare esenţială. În fond, însăși legea Universului 
dictează o astfel de transformare: în Univers totul se „leagă” printr-un sistem 
de corespondențe magice, astfel încât orice modificare a unei structuri produce 
o modificare a întregului sistem. Nu ştim dacă Eliade a gândit până la capăt o 
astfel de consecință, dar credem că, cel puţin în sensul interpretării noastre, se 
poate justifica o asemenea ipoteză. 

” A se vedea, de exemplu, în Prefaţa la M. Eliade, Cosmologie și alchimie babi- 
loniană, p. 9. 

descoperire, omul experimentează un nou ordin al realității. Aceasta 
deoarece în orice sinteză se păstrează arhetipul-model al oricărei 
creații. 

Evidenţierea structurii arhetipale perene păstrate în orice formă 
religioasă este sarcina hermeneuticii. Relaţia cu tradiția îmbracă 
forma unui program cultural îndrăzneț, aflat la baza ecumenis- 
mului prezent sau viitor. Arhetipul explică și influențele proto- 
culturale asupra culturii occidentale. Omul prezent este creația 
omului arhaic, religios, cel care s-a raportat într-un anumit fel la 
Cosmos. Și chiar dacă premisa magică ce a stat la baza acestei ra- 
portări nu mai este asumată de omul actual, se poate vorbi, totuși, 
de o continuitate. Creștinismul „popular”, miturile desacralizate 
sau obiceiurile rurale stau mărturie pentru prelungirea credințelor 
civilizaţiilor arhaice ale vânătorilor şi cultivatorilor. În orizontul 
arhaic al timpului circular și al repetării se pot integra unele creații 
contemporane - sculpturile lui Brâncuși, de exemplu —, precum și 
fenomenele religioase care continuă, într-un fel sau altul, creaţiile 
omului religios (folclorul oricărui popor din imaginarul colectiv 
dominat de arhetipuri). 

Imaginile arhetipale fac posibil dialogul dintre culturi şi explică 
unitatea profundă dintre Orient şi Occident, între civilizaţii diferite 
şi îndepărtate în timp. Subliniem că doar repetarea arhetipului este 
creator. Deşi Occidentul s-a îndepărtat tot mai mult de creativitatea 
populară - singura care a păstrat legătura directă cu sacrul — există, 
totuşi, soluție de continuitate: folclorul. Creaţia populară este cea 
care universalizează întreaga civilizație europeană. Dacă se stu- 
diază folclorul diferitelor popoare, se pot desprinde cu uşurinţă 
structuri comune. Ele sunt determinate de prelungirea creativității 
civilizaţiilor neolitice, de „boicotul” față de istorie al ţăranului din 
orice parte a lumii. 

E. Cultura română — pod între civilizații 


În scrisoarea adresată lui Constantin Noica, datată 18 august 
1981, Eliade îşi decriptează sensul renunțării la idealul ascetic al 
Indiei; credinţa în structura comună a culturilor şi speranța rea- 
lizării unui nou umanism, pornind de la unitatea dintre Orient şi 
Occident, au fost adevăratele „mesaje” primite din India. În acest 
sens, rolul României şi al Peninsulei Balcanice în realizarea uni- 
tăţii dintre culturi este unul important: „România nu e numai o 
răscruce, ci mai ales un pod între Orient şi Occident.” Civilizaţia 
neolitică, reprezentată de credinţele, tradiţiile sau de portul popular, 
este podul de legătură între civilizații şi mentalități. Dar mai presus 
de acestea, creația populară românească reprezintă simbolul unității 
dintre cultura europeană şi cea orientală, pe de o parte, şi dintre 
civilizația creștină şi cea precreştină, pe de altă parte. Creaţia po- 
pulară de origine neolitică este adevărata sinteză a culturii, pentru 
că aceasta valorizează în istorie arhetipul, ca structură comună a 
tuturor culturilor. Este evident că fiecare popor realizează sinteze 
individuale, unice; însă nu pe baza acestor individualităţi etnice se 
creează istoria, ci în raport cu miturile, legendele sau credinţele po- 
pulare. În unitatea sintetică a contrariilor dintre creația individuală 
şi fondul neolitic comun culturilor se realizează sensul generic al 
fenomenului cultural. Cultura este sinteza dintre creația unui po- 
por şi arhetipurile universale. Arhetipul se dă tuturor în același fel; 
stilul şi straturile diverse fac diferenţa între culturi. lată de ce prin 
preistorie, şi nu prin contemporaneitate, fiecare popor participă la 
istoria comună a umanităţii: „Poporul român, care nu a avut un Ev 
Mediu glorios (în sens occidental) și nici Renaștere, şi deci n-a par- 
ticipat la istoria şi la crearea culturii europene - are o preistorie şi o 


* Mircea Handoca, Convorbiri cu şi despre Mircea Eliade, Editura Humanitas, 
Bucureşti, 1998, p. 244. 

protoistorie de egală valoare cu a oricărei naţii europene importante 
şi are un folclor incontestabil superior tuturora”." 

Unitatea civilizaţiilor se explică tot prin funcţia universală a 
simbolului. Acesta există ca structură transcendentală și se difu- 
zează în fiecare „matrice stilistică”. „Religiozitatea cosmică” pe care 
Eliade o descoperă în urma călătoriilor printre triburile de santali 
din India este elementul de sinteză al culturii, cheia de înțelegere 
a unităţii culturale a umanităţii. Așa cum, în civilizația Indusului, 
substratul prearian reprezintă elementul creator al culturii indiene, 
ce a stat la baza tuturor sintezelor hinduiste sau budiste, și în cultura 
română substratul dacic creează matca unde s-au „topit” toate cele- 
lalte influenţe. Civilizaţia neolitică este, astfel, stratul comun tuturor 
culturilor, din India până în Portugalia.” De aceea, analiza oricărui 
sistem de simboluri (simbolism) conduce la înțelegerea universu- 
lui arhaic al popoarelor: „Mi se părea că, prezentând aportul ele- 
mentelor preariene în cultura indiană sau comentând simbolismul 
templului din Barabudur, eram mai aproape de universul spiritual 
al ţăranului român și contribuiam şi mai temeinic la înțelegerea 
acestui univers decât, bunăoară, traducând pe Kant (...).”” 

Cultura este sinteza Spiritului. Prin hermeneutica simbolului 
este descoperit arhetipul unificator al tuturor creaţiilor umane. 
Metoda fenomenologică, a reducerii oricărui fenomen la structura 
de bază, are deci aceeaşi miză ca şi „sintezele Spiritului”, alchimia 
sau yoga. De data aceasta, prin hermeneutica simbolului se ajunge 
la libertate şi creaţie. Această hermeneutică este tot o coinciden- 
tia oppositorum, în măsura în care culturi diverse au, pornind de 
la structura lor comună, același limbaj. Prin identificarea unității 
culturilor, pe baza stratului neolitic unic, Eliade regăsește sensul 
căutărilor sale în studierea simbolismului religios, care trimite 


* Prefață la M. Eliade, Cosmologie și alchimie babiloniană, p. 8; aceeaşi idee 
în M. Eliade, Fragmentarium, Editura Humanitas, București, 1994, pp. 42-44. 
” Mircea Eliade, Memorii, vol. |, p. 221. 

”” Ibidem, p. 223. 

către arhetipul oricărei căutări. Acesta este „podul” dintre Orient şi 
Occident descoperit în India. Alegând să studieze simbolul, savantul 
român unifică, în mod paradoxal, istoria cu mitul, creaţia culturală 
cu simbolul. Dialectica misterioasă sacru-profan se revelează, astfel, 
în însăși experiența culturală. Fără a nega importanţa tehnicilor 
spirituale — pe care, de altfel, le integrează în actul cultural — Eliade 
vede în cultură sinteza creatoare ce poate duce atât la o nouă înțele- 
gere, cât şi la un nou umanism, supus, la rândul său, unei înțelegeri 
speciale a simbolului coincidenţei contrariilor. Adevărata trezire 
spirituală se produce în „materia” istoriei şi coincide cu înțelegerea 
sensului simbolului pentru existența umană. 


VI. LIMBAJUL SACRULUI 


A. Dialectica sacrului şi a profanului 


Teoria arhetipului şi a simbolului conferă o perspectivă feno- 
menologică operei istoricului român al religiilor. Manifestările sa- 
cre şi profane sunt semnificaţii ale aceleași structuri bifenomenale. 
Modelul indian al bifenomenalităţii Divinităţii, care dobândeşte 
aspecte contradictorii, surprinse de un limbaj antinomic, apare şi 
în viziunea ontologică a lui Eliade. Arhetipul este sacru în struc- 
tură şi profan în manifestări. Din punct de vedere logic, opoziția 
dintre sacru şi profan se produce în cadrul aceluiași gen. Sacrul este 
structura neschimbătoare, perenă, iar profanul reprezintă specia, 
translatată în plan ontologic ca aspect fenomenal al aceleași realități. 
Dincolo de această opoziţie (sacru-profan), există o unitate a contra- 
riilor ce funcționează în interiorul arhetipului imuabil, ce „naşte” 
însă o opoziţie logică. Cu alte cuvinte, pe baza unei structuri comu- 
ne, se produc modificări ample, în care opoziţiile se „înfășoară” şi 
se „desfăşoară”, în esenţă structura rămânând aceeaşi.” 

Pe baza acestei structuri a „religiozităţii” se produc toate modifi- 
cările istorice sau comportamentale. Sacrul se poate degrada, oculta, 


* În filosofia Vedânta apare aceeași idee: indiferent de manifestările Sinelui, el 
rămâne unic, indivizibil, etern, adică este Brâhman. Recunoașterea Adevărului, 
a identității Atman-Brăhman se produce spontan, fără efort. Eliade modifică 
puţin perspectiva: pentru că omul nu mai poate primi revelația spontan, este 
nevoie de un „ocol hermeneutic” pentru a surprinde structura comună a com- 
portamentului uman. Hermeneutica documentelor religioase, care camuflează 
sacrul, preia astfel funcția tehnicilor spirituale sau a gnozelor indiene. 

chiar transforma în profan, dar nu dispare niciodată în totalitate; el 
îşi camuflează prezența, îşi distribuie structura în manifestările cele 
mai paradoxale, fiind chiar arhetipul creator de sens. Dialectica sa- 
crului și a profanului, rezultată din această viziune monistă — struc- 
tura unică este substratul schimbărilor din Univers - și reprezentată 
prin cele mai paradoxale imagini, este substanța gândirii lui Mircea 
Eliade. Aceasta deoarece dialectica unește teoria arhetipurilor şi a 
simbolului cu viziunea ontologică şi existențială, creând astfel o 
concepţie unitară și coerentă despre cultură, existență și religio- 
zitate. În opera savantului român toate se „leagă”, exact aşa cum 
toate lucrurile în Univers se armonizează: teoria arhetipului creea- 
ză perspectiva „gnoseologică” prin descoperirea, în spaţiul psihic 
al transconșştientului, a unei structuri „ontologice” — sacrul, care 
„informează” hermeneutica despre existența unei unități intrinseci 
a lucrurilor din Univers. Unitatea lumii constituie modelul comple- 
mentarității operei literare şi a celei științifice a lui Eliade. În acest 
sens, dialectica misterioasă a sacrului și profanului se revelează, în 
plan hermeneutic, drept structură a întregii sale opere. Paradoxul 
trecerii sacrului în profan explică toate temele majore ale creaţiei 
literare şi științifice: incomprehensibilitatea simbolului, irecognos- 
cibilitatea sacrului, continuitatea sacu-profan sau hierofanizarea 
întregii Creaţii. 

În teoria arhetipului regăsim principiul esenţial al acestei dia- 
lectici: un obiect poate încorpora sacrul, rămânând în același timp 
el însuși. Dacă, inițial, Eliade considera că doar creaţia folclorică se 
supune acestei „logici” speciale”, ulterior, istoricul religiilor utili- 
zează ideea ca principiu metodologic explicativ atât al plurivalenţei 
interpretării, cât și al metodei antireducţioniste a istoriei religiilor: 
faptele nu se reduc unele la altele, ci se supun unei structuri comune. 

Dialectica sacrului și a profanului implică, de altfel, această 
teorie. Doar conceperea unei echivalențe funcționale între sacru 


” A se vedea M. Eliade, Comentarii la legenda Meșterului Manole, în Drumul 
spre centru, Editura Univers, Bucureşti, 1991. 

şi structura fenomenelor religioase - funcțională, dar nu logică — 
poate să ne reveleze intenția lui Eliade. Numai arhetipul poate fi 
creator, pentru că numai acesta este universal. Teoria arhetipului 
susține logic edificiul operei lui Eliade, așa cum dialectica sacrului 
are același rol în plan ontologic. Structura fenomenelor religioase 
este cronotipul perfect al sacrului, căci originea lumii este sacră. 
Totul se supune acestei structuri, în absența căreia nimic nu are 
semnificație. 

De aceea, din punct de vedere structural, nu există o opoziţie 
mai evidentă ca cea dintre sacru şi profan. Sacrul este universal, 
creator, etern şi liber, iar profanul este nesemnificativ, coruptibil 
- devreme ce poate fi contingent — şi determinat în timp. De la 
această diferență radicală dintre sacru şi profan porneşte Eliade 
analiza sa morfologică. O primă definiţie a sacrului este chiar cea 
prin care se arată contradicția esenţială între cele două structuri 
ale lumii: sacrul este acel „ceva” opus în mod radical profanului.” 
Influențat de Roger Caillois, care în celebra lucrare LHomme et le 
sacre îşi construia teoria despre sacru pe baza opoziţiei radicale 
dintre acesta şi profan, dar şi de Emile Durkheim, ce definea sacrul 
în aceiași termeni, Eliade îşi începe şi el lucrarea sa fundamentală, 
Sacrul și profanul, cu o definiţie negativă. Despre sacru nu se poate 
spune că este ceva — deşi poate fi asimilat arhetipului, structurii sau 
chiar simbolului, fiind însă diferit logic de toate acestea” — ci doar 
că poate fi gândit în relație de opoziție cu profanul. Urmând calea 
unei analogii inverse,” observând opacitatea unui obiect oarecare, 


* În Mircea Eliade, Sacrul și profanul, Editura Humanitas, București, 1995, p. 
12, şi, de același autor, Tratat de istorie a religiilor, Editura Humanitas, Bucureşti, 
1995, p. 13 şi p. 35. 

” Între sacru și arhetip există, totuşi, o „unitate contradicțională”. 

”” Se poate observa uşor că în această definiţie, ca şi în oricare altă definiție 
negativă, se comite o încălcare a logicii. O definiţie corectă trebuie să ne spună 
ceea ce este, nu ceea ce nu este obiectul definit. În plus, analogia este o inducţie 
care porneşte de la ceea ce se cunoaşte, pentru ca apoi să se extragă acele carac- 
teristici ale cunoscutului, extrapolându-se la nivelul realității incognoscibile, 
pe baza asemănărilor ori chiar a identităţilor structurale. Or, definiţia sacrului 

ce nu simbolizează nimic în afara semnificației sale „naturale”, se 
poate constata că sacrul este „altceva” decât profanul. Este Das ganz 
andere, cum ar spune Rudolf Otto, adică sustras devenirii, liber, 
etern şi absolut. Acceptând premisele logice ale unei astfel de defi- 
niții, Eliade îi înțelege caracterul aproximativ, dar tot la fel se poate 
spune că depăşeşte limitele acesteia. 

În primul rând, se poate uşor constata că definiția sacrului nu 
este reversibilă. Profanul nu poate fi definit pornind de la sacru, 
pentru simplul fapt că nu întotdeauna se poate tranșa net diferența 
dintre cele două atribute. În procesul de hierofanizare, obiectul pro- 
fan primeşte calitățile sacrului. Deci, se poate spune că sacrul este 
agentul activ al raportului dialectic, iar profanul este cel pasiv, care 
primeşte modificarea. Opoziția logică rămâne doar la nivelul ter- 
menilor. În realitate, dialectica sacrului imprimă celor doi termeni 
semnificații complexe, care nu se reduc la simple opoziții concep- 
tuale. Sacrul poate fi recunoscut prin simpla negare a profanului, 
iar profanul poate să fie ceea ce sacrul nu este. Definiţia sacrului 
inițiază dialectica. Această metodă este, de fapt, un simptom al te- 
ologiei negative. 

În al doilea rând, chiar și sacrul poate dobândi dimensiuni pro- 
fane, însă continuând să rămână ceea ce este. În procesul dialectic, 
deşi sacrul se comportă ca o structură perenă, poate să se limiteze 
în mod liber. Această minimizare a sacrului exprimă, de altfel, şi 
libertatea acestuia: el se poate manifesta într-un fragment izolat, 


nu se face nici prin analogie, fiind chiar opusul acesteia. Apofatismul logic al 
construcţiei definiţiei sacrului face ca întregul edificiu teoretic al sacrului să nu 
pornească de la principiile logice. Acest paricid logic, de fapt o logică inversată, îl 
scuteşte pe teoreticianul care îl utilizează de critici ştiinţifice. De aceea, a spune 
că dihotomia sacru-profan e generică, aşa cum afirmă Dario Rei (Fra storicismo 
ed ermeneutica religiosa: Note su Mircea Eliade, în Revista di storia e letteratura 
religiosa, 3/1972, pp. 535-562), pentru că, pe de o parte, sacrul ar fi indefinibil, 
iar, pe de alta parte, deoarece profanul se defineşte ca opus sacrului, ar fi un re- 
proş excesiv. În realitate, cercul hermeneutic nu poate fi depăşit pentru că sacrul 
nu reprezintă decât un semn al experienţei religioase, care, odată recunoscut, 
transcende logica şi definițiile nominaliste. 


Mircea Eliade și misterul totalităţii 215 


material. În fond, acesta este și principiul hierofaniei, care ascunde 
în sine dialectica misterioasă, văzută ca o coincidenţă dintre sacru 
şi profan. 

Înainte de a descrie sensul dialecticii sacru-profan, subliniem 
că Mircea Eliade depășește simpla definire a sacrului prin nega- 
rea profanului. În interpretarea lui Sh. Keshavjee, pentru Eliade 
sacrul este un fapt de experiență, mai degrabă decât o determinație 
ontologică." Ruptura existentă între sacru şi profan determină şi 
semnificația experienţei spirituale: la sacru se ajunge numai prin 
depăşirea condiției umane. Sacrul apare astfel ca un semn al unei 
anumite experienţe spirituale. La nivel terminologic, este un fel de 
„lucru în sine” kantian, o realitate incognoscibilă, utilizat ca adjectiv 
(un obiect este sau devine sacru) al fenomenelor religioase sau ca 
atribut al Fiinţei, la fel ca şi termenii „numinos” sau „divin”.” 

De altfel, Mircea Eliade a perceput relaţia sacru-profan ca pe 
o opoziție radicală care nu e însă ireconciliabilă. Această afirma- 
ţie paradoxală urmează îndeaproape sensul dialecticii sacrului şi a 
profanului. Este incomplet a spune că, în dialectica sacru-profan, un 
termen îl neagă pe celălalt, așa cum consideră, de exemplu, Altizer. 
În opinia noastră, sacrul neagă profanul doar pentru a-l îmbrăţi- 
șa, astfel, ca pe ceva total diferit de el. De aceea, nu opoziţia este 
caracteristica definitorie a dialecticii, ci, dimpotrivă, unitatea. Un 
obiect devine hierofanie în momentul în care încetează a mai fi un 
simplu obiect profan, deci, atunci când el se transformă, cel puţin 
parţial, în semnificația opusă. De asemenea, dialectica presupu- 
ne alegere, singularizare a unui obiect: „un obiect devine sacru în 


* În viziunea cercetătorului indian, trei sunt accepțiunile lui Eliade despre sacru: 
a. obiect al experienţei subiectului; b. structură a priori a subiectului care permi- 
te experimentarea obiectului; c. revelația obiectului în subiect și experiența prin 
subiect a obiectului. Sh. Keshavjee, Mircea Eliade et la coincidence des opposes 
ou L'existence en duel, Berne, Peter Lang, 1993, p. 356. 

” A se vedea Mircea Eliade, Mitul reintegrării, Editura Humanitas, Bucureşti, 
1991, p. 124. 

măsura în care încorporează altceva decât pe sine.” Libertatea de 
manifestare a sacrului determină şi sensul coincidenţei: sacrul se 
manifestă prin altceva decât este el însuși, acceptând să se autolimi- 
teze. Hierofania exprimă această libertate a sacrului de a alege să se 
exprime” prin şi în profan, în ciuda opoziţiei radicale față de acesta: 
„sacrul este calitativ diferit de profan, totuși, el poate să se manifeste 
oricum și oriunde în lumea profană, având puterea de a transfor- 
ma orice obiect cosmic în paradox prin intermediul hierofaniei.”” 
Încorporând sacrul, profanul primeşte o a doua determinație, rămâ- 
nând în aparență neschimbat. Nici teoria participării - profanul nu 
participă la sacru -, nici analogia logică - atributele profanului nu 
sunt analoge celor ale sacrului — nu ne ajută să înțelegem dialectica 
misterioasă prin care sacrul se manifestă în profan. Aceeași logică 
a simbolului se regăseşte şi în conceperea paradoxului hierofaniei: 
„manifestând sacrul, un obiect oarecare devine altceva, fără a înceta 
însă să fie el însuși, deoarece continuă să facă parte din mediul său 
cosmic.” Aşa cum simbolul uneşte două realități contradictorii, 
şi hierofania implică o paradoxală unitate de contrarii. Odată ce 
sacrul se autolimitează, el nu elimină profanul, ci îl transfigurează, 
păstrându-i, totuși, aparența materială. Un obiect profan nu devine 
sacru, ci este în același timp şi sacru şi profan. 

Dialectica sacrului favorizează limbajul anagogic, transfigura- 
tiv, pentru a arăta modul cum absolutul dobândește determinațţii 
limitative. Limbajul lui „ca și cum” stă mărturie unui tip de analogie 
„forţată” în care sensurile opuse se revelează din ciocnirea terme- 
nilor şi nu prin opoziția acestora; modelul e reprezentat de atribu- 
tele contradictorii ale esenței Realităţii Ultime: „deși Atoateștiutor, 
Visnu se arată ca și cum ar fi lipsit de cunoştinţe; deşi spirit, el se 
arată ca şi cum ar fi materie, s.a.m.d.””” Nicio prezenţă a sacru- 


* Mircea Eliade, Tratat de istorie a religiilor, p. 26. 
” Ibidem, pp. 38-39. 

”” Mircea Eliade, Sacrul și profanul, p. 14. 

”* Mircea Eliade, Tratat de istorie a religiilor, p. 37. 

lui într-un obiect profan nu-i anulează acestuia semnificaţia, ci, 
dimpotrivă, manifestarea sacrului o dublează. 

Mircea Eliade își găseşte, în acest sens, sursa teoriei despre hi- 
erofanie în creştinismul mistic; prin libertatea de a se autolimita, 
Sacrul intră în istorie şi o modifică. Paradoxul libertăţii şi autolimi- 
tării sacrului are ca model arhetipul Întrupării lui Hristos. Misterul 
Întrupării impune și principiul dialecticii sacru-profan: Totul poate 
deveni parte, participând la realitatea fragmentară. Principiul on- 
tologic al identității contrariilor îmbracă astfel forma exemplară, 
semnificativă a Încarnării Logosului în istorie. Momentul Absolutei 
Revelaţii certifică orice hierofanie. Cu toate acestea, în esenţă, orice 
manifestare a sacrului exprimă acelaşi paradox: arătându-se, sacrul 
se autolimitează. 

Vizibil influenţat de Cusanus, Eliade îşi asumă şi metoda trans- 
figurativă utilizată de cardinalul german. Totalitatea există şi poate 
fi cunoscută prin părți, întrucât „se înfăşoară” (contractio) în frag- 
ment, în timp ce partea „explică” (explicatio) Totalitatea, fiindcă o 
manifestă în structura sa. Metoda transfigurativă presupune, ca 
urmare, „asamblarea părților în totalitate cu scopul de a descoperi 
totalitatea care precede părțile”. Dialectica sacru-profan apare 
astfel ca o manifestare a acestei înfăşurări-desfăşurări a Totalităţii 
în şi din parte. Fără să anuleze fragmentul, Totul coincide cu aces- 
ta şi, cu toate acestea, nu devine un „ceva” limitativ. Încarnarea 
Logosului în istorie reprezintă coincidența dintre sacrul absolut şi 
un obiect profan fragmentar. Transparenţa misterului Întrupării, la 
care creştinul se face părtaş prinactul liturgic, exprimă cel mai bine, 
de altfel, coincidentia oppositorum, pe care, la un alt nivel, conștiința 
arhaică o reprezenta în vise, mituri şi ritualuri: „primitivul care se 
închină unei pietre sau unui arbore realizează (...) o coincidentia 
oppositorum, pentru că piatra sau arborele devine în conștiința lui 
Tot, rămânând în același timp parte; este un lucru sacru, rămânând 


* Sh. Keshavjee, op. cit., p. 364; A. Marino, Hermeneutica lui Mircea Eliade, 
Editura Dacia, Cluj-Napoca, 1980, p. 133. 

în același timp un obiect oarecare în cosmos”.' Cea mai umilă hie- 
rofanie şi cea mai terifiantă teofanie au, în fond, aceeași structură, 
ceea ce determină funcționarea principiului identității sacru-pro- 
fan ca model exemplar pentru toate tipurile de coincidentia. Prin 
Întruparea lui Hristos, ceea ce înainte era „opus” devine „același”. 
Hierofania exprimă la modul ideal paradoxul coexistenţei în același 
obiect a două realități radical contrare. 

Hierofania şi dialectica sacru-profan transformă principiile re- 
alităţii, inaugurând o nouă logică, alternativă la gândirea bazată pe 
principiul identităţii: „sensul care se descoperă aparține unui strat 
mult mai profund decât cel la care se situează sensul rațiunii dis- 
cursive, căci el se găsește inserat în această zonă paradoxală în care 
contradicția apare ca opoziție complementară, instaurând o coeren- 
ță nelipsită, totuşi, de mister”.” Gândirea care îmbrățișează misterul 
este informată de revelația identităţii sacru-profan, de aceea este o 
gândire enstatică, ce primeşte — şi nu produce — revelația. Așa cum 
am mai arătat, în procesul dialectic Sacrul deţine libertate absolu- 
tă. Ca semn, el trimite totuşi doar către o realitate transcendentă. 
Abia în relaţia sa paradoxală cu profanul se instaurează coinciden- 
tia oppositorum, un mister nerezolvat al identității dintre esenţă și 
contingență. Departe însă de a semnala doar ambiguitatea relației 
dialectice, Eliade foloseşte acest principiu al identităţii contrariilor 
(contrarii care îşi păstrează identitatea cu sine; sacrul este în ace- 
laşi timp profan, dar continuă să rămână el însuși, iar profanul nu 
încetează a fi profan, în ciuda faptului că primește un sens sacru) 
ca o soluţie existenţială: „pentru el (n. n., pentru creștin) nu există 
ieşire pentru că Încarnarea a avut loc în Istorie, pentru că venirea lui 
Hristos marchează ultima și cea mai înaltă manifestare a sacralității 


* M. Eliade, Mitul reintegrării, p. 63. 
” Sergiu Al-George, Arhaic și universal, Editura Herald, Bucureşti, p. 191. 

în lume — creştinul nu se poate salva decât în viața concretă, istorică, 
viaţa aleasă și trăită de Hristos”. 

Dialectica sacru-profan nu sfârşeşte, totuşi, într-o identitate 
panteistă ori monistă. Sacrul şi profanul nu sunt aceleași realități. 
În procesul dialectic, Sacrul poate deveni Profan, dar el nu este 
niciodată profanul însuşi. Identitatea absolută nu este posibilă: spi- 
ritul nu este materie, chiar dacă se înfăşoară și se desfăşoară în 
jurul acesteia. Coincidenţa contrariilor în hierofanie, precum şi în 
dialectica sacru-profan este un tip special de coexistență de opuse, 
ce poate fi numită și „contradicție unilaterală”. Coexistenţa opuse- 
lor nu presupune existența unui substrat. Conversiunea, trecerea 
sacrului în profan şi invers, este de factură „magică”, exprimând 
de fapt jocul aparenţelor, lila. 

Relația ambiguă dintre sacru şi profan favorizează mai degrabă 
negația, ca expresie a unei identități imposibile, decât conjuncția 
contrariilor. Între sacru şi profan nu există nici (doar) deosebire, 
nici (doar) asemănare; este în acelaşi timp o asemănare care de- 
osebeşte şi o deosebire care identifică. Doar într-o astfel de rela- 
ţie, unde conjuncţia nu este posibilă între termeni opuși, ci între 
judecăţi - fiind astfel o contrarietate transfigurativă — poate să se 
producă transformarea sacrului în profan şi invers. Ca să rămânem 
consecvenți acestui limbaj ambiguu, „nici-nici” nu trimite către o 
separație radicală, ci, dimpotrivă, printr-o dialectică misterioasă, 
este un „și-și”. 

Relaţia bi-univocă dintre sacru şi profan are corespondent doar 
în filosofia indiană. În gândirea indiană, Măyă primeşte atributul 
echivocităţii. Ea este şi nu este în acelaşi timp, este esență și apa- 
rență a lui Brăhman. După cum Măyă este esență şi manifestare 


* Mircea Eliade, Mituri, vise, mistere, Editura Univers Enciclopedic, Bucureşti, 
1998, p. 162. Pentru Eliade, mesajul creştinismului de a accepta istoria ca „scenă” 
a prezenţei miracolului nu este departe de soluţia indiană a „non-atașamen- 
tului”. Ca şi în Noul Testament, în Bhagavad-Gita, istoria nu este negată, ci, 
dimpotrivă, este asumată de neofit. 

a Spiritului absolut, şi realitatea este, în aceeași măsură, sacră şi 
profană. Sacrul și profanul sunt manifestări ale unei realități di- 
verse din punct de vedere logic, dar identice în esență, din punct 
de vedere ontologic. Dialectica este de fapt o față a unui simplu joc 
cosmic, care întreţine situația ambiguă: jocul vizează extinderea 
experienţei cognitive, dar şi eliberarea de această experiență. Este, 
de fapt, şi premisa de la care sunt revelate toate tipurile de coinci- 
dentia: „fascinația pentru coincidentia oppositorum porneşte de la 
recunoaşterea că lumea profană este, în totalitatea şi diversitatea 
sa, revelatoare a ontologiei autentice, a existenţei reale, a sacrului. 
Existenţa, aşa cum ni se înfăţişează, nu este decât o coincidenţă a 
contrariilor, atât sacră, cât şi profană, atât reală, cât și nereală. Este o 
tăinuire, cât şi revelare a realului”. Separaţia radicală există doar în 
planul logicii, ca expresie a realităţii fenomenale. În planul Unităţii, 
nu există separație. Orice hierofanie dezvăluie această coincidență 
paradoxală a sacrului cu profanul, a ființei cu neființa, a absolutului 
cu relativul. Dialectica se stinge în cele din urmă într-o coincidentia 
oppositorum, în care contrariile se absorb unele în altele. 

Prin cele trei atribute esenţiale ale sale — convertirea unui obiect 
din profan în sacru şi invers, paradoxul coincidenţei sacru-profan 
în același obiect şi misterul limitării absolutului” - fenomenologia 
manifestării și a ocultării sacrului se constituie ca model exem- 
plar de coincidentia oppositorum. Ambiguitatea relației dialecti- 
ce este determinată de lipsa identității absolute sau, dimpotrivă, 
a opoziţiei radicale dintre cei doi termeni. Deși diferit de profan, 
sacrul nu îl transcende fiindcă nu poate să se manifeste în afara 
lui. Manifestându-se, sacrul acceptă să se încorporeze în profan, 
pentru că altfel nu poate constitui o hierofanie. Credinţa lui Eliade 
în libertatea absolută a sacrului îl conduce pe acesta la postularea 
sacralității întregului Univers. Întrucât este liber, sacrul nu se poate 


” Brian Rennie, Reconsiderându-l pe Eliade: o nouă viziune asupra religiei, 
Editura Criterion, Bucureşti, 1999, p. 46. 
” A se vedea Al-George, op. cit,p. 164. 

comporta în mod previzibil. Orice poate deveni hierofanie; toate 
manifestările lumeşti, oricât de aberante ni s-ar părea, pot revela 
sacrul. Hierofanizarea creaţiei rămâne o posibilitate, în perspectiva 
eshatonului. În așteptarea hierofaniei ultime — care se va manifesta 
ca o identitate absolută de contrarii - putem vedea în orice fragment 
un semn al sacralității. Transformarea obiectului profan în sacru, 
ritualul sau procesul de simbolizare reprezintă tot atâtea modalități 
de a primi „revelaţia” unui Univers hierofanic, în care „orice act 
este apt să devină act religios, aşa cum orice obiect cosmic este apt 
să devină o hierofanie”.' Nimic nu există fără a fi în mod potențial 
hierofanie. În fond, orice comportament religios revelează unitatea 
misterioasă a sacrului cu profanul. În orizontul supremei revelații 
a identităţii perfecte dintre sacru şi profan, putem gândi, la fel cum 
face vedantinul, că orice moment, indiferent de calitatea lui, poate 
fi un semn al sacrului: „coincidența contrariilor este şi mai bine 
pusă în evidență prin imaginea clipei (kşana) care se transformă în 
moment favorabil. Aparent, nimic nu deosebeşte un fragment oare- 
care de Timp profan de clipa atemporală obținută prin iluminare. 
Pentru a înțelege bine structura și funcția unei astfel de imagini, 
trebuie să ne amintim dialectica sacrului: un obiect oarecare devine 
paradoxal o hierofanie, un receptacol al sacrului, continuând totuşi 
să participe la mediul lui cosmic înconjurător (...)”.” Dialectica Mâyă 
impune și sensul acestei coincidentia: cel care doreşte să se inițieze 
nu trebuie să se identifice cu istoria, deşi este necesar, totuşi, să 
continue să trăiască în ea. 

Istoria este, pentru Eliade, o „propedeutică a eternității”.”” Orice 
fragment din univers revelează întregul. Deşi sacrul nu încetează să 
se manifeste mereu în şi prin profan, continuă să rămână întreg şi 


* Mircea Eliade, Tratat de istorie a religiilor, p. 358. 

” Mircea Eliade, Imagini și simboluri, Editura Humanitas, Bucureşti, 1994 p. 
105. 

” 1. P. Culianu, Studii româneşti, Editura Nemira, București, 2000, vol. I, pp. 
243-244. 

total. Omul primeşte revelaţia în limitele Istoriei sale, aici şi acum. 
În acest sens, orice fapt aparent banal, orice situație absurdă as- 
cunde semnificații nebănuite. Urmând îndeaproape consecințele 
dialecticii sacru-profan, dacă fiecare clipă coincide cu eternitatea, 
absurdul se poate converti în semnificativ, Istoria se poate transcen- 
de. Identitatea paradoxală dintre cei doi termeni este o identitate 
care păstrează opoziţia, dar şi o opoziție care uneşte. Dialectica 
sacru-profan urmează în cele din urmă paradoxul Logosului care 
s-a făcut trup, justificând astfel conjuncția contrariilor văzută ca o 
cointimitate de opuse. 


1. Sacrul şi ontofania 


„Sacrul este diferit de profan” şi „sacrul este identic cu profa- 
nul” exprimă două perspective ce descriu aceeași Realitate. Ambele 
afirmaţii, deşi contradictorii, îşi pot găsi funcţionalitatea în pla- 
nuri diferite. Dialectica sacrului și a profanului uneşte cele două 
idei opuse, permițând atât o gândire a conjuncţiei, cât și una a 
disjuncţiei. Afirmațiile contradictorii despre sacru arată, pe de o 
parte, imposibilitatea gândirii de a uni contrariile, circumscriind 
astfel limitele discursului logic, iar, pe de altă parte, susțin poziția 
darcanelor indiene care identifică sintagmele de tipul „nici-nici” 
cu cele de tipul „şi-şi”. Cea mai potrivită expresie pentru a descrie 
raportul dialectic este „ca şi cum”, care păstrează ambiguitatea, la 
fel cum în ideea de Măyă se identifică toate afirmaţiile. Sacrul se 
manifestă ca și cum ar fi profan, păstrându-și, totuşi, atributele. 
Coincidentia oppositorum se transformă dintr-un discurs apofa- 
tic despre Dumnezeu într-un limbaj despre misterul paradoxalei 
confuzii din lumea aceasta dintre sacru și profan. Coincidenţa este, 
astfel, evidentă în orice experienţă religioasă: „orice hierofanie, orice 
manifestare a sacrului în lume este ilustrarea unei coincidenţe a 
contrariilor: un obiect, o ființă, un gest devin sacre - cu alte cuvinte 

reuşesc să transceandă această lume - continuând totodată să fie 
ceea ce au fost întotdeauna până atunci (...) Acestea transcend lu- 
mea, participând totodată la această lume”. 

În procesul dialectic însă, Sacrul este cel care impune regula 
transformării şi a devenirii lucrurilor. Sacralitatea se dezvăluie ca 
adevărata natură a Spiritului, revelată prin intermediul hierofani- 
ei. În acest sens, se poate spune că orice hierofanie este, în același 
timp, o ontofanie, întrucât dezvăluie structura Fiinţei.” Aşa cum 
vom arăta în capitolul următor, mitul cosmogonic are rol de arhetip 
pentru orice tip de creaţie, ritual sau tehnică soteriologică. Povestea 
mitologică referitoare la origini are rol de adevăr apodictic: „așa este 
pentru că așa se spune că este”.”” Orice situație originară este para- 
digmatică deoarece declanșează energiile creatoare, ce pot trece, în 
procesulhierofanizării, în orice obiect profan. De aceea, atunci când 
se referă la sacru, Eliade are în vedere și atributele forței, fecundită- 
ţii, opulenţei, singularului, excepționalului. Sacrul cuprinde toate 
aceste atribute. Mai mult chiar, el este Realitatea prin excelență, pa- 
radigmă pentru orice situaţie religioasă. Mitul cosmogonic trimite 
deci direct către atributele Fiinţei, care, într-o altă accepţiune, sunt 


* Mircea Eliade, Memorii, Editura Humanitas, București, 1991, vol. I, p. 358. 

” Afirmația lui Eliade din Sacrul și profanul, „manifestarea sacrului întemeiază 
ontologic lumea” (p. 22), ne face să credem că savantul român identifică Fiinţa 
cu Sacrul. Prin dialectica sacru-profan, ni se arată însă că sacrul este cel mult 
un semn al Fiinţei, un atribut al acesteia. Dacă Eliade identifică Fiinţa cu Sacrul, 
atunci acesta confundă dimensiunea ontică cu cea ontologică. Sacrul apare, pe 
de o parte, ca atribut al unei realități transpersonale, iar pe de altă parte, ca forță, 
putere, mana, deci ca atribut al lucrurilor. Este drept însă că Eliade nu a părut 
niciodată a descrie sacrul altfel decât în raport cu profanul sau cu sentimentul 
pe care îl trezeşte. Rămânând în limitele dialecticii sacru-profan, se poate spune 
că poziţia lui Eliade este asemănătoare cu cea a lui Cusanus: profanul este con- 
tras din sacru, astfel încât sacrul reprezintă, în accepțiunea aceasta, „năzuința 
formativă” a lucrurilor, arhetipul către care se îndreaptă orice obiect imperfect 
din lumea aceasta, forma perfectă, ca entelehie a lucrului. Hermeneutica ar 
fi, astfel, tehnica privilegiată prin intermediul căreia se caută forma perfectă, 
centrul, Realul. 

”” Mircea Eliade, Sacrul și profanul, p. 84. 

identice cu ideea de sacralitate. Dar pentru că orice mit povestește 
despre situaţiile excepționale, Sacrul dobândeşte întâietate onto- 
logică. Mitul cosmogonic ne vorbeşte despre modul în care orice 
realitate poate deveni sacră. Participarea la sacru se face însă de sus 
în jos: sacrul se autolimitează, participând el însuși la temporalitate. 
Dar el îşi păstrează rolul de arhetip creator al lucrurilor: „lumea 
se întemeiază pe experiența sacrului și cea mai elementară dintre 
religii este înainte de toate o ontologie” 

Începutul este întotdeauna legat de ideea de sacru. Repetarea 
cosmogoniei face ca timpul profan să coincidă cu timpul sacru al 
originii. Cel care repetă cosmogonia se proiectează, în chip magic, 
la începuturi, acolo unde sacrul absoarbe în mod absolut profanul, 
fiind o sumă a tuturor virtualităților. Repetiţia actului cosmogonic 
devine astfel tehnica terapeutică prin excelență, care îi stinge omu- 
lui setea ontologică de sacru.” Omul religios se situează în centrul 
lumii, la izvorul creaţiei, în sacru, în deschiderea ce înlesneşte co- 
municarea cu zeii. 

Credința omului „primitiv” este că sacrul pur, absolut, nea- 
mestecat cu profanul, se află la Începutul Timpului. Povestea mi- 
tologică, cu rol de tehnică de întoarcere la origini, instaurează o 
situație sacră. „Esenţialul precedă actuala condiție umană” şi o 
construieşte. Semnificaţia are la Eliade statut ontologic şi se consti- 
tuie în raport cu „norma” sacrului. În afara acestei „norme” totul 
este ireal, efemer, relativ, nesemnificativ. Sacrul se constituie, deci, 
ca o experiență care instaurează ordinea, semnificativul în univers: 
„Prin experienţa sacrului, spiritul omenesc a surprins deosebirea 
dintre ceea ce se revelează ca real, puternic, bogat și semnificativ, și 
ceea ce nu posedă aceste calităţi, adică fluxul haotic și primejdios 
al lucrurilor, apariţiile şi dispariţiile lor întâmplătoare şi lipsite de 


* Ibidem, p. 183. 
” Ibidem, p. 73. 
”” Mircea Eliade, Mefistofel şi androginul, Editura Humanitas, Bucureşti, 1995, 


p.9. 

sens”. Situaţia profană se constituie astfel ca o opoziţie relativă la 
sacru: deşi multe dintre activităţile umane nu mai participă la sacru, 
ele au fost sau au putut fi cândva sacre. Acest lucru înseamnă că 
sacrul este semnificantul principal al comportamentului uman, iar 
religiozitatea exprimă, de fapt, esenţa omului ca ființă-întru-sacru. 
Sacrul exprimă dispoziţia ontologică a omului, dorința acestuia de 
a se întoarce la începutul Lumii, acolo unde nu exista separație şi 
nici conflicte. Conştiinţa devine informată de această dispoziţie 
semnificativă şi dobândeşte, în prezenţa sacrului, o intenționalita- 
te exclusiv religioasă. Omul profan îl „ascunde” pe omul religios, 
iar conștiința omului cuprinde sacrul, ce se constituie astfel ca o 
structură paradigmatică a acesteia. 


2. Sacrul — element constitutiv al conștiinței 


Mitul cosmogonic, ca model al oricărei situaţii „existențiale”, 
demonstrează că experiența sacrului este inerentă omului. Prin 
povestirea mitică, omul descoperă Realul, ca opus Haosului, și își 
construieşte „lumea” în jurul structurii sacre. Experienţa sacrului 
este legată strict de semnificaţie. În afara semnelor, ce ţin de pa- 
radigmele care le dau naştere, nu există nimic coerent. De aceea, 
experienţa sacrului, ca semnificant subiectiv al arhetipului creator, 
este indisociabil legată de efortul omului de a construi o lume sem- 
nificativă.” Statutul semnificației este fundamental ontologic, iar 
ceea ce se află în afara ei dobândește caracterul de Haos, inform, 
nesemnificativ. Lumea profană are aceste caracteristici, rezultate din 
lipsa semnificației. În cele din urmă, Sacrul nu se opune profanului, 
deoarece el nu este un semnificant istoric. Profanul însă se opune 
sacrului, fiind o modalitate legată de alegerea omului. Sacrul, în 


” Mircea Eliade, Nostalgia originilor. Istorie și semnificaţie în religie, Editura 
Humanitas, Bucureşti, 1994, p. 6. 
” Mircea Eliade, Jurnal, Editura Humanitas, București, 2004, vol. I, p. 596. 

schimb, poate fi ales doar în condiţiile în care omul a cunoscut şi 
existența profană. În realitate, structura sacralității face parte din 
conştiinţa omului, nefiind doar un episod istoric al acesteia. Sacrul 
nu a apărut într-un timp anume. Realitatea însăşi este sacră pentru 
că se „leagă” de modele eterne, se fundamentează i]lo tempore, acolo 
unde Fiinţa nu cunoștea opoziția. 

Odată însă ce omul a cunoscut condiția profană, altfel spus din 
momentul în care, în urma „căderii”, a introdus în Univers sciziu- 
nea contrariilor, sacrul s-a transformat, dintr-o experienţă funda- 
mentală care informează conştiinţa de prezenţa sa, într-o structură 
intențională. Introducând istoria în Univers, omul nu mai poate 
avea acces direct la Sacru. Calea revelaţiei, a hierofaniei sau ocolul 
hermeneutic sunt singurele modalități de a recunoaşte sacrul. Nu 
este deci vorba de o dispariţie a Sacrului din Lume: structurile sunt 
eterne, iar Absolutul nu poate fi extirpat, mai ales că El reprezintă 
şi modelul Realităţii; Sacrul se „camuflează” în lume, îşi „ascun- 
de” funcţiile, păstrându-şi însă autonomia. Sacrul devine astfel un 
„obiect” intenţional, o structură situată la nivelul conștiinței, acce- 
sibilă omului doar prin intermediul istoriei. 

„Căderea” omului în istorie aduce cu sine şi consecința inevi- 
tabilă a confuziei opușilor. Conştiința intențională modifică per- 
spectiva asupra aceleiaşi realități: un act este sacru sau profan doar 
în funcţie de intenție. În planul istoriei, experiența sacrului devine 
constitutiv diferită de experiența profanului: „altfel spus «cel care 
ştie» are o experienţă cu totul diferită decât aceea a unui profan, 
ceea ce înseamnă că orice experiență profană poate fi transfigurată 
şi trăită pe un alt plan, transuman”.” Disjuncţia dintre cele două 
moduri de a exista produce şi modificări în percepția realității. 
Hierofania, deși este un semn al transcendenței sacrului, nu poate 


" Mircea Eliade, Sacrul și profanul, p. 148. În aceeaşi semnificaţie se înscriu și 
diversele tehnici spirituale care, dintr-o perspectivă sunt „sacre”, iar dintr-o alta, 
sunt de-a dreptul scandaloase. 

revela structura în absența obiectului profan. Esenţa hierofaniei 
rămâne un „lucru în sine”. Într-o hierofanie nu se schimbă obiectul, 
ci percepţia asupra lui. Altfel spus, conştiinţa este locul unde se ia 
seama de existenţa contrariilor. Ele rămân de neconciliat în cadrul 
conştiinţei intenționale. 

Mircea Eliade nu se situează departe de ideea conceperii sa- 
crului ca un semn al conştiinţei, aşa cum considera, de exemplu, și 
Rudolf Otto. Totuşi, așa cum am afirmat deja, sacrul este un element 
în structura conștiinței; prin urmare nu poate fi o creație a acesteia. 
Conştiința emite semnul sacrului fără a-l produce; sacrul rămâne 
o structură de care este informată conștiința. Însuşi actul intenției 
are la bază dispoziția ontologică a omului de a fi o ființă întru sacru: 
„Omul găseşte sacrul în ființa sa dată înainte, dar nu cronologic, 
ci ontologic, în ființa sa mai fundamentală decât ființa în Cosmos 
şi pe care o numim ființa-întru-sacru. Cu alte cuvinte, sacrul este 
un mod de a fi și nu o facultate, o cunoaștere sau o posibilitate care 
uneori este şi alteori nu.”” Conștiința-a-ceva este, în același timp, 
şi o conștiință-pentru-ceva, structurată întru sacru. Afirmația vine 
să concilieze ideea conform căreia sacrul este o structură ontolo- 
gic-formativă, iar în procesul „căderii în istorie” acesta se transfor- 
mă cronologic, împreună cu profanul, într-o structură intențională. 
Sacrul este un element fundamental constitutiv conştiinţei omului. 
În acest sens, el se descoperă ca structură apriorică, ce nu poate fi 


Si 


„dedusă” din experiența concretă.” Rezultă că, în lumea aceasta, 


” Hierofania cuprinde trei elemente: obiectul material; acel cu totul altceva - in- 
stanţa revelatoare, invizibilă; obiectul natural sacralizat - mediator, transparent, 
care face să se reveleze altceva (Vasile Tonoiu, op. cit., p. 319). Hierofania este 
modelul perfect al „sintezei termenilor opuşi”, fiind în acest sens o dialectică 
implicită. 

” Wilhelm Dancă, op.cit. p. 63. 

”” Pentru interpretarea conform căreia sacrul este, pentru Eliade, o categorie 
apriorică; a se vedea, în acest sens, Douglas Allen, Mircea Eliade et le phenomene 
religieux, Payot, Paris, 1982, p. 208, Adrian Marino, Hermeneutica lui Mircea 
Eliade, p. 210. 

sacrul „în stare pură” nu se mai regăseşte, iar dialectica hierofaniei 
exprimă această prezență-absență. 

Orice persoană este religioasă în aceste condiţii, întrucât conşti- 
ința fiecăruia este afectată de prezenţa sacrului. Potenţial, omul este 
deschis către o experiență ontologică, epistemologică și soteriologi- 
că total diferită de experiența obişnuită, ce apare odată cu uitarea. 
Omul areligios nu este cel care nu are o conştiinţă afectată de sacru; 
acest lucru nu este posibil: orice om este o ființă-întru-sacru şi se 
situează în deschiderea orizontului religios. Despre omul areligios 
se poate spune doar că nu recunoaşte această prezenţă, este opac, 
deci sacrul nu produce semne pentru existența sa. Cele două situații 
asumate de om de-a lungul istoriei sale sunt solitare ca experiențe 
existențiale. Omul areligios nu-l exclude în totalitate pe cel religios, 
doar îl camuflează. 

Diferenţa dintre omul religios şi cel areligios nu este, deci, una 
structurală, ci vizează comportamentul fiecăruia. Lumea este cos- 
mic „legată”, dar „asumată” diferit. Am văzut că același act poate 
conduce la pierzanie sau poate să mântuiască. Diferite nu sunt de- 
cât experienţele. În realitate, „perspectiva creează fenomenul”, iar 
comportamentele umane demonstrează această idee de bază a epis- 
temologiei fenomenologice. Structural, lumea este aceeaşi, identică 
în esenţă, nu însă şi în manifestare. 

Cu alte cuvinte, ceea ce îl diferenţiază pe omul religios de cel 
areligios este statutul semnificației. Pentru homo religiosus semni- 
ficaţia are caracter ontologic, pentru cel profan nu există semnni- 
ficaţie în afara existenței sale istorice. Omul a pierdut semnificația 
transcendentă a actelor sale. Cu toate acestea, continuă să se com- 
porte la nivelul său profan, în mod religios. Pseudoreligiozitatea sa 
este un efect al secularizării lumii, al lipsei legăturii cu modelele 
exemplare. Pentru Eliade, a relega (religio) omul de modelele onto- 
logice reale, eterne, arhetipale reprezintă misiunea oricărui istoric 
al religiilor. Nu contactul cu o anumită religie îl apropie pe om mai 
mult de Dumnezeu, ci refacerea legăturii - prezentă în conştiinţă 

ca semn - cu Cosmosul. Homo religiosus este, astfel, modelul pa- 
radigmatic al situaţiei sacre. EI trebuie „realizat” în fiecare om, şi 
nu creştinul, budistul sau musulmanul. Sacrul este prezent în con- 
ştiinţa noastră, iar el nu este mai potențial sau mai diminuat în 
vreo religie. Orice apariţie a sacrului este o explozie de creaţie, de 
energie, de forță, astfel încât fiecare întâlnire a omului cu sacrul este 
importantă. Centrul este peste tot, plurivoc şi descentrat, întrucât 
libertatea Sacrului care îl manifestă este infinită. 

Conştiinţa ce ia act de prezenţa sacrului, altfel spus conştiinţa 
afectată de sacru, „leagă” aspectele complementare ale Realităţi. 
Ea este o conștiință „unificată” aproximativ în acelaşi mod ca şi în 
cazul enstazei yoghine. Istoria religiilor re-leagă omul de Cosmos, 
prin intermediul omologiilor transfigurative. Hierofania, prin care 
conștiința este informată de prezenţa sacrului în lume, este şi ea un 
aspect al acestei metode. O conştiinţă astfel determinată ontologic 
este una modificată ca regim de funcţionare, devenind „sensibilă” 
la omologiile din Univers. Omul religios se formează la incidența 
unei astfel de modificări a conştiinţei, un fel de „logos superior” ce 
ia seama de complementaritatea obiectelor din lume. Omul modern, 
desacralizat, are o conștiință „istorică”, dezvoltată „pe orizonta- 
lă”. Comportamentul omului areligios nu mai este paradigmatic 
şi nu mai poate recepta şi emite semnele sacrului. Dacă repetarea 
gesturilor religioase este un semn al religiozității, atunci repetiţia 
golită de conţinut, eterna reîntoarcere a identicului conduce la ni- 
hilism, angoasă și disperare, ca semne ale unei conștiințe amnezice 
şi schizoide. 

Deoarece conștiința omului cuprinde în sine o ambiguitate a 
semnificației sacrului — pe de o parte structură semnificantă, pe de 
altă parte construcţie rațională — se pune întrebarea cum poate fi re- 
alizată unificarea ei, cum se poate ajunge la unitate. Altfel spus, dacă 
omul îşi duce existența pe două planuri paralele, contradictorii, pe 
de o parte nivelul istoric, sursa disperării, angoasei şi alienării, pe de 
altă parte nivelul mitic, ca structură fundamentală, organizat după 

o schemă simbolică, atunci cum pot aceste planuri să corespundă 
la nivelul conștiinței? Nu cumva din această conștiință schizoidă 
omul nu poate să iasă, nu poate fi decât fie religios, fie nereligios? 
Dualitatea percepută astfel pune şi problema comportamentului 
contradictoriu în faţa sacrului; dacă însăși conștiința omului are 
statutul dublu de semnificaţie şi semnificant, atunci şi atitudinea 
omului în fața sacrului este ambivalentă: „pe de o parte, omul este 
obsedat de dorința de a scăpa din situaţia sa particulară și de a 
reintegra o modalitate transpersonală, pe de altă parte el este pa- 
ralizat de teama de a-și pierde identitatea și de a se uita pe sine.” 
Coincidentia oppositorum, ca sciziune a opuselor „unificată” în con- 
ştiinţă, devine astfel experiența prin excelență a sacrului. Ocultarea 
şi camuflarea revelează ambiguitatea esenţială a experienţei religi- 
oase şi ambivalenţa sa. 

Astfel, Eliade unifică demersul ontologic cu cel gnoseologic des- 
pre sacru, printr-o viziune „existenţială” despreraportul contingen- 
ță — necesitate. Chiar dacă în planul istoriei nu se poate realiza saltul 
absolut către o identitate completă a sacrului cu profanul, totuşi, nu 
este necesară o ruptură definitivă a planurilor pentru a face ca opu- 
sele să coincidă. A fi în lume şi a redobândi planul sacru sunt po- 
ziții compatibile. Însuşi modelul hierofaniilor justifică o asemenea 
poziţie. Prin hierofanie nu se transcende realitatea, ci, dimpotrivă, 
se coboară transcendentul la nivelul imanenței. Astfel, Întruparea 
Logosului în istorie rămâne, cum am mai amintit, modelul ideal 
pentru orice tip de coincidentia din lumea aceasta. Hierofania su- 
prapune, în acest fel, două logici contradictorii, asemenea simbolu- 
lui. Creştinismul, ca încununare a tuturor hierofaniilor elementare, 
este exemplul cel mai elocvent al acestei unități de planuri. 

În acest sens, „problema centrală a condiţiei umane este aceea 
de a şti cum să echilibrezi contrariile și totuşi să le menţii ca forțe 
complementare”, aşa cum problema creștinismului este cum poate 


* Mircea Eliade, Mefistofel și androginul, p. 116. 
” M. Eliade, Nostalgia originilor, p. 25. 

fi înțeles paradoxul „unității separatoare” dintre Om și Divinitate. 
Revelația constă deci în descifrarea simbolului coincidenţei contra- 
riilor, regăsit în chiar structura profundă a lumii, prin descoperirea 
identităților misterioase din jurul nostru. Coincidentia oppositorum 
se situează la nivelul unei hermeneutici infinite, ce identifică identi- 
tatea contrariilor cu o trecere a fanicului în criptic şi invers. Lumea 
apare astfel ca un cod care nu poate fi niciodată descifrat integral, 
ca o unitate între sacru şi profan, realizată pe scena istoriei, de care 
conştiinţa doar ia act, fără să o poată înțelege complet. 


B. „Fenomenologia” camuflării 


Fenomenul religios se formează din întâlnirea şi opoziţia dintre 
sacru şi profan. Încorporat profanului, sacrul transformă obiectul, 
ce devine altceva decât era inițial, rămânând, totuşi, el însuşi. Tot 
astfel se constituie și sensul religiozității. După scrierea Tratatului 
de istorie a religiilor, Mircea Eliade a fost tot mai mult interesat de 
relațiile paradoxale dintre sacru și profan. Dialectica hierofaniei 
dobândeşte noi semnificații, mai profunde. Tot universul este un 
cifru cauzat de camuflajul sacrului în profan. Din această situație a 
ocultării îşi trage esența și hermeneutica istoriei religiilor, care are 
rolul de a descoperi şi înțelege camuflajul. Orice fapt aparent banal 
trimite către semnificaţia unei aparenţe corijate de o transparen- 
ță. Pentru istoricul religiilor, semnificaţia este peste tot și în orice 
comportament, ca un semn al prezenţei sacrului în tot și în toate. 
Raportul omului cu sacrul este chiar esența hermeneuticii, pe care 
istoria religiilor o are în vedere ca obiect al său: „o întreagă serie de 


” “La nature, qui met sur l'invisible le masque du visible, est une apparence 
corrigee par une transparence” — Eliade citează din Victor Hugo, în Jurnal, vol. 
I, Editura Humanitas, Bucureşti, 2004, p. 224. 

raporturi religioase între Om şi Cosmos pot fi descifrate în actele 
prin care omul caută, își procură sau produce hrana (..) În ultimă 
instanță, acest Cosmos ne apare ca un cifru; el vorbeşte, îşi trans- 
mite mesajul prin structurile, modalităţile şi ritmurile sale. Omul 
ascultă sau citește aceste mesaje și, în consecință, se comportă față 
de cosmos ca şi cum acesta ar fi un sistem coerent de semnificații.” 
Camuflajul perfect al sacrului este, astfel, realitatea banală, sem- 
nificată de urma lăsată de prezenţa acestuia. Dialectica sacrului 
instaurează o fenomenologie a ocultării care este, în același timp, şi 
o dialectică a revelaţiei. În spiritul hermeneuticii plurivoce, de inspi- 
rație indiană, în care ciocnirile de sensuri favorizează complexitatea 
relaţiilor dintre termeni, Eliade vorbeşte despre camuflarea sacrului 
în profan, ca sens rezultat din „metafizica” hierofaniei. Limbajul 
ce ia seama de semnificația ascunsă a realității este el însuşi un 
limbaj ambiguu, negativ, care, în cele din urmă, ascunde sacrul. 
Povestind despre realitatea sacră, limbajul camuflează semnifica- 
ţia, desfăşurând-o şi înfășurând-o concomitent: „În timp ce ceva 
«sacru» se manifestă (hierofanie), în același timp, ceva se ocultează, 
devine criptic. Aici stă adevărata dialectică a sacrului: prin sim- 
plul fapt că se arată, sacrul se ascunde.” Sensul este suspendat, se 
ascunde în spatele aparenţei, care nu mai semnifică nimic. Însăși 
aparența joacă rolul realităţii. Semnificaţia lasă locul „evidenţelor 
mutual-contradictorii”. Enigma revelării Sacrului în materie arată 
chiar sensul camuflajului. Prin autolimitarea şi ocultarea sacrului, 
semnele devin cifruri ascunse în existenţa cotidiană. Rolul herme- 
neuticii este de a recunoaşte și de a recupera aceste sensuri.” 


* Mircea Eliade, Mefistofel și androginul, p. 151. 

” Mircea Eliade, Jurnal, vol. L, p. 548. 

"A se vedea şi Matei Calinescu, în Cahier de l'Herne, Paris, 1977, p. 367. În 
nuvela La umbra unui crin, ocultarea sacrului apare ca o enigmă a Spiritului, o 
epifanie a realului: „Lumea este plină de semne... Întotdeauna au existat sem- 
ne; se schimbă doar camuflajul”, în M. Eliade, Proză fantastică, vol. V, Editura 
Fundaţiei Culturale Române, Bucureşti, 1992, p. 204. 

Este posibil ca această extraordinară fenomenologie a ocultării 
să fie inspirată de teologia lui Cusanus. Cardinalul german, ale cărui 
lucrări erau cunoscute de Eliade, susținea o teorie asemănătoare di- 
alecticii sacru-profan. Dumnezeu se „înfăşoară” în lucruri, așa cum 
sacrul, invizibil, se manifestă în fiecare lucru vizibil.” În schimb, din 
obiectele sensibile se poate „contrage” Dumnezeu. Nu aceasta este 
însă şi sensul dialecticii exprimate de Eliade? Profanul afirmă (con- 
trage-contractio) sacrul, în aceeași măsură în care sacrul „complică” 
(complicatio) în sine profanul. Materia este oglinda Spiritului, iar 
acesta din urmă este „transparența” materiei. 

În dialectica sacru-profan, aparenţa şi transparența lumii de- 
vin două atribute complementare ale Spiritului. Fără a încerca să 
rezolve paradoxul identității dintre ocultare și revelare - o conse- 
cință a marelui mister al identității Fiinţă-Nefiinţă — Eliade preferă 
să adâncească misterul, să-l substituie filosofării ori teologhisirii.” 


” „Stă scris că Dumnezeu rămâne ascuns de ochii tuturor înțelepţilor, iar orice 
lucru invizibil se ascunde în celevizibile (vizibil este ceea ce se arată ochilor, iar 
invizibil ceea ce este depărtat de ei) (...) Finalitatea lucrului vădit este cel ascuns, 
iar finalitatea extrinsecului este intrinsecul”, în Nicolaus Cusanus, De ludo globi 
(Despre jocul globului), tradus în limba română de Mihnea Moroianu, apărut în 
volumul Coincidentia oppositorum, Editura Polirom, laşi, 2008, p. 375. 

” Istoricul român al religiilor a avut un instrument care-i era foarte cunoscut 
şi care a rezolvat rațional problema „camuflajului Fiinţei”: teologia cardina- 
lului german Nicolaus Cusanus. Coincidentia oppositorum este un principiu 
ontologic care poate fi „conciliat” logic prin problema contragerii maximului 
din minim. Maximul se explică prin lucruri, iar lucrurile complică maximul 
infinit. „Înfăşurarea” şi „desfășurarea” Infinitului în finit determină transfor- 
marea principiului coincidenţei contrariilor într-un principiu unic de explicare 
a realității, care trimite însă, ca sens ultim, către Dumnezeu. Totuși, Eliade nu 
ia prea mult în seamă acest tip de teologie. Pentru el, problema nu este în ce 
măsură se poate ajunge la Dumnezeu prin intermediul lucrurilor finite. Savantul 
român este adâncit mai degrabă în descrierea diverselor tipuri de coincidenţe ale 
contrariilor realizate în planul istoriei şi al existenței umane. Sintetizând, putem 
spune că Nicolaus Cusanus încearcă să pătrundă camuflajul lumii, rămânând 
însă în interiorul doctei ignoranțe, în timp ce Eliade păstrează misterul, ca joc al 
devenirii şi eternității ce nu poate fi descifrat. Jocul aparenţei şi al realității amin- 
teşte mai degrabă de filosofia indiană decât de teologia cardinalului german. 

Camuflajul Fiinţei tinde către perfecțiune, iar omului îi este din 
ce în ce mai greu să îl descifreze. Tot ce poate face este să îl recu- 
noască. Dar orice recunoaştere coincide cu o revelație; aceasta nu 
presupune o înlăturare a voalului, ci doar o descoperire a Fiinţei sub 
infinitele sale camuflaje. Măyă este vălul Fiinţei, iar a şti acest lucru 
este totuna cu a spune că iluzia trimite direct către realitate. Relaţia 
dintre aparenţă şi realitate este, astfel, redundantă: Fiinţa nu se poa- 
te dezvălui decât prin aparenţă, prin camuflaj, iar prezența Fiinţei 
înseamnă, implicit, prezența ocultației. Altfel spus, relaţia dintre 
iluzie și realitate traduce ideea esenţială a dialecticii sacru-profan: 
sacrul poate dobândi semnificaţii profane şi invers. 

Deci, Eliade pare a spune mai mult decât faptul că sacrul poa- 
te deveni profan; sacrul nu se poate revela decât prin intermediul 
profanului. Am arătat mai sus că hierofania funcționează conco- 
mitent în ocultare şi în revelaţie, ca o complementaritate de opuse. 
În acelaşi timp, hierofaniile arată și camuflează sacrul. Acest lucru 
explică aparenta identitate dintre sacru şi profan: Sacrul, deși dife- 
rit radical de profan, se comportă ca şi cum ar fi identic cu acesta. 
Prin această „aparenţă corijată de o transparență” lumea este ceea 
ce pare că este, adică esența se confundă cu aparența. Camuflajul 
perfect arată, de fapt, nu numai imposibilitatea sacrului de a se 
revela în absența materiei, dar și o oarecare similitudine între ceea 
ce se camuflează şi ceea ce este camuflat. Lumea apare astfel ca o 
scenă unde se desfășoară o „operă de travestire”, aparența luând 
forma realității.” 

Eliade interpretează misterul ultimei ocultări ca o desacrali- 
zare totală. Secularizarea simbolurilor coincide, paradoxal, cu o 
resacralizare a lumii. Opoziția rămâne doar la nivelul situaţiilor 
existenţiale; dacă omul arhaic încerca să descopere sensul în realul 


” Sergiu Al-George, Arhaic și universal, Editura Eminescu, Bucureşti, 1981, p. 
164. 
” Ibidem, p. 153. 

ontologic, în ultima etapă a desacralizării, modernul caută sensurile 
ascunse în ceea ce este observabil. 

Nu se poate spune, cu siguranță, cât de mult a vizat Eliade o 
identitate între sacru şi profan. Cert este că „irecognoscibilitatea 
sacrului”, perfecta ocultare a sacrului în profan devine, în ultima 
etapă a operei sale, principiul unificator. Istoricul român al religiilor 
afirmă deseori că sacrul a dispărut complet sau că el se prezintă 
camuflat în formele, instanțele şi semnificaţiile aparent profane." 
În Jurnal, de exemplu, se regăsesc trei însemnări identice despre 
modul în care dialectica sacrului şi a profanului are ca principiu de 
bază irecognoscibilitatea sacrului: „Azi, experiența religioasă este 
irecognoscibilă pentru că e camuflată în contrariul ei, în aspiritu- 
alitate, antireligie, opacitate, etc.”” Prin urmare, Eliade susține că 
Sacrul a devenit irecognoscibil, dar nu crede într-o reală identificare 
a acestuia cu profanul. Sacrul se ascunde, dar nu devine, cel puțin 
din punct de vedere logic, profan. Se are în vedere mai degrabă o 
incapacitate a rațiunii de a recunoaşte sacrul decât o identificare 
reală a acestuia cu profanul. În acest sens, descoperirea camufla- 
jului coincide cu o adevărată revelație. Dar a descoperi sacrul as- 
cuns în profan presupune a recunoaște că realitatea este înlocuită 
de aparență. 

Dialectica sacrului şi a profanului, ca dialectică a ocultaţiei şi a 
revelaţiei, dobândeşte semnificaţia ultimă în acest aspect al opacită- 
ţii absolute a sacrului. Ocultarea semnificației religioase nu coincide 
însă cu dispariția totală a religiozităţii: sacrul rămâne „norma” exis- 
tenței umane. Se poate spune chiar că, prin teoria ocultației, Eliade 
încearcă să justifice momentul istoric, singurul care ne îngăduie să 
descoperim sacrul camuflat în profan. Nu e mai puţin adevărat că 
savantul român explică teoria despre irecognoscibilitate prin para- 
doxul reprezentat de misterul Întrupării. Istoria este, în creştinism, 
o propedeutică a eternității; ea camuflează, în evenimentele cele mai 


” A se vedea, Mircea Eliade, Briser le toit de la maison, p. 26. 
” Mircea Eliade, Jurnal, vol. II, p. 36. 


236 Bogdan Silion 


neobişnuite, semnificaţii transistorice profunde. Eliade adânceşte 
semnificația Întrupării Logosului, punând-o pe aceasta în relație 
cu doctrina logicianului indian Năgărjuna, cu mitul androginu- 
lui sau cu ideea camuflajului Fiinţei în neființă la Heidegger." Încă 
din Oceanografie, Eliade se simţea atras de paradoxala dialectică a 
aparenţei şi a realității, transpusă prin filtrul filosofiei indiene, dar 
justificată şi de misterul Întrupării. Irecognoscibilul este „forma 
perfectă de revelație divină”, aşa cum Măyă este o manifestare a 
lui Brăhman. 

„Prezența ca absenţă” — dar şi „absenţa prezentă” — devine dis- 
cursul final privilegiat al lui Mircea Eliade. În fond, această prezență 
care nu se face cunoscută este un semn al limbajului anagogic şi 
al gândirii paradoxale. În accepțiunea finală a dialecticii sacru — 
profan, semnificația religioasă dobândeşte un statut dublu: pe de 
o parte, ea se refugiază în inconștient”, pe de altă parte, se reve- 
lează în opusul ei, în antireligiozitate, opacitate, antispiritualitate. 
Dubla condiţie a semnificației determină forma paradoxală sub care 
se revelează misterul: dacă sacrul este camuflat în lumea aceasta, 
atunci totul poate deveni revelație. Orice lucru aparent banal poate 
dobândi semnificații profunde. Adevărata coincidentia oppositorum 
se află aici, în planul confuziei dintre semnificația sacră şi cea pro- 
fană. Important este deci să dăm semnificaţie lumii acesteia, şi nu 
să o refuzăm sau să ieşim din ea. Dialectica-ocultării-ca-dialectică- 
a-revelaţiei impune, în cele din urmă, un tip de tehnică a realului 
care acordă contingenţei o semnificaţie deosebită: „(...) niciodată 


” A se vedea M. Eliade, Ocultism, vrăjitorie și mode culturale, pp. 62-64. 

” M. Eliade, Oceanografie, în Drumul spre centru, p. 97. „Dumnezeu nu se mai 
lasă cunoscut numai pe calea experienței mistice..., ci se lasă cunoscut mai ales 
pe calea irecognoscibilității”, Ibidem, p. 193. 

”” „Sacrul supraviețuiește în prezent la nivelul imaginarului. Prin însuşi faptul 
că omul trăieşte, prin experienţe personale, evenimentele non-istorice, continuă 
să se îndrăgostească, să meargă la teatru, să asculte muzică, să citească, să vadă 
filme, el rămâne ancorat într-un sacru situat la nivelul imaginarului. Istoricul 
religiilor vine să descifreze semnificaţiile religioase ale acestor experienţe per- 
sonale sau ale universului imaginar.” în M. Eliade, Nostalgia originilor, p. 6. 

nu s-a pus cu atâtaurgență problema: cum pot fi găsite semnificaţii 
transistorice într-o existență condamnată să se desfăşoare exclusiv 
în imanentă și opacă banalitate? Semnificaţia spirituală, religioasă 
şi, deci, «mesajul salvific» al unei experienţe este camuflat în ordinea 
profană, în fluxul întâmplărilor cotidiene. Recunoașterea sensului 
transistoric echivalează cu o operație de decodare, cu descifrarea 
mesajului.” 

Creaţiile culturale camuflează perfect sacrul în profan. Acestea 
devin semne ale ocultării sacrului. În ultima etapă a camuflajului, 
omul nu mai poate avea acces direct la realitate; el trebuie să urmeze 
drumul sinuos al culturii și al hermeneuticii pentru a-şi resemnifica 
existența. Este şi metoda aplicată de Eliade, istoria religiilor deve- 
nind o tehnică spirituală anamnetică: „Convins că Asia va reintra 
în istorie și că absolutul va fi ocultat în India și Extremul Orient, am 
ales cealaltă metodă, a culturii, a creativităţii (livreşti) și a hermene- 
uticii. Cred că am avut dreptate. Condamnaţi să decifrăm misterele 
şi să descoperim drumul către mântuire prin cultură, adică prin 
carte (nu prin tradiţiile orale transmise inițiatic de la maestru la 
discipol) nu avem nimic mai bun de făcut decât să adâncim dia- 
lectica misterioasei coincidentia oppositorum, care ne îngăduie nu 
numai să descoperim sacrul camuflat în profan, dar să resacralizăm 
creator momentul istoric, adică să-l transfigurăm, acordându-i o 
dimensiune sau o intenţie transcendentală (...)”.” Din chiar eşecul 
hermeneuticii - omul nu mai poate interpreta decât urmele lăsate 
de sacru — rezultă importanța revelaţiei. 

În mod paradoxal, dar în profund spirit al tantrismului, cu 
cât există mai multă opacitate spirituală, cu atât cresc şansele de 
a întâlni miracolul. Eliade este convins că toate aspectele culturii 
noastre desacralizate pot da naştere la noi și nebănuite forme de 


” M. Eliade, Jurnal, vol. II, p. 141. 

” Scrisoarea lui Eliade către Barbu Brezeanu, 9 ianuarie 1979, în Mircea 
Handoca, Convorbiri cu și despre Mircea Eliade, cu Arșavir Acterian, Editura 
Humanitas, Bucureşti, 1998. 

manifestare a sacrului; arta abstractă, mișcarea hippie, chiar feno- 
menele de tip kitsch pot constitui „masa amorfă” pentru un nou tip 
de religiozitate: „(...) ne aflăm într-o epocă de radicală desacralizare, 
în care scenariile inițiatice supraviețuiesc în universurile onirice şi 
artistice. Dar numai acolo? Dacă acceptăm ceea ce am numit «dia- 
lectica camuflării sacrului în profan», trebuie să admitem și această 
posibilitate: că un anumit tip de inițiere se împlineşte, în zilele noas- 
tre, sub ochii noştri, dar atât de perfect camuflat în profan, încât 
nu poate fi recunoscut ca atare.” Irecognoscibilitatea miracolului, 
adevăratul fundament al metafizicii ocultației şi revelării, predis- 
pune la o doctă ignoranță. Cu alte cuvinte, doar la nivelul cunoaş- 
terii prin necunoaștere, misterul se adânceşte în aceeaşi măsură 
în care sacrul se ocultează. „Recunoaşterea” camuflajului devine 
singura atitudine cognitivă posibilă în fața misterioasei dialectici. 
Tradusă în plan hermeneutic, experiența cunoașterii paradoxului 
nu înseamnă nimic altceva decât „scufundarea” tot mai adâncă a 
subiectului cunoscător în obiectul cunoașterii. 


C. Fantasticul şi sacrul 


Așa cum am văzut, sacrul ia forme variate și stranii, fiind obiec- 
tul activ al dialecticii pe care o instaurează. Dialectica sacru-profan 
este exemplul tipic al modului în care un limbaj mistic se ascunde 
„în spatele” discursului logic. Într-un asemenea discurs deviant, 
semnificația este ambiguă, iar sensul se insinuează, cuvintele camu- 
flează simboluri şi conceptele se transformă în imagini. Lumea, isto- 
ria, conştiinţa nu sunt decât niște camuflaje ale unei realități străine, 
posibil transcendente, care uneori irumpe în realitatea imediată. 


* M. Eliade, Jurnal, vol. II, pp. 233-234. 

Ocultarea sacrului şi prelungirea sa în lume reprezintă temele 
principale ale literaturii eliadiene. Altfel spus, dialectica sacrului 
ca fenomenologie a ocultării fundamentează concepţia savantului 
român despre fantastic. Sacrul este arhetipul operei lui Eliade, iar 
semnificaţiile sale ambigue, determinate de jocul dintre fanic şi 
criptic, se constituie în tot atâtea ipostaze ale fantasticului narativ. 
Dacă semnificantul este mereu în mișcare - pe măsură ce sacrul se 
revelează, el se ascunde, rămâne irecognoscibil — literatura nu mai 
este o tehnică de revelare a misterului, ci o formă de recunoaştere 
a prezenţei acestuia în lume. Rolul literaturii rămâne doar acela de 
a înregistra hierofaniile şi nu acela de a le dezvălui." 

Incapacitatea hermeneuticii de a înlătura camuflajul indică 
însă şi sensul către care trebuie să se îndrepte literatura: aceasta 
poate recompune creator lumea, dar, în același timp, o orientează 
ontologic, o priveşte „în mod simbolic”, ca pe o imensă hierofanie 
cosmică, plină de mistere şi miraculoasă. Această dublă semnifi- 
caţie — de recompunere a sensului și de orientare simbolică înspre 
mister — face ca literatura fantastică a lui Eliade să fie de factură apo- 
fantică, infuzată de sacru, informată, şi nu creatoare de simboluri.” 
Realitatea nu este construită de conştiinţă, ci doar o descoperă pe 
aceasta din urmă ca miraculoasă. Simbolul se formează ca un fel 
de „cenzură transcendentală”, ca să folosim un termen consacrat în 
filosofia românească, din intenţia conştiinţei de a da jos voalul care 
acoperă realitatea. Fantasticul reprezintă, astfel, rezultatul acelui 
„altceva” pe care conştiinţa nu îl poate asimila. El se naşte din două 


” A se vedea şi Eugen Simion, Scriitori de azi, vol. Il, Editura Cartea Românească, 
Bucureşti, 1976, pp. 319-336, în Dosarul Eliade, IX, p. 115. 

” Orientarea lui Eliade în fantastic este apofantică - interpretarea aparține lui 
Nicolae Steinhardt, care face distincția între un fantastic oriental, care acceptă 
miraculosul, și unul occidental, pentru care orice miracol este un horror, un 
tremens sublimat cultural și istoric, în Nicolae Steinhardt, Dosarul Eliade, IX, 
pp. 136-138. Fantasticul lui Eliade nu vrea să şocheze prin senzațional, ci doar 
să recunoască misterul: „Orice nuvelă (fantastică) a lui Mircea Eliade este rela- 
tarea (din belşug împodobită cu fasturile și fanteziile artei literare) unei revelații 
fortuite”, op. cit., p. 140. 

conflicte, între lumea naturală și cea supranaturală, pe de o parte, 
şi între cunoaştere și realitate, pe de altă parte. 

Mircea Eliade nu este atât un creator de fantastic, cât un mesa- 
ger al prezenţei sacrului în lume. De foarte multe ori, notaţiile din 
jurnalele scrierilor sale literare sunt mărturiile unei creații impuse 
peste voinţa naratorului, ca un fel de forță magică ce dictează asupra 
destinului personajelor. Autorul se supune şi el acestor forțe magice 
declanșate de prezența sacrului în lume." 

Această specificitate a literaturii lui Eliade, în speță ideea că nara- 
țiunea, destinul personajelor şi chiar autorul însuși se supun „logicii 
sacrului”, determină o viziune magică asupra lumii. Matei Călinescu, 
unul dintre cei mai importanți interpreţi ai literaturii fantastice a 
savantului român, consideră concepția acestuia dominată de un fel 
de „realism magic”.” Acest tip de fantastic utilizează semnificaţiile 


” Ca un exemplu, în acest sens, stă mărturia scriitorului în procesul creării fina- 
lului romanului său cel mai important, Noaptea de Sânziene. Acesta, mărturiseș- 
te scriitorul, s-a impus de la sine, împotriva voinţei autorului, care, în acest sens, 
se transformă într-un mesager neutru şi oarecum neputincios al unei realități 
transcendente planului uman: „Am scris în ultimele zile luptând nu numai cu 
tristețea, dar cu o presiune aproape fizică. Mi-a fost peste putință să mă împo- 
trivesc destinului care hotărâse demult, şi fără știrea mea (s. B. S.), să-i piardă 
pe Ștefan şi Ileana...”. Ceea ce pare a fi o tehnică specifică artei narative este, de 
altfel, un aspect, poate cel mai important, al dialecticii sacrului: irecognoscibili- 
tatea, camuflajul perfect al acestuia în profan. Acest aspect, care reprezintă tera 
majoră a operei literare a lui Mircea Eliade, se regăseşte în scrierile ştiinţifice în 
credința autorului că, după Întrupare, transcendentul se camuflează în lume, 
unde devine irecognoscibil. În același fel îşi concepe autorul „viața” personajului 
Pavel Anicet, din romanul Întoarcerea din rai (Editura Humanitas, Bucureşti, 
2003). Destinul incapabil îl conduce pe Anicet la sinucidere. Nu este vorba aici 
numai despre un fatalism caracteristic generaţiei anilor '30, ci şi despre imaginea 
unei literaturi capabile de a-şi crea singură o „viață”, față de care cel care o scrie 
nu este decât un mesager. 

” În studiul său, „Despre loan Petru Culianu și Mircea Eliade”, Editura Polirom, 
Iaşi, 2002. Caracterizând „realismului magic”, Călinescu vorbește despre un 
punct de plecare realist, dar pe măsură ce se înaintează în narațiune apar dis- 
continuitățile şi rupturile stranii, care indică apariţia tulburătoare a sacrului. 
O a doua caracteristică a realismului magic este chiar un atribut al întregii 
gândiri a lui Mircea Eliade: prezenţa gândirii mitice, implicit a logicii simbolice, 

dialecticii sacrului şi a profanului în contextul literaturii de ficțiu- 
ne, irecognoscibilitatea sacrului camuflat în profan devenind tema 
principală a literaturii de gen. Sacrul adoptă aparențele profanului, 
rupe echilibrul narațiunii și determină ambiguizarea la maxim a 
referinţei. Pe planul firului narativ nu se poate şti cu siguranță care 
e sensul povestirii; narațiunea se spune pe ea însăşi, urmăreşte des- 
tinul unui personaj anume sau transmite mesa je ascunse? 

Dar realismul magic nu este doar o tehnică narativă şi nici o 
simplă aplicaţie a dialecticii sacru-profan. Acesta își are originea 
în credința profundă a lui Eliade că opera literară şi cea folclorică 
pornesc de la experienţe autentice. Folclorul — sursa permanentă de 
inspiraţie pentru istoricul român al religiilor — şi literatura scrisă au 
ca izvor experiența sacrului. Tocmai pentru că sacrul este arhetipul 
creaţiei, aceasta din urmă nu poate fi originală. Eliade afirmă, de 
altfel, că sursa autenticităţii nu este originalitatea, ci prelucrarea fap- 
tului pur, căutarea izvorului irațional, care, de cele mai mult ori, se 
prezintă sub forma misterioasei coincidenţe a contrariilor. De aceea, 
nu contează descifrarea simbolurilor sau semnificația faptului, ci 
sublinierea prezenţei lui fantastice. Rolul scriitorului este similar ce- 
lui al mitologului: el spune drama așa cum este ea, fără originalitate.” 

Fantasticul este, deci, un fapt de experienţă, pe care şi-l asimi- 
lează scriitorul. Experienţa este susținută de credința în existența 
magiei simpatetice, prin care toate lucrurile se leagă unele cu altele 
printr-un sistem complex de corespondențe și omologări. Ipoteza 
ontologică a unităţii intrinseci a lumii devine, în opera literară, 
normă hermeneutică. Altfel spus, opera literară are un substrat 
ontologic, sacrul reprezentând esența realității care dă sens şi con- 
sistență lumii. Realitatea nu e conformă cu descrierea naratorului, 


care favorizează experienţa mistică. (op.cit., pp. 114-115). Eliade demonstrează, 
mai ales prin literatura sa, că își are rădăcinile în tradiția spirituală hermetică, 
gnostică şi indiană, aceeaşi care i-a influențat pe Guenon, Evola sau Steiner. 

* Mircea Eliade, Folclorul ca instrument de cunoaștere, în Insula lui Euthanasius, 
Editura Humanitas, București, 1994. 

el însuși fiind martorul prezenței miraculosului în lume. Sacrul se 
instaurează în deplină libertate, fără voința noastră. Limbajul care 
ia act de prezenţa sacrului, prin ambiguitatea esenţială, devine un 
semn, o epifanie. Astfel, literatura (in)vestește prezenţa Sacrului în 
lume. Orice s-ar spune — şi mai ales ceea ce nu s-ar putea spune — 
conduce la concluzia că literatura lui Mircea Eliade are la bază ideea 
precedenţei esenței în raport cu existența; acesta pare a fi mesajul pe 
care se sprijină realismul magic al operei lui Mircea Eliade. 

Nu este mai puţin adevărat însă că, aşa cum am arătat, existența 
este cea care justifică esenţa. Aici este locul unde sensurile sunt 
camuflate şi unde misterele pot fi descifrate. Tema realului încar- 
nat în ireal, predominantă cel puțin în ultima perioadă a creaţiei 
eliadiene, conciliază sensurile, făcându-le reductibile unele la altele. 
Sacrul se explică prin profan, iar profanul îşi determină sensul doar 
atunci când e „infuzat” de sacru. Așa cum, în opera ştiinţifică a lui 
Eliade, se articulează structurile transistorice în sânul schimbărilor 
istorice, tot aşa, în opera literară, se realizeză unitatea dintre etern 
şi temporal. 


1. Atributele fantasticului lui Mircea Eliade 


În literatura lui Mircea Eliade, fantasticul îndeplinește același 
rol ca mitul cosmogonic în opera științifică a acestuia. Ambele re- 
prezintă instrumente privilegiate de cunoaştere, prin intermediul 
cărora se accede la realitatea transcendentă. Ca şi mitul, fantas- 
ticul conciliază extremele, supunându-se, deci, aceleiaşi logici a 


” Shafique Keshavjee, op.cit., p. 342. Matei Călinescu consideră că metoda utili- 
zată de Eliade în literatura sa este opusă „hermeneuticii suspiciunii”, practicată, 
printre alții, de Marx și Freud. Dacă aceştia ne-au învăţat să descoperim profanul 
în sacru, Eliade urmează calea inversă, de a găsi sacrul în profan (în Despre Ioan 
Petru Culianu și Mircea Eliade, pp. 149-150). Se poate vorbi astfel la Eliade de 
o psihanaliză inversă, în aceeaşi măsură în care savantul român se dezice și de 
orice formă de materialism, colectivism social sau psihism. 

coincidenței contrariilor. Totuşi, relaţiile dintre fantastic și mit sunt 
de asemănare, nicidecum de identitate. Ambele funcţionează în 
același registru logic, dar, în timp ce fantasticul menţine tensiunea 
dintre opuși, suspendând semnificaţia, mitul elimină ambiguitatea, 
reducând semnificaţia la începuturi, acolo unde contrariile coincid 
la modul absolut. 

„În nuvelele mele încerc mereu să camuflez fantasticul în coti- 
dian”, explică Eliade.” Fenomenologia camuflării este utilizată ca 
tehnică literară, care are ca efect o suprapunere de planuri, similară 
teoriei supraimpoziţiei budiste. Lumea este un amestec de aparență 
şi realitate, un joc dintre Fiinţă şi Neființă. Realitatea se ascunde în 
spatele aparenţei, dar își trimite semnele tocmai prin intermediul 
iluzoriului, dând naștere unei cauzalități subtile care scapă con- 
trolului rațional.” Fantasticul creat în urma acestei crize a ideii de 
cauzalitate logică este un scandal al rațiunii, provocator de spaimă 
şi confuzie în același timp. În raportul dintre conştiinţă şi ceea ce 
se arată acesteia, fantasticul este iluzie, ceva ce nu poate fi cunoscut, 
ceea ce nu există, aparenţă care se face, totuși, prezentă. De aceea, 
atitudinea de spaimă, de terifiere apare ca o consecință a ambigu- 
ității semnificației prezenţei a ceva ce pare a fi doar un spectru, o 
umbră a unei realități intangibile. 

Nu este însă mai puţin adevărat că fantasticul lui Eliade nu 
încearcă să şocheze, ci doar să semnalizeze prezența Sacrului ca- 
muflat, sub diferite forme, în lumea fenomenală. Cu toate acestea, 
el se impune unei conștiințe estetizante şi demitizante, obișnuite 


” A se vedea, în acest sens, David Cave, op. cit., p. 77. Fantasticul este un tip de 
coincidentia care păstrează termenii opoziţiei, oscilând chiar între unul şi celă- 
lalt, în timp ce mitul este o coincidentia oppositorum absolută, dar extrinsecă, 
pentru că duce semnificaţia la nivelul zero ontologic, la începuturi, acolo unde 
nu există opoziţie. 

” Mircea Eliade, Încercarea labirintului, p. 203. 

”” A sevedea, în acest sens, şi Adrian Marino, Dicţionar de idei literare, p. 668: 
cauzalitatea tradițională este suspendată şi înlocuită cu o cauzalitate ascunsă, 
misterioasă, ininteligibilă. 

să-şi reprezinte realitatea în scheme raționale. Literatura fantastică 
este, în acest sens, o consecință a opacității omului modern, inca- 
pabil să-şi lege existența de sacru. De aceea, pentru a înțelege rolul 
fantasticului la Mircea Eliade trebuie să ne reamintim de relația pe 
care o gândeşte istoricul religiilor între omul religios şi cel areligios. 
Omul religios are o conştiinţă discriminatorie; pentru el există o 
diferență netă între mit şi realitate. Fantasticul este un fenomen 
modern, întrucât, pentru arhaic, nu există ruptură între sacru şi 
profan.” Orice atitudine în fața fantasticului este justificată de acest 
disconfort rațional resimţit de omul demitizat în urma ruperii or- 
dinii şi a răsturnării valorilor la confruntarea cu altă lume, total 
diferită de a sa. 

Fantasticul înseamnă, în acest sens, discontinuitate, contradic- 
ție, fiind asemuit cu anormalul. Dar Eliade nu rămâne la o simplă 
distincţie formală între cele două atitudini asumate de om. După 
cum ştim deja, omul areligios poartă cu sine pe omul religios, exis- 
tența sa fiind încă plină de semnele sacrului. Omul simte în incon- 
ştient o atracţie tainică spre acest necunoscut insinuat în existența 
lui. Nuvelele lui Eliade vorbesc despre condiția omului modern, 
opac în faţa sacrului, agnostic sau de-a dreptul ignorant, care însă 
mărturiseşte, de cele mai multe ori fără să-şi dea seama, despre pre- 
zența sacrului în lume. În acest sens, chiar dacă se arată doar unei 
conştiinţe decadente, fantasticul reprezintă un semn al sacrului, 
îndeplinindu-şi, astfel, funcția anamnetică. 

Dialectica sacrului şi a profanului își găseşte semnificația în 
opera fantastică, unde are loc o conciliere între lumea naturală și 
cea supranaturală. Eliade uzează de libertatea de scriitor pentru a 
impune tehnica unităţii contrariilor ca mesaj al operei sale. Lumea 
aceasta poate emite semne pentru altă lume, așa cum sacrul se ma- 
nifestă camuflându-se. Există o unitate magică a lumii, care implică 
o coexistență de planuri, chiar trecerea unuia în celălalt, uneori 


” Ibidem, p. 676. 

păstrându-se diferenţele, alteori fuzionând într-o unitate tainică. 
În ciuda suspendării semnificației, care face posibil jocul infinit al 
interpretărilor privind modul de conciliere a contrariilor, se păs- 
trează, totuși, sensul modificării: lumea este cea care îşi schimbă în 
permanenţă forma la contactul cu o altă realitate, iar conştiinţa ia 
seama de această primenire. Literatura fantastică a lui Eliade, de fac- 
tură realist-magică, afirmă un sens, fără a privilegia o semnificație 
anume. Fiind propriul său termen de referință, fantasticul suportă 
toate interpretările și semnificaţiile posibile, interpretul bucurân- 
du-se de o libertate absolută. 

Plurivalența semnificaţiilor, generată de prezența sacrului, tri- 
mite, totuşi, către inefabil. Semnificaţia nu poate fi epuizată prin 
semioza nelimitată a interpretării, ci, dimpotrivă, ea nu se poate 
produce, fiind mereu suspendată între două sensuri contradicto- 
rii. Această incapacitate a interpretării de a ajunge la înțelegere are 
drept cauză imposibilitatea explicării coincidențelor contrare din 
lumea aceasta. Ceea ce este şi mai straniu, chiar dacă se încearcă 
reducerea unității contrariilor la arhetip sau la origini, aşa cum se 
produce, de exemplu, prin mit, comprehensiunea tot nu poate fi 
realizată în absenţa termenului ultim al dialecticii. Între sacru și 
profan, între aparenţă și realitate nu există un termen conciliator. 
Or, conştiinţa nu poate înțelege tehnica suprapunerii planurilor ori 
a identității esențelor contrare. Fantasticul lui Eliade apare pe acest 
fond al relațiilor magice dintre lucruri, care face ca planurile să se 
întrepătrundă și să se continue unul pe celălalt. Acestei idei, expri- 
mate implicit de autor, i se adaugă dialectica revelaţiei şi a ocultării. 
Tehnica aceasta care se sustrage înțelegerii, a revelării realului ca- 
muflat în aparenţe, determină o succesiune a evenimentelor, aparent 
nelegate de vreun fir cauzal. Rațiunea ajunge astfel într-un impas, 
neputând funcționa în afara ideii de cauzalitate. În acest sens, orice 
explicaţie ţine locul inefabilului, pe care, de altfel, îl și semnifică. 


” A se vedea, Sergiu Al George, Arhaic și universal, Editura Eminescu, p. 185. 

La nivelul conștiinței, fantasticul este o funcţie a imaginii. Dacă 
ținem seama de rolul atribuit de Eliade imaginii, acela de prototip 
spiritual prioritar față de concept", se conturează și importanţa fan- 
tasticului pentru cunoaştere. Acesta reprezintă o formă privilegiată 
de acces la real, o transformare a conștiinței produsă de sacru, o 
prelungire, în conştiinţă, a hierofaniei. În acest sens, fantasticul con- 
tinuă dialectica sacrului, fiind chiar o tehnică a realului instaurată 
de modul în care sacrul „alege” să se autolimiteze, camuflându-și 
funcţiile în ordinea obişnuită a lumii. Așa cum sacrul se prezintă 
sub mai multe forme, la fel şi fantasticul cunoaşte mai multe iposta- 
ze, relative la modurile de cunoaştere diferite pe care le instaurează. 


2. Ipostazele fantasticului 


În dialectica sacru-profan există mai multe tipuri de raporturi 
între cei doi termeni. Uneori, fantasticul coincide cu realul, făcând 
imposibilă diferența dintre planuri (confuzie totală, cauzatoare de 
alogism); alteori, sacrul întretaie planul profan, modificându-l (ipo- 
teza forțelor magice manifestate de explozia sacrului — omologie 
ce păstrează diferența). În multe dintre nuvelele fantastice ale lui 
Eliade sacrul se arată camuflându-se, formând o dialectică a reve- 
laţiei şi ocultării, în care există o cointimitate de opuse. Toate aceste 
forme ale manifestării sacrului creează metafizici şi situaţii existen- 
țiale diferite. În toate ipostazele sale, fantasticul reprezintă un fapt 
de experiență inițiatică şi o modalitate privilegiată de cunoaştere. 
Experienţa stă la baza literaturii, faptul inițial constituindu-se ca 
modalitate de raportare la alte niveluri ontologice. 

Dacă prin lucrările ştiinţifice Eliade prelucrează acest fapt pur și 
îl semnifică rațional, prin literatura fantastică faptul inițial este nud, 
neinterpretabil. Eliade suspendă în mod intenționat interpretarea 


” A se vedea Mircea Eliade, Insula lui Euthanasius, în Drumul spre centru, 
Simbolismul arborelui sacru. 

deoarece este convins că orice om poate avea acces la realități prin 
simplul contact cu faptul pur, care conţine în sine energiile univer- 
sului. În acest sens, literatura fantastică a lui Mircea Eliade poate 
fi considerată o tehnică de accedere la semnificativ, o gnoză supe- 
rioară, care explică, înfăşoară şi construieşte semnificația operei 
ştiinţifice. 

Lipsa unui sens al interpretării, explicabilă fie prin intenţia au- 
torului de a lăsa evenimentele să-și urmeze cursul liber, fie prin 
inefabilul instaurat de fantastic, face ca sacrul să-şi desfăşoare sem- 
nificaţia în profan aparent într-o confuzie totală. Istoria, prezentul 
devin locurile hierofaniei. Orice căutare inițiatică trebuie să înceapă 
din această lume, unde planurile se întrepătrund. Nu este nevoie de 
niciun salt mistic, de niciun tip de asceză. Căutarea inițiatică este, 
după expresia lui Culianu, o „divinaţie în istorie”. Orice punct din 
Univers este un centru, pentru că este potenţial hierofantic. Centrul 
este peste tot, în infinitezimala fiecărui loc din Univers; aceasta pen- 
tru că oricare loc este plin de sacru și reflectă structura Universului. 
Urmând aceeaşi logică, se poate afirma că fiecare scriere literară 
devine un punct Aleph, o mandala care, descifrată corect, revelează 
esența Universului. 

Fantasticul rezultă, deci, din dialectica sacrului și a profanului. 
Din această perspectivă, se pot identifica trei etape ale operei lite- 
rare eliadiene”, în funcție de raporturile instituite în sânul dialec- 
ticii. În așa-numitul „ciclu indian”, reprezentat de nuvelele Nopți 
la Serampore şi Secretul doctorului Hânigberger, sacrul apare brusc, 
manifestându-se brutal în ordinea cotidiană. Profanul este abolit, 
iar situația creată se caracterizează printr-o ruptură de nivel: „În 
acea clipă, simţii brusc dogorându-mi obrajii şi răsuflarea aproape 
mi se opri în piept. M-am clătinat și fără îndoială aș fi căzut jos, dacă 
nu mă susținea braţul ferm al lui Swami Shivananda. Mi se părea că 
mă trezesc în altă lume. Răcoarea nopţii himalayene dispăruse ca 


” Ioan Petru Culianu, Studii românești, p. 249. 
“ Ibidem, pp.323-325. 

prin farmec, lăsând loc nopții calde, umede, a țărilor de sud. Nu- 
mi dădeam bine seama ce se petrece cu mine (...)” Aceasta este, de 
fapt, prima manifestare a sacrului. El întretaie profanul, îl absoarbe, 
determinând realitatea să funcționeze după alte principii, ale logicii 
contradicționale. Este etapa „numinosului”, a unui sacru magic, 
care modifică realitatea şi o supune unei cauzalități simpatetice. 
Etapa ocultării sacrului în profan determină sensul cel mai con- 
sistent al dialecticii, motiv pentru care Eliade descrie deseori această 
etapă ca fiind un fel de Kăli-yuga, o ultimă consecinţă a raportului 
sacru-profan. Pentru că savantul român este profund convins de 
ipoteza guenonisto-indiano-gnostică a unei degradări a sacrului ce 
are drept consecință descompunerea fantasticului, nuvelele origina- 
te de această teorie trec din sfera misticismului religios într-un tip 
de misticism ocult, laic, care lasă loc unei profunde manifestări a 
epicului.” De aceea, Pe strada Mântuleasa, La ţigănci, Douăsprezece 
mii de capete de vită sau În curte la Dionis sunt nişte capodopere 
ale genului, de referință pentru literatura fantastică. Dar, așa cum 
afirmam, în aceste nuvele, fantasticul este diminuat; el se amestecă 
în permanență cu profanul, dând naștere unei relații paradoxale. 
Ambiguitatea este întreținută și de atitudinea personajelor prin- 
cipale, care se situează într-un raport antinomic față de situația 


* Mircea Eliade, Nopți la Serampore, în Proză fantastică II, Editura Fundaţiei 
Culturale Române, Bucureşti, 1991, p. 92. 

” În viziunea lui Eliade, istoria este străbătută de o lege a degradării continue 
şi a morții tuturor intuiţiilor fundamentale, regulă pe care istoricul religiilor o 
pune în legătură cu ideile mitologice ale căderii progresive a omului în istorie. 
Această regulă a „descompunerii sacrului” impune şi sensul „căderii”. Astfel, 
există mai multe etape ale „laicizării sacrului”: de la religios, la dramatic (epic), 
pentru ca în ultima etapă fantasticul să se predea în şcoli, deci căzând în didac- 
tic. În acest sens, prin nuvelele sale, Eliade încearcă să realizeze o re-ontologizare 
a fantasticului, prin care să se reînnoade posibilitatea omului de a lua contact 
cu realitățile extraistorice şi prin intermediul fantasticului. Acesta nu trebuie 
să rămână doar la nivel didactic, ci ar trebui să contribuie la o nouă gnoză. 
Despre legea descompunerii fantasticului, a se vedea, printre altele, M. Eliade, 
Cosmologie și alchimie babiloniană. 


Mircea Eliade și misterul totalității 249 


instaurată de sacru: deși „li se arată semne”, ele nu înțeleg ce se 
întâmplă, sunt opace și nu recunosc sacrul camuflat în situaţiile 
cotidiene. Dacă în ciclul indian avem de-a face cu iniţiaţi, cu per- 
soane care stăpânesc forțele magice instaurate de sacru, în cel de-al 
doilea ciclu, pe care Culianu îl numeşte „al idiotului”, sugerând, 
evident, o legătură directă între „docta ignoranță” a lui Cusanus şi 
„înțelepciunea candidă” a personajelor lui Eliade, avem de-a face 
cu agnostici ori chiar cu atei. Conştiinţa lor este opacă, nu reflec- 
tă transcendentul, deși se află în plin mister. Între conştiinţa lui 
Gavrilescu, de exemplu, şi realitatea circular-inițiatică pe care aceas- 
ta o are de înfruntat există o ruptură totală, fără nicio posibilitate de 
comunicare. Astfel, cele două realităţi, cea sacră şi cea profană, se 
manifestă în paralel, după două logici care nu se întâlnesc niciodată. 
Dacă Fărâmă posedă un fel de inconştient colectiv, fiind un mitolog, 
care, fără voia sa, leagă pe om de realitatea ultimă prin intermediul 
mitului, inspectorul securist Albini, personaj al mai multor nuvele, 
este modelul perfect al omului ce funcționează numai în tiparele 
logicii clasice. Acesta din urmă refuză orice explicaţie transcen- 
dentă; pentru el nu există simbol, ci doar înlănțuire cauzală care 
desfăşoară evenimentele pe orizontală, dintr-un punct într-altul. 
Cu toate acestea, cele două logici nu rămân ireconciliabile. Pe 
un plan pe care nu îl cunoaşte nici inspectorul, nici anchetatul (şi 
pe care nu îl stăpânește nici măcar autorul), cele două logici inter- 
ferează. Astfel, Albini ajunge să aibă o viziune despre lume la fel 
de fantastică precum cea pe care o combate: „În această povestire 
(n. n. Pe strada Mântuleasa), stilul devine un contrapunct pentru 
narațiunea care înfățișează întâlnirea a două lumi mitologice dife- 
rite, antagonice și, totuşi, până la urmă, identice (...) În frustrantul 
proces de interogare, cele două lumi se ciocnesc și intră treptat în 
contact una cu cealaltă, iar lumea birocratică începe să funcționeze 
în chip fantastic.” După aceeași dialectică misterioasă, care identifi- 


* Matei Călinescu, op.cit. p. 173. 

ca Măyă cu Nirvăna, se realizează şi unificarea celor două tipuri de 
conştiinţe: una profană, funcţională în cadrul logicii „orizontale” și 
una simbolică, orientată după principiul coincidenţei contrariilor. 
Cele două lumi sunt izomorfe; nu există treceri spectaculoase în 
etapa camuflajului. Identitatea contrariilor se realizează prin su- 
prapunerea planurilor, în funcție de cele două fire narative care se 
desfăşoară în paralel, lectorul fiind invitat să urmeze unul dintre 
ele sau pe amândouă odată, fără a le confunda. Această identitate... 
contradicțională păstrează termenii contradicţiei, deşi realizează, 
în același timp, unitatea contrariilor. Măyă rămâne Iluzia cosmică, 
dar este, în același timp, dintr-o altă perspectivă, identică Nirvanei. 

O identificare totală între sacru şi profan are loc în ultima etapă 
a creaţiei literare a lui Mircea Eliade. Pe planul conştiinţei, mesajul 
este decodificat în mod clar de emițător, dar mai puţin clar de re- 
ceptor. Firul narativ se complică din ce în ce mai mult, chiar dacă 
el este complet absorbit de cunoașterea la care accede personajul 
principal al narațiunii. Această etapă este numită de Culianu „ciclul 
criptografiei, al spectacolului”, în primul rând pentru a sublinia 
tema principală a nuvelelor (spectacolul, piesa de teatru ca tehnică 
de înlăturare a camuflajului), iar în al doilea rând pentru a scoate 
în evidență ideea că, în Uniforme de general, Pelerina, 19 trandafiri, 
Dayan sau Les trois grâces, lumea dobândeşte aspectul unei hie- 
rofanii, a unui spectacol. Lumea este scena unde se „desfășoară” 
sacrul. Aici şi acum se produc miracole, iar semnele schimbării sunt 
evidente pentru o conștiință ce înțelege simbolul. 

Literatura lui Mircea Eliade confirmă teoriile savantului român 
exprimate în scrierile ştiinţifice. Este vorba, în primul rând, de cre- 
dinţa lui Eliade în puterea şi eficiența magiei, care determină chiar 
şi un mod de a gândi apropiat ontologiei arhaice. Orice relaţie in- 
stituită între sacru şi profan are la bază această credință. Percepția 
lui Eliade asupra lumii este, astfel, de factură magică. Chiar dacă 


” A se vedea A. Marino, Dicţionar de idei literare, pp. 684-685. Acesta este un 
fantastic al simbolurilor şi imaginilor, cum îl numește hermeneutul român. 

se pot surprinde mai multe raporturi între sacru şi profan, ceea ce 
menține atmosfera fantastică a nuvelelor o constituie corespondența 
între diferitele niveluri ontologice, între Cosmos şi Lume în special, 
o legătură reală şi nu doar un simplu artificiu „literar”. Eliade con- 
firmă prin literatura sa că nuvelele au la bază un act de experiență, 
care poate fi atât personală, a scriitorului practicant de yoga, cât şi 
colectivă, al cărei model îl reprezintă „conștiința unificată” a omului 
arhaic. 


Dialectica sacru-profan își revelează funcţiile și sensurile în 
raporturile diferite dintre sacru şi profan, evidenţiate de literatura 
fantastică. Aceste raporturi se înscriu în orizontul logicii simbolice, 
care nuanțează diverse relaţii între contrarii, privilegiind în special 
construcţiile de tipul coincidentia oppositorum, adevăratul principiu 
al cunoașterii de tip magic. Fantasticul își face apariția numai în 
cadrul unor relații dialectice între termenii opuși, în care sensurile 
diferite se succed sau se desfăşoară simultan, fără însă ca opoziţiile 
să se surmonteze. În opinia noastră, în literatura fantastică a lui 
Mircea Eliade se pot identifica mai multe tipuri de coincidentia, pe 
de o parte, în funcţie de modul de percepţie al sacrului, iar pe de 
altă parte, prin relaţiile stabilite între sacru și profan. 

Astfel, în nuvela de mari dimensiuni Domnișoara Christina sa- 
crul este perceput din perspectiva modului cum acesta afectează 
conştiinţa. Sacrul se manifestă ca un „ceva terifiant”, un tremens 
insinuat brutal în lumea profană. În acest sens, între nivelul pro- 
fan şi planul sacru există o opoziţie totală, ireconciliabilă în starea 
normală a vieţii conştiente. Contactul dintre cele două lumi se re- 
alizează în afara conștiinței, în vis, stare în care contrariile pot fi 
conciliate. În planul realităţii imediate, se păstrează opoziţia. Relaţia 
logică instaurată între contrarii este de opoziție, manifestată prin 
ciocnirea puternică a planurilor. Din imposibilitatea concilierii pe 

planul conștiinței se naşte teama de sacru, perceput ca un rapt față 
de normalul cotidian. Fantasticul astfel instaurat este cel al folclo- 
rului, generator de forțe magice necruțătoare, de impersonal și de 
putere (mana). El rupe ordinea existentă, destramă structura rați- 
onală şi, de aceea, trebuie înfrânt, pentru a se restabili echilibrul. 
Fantasticul generator de teamă şi suspans este o apariţie inedită în 
cadrul literaturii fantastice a lui Eliade, ca şi genul pe care îl insta- 
urează în literatura română, genul noir. Domnișoara Christina este 
astfel o nuvelă gotică, o povestire horror, bazată pe credința impo- 
sibilității acceptării raționale a forțelor magice instaurate de sacru 
şi venite din altă lume. La nivelul dialecticii sacru-profan se poate 
vorbi de o opoziţie ireconciliabilă între planuri, sacrul fiind văzut 
ca o rupere de nivel, un „altceva” care nu poate fi asimilat. 

Ideea sacrului ascuns în profan, temă importantă a operei lui 
Eliade, apare în nuvela de inspiraţie folclorică Șarpele. Ocultarea 
sacrului în profan creează în cadrul dialecticii o confuzie a contra- 
riilor. Andronic este zeul dragostei, un Eros camuflat, trickster şi 
magician, aşa cum în nuvela de aceeaşi factură În curte la Dionis, 
Andrei este un Orfeu deghizat, şi, în acelaşi limbaj mitologic, Leana, 
fata care cântă în cârciumă, este Euridice. În aceste nuvele, ambi- 
guitatea este semnul miracolului. Se emit semne, numai că lipseşte 
codul corect de interpretare a acestora. Pentru că sensul este ca- 
muflat în aparenta normalitate a vieţii cotidiene, situațiile rămân 
suspendate între două logici: una a cotidianului şi o alta simbolică. 
Opoziția astfel manifestată între două planuri creează un joc ambi- 
guu între aparenţă și realitate. Sensul este și aparent şi real — depinde 
de perspectiva interpretării. 

Tema ocultării sacrului, inițiată în Șarpele, se păstrează în ma- 
joritatea nuvelelor scrise după 1960. Dacă, în scenariile anterioare 
camuflajul sacrului, păstra o transparență care trimitea către un 
sens mai mult sau mai puţin evident, într-o altă serie de scrieri, 
Eliade duce până la capăt consecinţa ultimei etape a dialecticii sa- 
crului şi a profanului. În romanul Nuntă în cer, camuflajul pare 

a fi perfect: miracolul îşi face simțită prezența, dar nu i se poate 
descifra mesajul. Sensul se ascunde definitiv, iar moartea apare ca 
singură posibilitate de a te afla de partea cealaltă a camuflajului, 
ascunsă ochiului profan. Identitatea parţială dintre sacru şi profan 
- profanul devenind, prin excelenţă, instrumentul de manifestare 
a sacrului — creează un tip de coincidentia ce poate fi numită uni- 
tate similitudinală. Sacrul îşi sprijină sensul pe lumea profană, iar 
profanul dobândeşte, pe alocuri, caracteristicile sacrului. În această 
ipostază a dialecticii se percepe diferența dintre cele două lumi, 
sacră şi profană, dar opoziţia este surmontată de legătura existentă 
între cele două planuri. Ele nu se mai ciocnesc violent, ca în ciclul 
indian, de exemplu, şi nici nu există în paralel, ca în seria mai sus 
amintită. Sensul sacru abia se întrevede în opacitatea cotidianului, 
iar comprehensiunea se loveşte de imposibilitatea ruperii legăturilor 
dintre sensurile contradictorii. În plus, în afara planului profan, 
sacrul este lipsit de semnificaţie. Cu alte cuvinte, sensul este sacru, 
dar semnificația e profană; acelaşi lucru se poate spune și despre 
profan. Sacrul și profanul se transformă din opuşi contradicționali 
(a se vedea Domnișoara Christina, de exemplu), în contrari care au 
caracteristici simieşti unul în raport cu celălalt. 

Tema camuflajului este prezentă şi în nuvelele La ţigănci, Pe 
strada Mântuleasa sau Douăsprezece mii de capete de vită. În aceste 
scrieri există un alt raport între sacru şi profan: se păstrează dis- 
tincția dintre cele două lumi, dar se inversează relația. Dacă, în 
romanul Nuntă în cer, sacrul se exprimă prin profan, în ciclul idiota, 
sacrul este agentul activ, entelehia care organizează şi dă sens lumii 
profane lipsite de semnificaţie, monotone, banale. În La ţigănci, 
de exemplu, lumea aceasta nu semnifică nimic, este caragialian de 
simplă. Primele fragmente ne amintesc de lipsa de sens logic din 
Căldură mare: personajul principal, Gavrilescu, un profesor ratat 
într-un București banal, se opreşte, în drumul său zilnic, în fața unei 
case vechi din mahala. Călătoria cu tramvaiul, drumul obișnuit pe 
stradă nu lasă să se întrevadă ideea că destinul lui Gavrilescu este 

unul inițiatic şi că întreaga nuvelă este de fapt o mitologie a morții; 
profesorul de muzică moare, dar ruptura lui de lume se realizează 
greu, conștiința trimițând în continuare semne pentru lumea pe 
care tocmai o părăsește. Profesorul de muzică găseşte, aparent fără 
să caute, calea de intrare către o altă lume, simbolizată de casa ţi- 
găncilor. Universul paralel lumii profane în care intră personajul dă 
sens şi organizează scenariul. În spatele ignoranței lui Gavrilescu 
se ascunde geografia mitică a lumii celeilalte, exprimate prin sim- 
boluri ce utilizează elementele lumii profane. Narațiunea evoluează 
între cele două logici opuse; unificarea planurilor se realizează, în 
cazul acesta, prin simbol. Lumea apare ca o epifanie, un loc unde 
se produc semne pe care conștiința profană nu le poate percepe. 
„La ţigănci nu îşi propune să rezolve o enigmă, ci să fundeze una: 
o enigmă, un univers, un mit. Povestirea începe ca o descriere a 
realităţii zilnice şi sfârşeste ca o intuiție mitică a realității reale care, 
camuflată, se manifestase de fapt de-a lungul întregii povestiri”. 
În La ţigănci, ca şi în Pe strada Mântuleasa, simbolul şi mi- 
tul organizează discursul. Prin intermediul acestora se realizează 
transfigurarea lumii. Lumea cotidiană este lipsită de semnificație, 
iar lumea sacrului este cea care dă sens şi organizează. Scenariile, 
univoc în La ţigănci, labirintic în Pe strada Mântuleasa, se supun 
arhetipului mitului cosmogonic, ce recreează lumea prin intruziu- 
nea sensului transcendent.” Profanul este transfigurat de prezența 
sacrului, care „hierofanizează” lumea. Coincidentia, prin cele două 
planuri, unul expozitiv, celălalt insinuant, poate fi numită opoziție 
transfigurativă, întrucât unul dintre termeni dobândește un nou 
sens, determinat de manifestarea prezenței sensului termenului 
opus. Se păstrează și în cadrul acestor nuvele tema imposibilității 
descifrării miracolului, cauzată de perfectul camuflaj al sacrului. 
În La ţigănci, interpretul se confruntă cu o prezenţă a elementului 
simbolizat, fără să înțeleagă mesa jul final al povestirii. În Pe strada 


” Matei Călinescu, op. cit., p. 142. 
“ Ibidem, pp. 138-141. 

Mântuleasa”, problema interpretării se pune în mod direct: poves- 
tea nu poate fi înțeleasă decât prin redundanţa infinită a sensului. 
Povestirea inițială trimite către o altă povestire, care are la bază 
un alt scenariu, și așa la infinit. Oricare dintre istorisirile spuse de 
Zaharia Fărâmă declanşează alte şi alte povestiri şi trimite către 
alte sensuri şi simboluri. Astfel, gândirea mitică, exprimată prin 
infinitatea interpretărilor posibile, prin repetiţia arhetipului etern 
al mitului cosmogonic, este singura care poate trimite către sacru, 
în condiţiile renunțării la logosul discursiv. Fabulaţia mai are însă şi 
un alt rol decât acela de a prelungi mitul în existența profană: apără 
individul de „teroarea istoriei”.” A asculta poveşti și a repovesti re- 
prezintă activități privilegiate, în raport cu care orice altă activitate 
cognitivă este o „cădere” şi care, evident, nu sunt recunoscute ca 
atare. În procesul de autodezvăluire, de sfâşiere a voalului, repetiţia 
este esenţială. 

În ultimele nuvele, scrise în anii '70 şi '80, care pot fi incluse în 
„ciclul geniului”, contradicția dintre sacru şi profan se stinge într-o 
absorbţie totală a profanului (răului) în sacru (bine). Aceste nuvele 
exprimă miraculoasa convertire a profanului, fie sub forma unei noi 
modalități existenţiale câștigate în urma unor experimente medica- 
le (Les trois grâces), cauzate de un accident (Tinerețe fără de tinereţe) 
ori datorate unor tehnici speciale în care arta, spectacolul dețin un 
rol important (Adio, 19 trandafiri ori Uniforme de general), fie prin 
trecerea bruscă de la un registru ontologic la altul (Ivan sau Dayan). 
Locul magicului, prezent mai ales în nuvele din „ciclul indian” sau 
în cele de inspiraţie folclorică, este luat, în această etapă, de mitic, 
manifestat în universul inconștient al omului modern. 


” Povestirile sunt de fapt scenarii ale unor mituri diferite: al reînnoirii, al cobo- 
rârii în infern, al creaţiei, al erosului etc, toate organizate ciclic în jurul mitului 
cosmogonic, care constituie arhetipul întregii opere a lui Mircea Eliade. 

” A se vedea Eugen Simion, Postfaţă la seria de nuvele fantastice editate de 
Editura Fundaţiei Culturale Române, Bucureşti, 1991-1992, p. 210. 

Nu ne propunem să analizăm literatura lui Mircea Eliade şi nici 
să clasificăm fantasticul lui în nişte tipologii laxe. Ne interesează 
doar formele pe care le ia relația dintre sacru şi profan în context 
literar. Considerăm că aceste forme pot desluşi anumite raporturi 
şi idei ce stau la baza gândirii lui Mircea Eliade și, mai ales, ne 
pot aduce clarificări asupra înțelegerii conceptului de coincidentia 
oppositorum. Am descoperit, astfel, că există mai multe tipuri de 
relaţii între opuși, prezente în literatura lui Mircea Eliade. Ceea 
ce mai putem constata este rolul coincidențelor şi suprapunerilor 
textuale în aceste scrieri. Tot timpul este vorba despre un subtext 
care se cere a fi desluşit pentru a ajunge la esenţa textului de bază, a 
narațiunii. Credem că în această țesătură de texte şi sensuri se clari- 
fică şi conceptul de coincidentia oppositorum. În faţa coincidenţelor 
stranii dintre obiecte, persoane, scenarii, mituri sau evenimente, 
pe care Eliade le cultivă cu asiduitate, se poate exprima misterul 
coincidenței contrariilor sub forma regăsită în nuvela Ivan, „serii 
de evidențe mutual contradictorii”. Această expresie ne arată sensul 
către care trebuie să ne îndreptăm: nu prin intermediul gândirii 
disociative putem ajunge la esența realităţii, ci prin redundanță, de 
la un sens la altul, cu alte cuvinte prin repetare şi imitație. Cultura 
nu înseamnă, pentru Mircea Eliade, a crea ceva cu totul nou, ci 
doar a crea sub semnul arhetipului central, singurul către care se 
îndreaptă toate sensurile. Dar sensul acestui arhetip este inefabil 
(nu întâmplător, unul dintre personajele nuvelei Ivan, Darie, re- 
cunoaște misterul coincidenţelor stranii sub forma Dumnezeului 
necunoscut), ceea ce presupune că întotdeauna comprehensiunea 
va fi doar aproximativă. 

Ceea ce ne propune Eliade, în schimb, este experiența, înțeleasă 
fie sub forma unei „tehnici a realului”, cum este regăsită în seria 
romanelor „realiste”, fie sub forma simbolicului şi a miticului, ale 
căror semnificaţii le putem găsi camuflate chiar în lumea noastră. 
În acest sens, pluralitatea sensurilor declanșate de poveştile din in- 
teriorul poveștilor, aparent fără legătură între ele, constituie cheia 

înțelegerii „evidenţelor mutual-contradictorii”. Miturile camuflate 
în fiecare poveste din Podul sau din Pe Strada Mântuleasa, şi care 
declanşează coincidenţele stranii din lumea aceasta, trimit către 
arhetipuri. Ele sunt accesibile, însă nu gândirii discursive, ci ima- 
ginilor. Amnezia personajelor este semnul disoluției memoriei și 
al identităţii de sine, cele care pun limită simbolului și coinciden- 
țelor. Amnezia face trecerea dintre cele două lumi; odată ce se tre- 
ce dincolo, toate poveştile se „înfăşoară” laolaltă, „desfășurând” 
Spiritul încarnat în Materie. Tot în planul simbolului şi al arhetipu- 
rilor, identitatea de sine se dizolvă într-o coincidenţă dintre suflet 
şi Principiu Ultim, ca o consecinţă a coincidenței dintre Fiinţă şi 
Neființă. 

„Pentru mintea noastră realitatea ultimă, ființa, e un mister 
şi eu definesc misterul: ceea ce nu putem recunoaşte, ceea ce este 
irecognoscibil. Asta însă poate însemna două lucruri: ori că nu pu- 
tem cunoaște niciodată realitatea ultimă, ori că o putem cunoaște 
oricând, cu condiţia să învăţăm să o recunoaștem sub infinitele 
ei camuflări în aparenţe, în ceea ce numim realitatea imediată, în 
ceea ce indienii numesc Mâyă, termen pe care l-aş putea traduce 
prin irealitatea imediată. Aţi înțeles la ce fac aluzie: la întâmplări, la 
evenimente, la întâlniri fortuite, la ceea ce, aparent, ar putea sa nu 
aibă nici o semnificaţie. Zic aparent. Dar dacă aparenţa asta e numai 
o cursă pe care ne-o întinde Mâyă, vrăjitoarea cosmică, materia în 
devenire? De aceea vorbeam de coincidentia oppositorum, de acest 
mister în care ființa poate coincide cu neființa.” Am ales acest citat 
din Podul pentru a ilustra sensul dialecticii sacru-profan. Opoziția 
conciliantă dintre cei doi termeni ai dialecticii explică şi modul în 
care se produce coincidenţa contrariilor. Tema camuflajului sacrului 
în profan este o consecinţă directă a soluţiilor indiene ce privesc 
„misterul totalităţii”. Identitățile aparență-realitate, devenire-fiin- 
ță, ătman-Brăhman, care se regăsesc, în diferite ipostaze, în toate 


* Podul, în Mircea Eliade, Proză fantastică, Editura Fundaţiei Culturale Române, 
vol. V, pp. 37-38. 

scrierile fantastice ale lui Mircea Eliade, construiesc semnificaţia 
literaturii scriitorului român. Misterul coincidenţei contrariilor, ca 
principiu al existenţei ce determină ca faptele diferite să coincidă în- 
tr-un alt plan decât cel profan, dar şi ca semn al sacrului, este sursa 
de bază a acestei literaturi. Dialectica sacrului şi a profanului sfâr- 
şeşte, astfel, într-o coincidentia oppositorum ce dă sens discursului 
şi ambiguizează în același timp interpretarea, comportându-se exact 
ca realitățile descrise, anume jocurile dintre aparenţă și realitate, 
dintre logic și alogic, ca fețe ale aceluiași principiu, de nenumit însă. 
Literatura lui Eliade demonstrează, la rândul său, imposibilita- 
tea identificării sensului, în orizontul straniu al coincidențelor con- 
trare. Acest lucru ne arată că, pentru scriitorul român, ea este mai 
degrabă experienţă inițiatică decât un exercițiu de hermeneutică. În 
calitate de act de iniţiere, literatura apare ca o mandala, ca desenul 
din covor, care, odată descifrat, revelează dintr-o singură privire 
unitatea destinelor umane, deloc diferite de „viaţa” Universului. 


VII. COoINCIDENTIA OPPOSITORUM 
ŞI LOGICA SIMBOLULUI 


A. „Logica” simbolului 


1. Filosofia simbolului 

Limbajul Sacrului se poate institui doar ca „logică” a simbolului, 
întrucât doar simbolul poate converti ireductibilitatea sacrului, ca 
„alteritate totală”, la o formă comunicabilă. Diversitatea interpretă- 
rilor, limitările conceptuale inerente prezenţei-ca-absență a structu- 
rii sacrului nu pot fi înțelese decât în interiorul unei logici diferite, 
capabile să compenseze lipsa de adecvare a limbajului în exprimarea 
unor experiențe religioase. „Logica simbolică” funcționează, în acest 
sens, ca un limbaj ireductibil la concept, care deschide interpretarea 
experienţei religioase şi orientează înțelegerea către surprinderea 
sensului fundamental al ontologiei arhaice: „Funcționarea gândirii 
arhaice nu folosește exclusiv concepte sau elemente conceptuale, ci, 
de asemenea şi mai ales, simboluri (...) Manevrarea simbolurilor se 
face după o logică simbolică. Urmează de aici că aparenta sărăcie 
conceptuală a culturilor primitive implică, nu o incapacitate de a 
face teorie, ci apartenența lor la un stil de gândire net diferit de „sti- 
lul” modern fondat pe eforturile speculaţiei elene.” Ajunși pe acest 
domeniu, al simbolismului religios, apar două noi observaţii; în 


” Mircea Eliade, Tratat de istorie a religiilor, Editura Humanitas, București, 
1992, p. 41. 

primul rând, se poate constata prezența unei adevărate coincidentia 
oppositorum revelată de structura simbolului, în al doilea rând, din 
punct de vedere metodologic, metoda omologiilor funcționale (a co- 
respondenţelor între diversele niveluri ale realităţii) devine metoda 
principală de interpretare coerentă şi general-universală a gândirii 
arhaice, ce porneşte de la explicarea şi înțelegerea simbolului şi a 
relației de simbolizare. 

Pentru Mircea Eliade, simbolul este în primul rând religios; 
el infuzează hermeneutica şi joacă rolul de „concept primar” pen- 
tru toate fenomenele religioase. Simbolul nu este funcțional doar 
în perimetrul gândirii arhaice. În opinia majorității teoreticienilor 
simbolului, acesta apare ca un fapt consubstanţial ființei umane, 
originar, ca un mod de gândire prereflexiv şi esenţial.” În nume- 
roase studii și articole, Eliade face o remarcabilă hermeneutică a 
simbolului, susținând preeminenţa sa asupra altor forme de gân- 
dire umane. Ca şi la Gilbert Durand, nici pentru istoricul român 
al religiilor nu există o ruptură între rațional şi imaginar. Dacă 
însă pentru antropologul francez imaginarul exprimă totalitatea 


” Amintim, în acest sens, pe cele mai importante, în care autorii au ajuns la 
concluzii asemănătoare cu cele ale lui Eliade: Gilbert Durand, Structurile an- 
tropologice ale imaginarului, Editura Univers Enciclopedic, Bucureşti, 1998 şi, 
de același autor, Aventurile imaginii. Imaginaţia simbolică. Imaginarul, Editura 
Nemira, Bucureşti, 1999; Paul Ricoeur, Conflictul interpretărilor. Eseuri de her- 
meneutică vol. I-II, Editura Echinox, Cluj-Napoca, 1999 şi, de acelaşi autor, 
Despre interpretare. Eseu asupra lui Freud, Editura Trei, București, 1998; Ernst 
Cassirer, La philosophie des formes symboliques, Editions de Minuit, Paris, 1991 
(în traducere românească, Ernst Cassirer, Filosofia formelor simbolice, vol. I-II, 
Editura Paralela 45, Piteşti, 2008); Carl Gustav Jung, Arheti purile inconștientu- 
lui colectiv, Editura Trei, Bucureşti, 2003; Opere complete. Vol. 14/1, Mysterium 
Coniunctionis. Separarea şi compunerea contrariilor psihice în alchimie, Editura 
Trei, Bucureşti, 2005; Opere complete. Vol. 14/2, Mysterium Coniunctionis. 
Cercetări asupra separării și unirii contrastelor sufletești în alchimie, Editura Trei, 
Bucureşti, 2006; Opere complete. Vol. 14/3, Mysterium Coniunctionis. Cercetări 
asupra separării și unirii contrastelor sufletești în alchimie. Volum suplimentar. 
„Aurora consurgens“, Editura Trei, Bucureşti, 2006 sau Ren€ Guenon, Orient 
et Occident, Edition de Maisnie, Paris, 1987 sau, de acelaşi autor, Simboluri ale 
științei sacre, Editura Humanitas, București, 1997. 

psihicului, iar rațiunea integrează în mod total funcţia simbolică, 
exprimată prin echilibru al imaginilor antagonice - perspectivă 
deschisă de Jung - la Eliade rolul imaginarului nu este acela de a 
echilibra psihicul, ci de a trimite către structura ultimă a realității. 
Imaginile ţin locul gândirii discursive, care nu poate sesiza doar 
prin ea însăşi realităţile contradictorii. „(...) Imaginile sunt prin în- 
săşi structura lor plurivalente. Dacă spiritul recurge la imagini spre 
a sesiza realitatea ultimă a lucrurilor, o face tocmai pentru că această 
realitate şe manifestă în chip contradictoriu şi, ca atare, n-ar putea 
fi exprimată prin concepte.” 

Miza unei teorii a simbolului este, pentru Eliade, crearea unei 
soteriologii bazate pe rolul ontologic al simbolului de reflectare a 
transcendentului.” Imaginea este, pentru Eliade, o formă de cu- 
noaştere ce depăşeşte sfera concretului şi unește contrariile; de ace- 
ea, ea nu poate fi tradusă într-un limbaj coerent: „Așadar, adevărată 
este Imaginea ca atare, Imaginea ca fascicol de semnificaţii, iar nu 
doar una singură dintre semnificațiile ei sau unul singur dintre nu- 
meroasele ei planuri de referinţă (s. a). A traduce o Imagine într-o 
terminologie concretă, a o reduce la numai unul dintre planurile 
ei de referință este mai grav decât a o mutila; înseamnă a o anihila, 
a o anula ca instrument de cunoaştere.” Cum este însă posibil ca 
Imaginea, care cuprinde o multitudine de semnificaţii, să poată 
sintetiza a priori cunoaşterea Realității? Imaginile au acest rol, de a 
se grupa în simboluri, care, pe măsură ce se universalizează, adică 
devin arhetipuri, unesc din ce în ce mai multe contrarii. Altfel spus, 


* În M. Eliade, Imagini și simblouri, Editura Humanitas, București, 1994, p. 19, 
aceeaşi idee la p. 25. Se cunosc eforturile disperate ale unor teologii şi metafizici, 
orientale ca şi occidentale, de a exprima prin mijloace conceptuale coincidentia 
oppositorum, un mod de a fi exprimat facil şi, de altfel, abundent prin imagini 
şi simboluri. 

” Ibidem, pp. 215-216: „Imaginile constituie «deschideri» către o lume 
transistorică”. 

”” Ibidem, p. 19, 

imaginile sunt investite cu o multitudine de semnificaţii, pe care 
doar simbolul le face eterogene. 

În structura simbolului se regăsește, astfel, coincidentia opposi- 
torum, reflectată de puterea imaginii de a uni contrariile. „Logica” 
simbolului se articulează pe această unitate a contrariilor. Simbolul 
este semnul imaginii și logica internă a acesteia. Pluralismul imagi- 
nilor care leagă realități diverse determină o logică specială, bazată, 
în concepția lui Durand, pe principiul „terțului dat”, iar în gândirea 
lui Eliade, pe legea corespondenţelor între diferitele planuri ale re- 
alităţii. Conform acestora, două realități opuse pot participa la un 
invariant comun, unde invariantul este puntea de legătură a celor 
două realități. De exemplu, Moartea şi Viaţa, ca principii, partici- 
pă la realitatea Lumii, cea care unifică, în semnificaţie, cele două 
principii. Deci, A şi non A sunt în B,astfel A=A+BşiA+B= 
non A. Identitatea contradictoriilor imaginarului se realizează nu 
într-un „subiect” comun, care ar constitui genul, ci într-o țesătură 
relațională, care constituie „obiectul”. Sau, în varianta omologiilor 
transfigurative, în care credea istoricul român al religiilor, logica 
simbolului are, prin intuiţia existenței unui spațiu-plasă corelat re- 
alităţii, o structură magică. 

Magia explică, de altfel, simbolul. Acelaşi „principiu” care „sus- 
ține” fenomenologia Măyă construieşte şi semnificația simbolului: 
„orice fapt magico-religios este o kratofanie, o hierofanie ori o te- 
ofanie (...) Dar ne aflăm adesea în fața unor kratofanii, hierofanii 
sau teofanii mediate (s.a.), obţinute printr-o participare sau inte- 
grare într-un sistem magico-religios care e întotdeauna un sistem 
simbolic, adică un simbolism.” Simbolul este intermediar între 
magie şi hierofanie. El poate fi semnul emis de actul magic de „prin- 
dere” a obiectului sau marca de apariţie a Sacrului. Orice obiect 


” Gilbert Durand, Imaginarul. Eseu despre științele şi filosofia imaginii, în 
Aventurile imaginii. Imaginaţia simbolică. Imaginarul, Editura Nemira, 
București, 1999. 

” Mircea Eliade, Tratat de istorie a religiilor, p. 347. 

poate fi transformat, printr-o magie simpatetică, într-o hierofanie. 
Coincidentia oppositorum reflectă în structura simbolului acest ca- 
racter magic al lumii, a cărei țesătură este revelată de simbol. 

Ţesătura de imagini contradictorii, unite într-o veritabilă coin- 
cidentia oppositorum în simbol, nu este altceva decât o reprezentare 
„magică” a lumii în esenţa ei. Contrariile generice şi cele extragenerice 
coincid. Această unitate de contrarii traduce, de fapt, o ontologie ce 
regăseşte ecuația unei transformări a lumii sensibile în transcendență, 
şi invers. Semnul nu este de ajuns pentru a reflecta această unitate de 
contrarii. Un simplu arbore nu poate trimite către o imagine tran- 
scendentă. Este nevoie de o gândire magică, cea care să transforme, 
printr-un fel „analogie transfigurativă”, un obiect în altceva, pen- 
tru ca obiectul sensibil să fie omologat modelului său transcendent: 
„Arborele poate deveni, fără îndoială, un simbol al Universului (...) 
dar pentru o conştiinţă religioasă arhaică, arborele este Universul, 
şi este Universul pentru că îl repetă şi îl rezumă şi, în același timp, îl 
simbolizeză (...) Simbolul își datorează validitatea faptului că realita- 
tea pe care o simbolizează îi este incorporată.” Deși trimite către o 
semnificație detașată de imaginea reprezentată, simbolul este înzes- 
trat cu un sens pe care nu îl primeşte „din afară”. Acesta se prezintă 
conștiinței religioase ca o mediere între formă şi conținut, conciliere 
care face posibilă cunoașterea unui „altceva” decât ceea ce prezintă 
unitatea conținut-formă din structura simbolului. Simbolul își con- 
struieşte, astfel, logica în afara conceptelor gândirii. EI realizează o 
primă coincidență a contrariilor dintre finit şi infinit — unitate care 
naște semnificaţia şi care nu se poate raționaliza. 

Eliade susține că raționalizarea degradează simbolismul, îl 
„închide”; chiar şi aşa, simbolul continuă să „semnifice”, în plan 


” Ibidem, p. 217, cf. şi ideii „(...) degradat sau coerent, simbolul continuă să joace 
un rol important în toate societățile. Funcţia lui rămâne invariabilă: să trans- 
forme un obiect sau un act în altceva (s. a.) decât se dovedeşte a fi acel obiect sau 
acel act în perspectiva experienţei profane”, ibid. p. 345. Simbolul revelează şi 
continuă dialectica hierofaniei. 

inconștient. Altfel spus, chiar dacă se degradează, își păstrează 
funcția „magică”, de a transforma un obiect sau un act în altceva 
decât este. În cazul raționalizării excesive — caracteristică a culturii 
contemporane - gândirea însăși se transformă: prin intermediul 
simbolului, aceasta se concentrează asupra unei idei centrale, care 
determină mişcarea gândirii; este ceea ce se numeşte, într-un sens 
larg, ideologie. Numai că o gândire simbolică ţine cont de plurali- 
tatea sensurilor, incompatibilă cu o gândire „totalitară”. Şi aceasta 
fiindcă simbolul poate fi redus la un arhetip central, dar nu suportă 
doar o singură semnificaţie. EI se oferă gândirii cu o multiplicitate 
de sensuri, care poate determina, desigur, o concepţie generală uni- 
ficatoare de contrarii ori de sensuri diferite, dar în niciun caz o idee 
unică, preconcepută, despre lume sau Univers. lată de ce simbolul 
este antiideologic și funcționează, mai degrabă, ca o idee propulsivă. 
În structura sa se regăsesc imagini diverse, conciliate sub forma 
unei totalități abstracte sau concrete, dar care nu sfârşeşte niciodată 
prin a da gândirii o direcţie ideatic-normativă. Totalitatea este nor- 
ma, nu în sens „dogmatic” însă. Simbolul mediază între contrarii 
şi susține o cunoaştere mai degrabă non-discursivă. Caracterul său 
magic-mediator îl determină să se prezinte conştiinţei celui care îl 
„trăieşte” ca o gnoză. 

Simbolul dobândește, astfel, o funcţie anagogică: trimite către 
un sens superior, la capătul căruia se află o realitate transcendentă. 
Eliade regăseşte în operele misticilor şi, în special, în gândirea lui 
Cusanus, tributară apofatismului corpusului areopagitic, acest sens 
intrinsec al simbolului, ca principală modalitate de cunoaștere a 
Absolutului. 


” A se vedea, în acest sens, şi Hans Georg Gadamer, Adevăr și metodă, Editura 
Teora, Bucureşti, 2001, p. 65. Hermeneutul vorbeşte cam în aceeași termeni 
despre simbol, trădând o influenţă din partea fenomenologiei religioase sau, 
de ce nu, a lui Eliade însuși. (Gadamer a scris celebra lucrare Adevăr și metodă 
între anii 1950-1960, când Mircea Eliade elaborase deja primele teorii despre 
simbol şi simbolism. Lăsând la o parte articolele din perioada interbelică din 
diversele publicaţii ale vremii, putem aminti doar Tratat de istorie a religiilor, 

Deşi se prezintă ca un limbaj indirect, simbolul determină o 
cunoaștere concretă, experimentală. Prin actul de simbolizare, sem- 
nificantul dezvăluie, în mod epifanic, semnificatul. Tra nscendentul 
semnificat se revelează în semnificant în formă figurativă. Se poate 
spune, astfel, folosind o expresie binecunoscută, că simbolul este 
„un transcendent care coboară”, care se face cunoscut. Dar aceasta 
este și logica „internă” a oricărei hierofanii. Simbolul prefigurează, 
prelungește şi, de cele mai multe ori, se identifică cu hierofaniile 
elementare ori complexe. 


2. Caracteristicile și funcţiile simbolului 


Funcția magică a simbolului determină şi celelalte caracteristici 
ale acestuia. Simbolul se arată a fi un element în structura conștiinței. 
Acesta are un caracter transcendental și constituie un.model para- 
digmatic pentru existența umană. Geneza sa este una spontană, ar- 
hetipică, iar apriorismul său se explică prin necesitatea omului de a 
participa concret şi la o altă realitate decât cea obişnuită: „Indiferent 
la ce ontologie a aderat rațional, omul cunoaşte, experimental, şi 
o ontologie de structură epifanică.” De altfel, funcția principală a 
simbolului este cea ontologică, de revelare a celor mai secrete moda- 
lităţi de a fi. Valoarea ontologică derivă din relația existentă dintre 
microcosmos și macrocosmos: partea revelează întregul, iar întregul 
se revelează prin fiecare parte. Prin actul simbolic, obiectul înce- 
tează a mai fi un fragment izolat în Univers, integrându-se într-un 
sistem de semnificații omologabile. Această funcţie totalizatoare, 
care unește fragmentele izolate şi diferitele niveluri de semnificare 
și le integrează într-un sistem total de obiecte sau de sensuri, este o 


editat în 1949, sau Imagini și simboluri, tipărit în 1952, lucrări în care istoricul 
român al religiilor îşi elaborează o adevărată filosofie a simbolului, pe baza 
documentelor arhaice). 

* Mircea Eliade, Jurnal, vol. II, 1966, p. 567. 

coincidentia oppositorum. Totul tinde către o formă perfectă, imo- 
bilă, originară. În acest sens, simbolul reconstituie unitatea lumii, 
dinainte de creaţie. Imperialismul formelor religioase nu semnifică 
altceva decât faptul că lumea este un Cosmos, iar unitatea ei este 
realizată prin simbol: „La limită, un obiect care devine simbol tinde 
să coincidă cu Totul, așa cum hierofania tinde să încorporeze sacrul 
în totalitatea lui, să epuizeze, ea singură, toate manifestările sacra- 
lităţii. Orice piatră din altarul vedic, devenind Prajâpati, tinde să 
identifice cu sine întreg Universul, aşa cum fiecare zeiță locală tinde 
să devină Marea Zeiţă şi, în ultimă instanţă, să-şi anexeze toată 
sacralitatea disponibilă (...) această tendință de anexare se regăsește 
în dialectica simbolului. Nu doar pentru că orice simbolism aspiră 
să integreze şi să unifice cel mai mare număr posibil de zone şi sec- 
toare ale experienței antropocosmice, ci şi pentru că orice simbol 
tinde să identifice cu sine cel mai mare număr posibil de obiecte, 
situaţii şi modalităţi.” 

Dar principala caracteristică a simbolului, coincidența cu Totul, 
nu trebuie interpretată drept o confuzie între semnificantul percep- 
tiv şi semnificatul transcendent; partea devine întreg prin reducerea 
multiplicității la o situaţie unică: „tendinţa de a coincide cu Totul 
trebuie înțeleasă ca o tendință de a integra «totul» într-un sistem, 
de a reduce multiplicitatea la o «situaţie» unică, în aşa fel încât s-o 
facă totodată cât mai transparentă.” Un simbol local tinde, astfel, să 
devină paradigmatic, prin integrarea sa într-un sistem complex de 
asociaţii simbolice. Dar sistemul reflectă unitatea lumii. Realitățile 
eterogene încorporate de simbol în structura sa îi construieşte logi- 
ca. Logica simbolului înseamnă că simbolurile sunt mereu coerente 
şi sistematice şi trimit în permanenţă către o unitate de contrarii 
realizată, în mod real, în planul ontologic.” 


” Mircea Eliade, Tatat de istorie a religiilor, p. 350. 
” Idem. 
”” Ibidem, p. 351. 


Mircea Eliade și misterul totalității 267 


Ambiguitatea logică a relaţiei dintre semnificant şi semnifi- 
cat trimite către o coerenţă sistemică, de tip ontologic: simbolul 
integrează realități eterogene într-un sistem de semnificații ana- 
logice, în care termenii analogiei (fenomen sensibil-infinit) sunt 
opuşi. Totuşi, pentru a înțelege un simbol, este necesar ca acesta 
să fie integrat într-un sistem de alte simboluri, în mod structu- 
ral. Preocuparea lui Eliade nu este aceea de a interpreta un simbol 
izolat pentru a-i dezvălui logica internă sau structura sa intimă, ci 
aceea de a face cunoscut simbolismul în care se integrează. Altfel 
spus, ceea ce validează (și corectează) diversele semnificații ale hie- 
rofaniilor este ansamblul simbolic. E necesar însă ca fenomenologia 
simbolului să fie completată cu o morfologie structurală: pentru a 
deveni universal-valabil, un simbol nu trebuie redus la esenţa sa; 
sistemul de asociaţii simbolice este cel care-i face comprehensibil 
sensul, prin integrarea tuturor hierofaniilor, înțelese ca revelații. 
Mai mult chiar, simbolismul face transparentă structura unei hi- 
erofanii: „Am menţionat mai sus simbolismul lunar al desenelor 
preistorice şi protoistorice. Desenele de acest tip prelungesc fără 
îndoială hierofania lunară, dar, considerate în ansamblu, spun mai 
mult decât oricare altă epifanie lunară. Ele ne ajută să degajăm din 
toate aceste epifanii simbolismul lunar (s. a.), care are avantajul de 
a putea revela, mai bine decât toate celelalte epifanii lunare laolaltă 
şi, totodată, de a putea revela simultan și panoramic ceea ce dezvă- 
luie (...) celelate epifanii”” În afara sistemului — ce reprezintă însăşi 
ontologia arhaică, adică ansamblul de concepții teoretico-metafizice 
ale arhaicului” — hierofania nu mai poate fi înțeleasă în sensul ei 
originar. Ea continuă să emită semne pentru existența personală a 
omului religios, dar, desprinsă de simbolismul în care se integrează, 
ajunge să se degradeze. Incapacitatea unui simbol de a mai fi trans- 
parent, de a trimite către un sens abstract ori reducerea sa aproape 


” Ibidem, p. 347. 
” Ibidem, p. 341. 

exclusiv la o funcţie socială sunt, în viziunea lui Eliade, simptome 
ale procesului de infantilism al simbolului.” 

În acest sens, rolul istoricului religiilor este de o importan- 
ță remarcabilă. Printr-o hermeneutică adecvată se poate înțelege 
sensul unui simbol. Dar hermeneutica instaurează un sens privi- 
legiat numai dacă dobândește ea însăşi o dimensiune simbolică. 
Raţionalizarea ar fi cea mai mare ispită a interpretului faptelor sim- 
bolice. Aceasta ar însemna pierderea funcțiilor metafizice, ontolo- 
gice sau religioase ale simbolului şi suspendarea logicii sale interne. 
O gândire pornind de la simbol, cum anticipa Ricoeur, nu poate 
fi realizată decât printr-o gândire simbolică. Acest tip de gândire 
privilegiază, aşa cum am văzut, discursul ambiguu şi, pe alocuri, 
alogismul specifice unui discurs indirect. Simbolul are capacitatea 
de a reinvesti limba, de a crea un limbaj cultural, pornind de la 
funcţiile sale. 

Coincidentia oppositorum este logica internă a acestui limbaj, 
unind diversele niveluri ontice ori epistemice. Teoria sensului și 
a semnificațiilor actului de simbolizare se înscrie în această logi- 
că ce privilegiază unificările de contrarii. Semnificantul se repetă 
şi integrează în sine însuşirile cele mai contradictorii ale imaginii 
obiectului. Această imagine nu este o simplă percepţie, întrucât 
obiectul simbolizat, chiar și în partea lui vizibilă, este „corectat” 
de fiecare dată de semnificantul natural. Absența unei imagini 
unice, coerente, a obiectului, interpretat chiar în momentul sur- 
prinderii lui prin actul perceptiv, determină non-convenționalitatea 
şi inadecvarea semnificantului față de obiectul sensibil.” Ceea ce 
transformă simbolul într-un semn este însă semnificatul transcen- 
dent. În semnificație, simbolul trimite dincolo de lucru și ține lo- 
cul obiectului sensibil. Obiectul vizat în mod direct este desem nat 


” Ibidem, p. 344. 

” G. Durand, Imaginarul. Eseu despre științele și filosofia imaginii, în Aventurile 
imaginii. Imaginaţia simbolică. Imaginarul, Editura Nemira, Bucureşti, 1999, 
pp. 19-20. 

însă printr-un proces indirect de semnificare. Prezenţa lui este un 
simulacru, obiectul fiind „corectat” în permanenţă de semnificații 
contradictorii. Acesta este semnalat şi integrat într-un sens. În plus, 
semnificatul transcendent, indicibil, necunoscut, ambiguizează de- 
semnarea, care se realizează oarecum în absența obiectului. Astfel, 
simbolul apare, în semnificat, ca un semn ce se referă la un sens, şi 
nu la un obiect.” Raportul dintre semnificant și semnificat devine 
unul extrem de ambiguu. Semnificantul evocă, astfel, în mod ana- 
logic, urma semnificatului transcendent. Dar evocarea - care are, 
conform lui Durand şi Ricoeur, o semnificaţie epifanică - nu im- 
plică o semnificaţie directă. Simbolul devine apanajul unei gândiri 
indirecte, care semnalează (ca semn) obiectul, dar nu-l semnifică. 
Obiectul se dă, în semnificaţia sa transcendentă, semnificantului. 
Altfel spus, simbolul comunică altceva decât ce există printr-o sim- 
plă desemnare convenţională. Dar, prin aceasta, se afirmă ambigu- 
itatea procesului de semnificare. 

Dacă relaţia dintre semnificant şi semnificat este una directă, 
iar desemnarea este indirectă, doar o logică liberă ne poate conduce 
către adevărata realitate încorporată de simbol. Prin intermediul 
acestei logici, pe care o putem numi a contradictoriului, ne situ- 
ăm pe tărâmul apofatismului şi al unei gnoseologii soteriologice. 
Simbolul vizează transcendentul, deci el poate conduce omul către 
ceva aflat dincolo de lumea aceasta. Dar principala sa virtute este, 
în același timp, şi un obstacol. Cum putem participa în mod direct 
la transcendență, dacă simbolul nu semnifică și, în plus, se situează 
cu o parte în sensibil? Sau, într-o altă manieră de exprimare, cum 
este posibil ca simbolul să trimită în semnificant către semnificație 
şi în ce măsură poate fi realizată o unitate dintre semnificant şi sem- 
nificat? Este o problemă tratată de Eliade într-o serie de nuvele, cum 
ar fi Podul sau 19 trandafiri. Actul de simbolizare devine insuficient 
în a exprima o atare unitate. Prin simbolism se dezvoltă o realitate 


” A se vedea, Paul Ricoeur, Conflictul interpretărilor. Eseuri de hermeneutică, 
vol. I, p. 285. 


270 Bogdan Silion 


superioară semnului natural, ceea ce arată că simbolul trimite că- 
tre o realitate absentă din structura semnului. Acest sens „secret” 
apare ca o transfigurare a reprezentării concrete şi reprezintă actul 
magic al simbolului, care „leagă” imaginea - deja o sinteză de figuri 
antinomice — de un sens redundant, revelat. Odată constituit, sensul 
se repetă la nesfârşit şi se oferă semnificantului. 

Teoreticienii simbolului nu merg însă decât până la demon- 
strarea legăturii dintre semn - semnificant — semnificat în simbol. 
Concilierea contrariilor are loc, într-o primă fază, în semnificant, 
prin concentrarea imaginilor polare, antagonice, într-un semn per- 
ceptibil natural. În cea de-a doua fază, aceste imagini se integrează 
într-o sinteză superioară, unde semnul transcendent se suprapu- 
ne pe sau în interiorul semnului natural. Durand vorbește de un 
sens secund, în care cuvintele devin fraze, lucrurile se organizează 
în Univers, iar obiectele devin paradigme. De altfel, antropologul 
francez consideră că imaginile care circumscriu un simbol își au 
coerenţa în ele însele, coerenţă ce oferă sens, independent de orice 
caracter mediat al semnului." Reconcilierea dintre semnificant şi 
sensul transcendent se face pe planul conștiinței, fiind un construct 
intelectual. 

Mircea Eliade merge însă mai departe cu explicarea structu- 
rii simbolului. Concilierea contrariilor se realizează ca sinteză sau 
ca sistem numai dacă privim simbolul din punct de vedere logic. 
Ontologic însă, simbolul este mai mult decât o reconciliere logică 
a opușilor. El nu este numai un semn al medierii, şi nici doar un 
semn al transcendentului. Simbolul se confundă cu realitatea însăși, 
ceea ce înseamnă o coincidentia oppositorum totală între imaginea 


* Gilbert Durand, Structurile antropologice ale imaginarului, Editura Univers 
Enciclopedic, Bucureşti, 1998, p. 173; a se vedea, de asemenea, Paul Ricoeur:,Eu 
numesc simbol orice structură de semnificaţie în care sensul direct, primar, 
literal desemnează, pe deasupra, un alt sens - indirect, secundar, figurat, ce nu 
poate fi sesizat decât prin mijlocirea celui dintâi”, în Conflictul interpretărilor. 
Eseuri de hermeneutică, vol. I, Editura Echinox, Cluj-Napoca, 1999. 

abstractizată şi simbolul concret. Imaginea simbolică este însăși re- 
alitatea pe care o încorporează. 

Noutatea teoriei eliadești este afirmarea principiului coinciden- 
tia oppositorum, ce depăşeste o simplă analiză a raportului între 
semnificant şi semnificat. Totuşi, nu trebuie să vedem în această 
coincidentia o totalizare a contrariilor: realitatea este semn, dar 
complexitatea primeia implică dinamismul imaginilor semnifi- 
cante. Imaginile sunt mobile, trec unele în altele, producând mo- 
dificări în structura realităţii simbolizate. Simbolismul „deschide” 
obiectul, îl trimite către un sens secundar, îl face să devină altceva 
decât este el, dar îi păstrează structura proprie şi sensul inițial: 
„Simbolismul adaugă o nouă valoare unui obiect sau unei acțiuni, 
fără ca prin aceasta să le prejudicieze valorile proprii şi nemijloci- 
te. Aplicându-se la un obiect sau la o acţiune, simbolismul le deter- 
mină să devină «deschise». Gândirea simbolică «sparge» realitatea 
imediată, fără s-o împuţineze ori să o deprecieze; în perspectiva 
ei, Universul nu este închis, nici un obiect nu rămâne izolat în 
propria-i existenţialitate: toate se leagă între ele, printr-un sistem 
strâns de corespondențe și asimilaţii.” Coincidentia oppositorum, 
în cazul acesta, reprezintă un tip de proces de reducere a realității 
şi a imaginilor la o temă comună, un invariant structural. Semnul, 
imaginea și realitatea determină, însă, o suprapunere de sensuri 
identice (aparente, dacă este să le privim logic, sau reale, dacă luăm 
în considerare mentalitatea prelogică a gândirii simbolice). Cert 
este însă faptul că polisemantismul simbolului, plurivalența sa, 
capacitatea de a exprima simultan mai multe sensuri, rezultă din 
coincidentia oppositorum, postulat ca principiu ontologic de factu- 
ră magică. Echilibrul contrariilor se menţine nu printr-o sinteză 
de polarităţi, ci printr-un sistem de contrarii. Sistemul reprezintă 
actul de simbolizare, interpretarea simbolului de către cel căru- 
ia i se revelează sensul. Simbolul devine, astfel, modul însuşi de 


” Mircea Eliade, Imagini și simboluri, p. 220. 

integrare eidetică, de structură din care converg toate sensurile: 
„Una din trăsăturile caracteristice ale simbolului este simulta- 
neitatea sensurilor pe care le dezvăluie (...) În această privință, 
simbolismul se prezintă ca un limbaj (...) care exprimă simultan, 
în același grad, condiţia socială, «istorică» şi psihică a persoanei 
ce poartă simbolul și raporturile ei cu societatea şi Cosmosul.” 
Cu toate că se integrează într-un sistem coerent de semnificaţii, 
simbolurile continuă să-și păstreze caracterul amfibolic (ambigu- 
itatea dintre un sens care se dă şi un semnificant care e dat) și cel 
parabolic (un semnificant cvasisuficient şi inadecvat sensului).” 
Eliade înțelege că experienţele simbolice contrazic logica ordi- 
nară şi îl obligă pe om să se comporte altfel decât în mod obișnuit.” 
Permanenta prezenţă a contradictoriilor sfârşeşte într-o dialectică 
existențială în care se menţine tensiunea dintre opuși. Simbolul 
uneşte toate nivelurile realității fără să le anihileze, menținând în 
permanență un raport deschis între semnificant şi semnificat. Din 
semn al transcendentului, el devine o structură existențială prin 
care omul se integrează ritmurilor cosmice pe carele unifică, inițial 
pe planul conştiinţei şi apoi în actul de simbolizare. Dar unificarea 
produce înțelegerea. Un simbol își îndeplineşte funcția de totalizare 
doar dacă „deschide” conştiinţa omului, adică dacă este înţeles şi 
asumat. Prin actul de simbolizare produs la nivelul conștiinței, care 
ia seama de adevărata semnificaţie a simbolului, are loc procesul de 
integrare a semnificaţiilor. Înţelegând şi asumând simbolul, omul 
însuşi devine un centru simbolic, integrator al tuturor sensurilor. 
Simbolul „deschide” omul către universal, îl face să iasă din starea sa 
particulară, îl „totalizează”. Dintr-o gândire care pornește de la sim- 
bol, conştiinţa omului total devine ea însăși simbolică. Individualul 


” Mircea Eliade, Tratat de istorie a religiilor, p. 349. 

” A se vedea Gilbert Durand, Imaginarul. Eseu despre științele și filosofia ima- 
ginii, în Aventurile imaginii. Imaginaţia simbolică. Imaginarul, p. 24. 

”” În Mircea Eliade, Mefistofel și Androginul, p. 75. 


Mircea Eliade şi misterul totalității 273 


se transformă în transpersonal', iar conștiința, integrată ritmurilor 
cosmice, devine un cosmos.” Homo symbolicus este ființa autentică, 
omul real, reconciliat, integrat, unificat, adică total: „Toate sistemele 
şi experiențele antropocosmice sunt posibile în măsura în care omul 
devine el însuși un simbol (Ss. a.) (...) Omul nu se mai simte un frag- 
ment impermeabil, ci un Cosmos viu, deschis către toate celelalte 
Cosmosuri vii care-l înconjoară. Experiențele macrocosmice (...) îl 
conduc spre el însuși, îi dezvăluie propria existență şi propriul des- 
tin.” Simbolul asumat de om în propria existenţă se transformă în 
arhetip și dobândește o dimensiune transcendentală. În acest sens, 
rolul simbolului este de a universaliza, de a deveni model, exemplu 
pentru orice activitate umană. EI își impune această funcție chiar 
dacă omul nu este conştient în mod direct de semnificația sa. 

Omul integral, transformat în „cosmos viu” produce, la rân- 
dul său, simboluri. Aceasta înseamnă că, pe de o parte, tot ceea ce 
produce omul poate dobândi caracter simbolic, iar, pe de altă par- 
te, pentru homo religiosus orice poate deveni simbol. Experiențele 
religioase generează simboluri religioase, capabile să se transforme 
în arhetipuri. Dar, chiar dacă omul este subiectul acestor experi- 
enţe, realitatea încorporată de simbol nu este una umană. Sacrul 
este semnificantul care formează structura simbolului și tot el se 
regăseşte şi în conştiinţa omului religios. În cele din urmă, simbolul 
se instituie ca limbaj al sacrului, dar care se referă în permanență 
la omul „aşa cum este el”, ca homo religiosus. 


” Mircea Eliade, Solilocvii, Editura Humanitas, Bucureşti, 1990, p. 58. 

” Deloc surprinzătoare această concepție o omului total, ca homo symboli- 
cus, asemănătoare cu ideea omului care îşi modifică starea de conştiinţă prin 
samădhi. În fond, filosofia simbolului îi este revelată lui Eliade în India. A se 
vedea, în acest sens, Încercarea labirintului, p. 52. 

”” Mircea Eliade, Tratat de istorie a religiilor, p. 352. 

3. Simbol şi hermeneutică 


Așa cum am arătat, simbolul exprimă în mod indirect uni- 
tatea lumii. Înțelegerea sa nu poate fi decât una mediată, total 
diferită de înțelegerea de tip hermeneutic (Verstehen). Omul se 
„cosmicizează” în contact cu un simbol, chiar şi fără ca întreg 
actul hermeneutic să se producă. De altfel, Eliade este convins de 
faptul că înțelegerea simbolului se produce abia după ce acesta este 
format, după ce şi-a cristalizat structura şi s-a „maturizat”. Abia 
în perioada maximă de dezvoltare îşi revelează simbolul semnifi- 
caţiile. Rolul istoricului religiilor este acela de a integra, metodic, 
simbolul observat în sistemul de semnificaţii din care acesta face 
parte. Dar, astfel, nu se produce o modificare directă a conștiin- 
ței cercetătorului la contactul cu obiectul „viu” al cercetării sale. 
Istoricul religiilor nu devine în mod direct un homo symbolicus, 
ci, aplicând rezultatele obținute istoriei, deci culturii, el semni- 
fică actul cultural în sine. Prin urmare, simbolul, interpretat şi 
semnificat, poate produce semne pentru cultură; altfel spus, in- 
staurează un limbaj cultural. El reprezintă o cunoaștere mediată 
prin intermediul culturii. Unificând niveluri ontologice diferite, 
situații existenţiale sau logici conflictuale, revelând în mod indi- 
rect şi intuitiv o structură a lumii altfel inaccesibilă conştiinţei 
discursive, simbolul sfârşeşte prin a fi un semn cultural. În plan 
hermeneutic, aceste funcţii diferite constituie tot atâtea etape ale 
comprehensiunii. Interpretarea variantelor simbolice, prin ana- 
lizarea unui număr considerabil de exemple, conduce la compre- 
hensiunea structurii simbolului şi a ansamblului din care face 
parte. Simbolul este înțeles doar prin încadrarea lui în sistem, 
iar acesta din urmă, la rândul său, nu poate fi înțeles pe deplin 
decât prin înţelegerea fiecărui simbol în parte. Fiind un semn cul- 
tural, simbolul poate realiza sinteze diferite de la o cultură la alta, 


” A se vedea M. Eliade, Mefistofel și androginul, pp. 189-190. 

păstrându-şi însă aceleași funcţii. El revelează acele modalități ale 
Fiinţei, inaccesibile unei gândiri conceptuale. 

Coincidentia oppositorum apare, astfel, fie ca un element im- 
portant al structurii simbolului, fie ca un simplu nume al tran- 
scendentului." Limbaj sau structură ontologică, coincidența con- 
trariilor imprimă sensul simbolului. În planul comprehensiunii, 
coincidența contrariilor ţine de înțelegerea simbolului ca sistem, 
ce integrează diverse semnificaţii; la nivel ontologic, redă coin- 
cidența dintre parte și întreg, ca model pentru orice tip de sim- 
bolism: întregul este revelat prin parte, iar fiecare fragment din 
cosmos este un întreg, într-un mod magic. Mai mult, coincidentia 
oppositorum integrează funcţiile simbolice şi la nivel gnoseolo- 
gic. Semnificantul este integrat în semnificat, pentru ca, în mod 
indirect şi adecvat unui sens transcendent, această unitate să re- 
veleze o cunoaştere mediată semantic, dar autentică, a Totului. 
Cunoaşterea simbolică este, pentru Eliade, un Weltanschauung 
ce conferă sens existenței umane. 

Aminteam mai sus despre caracterul ambiguu al simbolului. 
Jumătate transcendent şi jumătate imanent, semn şi metasemn, 
acesta provoacă gândirea şi îi testează limitele. Mai degrabă un apa- 
naj al gândirii indirecte, simbolul nu descrie realitatea, nu o face 
mai inteligibilă, ci îi subliniază tensiunea existentă pe orice nivel. 
În cadrele unei gândiri simbolice, realitatea rămâne enigmatică, 
contradictorie în esență. Cel mai important simbol al lui Eliade, 
Centrul, este dominat nu de consistență ontologică, ci, paradoxal, 
de fragilitate şi de forțe antagonice. Centrul exprimă aspectele cele 
mai contradictorii ale realităţii. Iată de ce toate interpretările care se 
pot da Fiinţei, în cheie simbolică, rămân sortite eșecului: Realitatea 
nu este decât o îngrămădire de contradicții, revelate şi sistematizate 
de simbol. 


* Coincidentia oppositorum, ca element al structurii simbolului, în M. Eliade, 
Tratat de istorie a religiilor, pp.339-357, iar ca nume al Divinităţii, în Mefistofel 
şi androginul sau în Mitul reintegrării. 

Mircea Eliade, de altfel, nu face foarte clar distincția între in- 
terpretarea simbolului și simbolul propriu-zis. Într-un oarecare fel, 
structura lumii revelată de simbol este originară în raport cu in- 
terpretarea, iar aceasta din urmă rămâne ambiguă, ca şi realitatea 
interpretată. Simbolul se prelungește în conștiință, dând naștere 
interpretării, în mod indirect însă. Ceea ce condiționează interpre- 
tarea nu este realitatea contradictorie, ci însuşi actul de simbolizare, 
ce urmează sintezei mentale a imaginii. Actul de simbolizare coin- 
cide la Eliade cu simbolismul, mai exact cu reducerea unei imagini 
a realității la o structură transcendentală. Simbolismul este procesul 
de simbolizare care prelungeşte hierofania în conștiință. Aceasta 
din urmă poate fi înțeleasă ca epifanie a simbolului. Simbolul este o 
realitate de gradul doi, iar interpretarea lui urmează sintezei menta- 
le produse de imagine. Prin interpretare, imaginea mentală inițială 
devine o structură a conștiinței. 

Schematic, construirea semnificației de la imagine la structură 
poate fi reprezentată astfel: 


Fenomen (+ perceperea lui) > Imagine (simbol) > 
Interpretare > Structură (arhetip) 


Un exemplu al relației dintre fenomen, simbol şi interpretarea 
lui îl constituie ritualul de iniţiere la unul dintre triburile africa- 
ne, ritual descris de Eliade. Fenomenul care declanșează actul de 
simbolizare îl constituie apariția menstruației la tânăra fată din 
tribul mandja. Aceasta este izolată de restul comunității şi dusă în 
pădure, unde este supusă la diverse încercări cu caracter inițiatic. 
Odată declanşat fenomenul, acesta aduce cu sine o serie de imagini 
şi relații simbolice, cum ar fi imaginea foetusului, imitat de femeia 
în agonie, simbolul unei anumite culori, intrarea într-o colibă întu- 
necoasă, viziunea monștrilor etc. După apariția imaginilor urmează 
reducerea acestora la modelul arhetipal al cosmogoniei. Legătura 
dintre imaginile terifiante ale inițierii şi arhetipul taumaturgic se 
realizează prin interpretarea simbolurilor: întreaga iniţiere nu este 

decât o întoarcere în Noaptea cosmică, în Haos, de unde începe o 
nouă viață. Modelul arhetipal al iniţierii este nașterea. Fără această 
pre-viziune arhaică a nașterii nu se poate explica legătura existentă 
între imagine și ritual. 

Deseori, Eliade simplifică mult procesul de transformare a unei 
imagini în arhetip. Dacă, în Sacrul și profanul, tendința este aceea 
de a reduce fenomenul (comportamentul) la arhetipul cosmogonic, 
în Imagini și simboluri — ca să luăm două dintre lucrările în care 
savantul român realizează o hermeneutică explicită a simbolului — 
se porneşte de la imaginea ca arhetip pentru a se studia apoi com- 
portamentul religios. 

Însă aceste delimitări între simbol, simbolism și actul de inter- 
pretare nu se pot face decât din rațiuni metodologice; în realitate, 
simbolul coincide cu simbolismul: „Termenul «simbolism» este de 
asemenea folosit pentru a desemna un ansamblu coerent sub ra- 
portul structurii; se vorbeşte, de exemplu, de simbolismul acvatic, 
a cărui structură nu poate fi descifrată decât prin examinarea unui 
număr mare de fapte religioase aparent eterogene: rituri de botez 
şi purificare, cosmogonii acvatice, mituri referitoare la potopuri 
sau la catastrofe marine, mituri ale fecundității prin contactul cu 
apa, etc.”” Metodologic însă, studiul simbolismului uneşte feno- 
menologia, prin reducerea simbolului la o structură intențională, 
cu cercetarea morfologică şi istorică. În acest sens, etapele herme- 
neuticii simbolului sunt următoarele: a. descifrarea simbolismului 
unui rit sau mit; b. cercetarea morfologică și istorică a simbolului, 


” A se vedea M. Eliade, Sacrul și profanul, pp. 168-170. Fenomenele studiate se 
supun, la râțndullor, unei analize comparative, în vederea eyxtragerii structutrii 
comune. lată cu,m este folosită metoda comparativă de Eliade, în accepțiunea 
lui Spineto: „Eliade propune o temă şi alege anumite exemple; extrage apoi din 
aceste exemple un întreg coerent, o structură. Identifică această structură cu 
un arhetip şi explică complexul simbolic la care a ajuns referindu-se la poziția 
omului în cosmos”, în Natale Spineto, Mircea Eliade - istorical religiilor, p. 189. 
Ideea-cheie a comparatismului este următoarea: în spatele fenomenului religios 
se găsesc rețele simbolice, idei-arhetipuri, op. cit, p. 190. 

” Mircea Eliade, Mefistofel și androginul, p. 191. 

evaluat în contextul socio-cultural și din punct de vedere genetic 
şi structural; c. identificarea situaţiei existenţiale care i-a favorizat 
acestuia apariția. Această ultimă etapă a cercetării, „existențială”, 
confirmă convingerea lui Eliade că simbolul este de fapt o sinteză 
trans personală, conciliind, misterios şi precomprehensibil, contra- 
dicţiile existenței umane. 

În mod paradoxal, prin structura sa ambivalentă, simbolul își 
revelează funcţia totalizatoare şi transpersonală. La contactul cu o 
imagine ambivalentă, conștiința omului se modifică radical: nodu- 
rile „leagă” magic, dar şi „dez-leagă” ritual de boli, aduc moartea, 
dar o şi îndepărtează.” Universul întreg este un simbol, pentru că 
exprimă, în plan macrocosmic, ceea ce se întâmplă la nivelul fie- 
cărui fenomen. "Țesătura magică, cea care urzeşte, aidoma iluziei 
indiene, destinul lumii, uneşte toate nivelurile realităţii, într-o co- 
incidentia oppositorum totală: conştientul cu inconştientul, Ființa 
cu Nefiinţa, Viaţa cu Moartea. 

În actul de simbolizare, însăşi conștiința interpretului se mo- 
difică. Hermeneutul primeşte sensul şi nu îl construiește subiectiv. 
Simbolul îşi păstrează puterea de semnificare chiar şi atunci când 
hermeneutica nu-i cuprinde sensul integral. Actul de interpreta- 
re este integrat procesului de simbolizare. Simbolul emite semne 
pentru hermeneut. Sarcina interpretului este să integreze toate 
aceste semne într-un sistem coerent de simboluri. Hermeneutica 
se transformă într-un proces de recuperare a sensurilor ascunse ale 
simbolurilor. Fantasticul semnifică suspendarea regimului logic și 
intrarea într-un alt nivel gnoseologic, unde hermeneutul, „receptor 
de simboluri”, integrează semnificaţia simbolică din interpretarea 
propriu-zisă într-un act unic, în care interpretarea potențează în 


” Idem. 
” A se vedea, M. Eliade, Imagini și simboluri, pp. 139-140. 

permanenţă simbolul, iar simbolul transformă întreaga hermene- 
utică într-un anâmnăsis al transcendenței.” 


4. Aprioritatea simbolului 


Ca unitate imanentă și transcendentă totodată, Lumea, ca şi 
Cosmos, este trans-simbolică, deasupra oricărui semn. Logica 
simbolică intuieşte urzeala magică a lumii, unitatea conștiinței, 
pe cea din urmă percepând-o ca pe o transconștiință, unde se si- 
tuează arhetipul creator. Logica simbolică devine, astfel, o logică 
a transconştientului, preformală, o formă de cunoaştere a simbo- 
lurilor-imagini, arhetipice, intuite aprioric. Tendinţa către „forma 
perfectă” a oricărui simbol universalizează şi creează adevărata 
istorie. Deşi orice eveniment aduce semnificații noi, el păstrea- 
ză, totuşi, „structura” imaginii primordiale, din care a izvorât. 
Pornind de la premisa unităţii simbolurilor grupate în jurul unei 
structuri comune, Eliade concepe o filosofie a istoriei care i-a adus 
numeroase critici de-a lungul timpului. Nu este mai puţin adevărat 
însă că savantul român este consecvent teoriei sale despre simbol 
ca structură arhetipală. În fond, dacă simbolul este a priori, con- 
stitutiv vieții umane, el nu poate decât să conserve timpul, să-l 
concentreze în jurul său. 


” A se vedea, în acest sens, şi Jean Starobinski, Textul și interpretul, Editura 
Univers, Bucureşti, 1985, pp. 60-61. Anâmnesis se produce la contactul cu simbo- 
lul, dar, pentru hermeneut, el este un proces lung şi inegal ca valoare. Înțelegerea 
nu are loc o dată cu interpretarea, ci este un act secundar, care presupune perce- 
perea hermeneutului a întregului proces de simbolizare și integrarea diverselor 
simboluri în semnificaţia (simbolismul) iniţial. Înțelegerea se produce, astfel, 
doar în perioada de maturitate a simbolului, atunci când acesta își integrează 
semnificaţia în sistemul simbolic din care face parte. A se vedea, în acest sens, 
şi Sabina Fînaru, Eliade prin Eliade, Editura Univers, Bucureşti, 2003, p. 19. 

Figura 1 — Relaţia dintre simbol şi istorie 

Explicaţie: Imaginea unui cerc cu o rază în mișcare; punctul din mijloc 
este simbolul- arhetip, iar cercul este „istoria”. 


„Orice nouă valorizare a unei imagini arhetipale încununea- 
ză şi desăvârşeşte pe cele vechi.” Simbolul, redus la o structură a 
conştiinţei, impune viziunea unui timp ciclic, etern repetabil: orice 
„formă” istorică ori religioasă porneşte de la arhetip și tinde să se 
întoarcă la arhetip. 

Viziunea istorică a lui Eliade poate fi considerată ciclică, deci 
ea nu este statică, căci centrul, aşa cum am văzut, este într-o per- 
manentă mişcare. O dată cu deplasarea acestuia se deplasează şi 
istoria. Aceasta devine o serie de structuri genomice, în funcție de 
arhetipul dominant. Cu toate acestea, așa cum vom vedea mai jos, 
orice simbol, orice imagine ce este arhetip se reduce la imaginea 
Totului cosmogonic.” 


* M. Eliade, Imagini și simboluri, p. 203. 

” Aceasta este şi principala diferență dintre Eliade şi Hegel, filosofia istoriei 
concepută de german influențând doar la suprafață gândirea lui Eliade. Dacă, 
pentru filosoful german, Spiritul Universal era agentul mișcării istorice, pen- 
tru istoricul religiilor, structura arhetipică a imaginilor, supusă suprastructurii 
Totului primordial, „decide” „deplasarea” istoriei dintr-un punct şi întorcerea 
în punctul de unde aceasta a pornit. 

Figura 2 — Structura simbolului, exemplificată prin simbolismul 
arborelui cosmic 

Explicaţie: Punctul este arhetipul Totului, iar celelalte puncte de cerc 
sunt imaginile. Cercurile care reprezintă imaginile sunt variantele cul- 
turale, straturi istorice ale imaginarului. Se observă că, în sens, simbolul 
trimite către transcendență, iar în semnificație uneşte imagini diferite. 
Coincidentia oppositorum se produce în structura simbolului, care are o 
parte vizibilă — semnificantul obiectiv — şi una transcendentă, invizibilă, 
care-i constituie sensul. În plus, simbolul unește imagini contrare, substi- 
tuind funcția reprezentativă a imaginii, ca semn al realității, cu funcția 
sintetic-simbolică, în calitate de structură intrinsecă. Totalitatea joacă rolul 
de normă creativă, funcțională şi structurală, atât pentru imagini, cât 
și pentru simbol. Schema grafică poate reprezenta și structura gândirii 
simbolice, dar și simbolica gândirii. Aceasta tinde să reducă semnifica- 
țiile divergente la un sens unic; dar aceasta este și structura simbolului; 
de unde rezultă că simbolul este un mod de gândire redundant (are ca 
substrat Totalitatea), absolut (impune sensul), indirect (cunoașterea este 
determinată de prezența imaginilor și a arhetipului cosmocrator) și a priori 
(universal și formativ). 

Totul, la nivelul căruia contrariile formează o unitate insepa- 
rabilă, este arhetipul primordial al gândirii simbolice. La „Tot” se 
poate ajunge doar într-un mod mediat, fie prin ritualul care, oricât 
de „specializat” ar fi, cosmicizează, fie printr-un efort de gândire. 
Şi în cel de-al doilea caz, cunoașterea Totalităţii situată dincolo de 
multiplicitatea lumii nu poate fi decât una mediată prin simbol. 
Condiţionată istoric şi cultural, cunoașterea prin intermediul sim- 
bolului are la bază funcţia apriorică a imaginilor, care, așa cum am 
văzut, uneşte contrarii dintre cele mai diverse, toate supuse Imaginii 
centrale a Totului, care este, concomitent, un arhetip istoric, gnose- 
ologic şi ontologic. Simbolul apare, în acest sens, ca o succesiune de 
imagini, multe dintre ele contradictorii, concentrate în jurul unei 
teme centrale cu rol de arhetip cosmocrator. 


B. Mit şi simbol 


1. „Realitatea” mitului 


Chiar dacă, din punct de vedere structural, simbolul are o exis- 
tență de sine stătătoare - structurile sale regăsindu-se în conștiința 
omului sub formă de imagini — acesta nu se poate exprima singur, ci 
doar prin intermediului limbajului mitologic. Mitul este o dramati- 
zare a simbolului, ceea ce coincide cu a afirma că este semnificantul 
obiectiv al experienţei religioase. Obiectiv, pentru că aparține unei 
comunități istorice, în timp ce simbolul, ca invariant structural, are 
rol de centru, de arhetip în jurul căruia sunt construite semnifica- 
țiile. Mitul, ca obiectivare a simbolului, face legătura între simbol 
şi realitate; este o poveste despre timpul începuturilor, constitu- 
indu-se ca semn transparent — şi totuşi ambiguu - al simbolului. 
Altfel spus, înţeles ca intermediar lingvistic între simbol şi realitatea 
istorică, mitul este semnificat de simbol (semnificantul mitic, numit 

de Gilbert Durand mitizantul, se identifică cu simbolul). Sistemul 
simbolic coincide cu producția mitologică, căci, aşa cum am văzut, 
simbolul nu poate fi înțeles decât raportat la un sistem structurant 
de alte simboluri coerente. Înlănțuirea de simboluri este însuși mi- 
tul povestit, care reprezintă, în acest mod, discursul logic al simbo- 
lului. Se poate astfel afirma că simbolul formează structura mitului, 
de aici şi toate caracteristicile contradictorii şi ambigue ale oricărei 
povestiri. În replică, mitul dezvăluie, ca semnificant obiectiv, aceas- 
tă structură formată din imagini contradictorii. 

Mitul se afirmă, în contextul precizat, ca o formă de limbaj 
situată în siajul simbolului. Dar, întrucât acesta reflectă structura 
simbolului, este, în acelaşi timp, şi o formă de gândire despre Fiinţă. 
Se poate vorbi astfel despre o relaţie de reciprocitate între semn şi 
realitatea mitică subiectivă. Aceasta din urmă este discursivizată, 
adică exprimată printr-un limbaj coerent, spre deosebire de simbol 
care are ca formă de cunoaştere un obiect de sine stătător şi pre- 
supune un limbaj ambiguu. Este adevărat că simbolul, ca şi mitul, 
nu poate fi înțeles decât în interiorul unei rețele de sensuri care 
se adaugă unele altora sau se suprapun. Dar, în timp ce simbolul 
Arborelui Cosmic, de exemplu, este un invariant istoric, ce joacă 
rolul de arhetip aflat în relaţie cu alte imagini arhetipale, mitul im- 
pune un discurs obiectivizat al simbolului, în urma căruia simbolul 
respectiv se integrează într-un scenariu semnificativ pentru viața 
comunității unde se manifestă. Credem că fără această deosebire 
dintre obiectiv şi obiectivizare, dintre sens simbolic și semn miti- 
zant, nu se poate construi o teorie coerentă despre mit şi cu atât mai 
puţin despre simbol. Într-un limbaj dezambiguizat, se poate afirma 
că simbolul leagă două realități în care una semnifică (este transcen- 
dentă), iar cealaltă se lasă semnificată (obiectul concret), în timp ce 
mitul exprimă o povestire sacră. Nu este însă deloc lipsit de impor- 
tanță faptul că, în ceea ce priveşte structura şi funcţiile sale, mitul 
este simbol. Prin interpretarea mitologică a simbolului (ce coinci- 
de, la Eliade, cu ideea de simbolism înțeles ca sistem de simboluri 

coerente) se dezvoltă o realitate superioară semnului natural, care 
nu poate fi reprezentată decât printr-un simbol. Simbolul însă, aşa 
cum am văzut, trimite întotdeauna către o realitate neregăsită în 
structura unui semn. Acesta mediază între semnificant şi semnifi- 
cat, fără a putea construi semnificația în mod direct." Simbolul nu 
poate instaura o realitate independentă de semn, deşi poate impune 
un model reprezentativ și semnificativ pentru comunitatea unde 
apare. Doar prin mit simbolul poate să se integreze în istoria co- 
munităţii care-l reprezintă. 

Funcţia de unificare a imaginilor contrare este explicată prin- 
tr-o poveste mitică. Aceasta este întotdeauna adevărată pentru că se 
centrează pe imaginea arhetipală a simbolului, văzut ca integrator 
de sensuri convergente. Astfel, mitul constituie sensul simbolului 
(simbolul se reduce întotdeauna la o poveste mitică) și nu se poate 
constitui decât pe baza unui simbol central; de aceea, simbolul este 
semnificantul mitului. Caracterul redundant al mitului şi al sim- 
bolului intercondiționează cele două semne ale prezenței sacrului 
în lume. Simbolul este invariantul mitului, ceea ce constituie sensul 
povestirii, iar mitul este forma de exprimare a simbolului. Ca formă 
de limbaj simbolic care, odată exteriorizat, primeşte o existență au- 
tonomă, mitul îndeplinește aceeași funcție principală ca şi simbolul. 
Scopul mitului este de a furniza un model logic pentru rezolvarea 
unei contradicții. De exemplu, mitul cosmogonic, fie că urmăreşte 
imolarea unei Fiinţe primordiale, fie că adoptă scenariul creaţiei ex 
nihilo, explică o situaţie originară, care, poate cu excepția gândirii 
iudeo-creştine, se revelează sub forma unei anumite coincidentia 
oppositorum. Contrariile sunt unite printr-o logică a simbolului, 
specifică unei gândiri substanțialiste.” 


” A se vedea, în acest sens, şi Tratat de istorie a religiilor, p. 331. 

” Claude Levi Strauss, citat de M. Eliade în Nostalgia originilor, p. 205. Douglas 
Allen preia această idee: „Mitul are ca funcţie rezolvarea problemelor umane 
care înalță statutul logic al contradicţiei”, în Mircea Eliade et le phenomene 
religieux, Payot, Paris, 1982, p. 84 (traducere Bogdan Silion). 

Mitul şi simbolul împărtășesc, deci, aceeaşi formă de cunoaș- 
tere. La fel cum adevărul unui simbol este valabil o dată pentru 
totdeauna, și mitul instaurează un adevăr valabil pe toate planurile. 
Logica simbolică se defineşte prin caracterul ambiguu al adevărului, 
manifestat pe mai multe planuri. Nivelurile semnificației sunt unite 
prin simbol. Rezultă astfel că mitul, ca dramatizare a simbolului, 
este un produs al unei gândiri „speciale”, ce reuneşte, deopotrivă, 
imagini dualiste, contradictorii sau contrare. 

Mircea Eliade exemplifică deseori capacitatea mitului de a lega 
realități diverse, dar nu teoretizează o astfel de predilecție a gândirii 
mitice. "Totuşi, prin intermediul numeroaselor exemple luate din 
istoria popoarelor unde mitul mai este viu (a se citi: unde oamenii 
cred încă în mituri), istoricul român al religiilor surprinde polimor- 
fismul şi polivalența mitului, care îmbrățișează întotdeauna, într-o 
formă analogică, o povestire reală, amintind de un eveniment sacru. 
Pentru a ilustra acest polimorfism, deopotrivă al gândirii mitice 
şi al limbajului despre mit, luăm ca exemplu un mit polinezian, 
re-povestit de Eliade în lucrarea Aspecte ale mitului: „Cuvintele mul- 
țumită cărora Io a modelat Universul (...) sunt folosite în ritul fecun- 
dării unei matrici stilistice. Cuvintele mulțumită cărora Io a făcut 
să strălucească lumina prin beznă sunt folosite în riturile menite să 
înveselească un suflet amărât și abătut, neputinţa și sensibilitatea, 
să răspândească lumina asupra lucrurilor şi a locurilor ascunse, să-i 
inspire pe cei care compun cânturi dar și în înfrângerile suferite în 
război, precum și în multe alte împrejurări care îl împing pe om 
la disperare. În toate cazurile similare acest rit care are drept scop 
răspândirea luminii şi a bucuriei, reproduce cuvintele de care Io s-a 
folosit ca să învingă şi să risipească bezna.” Povestind, Eliade re-ac- 
tualizează evenimentul sacru, deci re-mitizează. Pe drept cuvânt, 
oricine reface un mit este un mito-log, un mito-pomp, fiind, pentru 
cel care povesteşte, un vehicul al transcendentului. Indiferent că un 


* Mircea Eliade, Aspecte ale mitului, Editura Univers, Bucureşti, 1978, p. 30. 

povestitor de mituri crede sau nu în povestea lui, el propagă o onto- 
logie sacră, care este în același timp teofanie şi hierofanie, deci este 
un metafizician esenţialist. Mitologul este un mesager al Sacrului 
pentru că aduce tradiția sacră în comunitate. Eliade crede în pu- 
terea mitului şi deseori îi afirmă prezența, mai mult sau mai puțin 
conștientă, în viața noastră. Astfel, mitul se prezintă, în concepția 
savantului român, ca un model existenţial, re-născut de fiecare dată 
in visele, temerile, teoriile ori ideologiile noastre. Acesta, împreună 
cu simbolul și arhetipul, constituie „matricea imaginarului”, model 
ontologic, ce pune omul în legătură cu ideile de ființă, realitate şi 
sens. 

Mircea Eliade încearcă să construiască o poziţie ontologi- 
co-existenţială, subliniind rolul central al mitului pentru exis- 
tența umană. Raţionamentele şi observaţiile sale se centrează pe 
trans-semnificaţia mitului. Transpersonalitatea şi transconștiințio- 
nalitatea sunt termeni-cheie pentru savantul român, în încercarea 
de a uni teoria hermeneuticii creatoare cu intențiile sale soteriolo- 
gice, de transfigurare a existenței umane. Întrucât mitul semnifică 
o poveste spusă de zei, el trimite către o semnificaţie transcendentă 
conştiinţei umane. Ca semn transcendent, el poate avea un mesaj 
universal. Cu toate că este recurent, mitul nu trebuie considerat un 
arhetip. El îndeplineşte rolul de model exemplar numai pentru că 
este un vehicul al arhetipului, purtător de sens. În Tratat de istorie a 
religiilor, Eliade explică de ce mitul poate fi considerat model exem- 
plar, fără a fi confundat cu arhetipul: „Mitul, de orice natură ar fi, 
este întotdeauna un precedent şi un exemplu, nu numai în raport 
cu acțiunile («sacre» sau «profane») ale omului, ci şi în raport cu 
propria lui condiție; mai mult: un precedent pentru modurile rea- 
lului în general.” Pentru savantul român, mitul este o istorie sacră, 
eveniment, fapt ce se petrece, ce poate fi memorat. 


” A se vedea, în acest sens şi Sabina Fînaru, op. cit., p. 48. 
” Mircea Eliade, Tratat de istorie a religiilor, p. 324. 

Recunoaștem dialectica imanent-transcendent, istorie-arhetip 
şi în teoretizarea structurii mitului: mitul povesteşte despre irum- 
perea sacrului în lume, deci se referă atât la sacru, ca invariant is- 
toric, cât şi la manifestarea sa în lume, deci la „istoria” sa. În acest 
sens, menționăm rolul şi funcția mitului, aşa cum apar acestea, în 
interpretarea lui Adrian Marino, în lucrările lui Eliade: „mitul este 
o revelaţie a unei manifestări creatoare, povestirea unui eveniment 
real, care a avut loc”, nici doar istorie și nici numai o realitate sacră. 

Narațiunea mitică apare astfel ca intermediară între realitate 
sacră și eveniment, funcţie care o apropie de hierofanie. Mitul nu 
poate exista în sine, fiind doar o poveste, un limbaj prelungit în 
ritual. În acest sens, mitul este semnificația realității sacre şi expli- 
caţia (sensul) oricărui ritual. Și doar în accepțiunea aceasta, a unui 
semnificant ce se lasă semnificat, se poate constitui mitul ca model 
exemplar. Adevăratul model exemplar este însă arhetipul, adică 
realitatea descrisă de mit. Ca formulă, mitul este anterior chiar şi 
ritului, fiind un limbaj descriptiv despre acesta. Doar realitatea on- 
tologică este anterioară, deci doar aceasta poate avea rol de arhetip: 
„Că mitul a urmat câteodată ritului (...) constatarea nu diminuează 
cu nimic caracterul sacru al ritualului. Mitul nu este tardiv ca for- 
mulă, dar conţinutul său este arhaic şi se referă la sacramente, adică 
la acte care presupun o realitate absolută, extramundană.”” 

Mitul, împreună cu simbolul, dezvăluie conştiinţei o semni- 
ficaţie ce nu este inclusă în structura acesteia. Semnificația mitică 
depășește conştiinţa, îi determină acesteia intenţia şi transcendenta- 
litatea. Structurile mitice sunt a priori - ele fac parte din structurile 
obiectivizate ale imaginaţiei creatoare, dar sunt subiectivizate în 
orice act de creaţie. Eliade interpretează şi în manieră psihologi- 
că mitul: conştiinţa se ajută de mit pentru a surprinde structura 


” Adrian Marino, Hermeneutica lui Mircea Eliade, Editura Dacia, Cluj-Napoca, 
1980, p. 389. 

” Mircea Eliade, Mitul eternei reîntoarceri, În Eseuri, Editura Ştiinţifică, 
Bucureşti, 1991, p. 30. 

analitică a realității.” Altfel spus, mitul fixează realitatea sacră, o 
pune în faţa conștiinței, determinând-o pe aceasta să funcționeze 
prin categorii transpersonale şi universale, să-și cunoască limitele. 
În acest sens, mitul încorporează o realitate ce nu poate fi surprin- 
să rațional. De aceea, conştiinţa are nevoie de mit pentru a putea 
produce semnificaţie, pentru a decodifica o realitate pe care nu o 
regăseşte între categoriile obișnuite ale intelectului: „mitul exprimă 
plastic şi dramatic ceea ce metafizica şi teologia definesc dialectic.” 
Ceea ce pentru rațiune pare paradoxal, în interiorul gândirii mi- 
tico-simbolice este uniune paradoxală de contrarii, manifestate în 
cadrul oricărei experienţe religioase. 

Coincidentia oppositorum este însăşi realitatea revelată de mit. 
În sens arhaic, a totaliza contrariile coincide cu a regăsi perfec- 
țiunea. Căci ceea ce se situează îillo tempore este perfect, fiindcă 
este creat de Zei. Perfecțiunea este un model exemplar pentru toate 
comportamentele. Între model şi comportament se interpune mi- 
tul. Pentru a merge pe seria echivalențelor logice, ontologice, so- 
teriologice ori epistemologice pe care, în mod paradoxal, Eliade le 
produce în scrierile sale ştiinţifice, se poate afirma că, din punct de 
vedere conotativ, „totalizare”, „perfecțiune”, „semnificare” şi „model 
exemplar” sunt termeni echivalenți. Termenii respectivi se referă 
la realitatea ontologică inaccesibilă experienţei logice, pe care doar 
mitul și simbolul o pot surprinde. Fiind termeni care impun toate 
celelalte semnificaţii, se poate spune că orice experienţă existențială 
de totalizare a extremelor are ca model perfecțiunea de dinaintea 
creaţiei, pe care doar povestirea mitică o poate reconstitui. Limbajul 
reprezentativ pentru acest tip de gândire are la origine o echivalență 
între propoziţiile care folosesc termenul de arhetip şi cele care utili- 
zează termenul de coincidentia oppositorum. Coincidenţa contrarii- 
lor în sânul Divinităţii este arhetipul oricărei situaţii, derivată direct 
sau trecută prin filtrul unei alte semantici. Miturile coincidenței 


” A se vedea Ioan Petru Culianu, Mircea Eliade, p. 118. 
” Mircea Eliade, Tratat de istorie a religiilor, pp. 325-326. 

contrariilor sunt însă diferite, iar semanticile diferite impun cono- 
taţii diferite. 

Totuşi, aşa cum toate miturile se reduc la mitul central al cre- 
ației, așa şi toate tipurile de comportamente se reduc la o singură 
coincidentia, „cea mai totală” dintre toate, cea care presupune stin- 
gerea contrariilor, şi anume coincidentia oppositorum în Divinitate. 
Ceea ce rămâne comun tuturor miturilor este tema -— aceasta se 
referă întotdeauna la o creaţie făcută la începutul timpurilor de zei. 
Indiferent de transformările în timp ale miturilor, acestea rămân 
fidele modelului care le face posibile. Limbajul se naşte, astfel, din 
conceperea rațională a ambiguităţii supreme: coincidentia opposito- 
rum în Divinitate. De aceea, orice fel de a spune despre transcendent 
nu poate fi decât o analogie imperfectă, metafore cu sens revelatoriu. 
Limbajul mitologic nu face excepție: deşi folosește cuvinte obișnuite, 
acestea trimit către o realitate extra-mundană, neobișnuită şi, prin 
aceasta, limbajul care utilizează astfel de noţiuni este poliseman- 
tic şi multivalent, neeepuizându-se printr-o singură interpretare.” 
Dar am arătat într-un capitol anterior că doar un limbaj apofatic, 
nondescriptiv, analogic şi conotativ poate fi potrivit logicii miti- 
co-simbolice, care vorbeşte despre un lucru necunoscut, servind, în 
același timp, ca model experienţei, chiar şi celei profane.” Mitul este 
un limbaj apofatic ce vorbeşte în termeni aproximativi despre sacru. 
De aceea, el nu poate fi o ficţiune, așa cum credea Xenofon, dar nici 
nu este o revelație primordială, cum consideră ezoteriștii. Eliade 


” Ibidem, p. 332: „Mitul, ca şi simbolul, are propria sa «logică», o coerenţă in- 
trinsecă ce-i permite să fie «adevărat» pe multiple planuri, oricât de îndepărtate 
ar fi acestea de planul în care s-a manifestat mitul la origine”; și mai departe, 
în continuarea aceleiaşi idei: „Ca toate marile mituri, mitul lui Vrtra este deci 
multivalent şi nu i se poate epuiza interpretarea într-un singur sens. Se poate 
chiar afirma că una din principalele funcţii ale mitului e de a fixa, de a legaliza 
nivelurile realului care se dovedesc, atât pentru conştiinţa imediată cât şi pentru 
gândire, multiple şi eterogene”. 

” Experienţa profană este caracterizată, în viziunea lui M. Eliade, de o nostal- 
gie inconștientă a lumii arhetipurilor, a Paradisului, deci şi aceasta este supusă 
schemei generale de interpretare care pune în centru mitul creator al originii. 

critică, de altfel, ambele poziţii. Pentru savantul român, mitul este o 
istorie sacră, pentru că vorbeşte despre izbucnirile sacrului în lume.” 
Teoria lui Eliade despre mit nu se revendică de la tradiția sacră de 
tip ezoteric, aşa cum crede William W. Quinn”, ci de la un alt tip 
de tradiţie, ce tinde mai mult către metafizică speculativă. Heraclit, 
Cusanus sau Năgârjuna sunt modelele de gândire a-logică urmate 
de istoricul român al religiilor. Fără a fi un eveniment natural, o 
fabulă, o proiecție psihologică sau un fapt misterios — deși poate fi 
recuperat şi în aceste ipostaze, întrucât mitul stimulează creativita- 
tea — mitul are ca model coincidentia oppositorum: „Heraclit ştia că 
zeul este ziua şi noaptea, iarna şi vara, războiul şi pacea, saturaţia şi 
foamea, toate opoziţiile sunt în el (...) Mitul revelează mai profund 
decât experiența rațională structura însăși a divinității, care se si- 
tuează deasupra atributelor şi reuneşte toate contrariile.””” 

Mitul este, în acest sens, o ontologie povestită, transferată la ni- 
velul limbajului. „A spune” coincide, în limbajul mitico-simbolic, 
cu „a arăta cum ceva a luat naștere”””. „A spune cum” înseamnă 
însă a participa la dezvăluirea sacrului, la manifestarea sa. De aceea, 


* În M. Eliade, Aspecte ale mitului, p. 3. 

” Ibidem, p. 6. 

”” În Întâlniri cu Mircea Eliade, volum coordonat de Mihaela Grigor şi Mac 
Linscot Ricketts, Editura Humanitas, Bucureşti, 2007. Cercetătorul ameri- 
can îl consideră pe Eliade un reprezentant al „tradiţiei sacre”, alături de un 
Coomaraswamy, Guenon sau Schuon. „Pentru cei nefamiliarizaţi, ea (n.B. $. 
tradiția sacră) este, pe scurt, credinţa în existența unei tradiții ezoterice, primor- 
diale, bazate pe un set de principii prime a priori, imuabile, de natură metafizică, 
adevărate acum şi-ntotdeauna, care a avut reprezentanți în toate locurile şi-n 
toate timpurile”. Şi continuă acelaşi autor: „Se crede că aceşti reprezentanți au 
fost, în multe cazuri, dar nu în toate, întemeietori de noi religii. Au folosit al- 
ternativ simbolurile şi metaforele religioase existente ca mijloace euristice de a 
elucida aceste principii prime care sunt înnăscute în toate religiile și filozofiile 
premoderne ale lumii. De un interes special în contextul de față este faptul că 
aceste principii prime pot fi identificate ca temeiuri, într-o formă sau alta, ale 
multor din noile mişcări religioase care au apărut începând cu mijlocul anilor 
60”, p. 221. 

”” Mircea Eliade, Tratat de istorie a religiilor, p. 326. 

Mircea Eliade, Mituri, vise, mistere, p. Il. 


"xn. 


Mircea Eliade și misterul totalităţii 291 


limbajul mito-logic impune și o cunoaștere participativă, în care 
limbajul însuşi este o hierofanie. Se acceptă astfel definiția minimală 
a mitului ca semn al sacrului, cu condiţia ca „semnul” să fie înțeles 
în relaţie directă cu existența umană. Mitul este solidar cu onto- 
logia, deci şi cu existența, căci sacrul este cauza ultimă a oricărei 
existențe. Orice existență raportată la realitatea adevărată — adică 
la ceea ce mitul povestește — este transfigurată de atingerea sacru- 
lui. Mitul este, astfel, povestire adevărată ce implică o conectare a 
omului la cauza ultimă a existenței. 

Conexiunea om-realitate sacră are la bază o cunoaştere de tip 
magico-religios. Am văzut cât de importantă este magia pentru 
înțelegerea simbolului. Cunoașterea mitologică implică puterea 
magico-religioasă. A cunoaște originea a ceva înseamnă a dobân- 
di puteri magice, prin care se poate reproduce şi controla obiec- 
tul cunoașterii. Limbajul mitologic aduce cu sine puterea magică 
asupra lucrului cunoscut. Mitul ne proiectează „în chip magic” la 
începuturi, pentru a participa la creaţie. Doar într-o viziune magi- 
co-religioasă, participarea efectivă conduce hic et nunc la regene- 
rarea energiilor creatoare: omul devine creator prin forța magică a 
participării simpatetice la cosmogonie: „recitarea rituală a mitului 
cosmogonic implică reactualizarea acestui eveniment primordial; 
cel pentru care este recitit mitul, este proiectat în chip magic la «în- 
ceputurile Lumii» şi devine contemporan cu cosmogonia. Acesta 
se întoarce la Timpul originii, în scopul terapeutic de a-și relua 
existența de la capăt, de a se naște încă o dată.” Magia realizează o 
falie temporală, prin care oamenii pot călători la începuturile tim- 
pului, acolo unde sunt toate energiile creatoare şi potențatoare ale 
Universului. Prin intermediul mitului, aceste energii irump în lume: 
este, de altfel, aceeași problemă a generării care pentru primitiv ia 


” A se vedea, Douglas Allen, Mircea Eliade et le phenomene religieux, Payot, 
Paris, 1982, p. 92 şi M. Eliade, Aspecte ale mitului, p. 15. 
” M. Eliade, Sacrul și profanul, p. 73. 

formă simbolică şi pe care filosofia greacă a transferat-o la nivelul 
discursului metafizic. 

Întotdeauna unde apare un mit sau un simbol este vorba des- 
pre creaţie. Mitul determină sacrul să se manifeste. Nu este însă 
mai puțin adevărat că omul poate crea realitatea prin intermediul 
limbajului mitic: „Mitul este o creație autonomă a spiritului: prin 
acest act de creaţie se efectuează revelaţia, iar nu prin materia sau 
evenimentele pe care le foloseşte. Pe scurt, mitul lui Tammuz este 
cel care revelează drama și învierea, nu invers.” Limbajul mitolo- 
gic are puterea de a revela, simbolic, situații existenţiale dintre cele 
mai complexe. Prin aceasta, omul realizează, nu printr-un efort de 
gândire, ci prin puterea de semnificare a imaginii, că drama Fiinţei 
primordiale îl priveşte în mod direct; ea este şi drama condiţiei sale 
şi a condiției umane în general. Imaginea mitică poate deci trans- 
forma o situație individuală într-un model exemplar şi evenimentul 
originar într-o categorie: „ontologia arhaică transformă memoria 
istorică într-un eveniment impersonal, folosindu-se de categoriile 
simbolice paradigmatice care proiectează evenimentul într-o zonă 
semantică transpersonală — aceasta este geneza mitului”.” 

Memoria mitică este selectivă: ea reține doar ceea ce este sem- 
nificativ, adică paradigmatic pentru individ. În plus, limbajul mi- 
tico-simbolic face saltul de la individual la general, în sensul în 
care generalul este însuși transcendentul. Dar individul nu trăieşte 
izolat, ci într-un ansamblu de relaţii sociale. Arhaicul se simte so- 
lidar cu drama cosmogonică, nu numai pentru că cea din urmă 
exprimă situaţia lui, ci și pentru că poate constitui un model pentru 
comunitate. Astfel, există o solidaritate magică între om şi comu- 
nitatea din care face parte, solidaritate care explică de ce individul 
integrează în sfera sa socială cunoașterea obținută prin imitarea ar- 
hetipului. Omul religios nu este interesat de consecințele metafizice 


* M. Eliade, Tratat de istorie a religiilor, p. 330. 
” Ioan Petru Culianu, Experiență, cunoaștere, inițiere, în Studii românești, vol. 
L, p. 231. 

ale cunoașterii sale, ci de caracterul concret, direct al acesteia. Or, 
această „sete de concret”, corespunzătoare dorinței de mântuire, 
nu se poate împlini decât prin participarea, prin intermediul ritu- 
alului, la viaţa comunităţii. Acesteia din urmă i se adresează mitul. 
Societatea tinde să impună individualului forma sa şi modelul in- 
spirat din exemplul cosmogoniei. De aceea, orice concepție des- 
pre mit trebuie să ţină cont de rolul comunității, al societăţii, chiar 
preeminent asupra individului. Mitul explică prin el însuşi, fără să 
fie explicat printr-o speculație filosofică. EI este autonom și implică 
o poziție metafizică cu nimic inferioară speculaţiei filosofice. 


2. Mitul cosmogonic 
- arhetip central şi model hermeneutic 


În interpretarea dată de Mircea Eliade ontologiei arhaice, 
cosmogonia se află în centrul universului mental al „primitivu- 
lui”, întrucât este modelul exemplar pentru toate tipurile de cre- 
ație. Mitul povesteşte despre realitatea originară, de aceea este în- 
totdeauna povestea unei creaţii. Ceva semnificativ s-a petrecut la 
începuturi, iar mitul dezvăluie sacralitatea acestui început. Timpul 
originii este sacru, fiindcă este „creat” de Fiinţe Supranaturale; de 
aceea joacă rolul de „veşnic reînceput”, de timp ciclic, la care se 
raportează orice gest religios. 

Pentru Eliade, nu numai actele creatoare reiterează timpul în- 
ceputului. Nu doar noul, originalul este pentru omul religios timp 
sacru reactualizat, ci toate acțiunile semnificative, toate gesturile cu 
implicaţii în activităţile cele mai banale au rezonanțe mai puternice 
sau mai vagi în cosmogonie. Mitul cosmogonic este arhetipul unui 
întreg ansamblu de mituri şi sisteme rituale. In extenso, se poate spu- 
ne că orice mit este cosmogonic, pentru că „vorbeşte despre apariția 


” Ibidem, 320. 

unei situații cosmice devenită paradigmatică””. Rememorând eve- 
nimentele primordiale, mitul cosmogonic reiterează începuturile 
sacre ale lumii. Repetarea implică întotdeauna adevăr absolut, în 
sensul existenței unui principiu creator, care este, în același timp, 
şi model unificator, abstract, dar și paradigmatic, concret. De aici 
rezultă o altă premisă ontologică, alături de cea a credinţei într-un 
principiu cosmocrator, pe care se pare că Eliade şi-a asumat-o stu- 
diind civilizațiile arhaice: realitatea este construită pornind de la 
un nivel transcendent, ce poate fi integrat în viața omului religios. 
Ritualul este cel care menţine legătura între realitatea transcendentă 
şi viața cotidiană. EI este povestirea mitică „pusă în mișcare”. Se 
remarcă astfel la Mircea Eliade o viziune ciclică a Universului, care 
porneşte de la o imagine primordială şi se continuă, prin ritual, în 
activitățile umane.” 


Figura 3 — Redundanţa simbolului (circularitate temporală). 
Participarea fenomenului religios la arhetip 





ARHETIP 





FENOMEN 





Explicaţie: Simbolul este o realitate mediată. Imaginea primordială sub for- 
ma unei spirale reprezintând modelul ontologic perfect. Spirala imprimă o 
mişcare circulară cu trei straturi: primul strat este simbolul, ca o concentrare 


” Ibidem, 324. 
” A se vedea M. Eliade, Aspecte ale mitului, p. 132. 

de imagini; al doilea strat este povestirea mitologică, expresia lingvistică a 
simbolului; al treilea strat este ritualul, ca act concret de unire a realității 
încorporate de simbol și exprimate prin mit, cu evenimentul concret din 
viața comunității (ritual colectiv) sau a individului (ritual de inițiere). 


În acest sens, orice act uman devine o creaţie în măsura în care 
se reduce la mitul cosmogonic. Mai mult decât un arhetip, mitul 
creației joacă rolul de model explicativ al formării instituţiilor, al 
apariției credințelor şi al originii comportamentelor omului religi- 
os. De aceea, el este şi inițiatic, întrucât revelează ritualic diverse 
modalități de a fi: „ascultând un mit, omul înțelege nu doar cum un 
lucru sau altul a venit la existență, ci cum trebuie să se procedeze 
pentru a deveni creator.” Eliade este convins, astfel, că există o con- 
tinuitate indubitabilă între mit şi cultură; cultura este o prelungire 
profană a ontofaniei sacrului. Înainte de a fi homo sapiens, omul 
este homo faber”, pentru că îşi însușeşte condiţia de creator, ca o 
consecință a conștientizării, ca om religios, a gesturilor Fiinţelor 
primordiale, cosmocratoare. Orice act de cultură este, deci, o creație 
ce respectă aidoma arhetipul mitului cosmogonic. Mai mult decât 
atât, actul creator al omului devine, prin participarea la cosmogonie, 
o hierofanie, o manifestare a sacrului, atemporal și exemplar. De 
aceea, redescoperirea mitului şi asumarea lui integrală în conștiința 
omului modern poate duce la o nouă creaţie, corespunzătoare unui 
nou umanism. Acesta este programul cultural al savantului român. 

Dacă omul arhaic își poate regenera istoria urmând scheme- 
le repetitive ale creaţiei primordiale, omul modern nu mai poate 
participa în mod direct la mitologie, dar are la îndemână un alt 
instrument de cunoaştere: literatura. Aceasta este o „mitologie 
transferată”, întrucât este tot o naraţiune, redusă, în cele din urmă, 
la arhetipul cosmogoniei. Numai că ceea ce omul arhaic realiza 


* Mircea Eliade, Structura și funcțiile mitului, în Briser le toit de la maison. La 
creativite et les symboles, Edition Gallimard, Paris, 1986, p. 81; a se vedea şi 
schema 3 din capitolul curent al lucrării de față. 

” Ibidem, p. 86. 

efectiv, şi anume participarea mediată prin limbaj, dar autentică, 
la realitatea dezvăluită de naraţiunea mitologică, omul modern nu 
mai poate face — nu mai poate participa la ontofanie — decât printr-o 
realitate interpretată, filtrată. Literatura, în calitatea ei de imitatoa- 
re (mimesis) a narațiunii mitologice, este o degradare a acesteia. 
În relația mit-literatură, Eliade identifică o dialectică a contrari- 
ilor: asemănătoare ca funcţie cu mitul, literatura este în realitate 
o imagine secularizată a acestuia. Adrian Marino vede în această 
disociere însăşi originea hermeneuticii. Dacă literatura ar fi mit, 
atunci hermeneutica nu ar mai fi posibilă. Însă pentru că literatura 
urmează mitului, se creează spațiul real al hermeneuticii, în urma 
confuziei produse între o realitate sacră şi una profană, în care, 
totuşi, spaţiile sunt apropiate. Confuzia de planuri sacru-profan îl 
obligă pe hermeneut să descopere adevărata interpretare, care să 
corespundă momentului inițial, când mitul era încă literatură, deci 
când sacrul nu era disociat de profan." 

Coincidentia oppositorum s-ar naşte, în acest sens, în conști- 
ința hermeneutului, ca o tehnică interpretativă ce ar avea la bază 
relația dintre mit şi literatură şi, implicit, cea dintre creația umană 
şi arhetipul cosmogonic. Consecința unei astfel de interpretări ar 
fi că pentru omul arhaic nu ar exista o coincidentia oppositorum 
efectivă.” Ceea ce face posibilă coincidentia este interpretarea, în 
încercarea iluzorie a omului de a înțelege o realitate care, în ultimă 
instanță, îi scapă. Contradicţia născută din dihotomia explicare - 
înțelegere (hermeneutul explică ceea ce „primitivul” înțelege) insta- 
urează un model de reconciliere a planului mitic cu cel hermeneutic. 


* Adrian Marino, Hermeneutica lui Mircea Eliade, p. 387 şi urm. 

” Chiar dacă are intuiţia unei unităţi primordiale, ca fascicol de contrarii, mai 
mult ca sigur că ceea ce ne apare nouă rațional ca o coincidentia oppositorum, 
pentru arhaic era o stare pe care acesta nu și-o explica în termeni logici. De 
aceea, coincidentia oppositorum este mai mult un instrument hermeneutic cu rol 
explicativ. Simbolul totalităţii este conceptul cel mai aproximativ cu putință, un 
fel de concept-minimal, care are rolul de a forța gândirea să funcționeze într-un 
alt registru decât cel pur discursiv, către nefiresc și supranatural. 

Coincidentia oppositorum este reprezentarea „lingvistică” a acestei 
pradigme. Prin coincidenţa contrariilor, limbajul mitologic se uneș- 
te cu cel discursiv, discursivitatea transferând categoriile exemplare 
ale gândirii mitice în planul contradicției. Drept consecinţă, contra- 
dicția nu poate fi rezolvată decât prin anularea categoriilor gândirii 
obişnuite şi prin punerea în funcţiune a unei „logici arhetipale”, în 
care conceptele devin simboluri, iar categoriile se transformă în 
personaje „exemplare”. Problema apare când raționalizarea excesivă 
a arhetipului conduce la o degradare a mitului. 

Totuși, Eliade crede că se poate construi un nou limbaj și o 
nouă formă de cunoaștere pornind chiar de la evidența degradării 
mitului. În ciuda distanței existente între conştiinţa omului arhaic 
şi cea a omului modern, nu se poate vorbi despre o ruptură totală 
de mit. Imaginile, simbolurile și realitățile pe care acestea le repre- 
zintă supraviețuiesc, într-o oarecare formă, în inconştient. Istoria 
religiilor poate constitui o tehnică de salvare pentru omul modern 
numai dacă se ţine seama de evidenţa existenţei „camuflajului mi- 
tologic”. Influențat de teoriile budiste și de speculaţiile metafizice 
ale dogmei Întrupării lui Hristos („suprema hierofanie”), Eliade este 
convins că mitul, chiar dacă nu mai are aceeași forță expresivă ca 
în societățile tradiționale, nu dispare din actualitatea psihică, ci îşi 
schimbă doar aspectul, camuflându-şi funcţiile. Existenţa camu- 
flajului este salvarea omului modern. El poate recupera paradisul 
arhetipurilor şi repetării, nu recitând sau remitologizând efectiv, 
aşa cum făcea arhaicul, ci realizând o legătură indirectă cu reali- 
tatea primordială prin înțelegere hermeneutică. Preotul, şamanul, 
recitatorul sunt înlocuiţi, în societatea contemporană, cu istoricul 
religiilor, cu hermeneutul, adică cel care face mitul inteligibil şi in- 
tegrat condiției umane. 

Camuflajul comportamentului religios dă sens existenţei 
umane; prin camuflaj, mitul îşi prelungeşte existența.” În lipsa 


” A se vedea, printre altele, M. Eliade, Mituri, vise, mistere, p. 21. 
” Ibidem, p. 27. 

contactului direct, simpatetic cu mitul, semnificaţia este reconstrui- 
tă pe baza urmei mnezice lăsate de acesta. Prin ocolul hermeneutic, 
văzut ca o întorcere înapoi, o răsucire în sens platonician, mitul 
este integrat într-un lanț semiozic nesfârșit, la un capăt aflându-se 
mitul cosmogonic (dacă ne întoarcem către origini, găsim arhetipul 
principal, care face posibilă hermeneutica, întrucât, pornind de la 
începuturi, situate, pentru Eliade, în centru, se semnifică nelimitat 
fiecare gest uman), iar la celălalt capăt al lanțului omul, ca semni- 
ficant final al mitului. 


Figura 4 - Lanţul semiotic 


SIMBOL 
ARHETIPUL HERMENEUTICA __ OMUL 
(SENSUL) (ÎNŢELEGEREA) 
MITUL 


(SEMNIFICAȚIA) 


Explicaţie: Arhetipul mitului cosmogonic, ca model original și formativ, 
creează sensul, iar mitul este lanțul semiozic nelimitat, producția interpre- 
tativă, într-un cuvânt semnificația. Omul se situează la capătul spațiului 
hermeneutic, în locul unde se produce înțelegerea. Prin hermeneutică, 
omul se cosmicizează, devine total, se integrează el însuși lanțului semi- 
otic. Mitul imprimă sensul; prin creație, omul nu numai că are acces la 
fundamentul ultim al realității, dar, prin participarea la experiența sacră, 
se totalizează, se salvează. 


Literatura urmăreşte acest drum către centru, căci poate înlocui 
mitul. „Căderea în timp” coincide, în mod paradoxal, cu încercarea 


” Despre sensurile căderii şi felul cum Eliade înțelege episodul căderii din 
Paradis, a se vedea David Cave, op. cit., p. 81 şi Douglas Allen, op. cit., p. 49. 

disperată de a recupera Timpul primordial. Refacerea drumului 
înapoi se face fie prin tehnici soteriologice, accesibile doar iniţiaților, 
fie prin vizionarea unui film, distracţie sau lectură, toate văzute ca 
modalități de ieșire a omului de sub povara timpului'. Altfel spus, 
mitul se degradează, dar nu-şi pierde nici funcţiile, nici structura, 
nici importanța,” căci el rămâne camuflat la nivelul imaginaţiei. 
Tot ceea ce se modifică este semnificația sa pentru om. Cu alte 
cuvinte, schimbarea se produce în conștiința omului, care, învă- 
țată să gândească speculativ şi orientată pragmatic, nu mai poate 
avea un contact direct cu sacrul, ci doar prin ocolul hermeneutic.”” 
Diferenţa dintre miturile omului religios şi cele ale omului modern 
se păstrează: miturile omului modern nu se pot ridica la nivelul 
ontologic al celor adevărate, pentru că nu se adresează omului total 
şi nu transformă o situație particulară într-una exemplară.” 

Cu toate acestea, mitul continuă să joace un rol important în 
cultură. Fără a mai fi un „simbolviu”, el explică tot, inclusiv istoria 
sau ideologiile contemporane.” ”” Totalitatea este invariantul abso- 
lut, ce funcționează ca o schemă pentru mit, indiferent de felul cum 
este „reprezentat” în conștiință. Aceasta este „povestită” în mit, care, 
la rândul său, îşi transmite mesajul în literatură. Deci literatura este 
un mit povestit, un limbaj de gradul trei”, un scenariu ce respectă, 
totuși, cele două caracteristici esenţiale ale mitului: exemplaritatea 
şi totalitatea. Opera literară fundează propriul său univers, la fel 
cum miturile ne dezvăluie felul cum este creată lumea, comporta- 
mentele sau instituțiile. 


” A se vedea M. Eliade, Mituri, vise, mistere, pp. 29-31. 

” M. Eliade, Tratat de istorie a religiilor, p. 334 şi, de acelaşi autor, Jurnal, vol. 
II, p. 590, p. 592 şi p. 294. 

”” Expresia utilizată de noi este împrumutată de la Paul Ricoeur, principalul 
filosof contemporan al simbolului. 

”” M. Eliade, Sacrul și profanul, p. 184. 

dia M. Eliade, Mituri, vise, mistere, p. 25. 

Literatura este o explicitare a realităţii, mediată prin limbajul mitologic, 
deci o povestire despre limbaj, care trimite, în dublă mediere, către realitatea 
ontologică - iată sensul degradării mitului. 


none 

În Jurnal, Eliade prezintă asemănarea structurală dintre mit 
şi literatură: atât literatura, cât şi mitologia vorbesc despre crea- 
ție. În plus, anumite structuri şi figuri mitologice (eroul civiliza- 
tor, personaje încărcate cu puteri supranaturale sau pur și simplu 
modele umane, exemplare care luptă împotriva răului, întruchipat 
fie de personaje, fie de situaţii ce tind să distrugă ordinea existentă 
etc.) se regăsesc în universurile imaginare ale literaturii. Cea mai 
importantă continuitate este însă una funcțională: literatura func- 
ționează, ca și mitul, ca o tehnică de ieşire din timp. Altfel spus, 
literatura schimbă pe cel care o înțelege, întrucât este înzestrată cu 
un sens transmundan, supunându-se aceleiaşi scheme funcționale 
ca şi mitul. 

Referindu-se la acest aspect al prelungirii mitului în literatură, 
loan Petru Culianu pune în funcțiune conceptul de trans-semnifi- 
cație, prin care atâtliteratura, cât şi mitul își reduc sensurile diver- 
gente la o semnificaţie transcendentă, după modelul cosmogoniei 
şi în care ambele îndeplinesc o misiune soteriologică: „Narațiunea 
poate deveni deci «adevărată» în măsura în care se străduiește să 
ajungă la sorgintea unei situaţii, la originea ei mitică; trebuie «să 
povesteşti ca să te salvezi» (...). Pentru Eliade, narațiunea are chiar 
această funcție. A povesti înseamnă a stabili relații între nişte serii 
fenomenologice aparent eterogene (...); a nu mai vedea ceea ce para 
fi obiectele, ci ceea ce sunt «realmente» (în mentalitatea omului pre- 
modern): a restabili trans-semnificația hierofanică a obiectelor [...). 
Ritul căsătoriei, al dansului sau al plantei se vădesc astfel a fi nişte 
hierofanii cu trimitere la arhetipurile lor, ele îmbracă o trans-sem- 
nificaţie.”” Dacă se poate vorbi despre un program hermeneutic 
al lui Eliade, atunci cu siguranță se poate spune că toate planurile 
operei (fantastic, istoric ori literar) se conjugă după ideea că există o 
semnificaţie transcendentă, care organizează toate nivelurile operei 


” A se vedea, Mircea Eliade, Jurnal, vol. I, 1968, p. 590. 
” Ioan Petru Culianu, Experiență, cunoaștere, inițiere, în Studii românești, p. 
244. 

şi că orice scenariu este în acest sens o propedeutică a eternității. 
Arhetipul, ca totalitate normativă, este semnul eternității, ce trans- 
formă şi conștiința intențională într-una transcendentală, călăuzită, 
deci, de modele a priori, repetitive şi universale. 

Orice mit cosmogonic explică dualitatea sau multiplicitatea 
prin unitate. Altfel spus, ab origine, coincidentia precede opusele. 
Dacă existența este fragmentară, polară, conflictuală, în schimb, 
Realitatea din illo tempore este o coincidentia oppositorum totală. 
Opoziția existentă în cadrul realităţii nu este decât aparenţă; în esen- 
ță opusele sunt feţe ale unităţii arhetipului organizator. Diversitatea 
lumii se originează în această unitate pură, fie sub forma Fiinţei 
androgine sau bisexuate, fie reprezentată de oul primordial sau de 
haosul nediferenţiat. 

Unitatea originară se reintegrează în imaginea centrului, ca 
simbol al unității lumii. Coincidentia oppositorum este, astfel, atât 
un simbol al centrului, cât şi un demers teoretic de soluționare a 
problemei polarităților. Unul Suprem este însă modelul exemplar 
pentru toate tipurile de coincidenţe de opuse. În măsura în care 
mitul cosmogonic povesteşte despre situaţia originară de coinci- 
dentia oppositorum, el este un model exemplar pentru toate situa- 
țiile existenţiale. Asfel, schema teoretică a gândirii lui Eliade despre 
raportul dintre mit și coincidentia oppositorum plasează existența 
unității nediferenţiate la început, din ea derivând mitul cosmogo- 
nic, ca arhetip pentru orice situaţie. În acest sens, metoda lui Eliade 
este aceea prin care se reduce varietatea miturilor la mitul central, 
cel cosmogonic, pentru ca din coincidentia oppositorum exprimată 
prin el să se fundamenteze toate celelalte teorii importante despre 
simbol, despre poziția omului în cosmos sau despre nostalgia ori- 
ginilor, resimţită de omul religios. 


” A se vedea şi Shafique Keshavjee, op. cit., p. 236 

Figura 5 — Niveluri de semnificaţie ale mitului. Libajul mitologic 
şi coincidentia oppositorum 

Explicaţie: Limbajul mitologic (povestirea) are rolul de a face legătura 
dintre planuri. În cadrul gândirii simbolice, apanaj al omului care nu și-a 
pierdut contactul cu paradisul arhetipurilor (omul arhaic), coincidentia 
explică pluralitatea fenomenologică a lumii. Pentru o gândire speculativă 
însă, unitatea urmează pluralității. 


Am văzut într-unul din capitolele anterioare că, pentru Eliade, 
unitatea se confundă cu totalitatea, așa cum, pentru Cusanus, Unul 
era în acelaşi timp Maximul, Pluralul, Totul. De fapt, mitul vor- 
beşte despre această Totalitate-Unitate primordială, o coincidentia 
oppositorum totală. Dintr-un simbol ontologic, el devine o normă 
hermeneutică pentru interpret. Autorul, consideră savantul român, 
urmăreşte, în textul său, totalitatea, repovestită în orice scriere. 
Mitul împrumută limbajul său creatorului de literatură — adică de 
mituri transferate — care, astfel, re-mitologizează. Arhetipul Unului, 
ca simbol al perfecțiunii, stă însă ca fundament pentru orice proces 
creator. Opoziţiile, pluralitatea sensurilor, echivocul sunt în realitate 

jocul descentrant al Centrului, care „fixează” încă de la început 
„destinul” operei. „Logica” simbolului determină unitatea oricărui 
plan al operei. Semnificatul devine eterogen în raport cu semnifi- 
cantul. La fel cum existența pare conflictuală, polară, un teatru al 
opoziţiilor, putând fi însă reintegrată într-o unitate, la fel şi textul 
se reduce la un semnificant central, conotativ, reprezentând o in- 
terpretare a mitului cosmogonic. Conjuncţia contrariilor ia, astfel, 
forma Realităţii ontologice reprezentate de mitul cosmogonic. 

Simbolul coincidentia oppositorum rămâne expresia cea mai 
adecvată a Totalităţii ontologice. Dar el este în acelaşi timp şi o 
construcție lingvistică remarcabilă, care sugerează un monism. 
Mitul este cea mai bună formă de exprimare a acestui simbol. El 
funcționează ca un instrument de cunoaştere ce elimină ambigui- 
tatea structurii sacrului (povestind faptele extraordinare ale ființelor 
creatoare, misterul se estompează şi poate fi gândit) şi, în acelaşi 
timp, uneşte contradicţiile. Doar în formă mitologică, timpul sacru 
intră în relație dialectică cu timpul profan, existând în acest timp 
şi putând fi cunoscut în cadrul lui. Istoria este astfel o hierofanie a 
sacrului, iar mitul revelează această irumpere în lume a energiilor 
creatoare. 

Mitul surprinde, în chip magic, totalitatea realului. Acesta ex- 
plică tot şi salvează, dar are și puterea de a „susține” lumea. În mit, 
orice realitate se conjugă cu ceea ce în mod obișnuit este gândit ca 
opus. Prin funcţia sa magică, mitul transformă arhetipul în istorie, 
fără a-şi pierde din caracterul exemplar, banalul devine semnifica- 
tiv, iar sfârşitul este un început. Timpul este circular, iar spațiul-pla- 
să este centrul, locul unde se produce inițierea. Din model arhetipal, 
mitul devine o paradigmă existenţială. EI face posibilă inițierea, ca 
principală modalitate de trecere de la un registru ontologic la altul, 
superior. 


” A se vedea și David Cave, op. cit., pp. 76-77. 

3. Funcţiile mitului 


În calitate de arhetip, mitul explică istoria, întrucât o precede. 
Orice povestire mitologică urmează un model transistoric. Am vă- 
zut în paginile anterioare că acest model ia forma unei cosmogonii, 
cu rol funcțional pentru fiecare gest, sacru sau profan, al omului. 
Din ceea ce s-a prezentat anterior se poate postula rolul central al 
mitului în existența omului. El nu reprezintă doar o parte din viața 
lui; însăși structura conștiinței este dominată de categoriile simbo- 
lico-mitice: „Gândirea simbolică nu este apanajul exclusiv al copi- 
lului, al poetului sau al dezechilibratului; ea este consubstanţială 
fiinţei umane: precedă limbajul şi gândirea discursivă (...) Imaginile, 
simbolurile, miturile nu sunt creații arbitrare ale psihicului; ele răs- 
pund unei necesități şi îndeplinesc o funcţie: dezvăluirea celor mai 
secrete modalități ale ființei.” Mitul nu este deci un episod din 
conștiința omului, ci face parte chiar din intenționalitatea psihică; 
este vorba aici de o modalitate de cunoaștere privilegiată, singura 
capabilă să dezvăluie misterul existenţei. Iată de ce mitul poate fi 
asumat de om ca ființă totală și nu se adresează doar inteligenţei 
sau memoriei. 

Cu toate că mitul încă mai poate produce semnificaţie pentru 
existența umană, el a fost supus de-a lungul timpului unui amplu și 
sistematic proces de desacralizare. Această desacralizare progresivă 
este considerată de Eliade a fi o cădere majoră a omului din faza 
paradisiacă a existenţei sale: „(...) non-religia echivalează cu o nouă 
«cădere» a omului: omul areligios pare să-și fi pierdut capacitatea 
de a trăi conştient religia, deci de a o înţelege şi de a și-o asuma; 
în străfundurile ființei sale, urmele însă nu s-au șters cu totul, tot 
aşa cum, după prima «cădere», deși orbit spiritual, strămoșul lui, 
omul primordial, Adam, mai păstrase destulă înțelepciune ca să 
poată regăsi urmele lui Dumnezeu în Lume. După prima «cădere», 


* Mircea Eliade, Imagini și simboluri, p. 15. 

religiozitatea se prăbuşise la nivelul conștiinței sfâşiate; după cea 
de-a doua, s-a prăbuşit şi mai jos, în străfundurile inconştientu- 
lui, şi a fost uitată.” Iudaismul, creștinismul și filosofia greacă sunt 
principalele consecinţe ale acestei căderi, în urma căreia sacrul şi 
tot ceea ce ţine de el devin elemente în structura conştiinţei și nu 
o realitate vie, aşa cum era pentru „primitiv”. Procesul de rațio- 
nalizare la care a fost supusă religia, și implicit mitologia, a dus la 
transformarea mitului dintr-o narațiune exemplară într-un element 
al inconştientului. În urma căderii omului în istorie s-a produs și o 
despărțire de mitul viu, care influența în mod direct, prin rit, via- 
ţa omului. Prin participare rituală, individul avea acces la singura 
realitate adevărată, cea care trebuia repetată şi reținută de membrii 
comunității religioase. 

Istoricitatea mitului, secularizarea simbolisticii religioase re- 
prezintă o ultimă etapă a căderii. Din arhetip funcţional, mitul a 
„căzut” în inconştientul omului. Această parte a psihicului este o 
adevărată „imaginerie” mitică. Numai că, spre deosebire de Jung, 
care crede că mitul își are originea în psihism, savantul român vede 
originea mitului în eternitate; conștiința mitică (mitomenul) pre- 
cede istoria umană, dar şi inconştientul colectiv.” Însăși dialectica 
specifică logicii simbolice răstoarnă perspectiva pesimistă într-o 
viziune optimistă a existenţei. Ceea ce constituie sursa căderii, is- 
toria, este şi locul apariţiei unei noi spiritualități. Deşi camuflată în 
inconştient, religiozitatea omului poate renaşte la contactul direct 
cu urmele culturale lăsate de mit. Repovestind mituri, Eliade ne 
aminteşte în permanenţă că Absolutul nu dispare niciodată, ci doar 
se degradează, până când ajunge să fie irecognoscibil. 

Omul nu numai că poate gândi mitic, ci poate chiar să aibă ex- 
perienţe directe sau indirecte legate de mit. Principala caracteristică 
a unei astfel de gândiri mitico-simbolice este, așa cum am văzut, 
unirea contrariilor, în totalitatea înțelesurilor logice ale acesteia. 


* În M. Eliade, Sacrul și profanul, pp. 185-186. 
” A se vedea în acest sens şi David Cave, op. cit. p. 69. 

Conjunctio contrarii nu duce însă, ca la Jung, la procesul de indi- 
vidualizare, la centrul reprezentat de Sine, ci la un anumit tip de 
inițiere.” Eliade subliniază mai mult funcția culturală şi existențială 
a inițierii produse de mit. Acesta este o formă de (auto)cunoaştere: 
a şti, adică a învăța mitul central presupune o recuperare a unei 
gândiri ce poate transforma omul, printr-un profund exercițiu de 
anâmnesis, într-un adevărat Cosmos viu, punându-l în legătură cu 
ritmurile Universului. Cosmicizarea îi conferă omului capacitatea 
de a concilia contrariile, transformându-i gândirea, dintr-o mo- 
dalitate discursivă de cunoaștere, într-una intuitivă, bazată pe o 
conștiință imediată, nemediată de limbaj, în care cele mai diver- 
se niveluri ale realului sunt percepute ca eterogene. Dar ceea ce 
se poate transmite printr-un limbaj mitologic, apanaj al gândirii 
simbolice, la care însă se ajunge doar la capătul iniţierii, poate fi 
regăsit de fiecare om în straturile cele mai profunde ale psihicului. 
În realitate, crede Eliade, ca și Jung de altfel, structura profundă a 
psihicului este reglată de aceleași patterns care, pentru omul „pri- 
mitiv”, constituiau modele paradigmatice ale existenței. Ceea ce 
înainte era transmis prin narațiune, deci prin limbaj, astăzi poate 
fi recuperat prin anâmnesis. Literatura, dar şi muzica sau artele 
plastice pot constitui astfel de exerciţii, adevărate căi de iniţiere în 
sacru, care înlocuiesc tehnicile arhaice de salvare.” 


" În Imagini și simboluri, p. 17, Eliade accentuează importanța inconştientului 
pentru viața omului: „Căci inconştientul nu e populat doar de monştri: îl locu- 
iesc în aceeași măsură zeii, zeițele, eroii, zânele; de altfel, monștrii inconştientu- 
lui aparțin, şi ei, mitologiei, deoarece continuă să îndeplinească aceleaşi funcții 
pe care le-au avut în toate mitologiile: în ultimă instanţă - să-l ajute pe om să se 
elibereze, să-și desăvârşească inițierea”. 

” A se vedea, în acest sens, și I.P. Culianu, în Mircea Eliade și opera sa, în Studii 
românești, p. 321. Credem, de altfel, că opera literară a lui Eliade, mai ales cea 
fantastică, este un lung drum al iniţierii care provoacă cititorului anamneza 
necesară pentru o metanoia, o schimbare a perspectivei de gândire şi a compor- 
tamentului, dinspre faptic către simbolic. Rolul cel mai important în iniţiere îl 
joacă, totuşi, istoria religiilor. 

Mitul salvează: aceasta este funcţia cea mai importantă. EI îl 
„salvează” pe om de individualism şi de confuzie, înlesnindu-i con- 
tactul cu Sacrul.” Astfel, existența omului redevine semnificativă. 
Prezenţa sacrului în istoria omului profan nu numai că transformă 
orice eveniment într-un spațiu hierofanic, dar facilitează şi înțele- 
gerea. Altfel spus, mitul salvează, întrucât îl face pe om să înțeleagă 
originea tuturor lucrurilor, inclusiv a lui însuși. Hermeneutica ia 
naştere din prezența mitului, iar, în această situaţie, interpretarea 
coincide cu anamneza. Deşi realitatea prezentată de mit nu poa- 
te fi integrată în acest proces hermeneutic, întrucât gândirea nu 
este capabilă de a şi-o asuma în mod direct, omul își apropie, în 
mod indirect, prin prezenţa interpretării mitice, realitatea sacră a 
începuturilor. 

Povestirea mitologică determină astfel nu numai înțelegerea, 
ci şi limitele existenței umane. Povestind despre faptele Fiinţelor 
Supranaturale, mitul se situează la granița dintre disperare și spe- 
ranță — disperare în fața condiţiei banale a omului și speranță că 
prin repetiţie şi ritual acesta poate avea acces la condiţia ființelor 
mitice. În acest sens, cea mai importantă funcţie a mitului este, în 
opinia lui Eliade, aceea de a revela modele exemplare pentru toate 
activitățile, modele orientative ale omul către ceea ce este etern, ne- 
pieritor, adică sacru.” Mitul obligă astfel omul să realizeze o ruptură 
a conştiinţei temporale, fiindcă întoarcerea către origini înseamnă 


” Şi aceasta esteo diferență principală dintre Jung și Eliade. Calea găsită de Jung 
duce către ființa proprie: omul își regăseşte, la capătul iniţierii Sinele; pentru 
Eliade însă, miza este mult mai mare: simbolul şi mitul, nu numai că revelea- 
ză esența omului, acel Atman vedantin, dar conduce şi la un nou umanism, 
prin reconectarea omului la sursa existenţei autentice, la sacru. Omul, în an- 
samblu, este salvat, căci mitul este un produs cultural, chiar dacă existenţial! 
„Mistagogul salvează”, cum spune Culianu, dar nu se salvează numai pe sine, 
ci întreaga umanitate. „Mitul este umanitatea din om”, loan Petru Culianu, în 
Mircea Eliade și opera sa, în Studii românești, p. 323. 

” A se vedea, în M. Eliade, Aspecte ale mitului, p. 8, Tratat de istorie a religiilor, 
p. 319, Mitul eternei reîntoarceri, Briser le toit de la maison, p. 81, dar şi Brian 
Rennnie, op. cit. p. 85 şi David Cave, op. cit. p. 68. 

ieşire din timp. Prin însuşi faptul povestirii cosmogonice, adevă- 
rul este repetat, pentru că el a fost spus o dată pentru totdeauna. 
Limbajul care se repetă în permanenţă pe sine, regenerându-se, este 
un semn al anistoricității. Povestind sau ascultând povestea des- 
pre faptele primordiale ale Fiinţelor din „timpul visului”, omul se 
„sustrage” devenirii şi memoriei istorice. Originalitatea nu mai este 
posibilă, în schimb creația poate să se producă chiar în condiţiile 
unei viziuni ciclice, mereu repetabile, a timpului. Arhetipul mitului 
cosmogonic orientează creaţia şi o urmează în oricare act al ei." 
EI este centrul imaginarului, în jurul căruia se țese orice poveste. 
Fiecare act creator devine astfel atemporal, anistoric, întrucât repetă 
la nesfârşit cosmogonia. 

Revenind la predilecţia lui Eliade pentru problemele libertăţii 
şi ale salvării, subliniem accentul pus de savantul român pe ca- 
pacitatea mitului de a suprima timpul şi istoria, de a provoca o 
ruptură de conștiință. Mitul imprimă omului un salt calitativ, on- 
tologic. În acest sens, el este o tehnică de salvare care integrează 
pe cel care îl înțelege într-un timp paradisiac, dincolo de istorie: 
„prin reiterarea unui mit «omul» este smuls din devenirea profană 
și regăsește Marele Timp”.” Suntem convinși că, prin această inter- 
pretare, Mircea Eliade s-a gândit cu siguranță să valorizeze enstaza 
yoghină prin trimiterea directă la faptul firesc al arhaicului de a 
ieşi constant, prin ritual, din timp. Conștient că singura scăpare 
din teroarea limitării determinate de condiționarea istorică, reve- 
lată la contactul cu mitul, este depășirea condiţiei istorice şi, prin 
aceasta, şi a determinărilor biologice, arhaicul, ca şi yoghinul, folo- 
seşte aceeași schemă intuitivă. Dacă în cazul mentalității populare 
„teroarea istoriei” este depăşită prin transformarea evenimentelor 


" A sevedea, în acest sens, şi Sabina Fânaru, „mitul şi simbolul au valoarea unor 
arhetipuri care organizează creaţia literară şi dezvăluie esenţa operei literare”, 
op.cit. p. 51. 

” M. Eliade, Tratat de istorie a religiilor, p. 333. 

în categorii şi a personajelor istorice în arhetipuri”, pentru menta- 
litatea „cultă”, ieșirea din istorie se face printr-o tehnică specială. 
Ceea ce vrem să subliniem este nu atât înrâurirea filosofiei indiene 
asupra gândirii lui Eliade, ci justificarea poziţiei savantului român 
referitoare la mit, înțeles ca tehnică de atingere a Absolutului prin 
intermediul ritualului. Aceeași sete de Absolut o are însă și omul 
„istoric”, „profan”, care îşi camuflează comportamentele religioase, 
sublimându-le prin artă sau literatură. Altfel spus, omul modern „îşi 
satisface inexistenţa vieții religioase prin universurile imaginare ale 
literaturii şi artei.” 

Concluzia apare astfel ca o evidență: „Pare improbabil că o so- 
cietate poate să se elibereze complet de mit, căci din notele esenţiale 
ale comportamentului mitic —- model exemplar, repetare, ruptură 
a duratei profane și reintegrare într-un timp primordial - cel pu- 
ţin primele două sunt consubstanțţiale oricărei condiții umane.” 
Ca arhetip şi model structural al conștiinței, mitul supravieţuieşte 
oricărei epoci istorice, chiar mai mult, dă sens istoriei, o transfi- 
gurează, făcând posibilă trecerea de la evenimentul profan, banal, 
la cel fabulos, exemplar, la Marele Timp. Transcendentul este deja 
aici, dar camuflat în banalitatea cotidiană, deci irecognoscibil.”” În 
plus, evenimentele cotidiene au semnificație doar dacă reactuali- 
zează timpul real, continuu, adică dacă are modele mitice. Timpul 
cosmogonic este model pentru toate timpurile sacre. Mitologia ex- 
plică istoria şi impune un sistem de valori valabil în orice timp şi 
în orice condiţii. 

"A se vedea, în acest sens, Vasile Tonoiu, Ontologii arhaice în actualitate, 
Editura Științifică, Bucureşti, 1989, p. 219 

”” Mircea Eliade, Jurnal, vol. I, 1964, pp. 509-510. 

”” M. Eliade, Mituri, vise, mistere, p. 25, şi, de acelaşi autor, Nostalgia originilor, 
E Sr Eliade, Jurnal, vol. I, p. 467. Credința lui Eliade că, după împlinirea “mis- 
terului Întrupării” transcendentul se camuflează în lume, este o adevărată nor- 
mă metodologică pentru literatura sa. Dialectica sacru-profan, o altă expresie 


a ideii camuflării şi irecognoscibilităţii transcendentului, are același rol pentru 
opera științifică a istoricului religiilor. 

C. Arhetip şi structură 
1. Sensuri ale arhetipului 


Simbolul, ca şi mitul, instituie modele de comportamente atât 
sacre, cât şi profane. În afara acestei funcții cu caracter „existenți- 
al”, cele două nu sunt decât abstracțiuni lipsite de consistență rea- 
lă. Mitul şi simbolul nu pot constitui modele semnificative pentru 
existența umană decât dacă sunt înțelese ca date a priori, ca esențe 
necesare şi universale ale conştiinţei. Sacrul, ne amintește Eliade, 
nu este un epifenomen al conștiinței, ci face parte din însăşi struc- 
tura acesteia. Afirmând aceasta, istoricul român al religiilor susține 
ideea unităţii indestructibile dintre realitatea ontologică şi gândi- 
rea despre această realitate, ca o specie a identităţii Fiinţă-Gândire. 
Aşa cum în centrul realității se situează mitul cosmogonic, toate 
comportamentele reducându-se la acesta sau repetându-l, la fel şi 
conștiința are un „centru” în jurul căruia își organizează categori- 
ile. Toate categoriile intelectului se reduc la scheme structurale, la 
sisteme de concepte, cu rol de arhetipuri cosmocratoare. Departe 
de a fi însă doar nişte concepte a priori — deşi reprezintă adevăra- 
tele cadre ale gândirii noastre, cum pare a demonstra şi Eliade — 
arhetipurile sunt structurate ca nişte universalii ante rem care au 
consistență ontologică. Universaliile — dacă ar fi să păstrăm acest 
concept consacrat în perioada scolastică - sunt arhetipurile crea- 
toare, modele preformale, anistorice, care ţin de esența gândirii sau 
de însăşi structura realității.” 


" În funcţie de rolul gnoseologic ori ontologic atribuit arhetipului se remarcă, 
pe de o parte, filosofii care au apropiat arhetipul de esența conștiinței (Aristotel, 
Dionisie Areopagitul, scolasticii medievali sau Jung) şi, pe de altă parte, cei 
care au identificat arhetipul cu esenţa ontologică a realităţii (Platon, Goethe sau 
Spinoza). Mai există însă o poziţie care identifică cele două aspecte ale arheti- 
pului. În viziunea acestei categorii de gânditori, arhetipul uneşte, în structura 
sa, realitatea ontică, fenomenală cu cea a conștiinței (ideea de Spirit Universal 
la Hegel, de Brâhman-AÂtman în Upanișade etc). Această poziție de sinteză o 

Ca şi în cazul altor concepte importante ale gândirii sale, şi în 
ceea ce priveşte înțelesul termenului de arhetip, Eliade oscilează 
între o interpretare esenţialistă, de tip platonic, în ceea ce priveşte 
structura şi funcțiile arhetipului, o alta fenomenologică, de tip hus- 
serlian, şi a treia, psihanalitică, în sensul modei culturale din anii 
'60 — '70, al cărei principal reprezentant a fost Carl Gustav Jung, 
unul dintre apropiații cercului „Eranos”, frecventat şi de Eliade. 
Unii dintre interpreţii operei lui Eliade, de orientare fenomenologi- 
că, consideră că baza înţelegerii teoriei arhetipului este fenomeno- 
logia husserliană. N. Spineto, I. P. Culianu, U. Bianchi sau D. Allen 
apreciază că arhetipul funcționează la Eliade ca un fel de epoche 
fenomenologic, în sensul posibilității reducției structurii sacrului la 
categorii anistorice sau transculturale, care au rol de „intuiții arhe- 
tipale”. Evident că, în ansamblul gândirii istoricului român, cheia 
de boltă este reprezentată de teoria arhetipului, cea care poate fi ușor 
asimilată reducției fenomenologice. În acest sens, arhetipurile sunt 
date a priori, au o structură intențională şi pot fi deduse în urma 
unei analize morfologice a fenomenelor religioase: „Căci modul său 
de lucru (n. B. S., al lui Mircea Eliade) nu se reduce la a constata 
existența a posteriori a structurilor religioase, ci ajunge la concluzia 
de netăgăduit că asemenea structuri reprezintă «fenomene origina- 
re» care informează conştiinţa în loc de a fi formată de ea”. Cu alte 
cuvinte, fenomenologii afirmă legătura dintre structurile formative 
ale conștiinței și lume. Arhetipul este, în această accepţiune, model 
acosmic şi, uneori, precosmic, al obiectelor reale. El nu este un dat 


adoptă, cum vom arăta în lucrarea de față, şi Eliade; a se vedea, în acest sens și 
Sabina Fânaru, op. cit. p. 8. 

” Spineto este mai tranşant în a explica modul de gândire specific lui Eliade: 
arhetipurile sunt esențe fenomenologice, sesizate prin epoche, şi nu idei platoni- 
ciene intuite rațional; a se vedea, Natale Spineto, în Întâlnirea cu sacrul, Editura 
Echinox, Cluj-Napoca, 2001. 

” Ugo Bianchi, La religione nella Storia delle religioni, vol. 1, Padova, 1975, p. 
27, în |. P. Culianu, Mircea Eliade, p. 120. 

ontologic, cum îl înțelege Platon, ci un element al conștiinței, făcând 
posibilă funcționarea acesteia, în calitatea sa de „conștiință a ceva”. 

Deşi textele lui Mircea Eliade susţin şi o astfel de interpretare, 
nu se poate afirma totuşi un singur sens al arhetipului. Însuşi isto- 
ricul român al religiilor pare a apropia teoria sa despre arhetip de 
filosofia ideilor platoniciană.” De foarte multe ori, Eliade identifică 
ontologia arhaică cu teoria ideilor lui Platon. Filosoful grec nu re- 
prezintă, de fapt, decât o expresie a gândirii arhaice, Platon fiind, 
prin aceasta, filosoful prin excelență al omului „primitiv”, cel care 
„trăieşte” în paradisul arhetipurilor şi al repetării. Thomas Altizer 
şi Adrian Marino susțin o interpretare oarecum platoniciană a ideii 
de arhetip la Eliade. Cert este că savantul român a folosit termenul 
de „arhetip” mai degrabă într-o accepțiune ontologizantă, influențat 
de neoplatonismul lui Eugenio d'Ors. Sensul de „structură a con- 
ştiinţei” a arhetipului este folosit de Eliade ori de câte ori istoricul 
român al religiilor explică o situaţie istorică proprie omului arhaic, 
deci mai mult din rațiuni metodologice. Este evident astfel că latura 
obiectivă a arhetipului, ca structură efectivă a Realului, primează 
față de accepțiunea psihologizantă ori structurală. 

Realitatea Ultimă are model arhetipal, iar omul participă, prin 
diverse acte religioase, la aceasta. Regenerarea periodică a timpului 


” A se vedea, în acest sens, M. Eliade, Comentarii la legenda Meșterului Manole. 
Ricketts consideră că Eliade foloseşte prima dată termenul de arhetip în aceas- 
tă lucrare, din 1943; a se vedea, Mac Linscott Ricketts, Mircea Eliade. The 
Romanian Roots, 1907-1945, vol. II, New York, 1988, p. 138 (p. 162, în trad. ro- 
mânească). Totuşi, aşa cum arată și Natale Spineto, Eliade folosește pentru prima 
oară termenul de “arhetip” încă din 1937, în lucrarea Cosmologie și alchimie 
babiloniană, cu sensul de model originar, care, prin omologii, uneşte simboluri 
diferite; a se vedea, Natale Spineto, Mircea Eliade - istoric al religiilor, Editura 
Curtea Veche, Bucureşti, 2006, p. 192. Este adevărat însă că din 1943, anul pu- 
blicării Comentariilor... Termenul de “arhetip” intră în vocabularul tehnic al sa- 
vantului român, dobândind semnificaţii jungiene şi platonice; a se vedea Natale 
Spineto, op. cit, pp. 192-194; conform cu ceea ce spune Eliade însuşi, în Prefaţa 
la Cosmos and History, New York, 1959: “eu folosesc termenul de «arhetip» exact 
ca Eugenio d'Ors, ca sinonim pentru «model exemplar» sau «paradigmă»”. 

prin ritual are exact acest rol, de a lega existența umană de universul 
arhetipurilor primordiale şi eterne. Arhetipul presupune participa- 
re, prin repetare, la realitatea sacră. Tocmai de aceea arhetipul nu se 
reduce doar la o structură preformală a conştiinţei; el este şi o rea- 
litate ontologică, chiar înainte de a fi o intuiție originară a omului 
religios. Nu numai că arhetipul „centrează” gândirea, reducând-o 
la teme mitologice, la imagini sau simboluri, dar influențează, în 
acelaşi timp, şi orientarea generală a omului religios în fața existen- 
ei, fiind o paradigmă, un prototip regenerator. 

Revenind la semnificaţiile diverse date ideii de arhetip de istori- 
cul român al religiilor, se constată o evoluţie în timp a conceptului, 
înțeles inițial în manieră platoniciană, ontologică, iar mai târziu în 
accepțiune psihanalitică. Eliade utilizează termenul de paradigmă 
în primele sale scrieri, pentru ca deja în Mitul reintegrării (lucrare 
apărută în 1942) să îl folosească în sensul general de model prefor- 
mativ al conştiinţei, posibilitate categorială a acesteia.” 

Aşa cum afirmam şi mai sus, istoricul român al religiilor osci- 
lează între înțelegerea arhetipului ca structură ontologică și inter- 
pretarea sa ca model categorial al conștiinței, şi aceasta din rațiuni 
metodologice. Începând cu lucrarea Mitul reintegrării, Eliade a 
realizat importanţa găsirii unei idei centrale, capabile a organiza 
întregul material de care dispune un istoric al religiilor. Arhetipul 
şi ideea mai generală de sacru sunt categorii obiective, dar și de- 
ducţii fenomenologice, care oferă un oarecare caracter ştiinţific 
ansamblului unei opere. Începând cu anii '50, când Eliade deja se 
decisese să urmeze calea cercetării ştiinţifice, abandonând posibila 
carieră de scriitor, ideea de arhetip se va regăsi constant în scrierile 
sale. Nu înseamnă însă că acest concept se va cristaliza imediat 
într-o unitate de sensuri. Eliade se va distanța treptat de sensurile 


” Despre sensurile ideii de arhetip la Mircea Eliade, a se vedea loan Petru 
Culianu, Mircea Eliade, p. 55 şi urm. şi Doina Ruşti, Dicţionar de simboluri 
din opera lui Mircea Eliade, ediţia a treia revăzută şi adăugită, Editura Tritonic, 
Bucureşti, 1995. 

psihanalitice ale arhetipului, pentru a trece la o caracterizare „mor- 
fologică” a conceptului. Nici nu se putea altfel: materialul religios 
divers studiat impunea găsirea unor semnificații complexe, care nu 
se puteau reduce la perceperea arhetipului ca model transcendental 
al conştiinţei. Îmbinând teoria fenomenologică cu cea morfologi- 
că, aceasta din urmă inspirată din lucrările cercetătorului olandez 
Gerardus van der Leeuw dar şi din filosofia lui Goethe, Eliade va 
concepe arhetipul ca o categorie morfologică, rezultată din descri- 
erea fenomenelor religioase. În acest sens, arhetipul este obiectul 
cercetării istorice, esența fenomenelor religioase, invariantul repe- 
titiv al formelor temporale. Categorie transcendentală, dat a priori, 
dar şi structură a imaginarului, arhetipul primeşte şi determinarea 
unei structuri transconștiente, cu rol ontologic, creator, dar şi meto- 
dologic. Cu alte cuvinte, această nouă orientare, prezentă în special 
în scrierile de maturitate, culminând cu monumentalul Tratat de 
istorie a religiilor, surprinde arhetipul ca pe o structură organizatori- 
că a conştiinţei, dar și ca model real ontologic, structură repetitivă, 
model precosmic şi acosmic, la care se referă sau se conformează 
„ceva”. Eliade realizează, astfel, o sinteză între transcendentalismul 
preconceptual şi acosmismul ontologic de sorginte platoniciană. 
Ceea ce rezultă este o categorie preformativă, morfologică și anis- 
torică, menită să descrie esența fenomenului religios. 

Aşa cum am văzut în subcapitolul despre simbol, sistemul în 
care se integrează orice fenomen reduce multitudinea de imagini la 
un motiv central, cu rol de arhetip creator. Arhetipul este schema 
comună tuturor religiilor, scenariul acestora. Simbolul, ca şi mitul, 
uneşte realități contradictorii în esență, prin intermediul unui arhe- 
tip, cu rol de coincidentia oppositorum. Aceeaşi schemă se regăseşte 
în toate miturile, de aceea întreaga varietate morfologică se reduce la 
o unitate sistemică. Arhetipul este creator pentru că modifică struc- 
tura realității şi impune un model de comportament. El joacă rolul 


” A se vedea, în acest sens, M. Eliade, Mituri, vise, mistere, p. 220. 

de „punct Aleph”, categorie totalizatoare, ce răspunde, în cele din 
urmă, tendinței lui Eliade de a privi cultura în mod „globalizator”. 
Surprinderea elementului comun, anistoric, regăsit, prin practica 
hermeneutică, la nivelul oricărui strat cultural, face parte din esența 
metodei savantului român. 


2. Arhetip, simbol și istorie 


În calitate de categorie ontologică, arhetipul impune schema 
generală a oricărei situaţii istorice: orice fenomen religios porneşte 
de la arhetip şi se întoarce la arhetip; aceasta este viziunea ciclică 
a istoriei, cu ajutorul căreia Eliade concepe timpul şi istoria ca re- 
petiţii sau variaţii ale arhetipului primordial. Metoda comparatistă 
- explicarea similitudinilor dintre diferitele fenomene religioase — 
se bazează de fapt pe schema prezentată. Arhetipul este structura 
faptelor religioase, atât ca formă a acestora, cât şi ca element fun- 
damental al realității. 

Am arătat în capitolele anterioare că orice act de repetiţie se re- 
duce, în cele din urmă, la mitul cosmogonic, cu diferitele sale scena- 
rii. În esență, mitul cosmogonic este un simbol arhetipal, repetitiv, 
care se „spune” de fiecare dată când este vorba de o nouă creaţie.” În 
acest context, arhetipul este, de fapt, situația ontologică primordială, 
punctul de unde se creează lumea și în jurul căruia se „construiește” 
istoria. El poate avea fie rolul de „holomer” — termen consacrat în 
ontologia nicasiană - fie rol de model organizator, formă perfectă, 
centru, totalitate ontologică, ce unește toate nivelurile realității 


” A se vedea Figura |, capitolul VII al lucrării de față. 

” Între cuvânt și manifestările creatoare poate fi concepută o legătură magică. 
Mitul este o poveste exemplară, care, odată „povestită”, irumpe în lumea profană 
energiile începuturilor. Mitul îndeplineşte astfel o funcţie magică și îşi păstrează 


puterea de a transforma realitatea, menținându-se ca arhetip regenerativ. 

Toate formele istorice încearcă să imite arhetipul: „Tocmai 
această tendință către arhetip, către restaurarea formei perfecte (...) 
face posibilă istoria religiilor.” Credinţa lui Eliade în instaurarea 
unei forme perfecte în orice moment istoric, temporal, implică 
credința în realul general: orice manifestare a sacrului urmează 
o „logică”, ce se poate caracteriza prin reducerea oricărei instanţe 
individuale la general; acesta este un mod de gândire totalizator, 
care îl apropie pe Eliade de istoricismul hegelian, dar şi de viziunea 
ontologică a lui Constantin Noica.” 

David Rasmussen”” considera, de exemplu, că în lucrările sale 
Eliade face cel puţin două asumpţii cu caracter metodologic. Într- 
un prim sens, arhetipul este centrul către care se orientează orice 
manifestare religioasă. Centrul este creator pentru că atrage la sine 
realitatea ontologică și existențială. Arhetipul-centru este plinul de 
energie, matca tuturor lucrurilor, locul de regenerare a lumii și a 
existenţei „istorice”. În al doilea rând, orice fenomen tinde către 
sistematizare. A m văzut şi în teoria simbolului rolul sistemului, ca 
totalitate a semnificaţiilor, în gândirea lui Eliade. Mai trebuie pre- 
cizată doar ideea conform căreia ceea ce este conceput ca un sistem 
simbolic de semnificaţii reprezintă, de fapt, structura invariantă a 
oricărui fenomen religios, forma perfectă, arhetipul. Această încer- 
care a istoricului român al religiilor de a reduce toate fenomenele 


* M. Eliade, Imagini și simboluri, p. 151. 

”* Pentru Constantin Noica, individualul este nesemnificativ din punct de ve- 
dere ontologic. Pentru a dobândi importanţă în acest aspect, el trebuie să se 
ridice la nivelul generalului, prin toate determinaţiile sale. Doar un individual 
“supus” generalului poate fi un “model ontologic”; a se vedea Constantin Noica, 
Devenirea întru fiinţă, Editura Științifică şi Enciclopedică, Bucureşti, 1981, p. 
254 şi urm. Și pentru Eliade, arhetipul, deşi se comportă ca o imagine indivi- 
duală, are importanță doar în măsura în care aduce la sine toate simbolurile. În 
acest sens, el unește semnificaţiile contrare ale imaginilor, oferind consistență 
ontologică realităților încorporate de aceste simboluri. 

”” David Rasmussen, Hermeneutique structurale et philosophie, text accesibil 
la adresa de internet http://www.numilog.fr/package/extraits_pdf/e261832.pdf, 
pp. 100-101. 

religioase la o formă ideală este similară preocupării de a descoperi 
structura unui simbol, esența acestuia, acel atribut ce-l face să fie 
universal. „Esenţa” simbolului nu poate fi decât centrul acestuia, 
structura repetitivă, invariantul istoric al oricărei forme religioase. 
Acest element, care conferă universalitate simbolului, este însuși 
arhetipul. EI este semnificantul simbolului, centrul unificator al tu- 
turor simbolismelor locale. Prin arhetip, orice simbol local se trans- 
formă într-unul universal." Istoria poate adăuga semnificaţii noi 
unui simbol, dar nu-i poate distruge structura, aceasta fiind eternă 
şi consubstanţială simbolului. Arhetipul este acel patterns semnifi- 
cativ care stă la baza istoriei religiilor; cu alte cuvinte, este substratul 
comun realității şi al gândirii unificatoare a contrariilor. Din aceas- 
tă formă perfectă rezultă un fascicol de semnificaţii, care, în mod 
normal, se supun unui sens principal. Există mai multe centre sacre 
care se pot concentra într-un singur centru mitic. Hierogamiile, 
riturile, construcțiile arhitecturale se produc în acest centru mitic.” 
Pornind de la această schemă metodologică a arhetipului văzut ca 
centru al oricărei manifestări religioase se poate schița şi o filosofie 
a culturii. Ea s-ar putea baza pe ideea unităţii arhetipale dintre orice 
act de creație umană și orice povestire mitică. 

Într-o altă accepţiune, prin ideea raportării oricărei forme is- 
torice la arhetipul ei, Mircea Eliade se distanțează de viziunea na- 
ționalistă, pe care el însuşi o susținea în anii '30. În realitate - şi 
aceasta este atitudinea îmbrățişată total după anii '50 — orice religie, 
indiferent de forma națională adoptată contextual, nu poate avea 
pretenția de exclusivitate, întrucât aceleași imagini arhetipale se re- 
găsesc la nivelul oricărei alte religii. Există mai multe centre, de ace- 
eași valoare, de aceea orice poziţie exclusivistă cu caracter național 


* Cf. cu M. Eliade, Imagini și simboluri, p. 203. De exemplu, Crucea, ca simbol 
universal, joacă rolul de arhetip, pentru că unifică toate semnificaţiile simbolice. 
Rezultă deci că, în gândirea lui Eliade, un simbol universal este sau devine un 
arhetip. 

” Cf. Douglas Allen, Mit și religie la Mircea Eliade, Editura Casa Cărţii de 
Ştiinţă, Cluj-Napoca, 2011, p. 221. 

ar trebui să fie anulată prin această unitate culturală totalizatoare; 
imaginile religioase, ca și cele culturale de altfel, sunt bunul comun 
al întregii umanitățţi. Cu alte cuvinte, dacă, în perioada interbelică, 
Eliade împreună cu unii prietenii ai săi de la Criterion susțineau 
propăşirea culturii române prin ceea ce aceasta are specific, după 
exil, se poate schița o altă viziune, mai ecumenică, universalistă, 
centrată pe ideea de arhetip: nu există o idee naţională valabilă, de- 
cât în măsura în care aceasta se raportează la o formă perfectă, uni- 
versală. Nu există deci exclusivism naţionalist - orice naționalism 
tinde să se provincializeze, să se transforme într-un fel de „religie 
secundară”, care nu ia parte la o formă universală. Așa se explică 
şi reticenţa lui Eliade față de orice ideea națională, după anii '50, 
precum şi lipsa de implicare a acestuia în activitățile culturale din 
România comunistă.” 


” A se vedea M. Eliade, Imagini şi simboluri, pp. 197-199. 

” În realitate, Eliade nu mai era de acord cu viziunea culturală a generaţiei sale. 
La întâlnirea din anul 1942 cu Noica, acesta din urmă îi reproşează lui Eliade 
lipsa de activism, de militantism cultural şi critică îndepărtarea acestuia, şi a 
celorlalți foști legionari, de viziunea naționalistă: „Dinu îi acuză (n. B. S$., pe 
Mircea Vulcănescu, subsecretar de stat la Ministerul Finanţelor, și pe alți legi- 
onari aflați în funcţii importante) că-şi fac culcuş comod la adăpostul formulei 
«noi ne mulțumim să fim tehnicieni şi să servim statul sub orice formă ar avea-o 
el». Dinu îi întreabă: «Ce-aţi făcut când a fost ucis Codreanu? Când aţi votat 
Constituţia? Plebiscitul?»”, în Mircea Eliade, Jurnalul portughez și alte scrieri, 
Editura Humanitas, Bucureşti, 2006, iulie 1942, p. 133. Eliade însă nici nu mai 
simţea nevoia să se justifice — lucrările sale, începând cu Tratatul.., subliniau im- 
portanţa arhetipului universal, unic pentru toate culturile. De altfel, în Memorii, 
istoricul român al religiilor lasă să se înţeleagă ideea că puntea de legătură între 
Orient şi Occident nu îl reprezintă bizantinismul creştin, cum greşit credeau 
legionarii, ci caracterul universalal motivelor civilizaţiei neolitice, care ar repre- 
zenta, în viziunea lui Eliade, primul internaționalism din istorie. Deci, cultura 
română era chemată de Eliade să participe la cultura universală nu prin ceea 
ce avea ea specific, ci prin ceea ce avea comun cu aceasta - fondul neolitic, acel 
„creştinism cosmic”, vizibil în toate cultele populare din Europa. În seria de 
articolegrupate în lucrarea De la Zalmoxis la Genghis-Han apare această viziune 
universalistă, totalizatoare, a culturii române, care se integrează, prin fondul 
comun tuturor religiilor, la cultura universală. Devenind adeptul „culturii pla- 
netare”, care ar păstra fondul arhaic, Eliade nu renunţă la cultura română; numai 

Prin arhetip, orice istorie locală se transformă în istorie univer- 
sală. Eliade vede în această idee explicația supraviețuirii poporului 
evreu în istorie — atâta timp cât o istorie provincială a fost transfor- 
mată de creştinism în istorie universală s-a depăşit naționalismul 
exclusivist şi s-a trecut de la planul mântuirii individuale la cel al 
mântuirii universale. Istoria devine, în acest fel, locul privilegiat al 
manifestării Sacrului, al revelaţiei divine. Programul cultural asu- 
mat de Eliade are, deci, un mesaj universal." 

Într-o altă accepţiune, prin raportarea la arhetip, orice simbol 
devine universal. Crucea, Pomul Vieţii, Golgota, departe de a fi 
doar simboluri creştine, sunt arhetipuri regăsite, în forme diferite, 
în toate credințele religioase. Culturile se salvează prin ceea ce 
au universal, adică prin arhetip: „orice istorie locală poate deveni 
sfântă, dacă este o istorie exemplară, adică dacă reia și desăvâr- 
şeşte imagini transpersonale”.” Arhetipul asigură continuitate şi 
permanență simbolului. Eliade nu consideră niciodată simbolul 
ca pe un concept izomorf, separat de formele sale istorice de ma- 
nifestare. Simbolul se împlineşte și se manifestă activ în istorie. 
Arhetipul, adică structura permanentă a simbolului, este scheletul 
ce susţine istoria şi, în acelaşi timp, de unde începe creația. Acesta 
conservă structura unei creaţii, ca, de altfel, orice formă culturală, 
indiferent de momentul temporal în care îşi face apariţia. În rea- 
litate, istoria, ca şi creația, nu reprezintă altceva decât varietățile 


că nu se mai plasează pe poziţii exclusiv naţionaliste, ci pe coordonatele unei 
filosofii a istoriei. În acest sens, critica celor care susțin naționalismul implicit, 
de factură legionară, de după 1950, al lui Eliade — Daniel Dubuisson, Adriana 
Berger sau Moshe Idel - nu ţine cont de ecumenismul concret al acestuia din 
a doua perioadă a vieţii. Aceşti critici îşi fundamentează poziţia utilizând ar- 
gumentul implicării lui Eliade în politica legionară, în anii '30, implicare ce ar 
dăuna rigurozității ştiinţifice a operei savantului de mai târziu. 

” Puntea dintre Occident şi Orient este descoperită cu prilejul experienţei indi- 
ene, fiind una dintre „lecţiile” Indiei. 

” M. Eliade, Imagini și simboluri, p. 209. A se vedea şi Guilford Dudley III, op. 
cit., pp. 120-121. 

unui arhetip, forma constantă a oricărei imagini sau a fiecărui 
comportament. 

Eliade, de altfel, nu este interesat de dezvoltarea istorică a unui 
fenomen, de ordinea sau de succesiunea evenimentelor, ci doar de 
„forma” apariţiei lor. Dacă, pentru Pettazoni de exemplu, arhetipul 
este condiționat istoric, pentru istoricul român al religiilor forma 
conservă structura, o dezvoltă într-un fel prin fiecare manifestare 
istorică. Această viziune structuralistă a istoriei, văzută ca mani- 
festare a aceleiaşi forme repetitive şi invariante, nu conduce însă la 
o concepţie dialectică despre timp. Istoria nu îşi împlinește sensul 
printr-o evoluţie constantă, ci poate fi chiar locul unde se mani- 
festă sacrul. Eliade, departe de a fi un „dialectician” istoricist, este 
orientat către o viziune ciclică, atâta timp cât istoria repetă, mereu, 
aceleaşi forme. Totul tinde către arhetip, de aceea nu există o sinteză 
ultimă, de tipul unui al treilea termen. 

Concepţia despre istorie a lui Eliade este mai degrabă integra- 
toare şi ciclică decât sintetică: evenimentelor li se pot sustrage o 
structură comună, redundantă. Acest lucru nu implică ideea că is- 
toria se repetă: evenimentele sunt diferite, ca și semnificaţiile unui 
simbol sau creaţiile artistice — ceea ce le unifică pe acestea este 
forma, arhetipul la care acestea se reduc. Și am văzut în capitolul 
anterior că acest arhetip este sau, cel puţin, are legătură cu mitul 
cosmogonic. Istoria nu este decât o repetare a cosmogoniei, la fel ca 
şi creaţia artistică. De exemplu, tendința artei moderne de a distruge 
formele se explică prin cosmogonie: orice act care imită haosul ini- 
țial este un act creator: aglutinarea formelor este asemuită de Eliade 
cu Haosul precosmogonic, din care ia naştere lumea. 

Savantul român este convins că atâta timp cât arhetipul se păs- 
trează, el dă naștere unei creaţii originale. La fel, şi orice act istoric se 
justifică prin arhetip: un eveniment care pare a nu avea niciun sens, 
cum ar fi, de exemplu, războiul, poate fi înzestrat cu un sens sau 
poate avea cel puţin o explicaţie, chiar dacă aceasta este oarecum 
paradoxală. Războaiele se integrează şi ele unei imagini arhetipale, 

ce implică o disoluţie absolută a formelor istorice. Urmând aceeaşi 
schemă a imaginii regeneratoare, se poate vorbi despre apariţia unei 
noi lumi din haosul instaurat de catastrofa nucleară, de exemplu. 
Raportarea la imaginea absolută a cosmogoniei explică aspectele 
iraționale ale istoriei: orice act aparent fără niciun sens se înscrie 
într-un fel de logică transpersonală, care face să se unească, în mod 
tainic, contrariile. 

Această viziune nu este deloc departe de istoricismul lui Hegel, 
pentru care tot ceea ce este real este și rațional. Pentru Eliade însă, 
tot ce e real coincide cu repetiţia unui act primordial sau a unei 
structuri universale. Însă nu Spiritul Universal impune logica istori- 
ei, ci dialectica sacru-profan, în care nu există un termen de sinteză, 
ci o coincidentia oppositorum, de tipul chiar a unei confuzii onto- 
logice. Totul tinde către o formă pură: acest lucru pare a salva orice 
fenomen de contingență. Am văzut că, în mod paradoxal, forma 
anistorică descrie istoria şi fenomenul. Din perspectivă arhetipală, 
totul devine semnificativ. De exemplu, aspectele aberante ale orgiei 
rituale sau ale ceremoniilor de sfârşit ori de început de an au sem- 
nificaţie transistorică, la fel ca şi orice manifestare iraţională din is- 
torie, fapt explicat de Eliade în Tratat. Această viziune apropiată de 
istoricismul lui Hegel nu vine însă în justificarea rațională a istoriei. 
Istoria în sine nu are valoare, nu poate salva omul. Adevărata istorie 
este mito-istorie, care reține doar gesturile arhetipale ale ființelor 
primordiale, repetându-le la nesfârşit.” 

De altfel, Eliade încearcă să recupereze istoria, stabilindu-i sen- 
sul oarecum în afara ei. Evenimentele transistorice sunt arhetipurile 
recurente ale timpului. Acesta din urmă își câștigă sensul numai 
dacă poartă cu sine urmele „atemporale” ale sacrului. Timpul profan 


” „Nu există formă religioasă (n. B. S., şi nici istorică, am completa) care să 
nu tindă să se apropie cât mai mult posibil de propriul său arhetip, adică să se 
purifice de aluviunile și sedimentele sale istorice. Orice zeiță tinde să devină o 
Mare Zeiţă, încorporând toate atributele şi funcţiile pe care le comportă arhe- 
tipul Marii Zeiţe”, p. 359. 

” Ibidem, pp. 312-313. 

este „materia” lumii, în care se „încarnează” arhetipul creator. Orice 
legătură a timpului cu sacrul implică, însă, o autentică renovatio: 
istoria se transfigurează, timpul o ia de la capăt, iar natura devine 
scena unde se produc „rupturile de nivel”. 

Nimic în opera lui Eliade nu lasă să se întrevadă o viziune uni- 
laterală, de tipul atemporalităţii sau istoricității, cum crede, printre 
alții, Douglas Allen. Întotdeauna savantul român uneşte contrariile, 
gândeşte istoria ca epifanie a arhetipului, iar acesta din urmă își 
construieşte semnificația numai într-un raport direct cu istoria. 
Se păstrează, totuşi, ideea că orice contact dintre sacru și profan 
este locul de început, de unde se (re)creează lumea, se (re)generează 
timpul: „În aspiraţia de a reîncepe o viață nouă în sânul unei cre- 
ații noi — aspirație fățiș prezentă în toate ceremoniile de sfârșit şi 
început de an — străbate și dorința paradoxală de a reuși să se inau- 
gureze o existență anistorică, adică de a putea trăi exclusiv într-un 
Timp sacru, ceea ce înseamnă a proiecta o regenerare a întregului 
timp, o transfigurare a duratei în eternitate”. Sensul întoarcerii la 
origini nu este acela al defetismului, în sensul blagian al refuzului 
istoriei (atitudinea anabasică), ci o reevaluare a timpului profan, o 
restaurare a duratei, mai bine spus, o „lucrare împreună” a sacru- 
lui cu profanul. Sacrul impune sensul, iar profanul oferă scena de 
manifestare, semnificaţia, forma de exprimare. În cele din urmă, 
arhetipul este modelul ontologic perfect, locul începuturilor, unde 
contrariile se conjugă. El este centrul, unde timpul curge fără du- 
rată; reprezintă, deci, „forma” încarnată în timpul profan, care-l 
transfigurează, transformându-l în eternitate. Împlinirea modelului 
are loc însă în temporalitate. Mai mult decât atât, arhetipul este el 
însuşi o istorie, întrucât conţine gesturi, acte care s-au întâmplat.” 


” Ibidem, p. 313 

” M. Eliade, Mitul eternei reîntoarceri, p. 113; la Eliade, forma urmează deseori 
materia, fenomenul. Astfel, orice arhetip se împlineşte în mai multe tipuri de 
comportamente profane; de exemplu, arhetipul androginiei se poate realiza în 
comportamentele aparent banale: căsătoria, dragostea, orgia, actulsexual sau al- 
chimia. Manifestări istorice diferite îndeplinesc același rol, fapt ce demonstrează 

Raportate la acestea, evenimentele cotidiene dobândesc semnificații 
transmundane. 


3. Arhetipul, coincidentia oppositorum 
şi ecumenismul religios 


Orice manifestare fenomenală este arhetipală — ideea aceasta 
este una dintre premisele metodologice ale lui Eliade. Nu putem 
înțelege un fenomen fără a-l integra într-un sistem, într-o structu- 
ră recurentă. Arhetipul poate fi recognoscibil, întrucât lasă urme 
în istorie, urme ce pot fi descifrate. Scopul analizei comparative a 
religiilor este căutarea acelui element universal manifestat în fiecare 
fapt particular. Arhetipul fenomenului reprezintă obiectul de stu- 
diu al istoriei religiilor și oferă şi criteriile ştiințificității. 

Istoria este, în fond, o imitare variată a acelorași structuri perene 
- totul se integrează într-un sistem unitar de semnificaţii, în care 
arhetipul este chiar sistemul integrator. Această structură invaria- 
bilă şi eternă face posibilă interculturalitatea, dialogul, ca elemente 
de bază ale istoriei religiilor. O structură stabilă nu înseamnă însă 
şi un sistem de semnificaţii stabil. Dialogul este, în cele din urmă, 
o manifestare a unităţii limbajului, locul unde arhetipul unificator 
se comunică. Din perspectiva umanismului religios, istoria și mito- 
logia, limbajul şi simbolul se împletesc într-o coincidentia opposito- 
rum, instrumentul logico-discursiv al structurii universale şi eterne. 
Coincidentia este dedusă din însăşi esenţa arhetipului etern, dar 
aplicat temporalităţii, genotop şi cronotop, transcendent şi imanent, 
asemenea simbolului. 


caracterul unificator al arhetipului, care este o paradigmă pentru orice tip de 
comportament, nu numai pentru cel religios. 
” A se vedea și Douglas Allen, Mircea Eliade et le phenomene religieux, p. 39. 

Figura 6 - Unitatea contrariilor în structura arhetipului 









ETERNITATEA 
(TRANSCENDENȚA) 


TEMORALITATEA 
(IMANENȚA) 


Explicaţie: Arhetipul îmbină armonios timpul și eternitatea. În cele din 
urmă structura sa este o coincidentia oppositorum cronotopică. 


Figura confirmă ideea Sabinei Fânaru, unul dintre noii cerce- 
tători ai operei lui Mircea Eliade: „arhetipul originii nu reprezintă 
doar un moment absolut și reversibil, reprezentare aniconică (nefi- 
gurativă) a transcendentului, ci e un cronotop informal transcen- 
dent şi transcendental, din care se desface un fascicul de semnificaţii 
(...)”. Sacrul irumpe în prezent, iar spațiul locuit de ființele primor- 
diale devine o renovatio infinită. Arhetipul este locul permanenței, 
spațiul absolut repetabil, centrul primordial care se actualizează 
cu fiecare aducere aminte. Prin simbolistică se leagă memoria unui 
spațiu de prezența unui alt spațiu, din împletirea dintre sacru şi 
profan rezultând o lume ce se regenerează continuu. Imaginea ar- 
hetipului este cea a şarpelui Uroboros autodevorator şi cronotopic. 
Arhetipul este locul unde spaţiul se transformă în timp, formând 
momentul clipei, nunc stans. 

Mircea Eliade folosește paradoxala dialectică sacru-profan ca 
instrument literar; arhetipul nu numai că se actualizează în per- 
manență, dar regenerează şi fiecare moment istoric. Convingerea 
istoricului român că sacrul este un substrat al schimbărilor tuturor 


* Sabina Fânaru, op. cit., pp. 9-10. 

lucrurilor îl apropie de poziţia monistă. Totuşi, Eliade face prea 
puţine speculații metafizice; scopul lui este mai degrabă acela de 
a fundamenta o filosofie a istoriei care, treptat, să se transforme 
într-un mesaj ecumenic, pe aceeaşi filiație intelectuală cu Tilich sau 
Berdiaev. Dacă, pentru primul, orice religie exprimă o nostalgie a 
„întoarcerii la origini” şi, în cele din urmă, toate religiile se vor în- 
toarce în timpul originar de unde au izvorât, iar pentru gânditorul 
creştin Berdiaev, universalitatea religiilor se bazează pe lucrarea 
liberă şi împăciuitoare a Sfântului Duh, ce transfigurează istoria, 
pentru Eliade, rolul arhetipului în revelarea semnelor sacrului, evi- 
dente în cultură și în comportamentul omului, este unul semnifi- 
cativ. Istoricul religiilor pune arhetipul în centrul concepției sale 
despre ecumenicitate. 

Arhetipul nu numai că este un semn al permanenței sacrului 
în lume, dar impune şi sensul, „destinul” istoriei. Iar acest sens 
nu se reduce la imitare și repetiție; se poate regăsi și într-un text, 
o narațiune, un eveniment sau într-un element al experienței. Cu 
alte cuvinte, arhetipul explică tot, iar logica sa, care este cea a coin- 
cidenței contrariilor, devine fundamentul dialecticii sacru-profan. 
Eliade depășește, astfel, ecumenismul creștin, susținând o poziţie 
culturalistă: sacrul, împreună cu modelul său recurent, arhetipul, 
se distribuie în istorie, poate fi recuperat prin anâmnesis, în fiecare 
text sau prin comportament. 

Din arhetip se desprinde, așa cum am mai precizat, o multi- 
tudine de semnificaţii, toate fiind în legătură cu ideea de sacru. 
Observăm cum la Eliade, poate mai bine decât la oricare alt gândi- 
tor, metoda istoriei religiilor se sprijină pe asumpții ontologice. În 
cazul teoriei despre arhetip, aşa cum rezultă din mai multe lucrări 
ale savantului român, ontologia este esenţială pentru înțelegerea 
comportamentelor religioase. Deci nu este de ajuns să spunem că 


” 1. P. Culianu, înțelegând foarte bine această viziune despre arhetip, inițiază 
chiar o nouă metodă de interpretare a textului, mitanaliza, continuând ideile 
maestrului său. 

prin imitație se ajunge la arhetip, ci că imitaţia, repetarea, revelează, 
în esenţă, ontologia în care crede Eliade: „Un obiect sau un act de- 
vine real în măsura în careimită sau repetă un arhetip.” Repetarea 
arhetipurilor este ceea ce Eliade numește „mitul eternei reîntoar- 
ceri”. Lucrurile se repetă la infinit, iar această sentință este valabilă 
nu doar pentru omul religios. Repetiţia nu este o roată care se în- 
vârte în gol aşa cum este, de exemplu, pentru Nietzsche şi pentru 
toți nihiliștii; pentru Eliade, ea are sensul de participare a omului 
la Realitatea eternă. Repetiţia impune norma religiozităţii, dar este 
şi un criteriu de evaluare ontică a lucrurilor: un lucru este real dacă 
participă, prin imitare, la modelul său ceresc, teorie ce reprezintă, 
în esență, un platonism sui-generis. 

Arhetipul se poate recrea prin imitație — aceasta este principala 
sa caracteristică. Fără să denote un indicator redundant, repetiţia 
este un fapt de creaţie. Acest fapt poate fi lesne înțeles dacă obser- 
văm ce anume se repetă în fiecare comportament religios: un mit 
cosmogonic. Reiterând momentul creaţiei, lumea se regenerează — 
este încă o dovadă a viziunii magice a lumii pe care o împărtășește 
Eliade, precum oamenii societăţilor arhaice. Cosmogonia joacă rol 
de model exemplar pentru toate acțiunile și situaţiile ce vor repeta 
acest eveniment primordial. Dacă imitarea modelului sacru ar fi fost 
doar o caracteristică a omului religios, acest fapt nu ar fi fost foar- 
te important; sunt foarte mulți oameni care nu-și asumă condiția 
religioasă şi, în acest sens, imitaţia nu ar avea valoare universală. 
Eliade realizează însă o generalizare interesantă: nu numai faptele 
omului religios sunt imitații ale modelului arhetipal; întreaga creaţie 
culturală a omului, simbolurile reproduse de el la nivel inconștient 
trimit către un arhetip central. Arhetipurile se pot regăsi la nivelul 
inconştientului. Nu este necesară întoarcerea către sine; simplul 
contact cu mitul declanșează anamneza. Prin recitarea rituală sau 


* În M. Eliade, Mitul eternei reîntoarceri, p. 15. 

prin simpla povestire a mitului, arhetipul ajunge de la nivelul in- 
conștientului la suprafața conştiinţei.” 

Se poate impune, astfel, o primă concluzie: conștiința poate 
doar să surprindă fenomenul, ea fiind întotdeauna o conştiinţă in- 
tențională („despre ceva”), dar nu are capacitatea de a recunoaşte 
arhetipul. Cum e posibil, deci, ca pe plan rațional să fie surprinsă 
o realitate supraconștientă? Eliade introduce în acest context con- 
ceptul de transconștiință. Transconştiinţa este, de fapt, conştiinţa 
religioasă care îşi recunoaște arhetipurile — este o realitate pe ju- 
mătate ontologică, pe jumătate psihologică, în care simbolurile se 
reunesc într-o primordială unitate. Conştiinţa sesizează unitatea 
(de aceea transconştiința şi inconştientul nu se identifică), dar nu-i 
pătrunde semnificaţia (deci nu este propriu-zis o „conștiință a ceva”, 
atâta timp cât obiectul este incognoscibil). Ideea de transconştiință, 
preluată de Eliade din yoga, vine să explice cum un simbol afec- 
tează conştiinţa. La nivelul transconştiinței — un fel de „conştiinţă 
enstatică”, modificată - se produce „ruperea de nivel”; tot aici se 
poate sesiza unitatea primordială dintre contrarii şi tot la acest ni- 
vel orice formă istorică se „purifică”, transformându-se într-un act 
religios. Această concepție este dominantă în gândirea lui Eliade 
încă din primele sale lucrări ştiinţifice: „orice act religios ca şi ori- 
ce act magic se reduce la o rupere de nivel (s. a.) — realul coincide 
cu non-realul, totul cu partea, eternul cu efemerul etc.”” Ideea de 
transconștiințiozitate reprezintă una dintre cheile epistemologice 
ale gândirii lui Eliade.” Ea se aplică atât unei probleme ontologice — 
arată modul cum se manifestă sacrul, influențând conştiinţa omului 
religios, cât şi comportamentelor arhaice: recunoașterea sacrului 
conduce la transformarea unui personaj istoric în erou mitic sau 


” A se vedea şi David Cave, op. cit. p. 82 

” În M. Eliade, Comentarii la legenda meșterului Manole, în Drumul spre centru, 
Editura Univers, București, 1991, p. 446; de asemenea, şi în Tratat de istorie a 
religiilor, de acelaşi autor, ediţia citată, p. 360. 

”” Şi în opinia lui G. Dudley, op. cit. p. 114. 

a unui eveniment istoric în istorie exemplară. Altfel spus, originea 
arhetipurilor se regăsește în primul raport al omului cu cosmosul, în 
momentul în care individul ia cunoștință de poziţia sa în cosmos." 
Eliade consideră că această raportare a omului arhaic la realita- 
tea arhetipului reprezintă principalul mod de a fi creator al indivi- 
dului. Repetiţia, imitarea modelului primordial şi reducerea orică- 
rui act la simbolismul religios sunt constantele creației, în general, 
şi ale celei folclorice, în special. Arhetipul se regenerează continuu, 
fiind un model pentru orice act de creaţie populară. În realitate, a te 
supune unui model creator şi regenerator înseamnă, în viziunea lui 
Eliade, a păstra în orice act creator o imagine universală, arhetipală, 
care, reprodusă în permanenţă, dă naştere la noi şi noi forme. 
Dacă inițial Mircea Eliade a fost preocupat de formele a pri- 
orice ale gândirii populare, mai târziu, savantul român a extins 
ideea creativității omului prin întoarcerea la arhetip; creaţia este 
impersonală, arhetipică. Arta este mimesis, dar nu al Naturii, ci al 
formelor pure, anistorice. Individualul, în speță forma creatoare, 
se supune generalului, înțeles ca o categorie arhetipală. Interesant 
este că, aproximativ în aceeaşi perioadă, Constantin Noica își 
concepea modelul său ontologic, în care individualul se împlinea 
prin general. Istoricul român al religiilor îmbrățișează şi el această 
idee: în fond, întoarcerea la arhetip regenerează individualul. În 
Comentarii la legenda Meşterului Manole, Eliade constată diferența 
dintre mentalitatea arhaică și cea modernă: mentalitatea populară 
reține individualul în măsura în care acesta repetă un arhetip și 
în care se integrează în sistemul de semnificație simbolic. Creaţia 
este, în acest sens, o „uitare de sine”, o pierdere, mai degrabă decât 
o recâștigare, a individualului. Manifestându-se creator, omul este 
„vocea” sacrului în lume; el construieşte conform normei arhetipi- 
ce, pictează, sculptează după nişte modele eterne (chiar şi pictura 
contemporană, aniconică, nonfigurativă, se întoarce, după opinia 


” A se vedea, M. Eliade, Comentarii la legenda meșterului Manole, p. 143 şi 
aceeaşi idee în Mitul reintegrării. 

lui Eliade, la un model precosmic, haosul primordial), scrie pentru 
a „aminti” de arhetipuri etc. 

În articolele scrise în ultima perioadă a vieții, grupate în lucra- 
rea postumă Briser le toit de la maison, Eliade s-a arătat preocupat 
de raportul existent între creația umană și arhetip. Astfel, convin- 
gerea ultimă a savantului român a fost că arhetipurile, miturile și 
simbolurile își prelungesc existența în creaţiile moderne. Acestea nu 
presupun originalitate, ci repetare, constanță arhetipică și orientare 
către o formă perfectă. Cultura poartă cu sine, în mod latent, aceas- 
tă formă perfectă, către care tinde, ca spre un ideal de perfecțiune, 
orice creație. 

Fiind în esență cosmocrator, în măsura în care este regenerator, 
arhetipul semnifică existența umană și o îmbogățește. La toate nive- 
lurile, acesta continuă să valorifice existența şi să creeze noi valori 
culturale, ceea ce înseamnă că „Absolutul nu ar putea fi extirpat: 
e susceptibil doar de degradare. Și spiritualitatea arhaică supravie- 
țuieşte, în felul său, nu ca act, nu ca posibilitate de împlinire reală 
pentru om, ci ca o nostalgie creatoare de valori autonome: artă, 
ştiinţă, mistică socială etc.” Pentru fiecare dintre aceste domenii 
ale vieţii există câte un arhetip creator. De exemplu, Dionysos este 
arhetipul eroului, în raport cu care orice personaj literar se inițiază. 
Scenariul inițiatic al lui Dionysos impune modelul tematic, miezul 
oricărui roman modern. Ideologiile contemporane urmează și ele 
un arhetip: al creaţiei, al Vârstei de Aur sau al eroului civilizator. 
Mai mult chiar, însăşi existența umană este arhetipică: omul recu- 
noaşte în viața sa un fel de pattern al situaţiilor sale; integrând acest 
model în proiectul personal de viață, individul îşi poate orienta co- 
rect existența, înțelegând semnele manifestării sacrului. Eliade este, 
de altfel, încrezător în capacitatea omului de a se întâlni cu sacrul, 
la nivelul transconştiinţei la care are uneori acces, prin intermediul 


* M. Eliade, Tratat de istorie a religiilor, p. 336. 

unor tehnici speciale sau prin salturi calitative în interiorul propriei 
sale vieți. 

Arhetipul se dezvăluie, în cele din urmă, ca o armonie de ima- 
gini contrare, reduse la un simbol principal. Felul cum se realizează 
coincidența contrariilor în arhetip ne este sugerată de una dintre 
cele mai impresionante sinteze ale umanităţii - sinteză posibi- 
Jă tot pe baza unei coincidentia oppositorum regăsite în structura 
Universului — ideea de Magna Mater, Zeiţă a Naturii. Am ales acest 
exemplu, folosit deseori de Eliade, pentru a exemplifica modul „al- 
chimic” de realizare a coincidenţei contrariilor, ca principiu unifi- 
cator, în cadrul unui simbol arhetipal. Magna Mater, ca Divinitate 
a Totului, este, în opinia lui Eliade, primul ecumenism din istorie. 
Marea Mamă, Zeița ce încorpora în principal semnificaţii ale unei 
societăți agricole, de tip matriarhal, regăsite în diverse culte ale fer- 
tilităţii, orgiastice, se transformă cu timpul, din zeitate a pămân- 
tului în mamă a tuturor zeilor şi a oamenilor, deopotrivă. De fapt, 
transformarea zeiței se înscrie într-o schemă generală a simbolului. 
Conform acesteia, orice zeiță locală devine universală, păstrându-și 
vechile funcţii şi încorporând și alte semnificaţii, date de geniul 
creator uman, în conformitate cu timpul istoric al realizării sintezei. 
Magna Mater are, în acest sens, rolul „formulei care unifică” toate 
contrariile, prin contrarii înțelegându-se semnificaţiile diferite, de 
cele mai multe ori contradictorii.” 

Exemplul luat din scrierile lui Eliade ne sugerează faptul că 
se pot stabili mai multe înţelesuri ale coincidenței contrariilor. În 
primul rând, principiul unificator se regăseşte la nivelul structurii 
arhetipului. Arhetipul este format dintr-o succesiune impresionantă 
de imagini, simboluri, din semnificaţii divergente sau convergente, 
raportate la o temă unică, totalizatoare - în exemplul prezentat, 
tema Magna Mater ca Divinitate a Totului. Totul are funcţia unui 
principiu al infinitului, din care rezultă un fascicul de semnificații 


* M. Eliade, Mitul reintegrării, p. 20. 

contrare sau unitare. Această caracteristică a arhetipului, de a recrea 
în permanență semnificaţii pornind de la o temă centrală, este şi 
esența morfologismului, pe care Eliade îl preia, ca metodă, de la 
Goethe. Totuși, „viziunea lui Eliade se deosebește de cea goetheană, 
întrucât renovarea nu implică doar întoarcerea la străvechile Mums; 
ci legându-se deopotrivă de ideea arhaică de renovans, acest crono- 
top este în același timp mobil şi ecumenic: el rupe spațiul printr-o 
multitudine de centre şi durate prin aducerea în prezentul istoric 
a prezentului sacru”. Prin această viziune, mai mult speculată din 
exemplul prezentat, Eliade poate fi un reper contemporan pentru 
modul în care metoda fenomenologică se poate transforma într-un 
postmodernism sui-generis, în măsura în care se presupune exis- 
tența mai multor centre creatoare, în funcţie de atitudinea omului 
faţă de sacru.” 

Coincidentia oppositorum se realizează nu numai prin reducerea 
la o temă unică a semnificaţiilor, ci şi prin unitatea semnificațiilor 
contradictorii a imaginilor ce provin din mai multe surse religioase. 
Acest tip de coincidentia oppositorum nu este doar structural, regăsit 
în arhetip; el poate fi şi funcțional, atâta timp cât este un principiu 
esenţial al istoriei religiilor. Arhetipul unește imagini diverse pentru 
că simbolul însuși care stă la baza lui integrează imagini contrarii.” 
Mai mult chiar, simbolul creează coincidentia, prin concilierea din- 
tre două lumi opuse, una vizibilă şi alta invizibilă. 

Arhetipul realizează şi o altă sinteză, unificând realitățile con- 
ciliate într-o nouă formulă, ecumenică. Marea Mamă este o imagi- 
ne centrală în toate religiile primitive, dar şi în tradiţiile populare 


* Sabina Fînaru, op.cit., p. 14. 

” Faptul că omul se comportă diferit, dar de fiecare dată creator, este una din 
constantele teoretice ale gândirii lui Eliade. Totuși, nu poate fi vorba de un post- 
modernism în structura gândirii profesorului de la Chicago, atâta timp cât lipsa 
de privilegiere a vreunui centru nu impune un instanteism sau relativism meto- 
dic, ci, dimpotrivă, din acest polimorfism, se poate extrage o lege a priori, o con- 
stantă hermeneutică, aceea a reducerii semnificaţiilor diverse la o temă unică. 

”” A se vedea subcapitolul despre simbol, în capitolul curent al lucrării de față. 

creştine (cultul Fecioarei) sau budiste (tantrismul). Totuşi, reprezen- 
tările sunt diverse: Isis nu coincide cu Maria şi nici cu Sâhkti, dar, 
cel puţin simbolic, ele sunt Zeița-Mumă, proniatoarea Universului. 
O imagine unică explică toate celelalte imagini. Arhetipul pune 
astfel bazele unui ecumenism cultural. Istoria religiilor este posibilă 
doar dacă se acceptă această coincidentia oppositorum, ca unitate 
de imagini contrarii, cu trimitere directă la o religie naturală, căreia 
Eliade, de altfel, îi recunoaște dreptul la existență. Religia natura- 
lă susţine ideea că toate religiile au un filon comun. În opinia lui 
Eliade, această unitate nu provine în mod necesar dintr-o sursă 
comună, ci este mai degrabă efectul transconştiinței, ca patrimo- 
niu comun al umanităţii, în care există aceleaşi arhetipuri, regăsite 
nu doar în religii, ci şi în nostalgiile şi aşteptările noastre. Vorbind 
despre religii, savantul român are în vedere, de fapt, religiozitatea. 

Cultul Marii Zeițe impune însă şi o coincidentia oppositorum 
regăsită în experienţa religioasă ce decurge din înțelegerea acestui 
cult. Semnificaţia directă a arhetipului creator de sensuri al Marii 
Zeiţe ar fi răsturnarea valorilor şi instaurarea haosului prin coinci- 
denţe contrarii pe toate planurile: „experiența religioasă realizată în 
cultele agricole făcea să coincidă suferința trupească cu beatitudinea 
spirituală”” Sensurile se întrepătrund, realitatea se ajustează până 
când se transformă într-un punct care semnifică unitatea începu- 
turilor. În acest punct, normalitatea coincide cu desfrâul, durerea 
cu beatitudinea s.a.m.d. Zeița Timpului şi a Destinului este, în cele 
din urmă, un arhetip al Totului fără de început, care declanșează 
toate comportamentele și deschide un mănunchi de semnificaţii, 
multe dintre ele contrare între ele. 

Pe plan ontologic, coincidentia oppositorum în structura arheti- 
pului este o totalizare de niveluri, unificate într-un centru arhetipal. 
Centrul face posibilă repetiţia, prin care se aduce în planul con- 
tingentului modelul etern şi imuabil al comportamentul religios. 


* M. Eliade, Mitul reintegrării, p. 32. 

Repetarea arhetipurilor este ceea ce Eliade numeşte „mitul eternei 
reîntoarceri”. Arhetipul impune, astfel, şi sensul comportamentu- 
lui - forma arhetipală explică totul şi către ea se îndreaptă gesturile 
omului. Totul se reduce însă la presupoziţia existenței unei unități a 
Cosmosului, o unitate de niveluri ontice, coincidentia oppositorum, 
epifanie a sacrului, o formulă simplă a întregii realități. Arhetipul 
este ecuaţia care unifică spațiul și timpul, este punctul de înce- 
put, unde se concentrează toate energiile creatoare ale Cosmosului, 
punct cosmogonic, centru spațio-temporal ce conciliază în mod 
absolut toate contrariile. 


VIII. COINCIDENTIA OPPOSITORUM 
ȘI NOUL UMANISM 


A. Coincidentia oppositorum ca model biografic 


Am arătat în paginile anterioare că simbolul coincidenţei con- 
trariilor este arhetipul cosmocrator al operei lui Mircea Eliade. Că 
reprezintă un limbaj privilegiat despre sacru, că este înțeles ca un 
principiu ontologic care „susține” orice situație existențială sau că 
are rol de centru al înțelegerii de tip hermeneutic ori de concept al 
totalității simbolului, coincidentia oppositorum oferă sensul către 
care trebuie să se îndrepte orice exegeză despre opera lui Mircea 
Eliade. Aceasta din urmă, aşa cum am mai afirmat, se desfăşoară 
în jurul ideii-arhetip de „totalitate”, indicând o abordare „totală” 
a lucrărilor istoricului român al religiilor, din perspectiva tuturor 
sensurilor implicite ale operei sale. Cum o gândire a „totalității” 
nu este posibilă din cauza limitelor temporale sau spaţiale — pe de 
o parte, orice cercetare despre un autor nu poate surprinde totul, 
iar, pe de altă parte, se desfăşoară în condiţii fragmentare, ale unui 
timp şi spaţiu percepute discontinuu - ceea ce ne rămâne este a 
vorbi separat despre aceste sensuri, urmând a le unifica, a le trece 
unele în altele, în mod centriped. 

Coincidentia oppositorum, tocmai pentru că este un simbol al 
totalității văzute ca o conjuncție a disjuncției, nu suportă o inter- 
pretare singulară. Cum am afirmat şi anterior, simbolul totalității 
permite deplasarea centrului în direcţia oricărui sens. Astfel, în 

opera lui Eliade nu există un centru fix, de unde ar urma să por- 
nească toate interpretările. Orizontul înţelegerii se deplasează în 
permanență, împreună cu arhetipul pe care îl poartă cu sine. A 
vorbi despre „tot” este ca şi cum ai utiliza toate gramaticile, sen- 
surile şi limbajele posibile. În această infinită polisemie, tot ce se 
poate realiza este descrierea — mai mult decât interpretarea — acestei 
unități intrinseci a întregii opere. 

De aceea, atunci când vorbim despre unitatea operei lui Mircea 
Eliade - şi în general a oricărui autor - ne referim la continuitatea 
dintre biografie și activitatea literar-ştiinţifică. Într-un cuvânt, sin- 
teza ar putea fi dată de expresia „viața ca operă”, ce ar descrie mai 
bine modul cum funcţionează coincidentia oppositorum în interio- 
rul unei gândiri dialectice. Simbolul totalității aduce în prim-plan 
ideea unei unități indisolubile dintre viață și operă, astfel încât una 
o explică pe cealaltă şi, în plus, arată faptul că ambele experiențe, 
asumate de interpretant, sunt coordonate de aceleași principii. 

Ne așteptăm să găsim deci, în biografia gânditorului român, 
o confirmare a teoriilor sale exprimate în operele literare sau şti- 
ințifice. Caracteristica ideii de „totalitate” este însă faptul că orice 
conjuncţie este posibilă, chiar şi în condiţiile în care sensurile sunt 
corelate. Astfel, se poate spune, în principiu, că viața lui Mircea 
Eliade este - sau poate fi interpretată ca fiind - continuă, dar şi 
discontinuă, obsedată de totalitate, dar şi de fragment, sincronică 
şi diacronică, nocturnă şi diurnă, paradigmatică, dar şi demoniacă 
pe alocuri, contradictorie şi unitară, în același timp. Să ne amintim 
principiul hermeneutic aplicat operei lui Eliade, conform căruia 
toate sensurile funcționează simultan. Simultaneitatea centrelor, 
conjuncția polilor și coincidența contrariilor sunt fețele aceluiași 
discurs despre „totalitate”, arhetipal şi descentrant totodată. 

Nu este deloc surprinzător, în aceste condiţii, de ce vom postula 
unitatea existentă între biografia lui Mircea Eliade, ecumenicitatea 
simbolului coincidenţei contrariilor şi sensurile acestuia. În fond, 
această metodă hermeneutică se supune principiului totalității, el 

însuși explicat în opera savantului român. Suntem deci în situația 
de a ne regăsi interpretarea în oglinda autorului, ca într-o ghicitură. 
Ceea ce avem de explicat, totalitatea, este cuprins în însăşi opera pe 
care o încercăm să o înțelegem. Ne gândim astfel că hermeneutica 
operei unui autor este interpretarea autorului despre el sau chiar 
mai mult, înțelegerea acestuia asupra noastră. Ca un ochi care se 
priveşte pe sine, interpretarea informează limbajul şi conștiința de 
prezenţa unei situații originare, în care autorul şi interpretul lui îşi 
construiesc semnificaţia, unul din interpretarea celuilalt. 


x 


Avem impresia că atunci când ne referim la viața unui autor 
ne aflăm în momentul zero al interpretării operei sale. Sperăm de 
fiecare dată să găsim în datele biografice sensurile primordiale, pe 
urmele cărora să călcăm cu încredere. Ne dăm seama însă că, atunci 
când judecăm o operă din perspectiva simbolului central al ei — în 
cazul operei lui Eliade „totalitatea” — nu poate exista un unic punct 
de pornire. Interpretarea exegetică este aidoma unei imagini re- 
versibile: așa cum viața explică opera, tot în asemenea mod opera 
continuă biografia. Aşa cum afirmam, centrul există, dar el este 
polimorf şi se poate regăsi în orice loc. Hermeneutica operei, de 
exemplu, întâlnește centrul structurat conceptual, la fel cum studiul 
biografiei este o arheologie ce vorbeşte, în alți termeni, de acelaşi 
arhetip. De oriunde am porni, semnificaţia se construieşte circular 
şi se revelează doar ca totalitate a demersurilor hermeneutic, bio- 
grafic şi exegetic. 

Mircea Eliade a ştiut că semnificația operei sale stă în această 
unitate existentă între scriere şi biografie, unitate ce are ca model 
totalitatea contradicţiilor, identitatea sensurilor contradictorii (con- 
juncţia disjuncției) şi care sugerează, în spiritul interpretării psiho- 
logice, căutarea unui centru al existenţei. Coincidentia oppositorum, 
percepută, în același timp, ca arhetip şi ca pluralitate, este modelul 

biografic şi hermeneutic ce explică paradoxurile istoriei religiilor, 
dar şi pe cele ale vieții lui Eliade: „Ambivalenţa și polaritatea se ve- 
rifică nu numai în orice cultură şi pe orice plan (...), dar și în viața 
individului (...) Am ajuns la această teorie, urmărindu-mă cu atenție 
pe mine însumi (subl. n.). Rareori polaritatea se verifică mai senza- 
țional ca în viața mea: asceză şi orgie, persoană și setea de colectiv, 
creație şi degradare în erudiție. Multilateritatea este când un efort 
către universal, când o cădere în fragment.” Toate contradicţiile se 
unesc în personalitatea, în „Eu-l” Mircea Eliade. Istoricul religiilor 
îşi atrage de partea sa interpretarea aspectelor contradictorii ale 
realităţii, pe care o folosește ca model explicativ pentru situațiile 
existențiale. Demersul unificator reliefează, încă o dată, că Eliade 
utilizează coincidentia oppositorum cu sens totalizator, ca paradig- 
mă a întregii sale experienţe. 

Cu alte cuvinte, discursul despre totalitate, care in-formează 
întreaga operă â savantului român, exprimat printr-o unitate pa- 
radoxală a contrariilor, este el însuși un limbaj paradoxal. Acesta 
trimite către locul, regăsit oarecum dincolo de sens, unde se con- 
struieşte semnificația psihologică, a hermeneuticii despre autor. 
Considerăm astfel că această miză a discursului despre totalitate, 
această obsedantă, fascinantă și, uneori, redundantă repliere a lim- 
bajului în siajul experienţei, traduce de fapt aspiraţia către libertate a 
gânditorului român. El însuși afirmă că existența finită, fragmentul, 
se poate salva doar atunci când acesta coincide cu infinitul: „nu 
pot salva finitul decât reabsorbindu-l în totalitate şi încercând să 
dobândesc printr-un elan spiritual această totalitate”. În această 
reintegrare a unicului în Absolutul totalizator, Eliade vede o mo- 
dalitate privilegiată de transcendere a condiției umane, de fapt mo- 
delul existenţial pentru orice „eliberare”.” Sensul profan trimite, 


* Mircea Eliade, Jurnalul portughez și alte scrieri, ediţia citată, vol.I, p. 151. 

” Ibidem, p.271. 

”” Coincidenţa misterioasă dintre fragment şi Tot este o dezvoltare a dialecticii 
sacru-profan exprimate în operele științifice şi literare, care determină, în mod 

în context religios, către o semnificaţie sacră. Astfel, istoria, care 
deseori coincide la Eliade cu „păcatul”, este semnificativă pentru 
că ea poate cuprinde, chiar în limitele sale, infinitul: „Pentru mine, 
fragmentul poate coincide cu Totul; rămânând în finit, omul poate 
cuprinde totuși infinitul, prin riturile şi miturile arhaice, omul ştia 
să rămână şi să se bucure de lumea concretă, fără a cădea totuşi în 
lume.” În acest sens, miza este reîmpăcarea omului cu timpul, prin 
încercarea de a depăşi „teroarea istoriei”, pe care acesta o resimte 
dacă nu se poziţionează în proximitatea Absolutului. 

Modelul reconcilierii dintre profan şi sacru este Încarnarea 
Divinităţii, care oferă sens istoriei, o resemnifică în planul coinci- 
dențelor contrare dintre fragmentar şi total: „creștinismul împli- 
neşte până la istovire paradoxul care a obsedat omul încă din pre- 
istorie, a coincidenţei Totului cu un fragment” Teologia Încarnării 
justifică şi prezenţa dialecticii istorie-eternitate, temă constantă a 
literaturii lui Eliade. „Creştinismul cosmic” este conceptul principal 
rezultat dintr-o astfel de viziune. Acesta unifică planuri care, în 
logica obișnuită, sunt disociate: Natura şi Istoria, tradiţia şi noul, 
simbolul și conceptul. 'Tot pe aceeaşi linie ideatică, Eliade conjugă 
spiritul cu ideologia sau cultura cu politica. Urmând poziţia conci- 
liatoare, Eliade acordă momentului istoric în care trăieşte un statut 
privilegiat. Istoria este mediul potrivit de apariţie a fantasticului 
mitic și simbolic.” 


misterios, coincidenţa sacrului cu profanul. 

” Ibidem, p. 284. 

” Ibidem, pp. 273-274. Ideea acestui model de coincidentia este dezvoltat şi în 
operele ştiinţifice ale savantului român 

”” Adeziunea de credință la mișcarea legionară se explică tot prin această con- 
vingere în puterea principiului coincidenței contrariilor, un principiu spiritual, 
de a realiza sinteza dialectică, în interiorul lumii acesteia, dintre transcendenţă și 
imanenţă. Transcendenţa la care face trimitere simbolul este unită cu imanența 
istoriei. Din această sinteză complexă a luat naștere şi mişcarea legionară; a se 
vedea, Florin Țurcanu, Mircea Eliade. Prizonierul istoriei, Editura Humanitas, 
Bucureşti, 2003, p. 349. Eliade a văzut în mişcarea legionară o răbufnire a fon- 
dului autohton împotriva aculturaţiilor succesive. Mişcarea condusă de Corneliu 

Aşa cum am văzut deja, concepţia lui Eliade despre libertate se 
exprimă în termenii paradoxali de unitate a contrariilor, preluaţi 
din spaţiul spiritualității indiene. Unitatea „contrară” dintre tota- 
litate şi fragment — exprimată fie prin simultaneitatea apariţiilor 
fenomenelor, fie prin absoluta identitate a sensurilor — explică şi 
geneza scrierilor. Din mărturisirile autorului, Tratatul de istorie 
a religiilor, de exemplu, s-a născut din încercarea de reconciliere 
dintre ştiinţele umaniste şi metafizica arhaică. În alte cazuri, co- 
incidenţele sunt şi mai paradoxale. Emil Cioran își amintește, de 
exemplu, că personalitatea prietenului Eliade este duală, caracte- 
rizată prin coexistenţa contrariilor esență şi accident, atemporal și 
cotidian, mistică şi literatură.” 

Fără nicio legătură cu formaţia sa intelectuală, dar în concor- 
danţă cu dorinţa de totalizare a extremelor, Eliade înglobează, în 
planul existenței personale, cultura umanistă cu cea științifică — 
aflate astăzi în divorţ — dar şi erudiția cu aventura. În jurnalul scris 
în perioada portugheză, diplomatul român se caracterizează, dese- 
ori, în numeroasele momente de introspecţie, în termeni contradic- 
torii. Dorinţa de a „împăca philosophia perennis cu experimenţi- 
alismul celui mai luxuriant individualism” este omologabilă, ca 
sens, „atracției trupești către aventura ieftină, comodă”, pe de o par- 
te, şi „pasiunii pentru Absolut”, pe de altă parte.” Altfel spus, orice 


Zelea Codreanu era, în opinia lui Eliade, o revoltă a străvechiului substrat autoh- 
ton împotriva modernismului reprezentat de eclectism. Probabil, istoricul ro- 
mân al religiilor asocia această revoltă spirituală cu rezistența culturilor arhaice 
în fața expansionismului cultural european. Să nu uităm că tânărul european 
aflat la studii în India privise cu simpatie mişcarea de emancipare indiană de sub 
colonialismul britanic, deoarece văzuse în aceasta o încercare de supraviețuire a 
lumii arhaice, dominată de simbol, în faţa lumii occidentale, desacralizate. Altfel 
spus, Eliade a fost întotdeauna de partea arhaicului, ca paradigmă alternativă la 
imaginea omului modern individualist. 

* M. Eliade, Jurnal, vol. I, p. 223. 

” Emil Cioran, Exerciţii de admiraţie, Editura Humanitas, Bucureşti, 1993. 

” M. Eliade, Jurnalul portughez, p. 133. 

”” Ibidem, p. 293. 

corespondență metodologică, funcțională sau magică pe care Eliade 
o găsește în istoria religiilor este similară unei situații din „viața” sa 
cotidiană. Hermeneutica practicată de istoricul religiilor se situează 
pe aceeași cale mijlocitoare dintre empirism, pozitivism şi scientism, 
respectiv intuitiv, mistic şi subiectiv, ca şi existența practicantului 
unei tehnici de eliberare spirituală. Arhetipul totalității, ilustrat cel 
mai bine prin mitul cosmogonic, are aspect funcțional și asupra 
gândirii lui Eliade. Activitatea literară a acestuia se identifică cu cea 
ştiinţifică, dar şi cu polarităţile existenţei sale. Putem spune astfel că 
literatura este o prelungire a mitului cosmogonic, opera științifică 
este un discurs despre mit, iar opera autobiografică este in-formată 
de prezența mitului, sub forma totalității contrariilor. 
Recunoașterea dualității, ca semn al totalităţii, ce traduce, în 
cele din urmă, o dorință de Libertate Absolută, explică la Eliade şi 
formulările, în termeni paradoxali, ale coincidenţelor contrare din 
existența sa; dorința erotică sau scufundarea în tenebrele existenței 
fac parte din dialectica păcatului și a mântuirii, având ca semnifica- 
ție independenţa Spiritului față de orice tip de morală. Suspendarea 
principiilor morale prin afirmarea libertăţii absolute are rol terape- 
utic, chiar soteriologic, în măsura în care contrariile se reintegrează 
într-o sinteză dialectică superioară: „când deznădejdea atinge un 
punct culminant (...) ființa întreagă se refugiază în dorința erotică 
(...) Dorinţa de a iubi, de a îmbrăţişa, de a te prelungi în ființă. Și mai 
e ceva: imboldul către «totalizare». Fiinţa mea, fără ca eu însumi să 
fiu rațional sau măcar conștient, îşi caută un nou echilibru, chiar în 
această tragedie, asimilând această tragedie, reintegrând elementele 
contrare într-o nouă unitate, superioară”. „Extremismele” specifice 
sectelor indiene reprezintă tiparul în care Eliade gândeşte problema 


” A se vedea Shafique Keshavjee, op. cit., p. 316. 

” M. Eliade, Jurnalul portughez și alte scrieri, p. 170. Regimul nocturn al 
Spiritului, scufundarea în întunericul Nefiinţei au același caracter de renova- 
tio. Eliade încearcă deseori să-şi recupereze echilibrul printr-o întoarcere la 
haos: „Iubesc până la demenţă nopțile şi rătăcirile prin mahalalele întunecate. 
Iubesc nu numai faptul cosmic în sine, ci însuşi regimul nocturn al spiritului, 

intenționalității actului „păcătos”. Din anumită perspectivă, sam- 
săra duce la eliberare. 

„Religia voinţei”, exersată de scriitor în romanele „realiste”, se 
înscrie şi ea pe linia soluționării paradoxale, în spiritul unor „filo- 
sofii” indiene, a problematicii libertăţii și mântuirii. Din concilierea 
libertăţii conştiinţei cu ideea eliberării spirituale a rezultat şi acest 
pasaj esenţial pentru întreaga gândire dialectică a lui Eliade: „Ispite 
şi păcate se găsesc peste tot în drumul cărnii, şi aceasta e ferici- 
rea omului. Păcătuind se eliberează de stupidități, de creştinism, 
de demoni. Ajunge simplu şi curat. Lumina nu vine din lumină, 
ci din tenebre””. „Spiritualizarea trupului” este, pentru Eliade, o 
coincidentia oppositorum realizată în planul existenței, așa cum, 
în mod similar, în plan teoretic, eternizarea clipei sau identitatea 
dintre fragment şi întreg reprezintă idealul mistic. Suferința şi mar- 
tiriul ascezei sunt refuzate pentru a se da importanţă concretului. 
„Desfătarea în carne, rămânând totuși un duh””” este sinteza con- 
trariilor aplicată în existență, o coincidentia oppositorum concretă, 
ce inspiră tendința către paradox şi antinomie „transfigurativă”. 


abandonarea în întunericul nefiinţei, în adâncurile telurice ori în matricea tu- 
turor virtualităților şi odihnelor”, în M. Eliade, Jurnalul portughez... p. 258. 

” Expresia primului biograf al lui Eliade, Mac Linscott Rickets, care afirmă în 
Mircea Eliade. Romanian Roots. 1907-1945, vol. |, p. 72, că adevărata religie a 
lui Eliade este cea a voinței. 

” Mircea Eliade, Isabel și apele diavolului, în Opere, Editura Minerva, Bucureşti, 
1993, pp. 61-62. Acest adevărat manuscris gnostic — prima lucrare cu adevărat 
literară a lui Eliade - cuprinde numeroase teme dualiste. De exemplu, ideea 
aceasta a Luminii ce provine din tenebre este o evidentă înrâurire a teoriei 
gnostice despre creaţia nu prin FIAT LUX, ci prin ESTO ZOFOS (Eoru (6qoc 
- Să fie întuneric!). După unii gnostici, Creatorul nu ar fi Dumnezeul cel bun, 
ci un Diabolos (Afoioc) - lumina se naşte din întuneric; a se vedea şi loan 
Petru Culianu, Gnozele dualiste ale Occidentului, ediţia a II-a, Editura Polirom, 
Iaşi, 2002 („gnosticismul neagă bunătatea Creatorului, existența ecosistemică 
ce ordonează universul vizibil. Lumea - chiar când nu formează obiectul unor 
aprecieri de-a dreptul negative - este întotdeauna rezultatul unei erori, iar de- 
miurgul este în orice caz ignorant în momentul creaţiei, chiar dacă pe urmă 
ajunge vrednic să primească iluminarea”, op. cit., p. 15). 

” M. Eliade, Jurnalul portughez și alte scrieri, p. 294. 

Deşi premisele sunt antimistice („misticismul este o invenţie 
tardivă, a oamenilor care nu mai erau capabili să suporte carnea 
alături de Dumnezeu, care trebuiau să aleagă”), concluziile savan- 
tului yoghin sunt în spiritul misticismului vedantin sau creştin. 
Căutarea centrului existenței nu coincide însă cu găsirea echilibru- 
lui spiritual. Drumul este abrupt, anevoios, iar soluţiile „existenți- 
ale” nu aparțin unei anumite religii; ele sunt, mai degrabă, sinteze 
personale, în care îşi găsesc locul, deopotrivă, creştinismul „cosmic” 
şi magia, erotismul și simbolurile arhaice: „de fapt, tragedia vieții 
mele - repetă obsesiv Eliade - se poate reduce la această formulă: 
sunt un păgân clasic, care încerc să mă creștinez. Pentru mine, rit- 
murile cosmice, simbolurile, semnele, magia, erotica - există mai 
mult și mai «imediat» decât problema mântuirii.” Iată de ce apelul 
la dezmăţ şi la experienţe sexuale nu trebuie privit doar ca excentri- 
cități ale personalității lui Mircea Eliade, ci ca dorință de totalizare 
a contrariilor, ca încercări de recâştigare a „centrului” existenţei, 
identice, în sens, cu experiențele spirituale. 

Spiritualul este cel care primează totuși. Eliade visa să realizeze 
o adevărată revoluţie spirituală, prin afirmarea rolului simbolului în 
gândire. „Spiritualizarea” trupului are același sens, credem noi, ca şi 
implicarea tânărului indianist în mișcarea legionară. Și într-un caz, 
şi în celălalt se urmărește eliberarea totală a Spiritului prin asuma- 
rea fragmentului, individualului, reprezentat, în cele două situații 
amintite, de trup, respectiv de istorie. Tot primatul Spiritului față 
de momentul istoric îl îndemnase pe Eliade să creadă în apariţia 
unui om nou, în strânsă legătură cu virilitatea trupească şi spirituală 
sau cu modelul de jivanmăkta, înțeleptul eliberat de condiționările 
istorice și culturale. Gânditorul român susținea, de fapt, o revoluţie 


” Ibidem, p. 296. 

” Ibidem, p. 134. Eliade crede, așa cum am mai arătat, că nu poate exista un om 
perfect areligios. Modernitatea, în care se situează, cel puţin sistemic, şi istoricul 
religiilor, nu a putut să-l suprime pe homo religiosus, ci doar pe christianus. A se 
vedea, M. Eliade Jurnal, vol. I, p. 441. Ceea ce Eliade afirmă despre omul modern 
poate fi extrapolat la nivelul existenței sale. 

spirituală, fără implicaţii politice: „În cazul în care revoluţia viitoare 
nu va fi expresia unui «primat al spiritualului», nu un om nou apare, 
ci cel mai vechi om, deşi cel mai atractiv, Barbarul.” 

„Incidentele” biografice, marcate de această sete de libertate, 
exprimate prin coincidențe paradoxale, se situează în continuarea 
ideilor regăsite în lucrările literare sau ştiinţifice ale scriitorului şi 
istoricului religiilor. Când acesta afirmă că inițierea se continuă şi 
în prezent în visele şi biografia omului, acest lucru este aplicabil și 
vieții sale. Eliade interpretează momentele semnificative ale existen- 
ței ca tot atâtea „semne” care trimit către arhetipul inițierii. Acest 
model are la bază ideea de centru, care, odată recuperat şi integrat, 
conduce la apariția unui om nou. Moartea soției sale, Nina, drumul 
către celebritate, exilul, perioada indiană, scrierile însele, chiar şi 
visele sunt tot atâtea încercări inițiatice.” Drumul inițierii are ca 
model simbolul labirintului. Labirintul iniţierii începe cu orientarea 


” Mircea Eliade, Oceanografie, Editura Humanitas, Bucureşti, 2003, p. 146. 
Eliade, de altfel, mărturisise că nu a crezut niciodată în destinul politic al gene- 
rației sale, a se vedea, în acest sens, Memorii, vol.I, pp. 347 şi 350. Dovadă pentru 
această mărturisire stă și lipsa unui angajament ferm de partea Gărzii de Fier, 
ca şi tăcerea cu care profesorul de la Chicago a tratat problema implicării sale 
politice şi care în mod eronat a fost considerată a fi o recunoaște tacită a greşelii 
de a fi făcut parte dintr-o mişcare fascistă. Mărturisirea, în cazul acesta, nu se 
poate realiza, credem noi, deoarece lipseşte orice intenţie de afirmare a puterii 
politice şi ideologice. Eliade nu a crezut în ideologia politică legionară, ci doar în 
simbolurile spiritual-religioase ale acesteia. Deci, istoricul religiilor nu a crezut 
în biruința politică a mișcării, ci doar în victoria ideii spirituale pe care o purta 
cu sine. Această idee poate fi regăsită, conjunctural, în orice altă manifestare 
„istorică” sau culturală, într-o proporție la fel de mare într-o darțana indiană ca 
şi într-o situație existenţială. Credem că această idee care l-a fascinat pe Eliade 
este o consecinţă a coincidenţei contrariilor: victoria spiritului asupra materiei, 
a religiei asupra obscurantismului ateu, a libertăţii asupra constrângerii. Elita 
spirituală în care credea Eliade și pentru care a scris un adevărat manifest in- 
titulat Itinerariu spiritual, urma să pregătească sosirea „omului nou”, în esență 
spiritual, care totalizează în sine experienţele culturale şi umaniste ale înaintaşi- 
lor. Această idee, de factură nietzscheeană, joacă un rol important în programul 
urmărit de Eliade, de realizare a unui nou umanism. 

” A se vedea, de exemplu, în Jurnal,vol. I, p. 348. 

tânărului Eliade către experimenţialism şi cultură de performanţă și 
se sfârşeşte, simbolic, cu arderea bibliotecii personale, incident căru- 
ia omul de cultură nu i-a supraviețuit prea mult. De altfel, încă din 
India, Eliade înțelege că destinul său aparține culturii şi că doar în 
orizontul acesteia își poate proiecta toate simbolurile existenţei. Se 
poate vorbi astfel, la Eliade, de o viață trăită şi explicată prin inter- 
mediul culturii. Cea din urmă preia funcţia iniţierilor şi o continuă 
în simboluri şi mituri. Sensul devine, în aceste condiţii, un labirint, 
care nu poate fi descifrat în totalitate de gândire. Încercările iniți- 
atice coincid cu replierile semnificaţiilor în spatele semnelor. Dar 
o gândire care încearcă să recupereze aceste semne este ea însăşi o 
gândire labirintică. Dialectica ocultărilor și a revelărilor succesive 
dictează şi sensul interpretării existenței lui Eliade: o existenţă situ- 
ată în orizontul creaţiei, față de care orice experiență nu este decât 
un semn: „Nina n-a plecat de lângă mine de voia ei, ci Dumnezeu 
mi-a luat-o pentru a mă face să gândesc în mod creator, adică pentru 
a-mi facilita mântuirea. Plecarea Ninei va avea pentru viața care 
mi-a mai rămas un sens soteriologic. Despărțirea de Maitreyi, acum 
19 ani, a avut şi ea un sens: am fugit din India, am abandonat Yoga 
şi filozofia indiană pentru cultura românească şi pentru literatura 
mea.” Cultura devine creuzetul unei noi inițieri, o nouă tehnică 
de realizare a Absolutului în chiar carnea şi opacitatea Timpului 
profan. 


” Mircea Eliade, Jurnalul portughez și ale scrieri, vol. I, pp. 270-271. 

B. Unitatea contrariilor, etica toleranței 
şi ecumenismul religios 


Coincidentia oppositorum este arhetipul central şi totodată des- 
centrant, în jurul căruia se organizează orice argumentare a istori- 
cului român al religiilor. Simbolul amintit joacă rolul de principiu 
explicativ, structural şi funcțional, informând gândirea despre un 
tip de ordine, diferită de cea cu care ne-am obişnuit. Coincidentia 
oppositorum vrea să afirme, astfel, existența conjuncţiilor de con- 
trarii în mijlocul disjuncţiilor, a unității lumii în diversitatea opo- 
zițiilor, a unui centru care deplasează și atrage cu sine multe alte 
centre, egale valoric. Prin intermediul unei inițieri, orice punct 
periferic poate genera o nouă creație, un nou centru." Din perspec- 
tiva darţanelor indiene, pe care am văzut că Eliade şi le-a însușit 
ca sinteză metodologică de bază, nu există centru privilegiat. În 
oricare dintre punctele Universului, timpul şi spaţiul se pot uni, 
formând un nou început, abolind formele vechi. Ca şi concept al 
simbolului, coincidentia oppositorum este, în acelaşi timp, un simbol 
al ecumenismului cultural şi religios. Dintr-o gândire descentrată 
a centrului se întrevede calea către dialogul interconfesional. Unul 
dintre principiile acestuia este de a recunoaşte propria poziție ca un 
centru, alături de alte centre. 

Mai mult decât un gânditor ecumenic, Eliade s-a angajat, prin 
întreaga sa operă, să realizeze un dialog interreligios autentic cu alte 
tradiții religioase decât creştinismul. Demersul său este cu atât mai 
credibil cu cât, în această încercare programatică, istoricul religiilor 
a renunțat deseori la perspectiva orizontului propriu pentru a adop- 
ta orizontul „celuilalt”. Totuşi, el nu şi-a suspendat niciodată iden- 
titatea, chiar dacă în India a fost tentat să renunțela ea. Spiritul de 
creştin, contrabalansat din plin de temele indiene ale gândirii sale, 


" David Cave, op. cit.,pp. 159-160. 

au făcut din Eliade un gânditor european ce a deplasat orizontul său 
în centrul gândirii orientale. Din această fuziune de orizonturi s-a 
născut o înțelegere extrem de originală, care s-a dorit a semnifica un 
mesaj soteriologic, transmis cu scopul de a transforma omul vechi 
într-unul nou. Acesta nu este nici un om european, îmbogățit cu 
„semnificaţii” orientale, dar nici un „arhaic deghizat” în haine de 
european. Omul nou închipuit de Eliade este un homo religiosus 
care adaugă ființei proprii o înţelegere de tip hermeneutic.' Homo 
symbolicus este rezultatul acestui proces, în esență hermeneutic, de 
înțelegere specifică a orizontului în care gândirea se deplasează, în 
speță cel european, completată de dimensiunea spirituală a omului 
arhaic. Noul tip de existență, provenită din această sinteză, este una 
simbolică și exprimă o conştiinţă modificată de prezenţa arhetipu- 
rilor şi a simbolurilor. 

Mircea Eliade ne propune astfel, într-o oarecare măsură, şi o 
terapie psihanalitică. Câştigarea centrului ființei proprii coincide, la 
savantul român, cu deplasarea simbolului şi a arhetipului din incon- 
ştient la nivelul conştiinţei. Această psihologie abisală transformă 
inconştientul, populat de instincte oarbe, în transconștient — terito- 
riu al simbolurilor şi miturilor conștientizate. Transconştiința este 
locul unde se produc sintezele de contrarii;” ea atrage diversitatea 
contradictorie a realităţii, unificând niveluri altă dată divergente. 
Prin aceasta, transconștientul devine identic cu gândirea simbolică 
unificatoare de contrarii. 

Din această perspectivă, a unei noi gândiri, experiența religi- 
oasă devine una universală.” Principiul ecumenismului este astfel 


” „Omul complet nou este cel totalizat, care integrează în el cunoaşterea logică 
şi cea simbolică”, afirmă Mircea Eliade în Jurnal, vol. II, p. 231. 

” Transconştientul, și nu inconştientul cum credea exegetul român Florin 
Țurcanu (a se vedea Florin Țurcanu, op. cit., pp. 497-498), este „locul” de întâl- 
nire al omului modern cu ceilalți reprezentanți ai culturilor tradiționale. 

”” Tot din perspectiva unei gândiri sintetice, Eliade postulează identitatea dintre 
filosofie și religie, ambele unificate în metafizica arhaică; a se vedea, în acest sens, 
M. Eliade, Jurnalul portughez..., vol. I, p. 161. 

formulat în însăși esența gândirii totalizatoare a coincidenței con- 
trariilor. El se compune din semnificația universală a sacrului, per- 
manența și continuitatea arhetipului şi din credința în motivațiile 
religioase ale comportamentelor umane, drept consecinţe ale pos- 
tulării prezenței universale a lui homo religiosus. 

În ceea ce priveşte prima premisă a ecumenismului religios şi 
cultural, privind caracterul universal şi arhetipal al sacrului, se poa- 
te vorbi de un comportament identic, din punct de vedere structu- 
ral, pentru toți oamenii religioşi. Am văzut că tendinţa lui Eliade 
este să explice comportamentele religioase prin „reducerea” la o 
structură unică. De exemplu, comportamentul arhaic al şamanu- 
lui, care de fiecare dată are un scenariu original, se poate explica 
prin modelul teoretic al „căderii originare”, tributar, la rândul său, 
imaginii mitului cosmogonic. Astfel, extazul este o încercare de 
reconstituire a situației primordiale, ce recuperează condiția uma- 
nă premergătoare „căderii”. Dar acest comportament este similar, 
în sensul reducerii la un arhetip structural, oricărui gest ritualic 
sau profan; liturghia creştină, precum şi împodobirea bradului de 
Crăciun sunt gesturi religioase ce „camuflează” dorința omului de 
a recupera o situație existentă înainte de „cădere”. 

Pe fundamentul unei structuri comune multor comportamente 
religioase se poate construi un dialog ecumenic între culturi diferi- 
te. Omul are posibilitatea de a participa la mai multe „lumi”; poate, 
de asemenea, să-și „glorifice” existența, fiind, în același timp, în cen- 
trul lumii. Permanenţa structurii oferă şansa unei continuități de 
planuri, fără o „ruptură de nivel”. Semnificaţia religioasă şi „mesajul 
salvific” sunt ascunse în fluxul evenimentelor cotidiene. Dialectica 
sacrului și a profanului devine o propedeutică a mântuirii, dar și o 
veritabilă punte de legătură între religii. Pentru că profanul poate 
ascunde sacrul, orice fapt devine semnificabil, înscris în ordinea 
mântuirii. Dialogul cultural se construieşte pornind şi de la această 


* Mircea Eliade, Jurnal, vol. II, pp. 140-141. 

instantaneizare a timpului: experienţe diferite, petrecute în mo- 
mente diferite, sunt similare, ca sens, prin reducerea lor la aceeași 
structură. 

Într-un al doilea sens, permanenţa și continuitatea unui arhetip 
(structura rămâne aceeași) ne permit să participăm la universul re- 
ligios al unei culturi diferite de a noastră. Ca şi simbolul, arhetipul 
universalizează și face din experienţa religioasă una totală. Unitatea 
și ordinea primordiale se regăsesc în aspiraţiile culturale, sociale 
şi istorice ale oamenilor. Ele reflectă arhetipurile unificatoare” şi 
creează posibilitatea realizării unui dialog de pe poziţii diferite, dar 
unitare în esență. 

Conceptul antropologic de homo religiosus este cel care unifică, 
intrinsec, caracterul permanent și universal al sacrului cu teoria 
despre arhetip. Homo religiosus este, în acest sens, un arhetip al 
sacralităţii, o formulă unică de înţelegere a caracterului originar 
religios al omului. Unitatea dintre expresiile individuale ale spiritu- 
lui și aspectul universal al sacrului, ca fenomen originar, determină 
unitatea vieții religioase. Istoria religiilor reprezintă, astfel, conşti- 
ința de sine a omului religios, ce devine una planetară şi ecumeni- 
că.”” Iar dacă înțelegem această disciplină ca o știință totală, care 
unește demersurile religioase, filosofice și artistice şi care creează 
un spaţiu real de dialog între Orient şi Occident, atunci ne situăm 
în maxima proximitate a gândirii lui Mircea Eliade, pentru care 
istoria religiilor este, în același timp, o filosofie a culturii. Din fiecare 
lucrare științifică transpare mesajul ecumenic, construit pe univer- 
salitatea istoriei religiilor. În acest sens, dacă lucrările despre Yoga 
reprezintă un efort de a face filosofia indiană inteligibilă conștiinței 
europene, Sacrul și profanul sau Mitul eternei reîntoarceri — pentru 
a aminti doar cărțile des citate de specialiști — încearcă realizarea 


” Carl Olson, op. cit., p. 40. 

” D. Cave, op. cit., p. 55 şi Joseph Kitagawa, The quest for Human Unity. A 
Religious History, Minneapolis, M. N. Forty Press, 1990. 

”” Guilford Dudley, op. cit. p. 17. 

unui adevărat pod între Orient şi Occident, prin intermediul pat- 
tern-urilor şi al temelor simbolice, dintre care cele mai importante 
sunt mitul cosmogonic şi conceptul de homo religiosus." Studiul 
comparat al istoriei religiilor anticipează dialogul religios: adevă- 
rul se distribuie, aidoma unor piese de puzzle, în toate religiile şi 
credinţele religioase. Piesele sunt structurile, imaginile regăsite, sub 
formă de mituri sau teorii, în toate religiile, care, puse cap la cap, 
scot în evidență funcţia generală a religiei şi conturează imaginea 
unui nou umanism. 

Referitor la funcţia religiei, trebuie precizat că Eliade, abordând 
foarte multe religii, a dezvăluit importanţa religiozității pentru exis- 
tența umană. Imaginile şi simbolurile universale oferă schema para- 
digmatică ce îl ajută pe individ să rezolve crizele existenţiale. “Toate 
experienţele sunt privite, din perspectiva religiozității, ca manifes- 
tare a unei singure structuri, rezultate din afirmarea unei ontologii 
arhaice. Dacă sacrul aparține conștiinței, religiozitatea primează în 
fața unei anumite forme religioase. Iată de ce Eliade nu a practicat 
nicio religie în special, deşi a fost atras de tradiția ezoterică sacră, 
regăsită ca filon „de aur” în toate religiile. În spiritul toleranţei re- 
ligioase, „sistemul lui Eliade nu se constituie în valorizarea unei 
anumite religii, ci a religiei însăşi, a caracterului religios pe care îl 
consideră universal uman. Gândirea sa este intrinsec, aproape a 
priori, pluralistă. Ea militează împotriva areligiozităţii, ca formă a 
autoamăgirii (...) şi nu în favoarea unei anumite forme de religie”.” 

Dacă nu se poate vorbi de o valorizare pozitivă a unei anu- 
mite religii în gândirea lui Eliade, totuşi, perspectiva - decisivă în 
orientarea metodologică - prin care este privită istoria religiilor 
este noneuropeană. Convingerea savantului român este că dialo- 
gul Occident-Orient se poate realiza doar în condiţiile asumării, 


” Ibidem, p. 27. 

” Douglas Allen, Mircea Eliade et le phenomene religieux, p. 217 şi Carl Olson, 
op. cit. p. 46. 

”” Brian Rennie, op. cit., p. 282. 

de o parte şi de alta, a alterității. Eliminarea „alterității radicale”, 
incantarea altuia” nu se poate face decât într-un singur sens: când 
vorbim despre om să nu ne gândim numai la european sau, dimpo- 
trivă, numai la noneuropean. Conceptul de homo religiosus salvează 
specificitatea în numele dialogului interconfesional. Omul religios 
este un simbol structural, generic, care îşi găseşte totuși o mai bună 
semnificație în Orientul îndepărtat sau în culturile aşa-zis „primi- 
tive”. Noul umanism ar presupune, prin urmare, și descoperirea 
existenţei religiozității în afara spațiului european, în universurile 
spirituale ale lumii arhaice.” 

Totuşi, Mircea Eliade şi-a construit programul de cercetare în 
acord cu credinţa că spiritualitatea orientală ar trebui să devină 
sursă sau teorie principală pentru gândirea europeană. Esenţa feno- 
menelor religioase studiate se regăseşte în tradiția orientală, față de 
care manifestările europene nu sunt decât nişte simboluri degrada- 
te. Dacă hermeneutica are rolul de a recupera semnificaţiile ascunse 
în formele secularizate ale comportamentelor religioase occidentale, 
tehnicile soteriologice, ca yoga sau şamanismul, conduc direct că- 
tre esența fenomenului religios. Aşa cum am arătat, hermeneutica 
preia rolul acestor tehnici şi readuce la nivelul înțelegerii arhetipu- 
rile şi structurile religioase. Înțelegerea hermeneutică şi tehnicile 
soteriologice arhaice, deşi diferite ca forme de manifestare şi ca 
scop, produc aceleaşi transformări în conştiinţa „practicantului”. 
Hermeneutica este, la rândul ei, un mijloc de revelare, prin interme- 
diul înţelegerii, o metodă de cunoaştere autentică, ce urmează doar 
o altă cale. Istoricul religiilor este cel care realizează puntea de legă- 
tură între disciplina hermeneuticii şi tehnicile spirituale, înglobând 


>» 


* Conceptul de „alteritate radicală” a fost introdus în filosofie de Marc 
Guillaume, pentru a descrie reducerea Altului la Celălalt şi dispariţia unui dialog 
real, a unei confruntări culturale directe; a se vedea, Jean Baudrillard şi Marc 
Guillaume, Figuri ale alterității, Editura Paralela 45, 2002, p. 8. 

” Această descoperire ar coincide, în viziunea lui Eliade, cu o nouă revoluţie 
spirituală, opusă celei materialist-dialectice a proletariatului; a se vedea Mircea 
Eliade, Jurnal, vol. I, p. 223. 

rezultatele acestor două metode de accedere la Absolut şi abordând, 
prin intermediul acestora, esența fenomenului religios. Acesta nu 
se situează în afara istoriei — deşi doar printr-o oarecare detaşare 
de evenimentul istoric poţi avea acces la semnificație — după cum 
nici voghinul sau şamanul nu se detașează de concret. În acest sens, 
„istoria religiilor (...) este o disciplină «eliberatoare» (saving disci- 
pline). Hermeneutica ar putea deveni singura justificare valabilă a 
Istoriei. Un eveniment istoric își va justifica apariția atunci când va 
fi înțeles. Aceasta ar putea să semnifice că lucrurile se întâmplă, că 
Istoria există pentru a-i obliga pe oameni să le înțeleagă” 

Istoria religiilor contribuie, deci, la „planetizarea culturii”. Noul 
umanism devine identic cu o hermeneutică totală. Și cu siguranță 
nu e întâmplător că ultima mare contribuţie realizată de Eliade a 
coincis cu o sinteză, în care, de data aceasta, nu a fost vorba de o 
realizare personală, ci de un program de cercetare colectiv, finalizat 
după moartea iniţiatorului său, Enciclopedia religiilor. Primul capi- 
tol al acestei uriaşe sinteze colective, coordonate de savantul român 
coincide, în titlu şi în conţinut, cu mesajul ecumenic, cu programul 
cultural asumat de Mircea Eliade. El se numește A New Humanism 
şi corespunde gândirii unui Eliade marcat de o etică a „toleranței”, 
susținută atât de viziunea sa despre cercetarea ştiinţifică, văzută ca 
o solidaritate a savanților „în care oamenii îşi răspund la idei unii 
altora și le poartă mai departe”, dar şi de convingerea că depăşirea 
provincialismului cultural și istoric nu se poate realiza decât prin 
acceptarea celuilalt în orizontul propriu. Chiar dacă metodologiile 
savanților colaboratori ai Enciclopediei sunt diferite, chiar irecon- 
ciliabile, în spiritul noului umanism ecumenic cercetările lor își 
găsesc locul în cadrul disciplinei conciliatoare a istoriei religiilor. 

„Noul umanism” propovăduit de Eliade este în strânsă legă- 
tură cu metoda morfologiei participative şi cu ideea de totalitate. 





” Ibidem, p. 577. 
” Nancy Auer Falk în Întâlniri cu Mircea Eliade, volum coordonat de Mihaela 
Gligor și Mac Linscott Ricketts, p. 90. 

Am mai subliniat importanța acestui program cultural în gândirea 
lui Mircea Eliade." Acum nu facem decât să recunoaştem în ideea 
unui „nou umanism” un ecumenism construit pe baze structurale 
şi nu dogmatice ori cronologice; aceasta este şi deosebirea dintre 
demersul ecumenic al lui Mircea Eliade şi mişcările spiritualiste 
de tip milenarist ori ortodoxiste în genul metafizicii lui Berdiaev. 
Pentru istoricul religiilor, moştenirea universală comună se bazea- 
ză pe prezenţa universală a simbolului.” Simbolul universalizează 
şi transmite experiența sacrului în contexte culturale variate, păs- 
trându-şi însă funcţiile. Structurile comune se recunosc cu ajutorul 
studiului comparat al religiilor, care, în aceste condiţii, joacă rolul 
de anâmnesis. Prin anâmnesis, omul se salvează, se întoarce către 
modele, le identifică și le introduce în existența sa. Noul umanism se 
conturează din această întrepătrundere de imagini contingente isto- 
ric şi modele arhetipale suprapuse imaginilor. Studiul comparativ al 
religiilor, similar în demers cu morfologia participativă şi cu istoria 
religiilor, uneşte momentele istorice diferite, abolind prezentul şi 
„răsucindu-l” către arhetipuri. Eterna reîntoarcere, ca recuperare a 
modelelor exemplare, simbolizează nu numai un timp mitic reac- 
tualizat la infinit, ci şi momentul enstatic al iluminării conştiinţei, 
când, în orizontul unei înțelegeri atotcuprinzătoare, homo religiosus 
se regăseşte pe sine îmbogăţit cu experiența celuilalt. 

Dacă se poate vorbi despre un mesaj final al lui Eliade, recuperat 
din comportamentul său în ultimii ani din viață, din lucrările finale 
ori din mărturiile contemporanilor, atunci el poate fi sintetizat în 
aceste rânduri ale scrisorii expediate de profesorul de la Chicago 
prietenului său islandez, profesorul Stig Wikander: „Cred că trăim 
sfârşitul provincialismului occidental. În măsura în care cultura 
va supraviețui, ea va fi ecumenică sau ceva asemănător. Trebuie să 
ne pregătim să dialogăm cu oameni care aparțin altor moduri de 


” Capitolul IV, II, c; a sevedea, deasemenea, lucrarea lui David Cave consacrată 
acestei probleme, Mircea Eliade's Vision of a New Humanism, ediţia citată. 
” David Cave, op. cit. p. 17. 

existență — numiţi-l «primitiv», asiatic, şamanist etc. Oricum, în nici 
un alt fel nu poate deveni umanitatea mai conştientă de propria sa 
«istorie» şi de propriul său destin decât prin intermediul studiului 
(inteligent!) al religiilor. Umanismul este, cred eu, datoria pe care 
noi, istoricii religiilor, am neglijat-o până azi.” 

Globalizarea culturii şi internaţionalizarea schimburilor cul- 
turale sunt valorile civilizaţiei noastre. Aceste cuceriri ale politi- 
cii democratice nu ar fi fost posibile fără destrămarea modelelor 
identitare dominante în cadrul universurilor ideologice şi, implicit, 
fără afirmarea conceptelor „toleranţei”. Dintre acestea, coincidentia 
oppositorum uneşte acolo unde opoziţiile identitare destramă. O 
hermeneutică a acestuia sau o predilecție a limbajului de a utiliza 
concepte ale dialecticii contrariilor — exclusiv pe planul Spiritului, 
adică al gândirii, şi nu în planul dialecticii — creează premisele re- 
alizării unui ecumenism cultural-religios. Gândind totalitatea şi 
totalul prin intermediul simbolului și al arhetipului, Mircea Eliade 
pune în discuţie categoriile gândirii clasice. Prin aceasta, el se în- 
scrie pe linia gândirii „tolerante”, conciliatoare, care nu poate fi 
decât o gândire totală. 





” Scrisoarea lui Mircea Eliade adresată lui Stig Wikander din 22 iulie 1955, în 
Mihaela Timuș și Eugen Ciurtin, Andrei Timotin (traducători), Întotdeauna 
Orientul. Corespondenţa Mircea Eliade-Stig Wikander, Editura Polirom, Iași, 
2005. 


CONCLUZII 
UN NOU EON LOGIC? 


Descrierea aspectelor paradoxale ale dialecticii sacru-profan 
are ca intenţie finală revelarea structurilor universale caracteris- 
ticii culturii umane. Acesta constituie programul de cercetare şi 
mesajul final al operei lui Mircea Eliade. Ca o realitate constitutivă 
existenței umane, sacrul se poate dezvălui în orice obiect şi sub 
orice formă. Homo religiosus este capabil să integreze contradicţiile 
şi paradoxurile realităţii în „totalităţi” coerente semnificative. În 
mesajul final al istoricului român al religiilor, explicarea existenţei 
structurii universale a sacrului coincide cu credința în existența 
unei realități ultime lipsită de conflicte. Aceasta este și premiza de 
bază a gîndirii simbolice: universalitatea sacrului presupune de fapt 
conştientizarea unității lumii şi a identității dintre Fiinţă și esență. 

Gândirea prereflexivă, de care Eliade aminteşte deseori, se des- 
făşoară cu instrumentele coincidenţei contrariilor, adică ale unei 
logici ce pliază gândirea pe esenţa realităţii, identificată încă de 
Heraclit ca o „armonie a contrariilor”. Posibilitatea existenţei unei 
astfel de gândiri, ce funcționează cu simboluri şi cu imagini în loc 
de concepte, este premiza cea mai importantă a logicii simbolului, 
pe care considerăm că Eliade a dorit să o folosească drept tehnică 
soteriologică, o alternativă la gândirea specifică omului „căzut”, deci 
profană, excesiv rațională, ideologică. Savantul român crede că se 
poate concepe o astfel de logică a simbolului, unde imaginaţia pre- 
ia rolul gândirii şi unde mitul e „realitate primordială”. Gândirea 
prereflexivă are structură parmenidiană (este enstaza unui timp 
suspendat), platoniciană (are în centru ideea de arhetip) şi indiană 


356 Bogdan Silion 


(este opusă gândirii discursive şi orientată soteriologic). Ontologia 
arhaică, domeniul privilegiat de aplicare a logicii simbolului, este 
realitatea-model, adevărata filosofie a simbolului, întrucât reflectă 
natura autentică a sacrului. Mitul, simbolul, arhetipul sunt catego- 
riile gândirii simbolice, care trimit către realitatea primordială, cu 
rol de model creator pentru orice tip de realitate profană. 

Mircea Eliade extinde însă ocurenţa logicii simbolice la toate 
nivelurile ontologice. Nu numai ontologia arhaică poate fi cunos- 
cută prin intermediul gândirii simbolice, ci şi realitatea fenomena- 
lă. Această extindere generalizată a funcționării gândirii simboli- 
ce se explică prin caracterul originar al imaginii şi al simbolului, 
care preced funcția discursivă. Simbolul, crede Eliade, în acord cu 
Bachelard, Evola, Guenon, Tucci ori Ricoeur, precede limbajul şi 
chiar îl face posibil. El are o putere ontologică mai mare decât ra- 
țiunea speculativă, aceasta din urmă fundamentând cunoașterea 
pe caracterul reprezentării, în calitate de marcă a realității. Spre 
deosebire de reprezentare, simbolul realizează alte tipuri de legături 
între obiectul și subiectul cunoașterii. Așa cum am spus în capitolul 
despre simbol, gândirea prereflexivă tinde să aibă caracter sistemic, 
unind contrariile în interiorul aceluiași simbolism. De exemplu, 
simbolismul Lunii este un sistem al tuturor polarităților. 

Polarităţile anulate reciproc într-o coincidentia oppositorum ex- 
primă funcția simbolică a gândirii prereflexive. Coincidenţa este 
posibilă atât prin anularea opoziţiei, cât şi prin unitatea în contra- 
dicție (conjuncţia disjuncției, ca formă logică propriu-zisă şi nu doar 
simbolică), adică armonia contrariilor, care traduce, în fond, starea 
originară. În Istoria credințelor şi ideilor religioase Eliade schițează 
modul de funcționare a gândirii contradicționale: ea urmează rea- 
litatea constituită din polarități alternante şi complementare ce se 
implică reciproc, dar care se rezolvă periodic într-o unitate-totalita- 
te de tip coincidentia oppositorum." Totalitatea primordială rezultată 


” Mircea Eliade, Istoria credințelor și ideilor religioase, vol. III, p. 222; cf. şi Brian 
Rennie, Reconsiderându-l pe Mircea Eliade, p. 48. 

din medierea funcţiei simbolice rezolvă contradicția şi păstrează, 
în acelaşi timp, opoziţia originară. Modelul ontologic, arhetipul 
totalităţii, este o conjuncţie logică de contrarii ontice, entelehia re- 
alității empirice; lumea profană este, în totalitatea și complexitatea 
sa, revelatoare a ontologiei autentice, a existenţei reale, a sacrului. 
Existenţa este, astfel, o coincidentia oppositorum, în acelaşi timp 
sacră şi profană, reală şi nereală, camuflaj şi transparență.” 

Relaţia de simbolizare înlocuiește simpla percepţie și face cu- 
noscute unitățile sistemului prin intermediul legăturilor dintre re- 
alitatea simbolizată şi simbolul însuși. Aceasta înseamnă, pentru 
Eliade, că „timpul şi spaţiul sacre nu pot fi înțelese în afara ideii 
de timp şi spaţiu profan; sacralitatea feminină este în relaţie cu sa- 
cralitatea masculină, simbolismul lunar al schimbării cu simbolis- 
mul solar al stabilităţii, aspectul binevoitor al zeității cu aspectul 
răuvoitor, Samsâra cu Nirvâna, Yin cu Yang etc”.” Simbolurile se 
confundă cu realitatea semnificantă, deoarece gândirea prereflexivă 
se suprapune peste gândirea discursivă. 

Eliade susține rolul imaginaţiei în cultură şi, prin aceasta, acor- 
dă o forță magică mitului, în calitate de poveste exemplară. Mitul 
poate schimba realitatea şi i se poate substitui acesteia. Puterea lui 
stă în faptul că exprimă arhetipul, modelul civilizator şi ontologic, 
altfel spus, conţine Fiinţa. Limbajul mitului, apanaj al gândirii sim- 
bolice, nu numai că afirmă Fiinţa, dar face ca ontologia și logosul să 
coincidă. Cu alte cuvinte, Fiinţa este limbaj, prin caracterul magic 
al substitutului cuvântului, simbolul, iar lucrurile sunt instituite 
prin rostirea cuvintelor prin care sunt denumite. Această relație 
funcțională între Limbă şi Fiinţă este o caracteristică esenţială a 
realismului lingvistic tributar magiei. 

Gândirea sistematică este, astfel, precedată de gândirea simbo- 
lică. Aceasta din urmă nu substituie şi nici nu se suprapune peste 
rațiune. Tot ceea ce se poate spune e că raționalitatea și imaginația 


* B. Rennie, op. cit. p. 49. Marea Iluzie este, în esenţă, o hierofanie. 
” G. Dudley, op. cit., p. 145 (traducere Bogdan Silion). 

coexistă, iar simbolul prelungeşte cuvântul și rostirea: „raționalita- 
tea este impregnată de iraționalitate şi viceversa, de vreme ce ambele 
au la bază o coerență percepută, care precede reflecția rațională 
şi care, totuși, posedă un sistem (n. n., este vorba despre sistemul 
simbolic în care este „prinsă” realitatea), devenind astfel într-un fel 
rațională.” Din cauza acestui aspect nu se poate distinge cu certitu- 
dine între rațiune şi lipsa acesteia; realitatea este dincolo de imagine 
şi cuvânt, care nu sunt decât niște interfețe. La Realitatea Ultimă nu 
se poate ajunge decât dacă se acceptă contradicția sau în condiţiile 
revelării unei paradoxale unităţi a contrariilor. Dezvăluirea adevă- 
ratei realități nu se face însă prin limbaj. Coincidentia oppositorum 
nu exprimă mai mult decât transcendenţa realității; este un artificiu 
de limbaj ce ascunde, mai degrabă decât revelează. Gândirea con- 
trariilor revelează realitatea, camuflând-o în acelaşi timp. 

Dar dacă se vorbeşte în termeni de coincidentia oppositorum, 
atunci nu cumva acest limbaj ascunde o realitate de același grad? 
Altfel spus, limbajul coincidenţei contrariilor poate cu adevărat 
surprinde o contradicție intrinsecă regăsită, sub multiple forme, în 
lume? Am afirmat că acest simbol, al totalității contrariilor, implică 
existența complementarității termenilor opuși, ca semn al totali- 
tății realului. Limbajul preia contradicţia unificată și o reproduce 
la nivelul gândirii. În acest sens, limbajul antinomic este identic 
cu limbajul mitologic, fiind, de fapt, o aplicaţie a acestuia. Mitul 
cosmogonic este forma care „inspiră” realitatea limbajului, dar şi 
esența lumii. Existența dobândește (sau pare că ar conţine) aspecte 
contradictorii, alternanţe de contrarii, unite, uneori, în aceeași „sub- 
stanță”. Dar, arătând acest aspect, se arată de fapt că realitatea imită 
modelul cosmogonic, pentru care este semn. Realitatea mitică este 
şi ea plină de contrarii, „conciliate”, de cele mai multe ori, în aceeași 
„esență”: „Întocmai după cum în romanele lui Dostoievski un erou 
îşi dezvăluie aspecte neașteptate şi îşi contrazice comportamentul 


* Brian Rennie, op. cit., p. 157. 

sau opiniile de la un capitol la altul, tot așa se întâmplă cu unii zei 
indieni (Varuna, Indra etc.). După ce înveţi că Varuna e un zeu 
celest, cosmocrator, ş.a.m.d., afli că este şi «fratele Şarpelui», că e o 
«viperă», că are ceva din Marele Șarpe Vrtra. După ce ţi s-a exaltat 
eroismul lui Indra în aceste versuri, afli că după victoria asupra 
lui Vrtra i-a fost frică și a fugit, s-a ascuns, s-a făcut mititel etc.” 
Din model mitic, coincidentia oppositorum devine model arhetipal 
pentru toate experienţele religioase şi ale tuturor actelor creatoare. 
Androginia divină, polaritățile complementare de tipul Yin-Yang, 
maithiina devin modele reale pentru situații posibile. Chiar dacă 
aceste arhetipuri sunt realizate fără intenţia de a fi „atinse”, ele îşi 
dovedesc funcționalitatea atât în planul conştient, cât, mai ales, cre- 
de Eliade, la nivelul inconştientului. 

Limbajul privilegiat al logicii simbolice, coincidentia opposito- 
rum, semnifică Realitatea primordială exemplară - care se prezintă 
ca mister al polarităţii divine, ca unitate a două aspecte complemen- 
tare (păra-apăra) — dar îşi dezvăluie sensul în realitatea imanentă. 
Ca limbaj mitic, coincidentia este apofatică: orice prezentare a as- 
pectelor contradictorii ale realităţii mitice este, de fapt, o trimitere 
către transcendența contrariilor: absolutul este un Urgrund, dincolo 
de contrarii și polarități.” 

Dar funcția mitului îşi găseşte aplicabilitatea în viața omului. 
Eliade, ca şi Claude Levy Strauss, este convins că mitul rezolvă 
contradicţiile puternice din viața omului, reprezentate de opoziţiile 
viață-moarte, natură-cultură, unitate-multiplicitate, existență-no- 
nexistenţă etc. Totuşi, istoricul român al religiilor nu reduce mitul 
la o funcţie existențială. Realitatea mitică are propriul său limbaj, 
mai puternic şi esenţial în raport cu limbajul discursiv al gândi- 
rii bazat pe principiul noncontradicţiei. Astfel, mitul dezvoltă un 


* Mircea Eliade, Jurnal, vol. I, p. 534. 

” Brian Rennie, op. cit. p. 47. Dudleyvede în simbolul coincidenţei contrariilor 
„o modalitate prin care limbajul mitic poate îmbrăţișa motive diametral opuse”, 
în Guilford Dudley, op. cit., p. 150 (traducere Bogdan Silion). 

model logic capabil să unească opoziţiile şi care poate fi translatat 
la nivelul existenței umane. 

În această perspectivă, coincidentia oppositorum apare ca unica 
modalitate prin care mitul uneşte realitățile contrare. Acest lucru 
este echivalent cu a spune că limbajul mitic are putere autonomă 
față de gândire. Gândirea conceptuală nu poate reprezenta parado- 
xul, nu poate unifica, în plan real, contrariile. Coincidentia oppo- 
sitorum arată, o dată în plus, preeminența limbajului în raport cu 
gândirea”, precum şi excelenta fidelitate a acestuia față de realitatea 
dezvăluită / ascunsă. Gândind contrariile, se gândeşte în interiorul 
limitei cunoașterii, dincolo de care se instaurează tăcerea metafizi- 
că. Coincidentia este, astfel, un limbaj-limită pentru cunoaştere şi 
pentru vorbirea însăși. 


Coincidenţa contrariilor poate fi privită, aşa cum de altfel am 
şi încercat pe parcursul acestei lucrări, din mai multe perspective 
ale cunoaşterii. Indiferent însă de perspectiva urmărită, coinciden- 
tia este apanajul gândirii simbolice, prereflexive, în măsura în care 
imaginea, simbolul, mitul exprimă realitatea autentică, arhetipală 
şi se substituie discursivității. Din perspectivă logică, a gândi unita- 
tea contrariilor face parte din logica terțului inclus” — teoretizată, 


” A se vedea Carl Olson, op.cit., pp. 83-84. Despre funcţia mitului la Claude 
Levy Strauss, a se vedea Antropologia structurală, Editura Politică, București, 
1982 şi, de acelaşi autor, Les structures elEmentaires de la parente, Paris, Presses 
Universitaires de France, 1949. 

” Ca şi Michel Foucault, de exemplu, Mircea Eliade pune accent pe autonomia 
limbajului, în calitate de creator de epistemă, în cazul acesta, ca modelal cosmo- 
goniei (pentru complementaritatea relaţiei dintre cei doi gânditori, a se vedea 
G. Dudley, op. cit., p. 150 şi C. Olson, op. cit., p. 120 şi urm.). 

”” Aceasta nu mai este propriu-zis o logică, ci mai degrabă o filosofie sau chiar 
o dialectică de factură hegeliană. 

printre alţii, de Stephane Lupasco' — ce apare ca o alternativă a lo- 
gicii clasice, de tip aristotelic, bazată pe principiul noncontradicției 
şi al terțului exclus, văzute ca legi ale gândirii corecte. Conform cu 
logica aristotelică, cel care încalcă aceste principii se situează în 
afara oricărei coerenţe şi nu semnifică nimic. Limbajul coincidenței 
contrariilor ajunge însă la o uniune omogenică a contrariilor, prin 
care opoziţiile sunt conciliate.” Se cunoaşte faptul că, în cazul logicii 
clasice, între contrarii nu poate exista decât o uniune heterogenă, 
contrariile neputând fi conciliate, cel puţin în practica discursului. 
Am văzut însă că principiul coincidenţei contrariilor este o conjunc- 
ție ce păstrează de multe ori termenii conjuncției. El nu se desfă- 
şoară, totuşi, doar pe planul gândirii; coincidentia oppositorum este 
şi un principiu ontologic, referindu-se la o realitate mitică de forma 
unei coincidenţe ce precede opoziţia, sciziunea. 

Ca limbaj despre realitatea primordială, coincidența contrariilor 
este instrumentul gândirii mistice prin excelență. În acest sens, el 
exprimă ceea ce este inexprimabil, fiind un concept al nonconcep- 
tului.” În această calitate, el nu descrie nimic, nu prezintă ce fel este 
Realitatea Ultimă, ci doar arată Misterul, înaintând — pentru a folosi 
limbajul lui Cusanus — în docta ignoranță. Astfel, coincidentia este 
o metodă apofatică de cunoaștere a Realităţii Ultime."”” Dar aceasta 
constituie — la un alt nivel, dar în cadrul aceleiași gândiri — arhetipul 
libertăţii. Fiind incondiţionată, Realitatea Ultimă devine modelul 
situațiilor existenţiale care transcend contrariile. Coincidentia oppo- 
sitorum apare şi ca un limbaj al transcenderii polarităților condiţiei 


* Dintre lucrările acestui important gânditor de origine română, din păcate 
puţin cunoscut, amintim: Logique et contradiction, PJU.F., Paris, 1947 (tradusă 
cu titlul Logica dinamică a contradictoriului, Bucureşti, Editura Politică, 1982), 
Le principe d'antagonisme et la logique de L Energie — Prolegomenes ă une science 
de la contradiction (Coll. Actualites scientifiques et industrielles, no. 1133, Paris, 
1951), unde enunţă principiul antagonismului, pe baza căruia fundează o logică 
non-aristotelică, a „terţului inclus”, sau Les trois matieres, Julliard, Paris, 1960. 
” A se vedea Sh. Keshavjee, op. cit., pp. 272-273. 

”” G. Dudley, op-cit., p. 438. 

”” Ibidem, p. 439. 

umane, un limbaj care nu doar semnifică ideea de Libertate, dar, în 
același grad, determină eliberarea individului din lumea condițio- 
nărilor. Limbajele anagogice, alegorice şi toate cele care trimit către 
o semnificație transcendentă ori care dublează semnificația au ca- 
racter soteriologic. Misterul nu este doar „atributul” nondescriptiv 
al 'Totalităţii, ci şi un adevărat „sistem” al existenței, sintetizat de 
expresia „serii de evidențe mutual-contradictorii”. Acest „sistem” 
coincide cu enigma Spiritului camuflat în Materie", mai exact cu 
dialectica sacrului și a profanului. 

Chiar dacă prin limbajul paradoxal al coincidenței contrariilor 
se interpretează realitatea, despre care se spune că este atât sacră, 
cât şi profană, totuşi, coincidenţele nu ţin de percepție sau de inter- 
pretare, aşa cum crede, de exemplu, Brian Rennie.” Limbajul sim- 
boliceste analog realităţii, o marcă a acesteia, în sensul că realitatea 
este exprimată prin acest limbaj. Orice atribut al acestei realități se 
transmite și asupra limbajului care o denumeşte. De aceea, cuvin- 
tele-simboluri au puterea de a trimite către realitatea originară, re- 
alizând saltul de la existența profană la cea sacră. La capătul celălalt 
al saltului de la profan la sacru se află coincidența dintre Fiinţă şi 
Nefiinţă. Cu alte cuvinte, schema universală a oricărui tip de co- 
incidentia este următoarea: dualitatea îşi găseşte rezolvarea într-o 
unitate primordială sau ultimă.” Această unitate, la rândul său, 
este un element funcțional pentru orice tip de situație. Coincidența 
Fiinţă-Nefiinţă reprezintă modelul identității real-nereal din cadrul 
existenţei umane.” 


” Ibidem, p. 331. 

” “Percepția identifică experienţa ca fiind atât sacră, cât şi profană... Dar eve- 
nimentul real se află dincolo de trăirea noastră... Sacralitatea evenimentului 
depinde deci de interpretarea noastră ulterioară”, în Brian Rennie, op. cit., p. 30. 
”” Shafique Keshavjee, op. cit., p. 276. Limbajul coincidenţei contrariilor este 
întotdeauna cu dublă semnificaţie: deşi se referă şi semnifică oanumită situaţie, 
el trimite către modelul-arhetip al situaţiei primordiale. 

”” Pentru Brian Rennie, această coincidenţă dintre real şi nereal, cu toate va- 
riantele sale, este corolarul ideii de autenticitate în gândirea lui Eliade, op. cit., 


p. 21. 

Un limbaj care unifică opoziţiile nu poate aparține decât unei 
gândiri mitice. Simbolul realizează corespondențe pe care le inte- 
grează într-un ansamblu; el atrage, deci, două realități antagonice. 
Doar magia poate să unifice opoziţiile absolute. Omologiile dintre 
diversele niveluri ontologice, descrise de Eliade atât în Tratat, cât şi 
în lucrările despre yoga sau în ultima carte scrisă — de fapt o colecţie 
de articole din ultima perioadă a vieţii — Briser le toit de la maison, 
ne fac să tratăm magia drept o funcţie importantă a gândirii sim- 
bolice. Iar dacă luăm în considerare importanța pe care Eliade a 
acordat-o corespondenţelor simpatetice dintre lucruri, putem spune 
chiar că el a crezut în existența unei gândiri magice, capabile de a 
modifica raporturile dintre lucruri şi ordinea categoriilor gândirii. 

Coincidentia oppositorum apare astfel ca o unitate, în interiorul 
gândirii simbolice, dintre mistică, apofantică și magie. EI funcți- 
onează ca un principiu explicativ, deci ca un concept hermeneutic 
pentru întreaga operă a lui Mircea Eliade. Prin acest concept se 
revelează şi programul cercetării istoricului român al religiilor, ce 
pune în lumină avatarurile unui nou umanism, bazat pe relaţia in- 
destructibilă dintre un anumit tip de gândire și limbaj. Credem că, 
prin dorința de a realiza un nou tip de hermeneutică, participativă, 
prin utilizarea simbolurilor şi miturilor cu sensul de arhetip, Mircea 
Eliade se înscrie pe linia gânditorilor care pun fundamentele unei 
noi gândiri. În interiorul acesteia, toate conceptele vechi nu mai sunt 
funcționale, pentru că nu se mai aplică aceleiași realități. Ideea de 
ordine — logică sau ontologică — dobândeşte semnificații noi, la fel ca 
însăşi modalitatea de a gândi. Aşa cum teoretiza Stephane Lupasco, 
„logica terțului inclus” ne întâmpină astăzi în matematicile supe- 
rioare, în fizică, în metodologia științifică în general. Deși nu orice 
alternativă la logica aristotelică este o coincidentia oppositorum, 
fiecare dintre tipurile noi de episteme se încadrează în categoriile 
unei gândiri inovatoare, pe care îndrăznim să o numim simbo- 
lică. Aceasta e caracterizată prin: rolul important al imaginii în 
reprezentare, concilierea opuşilor, caracterul globalizator, sintetic şi 

sistemic sau relația paradoxală dintreparte și întreg, Fiinţă-Nefiinţă, 
fenomen-arhetip, imanent-transcendent. 

Mircea Eliade a fost preocupat mai mult de aplicaţiile în planul 
existenței umane a principiului coincidenţei contrariilor. Aceasta 
este, în opinia noastră, şi caracteristica principală a gândirii sale 
conciliante, care îl distinge de restul gânditorilor aflaţi în vecinăta- 
tea ideilor sale: Evola, Gucnon, Berdiaev, Ricoeur, Florensky, ca să-i 
amintim doar pe reprezentanții noului tip de umanism, creștin sau 
ezoteric. Pentru Mircea Eliade, coincidentia oppositorum ţine locul 
religiozităţii, fapt dovedit de trecerea tuturor religiilor importante 
prin filtrul acestui simbol. Religia ce rezultă astfel este un umanism: 
„nu trebuie să uit că timpul totalizează, contopeşte extremele. Asta 
este marea lecție a romanului meu (n. n., Noaptea de Sînziene): că 
omul nu se poate desăvârși dacă nu «totalizează» în el toate extre- 
mele, dacă nu izbutește să iubească duşmanii, dacă nu depășește 
pasiunile politice nu printr-o asceză indiană sau placiditate scep- 
tic olimpică, ci prin trăirea mesajului creștin: iubeşte pe aproapele 
tău!.” Iar dacă ţinem seama de faptul că noul umanism teoretizat 
de Eliade are ca instrument gândirea totalizatoare a coincidenţei 
contrariilor, înțelegem atunci de ce trebuie regândită actualitatea și 
posteritatea acestui gânditor, în orizontul identităţilor... globaliste 
ale prezentului. 


* Mircea Eliade, Jurnalul portughez și alte scrieri, vol. I, p. 102. 

Omologare cosmică și Yoga, în „Manuscriptum”, XVIII, nr. 4, 1982 

Architecture sacree et symbolisme, în „LHerne” nr. 33/1977 

Cei şapte pași ai lui Buddha, în „Viaţa românească”, an LXXVIII, nr. 5, 

Le probleme des origines des yoga, în „Yoga Science de l'homme inte- 
gral”, Marseille, Cahiers du Soud, an XXXVII, 1953 

Problematica filosofiei indiene, în „Revista de filozofie”, nr. 1, ianua- 
rie-martie, 1930 

Pantheon indic, în „Universul literar”, anul XLVIII, nr. 16, 22 aprilie 

Convorbiri cu Lucian Blaga, în „Vremea”, an X, 22 august 1937 

Misticismul orfic al lui Heraclit, în „Adevărul literar și artistic”, 23 ia- 

Erotica mistică în Bengal. Limbajul secret al misticii indiene, în 

Cultura, în „Cuvântul”, nr. 885, 4 octombrie 1927 

Cuvânt despre o filosofie, în „Gândirea”, nr. 6-7, 1928 

Destinul culturii româneşti, în „Destin”. Revistă de cultură româneas- 
că, Caietul nr. 6-7, august 1953, Madrid 

Experiențele, în „Cuvântul”, nr. 874, septembrie 1927 

Limbaje secrete, în „Procesul”, nr. 6, 1990 

Moment nespiritual, în „Cuvântul”, nr. 2910, 3 iunie 1933 

Mircea Eliade, Raffaele Petazzoni, [Histoire des religions a-t-elle un 

Europa, Asia, America...Corespondenţă, vol. I-III, ediție îngrijită de 

Methodological Remarks on the Study of Religion's Symbolism, în 

The Sacred in the Secular World, în www.psc.sagepub.com 

Balotă, Nicolae, Camuflare și epifanie, în „România literară”, nr. 6, 1995 

losophical problem: an analysis of the theoretical background of the 
phenomenology of religion, in general, and of Mircea Eliade's pheno- 

Dancă, Wilhem, Fascinația sacrului, Editura Sapientia, Iași, 2002 

Deprez, Stanislas, Mircea Eliade: la philosophie du sacre, LHarmattan, 

Dubuisson, Daniel, Impostures et pseudo-science. Loeuvre de Mircea 
Eliade, Presses Universitaires du Septentrion, 2005 

Dudley III, Guilford, Religion on trial - Mircea Eliade and his critics, 

Finaru, Sabina, Eliade prin Eliade, Editura Univers, Bucureşti, 2003 

Gligor, Mihaela, Rickets, Mac Linscott, Întâlniri cu Mircea Eliade, 
Editura Humanitas, Bucureşti, 2007 

Handoca, Mircea, Dosarul Eliade, 1, 11, IV, V, VI și LX, Editura Curtea 

!'Herne”, nr. 33, 1977 

Ţuţea, Petre, Mircea Eliade, Editura Biblioteca revistei Familia, Oradea, 
1992 


376 


Wallace, Anthony, Religion: An Anthropological View, New York, 
Random House, 1966 


C. Bibliografie generală 


Advaita Vedânta, Editura Herald, București, 2002, traducere din san- 

Presses Universitaires de France, 1997 

Cassirer, Ernst, Filosofia formelor simbolice, vol. I-II, Editura Paralela 
45, Piteşti, 2008, traducere de Mihaela Bereschi 

Cousins, Ewert H., Bonaventure and the Coincidence of Opposites, 

Orice coincidentia este aspectul unui 
nou principiu, ce poate fi identificat 
ca un fel de „terț inclus”, în care 
problema relaţiilor dintre opuși se 
rezolvă prin apariţia celui de-al treilea 
termen, printr-o uniune paradoxală, 
care păstrează sau respinge termenii 
conjuncției, sau pur și simplu prin 
coexistență (complementaritate) ori 
substituire. Este vorba, credem noi, de o altă logică, ce 
poate fi numită „simbolică”, întrucât exemplele care 
confirmă existenţa relaţiei dintre opuși sunt simboluri sau 
imagini mitice. Acestea se aplică și existenței, în general, 
dar numai în măsura în care situaţiile concrete repetă sau 
redau modelul arhetipal. Într-un astfel de sistem logic, 
există, deci, o subordonare a termenilor opuși, dar și a 
relației sintetice ori dialectice rezultate, unui model mitic. 
Doar o gândire eliberată de sub imperiul principiilor 
logice clasice poate cuprinde o relație dialectică 
între contrarii. O asemenea gândire poate fi numită, 
conjunctural, „simbolică”, „prereflexivă”, „arhetipală” 
sau „mitică”. Considerăm că Eliade este unul dintre cei 
mai importanți teoreticieni ai unei astfel de gândiri, care 
funcționează atât ca principiu explicativ al operei sale, cât 
și ca hermeneutică a fenomenelor religioase. 

